༄༅། །བྱང་ཆུབ་ཀྱི་སྤྱོད་པ་ལ་འཇུག་པའི་རྣམ་པར་བཤད་པ་དགོངས་པ་ངེས་པར་གསལ་བ་ཞེས་བྱ་བ་བཞུགས་སོ།། ཨོཾ་སྭསྟི་སིདྡྷི་རསྟུ། བྱང་ཆུབ་ཀྱི་སྤྱོད་པ་ལ་འཇུག་པའི་རྣམ་པར་བཤད་པ་དགོངས་པ་ངེས་པར་གསལ་བ་ཞེས་བྱ་བ། བླ་མ་དང་འཇམ་པའི་དཔལ་ལ་གུས་པས་ཕྱག་འཚལ་ལོ། །གང་གིས་བདག་ལྟའི་རི་བོ་མ་ལུས་ཡེ་ཤེས་རྡོ་རྗེས་རྣམ་པར་བཤིག །སྤང་དཀའི་སྒྲིབ་པའི་དྲི་མ་མཐའ་དག་དྲི་མེད་ལམ་གྱི་ཆབ་ཀྱིས་བཀྲུས། །ཆུ་ཟླ་ལྟ་བུའི་ཆོས་རྣམས་ཇི་བཞིན་མངོན་སུམ་གཟིགས་པའི་སྤྱན་མངའ་བ། །མི་གནས་མྱ་ངན་འདས་པའི་གྲོང་བཞུད་བདེ་གཤེགས་ཀུན་ལ་མགོས་ཕྱག་འཚལ། །སེམས་ཀྱི་གླང་ཆེན་ཡང་དག་དྲན་པའི་ལྕགས་ཀྱུས་ཀུན་ནས་བཏབ་སྟེ་བཏུལ། །སྲིད་གསུམ་ཉེས་པའི་ཚང་ཚིང་མཐའ་དག་མཐའ་བྲལ་དབུ་མའི་མེ་ཡིས་མ་བསྲེགས། །འཁོར་བའི་འབྲོག་དགོན་ཞུགས་པའི་འགྲོ་བར་ཤེས་རབ་ཟབ་མོའི་ལམ་སྟོན་པ། །མཁྱེན་བརྩེ་མཆོག་གི་ནོར་ལ་དབང་སྒྱུར་མགོན་པོ་འཇམ་པའི་དཔལ་ལ་འདུད། །ཤིན་ཏུ་ཆེས་ཆེའི་དད་དང་བརྩོན་པས་བསམ་གཏན་མཆོག་ལ་ཐུགས་གཞོལ་ཞིང་། །སྙིང་རྗེའི་དབང་གྱུར་འཇམ་པའི་དབྱངས་ཀྱིས་རྗེས་བཟུང་དྲི་མེད་བློ་མཆོག་ལྡན། །བདེ་གཤེགས་བསྟན་པ་གསལ་མཛད་ཡང་ཡང་མཁས་པ་རྣམས་ཀྱིས་རབ་བསྔགས་པའི། །རྒྱལ་བའི་སྲས་པོ་ཐེག་མཆོག་ལ་གནས་དཔལ་ལྡན་ཞི་བའི་ལྷ་ལ་འདུད། །གང་གིས་ལེགས་གསུངས་ཉིན་མོར་བྱེད་པ་ཡིས། །ལྟ་ངན་རྨོངས་པའི་ཚང་ཚིང་རྣམ་བསྲེགས་ནས། །གདུལ་བྱའི་བློ་ཡི་པད་མོ་རྒྱས་མཛད་པ། །ཐུབ་བསྟན་སྣང་བྱེད་བླ་མ་རྣམས་ལ་འདུད། །རྒྱལ་སྲས་སྤྱོད་པ་རབ་ཏུ་གསལ་བྱེད་གཞུང་། །འདི་དོན་འཕགས་པའི་ཡུལ་དང་གངས་ཅན་གྱི། །བསྟན་འཛིན་མཁས་པ་རྣམས་ཀྱིས་གསལ་མཛད་པའོ། །འོན་ཀྱང་བློ་ཞན་འགའ་ལའང་ཕན་བསམས་ཤིང་། །བདག་ཀྱང་བྱང་ཆུབ་སྤྱོད་ལ་གོམས་པ་དང་། །ཡོན་ཏན་རིན་ཆེན་ནོར་ལ་དབང་འབྱོར་ཞིང་། །དགེ་ལེགས་དཔལ་གྱིས་མངོན་པར་མཐོ་བ་ཡི། །ཡོངས་འཛིན་བཟང་པོའི་བཀའ་ཡིས་བསྐུལ་བའི་ངོར། །རབ་གསལ་རྣམ་བཤད་ཆུ་གཏེར་ལས་བྱུང་ཞིང་། །མཁས་པའི་ཡིད་འཕྲོག་ལེགས་བཤད་འདབ་སྟོང་རྒྱས། །མ་ནོར་གཞུང་དོན་གེ་སར་སྙིང་པོ་ཅན། །བདག་བློ་འོད་སྟོང་ལྡན་པས་གསལ་བར་བྱ། །དེ་ལ་བསྟན་བཅོས་འདི་མཛད་པ་པོ་སློབ་དཔོན་ཞི་བའི་ལྷ་ནི། གསུང་རབ་མཐའ་དག་གི་ཟབ་མོའི་དེ་ཁོ་ན་ཉིད་རྟོགས་ཤིང་། ཏིང་ངེ་འཛིན་གྱི་ཆེ་བའི་བདག་ཉིད་བརྙེས་པ། རང་གི་བདེ་བ་ལ་ལྟོས་པ་མེད་པར་གཞན་ལ་ཕན་པ་དང་བདེ་བ་བཞེད་པ། རང་ཉིད་བྱང་ཆུབ་སེམས་དཔའི་ཡོན་ཏན་ལྷུར་ལེན་པས། གཞན་དག་ལའང་ཐུགས་རྗེའི་ལམ་དེ་སྟོན་པའི་ཆེད་དུ་བསྟན་བཅོས་འདི་མཛད་དོ། །དེ་ལ་སྤྱིར་བསྟན་བཅོས་རྩོམ་པ་ལ་སྡེབ་སྦྱོར་ལྷུར་ལེན་པས་གཞུང་མཛེས་པ་གཙོར་བྱེད་པ་དང་། ཕན་འདོགས་པ་ལྷུར་ལེན་པས་སེམས་ཅན་འདུལ་བ་གཙོར་བྱེད་པ་གཉིས་ལས། འདི་ནི་ཕྱི་མའི་གཙོར་བྱས་པར་ཡིན་ཞེས་ནག་པོ་པས་བཤད་དོ། །འདི་འཆད་པ་ལ་གསུམ་སྟེ། བསྟན་བཅོས་ཀྱི་མཚན་དང་ཕྱག་བྱ་བ། མཛད་པ་པོའི་སློབ་དཔོན་གྱི་ཆེ་བའི་ཡོན་ཏན། དགེ་བ་གསུམ་གྱི་སྒོ་ནས་གཞུང་དངོས་བཤད་པའོ། །དང་པོ་ལ་གཉིས་ཀྱི་དང་པོ་མཚན་དོན་ལ་བཞི་ལས། དང་པོ་མཚན་བསྒྱུར་བ་ནི། རྒྱ་གར་ས་ཾསྐྲྀ་ཏའི་སྐད་དུ། བོ་དྷི་དང་། སཏྭ་དང་། ཙཱརྻ་དང་། ཨ་བ་ཏཱ་ར་ཞེས་པ་རྣམས་ནི་བོད་སྐད་དུ་བསྒྱུར་ན་རིམ་པ་བཞིན་བྱང་ཆུབ་ཀྱི་དང་། སེམས་དཔའི་དང་། སྤྱོད་པ་ལ་དང་འཇུག་པ་ཞེས་བྱ་བ་ཡིན་ནོ། །གཉིས་པ་མཚན་བཤད་པ་ནི། དྲི་མ་ཡེ་ནས་ཟད་མེད་སྐྱེ་མེད་དུ་ཤེས་པའི་ཟད་མི་སྐྱེ་ཤེས་པའི་ཡེ་ཤེས་ནི་བྱང་ཆུབ་སྟེ། མངོན་རྟོགས་རྒྱན་དུ། དྲི་མ་ཟད་དང་མི་སྐྱེ་བའི། །ཡེ་ཤེས་བྱང་ཆུབ་ཅེས་བརྗོད་དེ། །ཟད་མེད་སྐྱེ་མེད་ཕྱིར་དེ་དག །གོ་རིམ་བཞིན་དུ་ཤེས་པར་བྱ། །ཞེས་སོ། །དེ་ཐོབ་འདོད་ཀྱི་བསམ་པ་ཅན་ཡིན་པས་སམ། ཡང་ན་འདོད་པའི་ལོངས་སྤྱོད་ལ་མ་ཆགས་པའི་སྦྱིན་པ་དང་། སྒོ་གསུམ་གྱི་ལས་གསུམ་རྣམ་པར་དག་པའི་ཚུལ་ཁྲིམས་དང་། ཁྲོ་བ་ཟིལ་གྱིས་གནོན་པའི་བཟོད་པ་དང་། ཡོན་ཏན་མཆོག་ཏུ་ལྷུར་ལེན་པའི་བརྩོན་འགྲུས་དང་། ཆོས་ཏེ་དམིགས་པ་ལ་སེམས་མི་གཡོ་བའི་བསམ་གཏན་དང་། དེ་ཁོ་ན་ཉིད་ཟབ་མོ་བདག་མེད་གཉིས་མཐོང་བའི་ཤེས་རབ་སྟེ་དྲུག་སྒྲུབ་ཅིང་། བྱང་ཆུབ་ཆེན་པོ་ལ་དགའ་བ་སྟེ་སྨོན་ལམ་དང་ལྡན་པས་བྱང་ཆུབ་སེམས་དཔའ་ཞེས་བྱ་སྟེ། མདོ་སྡེ་རྒྱན་ལས། འདོད་ལ་མ་ཆགས་ལས་གསུམ་རྣམ་པར་དག །ཁྲོ་བ་ཟིལ་གནོན་ཡོན་ཏན་མཆོག་ལྷུར་ལེན། །ཆོས་ལ་མི་གཡོ་དེ་ཉིད་ཟབ་མོ་མཐོང་། །བྱང་ཆུབ་དགའ་ལྡན་བྱང་ཆུབ་སེམས་དཔའ་ཡིན། །ཞེས་སོ། །དེ་ཉིད་ཀྱི་སྤྱོད་པ་ནི་ཕར་ཕྱིན་དྲུག་ཡིན་ལ་དེ་ལ་འཇུག་པ་ནི་དེ་བསྒྲུབ་པའོ། །གསུམ་པ་འདོགས་པའི་ཚུལ་ནི་མང་དུ་ཡོད་པ་ལ། འདིར་བརྗོད་བྱ་བྱང་ཆུབ་ཀྱི་སྤྱོད་པ་ལ་འཇུག་པའི་ཚུལ་སྟོན་པའི་ཕྱིར་བརྗོད་བྱའི་མིང་གིས་བརྗོད་བྱ་ལ་བཏགས་པ་སྟེ། སློབ་དཔོན་ཕྱོགས་གླང་གིས། བསྒྲུབ་བྱ་དོན་དེ་དང་ལྡན་པས། །གཞུང་ལམ་དག་ལ་དེ་སྒྲ་ཡིན། །ཞེས་པ་ལྟར་རོ། །བཞི་པ་མཚན་བཏགས་པའི་དགོས་པ་ནི། སྤྱིར་མིང་བཏགས་ཙམ་གྱི་དགོས་པ། བརྡ་གང་ལ་བཏགས་པའི་དོན་གོ་བ་སྟེ། ལང་ཀར་གཤེགས་པ་ལས། མིང་དུ་གདགས་པ་མ་མཛད་ན། །འཇིག་རྟེན་ཐམས་ཅད་རྨོངས་པར་འགྱུར། །དེ་བས་རྨོངས་པ་བསལ་བའི་ཕྱིར། །མགོན་པོས་མིང་དུ་གདགས་པ་མཛད། །ཅེས་འབྱུང་བ་བཞིན། ཁྱད་པར་དུ་བརྗོད་བྱའི་དོན་གྱི་སྒོ་ནས་བཏགས་པས་དབང་པོ་རྣོན་པོས་བརྗོད་བྱའི་དོན་ངོས་ཟིན་པ་ཡིན་ལ། བྱེ་བྲག་ཏུ་སཾ་སྐྲི་ཏའི་སྐད་དུ་སྨོས་པས་ཁུངས་བཙུན་པ་དང་། ལོ་པཎ་གྱི་དྲིན་དྲན། སཾ་སྐྲྀ་ཏ་ལ་བག་ཆགས་འཇོག་པའི་དགོས་པ་དང་། བོད་སྐད་དུ་སྨོས་པས་ཚིག་གཟུང་བདེ་བ་དང་། དོན་རྟོགས་སླ་བ་དང་། ལོ་ཙཱ་བ་སྒྲ་ཀློག་དང་ཐད་ཀློག་མ་ཡིན་པ་ལ་མཁས་པར་ཤེས་པའི་དགོས་པ་དང་། སྐད་གཉིས་ཀ་སྨོས་པས་འགྱུར་བྱང་ཚུལ་ཅུང་ཟད་ཤེས་པའོ་ཞེས་འཆད་དོ། །གཉིས་པ་འདོད་པའི་ལྷ་ལ་ཕྱག་བྱ་བ་ནི། སྒྲིབ་གཉིས་བག་ཆགས་དང་བཅས་པ་སྤངས་ཤིང་གཉེན་པོ་ཟག་མེད་ཀྱི་ཆོས་ཀྱི་ས་བོན་རབ་ཏུ་རྒྱས་པས་གནས་གྱུར་པའི་རང་བཞིན་ཆོས་ཐམས་ཅད་ལ་དབང་བྱེད་པའི་སངས་རྒྱས་དང་བྱང་ཆུབ་སེམས་དཔའ་ནི་ཆོས་ཐམས་ཅད་ལ་མ་ཆགས་པ་རང་གཞན་གྱི་དོན་ཕུན་སུམ་ཚོགས་པ་ལ་སེམས་པ་སྟེ། དེ་རྣམས་ཐམས་ཅད་ལ་འགྱུར་ལ་སོགས་པའི་བྱ་བ་མཐར་ཕྱིན་པའི་ཆེད་དུ་ལོ་ཙཱ་བའམ་ཡི་གེ་པས་ཕྱག་འཚལ་བ་ནི་རབ་ཏུ་བཏུད་ཅིང་ལུས་ཕུལ་བའོ། །གཉིས་པ་ཆེ་བའི་ཡོན་ཏན་ནི། སློབ་དཔོན་འདི་ཉིད་སྔོན་རྒྱ་གར་ལྷོ་ཕྱོགས་དཔལ་ལྡན་ན་ག་རར་མིའི་རྒྱལ་པོ་འཇམ་དཔལ་གོ་ཆའི་སྲས་སུ་འཁྲུངས་ཤིང་། དེའི་ཡོན་ཏན་གྱི་ཁྱད་པར་ནི། སྔོན་གྱི་རྒྱལ་བ་ལ་བྱ་བ་བྱས་པ། ཐར་པ་ཆ་མཐུན་གྱི་དགེ་བའི་རྩ་བ་ཐོབ་པ། ཐེག་ཆེན་གྱི་རིགས་དང་ལྡན་པ། རྒྱུ་རྩལ་ཐམས་ཅད་ལ་མཁས་པར་གྱུར་ནས་རྒྱལ་ཚབ་ཏུ་དབང་བསྐུར་བའི་དུས་སུ་ཡུམ་རྡོ་རྗེ་རྣལ་འབྱོར་མའི་སྤྲུལ་པ་རྒྱལ་པོའི་བཙུན་མོ་ཆེན་མོས་ཆུ་དྲོན་གྱི་ཁྲུས་བྱེད་དུ་བཅུག་པ་ན་དེའི་དྲོད་མི་བཟོད་པ་མཐོང་ནས་ཡུམ་གྱིས་སྨྲས་པ། སྙིགས་མའི་དུས་སུ་རྒྱལ་པོ་བྱས་ན་ཉོན་མོངས་པའི་དབང་གིས་སེམས་ཅན་སྡུག་ཏུ་བཅུག་ནས་ཤི་ནས་དམྱལ་བར་འདི་བས་ཀྱང་དྲག་པའི་སྡུག་བསྔལ་མྱོང་བར་འགྱུར་བས། རྒྱལ་སྲིད་ཀྱི་དགོས་པ་མེད་ཀྱི། བུ་ཁྱོད་ཤར་ཕྱོགས་བྷཾ་ག་ལའི་ཡུལ་དུ་སོང་ཞིག དེར་ཁྱོད་ལ་འཇམ་པའི་དབྱངས་ཀྱིས་བྱིན་གྱིས་རློབ་པར་འགྱུར་རོ་ཞེས་བསྒོས་སོ། །དེས་ཡུམ་གྱི་བཀའ་གུས་པས་རྩེ་གཅིག་ཏུ་འཛིན་ཞིང་ཐུགས་དྲང་པོས་རྟ་མཆོག་ལྗང་ཁུ་ལ་ཆིབས་ཏེ། ཞག་དུ་མར་ཉིན་མཚན་མེད་པར་བཟའ་བཏུང་ཡིད་ལ་མི་བྱེད་པར་བྱོན་པས། བྷཾ་ག་ལའི་ཡུལ་གྱི་མཐའི་ནགས་ཤིག་ཏུ་སླེབ་པ་ན། དེའི་ནང་ན་བུ་མོ་རིན་པོ་ཆེ་ཞིག་མཐོང་ངོ་། །དེར་དེས་རྟ་བཟུང་ནས་རྟ་ལ་བབས་པ་ན་ཤིན་ཏུ་སྐོམ་པས་མདུན་ན་ཆུ་འདུག་པ་ལ་འཐུང་བར་བརྩམས་པ་ན་བུ་མོས་འདི་ནི་དུག་ཆུ་ཡིན་པས་མ་འཐུང་ཞིག་ཅེས་སྨྲས་ནས། དེ་ལས་བཟློག་ནས་བདུད་རྩིའི་ཆུ་འཐུང་དུ་བཅུག ཤ་ཞིག་ཀྱང་བསྲེགས་ནས་ཟར་བཅུག་པས་ཚིམ་པར་གྱུར་པ་ན། བུ་མོ་དེ་ལ་ཁྱེད་གང་ནས་འོངས་ཞེས་སྨྲ་པས། ནགས་ཚལ་ཆེན་པོ་འདིའི་དབུས་ན་ཡོན་ཏན་དུ་མའི་ཚོགས་ཀྱིས་བརྒྱན་པ་ཐུགས་རྗེ་ཅན་འཇམ་པའི་རྡོའི་ཏིང་ངེ་འཛིན་བསྒྲུབ་པ་བདག་གི་བླ་མ་བཞུགས་ཏེ་དེ་ནས་འོངས་ཞེས་སོ། །དེ་ཐོས་པ་ཙམ་གྱིས་བཀྲེན་པས་རིན་པོ་ཆེ་ཐོབ་པ་ལྟར་དགའ་བདེ་ཆེན་པོས་དབུགས་ཕྱིན་ནས། ཀྱེ་དེ་བདག་ལ་སྟོན་ཅིག་ཅེས་སྨྲས་པས། བུ་མོས་བོས་ཏེ་རྟ་ཁྲིད་ནས་དེར་ཕྱིན་པ་དང་། ཤིན་ཏུ་ཟབ་མོའི་ཐུགས་དང་ལྡན་ཞིང་ལུས་ངག་ཞི་བའི་གསེར་གྱི་རི་ལྟ་བུའི་བླ་མ་མཆོག་མཐོང་ནས། བདག་ཉིད་དང་རྟ་མཆོག་ཕུལ་ཏེ་གུས་པས་བླ་མ་དེ་ལ་ཕྱག་བྱས་ནས། འཇམ་པའི་དབྱངས་ཀྱི་ཏིང་ངེ་འཛིན་གྱིས་གདམ་པས་བདག་རྗེས་སུ་འཛིན་པར་འཚལ་ལོ་ཞེས་གསོལ་ཏོ། །བླ་མས་ཀྱང་དེ་ཡོངས་སུ་སྨིན་པར་མཛད་པའི་རིམ་པས་གདམས་ངག་བསྟན་ནས། དེར་ལོ་བཅུ་གཉིས་བཞུགས་ཏེ་ཏིང་ངེ་འཛིན་གྱིས་འཇམ་པའི་དབྱངས་མངོན་སུམ་དུ་མཛད་ཅིང་། དེའི་རྗེས་སུ་བླ་མས་ཡུལ་དབུས་སུ་འགྲོ་བར་བཀའ་སྩལ་པ་ལྟར་བྱོན་ཏེ་མ་ག་དྷའི་རྒྱལ་པོའི་སྲུང་མ་བྱེད་ཅིང་། ཤིང་གི་རལ་གྲི་ཤུབས་དང་བཅས་པ་བཟུང་ནས་མི་གཡོ་བའི་སྡེ་ཞེས་པའི་མིང་ཅན་དུ་གྲགས་ལ། སྤྱོད་པ་དེ་ཉིད་ཀྱིས་ཆོས་ཁོ་ན་ཡིད་ལ་བྱེད་ཅིང་བཞུགས་སོ། དུས་གཞན་ཞིག་ན་སྲུང་མ་གཞན་རྣམས་ཀྱི་དེའི་ཕུན་སུམ་ཚོགས་པ་མ་བཟོད་པ། རྒྱལ་པོ་ལ་མི་གཡོ་བའི་སྡེ་འདི་ནི་ཤིང་གི་རལ་གྲི་བཟུང་ནས་ཁྱེད་ཀྱི་སྐུ་སྲུང་བྱེད་པས་འཁྲུག་པའི་དུས་སུ་དགྲ་ལ་ཇི་ལྟར་བརྡེག་པར་འགྱུར། དེ་བས་ན་འདིའི་རལ་གྲི་བལྟ་བར་འཚལ་ཞེས་གསོལ་བ་དང་། རྒྱལ་པོས་ཀྱང་དྲང་པོར་སྨྲ་མ་ནུས་པར་སྲུང་མ་ཐམས་ཅད་ཀྱི་རལ་གྲི་བལྟ་བར་བྱའོ་ཞེས་བཀའ་བསྩལ་ཏེ། འགའ་ཞིག་གི་རལ་གྲི་བལྟས་ནས་མི་གཡོ་བའི་སྡེ་ལའང་རལ་གྲི་བལྟའོ་ཞེས་བཀའ་སྩལ་པ་དང་། བདག་གི་རལ་གྲི་ཁྱེད་ཀྱིས་བལྟ་བར་མི་བཟོད་ཅེས་སྨྲས་ཀྱང་། རྒྱལ་པོས་ནན་གྱིས་ཡང་ཡང་དྲིས་པས། མི་གཡོ་བ་ན་རེ། ཅིས་ཀྱང་མཐོང་བར་འདོད་ན་ཕྱོགས་དབེན་པར་ཁྱེད་རང་ཁོ་ན་ལག་པས་མིག་གཅིག་བཀབ་སྟེ་བལྟ་བར་གྱིས་ཤིག་ཅེས་ཟེར་བ་དང་། རྒྱལ་པོས་བལྟས་པས་རལ་གྲིའི་གཟི་བརྗིད་ཀྱིས་མིག་མ་བཀག་པས་ངོས་ལ་ལྟུང་ངོ་། །ནུས་པ་དེ་མཐོང་བས་རྒྱལ་པོ་ཤིན་ཏུ་མོས་པར་གྱུར་པར་དགོངས་ནས་མིག་གི་བུ་གར་མིག་བཅུག་སྟེ་ཟུག་རྔུ་མེད་པར་བྱས་ནས་དཔལ་ན་ལེནྡྲར་གཤེགས་སོ། དེར་རབ་ཏུ་བྱུང་སྟེ་ཞི་བ་དང་ལྡན་པས་ཞི་བའི་ལྷ་ཞེས་མཚན་གསོལ་ནས་སྡེ་སྣོད་གསུམ་ལ་ཐོས་པ་མཛད་པའི་རྗེས་སུ་ཟ་ཉལ་འཆག་པ་ལ་སོགས་པ་དུས་ཐམས་ཅད་དུ་འོད་གསལ་བསྒོམས་པས་བུ་སུ་ཀུ་ཞེས་ཀྱང་གྲགས་སོ། །དེ་ནས་དུས་གཞན་ཞིག་ན་དགེ་འདུན་གྱི་ནང་གི་མ་རུངས་པ་འགའ་ཞིག་གིས་འདི་ནི་དགེ་འདུན་གྱི་ནང་ན་བྱ་བ་གང་ཡང་མི་བྱེད་པར་བསྒོམ་པ་ལྟར་གནས་ཏེ། ཅི་ཤེས་བརྟག་དགོས་ཞེས་བསྒྲོས་ནས་སྔོན་ཆོ་འཕྲུལ་ཟླ་བ་ལ་ལོ་རེ་ཞིང་ཆོས་འདོན་པའི་སྲོལ་ཡོད་པས་དེ་འདི་ལ་འཆོལ་དགོས་སོ་ཞེས་བསམས་ནས་དེ་ལ་ཞུས་སོ། །དེར་བདག་གིས་ནི་ཅི་ཡང་མི་ཤེས་སོ་ཞེས་པའི་སྒོ་ནས་ཡང་ཡང་དུ་བཀག་ཀྱང་དེ་རྣམས་ཀྱིས་ནན་གྱིས་ཞུས་ཏེ། གཙུག་ལག་ཁང་གི་ཕྱི་རོལ་དབང་ལྡན་གྱི་མཚམས་སུ་ས་ཕྱོགས་ཡངས་པར་མཆོད་པའི་རྣམ་པ་དུ་མ་བཤམས་ཏེ། སྐྱེ་བོ་མ་ལུས་པ་བོས་ནས་སེང་གེའི་ཁྲི་མཐོན་པོ་བཤམས་ཏེ་སྤྱན་དྲངས་སོ། །དེར་སློབ་དཔོན་གྱིས་བཞུགས་ནས་བདག་གི་མདོ་ཀུན་ལས་བཏུས་དང་། བསླབ་པ་ཀུན་ལས་བཏུས་དང་། སྤྱོད་པ་ལ་འཇུག་པ་གསུམ་བྱས་ཡོད་པ་ལས་འདིར་ནི་སྤྱོད་པ་ན་འཇུག་པ་གདོན་པར་འོས་ཞེས་ཐུགས་ལ་བཞག་ནས་གསུངས་པ། དྲང་སྲོང་གི་གསུངས་པའམ། དེའི་རྗེས་ལ་བྱུང་བ་གང་གདོན། དེའང་དོན་དམ་རྟོགས་ན་དྲང་སྲོང་ངོ་། །དེས་མཛད་པ་གསུང་རབ་བོ། །དེ་ལ་བརྟེན་ནས་གཞན་གྱིས་བྱས་པ་དེའི་རྗེས་ལས་བྱུང་བའོ། །འཕགས་པ་བྱམས་པས། གང་ཞིག་དོན་ལྡན་ཆོས་དང་ཉེར་འབྲེལ་ཞིང་། །ཁམས་གསུམ་ཀུན་ནས་ཉོན་མོངས་སྤོང་བྱེད་གསུང་། །ཞི་བའི་ཕན་ཡོན་སྟོན་པར་མཛད་པ་གང་། །དེ་ནི་དྲང་སྲོང་གསུང་ཡིན་བཟློག་པ་གཞན། །ཞེས་རྒྱུད་བླ་མར་གསུངས་སོ་ཞེས་བཤད་དོ། །དེར་དེ་དག་ངོ་མཚར་སྐྱེས་ནས་གཞན་པ་གདོན་པར་ཞུ་ཞེས་གསོལ་བ་དང་། བསྟན་བཅོས་འདི་གསུངས་ཤིང་ཤེས་རབ་ལེའུ་ཡི་སྐབས་ཀྱི། གང་ཚེ་དངོས་དངོས་མེད་དག །ཅེས་སོགས་ཀྱི་ཚིགས་བཅད་འདོན་པའི་སྐབས་སུ་མཐོང་ལམ་རྒྱུད་ལ་སྐྱེས་ནས། འཕགས་པ་འཇམ་དཔལ་མདུན་གྱི་ནམ་མཁའ་མངོན་སུམ་དུ་གྱུར་ཏོ། །དེའི་རྗེས་ལ་དེ་ཉིད་དང་སློབ་དཔོན་དང་བཅས་པ་སྐྱེ་བོ་རྣམས་ལ་མི་སྣང་བར་གྱུར་པ་ན་དེ་དག་མ་མཐོང་བས་འགྱོད་པར་གྱུར་པའི་སྐྱེ་བོ་རྣམས་ཀྱིས་དེའི་བྲང་ཁང་དུ་བལྟས་པས། བསྟན་བཅོས་གསུམ་པོའི་དཔེ་རྙེད་ནས་བླངས་ཏེ་མཁས་པ་རྣམས་ཀྱི་སྒོ་ནས་འཇིག་རྟེན་དུ་གྲགས་པར་མཛད། གཞན་ཡང་། རྒྱལ་བའི་བསྟན་ལ་བདག་ཉིད་ཆེ། །སྐྱེས་བུ་མང་པོ་བྱོན་མོད་ཀྱི། །ཞི་བའི་ལྷ་ཡི་མཛད་པ་འདྲ། །མཉམ་དང་དགོངས་པ་ཅན་མི་རྙེད། །ཅེས་པ་ལྟར། འཕགས་པའི་ཡུལ་དུ་སྐྱེས་བུ་དམ་པ་མང་དུ་བྱོན་ཡང་། སློབ་དཔོན་འདིའི་བསྟན་པ་ལ་བྱ་བ་མཛད་པ་འདྲ་བ་མི་རྙེད་ཅེས་པ་རྣམས། སློབ་དཔོན་བི་བྷུ་ཏི་ཙནྟྲའི་འགྲེལ་པ་ལས་འབྱུང་ངོ་། །གསུམ་པ་དགེ་བ་གསུམ་གྱི་སྒོ་ནས་གཞུང་ཉིད་བཤད་པ་ལ་གསུམ་སྟེ། ཐོག་མར་དགེ་བ་མཆོད་པར་བརྗོད། བར་དུ་དགེ་བ་བསྟན་བཅོས་ཀྱི་རང་བཞིན། ཐ་མར་དགེ་བ་ཡོངས་སུ་བསྔོ་བ་གསུམ་གྱི་དང་པོ་ལའང་། དགོས། བསྡུས། ཚིག་གསུམ་གྱི་དགོས་པ་ནི། སྤྱིར་འདོད་པའི་ལྷ་ལ་བསྟོད་ཕྱག་བྱས་པའི་བསོད་ནམས་ཀྱིས་སེམས་རྒྱུད་ཡང་དག་པར་བརླན་པས་སྒྲིབ་པ་བསྲབས་ཏེ་བགེགས་ཉེ་བར་ཞི་བས་བརྩམ་པ་ཡོངས་སུ་རྫོགས་པར་འགྱུར་བ་དང་། བདག་ཉིད་སྐྱེས་བུ་དམ་པའི་སྤྱོད་པའི་རྗེས་སུ་འཇུག་པ་དང་། དེ་ལས་ཉན་པ་པོ་རྣམས་བདག་ཉིད་དང་གཞུང་ལ་གུས་པ་སྐྱེ་བར་འགྱུར་བ་སྟེ། ཚོམས་ལས། བསོད་ནམས་བསགས་པའི་མི་དག་ལ། །གཞན་ལས་བྱུང་བའི་གནོད་པ་འམ། །ལྷ་དང་བདུད་ཀྱི་རིགས་རྣམས་ཀྱིས། །བར་ཆད་བྱ་བར་མི་ནུས་སོ། །ཞེས་དང་། རྒྱ་ཆེ་རོལ་པ་ལས་ཀྱང་། བསོད་ནམས་ལྡན་པའི་བསམ་པ་རྣམས་ཀྱང་འགྲུབ། །ཅེས་སོ། །དེ་བཞིན་དུ་འདིར་ཡང་བདེ་གཤེགས་ཞེས་མཆོད་པར་བརྗོད་པས་བཅོམ་ལྡན་འདས་ཀྱི་ཆེ་བའི་བདག་ཉིད་ཐོས་པས་དེ་ལ་འདོད་པའི་དད་པས་རྒྱལ་བའི་སྲས་ཀྱི་སྡོམ་པ་ལ་འཇུག་པའི་ཕྱིར་གཞུང་འདིར་འབད་པས་འཇུག་པའི་དགོས་པའང་ཡོད་དོ། །གཉིས་པ་བསྡུས་པའི་དོན་ལ་བཞི་ཡོད་པ། གསུམ་པ་ཚིག་དོན་གྱིས་བཤད་ན། གང་གིས་འཚལ་ན་རྩོམ་པ་པོས་འཚལ་ལོ། །ཡུལ་གང་ལ་ན་དཀོན་མཆོག་གསུམ་སྟེ། དེ་ལས་སངས་རྒྱས་ནི་བདེ་གཤེགས་ཞེས་པས་བསྟན་ལ། དེ་ནི། རྒྱུ་སྤངས་ཡོན་ཏན་གསུམ་བདེ་གཤེགས། །ཞེས་པ་ལྟར་སྡུག་བསྔལ་གྱི་རྒྱུ་སྤངས་པའི་སྤངས་པ་ཆོས་གསུམ་ལྡན་ཏེ། དེ་ལ་ལེགས་པར་སྤངས་པ་ནི། ཉོན་མོངས་པའི་སྒྲིབ་པ་ལ་སོགས་པ་སྤངས་པ་སྟེ་བུ་མོ་གཟུགས་མཛེས་པ་བཞིན་ནོ། །སླར་མི་བཟློག་པར་སྤངས་པ་ནི། ཆགས་སོགས་ཉེས་པའི་ས་བོན་མ་རིག་པ་རྣམ་པ་ཐམས་ཅད་དུ་སྤངས་པ་སྟེ་རིམས་ནད་ལེགས་པར་བྱང་བ་བཞིན་ནོ། །མ་ལུས་པར་སྤངས་པ་ནི། གཉེན་པོ་གོམས་པ་མཐར་ཕྱིན་པས་གནས་ངན་ལེན་བག་ཆགས་དང་བཅས་པ་དང་རང་གི་རྟོགས་པའི་ལམ་བཤད་པ་ལ་ཐུགས་མི་གསལ་བ་སྤངས་པས་སྤང་བྱའི་ལྷག་མ་མ་ལུས་པ་དང་བགྲོད་བྱ་མཐར་ཐུག་པར་གཤེགས་པ་སྟེ་བུམ་པ་ལེགས་པར་གང་བ་བཞིན་ནོ། །ཡང་ན། གཤེགས་པ་རྟོགས་པའི་དོན་ཕྱིར་ཏེ། ཞེས་པ་ལྟར་བདེ་བར་གཤེགས་པའི་དོན་རྟོགས་པ་ཁྱད་པར་གསུམ་དང་ལྡན་པ་སྟེ། དབུ་མའི་དོན་རྟོགས་པས་རང་བཞིན་མེད་པའི་དེ་ཁོ་ན་ཉིད་དུ་གཤེགས་པས་ལེགས་པར་རྟོགས་པ་དང་། རྟོགས་པ་དེ་ཕྱིར་མི་ཉམས་པས་སླར་མི་ལྡོག་པར་རྟོགས་པ་དང་། ཤེས་བྱའི་རྣམ་པ་མ་ལུས་པ་མཁྱེན་པས་མ་ལུས་པར་རྟོགས་པ་སྟེ། དེ་དག་གི་རིམ་པ་ལྟར་བཅོམ་ལྡན་འདས་མུ་སྟེགས་པའི་སྟོན་པ་དང་། སློབ་པ་རྒྱུན་ཞུགས་སོགས་དང་། མི་སློབ་པ་དགྲ་བཅོམ་སོགས་ལས་ཁྱད་པར་དུ་འཕགས་པར་བསྟན་ཏོ། །ཆོས་དཀོན་མཆོག་ནི་ཆོས་ཀྱི་སྐུ་མངའ་ཞེས་པས་བསྟན་ཅིང་། དེ་ལ་ཆོས་ནི་ལུང་དང་རྟོགས་པའི་བདག་ཉིད་ཅན་ཡིན་ལ། དང་པོའི་དབང་དུ་བྱས་ན་ཀཱ་ཡ་ཞེས་པའི་སྐུའི་སྒྲ་ཚོགས་པ་ལའང་འཇུག་པས་དཔུང་གི་ཚོགས་ཞེས་པ་ལྟར་ཆོས་གསུང་རབ་ཀྱི་ཚོགས་སོ། །གཉིས་པ་ནི་འགོག་པས་བསྡུས་པ་སྤྲོས་པ་ཐམས་ཅད་དང་བྲལ་བའི་རང་བཞིན་བཅོམ་ལྡན་འདས་ཀྱི་ཆོས་ཀྱི་སྐུ་སྟེ་དེ་ལྟ་བུའི་སྐུ་དེ་དག་མངའ་བའི་སངས་རྒྱས་ལ་ཞེས་ཚིག་རྣམ་པར་སྦྱར། རྒྱུད་བླ་མར། ཆོས་སྐུ་རྣམ་གཉིས་ཞེས་བྱ་སྟེ། །ཆོས་དབྱིངས་ཤིན་ཏུ་དྲི་མེད་དང་། །དེ་ཡི་རྒྱུ་མཐུན་ཟབ་པ་དང་། །སྣ་ཚོགས་ཚུལ་ནི་སྟོན་པ་འོ། །ཞེས་སོ། །ཡང་ན་ཆོས་ཀྱི་སྐུ་མངའ་ཞེས་པས་བྱང་སེམས་ཀྱི་དགེ་འདུན་བསྟན་ཏེ། དེ་རྣམས་ལའང་ལམ་གྱིས་བསྡུས་པའི་རྟོགས་པའི་ཆོས་མངའ་བའི་ཕྱིར་རོ། །སྲས་ནི་རྒྱུད་བླར། ཐེག་མཆོག་ལ་མོས་ས་བོན་ཤེས་རབ་ནི། །སངས་རྒྱས་ཆོས་བསྐྱེད་མ་དང་བསམ་གཏན་གྱི། །བདེ་བའི་མངའ་གནས་སྙིང་རྗེའི་མ་མ་ཅན། །གང་ཡིན་དེ་དག་ཐུབ་པའི་རྗེས་སྐྱེས་སྲས། །ཞེས་པ་ལྟར། སངས་རྒྱས་ཉིད་ལས་འཁྲུངས་ཤིང་གདུང་འཚོབ་ནུས་པས་ས་ཐོབ་པའི་བྱང་སེམས་ཀྱི་དགེ་འདུན་དང་བཅས་པའི་སངས་རྒྱས་ལ་ཞེས་པ་སྟེ། འདིས་འཕགས་པའི་དགེ་འདུན་ཕྱག་གི་ཡུལ་དུ་བསྟན་ཏོ། །ཅི་དེ་དག་ཁོ་ན་ལ་ཕྱག་འཚལ་ལམ་ཞེ་ན། མ་ཡིན་ཏེ། ཉན་རང་དང་མཁན་སློབ་ལ་སོགས་པ་ཕྱག་བྱ་བར་འོས་པ་ཀུན་ལའང་ཞེས་སོ། །བཙུན་པ་ཀུན་ལའང་ཞེས་པ་འབྱུང་བ་ལྟར་ན་ཉན་ཐོས་ཆེན་པོ་བརྒྱད་ཀྱང་གཟུང་ཞེས་སོ། །ཚུལ་ཇི་ལྟར་ན་གུས་པས་ཏེ་ཡོན་ཏན་དམ་པའི་བསྟོད་པ་རྒྱ་ཆེ་བ་དང་། མཆོད་པ་ཁྱད་པར་དུ་འཕགས་པ་ཡིད་ལ་བྱེད་པ་ལས་བྱུང་བའི་མོས་པ་ཕུལ་དུ་བྱུང་བའི་དགའ་བ་རྒྱ་ཆེ་བའི་མཆོད་པ་དང་བཅས་པས་ལུས་ཞིང་ཐམས་ཅད་ཀྱི་རྡུལ་སྙེད་ཀྱིས་ཕྱག་འཚལ་བ་སྟེ་འདུད་ཅེས་པའོ། །གཉིས་པ་བར་དུ་དགེ་བ་ལ་ལྔ་ལས། དང་པོ་གཞུང་རྩོམ་པར་དམ་བཅའ་བ་ནི། དེ་ལྟར་ཕྱག་འཚལ་ཏེ་ཅི་བྱེད་ཅེ་ན། བདེ་བར་གཤེགས་པ་ནི་ཆོས་ཀྱི་སྐུའོ། །སྲས་ནི་དེ་ལས་འཁྲུངས་པས་ཆེན་པོ་ཐོབ་པ་རྒྱུ་ལ་གནས་པའི་སེམས་དཔའ་རྣམས་ཏེ། དེ་རྣམས་ཀྱི་སྡོམ་པ་ནི་སེམས་བསྐྱེད་སྔོན་དུ་སོང་བའི་བྱང་སེམས་ཀྱི་བསླབ་པ་མནོས་པ་སྟེ། དབྱེ་ན་མི་དགེ་བ་སྤོང་། དགེ་བ་ལ་འཇུག སེམས་ཅན་གྱི་དོན་བྱེད་པའོ། །ངེས་ཚིག་ནི་བསྡམ་པར་བྱ་བའམ་འདིས་སྡོམ་པར་བྱེད་པས་སྡོམ་པའོ། །དེ་ལ་འཇུག་པ་ནི། འདི་ལ་འཇུག་པར་བྱ་བའམ་འདིས་དེ་ལ་འཇུག་པའི་ཕྱིར་ལམ་སྟེ། དེའང་གང་གིས་བྱང་སེམས་ཀྱི་གོ་འཕང་ཐོབ་ནས་སངས་རྒྱས་ཐོབ་པར་བྱེད་པའི་ཐབས་ཏེ། དེ་གཞུང་འདིས་བརྗོད་པར་བྱ་ཞེས་པའོ། །འོ་ན་དེ་ཁྱོད་ཀྱིས་རང་བཟོར་བརྗོད་པ་མ་ཡིན་ནམ་ཞེ་ན། ལུང་དེ་རྒྱལ་བའི་གསུང་རབ་བཞིན་དུ་བརྗོད་དོ། །འདིས་ནི་བདག་ཉིད་ཀྱིས་གསུང་རབ་ཀྱི་དོན་རྟོགས་པར་ཡང་བསྟན་ཏོ། །དེ་ལྟར་ན་གསུང་རབ་ལ་འཇུག་པར་བྱ་ཡི་མདོ་འདི་བསྟན་པས་ཅི་བྱ་ཞེ་ན། མདོ་སྡེ་སྣ་ཚོགས་པར་གདུལ་བྱའི་དབང་གིས་རྒྱས་པར་གསུངས་པའི་དོན་རྣམས་ཁོ་བོས་གཞུང་ཉུང་ངུས་མདོར་བསྡུས་ནས་ནི་གོ་སླ་བར་བརྗོད་པའི་ཕྱིར་དོན་ཡོད་དོ། །གཉིས་པ་ཤུགས་ལ་བསྟན་པའི་དོན་དགོས་འབྲེལ་ལ་གསུམ་ལས། དང་པོ་སོ་སོའི་ངོ་བོ་ངོས་གཟུང་བ་ནི་བརྗོད་བྱ་བྱང་སེམས་ཀྱི་སྡོམ་པ་ལ་འཇུག་ཚུལ་ཡིན་ལ། གཞུང་འདི་དེ་རྗོད་བྱེད་ཡིན་ཞིང་། དགོས་པ་ནི་བསྟན་བཅོས་འདི་ལས་རང་གཞན་གྱི་རྒྱུད་ལ་དོན་གྱི་རྟོགས་པ་སྐྱེས་པ་དང་། དགོས་པའི་དགོས་པ་མཐར་ཐུག་པ་ནི། གཞུང་འདི་ཉིད་ལས་ཐོས་པ་ལ་སོགས་པའི་ཤེས་རབ་གསུམ་སྐྱེས་པས་སྒྲིབ་པ་ཐམས་ཅད་དང་བྲལ་ནས་སངས་རྒྱས་ཐོབ་པའོ། །ཉིང་དགོས་དགོས་པ་ལ་དང་། དགོས་པ་བསྟན་བཅོས་ལ་རག་ལས་པ་འབྲེལ་བ་ཡིན་ནོ། །གཉིས་པ་དེ་གཞུང་གིས་ཇི་ལྟར་བསྟན་ཚུལ་ནི། བདེ་གཤེགས་སྲས་ཀྱི་སྡོམ་ལ་འཇུག་པ་ཞེས་པས་བརྗོད་བྱ་བསྟན་ལ། བརྗོད་པར་བྱ་ཞེས་པས་དགོས་པ་བསྟན་ཏེ། འདི་ལ་བརྟེན་ནས་བརྗོད་བྱ་དེ་རྟོགས་པར་འགྱུར་བའི་ཕྱིར་རོ། །ཉིང་དགོས་ནི་བདེ་གཤེགས་སྲས་ཀྱི་སྡོམ་ཞེས་པའི་ཚིག་ཟུར་གྱིས་བསྟན་ཏེ། དེ་ལའང་དེའི་ཕན་ཡོན་གྱི་སྐབས་སུ། མི་གཙང་ལུས་འདི་བླང་ནས་རྒྱལ་བའི་སྐུ། །ཞེས་སོགས་ཀྱི་ཤུགས་ལས་ཤེས་སོ། །འབྲེལ་བ་ནི་གཞུང་དུ་དངོས་སུ་ལོགས་སུ་མ་བསྟན་ཏེ། བསྟན་བཅོས་དང་ནི་དགོས་པའི་དོན། །འབྲེལ་བའི་གཞི་ནི་གཉིས་ལ་གནས། །དེར་བསྟན་འདུས་པ་དེ་ཡི་ཕྱིར། །དགོས་ལས་ལོགས་ཤིག་མ་བསྟན་ཏོ། །ཞེས་པ་ལྟར་རོ། །གསུམ་པ་དེ་དག་བསྟན་པའི་དགོས་པ་ནི། བསྟན་བཅོས་ལ་དགོས་སོགས་ཆོས་མེད་དམ་སྙམ་པའི་ལོག་རྟོག་བཟློག་ནས་དེ་ནས་དེ་དག་ཡོད་པར་རྟོགས་ཏེ། ཉན་པ་པོ་རྟོག་ལྡན་བསྟན་བཅོས་ལ་འཇུག་པ་ཡིན་ནོ། །གསུམ་པ་ཁེངས་བསྐྱུང་ཞིང་རང་དོན་དུ་རྩོམ་པ་ནི། དེ་ལྟ་ན་སྔོན་མ་བྱུང་བ་ཞིག་གམ་ལུང་ཇི་ལྟ་བ་བཞིན་བརྗོད་པ་ཡིན་ཞེ་ན། མདོ་ལས་ལྷག་པ་སྔོན་འཆད་མ་བྱུང་བའི་དོན་འགའ་ཡང་གཞུང་འདིར་བརྗོད་པ་མེད་དེ། དེའི་ནུས་པ་མེད་པའི་ཕྱིར་རོ། །འོན་ཏེ་སྡེབ་སྦྱོར་མཁས་པས་ཚིག་སྔོན་མ་བྱུང་བ་མ་ཡིན་ནམ་ཞེ་ན། ཚིག་དང་ངག་བཀོད་པའི་ཁྱད་པར་གྱི་སྡུད་སྦྱོར་རམ་ཚིག་མཛེས་ཤིང་འཇེབས་པར་དགོད་པའི་སྡེབ་སྦྱོར་སྔོན་མེད་པའང་འདིར་ཡོད་པ་མིན་ཏེ། དེ་ལ་མཁས་པའང་བདག་ལ་ཡོད་པ་མིན་པའི་ཕྱིར་རོ། །འོ་ན་གཞན་གྱི་དོན་དུ་ཇི་ལྟར་འགྱུར་ཞེ་ན། དོན་སྔོན་མ་བྱུང་བ་བརྗོད་པའི་ནུས་པ་མེད་ཅིང་ཚིག་གི་སྡེབ་སྦྱོར་མཁས་པ་མེད་པ་དེའི་ཕྱིར་གཞན་དོན་དུ་བདག་གིས་གཞུང་འདི་མ་བྱས་ཤིང་འདིས་གཞན་ལ་ཕན་པའི་རྟོག་པ་མེད་དེ། གཞན་ཕན་གྱི་ནུས་པ་མེད་པའི་ཕྱིར་རོ། །འོ་ན་ཅིའི་དོན་དུ་བྱས་ཤེ་ན། སློབ་དཔོན་ཞི་བའི་ལྷ་རང་གི་ཡིད་ལ་རྒྱལ་སྲས་ཀྱི་སྡོམ་པ་ལ་འཇུག་པ་གོམས་པའི་རིས་གོང་ནས་གོང་དུ་བསྒོམ་པ་སྟེ་བསླབ་པར་བྱ་བའི་ཕྱིར་ངས་རབ་ཏུ་བྱེད་པ་འདི་བརྩམས་སོ། །དེ་ཡང་དང་པོར་ཐུགས་ལ་བརྩམས་ཟིན་པའི་ཕྱིར་བརྩམས་ཞེས་འདས་པའི་ཚིག་གིས་སྨོས་སོ། །འོན་ཏེ་རང་གི་དོན་དུ་རྩོམ་པ་མི་རིགས་ཏེ། རྟོགས་པའི་ཁྱད་པར་སྔར་ནས་རང་ཉིད་ལ་ཡོད་པའི་ཕྱིར་ཞེ་ན། དགེ་བ་ནི་བྱང་ཆུབ་ཀྱི་སེམས་ལ་སོགས་པའི་དགེ་བ་ལེགས་པར་བསྒོམ་པ་སྟེ་ཡིད་ལ་བསྐྲུན་པར་བྱ་བའི་ཕྱིར་བདག་གི་དད་པའི་ཤུགས་ཏེ་སྟོབས་གོང་ནས་གོང་དུ་གཞུང་འདི་དག་གིས་ཀྱང་རེ་ཞིག་སྟེ་དང་པོར་འཕེལ་བར་འགྱུར་ལ། རེ་ཞིག་གི་སྒྲ་ནི་གཞན་དོན་དུ་འགྱུར་བ་ཡོད་པར་བསྟན་པའི་ཕྱིར་སྨོས་སོ། །བཞི་པ་སྐལ་མཉམ་གཞན་གྱི་དོན་དུ་འགྱུར་ཚུལ་ནི། རང་ཉིད་དུ་མ་ཟད་བདག་དང་སྐལ་བ་མཉམ་པ་སྟེ་རིགས་མཚུངས་པ་རྒྱུད་ཤིན་ཏུ་དག་པའི་ཡིད་དག་ལྡན་པའི་གང་ཟག་གཞན་གྱིས་ཀྱང་ཅི་སྟེ་གཞུང་འདི་དག་མཐོང་ཞིང་འདིའི་དོན་རྟོགས་ན་གོམས་པ་ཕུལ་དུ་བྱུང་བར་འགྱུར་བའི་ཚུལ་གྱིས་དོན་ཡོད་པར་འགྱུར་རོ་ཞེས་པའོ། །ཚིགས་བཅད་གཉིས་པོ་འདིས་སློབ་དཔོན་མངོན་པའི་ང་རྒྱལ་མེད་པར་ཡང་བསྟན་ཏོ། །ལྔ་པ་གཞུང་གི་ལུས་དངོས་ཕར་ཕྱིན་དྲུག་བཤད་པ་ལ། སྤྱི་དང་ཡན་ལག་གི་དོན་གཉིས་ཀྱི་དང་པོ་ལ། ཕར་ཕྱིན་དྲུག་གི་མཚན་གཞི། སོ་སོའི་ངོ་བོ། དེ་དག་གི་མཚན་ཉིད། རབ་ཏུ་དབྱེ་བ། གྲངས་ངེས་པ། གོ་རིམ་ངེས་པ། ངེས་པའི་ཚིག བསྒོམ་པའི་དབྱེ་བ། དེ་དག་ཏུ་བསྡུ་བ། མི་མཐུན་ཕྱོགས། བྱེད་ལས། ཡོན་ཏན་གྱི་བསྔགས་པ། ཕན་ཚུན་རྣམ་ངེས། གཞུང་གིས་ཇི་ལྟར་བསྟན་ཚུལ་ཏེ་བཅུ་གསུམ་གྱི། དང་པོ་ལ་སྦྱིན་པའི་ངོ་བོ་ནི། མཆོད་པ་དང་ཕན་གདགས་པར་འདོད་པས་ལུས་དང་ལོངས་སྤྱོད་རྣམས་གཏོང་བར་བྱེད་པ་སྟེ། མདོ་སྡེ་རྒྱན་དུ། དོན་རྣམས་གཏོང་བར་བྱེད་པ་དང་། །ཞེས་སོ། །ཚུལ་ཁྲིམས་ཀྱི་ངོ་བོ་ནི། ཉེས་སྤྱོད་སྤོང་བའི་སེམས་ངན་འགྲོའི་གདུང་བ་མེད་པར་བྱེད་པ་སྟེ། འཇུག་པར། ཚུལ་ཁྲིམས་གདུང་མེད་མཚན་ཉིད་ཅེས་སོ། །བཟོད་པའི་ངོ་བོ་ནི། ཁྲོ་བ་སྤངས་པ་སྟེ། རིན་ཆེན་ཕྲེང་བར། བཟོད་པ་ཁྲོ་བ་སྤངས་པ་སྟེ། །ཞེས་སོ། །བརྩོན་འགྲུས་ཀྱི་ངོ་བོ་ནི། དགེ་བ་ལ་ཡང་དག་པའི་དོན་གྱི་ཚད་དུ་སྤྱོད་པ་སྟེ། མདོ་སྡེ་རྒྱན་དུ། དགེ་ལ་ཡང་དག་སྤྲོ་བ་དང་། །ཞེས་སོ། །བསམ་གཏན་གྱི་ངོ་བོ་ནི། སེམས་ནང་དུ་རྩེ་གཅིག་ཏུ་གནས་པ་སྟེ། རྒྱན་དུ། སེམས་ནི་ནང་དུ་གནས་པ་དང་། །ཞེས་སོ། །ཤེས་རབ་ཀྱི་ངོ་བོ་ནི། སྤྱིར་བསླབ་པ་གསུམ་དང་། ཁྱད་པར་དུ་ཐེག་ཆེན་གྱིས་བསྡུས་པ་རྣམས་ཕྱིན་ཅི་མ་ལོག་པར་རབ་ཏུ་རྣམ་པར་འབྱེད་པ་སྟེ། རྒྱན་དུ། ཤེས་བྱ་ཡང་དག་རབ་རྣམ་འབྱེད། །ཅེས་པ་བཞིན་ནོ། །གཉིས་པ་ལ་གཉིས་ལས། སྤྱིའི་མཚན་ཉིད་ནི། སྒྲུབ་པ་གང་དམ་པ་དྲུག་དང་ལྡན་པ་སྟེ། དེ་ལ་རྟེན་དམ་པ་ནི་བྱང་ཆུབ་ཀྱི་སེམས་ལ་བརྟེན་པ་དང་། དངོས་པོ་དམ་པ་ཕྱི་ནང་གི་བདག་ཉིད་མཐའ་དག་ཡོངས་སུ་སྤྱོད་པ་དང་། ཆེད་དུ་བྱ་བ་དམ་པ་སེམས་ཅན་ཐམས་ཅད་ལ་ཕན་བདེའི་ཆེད་དུ་བྱེད་པ་དང་། ཐབས་ལ་མཁས་པ་དམ་པ་འཁོར་གསུམ་དུ་མི་རྟོག་པའི་ཡེ་ཤེས་ཀྱིས་ཟིན་པ་དང་། ཡོངས་སུ་བསྔོ་བ་དམ་པ་རྫོགས་པའི་བྱང་ཆུབ་ཏུ་ཡོངས་སུ་བསྔོ་བས་རྒྱས་བཏབ་པ་དང་། རྣམ་པར་དག་པ་དམ་པ་སྒྲིབ་གཉིས་ལས་རྣམ་པར་གྲོལ་བར་བྱེད་པའོ། །གཉིས་པ་སོ་སོའི་མཚན་ཉིད་ལ། སྦྱིན་པའི་ཕར་ཕྱིན་གྱི་མཚན་ཉིད་ནི་གཏོང་བ་གང་ཞིག་དམ་པ་དྲུག་ལྡན་ནོ། །དེ་བཞིན་དུ་ཕར་ཕྱིན་གཞན་ལྔ་ལའང་སྦྱར་ཏེ་མཚན་ཉིད་ཤེས་པར་བྱའོ། །དེ་དག་ལ་མུ་བརྩི་ནི། སྦྱིན་པ་ཡིན་ལ་ཕར་ཕྱིན་མ་ཡིན་པ་ན། སྦྱིན་པ་གང་དམ་པ་དྲུག་དང་མི་ལྡན་པའོ། །ཕར་ཕྱིན་ཡིན་ལ་སྦྱིན་པ་མ་ཡིན་པ་ནི། ཕར་ཕྱིན་གཞན་ལྔའོ། །དེ་གཉིས་ཀ་ཡིན་པ་ནི་དམ་པ་དྲུག་ལྡན་གྱི་སྦྱིན་པའོ། །གཉིས་ཀ་མ་ཡིན་པ་ནི་དམ་པ་དྲུག་དང་མི་ལྡན་པའི་ཚུལ་ཁྲིམས་ལ་སོགས་པའོ། །དེ་བཞིན་དུ་གཞན་ལྔ་ལའང་བསྒྲེས་ཏེ་ཤེས་པར་བྱའོ། །གསུམ་པ་ནི། ཕར་ཕྱིན་དེ་དག་རེ་རེའང་གསུམ་གསུམ་དུ་དབྱེ་སྟེ། སྦྱིན་པ་ལ་མཛོད་དུ། ཆོས་སྦྱིན་ཉོན་མོངས་ཅན་མིན་པས། །མདོ་སོགས་ཡང་དག་ཇི་བཞིན་སྟོན། །ཞེས་པ་ལྟར། ཆོས་སྦྱིན་དང་འཚོ་བའི་ཡོ་བྱད་ཡོངས་སུ་གཏོང་བའི་ཟང་ཟིང་གི་དང་། གསོད་སོགས་ལས་སྐྱོབ་པའི་མི་འཇིགས་པའི་སྦྱིན་པ་སྟེ། དེ་གསུམ་གྱིས་རིམ་པ་ལྟར་དགེ་རྩ་དང་། ལུས་དང་སེམས་བརྟས་པར་བྱེད་དོ། །ཚུལ་ཁྲིམས་ལ་གསུམ་གྱི་ལུས་ངག་མི་དགེ་བ་ལས་སྡོམ་པ་སྡོམ་པའི་དང་། སངས་རྒྱས་མཆོད་པ་ལ་སོགས་དགེ་བའི་ཆོས་བསྡུད་པ་དང་། ཆོས་དང་མཐུན་པའི་བྱ་བའི་གྲོགས་བྱེད་པ་སོགས་སེམས་ཅན་གྱི་དོན་བྱེད་པའི་ཚུལ་ཁྲིམས་ཀྱིས་རིམ་པ་ལྟར། ཚུལ་ཁྲིམས་ཕྱི་མ་གཉིས་ཀྱི་རྟེན་དང་། སྟོབས་སོགས་སངས་རྒྱས་ཀྱི་ཆོས་རྣམས་ཐོབ་པ་དང་། སེམས་ཅན་ཡོངས་སུ་སྨིན་པར་བྱེད་པའམ། བདེ་འགྲོ། བྱང་ཆུབ། སྙིང་རྗེ་བརྟས་པར་བྱེད་དོ། །བཟོད་པ་ལ། གཞན་གྱི་གནོད་པ་ལ་ཁྲོ་བར་མི་འཛིན་པ་གནོད་པ་བྱེད་པ་ལ་ཇི་མི་སྙམ་པའི་དང་། ཚ་གྲང་བཀྲེས་སྐོམ་སོགས་ཀྱིས་དགེ་བ་ལས་མི་བཟློག་པ་སྡུག་བསྔལ་དང་དུ་ལེན་པའི་དང་། ཟབ་པ་དང་རྒྱ་ཆེ་བའི་ཆོས་ལ་མི་སྐྲག་པ་ཆོས་ལ་ངེས་པར་སེམས་པའི་བཟོད་པས་རིམ་པ་ལྟར། སེམས་ཅན་སྨིན་པར་བྱེད་པ་ལས་དང་། རྫོགས་པའི་བྱང་ཆུབ་ལས་ཕྱིར་མི་ལྡོག་པའམ་ཐེག་དམན་པའི་སེམས་འདོར་བར་བྱེད་པ་དང་། བཟོད་པ་སྔ་མ་གཉིས་ཀྱི་རྟེན་བྱེད་པའམ། མི་སྐྱེ་བའི་ཆོས་ལ་བཟོད་པར་བྱེད་པའོ། །བརྩོན་འགྲུས་ལའང་གསུམ་ལས། བྱང་ཆུབ་ཀྱི་དོན་དུ་འདི་དང་འདི་ལྟ་བུ་བྱའོ་ཞེས་ཐོག་མར་བརྩོན་པ་གོ་ཆའི་དང་། བསམ་པའི་ཇི་ལྟ་བ་བཞིན་དུ་སྦྱོར་བཞི་དུས་ན་བརྩོན་པ་སྦྱོར་བའི་དང་། མ་ཞུམ་ཞིང་མི་འཁྲུགས་ལ་ཆོག་པར་མི་འཛིན་པའི་བརྩོན་འགྲུས་ནི། སེམས་ཅན་གྱི་དོན་བྱ་བའི་བརྩོན་འགྲུས་ཞེས་བྱ་སྟེ། དེ་ལ་མ་ཞུམ་པ་ལ་སོགས་པའི་ཚིག་གསུམ་གྱི་དོན་ནི། བསྒྲུབ་བྱ་རྒྱ་ཆེན་པོས་སེམས་མི་འགོད་པ་དང་། སྡུག་བསྔལ་ཆེན་པོས་ཕྱིར་མི་ལྡོག་པ་དང་། དགེ་བ་ཅུང་ཟད་ཙམ་གྱིས་ཆོག་པར་མི་འཛིན་པ་ཞེས་སམ། ཡང་ན་རང་ཉིད་སྐྱོ་བས་སྤྲོ་བ་ཉམས་པར་མི་བྱེད་པ་དང་། གཞན་གྱིས་གནོད་པ་རྣམས་ཀྱིས་མི་ལྡོག་པ་དང་། བྱང་ཆུབ་ལ་ཐུག་གི་བར་དུ་བར་མ་དོར་ཡོངས་སུ་མི་གཏོང་བའོ། །ཞེས་བཤད་སྦྱར་ལས་འཆད་དོ། །བརྩོན་འགྲུས་དེ་གསུམ་གྱིས་རིམ་པ་ལྟར་དགེ་བའི་རྩ་བ་ལ་སྦྱོར་བ་དང་། དགེ་བའི་རྩ་བ་ཡང་དག་པར་བསྒྲུབ་པ་དང་། དགེ་བའི་རྩ་བ་མི་ཟད་པར་བྱེད་པའོ། །བསམ་གཏན་ལའང་། ང་རྒྱལ་དང་ལྟ་བ་སྲེད་པ་སོགས་ཤས་ཆེ་བ་སྤྱོད་པའི་སྒོ་ནས་དག་པ་མཐོང་བའི་ཆོས་ཚེ་འདི་ལ་བདེ་བར་གནས་པའི་དང་། མངོན་ཤེས་ལ་སོགས་པའི་ཡོན་ཏན་སྒྲུབ་པར་བྱེད་པ་མངོན་པར་སྒྲུབ་པའི་དང་། བསམ་གཏན་བྱས་ན་མུ་གེ་དང་ནད་ལ་སོགས་པའི་འཇིགས་པ་ཞི་བར་འགྱུར་བས་སེམས་ཅན་གྱི་དོན་བྱེད་པའི་ཕྱིར་བྱ་བ་བསྒྲུབ་པའི་བསམ་གཏན་ཏེ། དེ་གསུམ་གྱིས་རིམ་པ་ལྟར་དགེ་རྩ་ལ་ཡོངས་སུ་མི་སྐྱོ་བ་དང་། བསམ་པའི་དོན་ཐམས་ཅད་འབྱོར་བ་དང་། ཚོགས་སྡུད་པར་བྱེད་དོ། །ཤེས་རབ་ལའང་མི་རྟོག་པའི་ཕྱིར་སྦྱོར་བ་རྣམ་པར་མི་རྟོག་པའི་ལ་སྦྱོར་བའི་ལམ་དང་། དངོས་གཞི་རྣམ་པར་མི་རྟོག་པ་དང་། རྣམ་པར་མི་རྟོག་པའི་རྗེས་ལ་ཐོབ་པའི་ཀུན་རྫོབ་ཤེས་པའི་བདག་ཉིད་ཅན་ཆོས་སྟོན་པ་ཀུན་ནས་སློང་བའི་ཤེས་རབ་སྟེ་གསུམ་པའམ། ཀུན་རྫོབ། དོན་དམ། སེམས་ཅན་གྱི་དོན་ལ་དམིགས་པའི་ཤེས་རབ་གསུམ་གྱིས་ས་ལ་འཇུག་པ། སངས་རྒྱས་ཀྱི་ཆོས་ཡང་དག་པར་བསྒྲུབ་པ། སངས་རྒྱས་ཀྱི་མཛད་པ་སྒྲུབ་པར་བྱེད་དོ། །བཞི་པ་ལ་གཉིས་ལས། གྲངས་ངེས་དངོས་ནི་ཅིའི་ཕྱིར་ཕར་ཕྱིན་དྲུག་ཁོ་ནར་གྲངས་ངེས་ཤེ་ན། དེ་དག་གི་མི་མཐུན་ཕྱོགས་ཀྱི་གཉེན་པོ་དྲུག་ཏུ་ངེས་ཀྱི་དེ་ལས་མི་མང་མི་ཉུང་སྟེ། འཁོར་བ་ལས་མི་ལོག་པའི་རྒྱུ་ལོངས་སྤྱོད་དང་ཁྱིམ་ལ་ཆགས་པའི་གཉེན་པོར་དང་པོ་གཉིས་དང་། འཕགས་ཀྱང་ཕྱིར་མི་ལྡོག་པའི་རྒྱུ་སེམས་ཅན་གྱི་ལོག་སྒྲུབ་ལས་བྱུང་བའི་སྡུག་བསྔལ་དང་། ཡུན་རིང་པོར་དགེ་བ་ལ་སྦྱོར་བས་སྐྱོ་བའི་གཉེན་པོར་བཟོད་བརྩོན་གཉིས་དང་། འཕགས་ཤིང་སླར་མི་ལྡོག་ཀྱང་བར་མ་དོར་ཆུད་ཟ་བའི་རྒྱུ་རྣམ་གཡེང་དང་། ཕྱིན་ཅི་ལོག་ཏུ་བཟུང་བའི་འཆལ་པའི་ཤེས་རབ་ཀྱི་གཉེན་པོར་ཐ་མ་གཉིས་རྣམ་པར་གཞག་གོ །ཡང་སངས་རྒྱས་ཀྱི་ཆོས་ཀུན་འགྲུབ་པའི་རྒྱུའི་དངོས་པོའི་སྒོ་ནས་ཀྱང་དྲུག་ཏུ་ངེས་ཏེ། མི་གཡེང་བའི་རྒྱུ་ཕར་ཕྱིན་དང་པོ་བཞིས་བསམ་གཏན་འགྲུབ་ཅིང་། དེ་ལ་བརྟེན་ནས་ཆོས་ཀྱི་དེ་ཉིད་ཇི་བཞིན་མངོན་སུམ་དུ་རྟོགས་པའི་ཤེར་ཕྱིན་འགྲུབ་ལ། དེས་སངས་རྒྱས་ཀྱི་ཆོས་སྟོབས་སོགས་ཡང་དག་པར་འགྲུབ་པས་སོ། །གཞན་ཡང་སེམས་ཅན་ཡོངས་སུ་སྨིན་པར་བྱེད་པ་ལ་རྗེས་སུ་མཐུན་པའི་ཕྱིར་ཡང་དྲུག་ཏུ་ངེས་ཏེ། སེམས་ཅན་ལ་ཕན་འདོགས་པའི་སྦྱིན་པ་དང་། གནོད་པ་མི་བྱེད་པའི་ཕྱིར་ཚུལ་ཁྲིམས་དང་། རང་ལ་གནོད་པ་ལ་ཇི་མི་སྙམ་པར་བྱ་བའི་ཕྱིར་བཟོད་པ་དང་། དེ་རྣམས་ཀྱི་དོན་དུ་བྱ་བ་བྱེད་པའི་ཕྱིར་བརྩོན་འགྲུས་ཏེ། དེ་ལྟར་ན་ཕན་འདོགས་པའི་རྒྱུ་བཞིས་སེམས་ཅན་སྨིན་པར་བྱེད་པའི་ལས་སུ་རུང་བར་འགྱུར་ལ། དེའི་འོག་ཏུ་མཉམ་པར་མ་བཞག་པའི་སེམས་མཉམ་པར་གཞག་པ་དང་། བཞག་པ་རྣམས་གྲོལ་བར་བྱ་བའི་ཕྱིར་གདམ་ངག་སྦྱིན་པས་སྨིན་པར་བྱེད་པའི་ཕྱིར་རོ། །གཉིས་པ་དེ་ལ་རྩོད་པ་སྤང་བ་ནི། དེར་གྲངས་ངེས་ནི་བཅུར་གསུངས་པ་དང་འགལ་ལོ་ཞེ་ན། མིང་གི་སྒོ་ནས་བཅུར་གསུངས་ཀྱང་རྫས་སུ་ན་དྲུག་ཡིན་ཏེ། ཐབས་སོགས་བཞི་ཤེས་རབ་ལས་ཕྱེ་བའི་ཕྱིར་ཏེ། དེའང་ཤེར་ཕྱིན་ནི་འཇིག་རྟེན་ལས་འདས་པ་མི་རྟོག་ཡེ་ཤེས་ཡིན་ལ། ཐབས་སོགས་བཞི་ནི་དེའི་རྗེས་ལས་ཐོབ་པའི་ཡེ་ཤེས་ཡིན་པའི་ཕྱིར། གལ་ཏེ་ཡེ་ཤེས་ཀྱི་ཕར་ཕྱིན་མཆོག་ཡིན་ན་ཇི་ལྟར་མི་རྟོག་པ་མ་ཡིན་ཞེ་ན། རྗེས་ཐོབ་ཡེ་ཤེས་ནི་མཉམ་གཞག་དེས་རྟོགས་པ་དེ་དེས་བཅད་ནས་འཁོར་གྱི་དཀྱིལ་འཁོར་དུ་ཆོས་ལ་ལོངས་སྤྱོད་པ་མྱོང་བ་དང་། གཞན་སྨིན་པར་བྱེད་པའི་བྱེད་ལས་ཅན་ཡིན་ལ། བྱེད་ལས་དེ་གཉིས་མཉམ་གཞག་མི་རྟོག་པ་ལ་མེད་པའི་ཕྱིར་མི་རྟོག་པའི་མ་ཡིན་ནོ། །དེ་ལ་ཆོས་གང་འགྲུབ་པར་བྱ་བ་དང་སྤེལ་བ་དང་འཐོབ་པ་དང་། སྤང་བའི་ཕྱིར་རིགས་པ་དེ་ནི་དེ་ལ་ཐབས་ཡིན་ལ། དེ་ལ་མཁས་པ་ནི་ཐོག་ཏུ་ཕེབས་པའོ། །སྦྱིན་སོགས་དགེ་བ་དང་མཐུན་པའི་སྐྱེས་པ་ལ་སྨོན་པ་སྨོན་ལམ་དང་། སྟོབས་ནི་སོ་སོར་རྟོག་པའི་དང་བསྒོམ་པའི་སྟོབས་ཀྱི་ས་སྟེ། སོ་སོར་རྟོག་པའི་སྟོབས་ནི་བསྟན་པ་དང་ལྡན་པའི་ཤེས་རབ་ཡིན་ལ། བརྟན་པའི་ནི་བརྩོན་འགྲུས་ཏིང་ངེ་འཛིན་ཤེས་རབ་གསུམ་ལྷན་ཅིག་སྐྱེས་པ་ལ་བཏགས་པའོ། །བསྒོམ་པའི་སྟོབས་ནི་གོམས་པས་འབད་མི་དགོས་པར་སྦྱིན་སོགས་ལ་འཇུག་པའོ་ཞེས་དབུས་མཐའི་འགྲེལ་བཤད་ལས་བཤད་དོ། །ལྔ་པ་གོ་རིམ་ངེས་པ་ནི། རྒྱུ་གསུམ་གྱིས་ཏེ་ལོངས་སྤྱོད་ལ་མི་ལྟ་ན་ཚུལ་ཁྲིམས་ཡང་དག་པར་ལེན་ཏོ། །ཚུལ་ཁྲིམས་དང་ལྡན་ན་དགེ་སྦྱོང་དུ་བྱེད་པའི་ཆོས་བཞིན་བཟོད་པར་འགྱུར་ལ། དེ་དང་ལྡན་ན་གཞན་དོན་དུ་དགེ་བ་ལ་བརྩོན་འགྲུས་རྩོམ་ཞིང་། དེ་བརྩམས་པས་ཏིང་ངེ་འཛིན་སྐྱེ་ལ། དེ་སྐྱེས་ན་ཤེས་རབ་ཀྱིས་ཡང་དག་པ་ཇི་ལྟ་བ་བཞིན་དུ་ཤེས་པས་སྔ་མ་སྔ་མ་ལ་བརྟེན་ནས་ཕྱི་མ་སྐྱེ་བའི་ཕྱིར། སྦྱིན་སོགས་སྔ་ཕྱིའི་རིམ་པ་དེ་ལྟར་ངེས་པ་དང་། སྔ་མ་སྔ་མ་དམན་ལ་ཕྱི་མ་མཆོག་ཏུ་གྱུར་པའི་རིམ་པ་དང་། སྔ་མ་འཇུག་སྔ་ཞིང་བྱ་སླ་བས་རགས་ལ། ཕྱི་མ་ཕྱི་མ་ནི་འཇུག་དཀའ་ཞིང་ཆེས་དཀའ་བས་ཕྲ་བའི་ཕྱིར་སྔ་ཕྱི་དེ་ལྟར་རྣམ་པར་བཞག་སྟེ། མདོ་རྒྱན་དུ། སྔ་མ་ལ་བརྟེན་ཕྱི་མ་སྐྱེ། །དམན་དང་མཆོག་ཏུ་གནས་ཕྱིར་དང་། །རགས་པ་དང་ནི་ཕྲ་བའི་ཕྱིར། །དེ་དག་རིམ་པར་བསྟན་པ་ཡིན། །ཞེས་སོ། །དྲུག་པ་ལ། ཕྱིའི་ནི་འཇིག་རྟེན་པ་དང་ཉན་རང་གི་སྦྱིན་སོགས་དགེ་རྩ་རྣམས་ལས་ཕུལ་དུ་བྱུང་བར་ཕ་རོལ་ཏུ་འགྲོ་བའི་ཕྱིར་རོ། །བྱེ་བྲག་ཏུ་སོ་སོའི་ནི་སེར་སྣ་དང་དབུལ་བ་འཇོམས་པ་དང་ལོངས་སྤྱོད་ཆེན་པོ་དང་། བསོད་ནམས་ཀྱི་ཚོགས་ཐོབ་པར་བྱེད་པས་སྦྱིན་པ་དང་། གང་དང་ལྡན་ན་ཡུལ་གྱི་མཚན་མའི་ཉོན་མོངས་ཀྱི་གདུང་བ་མེད་པར་བྱས་བསིལ་བ་ཐོབ་པར་བྱེད་པས་སམ། འཆལ་ཚུལ་དང་ངན་འགྲོ་ཞི་བར་བྱེད་པ་དང་། བདེ་འགྲོ་དང་ཏིང་ངེ་འཛིན་ཐོབ་བར་བྱེད་པས་ཚུལ་ཁྲིམས་དང་། ཁྲོ་བ་བཟོད་པས་སམ་འཁོན་ཟད་པར་བྱེད་པ་དང་། བདག་གཞན་ལ་བདེ་བར་བྱེད་པས་བཟོད་པ་དང་། དགེ་བ་ལ་སྤྱོད་པས་སམ། ལེ་ལོ་དང་མི་དགེ་བའི་ཆོས་དང་བྲལ་བ་དང་དགེ་བ་ཚད་མེད་པ་མཐར་ཕྱིན་པར་བྱེད་པས་བརྩོན་འགྲུས་དང་། རྣམ་གཡེང་བསལ་ནས་ཡིད་རང་དུ་གནས་པ་སྒྲུབ་པར་བྱེད་པས་བསམ་གཏན་དང་། ལྟ་བ་ངན་པ་དང་འཆལ་པའི་ཤེས་རབ་ཐམས་ཅད་སེལ་ཞིང་། ཡང་དག་པ་རྣམ་པ་ཐམས་ཅད་དུ་ཆོས་རྣམས་ཤེས་པའམ་དོན་དམ་ཤེས་པས་ཤེས་རབ་བོ། །དེ་དག་ཀྱང་ཇི་རིགས་སུ་མདོ་རྒྱན་དུ། དབུལ་བ་འདོར་བར་བྱེད་པ་དང་། །བསིལ་བར་བྱེད་དང་ཁྲོ་བཟོད་དང་། །མཆོག་སྦྱོར་བ་དང་ཡིད་འཛིན་དང་། །དོན་དམ་ཤེས་པའི་ཕྱིར་བཤད་དོ། །ཞེས་སོ། །བདེན་པ་བསྒོམ་པའི་དབྱེ་བ་ལ་ལྔ་སྟེ། ཀུན་ཏུ་སྤྱོད་པ་ལ་སྦྱོར་བ་བསྒོམ་པ་དང་། མོས་པ་དང་། ཡིད་ལ་བྱེད་པ་དང་། ཐབས་ལ་མཁས་པ་དང་། བྱ་བ་བསྒྲུབ་པ་སྒོམ་པའོ། །དེ་ལ་དང་པོ་ནི། ཕར་ཕྱིན་དྲུག་པོ་ཐམས་ཅད་ལ་སྦྱོར་བའི་སྒོ་ནས་ལེགས་པར་འཇུག་ཅིང་སྤྱོད་པའོ། །ཇི་སྐད་དུ། ནུས་པ་ཆུང་ཡང་གཞན་ཕན་སྦྱོར། །རྣམ་པ་ཀུན་ཏུ་གཏོང་མི་བྱེད། །གནས་སྐབས་ཀུན་ཏུ་ནུས་མཐུན་པར། །སེམས་ཅན་ཀུན་ལ་ཕན་གདགས་སོ། ཞེས་པ་ལྟ་བུའོ། །གཉིས་པ་ནི། སྦྱིན་སོགས་ལ་ཡིད་ཆེས་པའི་དད་པ་དང་གཏོང་བ་དང་སྲུང་བ་ལ་སོགས་འདོད་པའི་འདུན་པ་སྐྱེད་པ་སྟེ། གཞན་ཕན་ལས་ལ་མཐུ་མེད་ཀྱང་། །དེ་ཡི་བསམ་པ་རྟག་ཏུ་བྱ། །གང་ལ་བསམ་པ་དེ་ཡོད་པས། །དེ་ནི་དེ་ལ་དོན་གྱིས་ཞུགས། །ཞེས་བཤད་པ་ལྟ་བུའོ། །ཞེས་པ་སྦྱར་ལ་བཤད་ཅིང་། དབྱིག་གཉེན་གྱི་ཐེག་བསྡུས་ཀྱི་འགྲེལ་བར་གང་ཕ་རོལ་ཏུ་ཕྱིན་པ་དྲུག་དང་རབ་ཏུ་ལྡན་པའི་ཤིན་ཏུ་ཟབ་པའི་མདོ་སྡེ་ལ་མོས་པའོ་ཞེས་ཏེ། ཀུན་བཏུས་འགྲེལ་པར། མོས་པ་ཡིད་བྱེད་བསྒོམ་པ་ཡང་དེ་དང་མཐུན་པར་བཤད་དོ། །གསུམ་པ་ཡིད་བྱེད་བསྒོམ་པ་ནི། གསུམ་ལས་རོ་མྱང་བ་ཡིད་ལ་བྱེད་པ་ནི་ཕར་ཕྱིན་རྣམས་ལ་ཡོན་ཏན་མཐོང་བའི་ཚུལ་གྱིས་རོ་མྱང་བའོ། །རྗེས་སུ་ཡི་རང་བ་ཡིད་བྱེད་བསྒོམ་པ་ནི། རང་གཞན་ཐམས་ཅད་ཀྱི་ཕྱིན་དྲུག་ལ་རང་བཞིན་ཐམས་ཅད་ཀྱི་ཕྱིར་རྗེས་སུ་ཡི་རང་བའོ། །མངོན་པར་དགའ་བ་ཡིད་བྱེད་ནི། རང་གཞན་རྣམས་ཀྱི་མ་འོངས་པའི་ཕར་ཕྱིན་གོང་ནས་གོང་དུ་ཁྱད་པར་དུ་འགྲོ་བ་ལ་དགའ་བའོ། །ཡིད་བྱེད་བསྒོམ་པ་རྣམ་པ་གསུམ་པོ་དེ་ནི་བསམ་པ་དྲུག་གིས་ཟིན་པ་སྟེ། དེ་ལ་མི་ངོམས་པའི་བསམ་པ་ནི། བྱང་སེམས་བསྐལ་པ་གྲངས་མེད་ཇི་སྙེད་ཅིག་གིས་སངས་རྒྱ་བ་དེ་སྙེད་ཀྱི་དུས་སྐད་ཅིག་མ་གཅིག་ཏུ་བྱས་པའི་བསྐལ་པ་གྲངས་མེད་པ་ལ་སོགས་པ། དེ་སྙེད་ཀྱི་སྐད་ཅིག་རེ་རེ་ལའང་ལུས་གཏོང་ཞིང་། འཇིག་རྟེན་གྱི་ཁམས་གངྒཱའི་ཀླུང་གི་བྱེ་མ་སྙེད་གསེར་དངུལ་བཻ་ཌཱུརྻ་ཤེལ་སྤུག་རྡོའི་སྙིང་པོ་མུ་ཏིག་དམར་པོ་སྟེ་རིན་པོ་ཆེ་སྣ་བདུན་གྱིས་སོ་སོར་བཀང་ནས་སངས་རྒྱས་རྣམས་ལ་ཕུལ་བས་བྱང་ཆུབ་ཀྱི་སྙིང་པོ་ལ་འདུག་གི་བར་དུ་མི་ངོམས་པ་དང་། དེ་བཞིན་དུ་དུས་དེ་སྲིད་དུ་སྟོང་གསུམ་མེས་གང་བར་སྐད་ཅིག་རེ་རེ་ལ་སྤྱོད་ལམ་བཞི་བྱེད་ཅིང་སྡུག་བསྔལ་ལས་བཅོས་པའི་ཡོ་བྱད་ཐམས་ཅད་དང་མི་ལྡན་ཡང་ཕར་ཕྱིན་ཕྱི་མ་ལྔ་མངོན་དུ་བྱེད་པས་མི་ངོམ་པའོ། །རྒྱུན་རིང་བའི་བསམ་པ་ནི། དེ་ལྟ་བུའི་བསམ་པ་དེ་སངས་མ་རྒྱས་ཀྱི་བར་དུ་རྒྱུན་མི་གཅོད་ཅིང་མི་འདོར་བ་ལ། དགའ་བའི་བསམ་པ་ནི། བྱང་སེམས་ཕྱིན་དྲུག་གིས་ཕན་འདོགས་པ་ནི་ཤིན་ཏུ་དགའ་བ་ཡིན་གྱི། ཕན་བཏགས་པའི་སེམས་ཅན་ནི་དེ་ལྟར་དགའ་བ་མ་ཡིན་ནོ། །ཕན་འདོགས་པའི་བསམ་པ་ནི། ཕྱིན་དྲུག་གིས་ཕན་བཏགས་པའི་སེམས་ཅན་དེ་རྣམས་བྱང་སེམས་རང་ཉིད་ཀྱི་དགེ་བའི་གྲོགས་སུ་གྱུར་པས་ཤིན་ཏུ་ཕན་འདོགས་པར་མཐོང་གི། བདག་ནི་སེམས་ཅན་ལ་དེ་ལྟ་ཡིན་པར་མི་སེམས་པའོ། །ཆེ་བའི་བདག་ཉིད་ཀྱི་བསམ་པ་ནི། ཕྱིན་དྲུག་གི་དགེ་བ་བསགས་པ་རྣམས་ཀྱི་རྣམ་སྨིན་གྱི་འབྲས་བུ་ལོངས་སྤྱོད་ཆེན་པོ་སོགས་རང་གི་འདོད་པར་སེམས་ཅན་ལ་ཡོངས་སུ་བསྔོ་བའོ། །དགེ་བའི་བསམ་པ་ནི། ཕྱིན་དྲུག་གི་དགེ་བ་བསགས་པ་ཐམས་ཅད་དང་ཐུན་མོང་དུ་བྱས་ཏེ་བྱང་ཆུབ་ཆེན་པོར་བསྔོ་བའོ། །གང་བྱང་སེམས་བསམ་པ་དྲུག་གིས་ཟིན་པའི་ཡིད་བྱེད་བསྒོམ་པ་འདི་ཐོས་ནས་དད་པའི་སེམས་གཅིག་བསྐྱེད་པའི་སེམས་ཅན་དེ་དག་ལའང་བསོད་ནམས་ཚད་མེད་པ་སྐྱེ་བར་འགྱུར་ཞིང་། ཉེས་པར་བྱས་པའི་སྒྲིབ་པ་ཐམས་ཅད་ཀྱང་ཟད་པར་གྱུར་ན། དེ་ལྟ་བུའི་བྱང་སེམས་རང་ཉིད་ལྟ་ཅི་སྨོས་སོ། །བཞི་པ་ཐབས་མཁས་བསྒོམ་པ་ནི། ཕྱིན་དྲུག་མི་རྟོག་ཡེ་ཤེས་ཀྱིས་ཟིན་ཞིང་འཁོར་གསུམ་དག་པའོ། །ལྔ་པ་ནི། སངས་རྒྱས་ཕྱིན་དྲུག་ཡོངས་སུ་རྫོགས་པའི་ཆོས་དང་ལྡན་པ་རྣམས་ཀུན་ཏུ་སྤྱོད་པའི་སྦྱོར་བ་མེད་ཀྱང་སྔོན་གྱི་འཕེན་པས་བསྒྲིམ་མི་དགོས་པར་བསྐལ་པ་ཇི་ལྟ་བ་བཞིན་སྦྱིན་སོགས་ཀྱིས་གཞན་དོན་ནན་ཏན་དུ་མཛད་པའོ། །བསྒོམ་པ་ནི་དེ་ཉིད་བསྒོམ་པའམ་དེའི་ཕྱིར་བསྒོམ་པའོ། །བརྒྱད་པ་བསྡུ་བ་ནི། དྲུག་པོ་འདི་དག་གིས་ནི་དགེ་བའི་ཆོས་ཐམས་ཅད་བསྡུས་ཏེ། སྦྱིན་སོགས་དྲུག་ནི་དེའི་མཚན་ཉིད་དང་། དད་སོགས་དགེ་བའི་སེམས་བྱུང་རྣམས་ནི་དེ་དང་མཐུན་པ་དང་། བྱང་ཆུབ་ཀྱི་ཕྱོགས་དང་ཉོན་མོངས་མེད་སོགས་དང་སྟོབས་སོགས་དེའི་འབྲས་བུར་བསྡུས་པའི་ཕྱིར་རོ། །ས་དང་ཕ་རོལ་ཕྱིན་པ་ནི། །སངས་རྒྱས་ཆོས་ཀྱི་གནས་ཡིན་ནོ། །གནས་གྱུར་པ་ནི་འབྲས་བུ་སྟེ། །ཆོས་ཀྱི་སྐུ་ཞེས་བརྗོད་པ་ཡིན། །ཞེས་བཤད་པ་ལྟ་བུའོ། །དགུ་པ་མི་མཐུན་ཕྱོགས་ནི་གཉིས་ལས། ཉོན་སྒྲིབ་ནི་སེར་སྣ་དང་། འཆལ་པའི་ཚུལ་ཁྲིམས་དང་། ཁོང་ཁྲོ། ལེ་ལོ། གཡེང་བ། འཆལ་བའི་ཤེས་རབ་སྟེ། རིམ་པ་ལྟར་རྙེད་བཀུར་ལ་ཆགས་པས་ཡོ་བྱད་ལ་སེམས་ཀུན་ཏུ་འཛིན་པ་པོ་དང་། ལུས་ངག་གི་ལས་མི་དགེ་བ་གཉིས་པ་དང་། སེམས་ཅན་རྣམས་དང་རང་རྒྱུད་ཀྱི་སྡུག་བསྔལ་དང་ཡིད་མི་བདེ་བ་དང་སྡུག་བསྔལ་གྱི་གནས་སེམས་ཅན་དུ་མི་སྟོན་པ་མཚོན་ཆ་སོགས་རྣམས་ལ་ཀུན་ནས་མནར་སེམས་ཤིང་གནོད་པ་བྱེད་པར་སེམས་པ་གསུམ་པ་དང་། ཉལ་བ་དང་། བསྙེས་པ་དང་། འཕྲོས་པའི་བདེ་བ་ལ་བརྟེན་ནས་གཏི་མུག་གི་ཆར་གཏོགས་པ་དགེ་བ་ལ་སོགས་མི་སྤྲོ་བ་བཞི་པ་དང་། དུག་གསུམ་གྱི་ཆར་གཏོགས་པའི་སེམས་ཀྱི་འཕྲོ་བ་ལྔ་པ་དང་། ཤེས་རབ་ཉོན་མོངས་ཅན་དྲུག་པ་སྟེ། འདི་དག་གིས་ཕར་ཕྱིན་གྱི་འབྲས་བུ་ཕྱུག་པོ་སོགས་ལ་སྒྲིབ་པ་སྟེ། དབུས་མཐའ་ལས། ཕྱུག་པོ་དང་ནི་བདེ་འགྲོ་དང་། །སེམས་ཅན་མི་གཏོང་སྒྲིབ་པ་དང་། །ཉེས་པ་དག་དང་ཡོན་ཏན་རྣམས། །འབྲི་ཞིང་འཕེལ་དང་འཛུད་པ་དང་། །གྲོལ་བར་བྱེད་དང་ཞེས་སོ། །དེ་རྣམས་ནི་ཕྱིན་དྲུག་ཡོངས་སུ་དག་པར་འགྱུར་བའི་མི་མཐུན་ཕྱོགས་སོ། །ཤེས་སྒྲིབ་ནི། སྦྱིན་བྱ་སྦྱིན་བྱེད་ལེན་པ་པོ་ནས། ཤེས་པར་བྱ་བ་ཤེས་པར་བྱེད་པ་པོར་འཁོར་གསུམ་དུ་རྣམ་པར་རྟོག་པ་སྟེ། ཕྱིན་དྲུག་ཡོངས་སུ་རྫོགས་པའི་མི་མཐུན་ཕྱོགས་སོ། །རྒྱུད་བླར། དེ་ལ་རྣམ་གསུམ་རྟོག་མེད་པས། །དེ་རྫོགས་ཡོངས་སུ་དག་པ་ནི། །དེ་ཡི་མི་མཐུན་ཕྱོགས་སྤང་ཕྱིར། །ཞེས་སོ། །སེར་སྣ་ལ་སོགས་པའི་སྒྲིབ་པ་འདི་དག་གིས་ནི་ཀུན་ནས་ཉོན་མོངས་ཐམས་ཅད་བསྡུས་ཏེ། མཚན་ཉིད་ཀྱིས་ཆགས་སོགས་དང་། དེའི་གཞིས་མ་དད་སོགས་དང་། འབྲས་བུ་ནི་གཡོ་སོགས་བསྡུས་པའི་ཕྱིར་རོ། །བཅུ་པ་བྱེད་ལས་ནི། དྲུག་པོས་སེམས་ཅན་རྗེས་སུ་འཛིན་པ་དང་། གནོད་པ་མི་བྱེད་པ་དང་། གཞན་དག་གིས་གནོད་པ་བྱས་པ་ལ་ཇི་མི་སྙམ་པར་བྱེད་པ་དང་། ཡོན་ཏན་རྣམས་འཕེལ་བ་དང་། རྫུ་འཕྲུལ་ལ་སོགས་པས་སེམས་མགུ་བར་བྱས་ཏེ་བསྟན་པ་ལ་འཛུད་པ་དང་། ཡང་དག་པའི་གདམ་ངག་བྱིན་པས་རྣམ་པར་གྲོལ་བར་བྱེད་པ་སྟེ། དབུས་མཐར། ལས་ནི་རྗེས་སུ་འཛིན་བྱེད་དང་། །གནོད་མི་བྱེད་དང་དེ་ལ་བཟོད། །ཡོན་ཏན་འཕེལ་དང་འཛུད་ནུས་དང་། །རྣམ་པར་གྲོལ་བར་བྱེད་པ་དང་། །ཞེས་སོ། །བཅུ་གཅིག་པ་ཡོན་ཏན་ནི། འབྲས་བུ་ལྔའི་དབང་དུ་བྱས་ནས་དཔག་ཏུ་མེད་དེ། སེར་སྣ་སོགས་རང་རང་གི་སྤང་བྱ་སྤངས་པ་བྲལ་འབྲས། མཐོང་ཆོས་ལ་རང་གཞན་རྗེས་སུ་འཛིན་པ་སྐྱེས་བུ་བྱེད་འབྲས། སྐྱེ་བ་ཕྱི་མ་ལ་རིགས་འདྲ་ཁྱད་པར་དུ་འཕགས་པ་འབྱུང་བ་རྒྱུ་མཐུན། བྱང་ཆུབ་ཆེན་པོ་བདག་པོའི་འབྲས་བུ། སྦྱིན་པས་རྣམ་སྨིན་གྱི་འབྲས་བུ་འཁོར་བ་ན་འཁོར་བའི་ཁ་ན་མ་ཐོ་བ་མེད་པའི་ཕྱུག་པོ་དང་། ཚུལ་ཁྲིམས་ཀྱིས་ནི་བདེ་འགྲོའི་ལུས་དང་། བཟོད་པས་ནི་ཉེ་དུ་དང་བྲན་ཕོ་མོ་ལ་སོགས་པའི་གཡོག་འཁོར་མང་བ་དང་། འཁོན་མེད་པ་དང་དབྱེན་མེད་པ་དང་། བདེ་བ་དང་ཡིད་བདེ་མང་བ་དང་། བརྩོན་འགྲུས་ཀྱིས་སེམས་ཅན་ལ་དབང་པ་འཁོར་ལོས་བསྒྱུར་བའི་རྒྱལ་སྲིད་ལ་སོགས་པའི་ལས་ལ་སྦྱོར་ཞིང་མངོན་པར་འགྲུབ་པ་དང་། བསམ་གཏན་གྱིས་ལུས་ལ་གནོད་པ་མེད་ཅིང་ཉོན་མོངས་ཆུང་བ་དང་། ཤེས་རབ་ཀྱིས་བཟོ་དང་བསྟན་བཅོས་དང་རིག་པའི་གནས་ཐམས་ཅད་ལ་མཁས་པ་དང་། ཁ་ན་མ་ཐོ་བ་མེད་པའི་མངོན་མཐོ་བྱང་ཆུབ་ཀྱི་སྙིང་པོ་ལ་གནས་ཀྱི་བར་དུ་སེམས་ཅན་ཐམས་ཅད་ཀྱི་དོན་བྱེད་པར་ཉེ་བར་གནས་པ་རྣམས་སོ། །དེ་དག་ནི་རྣམ་སྨིན་བཏགས་པའོ། །བཅུ་གཉིས་པ་ཕན་ཚུན་རྣམ་ངེས་ནི། བཅོམ་ལྡན་འདས་ཀྱིས་རྡོ་རྗེ་གཅོད་པ་ལ་སོགས་པར་ཕར་ཕྱིན་ཐམས་ཅད་སྦྱིན་པའི་སྒྲར་བསྟན་པ་ནས་ལ་ལར་ཤེས་རབ་ཀྱི་བར་དུ་དེ་དག་གི་སྒྲར་བསྟན་པའི་དགོངས་པ་གང་ཞེ་ན། ཕར་ཕྱིན་གཅིག་ལ་སྦྱོར་བ་ན། ཕར་ཕྱིན་ཐམས་ཅད་ལ་སྤྱོད་པར་འགྲོ་བ་ལ་དགོངས་པ་སྟེ། དེའང་སྦྱིན་པ་ལྟ་བུ་ལ་གཏོང་བའི་ནི་སྦྱིན་པ་དང་། སེར་སྣ་དང་གནོད་པ་ལ་སོགས་སྡོམ་པ་ཚུལ་ཁྲིམས། ཕོངས་པ་སོགས་ལ་ཇི་མི་སྙམ་པ་བཟོད་པ། དེ་ལ་སྤྲོ་བ་བརྩོན་འགྲུས། དེ་ལ་སེམས་རྩེ་གཅིག་པ་བསམ་གཏན། དེའི་རྒྱུ་འབྲས་རབ་ཏུ་འབྱེད་པ་ཤེས་རབ་བོ། །ཡང་ན་སྦྱིན་པ་ནི་གསུམ་ལས། སྦྱིན་པ་ནི་ཟང་ཟིང་གི་སྦྱིན་པ་དང་། གཞན་ལྔ་ནི་མི་འཇིགས་པའི་སྦྱིན་པ་དང་། ཐམས་ཅད་ནི་ཆོས་ཀྱི་སྦྱིན་པ་སྟེ་གཞན་གྱི་སེམས་རྒྱུད་ལ་སྐྱེས་པས་སོ། །བཤད་སྦྱར་དུ། ཆོས་དང་ཟང་ཟིང་མི་འཇིགས་ཚུལ་དུ་རྣམ་པར་འབྱེད་པ་ན། །ཕ་རོལ་ཕྱིན་པ་དྲུག་པོ་དག་ནི་སྦྱིན་པའི་བདག་ཉིད་ཡིན། །ཞེས་དྲངས་པ་ལྟར་རོ། །བཅུ་གསུམ་པ་དེ་དག་གཞུང་གིས་ཇི་ལྟར་བསྟན་ཚུལ་ནི། ལེའུ་དང་པོ་དང་གཉིས་པ་དང་གསུམ་པ་དང་བཅུ་པ་དང་བཞིས་ནི་སྦྱིན་པའི་ཕར་ཕྱིན་བསྟན་ཏོ། །ལེའུ་དང་པོ་གསུམ་གྱིས་སེམས་བསྐྱེད་པའི་ངོ་བོ་བསྟན་པ་ཡིན་ལ། དེ་ནི་ལུས་ལ་སོགས་པ་ཡོངས་སུ་གཏོང་བའི་བདག་ཉིད་ཅན་ཡིན་པའི་ཕྱིར་ཏེ། ལུས་དང་དེ་བཞིན་ལོངས་སྤྱོད་དང་། །ཞེས་སོགས་ལེའུ་གསུམ་པ་ལས་གསུངས་པའི་ཕྱིར་དང་། རྒྱལ་སྲས་ཀྱི་སྨོན་ལམ་ཡང་ཕྲག་དོག་དྲི་མ་མེད་པས་གཞན་ལ་ཕན་པའི་གོ་སྐབས་སྦྱིན་པ་ཁོ་ན་སྟེ། དེ་བས་ན་བསྔོ་བའི་ལེའུ་ལས་ཀྱང་སྦྱིན་པ་བཏང་བར་བཤད་དོ། །ལེའུ་བཞི་པ་དང་ལྔ་པ་གཉིས་ཀྱིས་ཚུལ་ཁྲིམས་དང་། དེ་ནས་ལེའུ་བཞིས་ནི་རིམ་པ་བཞིན་བཟོད་ལ། བརྩོན་འགྲུས། བསམ་གཏན། ཤེས་རབ་རྣམས་བསྟན་ཞེས་ནག་པོ་པས་འཆད་དོ། །གཉིས་པ་ཡན་ལག་གི་དོན་ལ་དྲུག་སྟེ། སྦྱིན་པའི་ཕར་ཕྱིན། ཚུལ་ཁྲིམས་ཀྱི་ཕར་ཕྱིན། བཟོད་པའི། བརྩོན་འགྲུས་ཀྱི། བསམ་གཏན་གྱི། ཤེས་རབ་ཀྱི་ཕར་ཕྱིན་ནོ། །དང་པོ་ལ་བཞི། དལ་འབྱོར་རྙེད་དཀའ་བར་བསྟན་པ། རྙེད་ཀྱང་བསོད་ནམས་བྱ་བའི་བློ་སྐྱེ་དཀའ་བ། བྱང་ཆུབ་སེམས་ཀྱི་ཕན་ཡོན་བཤད་པ། ཕན་ཡོན་ཅན་གྱི་སེམས་དེ་བླང་བའི་ཚུལ་ལོ། །དང་པོ་ནི། དལ་བ་ནི། དམྱལ་བ་ཡི་དྭགས་དུད་འགྲོ་དང་། །ཀླ་ཀློ་ཚེ་རིང་ལྷ་དང་ནི། །ལོག་ལྟ་སངས་རྒྱས་མི་འབྱུང་དང་། །ལྐུགས་པ་འདི་ནི་མི་ཁོམ་བརྒྱད། །ཅེས་པ་རྣམས་དང་བྲལ་བ་ཡིན་ལ། འབྱོར་པ་ནི། མི་ཉིད་དང་། ཡུལ་དབུས་སུ་སྐྱེ་བ་དང་། དབང་པོ་ཚང་བ་དང་། ལས་ཀྱི་མཐའ་མ་ལོག་པ་ནི་མཚམས་མེད་མ་བྱས་པ་དང་། གནས་ལ་དད་པ་སྟེ་རང་འབྱོར་ལྔ་དང་། སངས་རྒྱས་འཇིག་རྟེན་དུ་བྱོན་པ་དང་། དེས་ཆོས་གསུངས་པ་དང་། དེའི་བསྟན་པ་གནས་པ་དང་། དེ་ལ་འཇུག་པ་གཞན་ཡང་ཡོད་པ་དང་། གཞན་གྱི་ཕྱིར་སྙིང་བརྩེ་བ་སྟེ། གཞན་འབྱོར་ལྔ་དང་ཆོས་བཅུ་ལྡན་ནོ། །དེ་ལྟ་བུ་སྡོམ་པ་འཆག་པའི་རྟེན་དུ་རུང་བ་འདི་ནི་ཤིན་ཏུ་རྙེད་པར་དཀའ། སྡོང་པོ་བཀོད་པའི་མདོར།འཕགས་པ་རྒྱས་པའི་འོད་ཀྱི་སྐྱེ་མཆེད་ཀྱི་རྣམ་པར་ཐར་པ་ལས། མི་ཁོམ་པ་བརྒྱད་ལས་བཟློག་པ་ཡང་རྙེད་པར་དཀའ། མིར་གྱུར་པ་ཡང་རྙེད་པར་དཀའ། དལ་བ་ཕུན་སུམ་ཚོགས་པ་རྣམ་པར་དག་པ་ཡང་རྙེད་པར་དཀའ། སངས་རྒྱས་འབྱུང་བ་ཡང་རྙེད་པར་དཀའ། དབང་པོ་མ་ཚང་བ་མེད་པའང་རྙེད་པར་དཀའ། སངས་རྒྱས་ཀྱི་ཆོས་རྙེད་པ་ཡང་རྙེད་པར་དཀའ། སྐྱེས་བུ་དམ་པ་དང་འགྲོགས་པ་ཡང་རྙེད་པར་དཀའ། ཡང་དག་པའི་དགེ་བའི་བཤེས་གཉེན་རྣམས་ཀྱང་རྙེད་པར་དཀའ། ཡང་དག་པའི་ཚུལ་རྗེས་སུ་བསྟན་པ་ཉེ་བར་བསྒྲུབ་པའང་རྙེད་པར་དཀའ། ཡང་དག་པའི་འཚོ་བ་ཡང་རྙེད་པར་དཀའ། མིའི་འཇིག་རྟེན་ན་ཆོས་དང་རྗེས་སུ་མཐུན་པའི་ཆོས་ལ་ནན་ཏན་བྱེད་པ་ཡང་རྙེད་པར་དཀའ་ན་ཞེས་གསུངས་པ་བཞིན་ནོ། །དེ་ལྟ་བུའི་རྟེན་སྐྱེས་བུའི་དོན་མངོན་མཐོ་ངེས་ལེགས་ཀྱི་མཚན་ཉིད་ཅན་སྒྲུབ་པ་སྟེ་རྫོགས་པར་བྱེད་པ་ཐོབ་པར་གྱུར་པའི་སྐབས་འདི་ལ་གལ་ཏེ་རང་གཞན་ལ་ཕན་པ་དང་བདེ་བའི་རྒྱུ་མཐོ་རིས་ཐར་པ་ཐོབ་བྱེད་ཀྱི་ཐབས་དགེ་བ་མ་བསྒྲུབ་ན་ཕྱིས་ཚེ་རབས་གཞན་དུ་ནི་ཆོས་དུ་མ་ཡང་དག་པར་འབྱོར་པ་སྟེ་ཚོགས་པའི་མིའི་ལུས་ཐོབ་པར་ག་ལ་འགྱུར་ཏེ་མི་ཁོམ་པའི་གནས་ན་འདི་རྙེད་པ་མི་སྲིད་པའི་ཕྱིར་རོ། །དེ་ལྟར་ཡང་མདོར། འཇིག་རྟེན་ན་ནི་མི་རྙེད་དཀའ། །སངས་རྒྱས་འབྱུང་བའང་ཤིན་ཏུ་དཀའ། །དེ་བས་དད་དང་རབ་བྱུང་དང་། །སྒྲུབ་པའང་ཤིན་ཏུ་རྙེད་པར་དཀའ། །ཞེས་པ་ལྟར་རོ། །གཉིས་པ་ནི། དལ་འབྱོར་རྙེད་དཀའ་ཐོབ་པ་ཙམ་གྱིས་ཆོག་མོད་ཅེ་ན། དཔེ་ཇི་ལྟར་དབྱར་གྱི་མཚན་མོ་སྤྲིན་རུམ་སྟུག་པོས་ཁེགས་པས་མུན་ཤིན་ཏུ་གནག་པར་གྱུར་པའི་སྤྲིན་རུམ་སྟེ་སྤྲིན་དང་མུན་པའི་ཐིབ་པོའི་ཁྲོད་ནས་ཀློག་འགྱུ་བས་སྐད་ཅིག་ཐང་ཅིག་ཙམ་དངོས་པོ་ཅུང་ཟད་རབ་ཏུ་སྣང་ཞིང་གསལ་བར་སྟོན་པ་འབྱུང་བ་ལྟར་དེ་བཞིན་དུ་ཤིན་ཏུ་ཡུན་རིང་པོའི་འཁོར་བའི་མུན་གནག་སྡིག་པའི་སྤྲིན་རུམ་ན་ཀློག་འགྱུ་ལྟ་བུའི་སངས་རྒྱས་མཐུ་ཡིས་བརྒྱ་ལམ་ཙམ་ན་འཇིག་རྟེན་སྡུག་བསྔལ་གྱི་མུན་པར་ཆུད་པ་རྣམས་ལ་བསོད་ནམས་ཏེ་དགེ་བའི་ལས་ལ་འཇུག་པའི་བློ་གྲོས་ཀྱི་སྣང་བ་ཐང་འགའ་སྟེ་སྐད་ཅིག་ཡུད་ཙམ་འབྱུང་གི་མི་བསྟན་པ་དང་ཐོག་མེད་ནས་མི་དགེ་བ་ལ་གོམས་པས་རྒྱུན་དུ་མི་འབྱུང་བའི་ཕྱིར་སེམས་དེ་མ་སྐྱེས་པ་བསྐྱེད་པ་དང་སྐྱེས་པ་འཕེལ་བའི་ཐབས་ལ་བརྩོན་པར་བྱའོ། །གསུམ་པ་ལ་གཉིས་ཏེ། སེམས་བསྐྱེད་པའི་ཕན་ཡོན་རྒྱས་པར་བསྟན་པ་དང་། ཕན་ཡོན་ཅན་གྱི་སེམས་དེའི་དབྱེ་བ་བཤད་པའོ། །དང་པོ་ལ་དྲུག་གི། དང་པོ་ཉེས་ཆེན་ཐམས་ཅད་སེལ་བར་བསྟན་པ་ནི། སྐྱེས་པའི་བློ་དེས་ཅི་བྱེད་ཅེ་ན། དགེ་བ་སྒྲུབ་པའི་བློ་ཡུད་ཙམ་ལས་མི་འབྱུང་བ་དེ་ལྟ་བས་ན་འཇིག་རྟེན་པའི་དགེ་བ་སྒྲུབ་པའི་བློ་དམིགས་བཅས་ནི་ཉམས་སྟོབས་ཆུང་བ་ཉིད་ལ་རྟག་པར་རྒྱུན་དུ་གནས་སོ། །སྟོབས་ཆེ་བ་གང་ཞེ་ན། སྡིག་པ་མི་དགེ་བ་སྟོབས་ཆེན་ཏེ་རང་གི་ངང་གིས་རྟག་ཏུ་འཇུག་ཅིང་དམྱལ་སོགས་ཀྱི་སྡུག་བསྔལ་མི་ཟད་པ་འབྱིན་པ་ཅན་ཐུབ་པར་དཀའ་བས་འཇིགས་པར་བྱེད་པའི་ཕྱིར་ཤིན་ཏུ་མི་ཟད་པ་དེ་ནི་དད་པས་རྩ་བ་བརྟན་པར་བྱས་པའི་ཤེས་རབ་སྙིང་རྗེ་དང་ལྡན་ཞིང་ཡོད་མེད་ལས་འདས་པའི་རྫོགས་པའི་བྱང་ཆུབ་ཀྱི་སེམས་མིན་པ་དགེ་བ་གཞན་གང་གིས་ཟིལ་གྱིས་ནོན་པར་འགྱུར་ཏེ་མི་འགྱུར་བས་སྡིག་ཆེན་གཞོམ་པའི་ཕྱིར་ཡང་བྱང་ཆུབ་ཀྱི་སེམས་དེ་བླང་བར་རིགས་སོ། །གཉིས་པ་བདེ་མཆོག་ཐོབ་པའི་རྒྱུ་རུ་བསྟན་པ་ནི། བསྐལ་པ་གྲངས་མེད་དུ་མ་སྟེ་གསུམ་མམ་གྲངས་མེད་དང་པོའི་ཁོངས་སུ་གཏོགས་པ་རྣམས་སུ་རབ་ཏུ་འབད་པས་སེམས་ཅན་ལ་ཕན་པའི་ཐབས་འབའ་ཞིག་དགོངས་ཤིང་སྤྱོད་པར་མཛད་པའི་ཐུབ་པའི་དབང་པོ་སངས་རྒྱས་ཡིན་ལ་ཐུབ་པའི་ནི་ཉན་ཐོས་ལ་སོགས་ཏེ། སྡུག་བསྔལ་འབྱུང་ཡང་འགྱོད་མི་བྱེད། །བདེ་བ་ལ་ཡང་འདོད་པ་མེད། །ཆགས་དང་འཇིགས་པ་ཁྲོ་བ་མེད། །བློ་བརྟན་གྱུར་པ་ཐུབ་པར་བརྗོད། །ཅེས་སོ། དེས་ན་རྒྱལ་བ་དེ་རྣམས་ཀྱིས་བྱང་ཆུབ་ཀྱི་སེམས་འདི་ཉིད་ཕན་པའི་དོན་ཐམས་ཅད་འགྲུབ་པར་གཟིགས་ཏེ། གང་གི་ཕྱིར་ན་སེམས་འདི་ནི་ཚད་དག་གཞལ་དུ་མེད་པའི་སྐྱེ་བོའི་ཚོགས་ཏེ་སེམས་ཅན་གྱི་ཕུང་པོ་རྣམས་ཀྱིས་བདེ་བ་མཆོག་སངས་རྒྱས་ཀྱང་སྐྲ་འཆལ་བ་ལ་སོགས་པའི་དཀའ་སྤྱད་ལ་མ་ལྟོས་པར་བདེ་བླག་སྟེ་ཚེགས་མེད་པ་ཉིད་དུ་ཐོབ་པར་བྱེད་པའི་ཕྱིར་རོ། །གསུམ་པ་ཕན་བདེ་འདོད་པར་གཟུང་བྱར་བསྟན་པ་ནི། སྲིད་པ་འཁོར་བར་གནས་པའི་དམྱལ་སོགས་ཀྱི་སྡུག་བསྔལ་བརྒྱ་ཕྲག་མཐའ་མེད་པ་གཞོམ་པ་སྟེ་འདོད་པར་འདོད་པ་ཉན་རང་གི་རིགས་ཅན་རྣམས་དང་། རང་ཉིད་འབའ་ཞིག་མ་ཡིན་པར་སེམས་ཅན་རྣམས་ཀྱི་མི་བདེ་བ་ཕོངས་པ་དང་སྐྱེ་སོགས་ཀྱི་སྡུག་བསྔལ་བསལ་བར་འདོད་པ་བྱང་སེམས་ཀྱི་རིགས་ཅན་རྣམས་དང་། བདེ་བ་མང་པོ་བརྒྱ་ཕྲག་སྟེ་བདེ་སྐྱིད་ལྡན་པ་ལྷ་མི་རྣམས་ཀྱི་སྐྱེ་བ་དང་བདེ་བ་ལ་སོགས་པ་ལོངས་སྤྱོད་པར་འདོད་པས་ཀྱང་བྱང་ཆུབ་ཀྱི་སེམས་ཉིད་རྟག་ཏུ་སྟེ་དུས་ཐམས་ཅད་དུ་བཏང་ཞིང་དོར་བར་མི་བྱའོ། །བཞི་པ་མཐོང་བའི་ཆོས་ཀྱི་ཕན་ཡོན་བསྟན་པ་ནི། འཁོར་བའི་བརྩོན་རར་ཆགས་སོགས་ཀྱི་འཆིང་བས་བསྡམས་པའི་དབང་གིས་ཤིན་ཏུ་ཉེན་ཏེ་ཉམ་ཐག་པ་རྣམས་བྱང་ཆུབ་ཀྱི་སེམས་བསྐྱེད་པར་གྱུར་པ་ན་སེམས་བསྐྱེད་པའི་སྐད་ཅིག་དེ་ཉིད་ལ་མིང་བདེ་བར་གཤེགས་པ་རྣམས་ཀྱི་སྲས་ཤེས་བརྗོད་པར་བྱ་ཞིང་། འཇིག་རྟེན་ལྷ་དང་མིར་བཅས་པ་དང་ལྷ་མ་ཡིན་ལ་སོགས་པས་ཕྱག་བྱ་བ་དང་བསྟོད་བཀུར་བའི་འོས་སུ་ཡང་འགྱུར་རོ། །ལྔ་པ་ཕན་ཡོན་དཔེའི་སྒོ་ནས་བསྔགས་པ་ལྔ་ལས། དང་པོ་གསེར་རྩི་དང་མཚུངས་པ་ནི། གསེར་འགྱུར་རྩིའི་རྣམ་པ་སྟེ་ཁྱད་པར་མཆོག་སྟེ་ཆེས་རིན་པོ་ཆེ་ཉིད་དུ་བསྒྱུར་བར་བྱེད་ནུས་པ་དེས་ལྕགས་ལ་སོགས་པ་གསེར་དུ་བསྒྱུར་བར་བྱེད་པ་ལྟ་བུར་མི་གཙང་བ་ཕ་མའི་ཁུ་ཁྲག་ལས་བྱུང་ཞིང་མངལ་དུ་མི་གཙང་བའི་ཁུ་བས་གསོས་པའི་སྙིང་པོ་མེད་པའི་ལུས་འདི་བླངས་ནས་ཏེ་བཟུང་བ་འདི་བྱང་ཆུབ་ཀྱི་སེམས་ཀྱིས་རྒྱལ་བའི་སྐུ་དོན་ཆེན་པོར་གྱུར་ཅིང་རྙེད་དཀའ་བས་ཡིད་བཞིན་གྱི་ནོར་བུ་རིན་ཆེན་ཁམས་གསུམ་ཐམས་ཅད་ན་ཡོན་ཏན་མཆོག་ཏུ་གྱུར་ཅིང་ཡོན་ཏན་གྱི་མཐའ་མི་ཤེས་པས་རིན་གྱི་ཚད་དམ་ཐང་མེད་པར་བསྒྱུར་བར་བྱེད་པས་ན་གསེར་འགྱུར་གྱི་རྩི་ལྟ་བུའི་བྱང་ཆུབ་ཀྱི་སེམས་ཞེས་བྱ་བ། བླངས་པ་རབ་ཏུ་བརྟན་པ་གཡོ་བ་མེད་པར་མ་ཉམས་པར་ཟུངས་ཞེས་བྱའོ། །དེའང་བྱམས་པའི་རྣམ་པར་ཐར་པ་ལས། རིགས་ཀྱི་བུ་འདི་ལྟ་སྟེ་དཔེར་ན། དངུལ་ཆུའི་རིགས་གསེར་དུ་སྣང་བ་ཞེས་བྱ་བ་ཡོད་དེ། དེ་སྲང་གཅིག་གིས་ལྕགས་སྲང་སྟོང་གསེར་དུ་འགྱུར་རོ། །དངུལ་ཆུ་སྲང་གཅིག་པོ་དི་ནི་ལྕགས་སྲང་སྟོང་པོ་དེས་ཟད་པར་བྱ་བའམ་ལྕགས་སུ་བསྒྱུར་བར་མི་ནུས་སོ། །དེ་བཞིན་དུ་ཐམས་ཅད་མཁྱེན་པ་ཉིད་དུ་སེམས་བསྐྱེད་པའི་བཅུད་ཀྱིས་ལེན་དགེ་བའི་རྩ་བ་ཡོངས་སུ་བསྔོས་པའི་ཡེ་ཤེས་ཀྱིས་ཡོངས་སུ་བཟུང་བ་ནི། ལས་དང་ཉོན་མོངས་སྒྲིབ་པའི་ལྕགས་ཐམས་ཅད་ཟད་པར་བྱས་ཏེ། ཆོས་ཐམས་ཅད་ཐམས་ཅད་མཁྱེན་པའི་གསེར་གྱི་ཁ་དོག་ཏུ་བྱེད་ཀྱང་ཐམས་ཅད་མཁྱེན་པ་ཉིད་དུ་སེམས་བསྐྱེད་པའི་བཅུད་ཀྱིས་ལེན་གཅིག་པོ་དེ་ནས་ལས་དང་ཉོན་མོངས་པའི་ལྕགས་ཐམས་ཅད་ཀྱིས་ཀྱང་ཉོན་མོངས་པའམ་ཟད་པར་བྱ་བར་མི་ནུས་སོ་ཞེས་སོ། །གཉིས་པ་ཡིད་བཞིན་ནོར་དང་མཚུངས་པ་ནི། འགྲོ་བ་པའི་དེད་དཔོན་དེ་དང་འདྲ་བ་གཉིས་པ་མེད་པས་གཅིག་པུ་རྒྱལ་བ་དང་བྱང་སེམས་ཐུགས་རྗེ་མངའ་བ་ཚད་ཀྱིས་གཞལ་དུ་མེད་པའི་བློ་ཅན་དེས་ལེགས་པར་ཡོངས་སུ་བརྟགས་པ་ལས་འཁྲུལ་པ་མི་སྲིད་པས་བརྟགས་ཤིང་དཔྱད་པ་ན་དབུལ་བ་སེལ་བའི་ནོར་བུ་བྱང་ཆུབ་ཀྱི་སེམས་འདི་ཡང་འཇིག་རྟེན་དེ་ལས་འདས་པའི་ཕུན་སུམ་ཚོགས་པའི་རྒྱུར་གྱུར་པས་རིན་ཆེན་བ་སྟེ། རིན་ཐང་མེད་པ་ཐམས་ཅད་ལས་མཆོག་ཏུ་གྱུར་པར་གཟིགས་པས་འགྲོ་བའི་ཚོང་དུས་སུ་དགེ་མི་དགེའི་ལས་ཉོ་ཚོང་བྱེད་པའི་ཕྱིར་ཟོང་དུ་གྱུར་བའི་ལས་བྱེད་པའི་གནས་འཁོར་བར་གནས་པའི་དམྱལ་སོགས་ཀྱི་སྡུག་བསྔལ་དང་བྲལ་བའི་བདེ་བ་ཕུན་ཚོགས་ཐོབ་པར་འདོད་པའི་སེམས་ཅན་ཚོང་པ་ལྟ་བུ་རྣམས་རིན་ཆེན་ལྟ་བུའི་བྱང་ཆུབ་སེམས་དེ་གུས་པ་ཆེན་པོས་ལེགས་པར་བརྟན་པར་ཟུངས་ཤིག་ཅེས་པའོ། །སྡོང་པོའི་བཀོད་པའི་མདོར། རིགས་ཀྱི་བུ་ཁྱོད་འདི་ལྟ་སྟེ། དཔེར་ན་ཇི་སྲིད་དུ་ཉི་མ་དང་ཟླ་བའི་དཀྱིལ་འཁོར་གྱི་འོད་ཀྱི་སྣང་བའི་བྱེད་པ་དེ་སྲིད་ནོར་དང་། འབྲུ་དང་། རིན་པོ་ཆེ་དང་། ས་ལེ་སྦྲམ་དང་། དངུལ་དང་། མེ་ཏོག་དང་། སྤོས་དང་། ཕྲེང་བ་དང་། བྱུགས་པ་དང་། གོས་དང་། ལོངས་སྤྱོད་གང་ཇི་སྙེད་པ་དེ་དག་ཐམས་ཅད་ཀྱིས་ནོར་བུ་རིན་པོ་ཆེ་དབང་གི་རྒྱལ་པོའི་རིན་དུ་མི་བཟོད་དོ། །དེ་བཞིན་དུ། ཇི་སྲིད་དུ་དུས་གསུམ་དུ་ཐམས་ཅད་མཁྱེན་པའི་ཡེ་ཤེས་ཀྱི་ཆོས་ཀྱི་དབྱིངས་ཀྱི་ཡུལ་སྣང་བར་མཛད་པ་དེ་སྲིད་དུ་ལྷ་དང་མི་དང་སེམས་ཅན་ཐམས་ཅད་དང་། ཉན་ཐོས་དང་རང་སངས་རྒྱས་ཀྱི་དགེ་བའི་རྩ་བ་ཟག་པ་དང་བཅས་པ་དང་། ཟག་པ་མེད་པ་གང་ཇི་སྙེད་པ་དེ་དག་ཐམས་ཅད་ཀྱིས་བྱང་ཆུབ་ཀྱི་སེམས་བསྐྱེད་པའི་ནོར་བུ་རིན་པོ་ཆེ་ཆེན་པོ་དབང་གི་རྒྱལ་པོའི་རིན་དུ་མི་ཆོག་གོ་ཞེས་སོ། །གསུམ་པ་དཔག་བསམ་ཤིང་དང་མཚུངས་པ་ནི། འཇིག་རྟེན་གྱི་དགེ་བ་དམིགས་བཅས་ལ་སོགས་པ་བྱང་ཆུབ་ཀྱི་སེམས་ལས་གཞན་པ་ཀུན་ཆུ་ཤིང་ལན་ཅིག་འབྲས་བུ་བསྐྱེད་ནས་ཟད་པར་འགྱུར་བས་སླར་འབྲས་བུ་མི་བསྐྱེད་པ་བཞིན་དུ་ནི་རྣམ་པར་སྨིན་པའི་འབྲས་བུ་ལན་ཅིག་བསྐྱེད་ནས་ཟད་པར་འགྱུར་བ་ཉིད་དེ། དེ་ཙམ་གྱིས་འདིའི་རྣམ་སྨིན་ཟད་པའི་ཕྱིར་དང་། རྣམ་སྨིན་དེ་ཡང་ལུང་བསྟན་དུ་མེད་པས་ཡང་རྣམ་སྨིན་གྱིས་འབྲས་བུ་དང་མ་འབྲེལ་བའི་ཕྱིར་རོ། །བྱང་ཆུབ་ཀྱི་སེམས་ཀྱིས་ནི་དཔག་བསམ་གྱི་ལྗོན་ཤིང་ལྟ་བུར་དུས་རྟག་པར་ཡང་སྐད་ཅིག་རེ་རེ་ཞིང་རྒྱུ་མཐུན་པའི་འབྲས་བུ་རང་ཉིད་ལ་བདེ་བ་ཕུན་སུམ་ཚོགས་པ་འབྱིན་པས་མི་ཟད་ཅིང་དེ་དབང་གིས་གཞན་རྣམས་ལའང་བྱང་ཆུབ་ཀྱི་སེམས་ལ་སོགས་པ་ཡོན་ཏན་གཞན་གྱི་ཁྱད་པར་འཕེལ་བར་འགྱུར་བའམ། ཡང་བི་བྷུ་ཏིས་འཁོར་ལོས་སྒྱུར་བའི་རྒྱལ་སྲིད་ལ་སོགས་པ་འཇིག་རྟེན་པའི་འབྲས་བུ་འབྱིན་པ་དང་འཇིག་རྟེན་ལས་འདས་པ་སངས་རྒྱས་ཀྱི་ཡོན་ཏན་གྱི་བར་དུ་འཕེལ་བར་འགྱུར་ཞེས་སོ། །བློ་གྲོས་མི་བཟད་པས་བསྟན་པ་ལས། བཙུན་པ་ཤཱ་ར་དྭ་ཏིའི་བུ་འདི་ལྟ་སྟེ། དཔེར་ན་རྒྱ་མཚོ་ཆེན་པོར་ཆུའི་ཐིགས་ལྷུང་བ་ནི། བསྐལ་པའི་མཐར་ཐུག་གི་བར་དུ་བར་མ་དོར་ཡོངས་སུ་ཟད་པའམ་གཏུགས་པ་མེད་དོ། །དེ་བཞིན་དུ་དུ་བྱང་ཆུབ་ཏུ་ཡོངས་སུ་བསྔོས་པའི་དགེ་བའི་རྩ་བ་ནི་བྱང་ཆུབ་ཀྱི་སྙིང་པོ་ལ་ཐུག་གི་བར་དུ་བར་མ་དོར་ཡོངས་སུ་ཟད་པའམ་གཏུགས་པ་མེད་དོ། །ཞེས་སོ། །བཞི་པ་གྲོགས་དཔའ་བོ་དང་མཚུངས་པ་ནི། སེམས་དེ་དགེ་བ་འཕེལ་བྱེད་ཁོ་ན་མ་ཡིན་གྱི་མི་དགེ་བ་ཟད་བྱེད་ཀྱང་ཡིན་ཏེ། འདི་ལྟར་དཀོན་མཆོག་གསུམ་ལ་གནོད་པ་བྱས་པ་ལ་སོགས་པ་སྡིག་པའི་ལས་དམྱལ་སོགས་བཟོད་དཀའི་སྡུག་བསྔལ་བསྐྱེད་པ་ཤིན་ཏུ་མི་བཟད་པ་སྤྱད་པར་བྱས་ན་ཡང་སྐྱེས་བུ་དཔའ་བོ་ལ་བརྟེན་ནས་དགྲའི་འཇིགས་པ་ཆེན་པོ་ལས་ཐར་པ་ལྟར་བྱང་ཆུབ་ཀྱི་སེམས་གང་ལ་བརྟེན་ཏེ་བསྐྱེད་བསྲུང་སྤེལ་ནས་ཡུད་ཀྱིས་ཏེ་སྐད་ཅིག་དེ་ཉིད་ལ་བསོད་ནམས་ཆེན་པོ་ཉེ་བར་སོགས་པའི་སྒོ་ནས་སྡིག་ཆེན་དེ་ལས་སྒྲོལ་བར་འགྱུར་བ་སྟེ། སྐྱོབ་ནུས་པའི་སེམས་དེ་ལ་སེམས་ཅན་བག་ཡོད་པ་ཅན་རྣམས་ཀྱིས་ཅིས་མི་བརྟེན་ཏེ་རྟེན་པར་རིགས་ཞེས་དགེ་བ་ལྷས་སམ་འགྲེལ་ཆེན་དུ་མི་ཤེས་པའི་སེམས་ཅན་ཤེས་རབ་དང་བྲལ་བའི་རྨོངས་པ་རྣམས་ཀྱིས་ཅིས་མི་བརྟེན་ཞེས་འདོན་ནོ། །དེ་ལྟར་ཡང་མདོ་སྡེ་ཉིད་ལས། རིགས་ཀྱི་བུ་འདི་ལྟ་སྟེ་དཔེར་ན་སྐྱེས་བུ་དཔའ་བོ་ལ་ཡང་དག་པར་བརྟེན་པ་ནི་དགྲ་བོ་ཐམས་ཅད་ཀྱིས་མི་འཇིགས་སོ། །དེ་བཞིན་དུ་བྱང་ཆུབ་ཏུ་སེམས་བསྐྱེད་པའི་སྐྱེས་བུ་དཔའ་བོ་ལ་ཡང་དག་པར་བརྟེན་པའི་བྱང་ཆུབ་སེམས་དཔའ་ནི་ཉེས་པར་སྤྱོད་པའི་དགྲ་བོ་ཐམས་ཅད་ཀྱི་མི་འཇིགས་སོ་ཞེས་སོ། །ལྔ་པ་དུས་མཐའི་མེ་དང་མཚུངས་པ་ནི། སེམས་དེས་ནི་དུས་མཐའི་སྟེ་འཇིག་རྟེན་འཇིག་པའི་དུས་ཀྱི་མེ་ནི་ཉི་མ་བདུན་ཤར་བས་བསམ་གཏན་དང་པོ་དང་བཅས་པའི་འདོད་ཁམས་ཐམས་ཅད་ཐལ་བ་ཡང་ལུས་པ་མེད་པར་བསྲེག་པ་དེ་བཞིན་དུ་མཚན་མེད་ལ་སོགས་པའི་སྡིག་པ་ཆེན་པོ་རྣམས་སྐད་ཅིག་ཅིག་གི་སྟེ་དུས་ཡུན་མི་རིང་བར་ངེས་པར་བསྲེག་པ་སྟེ་རྣམ་སྨིན་ཉེ་བར་འཇོམས་པ་རྩ་བ་ནས་མེད་པར་བྱེད་དོ། །དེས་ན་མི་ཤེས་སེམས་ཅན་རྣམས་ཀྱིས་མི་རྟེན། ཞེས་འདིར་ཡང་སྦྱར་བར་བྱའོ། །ཡང་དེ་ཉིད་དུ་ཉེས་པར་བྱས་པ་ཐམས་ཅད་བསྲེག་པར་བྱེད་པས་བསྲེག་པའི་བསྐལ་པའི་མེ་ལྟ་བུའོ་ཞེས་སོ། །དྲུག་པ་མདོ་གཞན་ལས་གསུངས་པའི་ཕན་ཡོན་ནི། སེམས་དེའི་ཕན་ཡོན་དཔག་ཏུ་མེད་པ་དག་བྱམས་མགོན་ཏེ་བཅོམ་ལྡན་འདས་མི་ཕམ་པ་བློ་གྲོས་ཆེན་པོ་དང་ལྡན་པས་ཚོང་དཔོན་གྱི་བུ་ནོར་བུ་ནོར་བཟང་ལ་བཤད་ཅིང་བཀའ་བསྩལ་ཏེ། སྡོང་པོ་བཀོད་པར། རིགས་ཀྱི་བུ་བྱང་ཆུབ་ཀྱི་སེམས་ནི་སངས་རྒྱས་ཀྱི་ཆོས་ཐམས་ཅད་ཀྱི་ས་བོན་ལྟ་བུའོ། །འགྲོ་བ་ཐམས་ཅད་ཀྱི་དཀར་པོའི་ཆོས་རྣམ་པར་འཕེལ་བར་བྱེད་པས་ཞིང་ལྟ་བུའོ། འཇིག་རྟེན་ཐམས་ཅད་རྟེན་པས་ས་ལྟ་བུའོ་ཞེས་བྱ་བ་ནས་བྱང་ཆུབ་སེམས་དཔའི་སྤྱོད་པ་དང་སྨོན་ལམ་ཐམས་ཅད་བསྡུས་པའི་ཕྱིར་མདོར་བསྟན་པ་ལྟ་བུའོ། །ལྷ་དང་མི་དང་ལྷ་མ་ཡིན་དུ་བཅས་པའི་འཇིག་རྟེན་ལ་མཆོད་རྟེན་ལྟ་བུ་སྟེ། རིགས་ཀྱི་བུ་དེ་ལྟར་བྱང་ཆུབ་ཀྱི་སེམས་ནི་ཡོན་ཏན་དེ་དག་དང་ཡོན་ཏན་གྱི་བྱེ་བྲག་ཚད་མེད་པ་གཞན་དང་ཡང་ལྡན་ནོ་ཞེས་རྒྱ་ཆེར་གསུངས་སོ། །དེ་ལ་བག་ཆགས་རྣམས་ཀྱི་ཞེས་འདིར་ཡང་སྦྱར་རོ། །གཉིས་པ་སེམས་དེའི་དབྱེ་བ་ལ་གསུམ་སྟེ། བསྡུས་ཏེ་སྨོན་འཇུག་གཉིས་སུ་དབྱེ། དེ་ཡི་ཁྱད་པར་དཔེ་ཡིས་བཤད། །སྨོན་འཇུག་ཕན་ཡོན་ཁྱད་པར་བསྟན་པའོ། དང་པོ་ནི། ཇི་སྐད་པའི་ཕན་ཡོན་ཅན་གྱི་བྱང་ཆུབ་ཀྱི་སེམས་དེ་ལ་ཕྱེ་ན་གཉིས་སོ། །དེ་ལྟར་ན་མངོན་རྟོགས་རྒྱན་དུ། དེ་ཡང་ས་གསེར་ཟླ་བ་མེ། །ཞེས་སོགས་ཉི་ཤུ་རྩ་གཉིས་དང་། འདིར་ལེའུའི་གྲངས་ཀྱིས་བཅུར་ཡང་བཤད་པས་གཉིས་སུ་ཇི་ལྟར་འགྱུར་ཞེ་ན། སྐྱོན་མེད་དེ། འདིར་མདོར་བསྡུས་ན་རྣམ་པ་གཉིས་སུ་ཤེས་པར་བྱ་སྟེ། གཉིས་པོ་དེའང་གང་ཞེ་ན། བདག་སངས་རྒྱས་སུ་གྱུར་ནས་སེམས་ཅན་གྱི་དོན་བྱའོ་ཞེས་དད་པ་བརྟན་པར་བྱས་པའི་ཟབ་ཅིང་རྒྱ་ཆེ་བ་ཐོབ་པར་འདོད་པའི་སེམས་སྦྱིན་སོགས་ལ་འཇུག་བཞིན་པ་དང་བྲལ་བའི་བྱང་ཆུབ་ཏུ་སྨོན་པའི་སེམས་དང་ནི། སྨོན་པའི་སེམས་སྔོན་དུ་འགྲོ་བས་སྡོམ་པ་ལེན་པ་ལ་སོགས་པ་བྱང་ཆུབ་ཀྱི་སྤྱོད་པ་ཡང་དག་པར་བླང་བ་ལ་འཇུག་པ་ནི་བྱང་ཆུབ་ཏུ་འཇུག་པའི་སེམས་ཉིད་ཡིན་ནོ། །དང་པོ་གང་སྐུས་ནི་གཉིས་ཀའང་བྱང་ཆུབ་ཀྱི་སེམས་སུ་བསྟན་པའི་སྒོ་ནས་སྨོན་པ་མེད་བྱང་ཆུབ་ཀྱི་སེམས་མ་ཡིན་པའི་དོགས་པ་བསལ་ཏེ། སྡོང་པོ་བཀོད་པར་ཡང་། རིགས་ཀྱི་བུ་སེམས་ཅན་གྱི་འཇིག་རྟེན་ན་སེམས་ཅན་གང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་སྨོན་པ་དེ་དག་ཀྱང་དཀོན་ནོ། །དེ་བས་ཀྱང་གང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་འཇུག་པའི་སེམས་ཅན་དེ་དག་ནི་ཤིན་ཏུ་དཀོན་ནོ་ཞེས་སོ། །གཉིས་པ་ནི། འདི་གཉིས་ཀྱི་ཁྱད་པར་ཡང་ཇི་ལྟ་བུ་ཞེ་ན། དཔེར་ན་སྐྱེས་བུ་ཞིག་འདོད་པའི་ཡུལ་དུ་ཕྱིན་པར་བྱ་བའི་ཆེད་དུ་འགྲོ་བར་འདོད་པ་སྟེ་འགྲོ་བར་བསམ་ཀྱི་འགྲོ་བཞིན་པ་ཉིད་མ་ཡིན་པ་དང་། སྐྱེས་བུ་གཞན་ཉིད་ཡུལ་དེར་ཕྱིན་པའི་ཆེད་དུ་འགྲོ་བཞིན་པའི་བྱེ་བྲག་ཇི་ལྟར་ཤེས་པ་ལྟར་དཔེ་དེ་བཞིན་དུ་སྒོ་གསུམ་གྱི་ལས་ལ་བརྟགས་ནས་རང་གཞན་ལ་ཕན་པའི་ཐབས་སེམས་ཤིང་རྟག་ཏུ་བྱེད་པའི་ཤེས་རབ་ཅན་གྱི་མཁས་པས་སྨོན་འཇུག་གི་སེམས་འདི་གཉིས་ཀྱི་བྱེ་བྲག་གོ་རིམ་བཞིན་དུ་ཤེས་པར་བྱའོ། གསུམ་པ་ལ་གསུམ་སྟེ། དངོས་ཀྱི་དོན་འཐད་པ་དགོད། སོ་སོའི་ཕན་ཡོན་རྒྱས་པར་བཤད་པའོ། །དང་པོ་ནི། བྱང་ཆུབ་ཏུ་སྨོན་པའི་སེམས་ལས་ནི་སྒྲུབ་པ་དང་བྲལ་ཡང་བྱང་ཆུབ་ཀྱི་རྒྱུ་ཡིན་པ་ལྟ་ཞོག་འཁོར་བར་འཁོར་བའི་ཚེ་འབྲས་ཆེ་བ་ལྷ་མིའི་བདེ་བ་འབྱུང་སྟེ། རྒྱལ་པོ་ལ་གདམ་པ་ལས། རྒྱལ་པོ་ཆེན་པོ་ཁྱོད་ཡང་དག་པར་རྫོགས་པའི་བྱང་ཆུབ་ཀྱི་སེམས་དགེ་བའི་རྩ་བའི་ལས་ཀྱི་རྣམ་པར་སྨིན་པས་ལན་དུ་མར་ལྷ་དང་མིའི་ནང་དུ་སྐྱེས་ཏེ་ལྷ་དང་མིར་སྐྱེས་པ་ན་ཐམས་ཅད་དུ་ཡང་དབང་པོ་བྱེད་པར་གྱུར་ཀྱང་། ད་དུང་རྒྱལ་པོ་ཆེན་པོ་ཁྱོད་ཀྱི་ཡང་དག་པར་རྫོགས་པའི་བྱང་ཆུབ་ཀྱི་སེམས་ཀྱི་དགེ་བའི་རྩ་བའི་ལས་ལ་འབྲི་བའམ་གང་བར་མི་མངོན་ནོ་ཞེས་སོ། །དེ་ལྟ་ན་ཡང་ཇི་ལྟར་འཇུག་པའི་སེམས་ལ་བསོད་ནམས་རྒྱུན་ཆགས་སུ་འབྱུང་བ་བཞིན་དུ་བསོད་ནམས་ཏེ་དགེ་བ་བར་མ་ཆད་རྒྱུན་ཆགས་སུ་འབྱུང་བ་མིན་པས་འཇུག་སེམས་ནི་སྨོན་པ་ལས་ཁྱད་པར་དུ་འཕགས་སོ། །ཇི་ལྟར་འཇུག་པ་ལ་བསོད་ནམས་རྒྱུན་མི་འཆད་པར་འབྱུང་ཞེ་ན། འཇུག་པའི་སེམས་སྐྱེས་པའི་སྐད་ཅིག་གང་ནས་གཟུང་སྟེ། ཀུན་ནས་ཉོན་མོངས་པ་གསུམ་གྱི་རང་བཞིན་སེམས་ཅན་རང་གི་མཚན་ཉིད་འཛིན་པའི་ཁམས་འདི་ཙམ་ཞེས་ཚད་བཟུང་བར་མི་ནུས་པས་མཐའ་ཡས་པ་ནམ་མཁའི་ཁམས་དང་མཉམ་པ་རྣམས་ཉོན་མོངས་པའི་འཆིང་བ་དང་འཁོར་བའི་བརྩོན་ར་ལས་རབ་ཏུ་དགྲོལ་བའི་ཕྱིར་འཁོར་བ་ཇི་སྲིད་དུ་མི་ལྡོག་པ་སྟེ་སླར་ཉམས་པ་མེད་པའི་སེམས་ཀྱིས་སུ་འཇུག་པ་བྱང་ཆུབ་ཀྱི་སེམས་དེ་ཡང་དག་བླངས་བའི་དུས་དེ་ནས་བཟུང་སྟེ་གཉིད་ལོག་གམ་བག་མེད་པར་གྱུར་པ་སྟེ་སེམས་གཡེང་པ་དང་ཀྱང་གི་སྒྲས་བསྡུས་པ་འགྲོ་འགྲེང་འདུག་ཟ་བརྒྱལ་བ་ལ་སོགས་པའི་གནས་སྐབས་ཐམས་ཅད་དུ་ཡང་བྱང་སེམས་ཀྱི་ཚུལ་ཁྲིམས་རྣམས་ལ་བྱམས་སྙིང་རྗེས་བསོད་ནམས་ཏེ་དགེ་བའི་ཤུགས་རྒྱུན་མི་འཆད་པ་དང་། དེ་ཁོ་ན་ཉིད་ལ་ལྷག་པར་མོས་པའི་དབང་གིས་ཟད་མི་ཤེས་པའི་བསོད་ནམས་ཀྱི་རྒྱུན་རྒྱུན་མི་འཆད་པར་སྐད་ཅིག་རེ་རེ་ཞིང་རྣམ་པ་ཐ་དད་པ་དུ་མ་རྒྱ་ཆེ་བ་དང་ཟད་མི་ཤེས་པ་ཞིག་ནམ་མཁའི་ཚད་དང་མཉམ་པར་རབ་ཏུ་འབྱུང་སྟེ། དཔལ་སྦྱིན་གྱིས་ཞུས་པ་ལས། བྱང་ཆུབ་སེམས་ཀྱི་བསོད་ནམས་གང་། །གལ་ཏེ་དེ་ལ་གཟུགས་མཆིས་ན། །ནམ་མཁའི་ཁམས་ནི་ཀུན་གང་སྟེ། །དེ་ནི་དེ་བས་ལྷག་པར་འགྱུར། །ཞེས་སོ། །གཉིས་པ་ལ་གཉིས་ཏེ། ལུང་དགོད། རིགས་པ་བསྟན་པའོ། དང་པོ་ནི། འཇུག་སེམས་ལ་ཕན་ཡོན་ཆེན་པོ་འབྱུང་བའི་ཚུལ་འདི་ནི་འཐད་པ་སྟེ་རིགས་པ་དང་བཅས་པར་ལག་བཟངས་ཀྱིས་ནི་ཞུས་པ་ཞེས་པའི་མདོ་ལས། ཐེག་པ་དམན་པ་ཉན་རང་གི་ཐེག་པ་ལ་མོས་ཤིང་འདུན་པའི་སེམས་ཅན་རིགས་མ་ངེས་པ་ཡུན་རིང་པོར་ཚོགས་མང་པོ་གསོག་ལ་འཇིགས་པས་ཐེག་ཆེན་ལས་ལོག་ནས་དུས་ཐུང་ངུར་བསོད་ནམས་ཀྱི་ཚོགས་ཆུང་ངུས་ཉན་རང་དུ་སེམས་བསྐྱེད་པ་དེ་བཟློག་པའི་དོན་གྱི་ཕྱིར་དེ་བཞིན་ཉིད་ཕྱིན་ཅི་ལོག་པར་གསུངས་པའི་དེ་བཞིན་གཤེགས་པ་རང་ཉིད་ཀྱིས་ཇི་སྐད་དུ། ལག་བཟང་འདི་ལ་བྱང་ཆུབ་སེམས་དཔའ་འདི་ལྟར་ཡང་དག་པར་སློབ་སྟེ། ཕྱོགས་བཅུ་ཕྱོགས་རེ་རེར་ཡང་འཇིག་རྟེན་གྱི་ཁམས་མཐའ་ཡས་སུ་མུ་མེད་དེ། འཇིག་རྟེན་གྱི་ཁམས་རེ་རེ་ན་ཡང་སེམས་ཅན་མཐའ་ཡས་སོ། །བདག་གི་སེམས་ཅན་གྱི་ཚོགས་མཐའ་ཡས་པ་བདེ་ལ་ཕན་པའི་ཕྱིར་གོ་ཆ་བགོས་ལ་ཞེས་དང་། མཐའ་ཡས་པའི་དགེ་བའི་རྩ་བ་མཐའ་ཡས་པ་དག་དཔག་མེད་པར་གྱུར་ཏམ། སེམས་གཞན་དུ་འགྱུར་ཏམ། གཉིད་ཀྱི་ལོག་ཀྱང་ཉིན་མཚན་དུ་སེམས་ཀྱི་སྐད་ཅིག་ལ་འཕེལ་བ་དང་རྒྱས་པ་དང་ཡོངས་སུ་རྫོགས་པར་འགྱུར་ཏེ་ཞེས་དང་། ཡང་དེ་ཉིད་ལས། གང་ཞིག་རང་སངས་རྒྱས་ཀྱི་ཡོན་ཏན་ནམ་ཉན་ཐོས་ཀྱི་ཡོན་འདོད་པ་དེ་ཡང་སེམས་ཀྱི་སྐད་ཅིག་ལ་དགེ་བའི་རྩ་བ་མཐའ་ཡས་པ་འཕེལ་ལ་ཞེས་དང་། གང་སངས་རྒྱས་ཀྱི་ཡོན་ཏན་མཐའ་ཡས་ཤིང་མུ་མེད་པ་མཐའ་དག་བྱང་ཆུབ་པ་ཡོངས་སུ་རྫོགས་པར་འདོད་པ་དང་། མོས་པ་དང་སྨོན་པ་ལྟ་བུ་སྨོས་ཀྱང་ཅི་དགོས་ཏེ་དཔག་མེད་པར་གྱུར་ཏམ། གཉིད་ཀྱིས་ལོག་ཀྱང་ཞེས་སོགས་རྒྱས་པར་གསུངས་པ་ཡིན་ནོ། །གཉིས་པ་ནི། སེམས་ཅན་རྣམས་ཏེ་སྐྱེ་བོ་ཉུང་ཟད་ཀྱི་ཀླད་པ་ཡི་ནད་མགོ་གཟེར་ཙམ་སྨན་དང་སྔགས་ཀྱིས་བསལ་ལོ་སྙམ་དུ་བསམས་པ་སྟེ་ཡིད་ལ་བྱེད་པ་ན་ཡང་རང་འདོད་མེད་པར་ཕན་འདོགས་ཀྱི་བསམ་པ་དང་ལྡན་པའི་སྨོན་པ་ལ་སོགས་པ་དེ་བསོད་ནམས་དཔག་ཏུ་མེད་པ་དང་ལྡན་པར་གྱུར་ན་སེམས་ཅན་ཚད་མེད་པ་རེ་རེའི་མི་བདེ་བ་སྡུག་བསྔལ་དཔག་ཏུ་མེད་པ་བསལ་བར་འདོད་ཅིང་སེམས་ཅན་རེ་རེ་ལའང་ཡོན་ཏན་དཔག་ཏུ་མེད་པ་སྒྲུབ་ཅིང་བསྐྱེད་པར་འདོད་པ་སྨོས་ཅི་དགོས་ཏེ་བསོད་ནམས་ཤིན་ཏུ་ཚད་མེད་པ་དང་ལྡན་པར་འགྱུར་རོ། །དེས་ན་སངས་རྒྱས་ཉིད་ཚོགས་མང་པོས་བསྒྲུབ་དགོས་པ་ལྟར་སྐད་ཅིག་རེ་རེ་ལ་ཚོགས་ཀྱང་རྒྱ་ཆེ་བར་འབྱུང་བའི་ཕྱིར་འཇིགས་པའི་གནས་མ་ཡིན་པ་ཐེག་ཆེན་ལ་སྐྲག་པས་ཕྱིར་ལྡོག་པར་མི་བྱའོ། །གསུམ་པ་སོ་སོའི་ཕན་ཡོན་བཤད་པ་ལ་གཉིས་ཏེ། སྨོན་པའི་དང་། འཇུག་པའི་ཕན་ཡོན་ནོ། །དང་པོ་ལ་གསུམ། སྨོན་པའི་སེམས་བསྐྱེད་དཀའ་བར་བསྟན། སྐྱེས་ན་སྨད་དུ་བྱུང་བར་བསྟན། ཡོན་ཏན་གཞལ་དུ་མེད་པར་བསྟན་པའོ། །དང་པོ་ནི། བྱང་སེམས་ལ་ཕན་སེམས་སྐྱེ་བར་ལྟར་སེམས་ཅན་སུ་ལ་བཤད་མ་ཐག་པ་འདི་འདྲ་བའི་ཕན་སེམས་སྔར་བྱུང་བའམ་ད་ལྟ་བྱུང་བ་ལྟ་ཞོག་གི་ཕྱིས་འབྱུང་བའང་ག་ལ་ཡོད་ཅེས་སྤྱིར་བསྟན་ནས། བྱེ་བྲག་ཏུ་ཕ་འམ་དང་། ཡང་གི་སྒྲས་སྤུན་ཟླའམ་མཛའ་བཤེས་ལ་སོགས་པའང་རུང་འཇིག་རྟེན་སྐྱོང་བ་ལ་སོགས་པའི་ལྷ་དང་ཤེད་ལས་སྐྱེས་ཀྱི་བུ་ལ་སོགས་པ་དྲང་སྲོང་རྣམས་ཀྱང་རུང་མུ་སྟེགས་བྱེད་ཀྱིས་འཇིག་རྟེན་བྱེད་པ་པོར་འདོད་པའི་ཚངས་པ་ལ་ཡང་རྒྱལ་སྲས་སེམས་ཅན་ལ་ཕན་པར་དགོངས་པ་ལྟ་བུའི་ཕན་སེམས་འདི་ཡོད་དམ་སྟེ་མེད་དོ། །དེའི་རྒྱུ་མཚན་ཡང་ཕ་ལ་སོགས་པའི་སེམས་ཅན་དེ་དག་ཉིད་ལ་སྔོན་ཆད་རང་རང་གི་དོན་དུའང་སྔར་བཤད་པ་འདི་འདྲ་བའི་ཕན་སེམས་རྨི་ལམ་དུའང་མི་རྨིས་ན་བློ་སྔོན་དུ་སོང་བའི་སད་པའི་གནས་སྐབས་ན་འབྱུང་བ་ལྟ་ཅི་སྨོས། དེ་ལྟ་ནའང་གཞན་དོན་དུ་སྐྱེ་བ་སྲིད་དོ་སྙམ་ན། བདག་ཤིན་ཏུ་ཕངས་པ་ཡིན་པ་ལ་བདག་གི་དོན་དུ་ཡང་མི་སྐྱེ་ན་གཞན་གྱི་དོན་དུ་ག་ལ་སྐྱེ་སྟེ་མི་སྲིད་དོ། མདོ་སྡེ་རྒྱན་ལས། ཇི་ལྟར་རྒྱལ་སྲས་ཕན་པའི་བསམ་པས་འདིར། །འགྲོ་ཀུན་རྣམ་པར་སྨིན་བྱེད་གནས་པ་ལྟར། །དེ་བཞིན་ཕ་དང་མ་དང་གཉེན་བཤེས་དང་། །བུ་དང་གཉེན་པོ་རྣམས་ལ་ལེགས་མི་གནས། །ཞེས་སོ། །གཉིས་པ་ནི། སེམས་ཅན་གཞན་དག་ལ་རང་གི་དོན་དུའང་རྨི་ལམ་དུའང་མི་འབྱུང་བའི་སེམས་ཅན་གྱི་དོན་དུ་ཕན་པར་སེམས་པ་གང་ཡིན་པའི་སེམས་དཔའ་བྱང་ཆུབ་སེམས་ཀྱི་རིན་ཆེན་གྱི་ཁྱད་པར་རྨད་དུ་བྱུང་བའི་ལས་བྱེད་པས་རྙེད་དཀའ་བ་འདི་སྔ་ན་མེད་པར་ད་ལྟ་བྱུང་བའི་ཕྱིར་ངོ་མཚར་རྨད་དུ་བྱུང་བ་ཅིག་འཁྲུངས་སོ། །གསུམ་པ་ནི། འགྲོ་བ་ལྷ་ལ་སོགས་པའི་ཀུན་ཏུ་དགའ་བའི་ཕུན་སུམ་ཚོགས་པ་ཀུན་གྱི་རྒྱུ་བྱེད་ཅིང་སེམས་ཅན་མཐའ་དག་གི་ལུས་སེམས་ལས་བྱུང་བའི་སྡུག་བསྔལ་ཐམས་ཅད་བཟློག་པར་བྱེད་པས་ནད་ཀུན་འཇོམས་པའི་རྩི་སྨན་ཆེན་པོར་གྱུར་པའི་རིན་ཆེན་བྱང་ཆུབ་སེམས་ཀྱི་བསོད་ནམས་གང་ཡིན་པ་དེ་ལ་ཇི་ལྟར་རྣམ་པ་གང་གིས་ཀྱང་གཞལ་གྱིས་ལང་སྟེ་མི་ལོང་ངོ་། དེའི་རྒྱུ་མཚན་ཡང་གཟུགས་ཅན་མ་ཡིན་པས་གཞལ་བར་མི་ནུས་པའི་ཕྱིར་རོ། །གཉིས་པ་འཇུག་པའི་ཕན་ཡོན་བཤད་པ་ལ་གསུམ། སྨོན་པ་ལས་ཁྱད་པར་དུ་འཕགས་པའི་ཚུལ། བྱང་ཆུབ་སེམས་དཔའི་ཡོན་ཏན་གྱི་ཆེ་བ་བཤད། དེས་ན་ཕྱག་འཚལ་ཞིང་སྐྱབས་སུ་འགྲོ་བའོ། །དང་པོ་ནི། འགྲོ་བ་བསྐྱབ་པའི་སླད་དུ་སངས་རྒྱས་པར་སྨོན་པ་ཙམ་གྱི་ཕན་པར་བསམ་པ་སྟེ། ལྷག་པའི་བསམ་པ་བསྒྲུབ་པ་དང་བྲལ་བ་ཙམ་གྱི་བསོད་ནམས་ཀྱང་སངས་རྒྱས་ལ་ཟང་ཟིང་གི་མཆོད་པ་ལས་ཁྱད་པར་དུ་འཕགས་པའི་བསོད་ནམས་སྐྱེ་བར། གངྒཱའི་བྱེ་མའི་གྲངས་རྙེད་ཀྱིས། །སངས་རྒྱས་ཞིང་ཀུན་མི་གང་གིས། །རིན་ཆེན་བདུན་གྱིས་ཡོངས་བཀང་སྟེ། །འཇིག་རྟེན་མགོན་ལ་ཕུལ་བ་བས། །གང་གིས་ཐལ་མོ་སྦྱར་བྱས་ཏེ། །བྱང་ཆུབ་ཏུ་ནི་སེམས་བསྐྱེད་ནས། །མཆོད་ལས་འདི་ནི་ཁྱད་འཕགས་ཏེ། །འདི་ལ་མཐའ་ནི་མ་མཆིས་སོ། །ཞེས་དཔའ་སྦྱིན་གྱིས་ཞུས་པར་གསུངས་སོ། །ད་ལྟ་བས་སེམས་ཅན་མ་ལུས་པ་ཐམས་ཅད་ཀྱི་སྡུག་བསྔལ་ཐམས་ཅད་བསལ་ཞིང་བདེ་བ་ཕུན་ཚོགས་ཐོབ་པར་དོན་དུ་འཇུག་པའི་སེམས་ཀྱིས་བརྩོན་པ་ལ་བསོད་ནམས་ཁྱད་པར་ཅན་འབྱུང་བ་ལྟ་སྨོས་ཅི་དགོས། དེས་ན་སྨོན་པ་ལས་ཁྱད་པར་དུ་འཕགས་སོ། །གཉིས་པ་ལ་བཞི་ལས། དང་པོ་ཕུལ་དུ་བྱུང་བའི་སྒོོ་ནས་བསྔགས་པ་ནི། གལ་ཏེ་སེམས་ཅན་རྣམས་རང་ཉིད་ཀྱིས་ཕན་གནོད་ལ་བླང་དོར་ཤེས་པ་མ་ཡིན་ནམ། བྱང་སེམས་ཀྱི་བརྩོན་པས་ཅི་བྱ་ཞེ་ན། སྡུག་བསྔལ་འདོར་བ་སྟེ་དེ་ལས་ཐར་པར་འདོད་པའི་སེམས་ཡོད་པ་རྣམས་ཀྱང་ཕྱེ་མ་ལེབ་མར་མེ་ལ་རྒྱུག་པ་ལྟར་བཀྲེས་པ་ལ་སོགས་པའི་སྡུག་བསྔལ་ཞི་བའི་དོན་དུ་གསོད་སོགས་ཀྱི་མི་དགེ་བའི་ལས་བྱས་པས་དམྱལ་སོགས་ཀྱི་སྡུག་བསྔལ་ཉིད་ལ་མངོན་པར་རྒྱུག་ཅིང་འགའ་ཞིག་ནི་བདེ་བ་ཐོབ་པར་འདོད་ཀྱང་མཐོང་རིས་ཐར་བར་ལས་ལ་རྨོངས་པའི་གཏི་མུག་པས་སྡུག་བསྔལ་གྱི་རྒྱུ་ལའང་བདེ་བའི་རྒྱུར་ཞེན་པས་རང་གིས་མཐོང་བ་དང་མ་མཐོང་བའི་བདེ་བའི་རྒྱུ་སྦྱིན་སོགས་དང་དེ་ཁོ་ན་ཤེས་པའི་བློ་དགྲ་ལྟར་འཇོམས་པས་མི་མཐུན་པའི་ཕྱོགས་བསྟེན་པར་བྱེད་དོ། །དེས་ན་སྡོམ་བརྩོན་ཅན་དང་ཁྱིམ་པ་གང་ཞིག་བདེ་བས་ངོམས་པའི་ཕྱིར་ཕོངས་པ་དང་སྡུག་བསྔལ་བརྒྱ་ཕྲག་མང་པོས་ལན་དུ་མར་གཟིར་བ་དང་ལྡན་པ་དེ་དག་ལ་བྱམས་པ་ཆེན་པོས་བསྐྱེད་པའི་ལུས་སེམས་ལས་བྱུང་བའི་བདེ་བ་ཀུན་གྱིས་ཚིམ་པ་སྟེ་ངོམ་པར་བྱེད་པ་དང་སྙིང་རྗེ་ཆེན་པོས་སྡུག་བསྔལ་ཐམས་ཅད་རྒྱུན་གཅོད་པར་བྱེད་ཅིང་ཤེས་རབ་ཀྱི་སྣང་བ་ཆེན་པོས་གཏི་མུག་ཀྱང་ནི་སེལ་བར་བྱེད་པའི་བྱང་ཆུབ་སེམས་དཔའ་གསོལ་བ་མ་བཏབ་ཀྱང་གཞན་དོན་ལ་འཇུག་པ་དེ་དགེ་བ་སྟེ་སེམས་ཅན་གྱི་དོན་བྱེད་པར་མཚུངས་ཤིང་མཉམ་པ་ག་ལ་ཡོད་དེ་མེད་དོ། དེ་འདྲ་བའི་ཕན་བདེ་ལ་སྦྱོར་བའི་ཡིད་ཆེས་ཀྱི་གནས་གང་དང་འགྲོགས་ན་དགེ་བ་འཕེལ་བའི་དགེ་བའི་བཤེས་ཀྱང་ག་ལ་ཡོད། བྱང་སེམས་དེས་མཛད་པའི་བསོད་ནམས་དེ་དང་འདྲ་བ་སྟེ་མཉམ་པའང་ག་ལ་ཡོད་དེ་མེད་དོ། །གཉིས་པ་ལྟོས་པ་མེད་པའི་སྒོ་ནས་བསྔགས་པ་ནི། སྔར་འཇིགས་ཤིང་དོགས་པས་ཉོན་མོངས་པ་རྣམས་ལ་ཕན་བཏགས་པ་ན་འདིས་ཕན་བཏགས་སོ་ཞེས་ཕྱིས་ཕན་ལན་ལྡོན་པ་གང་ཡིན་པ་དེའང་རེ་ཞིག་འཇིག་རྟེན་ན་ལེགས་སོ་ཞེས་སྟོད་ཅིང་བསྔགས་པར་འོས་ན་གཞན་གྱིས་མ་བཅོལ་ཞིང་གསོལ་བ་མ་བཏབ་ཀྱང་ལེགས་པ་སྟེ་དགེ་བ་ལ་སྦྱོར་བར་བྱེད་པའི་བྱང་ཆུབ་སེམས་དཔའ་སྨོོས་ཅི་དགོས་ཏེ་བསྟོད་པའི་ཚིག་གིས་ཆེས་བསྔགས་པར་འོས་སོ། །དེར་མ་ཟད་ཕྱག་འཚལ་བ་དང་མེ་ཏོག་ལ་སོགས་པ་མཆོད་པའི་ཚོགས་ཀྱིས་མཆོད་པར་ཡང་འོས་སོ། །གསུམ་པ་བཀུར་བར་འོས་པའི་སྒོ་ནས་བསྔགས་པ་ནི། འགྲོ་བ་སེམས་ཅན་ཉུང་ཟད་ཁ་ཅིག་ལ་ནར་མ་ཙམ་གྱི་རྒྱུན་པའི་ཁ་ཟས་སྦྱོར་བ་སྟེ་སྦྱིན་པར་བྱེད་ལ། བཻ་རོ་ཙ་ན་ནི་སེམས་ཅན་སྐྱོབ་པར་བྱེད་པས་ནར་མ་ཞེས་སོ། །དེའང་ཉི་མ་རང་པའམ་ཕྱེད་ཙམ་དུ་ཡང་མ་ཡིན་པར་སྐད་ཅིག་སྟེ་ཡུད་ཙམ་དུ་སྟེར་ཞིང་དངོས་པོ་ཡང་གྱ་ནོམ་པ་མ་ཡིན་པར་འབྲས་ངན་གྱི་ཟས་རྐྱང་ཙམ་སྦྱིན་པ་སྟེར་བར་བྱེད་པ་དང་། སྦྱོར་བའི་ཁྱད་པར་བརྙས་བཅས་པ་གུས་པ་མེད་པར་བཙན་ཐབས་སུ་གར་བབ་ཏུ་གྲལ་ལ་བཅུག་ནས་ཁུ་ཚུར་དང་ཐལ་ལུགས་ལ་སོགས་པས་རྡེག་པ་དང་བཅས་ཏེ་ཕན་པའི་ཁྱད་པར་ཡང་ཉིན་ཕྱེད་སྟེ་སྔར་དྲོ་ཙམ་འདྲས་པ་སྟེར་བར་བྱེད་པའི་སྦྱིན་བདག་དེ་ཡང་འདི་ནི་དགེ་བ་བསོད་ནམས་བྱེད་པ་ཡིན་ནོ་ཞེས་དམ་པ་ལ་དགའ་བའི་སྐྱེ་བོ་རྣམས་ཀྱིས་བཀུར་ཞིང་མཆོད་པར་བྱེད་ན། ཡུལ་སེམས་ཅན་འབུམ་ལ་སོགས་པ་ཚད་མེད་པའི་གྲངས་མཐའ་ཡས་པ་རྣམས་ལ་དུས་ཆད་པ་མེད་པར་ཡུན་རིང་དུ་དངོས་པོ་ནི་སེམས་ཅན་ཐམས་ཅད་ཀྱི་ཡིད་ལ་རེ་བའི་བསམ་པ་མ་ལུས་པ་མཐའ་དག་རྫོགས་པར་བྱེད་པ་སྲེད་མེད་ཀྱི་བུས་ཞུས་པ་ལས། དངོས་པོ་སྦྱིན་པར་བྱ་བ་གང་ལ་དེ་གཏོང་བའི་སེམས་མི་སྐྱེ་བ་དང་ཞེས་པ་ནས། བདག་གི་ལུས་འདི་ཡང་སེམས་ཅན་ཐམས་ཅད་ལ་སྦྱིན་ཞིང་ཡོངས་སུ་གཏོང་ན་ཕྱི་རོལ་གྱི་དངོས་པོ་རྣམས་ཅི་སྨོས་ཀྱིས་སེམས་ཅན་གང་དང་གང་ལ་ཅི་དང་ཅི་དགོས་པར་འགྱུར་བ་དེ་དང་དེ་དག་ལ་དེ་དང་དེ་སྦྱིན་ཞེས་སོགས་རྒྱས་པར་འབྱུང་བ་བཞིན་ནོ། །གང་ལ་གང་གཏོང་བའི་དངོས་པོ་བསམ་སྦྱོར་མཆོག་ཏུ་བརྩེ་བ་དང་གུས་པ་དང་བཀུར་སྟི་དང་སྙན་པར་སྨྲ་བའི་སྒོ་ནས་ནམ་མཁའི་ཁམས་ཇི་སྲིད་དང་འགྲོ་བ་སེམས་ཅན་ཟད་ཀྱང་སྟེ་མྱ་ངན་ལས་འདས་པ་དེ་སྲིད་དུ་མི་ཟད་ཅིང་རྒྱུན་མི་འཆད་པར་རྟག་ཏུ་སྦྱིན་པར་བྱེད་པའི་བྱང་ཆུབ་སེམས་དཔའ་ལྟ་ཞིག་མཆོད་པར་འོས་པ་སྨོས་ཅི་དགོས་ཏེ་ཤིན་ཏུ་ཡང་མཆོད་བྱར་རིགས་སོ། །བཞི་པ་ཞིང་མཆོག་གི་སྒོ་ནས་བསྔགས་པ་ནི། གང་ཟག་གང་ཞིག་དུས་ཐམས་ཅད་དུ་སེམས་ཅན་མཐའ་ཡས་པའི་བདེ་བ་སྦྱིན་པ་དེ་འདྲའི་རྒྱལ་སྲས་སྦྱིན་བདག་ཆེན་པོ་དེ་ལ་གལ་ཏེ་སེམས་རྙོག་པ་དང་བཅས་པའི་ངན་པ་སྟེ་སྡིག་སེམས་བསྐྱེད་པར་བྱེད་ན་དེ་ནི་ཁོང་ཁྲོ་བ་སོགས་ངན་སེམས་བསྐྱེད་པའི་སྐད་ཅིག་གི་གྲངས་ཇི་ཙམ་པ་དེ་བཞིན་དུ་སྟེ་དེ་སྙེད་ཀྱི་གྲངས་དང་མཉམ་པའི་བསྐལ་བར་ནི་དམྱལ་བར་གནས་པར་འགྱུར། ཞེས་སྐུ་གསུང་ཐུགས་ཐུབ་པས་རབ་ཏུ་ཞི་བ་རྣམ་པར་ངེས་པ་ཆོ་འཕྲུལ་བསྟན་པའི་མདོ་ལས། འཇམ་དཔལ་བྱང་ཆུབ་སེམས་དཔས་བྱང་ཆུབ་སེམས་དཔའ་ལ་ཁོང་ཁྲོ་བའི་སེམས་སྐྱེད་པའི་བརྙས་པའི་སེམས་བསྐྱེད་པ་ཇི་ཙམ་པ་དེ་སྙེད་ཀྱི་སྐལ་པར་གནས་པར་གོ་ཆ་བགོས་པར་བྱའོ་ཞེས་གསུངས་སོ། །འོན་ཏེ་ཁྲོས་ན་ཉེས་དམིགས་ཆེ་བ་ལྟར་གང་ཟག་གང་ཞིག་རྒྱལ་སྲས་དེ་ལ་ཡིད་རབ་ཏུ་དང་བར་བྱེད་ན་བྱེད་པ་པོ་དེ་ལ་སེམས་དད་པ་དེའི་འབྲས་བུ་ངན་སེམས་ཀྱི་འབྲས་བུ་ཡིད་དུ་མི་འོང་བ་ཆེན་པོ་དེ་བས་ལྷག་པའི་འབྲས་བུ་ཡིད་དུ་འོང་བ་བདེ་འགྲོ་ལ་སོགས་ཡིད་དང་བའི་སྐད་ཅིག་གི་གྲངས་ལས་ལྷག་པའི་སྐལ་བ་དུ་མས་འཕེལ་ཏེ། ངེས་པ་དང་མ་ངེས་པ་ལ་འཇུག་པ་ཕྱག་རྒྱའི་མདོ་ལས། འཇམ་དཔལ་གལ་ཏེ་ཡོངས་སུ་བརྟག་པར་ཉེ་བར་བཟུང་སྟེ། ཕྱོགས་བཅུའི་འཇིག་རྟེན་གྱི་ཁམས་ཀྱི་སེམས་ཅན་ཐམས་ཅད་ཀྱིས་མིག་བཏོན་པར་གྱུར་ལ། ཡང་ཡོངས་སུ་བརྟག་པ་ཉེ་བར་བཟུང་སྟེ། གལ་ཏེ་རིགས་ཀྱི་བུའམ་རིགས་ཀྱི་བུ་མོ་བྱམས་པའི་སེམས་ལ་གནས་པ་འགའ་ཞིག་དེ་དག་ཐམས་ཅད་ཀྱི་མིག་སྐྱེད་པར་བྱེད་པ་བས། འཇམ་དཔལ་རིགས་ཀྱི་བུའམ་རིགས་ཀྱི་བུ་མོ་གང་གཞན་ཞིག་གིས་ཐེག་པ་ཆེན་པོ་ལ་མོས་པའི་བྱང་ཆུབ་སེམས་དཔའ་ལ་སེམས་དང་བས་ཆེས་བསོད་ནམས་ལྷག་པར་སྐྱེའོ་ཞེས་སོ། །གཞན་ཡང་རྒྱས་སྲས་རྣམས་ལ་དོ་གལ་ཚེགས་ཆེན་པོས་སྡིག་རྐྱེན་གྱི་སྟོབས་ཉེ་བར་གནས་ཀྱང་བྱམས་པ་བསྒོམས་པས་སེམས་ཅན་གྱི་གནོད་པས་མི་ཚུགས་པའི་ཕྱིར་གནོད་པ་ལས་བྱུང་བའི་ཁྲོ་སོགས་སྡིག་པ་མི་འབྱུང་སྟེ། འཇམ་དཔལ་གྱི་རྣམ་ཐར་ལས། བྱང་ཆུབ་ཀྱི་སེམས་དང་སྙིང་རྗེ་ཆེན་པོའི་རིན་པོ་ཆེའི་རྒྱལ་པོ་ཡིད་བཞིན་གྱི་ནོར་བུ་ཅོད་པན་ལ་བཅིངས་པའི་བྱང་ཆུབ་སེམས་དཔའ་ལ། ངན་སོང་དང་ངན་འགྲོའི་ཕ་རོལ་གྱི་གནོད་པ་དང་འཇིགས་པ་མི་འབྱུང་ངོ་ཞེས་སོ། །དེའི་ཕྱིར་དེ་རྣམས་བསྡུ་དངོས་ཀྱིས་སེམས་ཅན་ལ་ཕན་བདེ་བྱེད་པ་དང་སྒོ་གསུམ་གྱི་ལས་ཡོངས་སུ་དག་པས་དགེ་བ་དགའ་བ་ལ་སོགས་པ་འབད་པ་མེད་པར་རང་གིས་འཕེལ་བར་འགྱུར་རོ། །གསུམ་པ་དེས་ན་ཕྱག་བྱ་ཞིང་སྐྱབས་སུ་འགྲོ་བ་ནི། རྒྱུད་གང་ལ་ནོར་བུ་དང་འདྲ་བར་དབུལ་བའི་སྡུག་བསྔལ་སེལ་བའི་སེམས་ཀྱི་དམ་པ་སྟེ་མཆོག་བྱང་ཆུབ་སེམས་ཀྱི་རིན་ཆེན་དེ་སྐྱེས་པའི་རྒྱལ་སྲས་དེའི་སྐུ་ལ་ཕྱག་འཚལ་བ་སྟེ་རབ་ཏུ་བཏུད་ཅིང་མཆོག་ཏུ་དགེ་བའི་ཐུགས་མངའ་བ་གང་ལ་གནོད་པ་སྟེ་བརྙས་པ་བྱས་ཀྱང་གནོད་བྱེད་ལ་བདེ་བ་འབྲེལ་བ་སྟེ་གོང་ནས་གོང་དུ་འཕེལ་བར་བྱེད་དོ། །བཅོམ་ལྡན་འདས་ཀྱིས། སངས་རྒྱས་ཀྱི་ཆོས་རྣམས་ལ་གནོད་པ་བྱེད་པ་གང་ཡིན་པ་དེ་རྣམས་ཀྱང་མཐོ་རིས་སུ་ཉེ་བར་འགྲོའོ་ཞེས་སོ། །དེ་ལྟ་བུའི་གཅིག་ཏུ་བདེ་བ་བསྐྱེད་པར་བྱེད་པས་བདེ་བའི་འབྱུང་གནས་སམ་ཞིང་དུ་གྱུར་པའི་བྱང་སེམས་དེ་ལ་སྐྱབས་སུ་མཆི་བ་སྟེ། དེ་ལ་འཇིགས་པ་ལས་སྐྱོབ་པའི་རྟེན་དུ་འཛིན་པའོ། །དེ་ལྟ་ན་དམྱལ་བར་གནས་པར་འགྱུར་ཞེས་པ་དང་འགལ་ལོ་ཞེ་ན། དེ་ལ་ཁྲོས་པའི་དབང་གིས་རེ་ཞིག་དམ་བར་གནས་ཀྱང་སྐབས་གཞན་དུ་དེ་ལ་དད་ཅིང་དང་བས་རྐྱེན་བྱས་ཏེ་སྣོད་དུ་གྱུར་པ་ན་དེས་ཆོས་བསྟན་པས་མཐོ་རིས་དང་ཐར་བ་ཐོབ་སྟེ། དཔེར་ན་རྒྱལ་པོ་བྱམས་པའི་སྟོབས་ལ་གནོད་སྦྱིན་ལྔས་ཤ་ཁྲག་བླངས་ཀྱང་ཕྱིས་ལྔ་སྟེར་གྱུར་ནས་བདེན་པ་མཐོང་བ་ལྟ་བུའོ། །ཡང་ན་གང་དག་བདག་ལ་ཁ་ཟེར་རམ་ཞེས་སོགས་སྨོན་ལམ་གྱི་མཐུ་ལས་ཀྱང་། དེ་ལྟར་འགྱུར་བས་སྐྱོན་མེད་དོ། །བྱང་ཆུབ་ཀྱི་སེམས་ནི་སྔར་བཤད་ལ་ཕན་ཡོན་འབྲས་བུ་ལ་བསྔགས་པ་སྟེ། ལེའུ་ནི་སྐབས་སུ་བྱས་པ་དང་། དང་པོ་ནི་ཐོག་མའོ། །ལེའུ་དང་པོའི་རྣམ་པར་བཤད་པའོ།། ༈ །དེ་ལྟར་རྙེད་པར་དཀའ་བའི་དལ་འབྱོར་ཐོབ་ཅིང་བྱང་ཆུབ་སེམས་ཀྱི་ཕན་ཡོན་རིག་ནས་བྱང་ཆུབ་ཀྱི་སེམས་དེ་ལེན་པར་འགྱུར་བས་བཞི་པ་ཕན་ཡོན་ཅན་གྱི་སེམས་དེ་བླང་བའི་ཚུལ་ལ་སྦྱོར་བ། དངོས་གཞི། རྗེས་སོ། དང་པོ་ལ་བརྒྱད་དེ། མཆོད་པ་འབུལ་བ། ཕྱག་བྱ་བ། སྐྱབས་སུ་འགྲོ་བ། སྡིག་པ་བཤགས་པ། རྗེས་སུ་བགྱི་བ། ཆོས་འཁོར་བསྐོར་བར་བསྐུལ་བ། མྱ་ངན་ལས་མི་འདའ་བར་གསོལ་བ་གདབ་པ། བསོད་ནམས་ཡོངས་སུ་བསྔོ་བའོ། །དང་པོ་ལ་གཉིས་ཀྱི་མདོར་བསྟན་པ་ནི། གོང་དུ་བཤད་པ་ལྟར་ཕན་ཡོན་ཆེན་པོ་དང་ལྡན་ཞིང་བདེ་བའི་འབྱུང་གནས་སུ་གྱུར་པའི་རིན་ཆེན་ལྟ་བུའི་སེམས་དེ་བཟུང་བ་སྟེ་བདག་གིར་བྱ་བའི་ཕྱིར་དེ་བཞིན་ཉིད་དུ་གཤེགས་པ་སངས་རྒྱས་རྣམས་དང་། དམ་པ་རྣམས་ཀྱི་ཆོས་ཡིན་པས་དམ་པའི་ཆོས་ལུང་རྟོགས་ཀྱི་མཚན་ཉིད་ཅན་དེ་ནི། འབྱུང་བ་དཀོན་ཕྱིར་དྲི་མེད་ཕྱིར། །མཐུ་ལྡན་ཕྱིར་དང་འཇིག་རྟེན་གྱི། །རྒྱན་གྱུར་ཕྱིར་དང་མཆོག་ཉིད་ཕྱིར། །འགྱུར་བ་མེད་ཕྱིར་དཀོན་མཆོག་ཉིད། །ཅེས་བྱ་བའི་ཚུལ་གྱིས་དཀོན་མཆོག་གོ །དེ་ཉིད་དྲི་མ་མེད་པ་སྟེ། འཁོར་གསུམ་ཡོངས་སུ་དག་པ་དང་། རང་བཞིན་གྱིས་འོད་གསལ་བས་དྲི་མའི་གནས་མ་ཡིན་པས་དྲི་མ་རྣམས་སྤོང་བ་ལ་མཁས་པས་སོ། །དེ་དང་སངས་རྒྱས་ཀྱི་སྲས་ཡོན་ཏན་ཟབ་པ་དང་རྒྱ་ཆེ་བས་རྒྱ་མཚོ་ལྟ་བུ་མངའ་བས་འཕགས་པ་འཇམ་དཔལ་དང་སྤྱན་རས་གཟིགས་ལ་སོགས་པ་དགེ་འདུན་རྣམས་ལ་འཁོར་གསུམ་རང་བཞིན་མེད་པར་ལེགས་པར་ཤེས་ཤིང་ཤིན་ཏུ་དང་བའི་སེམས་ཀྱིས་མཆོད་པར་བྱའོ། །གཉིས་པ་རྒྱས་བཤད་ལ་གསུམ་སྟེ། བླ་ན་ཡོད་པའི་དང་། བླ་ན་མེད་པའི་དང་། བསྟོད་པའི་མཆོད་པའོ། །དང་པོ་ལ་བཞི་ལས། དང་པོ་བདག་པོས་ཡོངས་སུ་མ་བཟུང་བའི་མཆོད་པ་ལ་གསུམ་ལས། དང་པོ་དབུལ་བར་བྱ་བའི་དངོས་པོ་ནི། ཛཱ་ཏི་དང་ཙམ་པ་ཀ་སོགས་མེ་ཏོག་དང་། དཔལ་འབྲས་ལ་སོགས་པའི་འབྲས་བུ་ཇི་སྙེད་ཡོད་པ་དང་། སྨན་གྱི་མེ་ཏོག་ལ་སོགས་པའི་སྨན་གྱི་རྣམ་པ་སྟེ་རིགས་སུ་གཏོགས་པ་གང་དག་ཡོད་པ་དང་འཇིག་རྟེན་གྱི་ཁམས་ན་མུ་ཏིག་དང་བྱི་རུ་ལ་སོགས་པ་རིན་ཆེན་གྱི་རིགས་སུ་གཏོགས་པ་ཇི་སྙེད་ཡོད་པ་དང་། ཡན་ལག་བརྒྱད་དང་ལྡན་པའི་ཆུ་གཙང་མ་སྟེ་དེ་ལྟ་བུའི་མཆོད་པའི་ཚོགས་ཡིད་དུ་འོང་བ་ཇི་སྙེད་ཡོད་པ་དང་། རིན་ཆེན་གྱི་རང་བཞིན་ལས་གྲུབ་པའི་རི་བོ་དང་ནི་དེ་བཞིན་དུ་ནི་བསྡུ་བའི་དོན་ཏོ། །ཡིད་དུ་འོང་བའི་ནགས་ཚལ་གྱི་ས་ཕྱོགས་དགེ་ཞིང་ཉམས་དགའ་བའི་རྗེས་སུ་མཐུན་པའི་གནས་དབེན་ཞིང་ཉམས་དགའ་བ་དང་། ལྗོན་པའི་ཤིང་རང་རང་གི་མེ་ཏོག་གི་རྒྱན་གྱིས་སྤྲས་པའི་ལྕུག་མ་རྣམས་ཀྱིས་ལྷག་གེ་བར་བྱས་ཏེ་སྤུད་པ་དང་། ཤིང་གང་ཞིག་ཁ་དོག་དྲི་རོ་ཕུན་སུམ་ཚོགས་པ་དང་ལྡན་པའི་འབྲས་བུ་བཟང་པོས་ལྗི་བར་བྱས་པའི་སྒོ་ནས་ཡལ་ག་དུད་པ་སྟེ་དམའ་བར་བྱས་པས་ས་ལ་རེག་པ་བཞིན་དུ་གྱུར་པ་དང་། སུམ་ཅུ་རྩ་གསུམ་ལ་སོགས་པའི་ལྷ་དང་ཀླུ་ལ་སོགས་པའི་འཇིག་རྟེན་ན་ཡང་། ཆ་མཉམ་དུ་སྦྱར་བའི་དྲི་ཞིམ་པོ་དང་ནི་ཨ་ཀ་རུ་ནག་པོ་ལ་སོགས་སྤོས་དང་འདོད་པའི་འབྲས་བུ་འབྱུང་བའི་དཔག་བསམ་གྱི་ཤིང་དང་ནི་རིན་ཆེན་ལས་གྲུབ་པའི་ཤིང་ངམ་ཡང་ན་རིན་ཆེན་གྱིས་སྤྲས་པའི་ཤིང་དང་། མཚོ་དང་རྫིང་བོ་མེ་ཏོག་པདྨ་ལ་སོགས་ཆུ་ལས་སྐྱེས་པའི་མེ་ཏོག་དུ་མས་བརྒྱན་པ་དག་ལ་ངང་པ་སྐད་སྙན་པ་ཤིན་ཏུ་ཡིད་དུ་འོང་བ་སྒྲོགས་པ་དང་ལྡན་པ་དང་། ཐོང་གཤོལ་གྱིས་མ་སྨོས་མ་ཀློགས་ཤིང་ས་བོན་མ་བཏབ་པར་འཁྲུངས་པའི་ལོག་ཏོག་གི་རྣམ་པ་འབྲས་ལ་སོགས་པ་དང་། སྔར་སྨོས་པ་དེ་དག་ལས་གཞན་ཡང་རེ་རེ་ནས་བརྗོད་མི་ནུས་པའི་མཆོད་པར་འོས་པ་སངས་རྒྱས་ལ་སོགས་མཉེས་པར་བྱེད་པའི་བརྒྱན་མཛེས་བྱེད་ཀྱི་དངོས་པོ་རྣམས་ནི་ནམ་མཁའ་རབ་འབྱམ་ཁམས་ཀྱི་མཐས་གཏུགས་པར་ཁྱབ་པར་བྱེད་པས་སུས་ཀྱང་བདག་གི་བར་ཡོངས་སུ་བཟུང་བ་མེད་པར་སྒྲ་མི་སྙན་པའི་ལོངས་སྤྱོད་ལྟ་བུ་དེ་དག་ལ་ཀུན་དབུལ་བར་བྱ་བའོ། །གཉིས་པ་གང་ལ་ཇི་ལྟར་དབུལ་བ་ནི། སྔར་སྨོས་པ་དེ་དག་བློ་ཡིས་བླངས་པར་མོས་ནས་ཐུབ་པ་སྐྱེས་བུ་རྣམས་ཀྱི་མཆོག་སྲས་བྱང་སེམས་དང་བཅས་པ་རྣམས་ལ་ལེགས་པར་དབུལ་ནས་ཡོན་གྱི་གནས་དམ་པ་བླ་ན་མེད་པ་སེམས་ཅན་ཀུན་ལ་ཕན་བདེ་བཞེད་པའི་ཐུགས་རྗེ་ཆེ་བ་རྣམས་ཀྱིས་དུཿཁ་ས་གཟིར་བ་བདག་ལ་ཐུགས་བརྩེ་བར་དགོངས་ནས་བདག་གི་མཆོད་པ་འདི་དག་བཞེས་པ་སྟེ་བདག་གིར་མཛོད་ཅིག གསུམ་པ་འབུལ་བའི་རྒྱུ་མཚན་ནི། འོན་ཏེ་རང་ལ་བདོག་པའི་དངོས་པོ་ཡིད་དུ་འོང་བ་དེ་དང་དེ་དངོས་སུ་མི་འབུལ་བར་དེ་དག་རྣམས་ཅིའི་ཕྱིར་འབུལ་ཞེ་ན། བདག་ནི་སྔོན་ཆད་བསོད་ནམས་བསགས་པ་དང་མི་ལྡན་པས་ཚེ་འདིར་བཀྲེན་ཆེན་ཤིན་ཏུ་དབུལ་བར་གྱུར་ཏེ་མཆོད་པའི་དངོས་པོ་ཡོ་བྱད་སྔར་བསྟན་པ་ལས་གཞན་པ་བདག་ལ་ཅང་མ་མཆིས་པ་དེས་ན་གཞན་དོན་ལ་དགོངས་པར་མཛད་པའི་མགོན་པོ་སྲས་བཅས་རྣམས་ཀྱི་མཆོད་པའི་ཡོ་བྱད་འདི་རྣམས་བདག་གི་དོན་བསོད་ནམས་འཕེལ་བའི་སླད་དུ་ཉིད་ཀྱི་མཐུ་སྟོབས་ཀྱིས་བཞེས་ཤིག གཉིས་པ་ལུས་དབུལ་བའི་མཆོད་པ་ནི། ཅི་སྟེ་ཁྱོད་ལ་ལུས་ལ་སོགས་པའང་ཡོད་བཞིན་དུ་བདག་ལ་ཅང་མ་མཆིས་ཞེས་སྨྲ་ཞེ་ན། ཉོན་མོངས་པའི་བདུད་ལས་རྒྱལ་བ་དང་། དེའི་སྲས་རྣམས་ལ་བདག་གིས་ནི་བདག་གི་ལུས་དུས་གསུམ་གྱི་དགེ་བ་དང་བཅས་པ་ཀུན་དུས་བརྟན་དུ་དབུལ་བར་བགྱི་བས་ཀྱང་སེམས་དཔའ་མཆོག་རྣམས་ཀྱིས་བདག་གི་བདོག་པ་དེ་དག་རྣམས་ནི་སོ་སོ་ནས་ཡོངས་སུ་བཞེས་ཤིག ཤིན་ཏུ་གུས་པས་སྐྱེས་བུ་ཁྱུ་མཆོག་ཁྱེད་ཀྱི་བཀའ་བཞིན་སྒྲུབ་པའི་འབངས་སུ་སྟེ་བྲན་དུ་མཆི་བར་བགྱི་སྟེ་དེའང་མཚོ་བའི་དོན་དུ་མ་ཡིན་ནོ། །བཞེས་པ་ལ་ཡོན་ཏན་ཅི་ཡོད་སྙམ་པ་ལ། བདག་ནི་ཁྱོད་ཀྱིས་བདག་གི་བར་ཡོངས་སུ་བཟུང་བ་ན་རྟེན་ཁྱད་པར་ཅན་ལ་བརྟེན་པས་སྲིད་པ་འཁོར་བ་ན་དུཿཁ་ལ་མི་འཇིགས་ཤིང་སེམས་ཅན་རྣམས་ལ་ཕན་པའི་དོན་དུ་བསྒྲུབ་པར་བགྱིད་དོ། །དེ་ལྟ་ན་ཡང་ལས་མི་དགེ་བ་བསྒྲིབས་ནས་རང་ཕན་གྱི་ནུས་པའང་མེད་ན་གཞན་དོན་ནུས་པ་སྨོས་ཅི་དགོས་པའི་ཕྱིར་སྔོན་མི་ཤེས་པས་བྱས་པ་ཉིད་ཀྱི་སྡིག་པ་ལས་རྣམ་པར་སུན་འབྱིན་པ་ལ་སོགས་པ་སྟོབས་བཞིས་ཡང་དག་པར་འདའ་བར་བགྱིད་ཅིང་སྡིག་པ་གཞན་ཡང་སླན་ཆད་མི་བགྱིད་དོ་ཞེས་དམ་འཆའོ། །གསུམ་པ་མཆོད་པའི་ཁྱད་པར་གཞན་བསྟན་པ་ལ་བདུན། བཀྲུ་ཞིང་ཕྱི་བའི་དང་། གོས་དང་བརྒྱན་གྱི་དང་། བྱུག་པ་དང་མེ་ཏོག་གི་དང་། སྤོས་དང་ཞལ་ཟས་ཀྱི་དང་། སྒྲོན་མ་དང་མཎྜལ་གྱི་དང་། གཞལ་མེད་ཁང་དང་གདུགས་ཀྱི་དང་། རོལ་མོའི་མཆོད་པའོ། །དང་པོ་ནི། རང་རང་གི་གནས་ནས་སྤྱན་དྲངས་པ་རྣམས་ལ་བསྙེལ་བསོ་བའི་ཕྱིར་ཁྲུས་ཀྱི་ཁང་པ་ཤིན་ཏུ་དྲི་ཞིམ་པོ་ཙདྣན་ལ་སོགས་པའི་དྲིས་བསྒོས་པ་ཤེལ་གྱི་རང་བཞིན་གྱི་ས་གཞི་གསལ་ཅིང་དྲི་མ་མེད་པ་འོད་དང་ལྡན་པས་འཚེར་བ་བྱི་དོར་བྱས་ཤིང་བསྟར་བ་དེ་ནི་ཨིནྡ་ནཱི་ལ་སོགས་པའི་རིན་ཆེན་འོད་ཟེར་སྣ་ཚོགས་པ་འབར་ཞིང་གསལ་བ་དང་ལྡན་པའི་ཀ་བ་ཡིད་དུ་འོང་བ་དུ་མ་དང་ལྡན་པ། སྟེང་དུ་མུ་ཏིག་གི་དྲྭ་བ་དང་དྲྭ་བ་ཕྱེད་པ་འོད་གསལ་པོ་འཕྲོ་བ་ཆགས་པས་སྤྲས་པ་བླ་བྲེ་བྲེས་པ་དེར་དེ་བཞིན་གཤེགས་པ་རྣམས་དང་དེའི་སྲས་རྣམས་ལ། བཻ་ཌཱུརྻ་ལ་སོགས་པའི་རིན་ཆེན་བརྒྱ་སྟོང་མང་པོ་ལས་བྱས་པའི་བུམ་པ་བརྒྱ་སྟོང་མང་པོ་དག་སྤོས་དྲི་ཞིམ་པོ་སྣ་ཚོགས་སྦྱར་བ་ཉིད་ཀྱི་ཆུ་ཡིད་དུ་འོང་བ་མེ་ཏོག་དང་བཅས་པས་ལེགས་པར་བཀང་པས་ཡིད་འཕྲོག་པའི་གླུ་སྙན་པ་དང་ནི། རྫ་རྔ་ལ་སོགས་པའི་རོལ་མོ་དུ་མ་དང་གར་སྔོན་དུ་བཏང་བ་དང་བཅས་པ་དུ་མས་ཁྲུས་གསོལ་བར་བགྱིའོ། །དེ་ནས་དེ་དག་གི་སྐུ་ལ་དུ་ཀུ་ལའི་རས་ལ་སོགས་པ་མཉམ་ཞིང་མཚུངས་པ་མེད་པའི་གོས་གཙང་ཞིང་དྲི་མ་མེད་པ་ལ་དྲི་ཞིམ་པོའི་བདུག་པས་རབ་ཏུ་བསྒོས་པས་མཛེས་པའི་དོན་དུ་བསོད་ནམས་བརྒྱ་པའི་སྐུ་ཕྱི་ཞིང་བྱི་དོར་བགྱིའོ། །གཉིས་པ་ནི། སྐུ་ཕྱིས་པའི་རྗེས་དེ་ནས་དེ་དག་ལ་ལེགས་པའི་ཚོན་སྣ་ཚོགས་ཁ་དོག་ལེགས་པར་བསྒྱུར་བའི་ན་བཟའ་ཤིན་ཏུ་དྲི་ཞིམ་པོ་བསྒོས་པའི་དམ་པ་ལེན་མེད་པ་དབུལ་ལོ། །ཁྱིམ་པའི་རྟགས་ཅན་གྱི་བྱང་ཆུབ་སེམས་དཔའ་རྣམས་ལ་ལྷ་ཡུལ་གོས་བཟང་པོ་སྲབ་པ་སྟེ་ཕྲ་ལ་རེག་བྱ་འཇམ་པ་ཁ་དོག་དང་དབྱིབས་མཛེས་པ་སྣ་ཚོགས་པ་དང་། ལྷབ་ལྷུབ་གཙོ་བོར་གྱུར་པའི་དབུ་རྒྱན་ལ་སོགས་རྒྱན་མཆོག་བརྒྱ་ཕྲག་དེ་དང་དེ་དག་གིས་བདུད་ཐམས་ཅད་ཀྱི་ཕམ་པར་མི་ནུས་མི་ཕམ་པ་མགོན་པོ་བྱམས་པ་དང་ཀུན་ནས་བཟང་བས་ཀུན་ཏུ་བཟང་པོ་དང་། འཇམ་ཞིང་སྙན་པའི་དབྱངས་མངའ་བ་འཇམ་དབྱངས་དང་འཇིག་རྟེན་ཐམས་ཅད་ཀྱི་དབང་ཕྱུག་བཟང་པོ་ཡིན་པས་སམ། འགྲོ་བ་སྡུག་བསྔལ་བ་རྣམས་སྤྱན་རས་ཀྱིས་གཟིགས་ཤིང་འཚོ་བ་འཇིག་རྟེན་དབང་ཕྱུག་དང་སོགས་པས་རྡོ་རྗེ་འཛིན་པ་སོགས་བཟུང་ཞིང་འང་གི་སྒྲས་གདུལ་བྱའི་དབང་གིས་ཁྱིམ་པའི་རྟགས་འཛིན་པའི་རྒྱལ་སྲས་གཞན་ལའང་བརྒྱན་པ་སྟེ་ཆས་སུ་བགྱིའོ། །གསུམ་པ་ནི། དེ་ནས་མཛོད་དུ། གླིང་བཞི་བ་དང་ཉི་ཟླ་དང་། །རི་རབ་དང་ནི་འདོད་ལྷ་དང་། །ཚངས་པའི་འཇིག་རྟེན་སྟོང་ལ་ནི། སྟོང་ནི་སྤྱི་ཕུད་ཡིན་པར་འདོད། །དེ་སྟོང་ལ་ནི་སྟོང་གཉིས་པ། །བར་མའི་འཇིག་རྟེན་ཁམས་ཡིན་ནོ། །དེ་སྟོང་ལ་ནི་སྟོང་གསུམ་མོ། །ཞེས་པའི་སྟོང་གསུམ་ནི་ཞིང་གཅིག་ཡིན་ལ། དེ་ལྟར་ཕྱོགས་ཐམས་ཅད་ཞིང་མཐའ་ཡས་པར་ཡོད་པ་ཀུན་ཏུ་དྲི་དང་ལྡང་བ་ཧ་རིའི་ཙདྣན་ལ་སོགས་པ་དྲིའི་མཆོག་རྣམས་ཀྱིས་ཐུབ་རྣམས་ཀྱི་སྐུ་དཔེར་ན་གསེར་སའི་སྐྱུང་བུ་ཁ་སྦྱར་ནང་དུ་མེས་བཙོས་པས་ནང་གི་དྲི་མ་དང་བུལ་ཏོག་དང་ཀྱུར་དང་ལན་ཚྭ་ལ་སོགས་པས་ཕྱིའི་དྲི་མ་སྦྱངས་ཤིང་བཙོ་མར་བྱས་པ་རོ་ཙ་ལ་སོགས་པའི་ནོར་བུ་བདར་ཞིང་བྱི་དོར་བྱས་པ་ལྟར་འོད་ཀྱི་མདངས་ཆགས་ཤིང་འབར་ཏེ་གསལ་བ་དེ་དག་ལ་རང་རིགས་སམ་གཞན་གྱིས་བྱུག་ཏུ་གཞུག་པར་བགྱིའོ། །དེ་ནས་ཐུབ་པའི་དབང་པོ་མཆོད་པར་བྱ་བའི་གནས་མཆོག་དེ་དག་ལ་ལེགས་པའི་ཚོན་སྣ་ཚོགས་ཡིད་དུ་འོང་བའི་ལྷའི་མེ་ཏོག་མན་ད་ར་བ་དང་དཔག་བསམ་ཤིང་གི་མེ་ཏོག་མན་དཱ་ར་བ་ཆེན་པོ་དང་། མ་ལླི་ཀ་ཞེས་པདྨ་དང་། ཨུཏྤལ་སྔོན་པོ་དང་ལ་སོགས་པ་ཙམ་པ་ཀ་དང་། ན་ག་གེ་སར་ལ་སོགས་པ་དྲི་ཞིམ་པའི་མེ་ཏོག་ཡིད་འཕྲོག་པ་ཐམས་ཅད་དང་། མེ་ཏོག་གི་ཕྲེང་བ་སྣ་ཚོགས་བརྒྱན་པའི་བཀོད་པ་མཛེས་པའི་སྒོ་ནས་ལེགས་པར་སྤེལ་བ། ཡིད་དུ་འོང་བ་རྣམས་ཀྱིས་མཆོད་དོ། །བཞི་པ་ནི། དེ་ནས་སྤོས་ཀྱི་མཆོག་ཡིད་འཕྲོག་ནུས་ཀྱི་དྲི་ངད་ཀྱིས་ཕྱོགས་ཀུན་ཏུ་ཁྱབ་ཅིང་ལྡང་བའི་བདུག་པའི་སྤྲིན་ལྟར་འཐིབས་ཤིང་གྱེན་དུ་འགྲོ་བའི་ཚོགས་རྣམས་ཀྱང་ཐུབ་དེ་ལ་དབུལ་ལོ། །དེ་ནས་ཀ་ར་ལ་སོགས་པ་གང་ཞིག་ཞལ་བཀང་ནས་གསོལ་བའི་ཞལ་ཟས་དང་སྣུམ་ཁུར་ལ་སོགས་པ་གང་ཁམ་དུ་བཅད་ནས་གསོལ་བའི་བཟའ་བ་དང་། སྐོམ་གྱི་དོན་དུ་བཏུང་བར་བྱ་བ་རྒྱ་སྟར་གྱི་འབྲས་བུའི་ཁུ་བ་ལ་སོགས་པ་བཏུང་བ་སྣ་ཚོགས་ལེགས་པར་སྦྱར་བ་དང་བཅས་པའི་འབྲས་ཆན་ལ་སོགས་པའི་ལྷ་བཤོས་རྣམས་ཀྱང་དེ་དག་ལ་དབུལ་བར་བགྱིའོ། །ལྔ་པ་ནི། གསེར་གྱི་རྒྱུ་ལས་བྱེས་པའི་པད་མ་མཚར་དུ་དངར་བ་སྟེ་ཕྲེང་དུ་བསྒྲིགས་པའི་ནང་དུ་ཡིད་བཞིན་གྱི་རིན་ཆེན་ལ་སོགས་གསལ་ཞིང་སྣང་བར་བྱེད་པའི་སྒྲོན་མ་སྣང་གསལ་རྣམས་ཀྱང་དབུལ་བར་བགྱིའོ། །དེ་ནས་ས་གཞི་སྟར་ཞིང་བྱི་དོར་བྱས་པ་དྲི་ཞིམ་པོའི་སྤོས་ཀྱིས་ཉེ་བར་བྱུགས་པ་དེར་མེ་ཏོག་སིལ་མ་མདོག་དབྱིབས་སྣ་ཚོགས་པ་ཡིད་དུ་འོང་བ་སྤེལ་བ་དགྲམ་ཞིང་དགོད་པར་བགྱིའོ། །དྲུག་པ་ནི། གཞལ་དུ་མེད་པའི་ཕོ་བྲང་ལྷའི་བུ་མོ་རྣམས་ཀྱིས་སྦྱར་ཞིང་ཉེ་བར་བླངས་པའི་བསྟོད་པ་ཡོན་ཏན་བརྗོད་པའི་གླུ་དབྱངས་ཡིད་དུ་འོང་ཞིང་སྙན་པ་དང་ལྡན་པ་དང་། མུ་ཏིག་གི་དང་། རིན་ཆེན་གྱི་བརྒྱན་གྱི་ཆུན་བུ་འཕྱར་བས་མཛེས་ཤིང་གཟི་འོད་འབར་བ་དང་རིན་པོ་ཆེ་རྒྱལ་མཚན་དང་བ་དན་ལ་སོགས་པས་བརྒྱན་པ་ཕྱོགས་བཅུར་མཐའ་ཡས་པ་རྣམས་ཀྱིས་ནམ་མཁའི་ཁམས་བརྒྱན་ཞིང་འོད་ཀྱིས་ཁྱབ་པར་གྱུར་པའི་གཞལ་མེད་ཁང་དེ་དག་ཀྱང་ཐུགས་རྗེའི་རང་བཞིན་ཅན་དེ་དག་ལ་དབུལ་བར་བགྱིའོ། །དེ་ནས་བསིལ་བར་བྱ་བའི་ཕྱིར་རིན་ཆེན་ལས་བྱས་པའི་ཚ་བ་སྐྱོབ་པར་བྱེད་པའི་གདུགས་མཛེས་ཤིང་སྡུག་པ་གསེར་གྱི་ཡུ་བ་ཅན་ཁོར་ཡུག་ཏུ་མུ་ཏིག་ལ་སོགས་པའི་བརྒྱན་གྱི་རྣམ་པ་ཡིད་དུ་འོང་བ་དུ་མས་མཛད་པར་བརྒྱན་པ། དབྱིབས་ལེགས་ཤིང་ལྟ་ན་སྡུག་པ་གྱེན་དུ་སྒྲེངས་པ་ཡང་། དུས་རྟག་ཏུ་ཐུབ་དབང་རྣམས་ལ་དབུལ་ཞིང་བསྟབ་པར་བགྱིའོ། །དེ་སྐད་དུའང་། ནོར་བུ་དྲ་བ་སྣ་ཚོགས་བཀོད་པའི་གདུགས། །དར་གྱི་ལྡ་ལྡི་བ་དན་རབ་དཔྱངས་ཤིང་། །དྲིལ་གཡེར་དྲ་བ་རྒྱལ་བའི་གསུང་སྒྲོག་པ། །དེ་བཞིན་གཤེགས་པའི་དབུ་ལ་དེ་དག་འཛིན། །ཞེས་དཀོན་མཆོག་ཏ་ལ་ལར་གསུངས་སོ། །བདུན་པ་ནི། སྔར་གྱི་མཆོད་པ་དེ་ལས་གཞན་པའི་ཡང་མཆོད་པའི་ཚོགས་རྔ་བོ་ཆེ་ལ་སོགས་རོལ་མོ་དང་དབྱངས་སྙན་ནི་རྫ་རྔ་ལ་སོགས་པའི་རོལ་མོ་གར་དང་བཅས་པའི་གླུ་སྙན་པ་ཡིད་དུ་འོང་བ་དེ་ལྟ་བུ་གང་ཐོས་པ་ན་སེམས་ཅན་སྡུག་བསྔལ་བ་རྣམས་ཀྱང་དགའ་བས་ཚིམ་པར་བྱེད་པའི་མཆོད་པའི་སྤྲིན་ཚོགས་རྣམས་ཀྱི་རྒྱུན་སྔ་མ་རྣམས་ལས་ཕུལ་དུ་བྱུང་བ་སོ་སོར་གནས་ཤིང་འབྱུང་བར་བྱིན་གྱིས་བརློབ་པར་གྱུར་ཅིག་པའོ། །བཞི་པ་མཆོད་པ་སྤྱིར་བསྡུས་ཏེ་བསྟན་པ་ནི། དམ་པ་སངས་རྒྱས་ཀྱི་ཆོས་རྙེད་དཀའ་བ་དང་དོན་ཆེ་བས་དཀོན་མཆོག་ཐམས་ཅད་དང་། སངས་རྒྱས་ཀྱི་སྐུ་གདུང་ཆུད་པ་ལ་སོགས་པའི་རྒྱལ་བའི་མཆོད་རྟེན་རྣམས་དང་། རྒྱལ་བ་རྒྱལ་སྲས་རྣམས་ཀྱི་སྐུའི་གཟུགས་བརྙན་རྣམས་ལ་རིན་ཆེན་སྣ་ཚོགས་ཀྱི་ཕྱེ་མ་དང་། མེ་ཏོག་སྣ་ཚོགས་ཀྱི་ཕྱེ་མ་དང་ལ་སོགས་པས་ཙདྣན་གྱི་ཕྱེ་མ་ལ་སོགས་པ་དང་ན་བཟའ་ལ་སོགས་པའི་ཆར། འཁོར་བ་ལ་སོགས་པ་ཇི་སྲིད་པར་རྒྱུན་མི་འཆད་པར་མཚམས་མེད་པར་འབབ་པར་ཤོག གཉིས་པ་བླ་ན་མེད་པའི་མཆོད་པ་ནི། ཇི་ལྟར་འཇམ་དབྱངས་དང་། ལ་སོགས་པས་ཀུན་ཏུ་བཟང་པོ་ལ་སོགས་པ་ས་བཅུའི་དབང་ཕྱུག་རྣམས་ཀྱིས་ལྷག་པའི་བསམ་པས་རྒྱལ་བ་རྣམས་ལ་མཆོད་པར་མཛད་པ་ལྟར་ཏེ། དཀོན་མཆོག་ཏ་ལ་ལའི་གཟུངས་ལས། མེ་ཏོག་ཕལ་ཆེར་མེ་ཏོག་བླ་བྲེ་དང་། །མེ་ཏོག་བཀོད་པའི་འོད་ཟེར་རབ་བཀྱེ་སྟེ། །མེ་ཏོག་སྣ་ཚོགས་ཀུན་ཏུ་བཀྲམ་བྱས་ནས། །བདག་ཉིད་ཆེན་པོ་རྒྱལ་བ་དེ་དག་མཆོད། །ཅེས་དང་། ལག་པའི་མཐིལ་ནས་མཆོད་པ་བསམ་ཡས་རྣམས། །རྒྱལ་བ་གཅིག་ལ་དེ་དག་བྱེད་པ་ལྟར། །རྒྱལ་བ་མ་ལུས་ཀུན་ལའང་དེ་བཞིན་ཏེ། །དྲང་སྲོང་ཏིང་འཛིན་རྣམ་འཕྲུལ་དེ་འདྲ་འོ། །ཞེས་དང་། ཕྱོགས་བཅུ་དག་ན་ཡོ་བྱད་མཐའ་ཡས་གང་། །དྲང་སྲོང་ཆེན་པོ་རྣམས་ལ་མཆོད་འོས་པ། །དེ་དག་ལག་པའི་མཐིལ་ནས་ཆར་འབེབས་ཤིང་། །བྱང་ཆུབ་ཤིང་དྲུང་བཞུགས་པའི་རྒྱལ་བ་མཆོད། །ཅེས་སོ། །དེ་བཞིན་དུ་བདག་གིས་ཀྱང་མོས་པས་དེ་བཞིན་གཤེགས་པ་འཇིག་རྟེན་གྱི་མགོན་པོ་དང་རྒྱལ་བ་སྲས་དང་བཅས་པ་རྣམས་ལ་མཆོད་དོ། །གསུམ་པ་བསྟོད་པའི་མཆོད་པ་ནི། ཡོན་ཏན་རྒྱ་མཚོ་ལྟར་ཟད་མི་ཤེས་པ་དེ་རྣམས་ལ་བདག་གིས་བསྟོད་པའི་དབྱངས་ཀྱི་ཡན་ལག་སྟེ་རྒྱུ་ལྕེ་རྐན་ལ་སོགས་པ་ལས་བྱུང་བ་རྒྱ་མཚོ་ལྟར་ཡོན་ཏན་ཤིན་ཏུ་མང་བ་རྣམས་ཀྱིས་བསྟོད་པའི་བསྟོད་དབྱངས་སྙན་ལ་གླུར་སྙན་ཡང་དག་པར་བླངས་པའི་སྙན་པའི་སྤྲིན་དེ་དག་ལ་ངེས་པར་རྣམ་པ་ཐམས་ཅད་ཀུན་ཏུ་འབྱུང་བར་གྱུར་ཅིག དེ་ལྟར་ཡང་བཟང་སྤྱོད་དུ། དེ་དག་བསྔགས་པ་མི་བཟད་རྒྱ་མཚོ་རྣམས། །དབྱངས་ཀྱི་ཡན་ལག་རྒྱ་མཚོའི་སྒྲ་ཀུན་གྱིས། །རྒྱལ་བ་ཀུན་གྱི་ཡོན་ཏན་རབ་བརྗོད་ཅིང་། །བདེ་བར་གཤེགས་པ་ཐམས་ཅད་བདག་གིས་བསྟོད། །ཅེས་སོ། །གཉིས་པ་ཕྱག་བྱ་བ་ནི། དུས་གསུམ་དུ་གཤེགས་ཤིང་བཞུགས་པའི་ཡེ་ཤེས་མཐའ་ཡས་པ་མངའ་བས་ཤེས་བྱ་མ་ལུས་པར་ཁྱབ་པའི་བློ་ཅན་སངས་རྒྱས་ཀུན་དང་། ལུང་རྟོགས་ཀྱི་ཆོས་དང་། ཚོགས་ཀྱི་མཆོག་རྒྱལ་སྲས་ཀྱི་དགེ་འདུན་གང་ཟག་ཆེན་པོ་བརྒྱད་དང་བཅས་པ་ལ་སངས་རྒྱས་ཀྱི་ཞིང་ཐམས་ཅད་ཀྱི་རྡུལ་ཕྲ་རབ་ཀུན་གྱི་གྲངས་སྙེད་ཀྱི་ལུས་ཐམས་ཅད་ཀྱིས། རབ་ཏུ་བཏུད་པས་ནི་ཕྱག་འཚལ་ལོ། །གཞན་ཡང་ཕྱག་གི་གནས་བྱང་ཆུབ་སེམས་དཔའི་གཞི་སྟེ་སྐྱེས་རབས་དང་། རྟོགས་པ་བརྗོད་དུ་བསྟན་པའི་བསྟན་པ་ལ་སོགས་པའི་ཡུལ་རྣམས་དང་། རྟེན་འབྲེལ་སྙིང་པོའི་ཚིགས་བཅད་ལྡན་པའི་མཆོད་རྟེན་ནམ། གནས་བརྒྱད་ཀྱི་མཆོད་རྟེན་ལ་སོགས་མཆོད་རྟེན་ཀུན་ལའང་ཕྱག་འཚལ་ལོ། །འདི་ལ་ལུང་ནོད་པའི་དོན་གྱིས་ན་མཁན་པོ་དང་། དེ་བཞིན་དུ་ཐར་པའི་དོན་སློབ་པའི་སློབ་དཔོན་དང་། ཐར་པའི་དོན་དུ་འབད་ཅིང་རྩོལ་བས་ན་བརྟུལ་ཞུགས་མཆོག་སྟེ། དེ་དག་མདུན་དུ་དམིགས་ནས་དེ་དག་ལའང་བདག་ཕྱག་འཚལ་བ་ནི་མགོས་བཏུད་པའོ། །གསུམ་པ་ནི། ཇི་སྲིད་དུ་བྱང་ཆུབ་ཀྱི་སྙིང་པོ་སྟེ་མཆོག་སངས་རྒྱས་སུ་མཆིས་ཏེ་མ་ཐོབ་ཀྱི་བར་ཕྱོགས་ཀུན་ན་བཞུགས་པའི་སངས་རྒྱས་རྣམས་ལ་སྐྱབས་སུ་མཆིའོ། །ཆོས་དཀོན་མཆོག་མྱ་ངན་ལས་འདས་པ་དང་། བྱང་ཆུབ་སེམས་དཔའི་ཚོགས་ལའང་སྔ་མ་དེ་བཞིན་དུ་སྐྱབས་ཞུ་བ་ནི་འཚེ་བ་ལ་སོགས་ལས་སྐྱོབ་པ་ཡིན་ལ། མཆི་བ་ནི་དེའི་བཀའ་རྗེས་སུ་བསྒྲུབ་ཅིང་མི་འདའ་བ་ཡིན་ནོ། །བཞི་པ་ལ་བཞི་སྟེ། རྣམ་པར་སུན་འབྱིན་པའི། རྟེན་ཁྱད་པར་ཅན། གཉེན་པོ་ཀུན་ཏུ་སྤྱོད་པའི། ཉེས་པ་སླར་སྡོམ་པའི་སྟོབས་སོ། །དང་པོ་ལ་གཉིས་ཏེ། སྡིག་པའི་ཚུལ་དང་། དེ་ཉིད་རྒྱས་པར་བཤད་པའོ། །དང་པོ་ལ་གཉིས་ལས། བསམ་པ་ཐག་པ་ནས་སྤྱིར་བཤད་པ་ནི། ཕྱོགས་རྣམས་ཀུན་ལ་བཞུགས་པའི་རྫོགས་པའི་སངས་རྒྱས་དང་། བྱང་ཆུབ་སེམས་དཔའ་ཐུགས་རྗེ་ཆེན་པོ་མངའ་བ་རྣམས་མདུན་དུ་དམིགས་ལ་ལག་པ་ཐལ་མོ་སྦྱར་ཏེ་བསམ་པ་ཐག་པས་གསོལ་བ་ནི། སྐྱེ་བའི་རྒྱུན་སྔོན་གྱི་ཐོག་མ་མེད་པ་དང་ལྡན་པའི་འཁོར་བ་ནས་འཁོར་བའི་ཚེ་རབས་འདིའམ་སྔོན་གྱི་སྐྱེ་བ་གཞན་དག་ཏུ་བདག་གིས་གཏི་མུག་གིས་ལས་འབྲས་ཀྱི་ཚུལ་མ་འཆལ་བར་སྒོ་གསུམ་གྱིས་སྡིག་བགྱིས་པའམ། གཞན་ལ་བགྱིད་རྩལ་ཉིད་དང་ནི། གཏི་མུག་འཁྲུལ་བས་བདག་ཟིལ་གྱིས་གནོན་ཏེ་དམྱལ་སོགས་སུ་འཕེན་པ་ཅན་གྱི་གཞན་སྡིག་བགྱིས་པ་ལ་རྗེས་སུ་ཡི་རང་བར་བགྱིས་པའི་ནོངས་པ་སྟེ་ཉེས་པ་དེ་ལ་ནི་ཉེས་པར་མཐོ་བར་བགྱིས་ནས་བསམ་པ་ཞེ་ཐག་པ་ནས་འགྱོད་པས་མགོན་པོ་སྲས་བཅས་ལ་བཤགས་ནས་མཐོལ་ཞིང་མི་འཆབ་བོ། །གཉིས་པ་རྣམ་སྨིན་ལྕི་བ་བྱེ་བྲག་ཏུ་བཤགས་པ་ནི། བདག་གིས་བླ་ན་མེད་པའི་ཡོན་ཏན་གྱི་ཞིང་དཀོན་མཆོག་གསུམ་དང་ནི། ཕན་འདོགས་པའི་ཞིང་ཕ་མའམ་བླ་མ་སྟེ། མཁན་སློབ་སོགས་གཞན་གང་རུང་དག་ལ་བསམ་པ་ཉོན་མོངས་པ་སྟེ་གནོད་སེམས་ཀྱི་སྒོ་ནས་སྦྱོར་བ་ལུས་དང་ངག་དང་ཡིད་ཀྱིས་ནོངས་པའི་ལས་གནོད་པ་བགྱིས་པ་སྟེ་གང་ལགས་པ་དང་། མདོར་ན་ཆགས་སོགས་ཉོན་མོངས་པའི་ཉེས་པ་དུ་མས་སྐྱོན་ཆགས་པའི་སྡིག་ཅན་བདག་གི་སྡིག་པའི་ལས་གང་མནར་མེད་ལ་སོགས་པ་བསྐྱེད་པས་ཤིན་ཏུ་མི་བཟད་པ་བགྱིས་པ་དེ་ཐམས་ཅད་ལོ་ཀ་འདི་འདྲེན་པ་རྣམས་ལ་སོ་སོར་འཆགས་སོ། །གཉིས་པ་དེ་ཉིད་རྒྱས་པར་བཤད་པ་ལ་ལྔའི། དང་པོ་སྡིག་བཤགས་དགོས་པའི་འཐད་པ་བཤད་པ་ལ་གསུམ་ལས། དང་པོ་སྡིག་པ་མྱུར་དུ་བཤགས་དགོས་པའི་རྒྱུ་མཚན་ནི། ཅིའི་ཕྱིར་འབད་པས་འཆགས་ཤེ་ན། བདག་ནི་འཁོར་བར་འཆིང་བའི་སྡིག་པའི་ལས་མ་བྱང་ཞིང་མ་ཟད་པའི་སྔོན་དུ། བསྡད་ལོང་མེད་པར་མྱུར་དུ་འགུམ་པ་སྟེ་འཆི་བར་འགྱུར་དུ་མཆི་ལགས་ཏེ་སྡིག་པ་མ་བྱང་པར་ཤི་ན་ངན་འགྲོར་ལྷུང་བའི་ཕྱིར་མྱུར་དུ་འཆགས་དགོས་པས་ཚུལ་ཇི་ལྟར་སྡིག་ལས་འདི་དང་འཁོར་བ་ལས་ངེས་པར་ཐར་བར་མྱུར་བར་རིངས་པའི་ཚུལ་གྱིས་སྐྱོབ་ཅིང་། བདེ་བའི་ཐབས་བསྟན་དུ་གསོལ་ཏོ། །སྡིག་པ་མ་ཟད་པར་མི་འཆིའོ་ཞེ་ན། གསོད་པར་བྱེད་པའི་འཆི་བདག་འདི་ནི་འདིས་བྱས་ཟིན་ལ། འདིས་ད་རུང་མ་བྱས་སོ་ཞེས་མི་སྤྱོད་ཅིང་། བྱ་བ་མ་ཚར་བར་དུ་མི་སྡོད་པས་འདི་སྲིད་ཅིག་མི་འོང་ཞེས་ཡིད་ཆེས་བརྟན་པོས་མི་རུང་བའི་ཕྱིར་ན་བ་དང་བཅས་པ་དང་མི་ན་ཞིང་བདེ་བར་གནས་པ་ཀུན་གྱིས་ཀྱང་སྤྲིན་མེད་པའི་མཁའ་ལས་ཐོག་ཆེན་པོ་གློ་བུར་དུ་འབབ་པ་དང་འདྲ་བར་འཆི་བའི་དགོས་པ་མེད་ཀྱང་གློ་བུར་དུ་ཚེ་ལ་ཡིད་བརྟན་མི་རུང་བས་འཆི་སྲིད་དོ། །དེས་ན་བཤགས་པ་ལ་འབད་དོ། །གཉིས་པ་དོན་མེད་དུ་སྡིག་པ་མི་རིགས་པར་བསྟན་པ་ནི། གལ་ཏེ་སྡིག་པས་འཇིགས་ན་ཅིའི་ཕྱིར་དེས་བྱས་ཤེ་ན། འཛའ་མི་མཛའ་ལ་སོགས་བདོག་པ་ཐམས་ཅད་བོར་ཏེ་རང་གི་ལས་ཀྱི་ལམ་འགའ་ཞིག་དང་འགྲོགས་ཏེ་འཇིག་རྟེན་ཕ་རོལ་དུ་ཆ་བ་སྟེ་འགྲོ་དགོས་པ་ཡིན་ན་དེ་ལྟར་བདག་གིས་མ་ཤེས་ནས་མཛའ་བ་དང་མ་མཛའ་བ་ལ་ཕན་གནོད་བྱ་བ་དོན་གྱི་ཕྱིར་སྲོག་གཅོད་པ་སོགས་སྡིག་པ་རྣམ་པ་སྣ་ཚོགས་བྱས་སོ། །དེ་མི་རིགས་ཏེ་ཤི་བའི་འོག་ཏུ་རིམ་གྱིས་མི་མཛའ་བའི་དགྲ་རྣམས་ཀྱང་མེད་པར་འགྱུར་ཞིང་མཛའ་བ་སྡུག་པའི་གཉེན་རྣམས་ཀྱང་མེད་པར་འགྱུར་ལ། གང་ཟག་བདག་ཀྱང་མེད་པར་འགྱུར་བ་སྟེ་དེ་བཞིན་དུ་བདག་གི་དོན་དུ་བསགས་པའི་དངོས་པོ་ཐམས་ཅད་ཀྱང་མེད་པར་འགྱུར་བའི་ཕྱིར་རོ། །འོ་ན་སུ་འགྲོ་ན་སེམས་ཀྱི་རྒྱུན་འགྲོའོ། །གཞན་ཡང་རྨི་ལམ་དུ་ཉམས་སུ་མྱོང་བ་སད་པ་ན་མེད་པས་མི་མཐོང་ཞིང་། དྲན་པ་ཙམ་དུ་འགྱུར་བ་བཞིན་དུ། བདེ་སྡུག་གི་རྒྱུའི་དངོས་པོ་གང་དང་གང་གིས་ཚེ་འདིར་སྤྱད་པ་དེ་དང་། དེ་ཐམས་ཅད་ཕྱིས་ཡུན་རིང་དུ་སོང་ནས་དྲན་པའི་ཡུལ་ཙམ་དུ་འགྱུར་བ་སྲིད་ཀྱི་སྔར་འདས་པ་ཐམས་ཅད་མཐོང་ཞིང་མྱོང་མི་འགྱུར་རོ། །དེ་བས་ན་བདག་གི་བར་བཟུང་ནས་མཛའ་མི་མཛའི་ཆེད་དུ་སྡིག་སོག་པར་མི་རིགས་སོ། །གསུམ་པ་མཛའ་བཤེས་སོགས་ཀྱི་དོན་དུ་སྡིག་བསགས་ཚུལ་ནི། དགྲ་གཉེན་སྐྱེ་བ་གཞན་དུ་མཐོང་བ་ལྟ་ཞོག རེ་ཤིག་ད་ལྟ་གསོན་པའི་ཚེ་འདི་ཉིད་ལའང་མཛའ་དང་མི་མཛའ་དུ་མ་འདས་ནས་རྨི་ལམ་ལྟར་དྲན་ཡུལ་དུ་འགྱུར་གྱི། སླར་མི་མཐོང་བར་རང་གི་མངོན་དུ་གྱུར་པ་ཡིན་ནོ། །འོན་ཏེ་དེ་དག་གི་དོན་དུ་བྱས་པའི་སྡིག་པ་དེ་ཡང་དེ་དག་དང་ལྷན་ཅིག་འགྲོ་བས་རང་ལ་མི་གནོད་ཅེ་ན། དགྲ་གཉེན་དེ་དག་གི་དོན་དུ་བྱས་པའི་སྡིག་རྣམ་སྨིན་ཡིད་དུ་མི་འོང་བ་དྲག་པོ་འབྱིན་པས་མི་བཟད་པ་གང་ཡིན་པ་དེ་ནི་མདུན་ན་གནས་ཏེ་བདག་གི་རྗེས་སུ་འབྲང་ངོ་། །དེ་ལྟར་ཤེས་ན་རྒྱུ་ཅི་ལས་སྡིག་བྱས་ཤེ་ན། སྔར་བཤད་པ་དེ་ལྟར་སྐྱེ་བ་སྔ་མ་ནས་ཐམས་ཅད་བོར་ཏེ་འོངས་པ་དང་། ཐམས་ཅད་བོར་ཏེ་སྐྱེ་བ་གཞན་དུ་འགྲོ་དགོས་པས་བདག་ནི་འགྲོན་པོ་ལྟ་བུར་གློ་བུར་དུ་འགྲོ་བ་ཡིན་ནོ་ཞེས་བདག་གི་རྟོགས་པར་མ་གྱུར་པས་གཏི་མུག་གི་དབང་གིས་མཛའ་བ་ལ་ཆགས་པ་དང་། མི་མཛའ་བ་ལ་ཞེ་སྡང་གི་སྡིག་པ་རྣམ་པ་དུ་མ་བྱས་པས་འདི་དག་སླར་བཅོས་པའི་ཐབས་ལ་མ་འབད་ན་མྱུར་དུ་བརྩོན་པར་བྱའོ། གཉིས་པ་དེ་ངེས་པའི་ཕྱིར་ཅིས་ཀྱང་འཆི་བ་བསམ་པ་ནི། འོན་ཏེ་ཚེ་རིང་བར་ཐུབ་པ་མ་ཡིན་ནམ་འཆི་བས་འཇིགས་ཅི་དགོས་ཤེ་ན། དུས་ཉིན་མཚན་དུ་སྐད་ཅིག་ཙམ་ཡང་སྡོད་པའི་གོ་སྐབས་ཡོང་ཡེ་མེད་པར་སྐྱེས་བུའི་ཚེ་འདི་དུས་རྟག་ཏུ་འབྲི་ལ་འགོད་པར་འགྱུར་ཞིང་སྣོན་པ་སྟེ། སླར་འཕེལ་བར་བྱེད་པའང་གུད་ནས་འོངས་པ་ཡོང་ཡེ་མེད་པས་ན་བདག་ད་ལྟ་ངེས་པར་འཆི་བར་ཅིས་མི་འགྱུར་ཞེས་ཏེ་འགྱུར་རོ། །གསུམ་པ་འཆི་བ་ན་སྐྱབས་གཞན་གང་གིས་ཀྱང་མི་ཕན་ཏེ་གང་གི་དོན་དུ་སྡིག་པ་བྱས་པའི་གཉེན་ལ་སོགས་པས་དུཿཁའི་སྐལ་བ་ལེན་སྙམ་ན། ལོ་ཀ་ཕྱི་མར་ལྟ་ཞོག་འཆི་བ་ལ་ཤིན་ཏུ་ཉེ་བའི་དུཿཁ་ཡིས་ནོན་པ་ན་བདག་ནི་མལ་ན་འདུག་བཞིན་དུ་གཉེན་བཤེས་ཀུན་གྱི་མཐའ་སྐོར་དུ་ཟིན་ཀྱང་སྲོག་གནས་གཅོད་པར་དང་། སྐོམ་པ་ལ་སོགས་པའི་དུཿཁའི་ཚོར་བ་དག་བདག་ཉིད་གཅིག་པུས་མྱོང་བར་འགྱུར་གྱི། དེས་མྱོང་བ་དེའི་ཆ་ཤས་ཆུང་ངུའང་ཉེ་དུ་སོགས་གཞན་ལའང་འབྱུང་བ་མ་ཡིན་ནོ། །འོན་ཀྱང་དེ་དག་གིས་སྐྱོབ་ན། ཚེ་འདི་ལ་ཅུང་ཟད་ཙམ་སྐྱོབ་སྲིད་ཀྱང་འཆི་བའི་ཚེ་ན་གཤིན་རྗེའི་ཕོ་ཉས་ཟིན་པས་སྐེ་ཞགས་པས་བཅིངས། ཐོ་བས་བརྡུངས་བཞིན་དུ་འབྲོག་དགོན་པ་ཚེར་མ་སྟུག་པོ་ཅན་དང་། ཕ་འོང་ཐག་ཐུག་རྣམས་ཀྱིས་རྐང་པ་གཅོད་ཅིང་གྲོགས་མེད་པའི་ལས་ཉམས་སུ་མྱོང་བའི་སར་ཁྲིད་པ་ལ་གཉེན་ཡོད་པས་ཅི་ཕན་ལ། གྲོགས་བཤེས་ཀྱིས་ཅི་ཞིག་ཕན་ཏེ་སུ་ཡང་སྐྱབས་སུ་མི་འགྱུར་གྱི། དེའི་ཚེ་བསོད་ནམས་གཅིག་པུ་སྐྱབས་ཡིན་ན་དེ་ཡང་བདག་གིས་མི་བསྟེན་ནོ། །དེ་ལྟར་རྒྱ་ཆེར་རོལ་པར། དགེ་བའི་ལས་བྱས་རྗེས་སུ་འབྲང་བྱེད་ཅིང་། །ཕྱི་བཞིན་འགྲོ་བར་འགྱུར་བ་མ་གཏོགས་པ། །འདུས་བྱས་དག་ལ་གྲོགས་ཡོད་མ་ཡིན་ཏེ། །སྐྱབས་མེད་གཉེན་རྣམས་མེད་ཅིང་འཁོར་ཡང་མེད། །ཅེས་སོ། །བཞི་པ་དེས་ན་ཤིན་ཏུ་གནོང་ཞིང་འགྱོད་པར་འགྱུར་བའི་མགོན་པོ་བོས་ནས་ལང་ཚོ་ལ་སོགས་པས་རྒྱགས་པས་བག་མེད་པར་གྱུར་ལ་བདག་གིས་ནི། ཤི་ནས་དམྱལ་སོགས་ཀྱི་དུཿཁའི་འཇིགས་པ་འདི་འདྲ་མ་འཚལ་ནས་མི་རྟག་པའི་ཚེ་འདིའི་ཆེད་དག་ཏུ་སྡིག་པ་མང་པོ་ཉེ་བར་བསྒྲུབས་ཏེ་བྱས་ནས་སོ། །འོན་ཏེ་འཆི་བའི་ཚེ་ཀུན་ནས་སྐྱོབ་པའི་བསོད་ནམས་བྱའོ་ཞེ་ན། དམྱལ་བའི་དུཿཁ་ལས་ཆུང་པ་སྐྱེ་བོ་ཁ་ཅིག་གིས་ཉེས་པའི་དབང་གིས་ལག་པ་ལ་སོགས་པའི་ཡན་ལག་གཅོད་པའི་སར་དེ་རིང་ཁྲིད་པའང་བྲེད་པར་གྱུར་ཏེ། སྐོམས་པས་ཁ་སྐམས་ཤིང་མིག་རྩ་ངན་པ་དམན་པར་གྱུར་པ་ལ་སོགས་སྔར་ལས་རང་བཞིན་གཞན་དུ་འགྱུར་བར་སྣང་ན་འཆི་བའི་ཚེ་གཤིན་རྗེའི་ཕོ་ཉ་འཇིགས་སུ་རུང་བའི་གཟུགས་ཅན་འཇིགས་འཇིགས་ལྟ་བུའི་ཤ་ཚུགས་ཏེ་དབྱིབས་ཅན་གྱིས་བཟུང་བར་གྱུར་ཅིང་། འཇིགས་ཆེན་ཏེ་ཤིན་ཏུ་སྐྲག་པར་བྱེད་པའི་ནད་ཀྱིས་ཐེབས་པར་གྱུར་པས་རབ་ཏུ་ཉམས་ཐག་སྟེ། བཤང་གཅི་བྱུང་བས་ལུས་གོས་པར་འགྱུར་བའི་གནས་སྐབས་ན་བསོད་ནམས་བྱེད་པ་ལྟ་སྨོས་ཅི་དགོས། ཞེས་པའོ། །ལྔ་པ་དེར་ཉམས་ཐག་ནས་སྐྱབས་སོགས་ཚོལ་བའི་ཚུལ་ནི། དེའི་ཚེ་སྙིང་རྗེ་ཅན་སུ་ཞིག་འཇིགས་པ་ཆེན་པོ་འདི་ལས་བདག་ལེགས་པར་སྐྱོབ་པར་བྱེད་པར་འགྱུར་ཞེས་བྲེད་ཤ་ཐོན་ཏེ་ལུས་ལས་མི་གཙང་བ་འཆོར་བ་ལ་སོགས་པ་སྐྲག་པའི་རྣམ་འགྱུར་དང་། མིག་བགྲད་ནས་ཏེ་སྨད་ནས་གྱེན་དུ་ལྟ་བས་ཕྱོགས་བཞིར་སྐྱབས་དག་ཚོལ་བར་བྱེད་ཅིང་བསོད་ནམས་མེད་པས་ཕྱོགས་བཞིར་གང་དུའང་སྐྱབས་མེད་པར་མཐོང་ནས་ནི་མེད་ནས་སླར་ཡང་སྐྱབས་མ་རྙེད་པས་ཀུན་ཏུ་ཡི་མུག་པར་འགྱུར་ཞིང་རབ་ཏུ་ཚ་བ་ལ་སོགས་པ་དུཿཁ་བའི་གནས་དེར་སྐྱབས་ཡོད་པ་མ་ཡིན་ན་དེ་ཚེ་བདག་གིས་ཇི་ལྟར་བྱ་སྟེ། བྱ་བ་ཐམས་ཅད་མི་ནུས་པ་དེས་ན་ད་ལྟ་ཉིད་དུ་སྡིག་པ་ཕྱིར་བཅོས་པ་ཉམས་སུ་བླང་བར་རིགས་སོ། །གཉིས་པ་རྟེན་ཁྱད་པར་ཅན་གྱི་སྟོབས་ལ་གསུམ་ལས། དང་པོ་སྤྱིར་ཐེག་ཆེན་གྱི་སྐྱབས་གནས་དཀོན་མཆོག་གསུམ་ལ་སྐྱབས་སུ་འགྲོ་བ་ནི། གོང་དུ་བཤད་པ་དེ་ལྟ་བས་ན་རྒྱལ་བ་འགྲོ་བའི་དབུགས་འབྱིན་ཞིང་ཡིད་བརྟན་གྱི་གནས་སུ་གྱུར་པས་མགོན་པོ་འགྲོ་བ་དུཿཁ་ལས་ཡོངས་སུ་སྐྱོབ་པའི་དོན་དུ་བརྩོན་པ་ཐམས་ཅད་དུ་ནུས་པ་ཐོགས་མེད་དཔག་ཏུ་མེད་པས་མངའ་བས་སྟོབས་ཆེན་དུཿཁའི་འཇིགས་པ་ཀུན་སེལ་བར་བྱེད་པ་དེ་ལ་དེ་རིང་ཉིད་ན་སྐྱབས་སུ་མཆིའོ། །བཅོམ་ལྡན་འདས་དེ་ཡི་ཐུགས་སུ་ཆུད་པ་མངོན་དུ་བྱས་པའི་ཆོས་མྱ་ངན་ལས་འདས་པ་ཉོན་མོངས་པའི་གཉེན་པོར་གྱུར་པས་འཁོར་བའི་འཇིགས་པ་སེལ་བ་ཕྱིར་མི་ལྡོག་པའི་བྱང་ཆུབ་སེམས་དཔའི་ཚོགས་ལའང་སངསརྒྱས་ལ་སྐྱབས་སུ་སོང་བའི་དེ་བཞིན་དུ་ཡང་དག་པར་གཡོ་སྒྱུ་དང་ཐེ་ཚོམ་མེད་པར་མཆོག་ཏུ་དད་པས་སྐྱབས་སུ་མཆིའོ། །གཉིས་པ་བྱེ་བྲག་ཏུ་བྱང་སེམས་ཀྱི་གཙོ་བོ་རྣམས་ལ་ལུས་དབུལ་ཞིང་སྐྱབས་སུ་ཞུ་བ་ནི། བདག་གི་དམྱལ་སོགས་ཀྱི་འཇིགས་པས་རྣམ་པར་སྐྲག་ན་བྱང་སེམས་ཀུན་ཏུ་བཟང་པོ་ལའང་བདག་ཉིད་དབུལ་ཞིང་འཇམ་པའི་དབྱངས་ལའང་གཞན་གྱི་མ་བསྐུལ་བར་བདག་སེམས་དང་བ་ཉིད་ཀྱིས་བདག་གི་ལུས་འདི་དབུལ་བར་བགྱི། པད་མའི་རིགས་གང་ལ་ཐུགས་རྗེས་སྤྱོད་པ་མ་འཁྲུལ་བ་མངའ་བའི་སྤྱན་རས་གཟིགས་མགོན་དེ་ལའང་དུཿཁ་ཞིང་ཉམས་ཐག་པ་ནས་བྲེད་བའི་ང་རོས་སོ། །སྤྱན་སྔར་ལངས་ཤིང་སྐད་གདངས་ཆེ་བར་མཚན་ནས་འོ་དོད་འབོད་དོ། །བོས་ནས་ཅི་བྱེད་ནས་སྡིག་པའི་ལས་བྱས་པ་དང་ལྡན་པ་དང་ལྡན་པ་བདག་ལ་སྐྱབས་སུ་གསོལ་ལོ། །གཞན་ཡང་སྡིག་པས་ལས་རིང་དུ་སོང་བས་འཕགས་པ་སྟོང་ཉིད་ཀྱི་ཏིང་ངེ་འཛིན་ལ་གནས་པའི་ནམ་མཁའི་སྙིང་པོ་དང་། སའི་ཁམས་དག་པར་བྱེད་པས་སའི་སྙིང་པོ་དག་ནི་མཚན་མ་སྨོས་པའི་གཞན་དུཿཁ་བས་སྡུག་བསྔལ་བར་གྱུར་བའི་ཐུགས་རྗེ་ཆེན་མགོན་ཐམས་ཅད་ལ་སྐྱབས་སུ་སོང་ཞིང་སྙིང་ཐག་པ་ནས་མཚན་པ་འོད་དོད་འབོད་ལ། གང་ཞིག་མཐོང་བ་ཙམ་གྱིས་ན་གཤིན་རྗེའི་ཕོ་ཉ་དང་ལ་སོགས་པས་གནོད་སྦྱིན་དང་སྲིན་པོ་སོགས་སྡང་པའི་སེམས་དང་ལྡན་པ་རྣམས་ཀྱང་སྐྲག་ན་ཕྱོགས་བཞི་ཐག་རིང་དུ་འབྱེར་ཞིང་འབྲོས་པར་བྱེད་པའི་བྱང་ཆུབ་སེམས་དཔའ་གང་ན་ཕྱག་ན་རྡོ་རྗེ་ཡོད་པ་ཅན་ལ་སྐྱབས་སུ་མཆིའོ། །གསུམ་པ་འཇིགས་པ་མཐོང་ནས་བཀའ་རྗེས་སུ་སྒྲུབ་པའི་ཚུལ་ནི། བདག་གིས་སྔོན་ཆད་མི་ཤེས་པའི་དབང་གིས་ཁྱོད་ཀྱི་བཀའ་འདས་ནས་སྡིག་པ་བྱས་པས་དེ་ནི་མི་འདོད་པའི་འབྲས་བུ་དམྱལ་སོགས་ཀྱི་འཇིགས་པ་ཆེན་པོ་མྱོང་བ་མཐོང་ནས་ཁྱོད་ལ་སྐྱབས་སུ་མཆི་ལགས་ཀྱི་སྔར་བསགས་པའི་སྡིག་པའི་འབྲས་བུ་མི་བཟོད་པའི་འཇིགས་པ་མྱུར་དུ་བསལ་དུ་གསོལ། གསུམ་པ་གཉེན་པོ་ཀུན་ཏུ་སྤྱོད་པ་ལ་གསུམ་གྱི་དང་པོ་ལ་བག་ཡོད་པར་བྱ་དགོས་པའི་འཐད་པ་ལ་གཉིས་ལས། དང་པོ་ནད་ཀྱི་གཉེན་པོ་བསྟེན་དགོས་པའི་དཔེས་བསྟན་པ་ནི། དཔེར་ན་ཐ་མལ་གྱི་ནད་ལུས་ལ་བྱུང་པ་སྨན་གྱིས་བཅོས་ན་ཡུན་རིང་དུ་མི་གནས་པ་རིམས་སོགས་ཀྱིས་ཟིན་པས་འཇིགས་པའང་སྨན་པའི་ངག་བཞིན་དུ་བྱ་དགོས་ན། ཐ་མལ་པ་ཡིན་པ་ཐོག་མ་མེད་པའི་དུས་ནས་བསགས་པའི་འདོད་ཆགས་ལ་སོགས་པ་སྟེ། གཏི་མུག ཞེ་སྡང་། ང་རྒྱལ་སོགས་ཉེས་པའི་བག་ལ་ཉལ་ཐ་དད་ཀྱི་ཕྱེ་བས་བཞི་བརྒྱ་རྩ་བཞི་ཡི་ནད་ཀྱིས་རྟག་ཏུ་བཏབ་ན་སྨན་པའི་མཆོག་རྒྱལ་བའི་བཀའ་བཞིན་དུ་བསྒྲུབ་དགོས་པ་སྨོས་ཅི་དགོས་ཞེས་སམ། ཡང་ན་བཞི་བརྒྱ་རྩ་བཞི་ཡིས་ལྷག་པ་ཡི་ཞེས་འདོན་པ་ལྟར་ན་དུས་མ་ཡིན་པར་འཆི་བ་བརྒྱ། དུས་སུ་འཆི་བ་གཅིག དེ་ཡང་རླུང་མཁྲིས་པ་ཀུན་འདུས་པ་བཞི་ཡི་དབྱེ་བས་བཞི་བརྒྱ་རྩ་བཞིའོ། །ཞེས་འགྲེལ་ཆེན་ལས། སྔ་མ་ལྟར་ན་ནད་བརྒྱ་ཡི་ནང་ནས་ཁྲོས་པ་ལྟ་བུའི་ནད་དེ་གཅིག་གིས་སམ། ཕྱི་མ་ལྟར་ན་ནད་བརྒྱ་ཡི་ནང་ནས་ཁྲོས་པ་ལྟ་བུའི་ནད་དེ་གཅིག་གིས་སམ། ཕྱི་མ་ལྟར་ན་ནད་བཞི་བརྒྱ་རྩ་བཞིའི་ནད་དེ་འཁྲུག་པས་ཀྱང་འཛམ་བུའི་གླིང་ན་གནས་པའི་མི་ཀུན་འཆི་ཞིང་བརླག་པར་བྱེད་ལ། ནད་དེ་དག་གསོ་བའི་སྨན་གཞན་ནི་ཕྱོགས་རྣམས་ཀུན་ནས་བཙལ་ཡང་མི་རྙེད་པ་དཔེར་ན། སྟོན་པ་བྱང་ཆུབ་སེམས་དཔའི་སྐབས་ན་ཡུལ་ཀ་ཤི་ཀའི་རྒྱལ་པོ་པདྨ་ཞེས་བྱ་བར་གྱུར་པ་དེའི་ཚེ་འཛམ་བུའི་གླིང་གི་མི་ཐམས་ཅད་ནད་ཆེན་པོས་བཏབ་སྟེ་འཆི་བ་ན། དེ་དག་གིས་འགྲོས་ཏེ་བདག་ཅག་གི་རྒྱལ་པོ་འདི་མཆོག་ཏུ་སྙིང་རྗེ་དང་ལྡན་པས་སླར་འཆོས་པ་མཛད་ལགས་ཀྱི། འདི་ལ་བདག་ཅག་གིས་སྡུག་བསྔལ་ཞུ་བར་བྱའོ། །ཞེས་ངེས་པར་བཟུང་ནས་འདུས་ཏེ། ཀྱེ་རྒྱལ་པོ་མཆོག་ཏུ་ཕན་པར་བྱེད་པ་བཞུགས་བཞིན་དུ། བདག་ཅག་འདི་འདྲ་བའི་གནས་སྐབས་སུ་གྱུར་ཏོ་ཞེས་གསོལ་བས། རྒྱལ་པ་དེ་ཡང་སྙིང་རྗེའི་དབང་དུ་གྱུར་པས་དེ་དག་གི་དུཿཁ་དེ་དག་མ་བཟོད་ནས་སྨན་པ་རྣམས་ལ་མྱུར་དུ་འདི་དག་གི་ནད་སོལ་ཅིག་ཅེས་བསྒོའོ། །སྨན་པ་རྣམས་ཀྱིས་ཀྱང་དེའི་ངག་ཉན་ནས་གསོ་བྱས་ཀྱི་བསྟན་བཅོས་བསྟན་པས་དེའི་ཉིན་སྐྱེས་པའི་ཉ་རོ་ཧི་ཏའི་ཤ་ལས་སྐྱབས་གཞན་མ་རྙེད་ནས་རྒྱལ་པོ་ལ་གསོལ་བ་དང་། དེ་མ་རྙེད་དེ་རྒྱལ་པོའི་བདེན་པའི་བྱིན་རླབས་ཀྱིས་སོ་སོ་ཞེས་ཡུལ་ཀ་ཤི་ཀའི་རྒྱལ་པོ་པད་མའི་སྐྱེས་རབས་ལས་རྒྱ་ཆེར་འབྱུང་བ་བཞིན་ནོ། །དེ་བཞིན་དུ་རྒྱུ་ཆགས་སོགས་ཀྱིས་བསྐྱེད་པའི་ནད་ཀྱིས་སེམས་བསྐྱེད་པའི་ནད་ཀྱིས་སེམས་ཅན་ཆུད་གསན་པ་དེ་ལ་ནད་གསོ་བའི་སྨན་པ་ཐམས་ཅད་མཁྱེན་པ་ཁོ་ན་ཡིན་ཏེ། ལུས་སེམས་ཀྱི་ཟུག་རྔུའི་རྒྱུ་ཉོན་མོངས་པ་ཐམས་ཅད་འབྱིན་པར་མཛད་པའི་ཕྱིར་རོ། །དེས་ན་སྨན་པའི་མཆོག་དེའི་བཀའ་དམ་པའི་ཆོས་ལས་གསུངས་པ་ལྟར་མི་བྱེད་ཅིང་ཕྱོགས་པར་སེམས་པ་ནི་ཤིན་ཏུ་གཏི་མུག་པ་བདག་ལས་གཞན་སུ་ཞིག་ཡོད་ཅེས་ན་སྨད་པར་བྱ་བའི་གནས་ཡིན་ནོ། །གཉིས་པ་གཡང་ས་ལ་བག་བྱ་དགོས་པའི་དཔེས་བསྟན་པ་ནི། རི་ལ་སོགས་པའི་གཡང་ས་ཐ་མལ་གང་ལ་ལྷུང་ན་རུས་པ་འཆག་པའམ་འཆི་བ་ཙམ་འབྱུང་བའི་སྡུག་བསྡལ་ཆུང་ངུ་ལའང་ཤིན་ཏུ་ཟོན་བྱེད་པའི་སྒོ་ནས་བག་ཡོད་གནས་པར་བྱ་དགོས་ན། འདིའི་འོག་སྟོང་ཕྲག་ཉི་ཤུ་ན། །མནར་མེད་པ་འོ་དེ་ཙམ་མོ། །ཞེས་པ་ལྟར་དཔག་ཚད་སྟོང་གི་ཚད་ཀྱི་མནར་མེད་པའི་དམྱལ་བར་ཡུན་རིང་བ་བར་གྱིས་བསྐལ་པར་གནས་པའི་གཡང་ས་ཆེན་པོ་ལྷུང་བ་ལ་བྱ་དགོས་པ་སྨོས་ཀྱང་ཅི་དགོས་ཞེས་པའོ། །གཉིས་པ་མྱུར་དུ་འབད་དགོས་པའི་རྒྱུ་མཚན་བཤད་པ་ལ་གསུམ་པ་ལས། དང་པོ་བདག་ཉིད་ཡུན་དུ་བདེ་བར་མི་འཚོ་བ་ནི། དེ་རིང་ཁོ་ན་མི་འཆི་བར་རེ་ཤིག་བདེ་བར་གནས་ལ། དེ་ནས་སྡིག་བཤགས་སོགས་དགེ་བའི་ལས་བྱའོ་ཞེ་ན། དེ་རིང་ཁོ་ན་བདག་མི་འཆི་ཞེས་བདེ་བར་འདུག་པ་ནི་རིགས་པ་མ་ཡིན་ཏེ། བདག་ནི་ཤི་ནས་མེད་པར་འགྱུར་བའི་དུས་དེ་ནི་ངེས་པར་གདོན་མི་ཟ་བར་འགྱུར་ལ་དེ་ནམ་འབྱུང་ངེས་པ་མེད་པའི་ཕྱིར་རོ། བདག་ལ་སྡིག་ལས་ལ་འཇིགས་མི་དགོས། ཟོ་བདེ་བར་གནས་པར་འགྱུར་ཞེས་མི་འཇིགས་པ་སྐྱེས་བུ་དམ་པ་སུ་ཡིས་བྱིན་ཏེ་མ་བྱིན་པས་ཤི་བའི་འོག་ཏུ་དམྱལ་སོགས་ཀྱི་སྡུག་བསྔལ་འདི་ལ་ཚུལ་ཇི་ལྟར་ངེས་པར་ཐར་བར་འགྱུར་ཏེ་མི་འགྱུར་ཞིང་ངེས་པར་གདོན་མི་ཟ་བར་ཤིན་ཏུ་མེད་པར་འགྱུར་ན་ཅི་ཕྱིར་བདག་ཉིད་ཀྱི་ཡིད་བདེ་བ་གནས་པར་འདུག་སྟེ་འདུག་པ་མི་རིགས་སོ། །གཉིས་པ་ལོངས་སྤྱོད་ཀྱི་བདེ་བར་མི་འཚོ་བ་ནི། སྦྲེང་བ་ལ་སོགས་པའི་ལོངས་སྤྱོད་སྔོན་ཆད་མྱོང་ཞིང་ལོངས་སྤྱད། དེ་ཞིག་པར་གྱུར་པ་ལ་བདག་ལ་སྔར་གྱི་ལོངས་སྤྱོད་དེ་ལས་ལྷག་པའི་སྙིང་པོ་བདེ་བ་མི་འཇིགས་པ་འབྱུང་བ་ཅན་ཅི་ཡོད་དེ་མེད་ན། བདག་ནི་ལོངས་སྤྱོད་དེ་ལ་བདེ་བའི་རྒྱུར་མངོན་པར་ཞེན་ནས་བླ་མ་རྒྱལ་བ་སྲས་བཅས་དང་། གཤིན་རྗེ་རྣམས་ཀྱི་བཀའ་དང་འགལ་བར་བྱས་སོ། །དེས་ན་ལོངས་སྤྱོད་ལ་ཡིད་བརྟན་མི་རུང་པས་བཀའ་བཞིན་སྒྲུབ་པར་རིགས་སོ། །གསུམ་པ་གཉེན་བཤེས་ཀྱི་བདེ་བར་མི་འཚོ་བ་ནི། གསོན་པའི་ཚེ་འདི་དང་། དེ་བཞིན་དུ་གཉེན་དང་བཤེས་རྣམས་ཀྱང་སྤངས་ནས་བདག་གཅིག་པུར་ལས་ཀྱི་འཕེན་པས་སྔར་མི་ཤེས་པ་ག་ཤེད་འགྲོ་དགོས་ན་འཛའ་དང་མི་མཛའ་ཀུན་ཅིའང་རུང་བས་བདག་བདེ་བར་གནས་པ་ལ་མི་ཕན་ནོ། །མི་ཕན་པར་མ་ཟད་དེ་བདག་གི་དོན་བྱས་པ་སོགས་ཀྱིས་བསྐྱེད་པའི་མི་དགེ་བ་ལ་སྡུག་བསྔལ་འབྱུང་། སླད་ཆད་སྡོམ་ཞིང་མི་དགེ་བ་ལ་སྡུག་བསྔལ་འབྱུང་། སླན་ཆད་སྡོམ་ཞིང་མི་དགེ་བ་སྔར་བྱས་དེ་ལས་ཚུལ་ཇི་ལྟར་བྱས་ན་ངེས་པར་ཐར་བར་འགྱུར་ཞེས་ཉིན་མཚན་རྟག་ཏུ་བདག་ནི་ཚུལ་འདི་ཉིད་འབའ་ཞིག་བསམ་པའི་རིགས་སོ། དེ་ལྟར་ཡིད་ལ་བྱས་པས་བཤགས་པ་འབྱུང་བ་གསུམ་པ་མཇུག་བསྡུས་ཏེ་འབད་པས་གཤགས་པའི་ཚུལ་ནི། བདག་ནི་མི་ཤེས་པ་བྱིས་པར་གྱུར་པས་གཏི་མུག་གིས་ལྡོངས་པས་རང་བཞིན་ཏེ་གང་སྐྱེས་ཙམ་གྱིས་ངོ་བོ་ཉིད་ཀྱིས་ཉོན་མོངས་ཅན་ཡིན་ཞིང་། གང་ཟག་སུས་སྤྱད་ཀྱང་དམ་པས་མཆོག་ཏུ་སྨད་པས་ཁ་ན་མ་ཐོ་བར་འགྱུར་བའི་སྲོག་གཅོད་པ་ལ་སོགས་པའི་དེའམ་མཚན་ཉིད་དང་མི་ལྡན་ཡང་སངས་རྒྱས་ཀྱི་བརྟུལ་ཞུགས་ཅན་ལ་བཅས་པའི་བསླབ་པ་དང་འགལ་བ་སྡིག་ཏུ་འགྱུར་བས་ཕྱི་དྲོའི་ཁ་ཟས་ཟ་བ་ལྟ་བུ་གང་ཡིན་ལས་གང་ཡང་རུང་བ་བགྱིས་པ་རྣམས་མགོན་པོ་སྲས་བཅས་ཀྱི་སྤྱན་སྔར་མངོན་སུམ་སྟེ། མདུན་དུ་ལུས་ཐལ་མོ་སྦྱར་ངག་གི་རིགས་བྱེད་འདི་ལྟ་བུ་བྱས་ཞེས་ཚིག་ཏུ་ཁས་བླང་བ་ཡིན་ལ་ཡིད་སྡུག་བསྔལ་འབྱུང་འགྱུར་ལ་འཇིགས་པའི་སེམས་ཀྱིས་ཡང་དུ་ཕྱག་འཚལ་ཏེ་ངན་སོང་དུ་ལྷུང་བྱེད་ཀྱི་སྡིག་པ་དེ་དག་ཐམས་ཅད་བཤགས་པའོ། །འདྲེན་པ་སངས་རྒྱས་རྣམས་ཀྱི་བདག་གི་སྡིག་ནོངས་པ་སྟེ་ཉེས་པ་ལ་མེད་པར་ལགས་པར་བཟུང་བ་སྟེ་མཁྱེན་པར་མཛོད་ཅེས་སམ། ཡང་ན་འཆབ་སེམས་མེད་པར་བཤགས་པ་ལེགས་པར་མཁྱེན་པར་མཛད་དུ་གསོལ་ཞེས་པའོ། །བཞི་པ་ཉེས་པ་སླར་སྡོམ་པའི་སྟོབས་ནི། སྔར་སྨོས་པའི་ཉེས་པ་འདི་དག་ནི་རྣམ་སྨིན་མི་ཟད་ཀྱི་འཕགས་པ་མཉེས་པའི་ལས་ཡིན་ལ་བཟང་པོ་མ་ལགས་པས་སླད་ཆད་ཤེས་ཤིང་མཐོང་བཞིན་དུ་བདག་ནི་བློ་སྔོན་དུ་སོང་བས་སྲོག་ལ་བབ་ཀྱང་ཡོང་ཡེ་མི་བགྱིད་པར་སྡོམ་མོ། །དེ་ལྟར་སྟོབས་བཞིའི་སྒོ་ནས་བཤགས་ན་སྡིག་པ་ངེས་པར་འདག་སྟེ། ཆོས་བཞི་བསྟན་པའི་མདོ་ལས། བྱམས་པ་བྱང་ཆུབ་སེམས་དཔའ་ཆོས་བཞི་དང་ལྡན་ན་སྡིག་པའི་ལས་བྱས་ཤིང་བསགས་པ་རྣམས་འདག་པར་འགྱུར་ཏེ། བཞི་གང་ཞེ་ན། རྣམ་པར་སུན་འབྱིན་པ་དང་། བྱང་ཆུབ་ཀྱི་སེམས་ལ་བརྟེན་པ་དང་། གཉེན་པོ་བསྒོམ་པ་དང་། ཉེས་པ་ལས་ལྡོག་པའོ། །ཞེས་སོ། །སྡིག་པ་གཤགས་པ་ཕལ་ཆེ་བས་ལེའུ་འདི་ལ་དེའི་ལེའུ་ཞེས་བྱའོ། །ལེའུ་གཉིས་པའི་རྣམ་པར་བཤད་པའོ།། ༈ །དེ་ལྟར་མཆོད་པ་དང་བདག་ཉིད་ལ་སྨད་ཅིང་བཤགས་ནས་བསམ་སྦྱོར་ཡོངས་སུ་སྦྱངས་ཏེ། སླར་ཡང་དགེ་བ་འཕེལ་བའི་དོན་དུ་ལྔ་པ་རྗེས་སུ་ཡི་རང་བ་ལ་གཉིས་ལས། དང་པོ་བླ་ན་ཡོད་པའི་དགེ་བ་ལ་རྗེས་སུ་ཡི་རང་བ་ནི། སེམས་ཅན་ཀུན་གྱི་ངན་སོང་གསུམ་གྱི་དུཿཁ་མྱོང་བས་ངལ་བ་རྣམས་གནས་སྐབས་སུ་བདེ་འགྲོ་ངལ་བསོ་བའི་འཇིག་རྟེན་པའི་དགེ་བ་དང་། སེམས་ཅན་དུཿཁ་ཅན་དག་གིས་དགེ་བའི་ལས་བསགས་པའི་འབྲས་བུ་བདེ་བར་གནས་པ་ཐོབ་པ་ལ་མགུ་ཞིང་དགའ་བས་རྗེས་སུ་ཡི་རང་ངོ་། །ཉན་རང་གི་བྱང་ཆུབ་ཐོབ་པའི་རྒྱུར་གྱུར་པའི་དགེ་བ་བསགས་པ་དེ་ལ་རྗེས་སུ་ཡི་རང་ངོ་། །ལུས་ཅན་རྣམས་འཁོར་བའི་དུཿཁ་ལས་ངེས་པར་ཐར་བ་ཉན་རང་གི་བྱང་ཆུབ་ཀྱི་དགེ་བ་ལ་རྗེས་སུ་ཡི་རང་ངོ་། །གཉིས་པ་བླ་ན་མེད་པའི་དགེ་བ་ལ་རྗེས་སུ་ཡི་རང་བ་ནི། རང་གི་ཐུགས་སུ་ཆུད་པའི་མཐོ་རིས་ཐར་པའི་ལམ་གསུང་བ་སྐྱོབ་པ་རྒྱལ་བ་རྣམས་ཀྱི་བྱང་ཆུབ་མི་གནས་པའི་མྱང་འདས་དང་། རྒྱལ་སྲས་ཀྱི་ས་སྟེ་ལམ་གྱི་གནས་སྐབས་ཀྱིས་བསྡུས་པའི་དགེ་བ་ལའང་ཡི་རང་ངོ་། །སེམས་ཅན་ཐམས་ཅད་ལ་ཕན་བདེ་མཛད་པའི་བྱང་ཆུབ་ཏུ་ཐུགས་བསྐྱེད་པའི་དགེ་བ་སྐད་ཅིག་རེ་རེ་ལ་མཐའ་ཡས་ཤིང་གཏིང་ཐུག་པ་མེད་པར་རྒྱ་མཚོ་ལྟ་བུ་དང་། སེམས་ཅན་གྱི་སྦྱིན་སོགས་བསྡུ་བའི་དངོས་པོས་བསྡུས་ནས་ཡང་དག་པའི་ལམ་བསྟན་ཞིང་ཕན་པར་མཛད་པ་ལ་དགའ་བས་རྗེས་སུ་ཡི་རང་ངོ་། །དྲུག་པ་ནི། ཕྱོགས་བཅུ་རྣམས་ན་དུས་གསུམ་ཀུན་གྱིས་སངས་རྒྱས་ཐམས་ཅད་ལ་ལུས་ཐལ་མོ་སྦྱར་ཏེ་ཚིག་ཏུ་གསོལ་བ་ནི་སེམས་ཅན་དུཿཁའི་གདུངས་ཤིང་མ་རིག་པའི་མུན་པས་འཐོམས་པས་ལམ་མིན་མ་ཤེས་པ་རྣམས་ལ་ཆོས་ཀྱི་སྒྲོན་མ་སྤར་བས་མ་རིག་པའི་མུན་པ་བསལ་ནས་ལམ་གསལ་བར་མཛད་དུ་གསོལ། བདུན་པ་ནི། རྒྱལ་བ་ཉིད་ཀྱི་མཛད་པ་མཐར་ཕྱིན་པ་མྱ་ངན་ལས་འདའ་བའི་ཚུལ་སྟོན་པར་བཞེད་པ་རྣམས་ལ་ཐལ་མོ་སྦྱར་ཏེ་གསོལ་བ་ནི། འགྲོ་བ་འདི་རྣམས་སྤང་བླང་ཤེས་པའི་མིག་ལྡོངས་པར་མི་འགྱུར་བར་བགྱི་སླད་དུ་བསྐལ་པ་གྲངས་མེད་མཐའ་ཡས་པར་མྱ་ངན་ལས་མི་འདས་བར་བཞུགས་སུ་གསོལ་ལོ། །བརྒྱད་པ་ནི། ཡོངས་སུ་བསྔོ་བ་ལ་གཉིས། བསྔོ་བ་དངོས་དང་། སྨོན་ལམ་མོ། །དང་པོ་ལ་བཞི་སྟེ། སྤྱིར་བསྔོ་བ་དང་། བྱེ་བྲག་ནད་པའི་དོན་དུ་དང་། བཀྲེས་སྐོམ་ཅན་གྱི་དོན་དུ་དང་། ཕོངས་པའི་དོན་དུ་བསྔོ་བའོ། །དང་པོ་ནི། དེ་ལྟར་མཆོད་པ་ནས་གསོལ་བ་གདབ་པའི་བར་ཡན་ལག་འདི་དག་ཀུན་བྱས་ཏེ། དེ་ལས་དགེ་བ་བདག་གིས་སྡིག་བསགས་ཤིང་ཐོབ་པ་གང་ཡིན་པ་དེས་ནི་སེམས་ཅན་ཐམས་ཅད་ཀྱི་ཕོངས་པ་ལ་སོགས་སྡུག་བསྔལ་ཐབས་ཅད་བསལ་བར་ཤོག གཉིས་པ་ནི། དགེ་བ་དེས་ནི་ཞེས་སྦྱར་བ་འདི་དང་འོག་མ་ཀུན་ལའང་ཤེས་པར་བྱའོ། །འགྲོ་བ་ནད་པ་རྣམས་ཇི་སྲིད་དུ་ནད་སོས་པར་གྱུར་གྱི་བར་དུ་ནི་བདག་སྨན་དང་། དེའི་བྱེད་པའི་སྨན་པ་ཉིད་དག་དང་། དེའི་ནད་གཡོག་ཏུ་གྱུར་ཏེ་ནད་སོས་པར་བྱེད་པར་ཤོག གསུམ་པ་ནི། སེམས་ཅན་བཀྲེས་སྐོམ་གྱིས་ཉེན་པ་དག་ལ་ཟས་དང་སྐོམ་ཕུན་ཚོགས་ཀྱི་ཆར་ཕབ་སྟེ་བཀྲེས་དང་སྐོམ་པའི་གནོད་པ་བསལ་བར་གྱུར་ཅིག གཞན་ཡང་མཛོད་ལས། བསྐལ་བ་མཚོན་དང་ནད་དང་ནི། །མགུ་གེ་དག་གི་ཚར་ཕྱིན་ན། །ཞག་རྣམས་དང་ནི་ཟླ་བ་དང་། །ལོ་བདུན་དག་ནི་གོ་རིམ་བཞིན། །ཞེས་པ་ལྟར་ཚེ་ལོ་བཅུ་པའི་ཚེ་ལོ་བདུན། ཟླ་བདུན། ཞག་བདུན་དུ་མུ་གེའི་བསྐལ་པ་བར་མ་ཞེས་བྱུང་བ་དེའི་ཚེ་བདག་ནི་ཟས་དང་སྐོམ་གྱི་ངོ་བོ་དང་། རྒྱུ་ཉིད་དུ་སོང་ནས་བཀྲེས་སྐོམ་ཞི་བར་བྱེད་པར་གྱུར་ཅིག དེས་མཚོན་ནས་བདག་གིས་མཐུས་མཚོན་གྱི་བསྐལ་པའི་ཚེ་མཚོན་ཆ་རྣམས་མེ་ཏོག་གི་ཆར་དུ་གྱུར་ཅིག སེམས་ཅན་ཕོངས་ཤིང་ནོར་གྱིས་དབུལ་བ་རྣམས་ལ་བདག་ནི་མི་ཟད་པའི་ནོར་གྱི་གཏེར་དུ་གྱུར་ཏེ་ཟས་གོས་སོགས་ཡོ་བྱད་མཁོ་མགུ་སྣ་ཚོགས་སུ་དེ་དག་གི་མདུན་ན་ཉེ་བར་གནས་པར་གྱུར་ཅིག བསྔོ་བ་འདི་ཡང་འཕགས་པ་རྡོ་རྗེ་རྒྱལ་མཚན་གྱི་མདོར་རྒྱ་ཆེར་བསྟན་ཏོ། །དེས་དགེ་བའི་རྩ་བ་དེ་དག་ཡོངས་སུ་བསྔོ་བ་ན་འདི་ལྟར་ཡོངས་སུ་བསྔོ་སྟེ། དགེ་བའི་རྩ་བ་འདིས་བདག་དུཿཁའི་ཕུང་པོ་བཟློག་པའི་ཕྱིར། སེམས་ཅན་ཐམས་ཅད་ཀྱི་གནས་སུ་གྱུར་ཅིག ཉོན་མོངས་པ་ཐམས་ཅད་ལས་ཡོངས་སུ་དགྲོལ་བའི་ཕྱིར་སེམས་ཅན་ཐམས་ཅད་ཀྱི་སྐྱོབ་པར་གྱུར་ཅིག ཅེས་སོགས་ནས་དེ་ཡང་ལྷག་པའི་བསམ་པ་ཐག་པ་ནས་ཡོངས་སུ་བསྔོ་བའི་ཚིག་ཙམ་གྱིས་ནི་མ་ཡིན་ནོ། །དེ་ཡང་དགའ་བའི་སེམས་ཀྱིས་ཡོངས་སུ་བསྔོའོ། །དེ་བཞིན་དུ་སྦྱར་ཏེ། མགུ་བའི། རབ་ཏུ་དང་བའི། རབ་ཏུ་དགའ་བའི། གཉེན་པའི། བྱམས་པའི་མཛད་པའི། ཕན་གདགས་པའི་སེམས་ཀྱིས་ཡོངས་སུ་བསྔོའོ། །ཞེས་སོ། །སེམས་བསྐྱེད་པའི་སྔོན་དུ་ནུས་པ་ཇི་ལྟ་བར་སེམས་ཅན་གྱི་དོན་དུ་ལུས་སོགས་ཡོངས་སུ་གཟུང་བ་སྦྱིན་པར་བཏང་བའི་ཕྱིར་རོ། །གཉིས་པ་ལམ་ལ་གསུམ་སྟེ། སྤྱིར་བསྟན་པ་དང་། བྱེ་བྲག་ཏུ་བཤད་པ་དང་། བསྡུས་ཏེ་བསྟན་པའོ། །དང་པོ་ནི། དེ་ནས་བཟུང་སྟེ་བྱང་ཆུབ་མ་ཐོབ་ཀྱི་བར་དུ་འགྲོ་བའི་རིས་ཀུན་ལ་བདག་གིས་ལུས་དང་། ལུས་དེ་བཞིན་དུ་ལོངས་སྤྱོད་བུ་དང་། ཁང་ཁྱིམ་སོགས་དང་། དུས་གསུམ་དུ་བསགས་པའི་སྦྱིན་པ་ཚུལ་ཁྲིམས་སྒོམ་པ་ལས་བྱུང་བའི་དགེ་བ་ཐམས་ཅད་ཀྱང་སེམས་ཅན་ཁམས་གསུམ་པ་ཀུན་གྱི་མངོན་མཐོ་ངེས་ལེགས་ཀྱི་དོན་སྒྲུབ་པའི་ཕྱིར་འཕངས་པ་སླར་ལེན་པས་དང་ལན་ལ་རེ་བའི་བསམ་པ་མེད་པར་བདག་གིས་གཏང་བར་བྱའོ། །བློ་གྲོས་མི་བཟད་པའི་མདོ་ལས། ཐམས་ཅད་གཏོང་བ་ལ་མོས་པ་ཡོངས་སུ་རྫོགས་ཏེ། གཏོང་བའི་སེམས་ཀྱི་ཤུགས་ཀྱིས་ལུས་ཀྱི་སྦྱོར་བ་དེས་ཡོངས་སུ་འཛིན་པ་ཐམས་ཅད་གཏོང་སྟེ། ཞེས་སོགས་རྒྱ་ཆེར་གསུངས་པ་བཞིན་ནོ། །འོ་ན་རང་དོན་དུ་ཅུང་ཟད་འབྱུང་བར་རིགས་པ་མ་ཡིན་ནམ་སྙམ་ན། ཟག་བཅས་ཀྱི་ལུས་ལ་སོགས་པ་གང་ལ་ཆགས་པའི་ཡུལ་ཐམས་ཅད་བཏང་པས་ཐར་པ་མྱ་ངན་ལས་འདའ་བ་འཐོབ་ལ། བདག་གི་བློའང་རང་གཞན་མྱ་ངན་ལས་འདས་པ་སྒྲུབ་པར་འདོད་པའི་ཕྱིར་ཐམས་ཅད་གཏང་བར་བྱའོ། །དེས་ན་གང་གི་ཚེ་མྱ་ངན་ལས་འདས་པ་དེའི་ཚེ་ཟག་བཅས་ཀྱི་ལུས་སོགས་ཐམས་ཅད་ངེས་པར་གཏོང་བར་ཆབས་གཅིག་ལ། གཞན་དོན་དུ་སེམས་ཅན་རྣམས་ལ་གཏོང་བ་མཆོག་ཡིན་པས་འདི་ལ་སེར་སྣ་བྱ་བར་མི་རིགས་སོ། །གཉིས་པ་ལ་གསུམ་སྟེ། ཐར་པའི་ཚུལ་དང་མཐུན་པར་ལུས་བཏང་བ། བསམ་སྦྱོར་ཆུད་མི་ཟ་བའི་རྒྱུར་སྨོན་པ། བསམ་པ་བཞིན་དུ་ལོངས་སྤྱོད་པའི་རྒྱུར་སྨོན་པའོ། །དང་པོ་ནི། བདག་གིས་ཉེར་མཁོ་སྦྱིན་པའི་སེམས་ཀྱི་ལུས་ཅན་ཐམས་ཅད་ལ་རང་རང་གི་འདོད་པ་སྒྲུབ་པའི་དོན་དུ་ལུས་འདི་ཅི་བདེར་བྱིན་ཟིན་གྱི། རྟག་ཏུ་གསོད་པ་དང་། ཚིག་ངན་གྱི་སྨོད་པའམ། དབྱུག་པས་བརྡེག་སོགས་ཅི་དགའ་བར་བྱེད་ལ་རག་སྟེ་ཅི་འདོད་པ་གྱིས་ཤིག གཞན་ཡང་རང་གི་ལུས་ལ་རང་གི་ལུས་ཀྱིས་རང་གི་ལུས་ལ་རྩད་འཇོར་བྱེད་དམ་ངག་གི་ཅོ་འདྲི་བ་དང་། ག་ཞ་སྟེ་བཞད་གད་ཀྱི་རྒྱུ་བྱེད་ཀྱང་རུང་། བདག་གི་ལུས་འདི་བྱིན་ཟིན་གྱིས་ལུས་འདི་ལ་བདེ་བ་སྒྲུབ་པའམ། དུཿཁ་བསྲུང་བ་ལ་སོགས་པའི་ཁ་ཏས་ཅི་ཞིག་བྱ་སྟེ་རང་གི་ཡིན་པའི་བློས་མི་བྱེད་དོ། །གཞན་ཡང་སེམས་ཅན་དེ་ལ་འཆི་བ་ལ་སོགས་པའི་འཇིགས་པ་ཡོད་ན་གནོད་པ་མི་འགྱུར་བར་དེ་བཟློག་པའི་ཁ་ན་མ་ཐོ་བ་མེད་པའི་དགེ་བའི་ལས་གང་ཡིན་པར་རང་གི་ལུས་ལ་བྱེད་དུ་ཆུག་ཅིག གཉིས་པ་ནི། བདག་ལ་དམིགས་ནས་དུས་འདིའམ། ཕ་རོལ་ནམ་དུ་ཡང་སེམས་ཅན་འགའ་ཡང་དོན་མེད་པ་མི་འདོད་པ་འབྱུང་བར་མ་གྱུར་ཅིག གཞན་ཡང་བདག་ལ་དམིགས་ནས་ཕ་རོལ་གང་དག་ཁྲོ་བའམ། དད་པའི་སེམས་བྱུང་བ་ན། དེ་ཉིད་རྟག་ཏུ་དེ་དག་གི་དོན་གཉིས་ཀུན་འགྲུབ་པའི་རྒྱུར་གྱུར་ཅིག གཞན་ཡང་གང་དག་བདག་ལ་ཁ་ཟེར་བ་སྟེ། བཞད་གད་དུ་བྱེད་དམ། ཅོ་འདྲི་ཡང་རུང་། དུས་གཞན་དག་ཏུ་སྒོ་གསུམ་གྱིས་གནོད་པ་བྱེད་པའམ། དེ་བཞིན་དུ་མེད་པའི་སྐྱོན་སྒྲོ་བཏགས་ནས་ཕྱིར་ཁ་གཏོང་པའང་རུང་བཏང་སྙོམས་པ་དང་དད་པ་ལ་སོགས་པ་དེ་དག་ཐམས་ཅད་བྱང་ཆུབ་སངས་རྒྱས་འཐོབ་པའི་སྐལ་བ་དང་ལྡན་པར་གྱུར་ཅིག གསུམ་པ་ནི། བདག་ནི་སྐྱོབ་པའི་མགོན་མེད་པ་མགོན་སྐྱབས་འདོད་པ་རྣམས་ཀྱི་མགོན་སྐྱབས་དང་། ལམ་དུ་ཞུགས་པ་རྣམས་ཀྱི་དེད་དཔོན་ཏེ་གཙོ་བོ་དང་། ཆུ་ལས་རྒལ་བར་འདོད་པ་རྣམས་ཀྱིས་ཇི་ལྟར་འོས་པ་བཞིན་གྲུ་དང་ནི་གཟིངས་དང་ཟམ་པ་ཉིད་དུ་གྱུར་ཅིག གླིང་དོན་གཉེར་ཞེས་པའི་བཤད་པ་འགྲེལ་པ་ལས་མི་འབྱུང་ཞིང་། མར་རེ་ཞེས་པ་དེའི་དོད་ཡིན་པས་མུན་པར་གནས་པ་མར་མེ་སྟེ་སྒྲོན་མ་འདོད་པ་རྣམས་ལ་མར་མེ་དང་། གནས་དང་མལ་ཆ་འདོད་པ་ལ་གནས་མལ། གཞན་ཡང་བདག་ནི་ལུས་ཅན་རིམ་གྲོོ་བྱ་བའི་དོན་དུ་བྲན་གཡོག་འདོད་པ་ཀུན་གྱི་བྲན་དུ་འགྱུར་བར་ཤོག ཡིད་ལ་བསམ་པ་བཞིན་འདོད་པ་ཐམས་ཅད་རྫོགས་པར་བྱེད་པའི་ནོར་བུ་དང་། དངོས་པོ་གང་དང་གང་འདོད་པའི་བསམ་པས་གང་གི་ནང་དུ་ལག་པ་བཅུག་ན་ཅི་འདོད་ཡོད་པའི་བུམ་པ་བཟང་པོ་དང་། རིགས་སྔགས་གང་ཀླགས་པ་ཙམ་གྱིས་དོན་ཐམས་ཅད་གྲུབ་པར་བྱེད་པ་དང་། གཅིག་པུར་གནོད་པ་དང་། ནད་ཐམས་ཅད་ཞི་བར་བྱེད་པའི་སྨན་ཆེན་དང་བསགས་པའི་འབྲས་བུ་ཀུན་འབྱིན་པའི་དཔག་བསམ་གྱི་ནི་ཤིང་དག་དང་། ལུས་ཅན་རྣམས་ཀྱི་གང་འདོད་པའི་དོན་བཞོར་ཡོད་པའི་འདོད་འཇོའི་བར་གྱུར་ཅིག གཞན་ཡང་ཇི་ལྟར་ས་སོགས་འབྱུང་བ་ཆེན་པོ་བཞི་སྣོད་བཅུད་ཀྱི་རྟེན་དུ་གྱུར་པ་དང་། ནམ་མཁའ་མཐའ་ཡས་པའི་སེམས་ཅན་གྱི་མལ་སྟན་འབྲུ་སྨན་བརྐྱང་བསྐུམ་ལ་སོགས་ཡོངས་སུ་སྤྱོད་པའི་གཞིར་གྱུར་པ་དེ་བཞིན་དུ་དུས་རྟག་པར་ཡང་སེམས་ཅན་དཔག་ཏུ་མེད་པའི་བཏུང་བ་དང་ཁྲུས་ལ་སོགས་རྣམ་པ་མང་པོ་ཉེ་བར་འཚེ་བ་ཇི་སྙེད་པའི་གཞིར་ཡང་ཤོག གསུམ་པ་བསྡུས་ཏེ་བསྟན་པ་ནི། དེ་བཞིན་དུ་རྒྱུན་རིང་ཞིང་རྒྱ་ཆེ་བས་ནམ་མཁའི་མཐས་གཏུགས་པའི་སེམས་ཅན་ཁམས་ལ་རྣམ་པ་ཀུན་ཏུ་སེམས་ཅན་ཐམས་ཅད་ལ་འཁོར་བའི་དུཿཁ་ལས་མྱ་ངན་ལས་འདས་ས་མ་ཐོབ་བར་དུ། བདག་ནི་སེམས་ཅན་ཐམས་ཅད་ཀྱི་ཉེར་འཚོའི་རྒྱུ་སངས་རྒྱས་ཐོབ་ནས་སེམས་ཅན་གྱི་དོན་བྱེད་པར་ཡང་ཤོག བློ་གྲོས་མི་ཟད་པ་ལས་ཀྱང་། ལུས་འདི་བདག་གིས་སེམས་ཅན་ཐམས་ཅད་ཀྱི་བྱ་བ་ཅི་ཡོད་པ་ལ་ངེས་པར་བྱས་ཏེ། དཔེར་ན་སའི་ཁམས་དང་། ཆུའི་ཁམས་དང་། མེའི་ཁམས་དང་། རླུང་གི་ཁམས་དང་། འབྱུང་བ་ཆེན་པོ་བཞི་པོ་འདི་དག་སྒོ་སྣ་ཚོགས་དང་། རྣམ་གྲངས་སྣ་ཚོགས་དང་། དམིགས་པ་སྣ་ཚོགས་དང་། ཡོ་བྱད་སྣ་ཚོགས་དང་། ལོངས་སྤྱོད་སྣ་ཚོགས་ཀྱིས་ཉེ་བར་ལོངས་སྤྱོད་པ་དང་། ཡོངས་སུ་ལོངས་སྤྱོད་པར་བྱེད་པ་དེ་བཞིན་དུ་བདག་གིས་ཀྱང་འབྱུང་བ་ཆེན་པོ་བཞི་འདུས་པའི་ལུས་འདི་སྒོ་སྣ་ཚོགས་དང་། རྣམ་གྲངས་སྣ་ཚོགས་དང་། དམིགས་པ་སྣ་ཚོགས་དང་། ཡོ་བྱད་སྣ་ཚོགས་དང་། ལོངས་སྤྱོད་སྣ་ཚོགས་ཀྱིས་རྒྱ་ཆེར་སེམས་ཅན་ཐམས་ཅད་ཀྱི་ཉེ་བར་འཚེ་བར་བྱའོ་ཞེས་རྒྱ་ཆེར་གསུངས་སོ། །གཉིས་པ་དངོས་གཞི་ལ་གཞུང་དོན་དང་། སྤྱི་དོན། དང་པོ་ནི། བྱང་ཆུབ་ཀྱི་སེམས་དེ་ཡང་དགེ་བའི་བཤེས་གཉེན་མཚན་ཉིད་དང་ལྡན་པའམ། དེ་མ་རྙེད་ན་རྒྱལ་བ་རྒྱལ་སྲས་ཐོགས་པ་མེད་པའི་སྤྱན་མངའ་བ་རྣམས་མདུན་དུ་བལྟས་ལ། དད་པ་དྲག་པོ་དེ་ཁོ་ན་ཉིད་ལ་ལྷག་པར་མོས་ཤིང་སྐྱབས་དང་དཔུང་གཉེན་མེད་པ་རྣམས་ལ་སྙིང་རྗེ་དང་ལྡན་པས་སྔར་ཇི་སྐད་བཤད་པའི་སྦྱོར་བའི་ཆོ་ག་རྣམས་སྔོན་དུ་བཏང་ནས་ཚིགས་བཅད་གཉིས་པོ་འདིས་ཡང་དག་པར་བླང་བར་བྱ་སྟེ། ཚུལ་ཇི་ལྟར་སྔོན་གྱི་བདེ་བར་གཤེགས་པ་རྣམས་ཀྱི་བྱང་ཆུབ་ནི་བག་ཆགས་དང་བཅས་པའི་སྒྲིབ་པ་སྤངས་ཤིང་། ཆོས་ཐམས་ཅད་རང་བཞིན་མེད་པར་ཐུགས་སུ་ཆུད་པའི་སངས་རྒྱས་ཏེ། དེ་ཐོབ་པར་འདོད་པའི་ཐུགས་ལྷག་པའི་སེམས་ནི་བསྐྱེད་པ་དང་། བྱང་ཆུབ་སེམས་དཔའི་བསླབ་པ་གང་སེམས་བསྐྱེད་ནས་རྟག་ཏུ་བྱ་བར་འོས་པ་ལ་བདེ་བར་གཤེགས་པ་དེ་དག་གི་ལས་དང་པོ་པ་ལ་སོགས་པ་ནུས་པ་ཇི་ལྟ་བར་གོ་རིམ་བཞིན་དུ་བསླབས་ཤིང་གནས་པའི་ཚུལ་ལྟར་བདག་གིས་ཀྱང་དེ་བཞིན་དུ་འགྲོ་བ་ཀུན་ལ་ཕན་ཞིང་བདེ་བའི་དོན་གྱི་ཆེད་དུ་བྱང་ཆུབ་ཀྱི་སེམས་ནི་བསྐྱེད་པར་བགྱི་ཞིང་བསླབ་པ་ལ་བསླབས་པ། དེ་བཞིན་དུ་ནི་བྱང་སེམས་ཀྱི་བསླབ་པ་ལ་རིམ་པ་བཞིན་དུ་སློབ་པར་བགྱིའོ། །གཉིས་པ་ལ་གཉིས་ཏེ། སེམས་བསྐྱེད་ཀྱི་སྤྱི་དོན་དང་། སྡོམ་པའི་སྤྱི་དོན། དང་པོ་ལ། རྒྱུ། ངོ་བོ། འབྲས་བུ་གསུམ་ལས། དང་པོ་ནི། ཆོས་བཞི་སྟེ། ཆོས་བཅུ་པའི་མདོ་ལས། རིགས་ཀྱི་བུ་འདི་ལ་བྱང་ཆུབ་སེམས་དཔའི་རིགས་ལ་གནས་པར་གྱུར་པ་བྱང་ཆུབ་ཏུ་སེམས་བསྐྱེད་པ་ན་དེ་བཞིན་གཤེགས་པའམ། དེ་བཞིན་གཤེགས་པའི་ཉན་ཐོས་ཀྱིས་བསྐུལ་ཞིང་སྐྱོབ་པར་བྱས། ཡང་དག་པར་འཛིན་དུ་བཅུག་སྟེ། བླ་ན་མེད་པར་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པ་འདི་ནི། བྱང་ཆུབ་ཀྱི་སེམས་ལ་མོས་པའི་རྒྱུ་དང་པོའོ། །རྫོགས་པའི་བྱང་ཆུབ་བམ་བྱང་ཆུབ་ཀྱི་སེམས་ཀྱི་བསྔགས་པ་བརྗོད་པ་ཐོས་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པ་འདི་ནི་བྱང་ཆུབ་ཀྱི་སེམས་རྒྱུ་གཉིས་པའོ། །དེ་སེམས་ཅན་སྐྱོབ་པ་མེད་པ་དང་། སྐྱབས་མེད་པ་དང་། གླིང་མེད་པ་རྣམས་མཐོང་ནས་སྙིང་རྗེའི་སེམས་ཉེ་བར་བཞག་སྟེ། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་བར་དུ་སེམས་བསྐྱེད་པ་འདིའི་རྒྱུ་གསུམ་པའོ། དེ་བཞིན་གཤེགས་པའི་སྐུ་རྣམ་བ་ཐམས་ཅད་ཡོངས་པ་མཐོང་ནས་དགའ་བ་བསྐྱེད་དེ། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པ་འདི་ནི་རྒྱུ་བཞི་པའོ། །ཞེས་སོ། གཉིས་པ་ངོ་བོ་ལ་དྲུག མཚན་ཉིད་དང་། མཚོན་བྱའི་དབྱེ་བ། བླང་བའི་ཆོ་ག བླངས་ནས་བསྲུང་ཚུལ། སེམས་བསྐྱེད་གཏོང་བའི་རྒྱུ། ཉམས་ན་ཕྱིར་བཅོས་པའོ། དང་པོ་ནི། གཞན་དོན་དུ་སངས་རྒྱས་འདོད་པའི་སེམས་པ་འདུན་པ་དང་མཚུངས་ལྡན་གྱི་སེམས་ཏེ། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་མངོན་རྟོགས་རྒྱན་ལས་གསུངས་པ་དང་། མདོ་སྡེའི་བརྒྱན་ལས། བསྟན་པ་རྣམས་ཀྱི་སྨོན་ལམ་ནི། །སེམས་དཔའི་འདུན་ནང་བཅས་པ་སྟེ། །ཞེས་སོ། གཉིས་པ་ནི། བསམ་སྦྱོར་གཙོ་ཆེ་བའི་སྒོ་ནས་སྨོན་འཇུག་གཉིས་ཏེ། གཞུང་དུ་བསྟན་ཟིན་ཏོ། །ཐོབ་ཚུལ་གྱི་སྒོ་ནས་བརྡ་དང་ཆོས་ཉིད་ཀྱིས་ཐོབ་པ་གཉིས། ས་མཚམས་ཀྱིས་དབྱེ་ན་བརྒྱན་དུ། སེམས་བསྐྱེད་དེ་ནི་ས་རྣམས་ལ། །མོས་དང་ལྷག་བསམ་དག་པ་དང་། །རྣམ་པར་སྨིན་པ་གཞན་དུ་འདོད། །དེ་བཞིན་སྒྲིབ་པ་སྤངས་པའོ། །ཞེས་བཞིར་བཤད་ཅིང་། གྲོགས་དང་དཔེའི་སྒོ་ནས་དབྱེ་ན། དེ་ཡང་ས་གསེར་ཟླ་བ་མེ། །གཏེར་དང་རིན་ཆེན་འབྱུང་གནས་མཚོ། །རྡོ་རྗེ་རི་སྨན་བཤེས་གཉེན་དང་། །ཡིད་བཞིན་ནོར་བུ་ཉི་མ་གླུ། །རྒྱལ་པོ་མཛོད་དང་ལམ་པོ་ཆེ། །བཞོན་པ་བཀོད་མའི་ཆུ་དང་ནི། །སྒྲ་བརྙན་ཆུ་བོ་སྤྲིན་རྣམས་ཀྱི། །རྣམ་པ་ཉི་ཤུ་རྩ་གཉིས་སོ། །ཞེས་པ་ལྟར་རོ། །ངོ་བོའི་སྒོ་ནས་ཀུན་རྫོབ་དང་། དོན་དམ་སེམས་བསྐྱེད་གཉིས་སོ། །གསུམ་པ་ལ་གསུམ་ལས་དང་པོ་བླང་བའི་ཡུལ་ནི། སྔོན་གྱི་སངས་རྒྱས་དང་ད་ལྟའི་དབང་དུ་མཛད་ནས། སྡོམ་པ་ཉི་ཤུ་པར། བླ་མ་སྡོམ་ལ་གནས་ཤིང་མཁས། །ནུས་དང་ལྡན་ལས་བླང་བར་བྱའོ། །ཞེས་སོ། །དེ་ལྟ་བུའི་དགེ་བའི་བཤེས་གཉེན་མ་རྙེད་ན་དཀོན་མཆོག་གི་རྟེན་ནམ། སངས་རྒྱས་དང་སྲས་ཐོགས་པ་མེད་པའི་སྤྱན་མངའ་བ་མདུན་དུ་དམིགས་ལའོ། །གཉིས་པ་ལེན་པའི་གང་ཟག་ནི། །སྐྱེས་པ་དང་བུད་མེད་ཀྱི་རྟེན། བསམ་པ་ཕུན་སུམ་ཚོགས་པ་དང་ལྡན་པ་ཡིན་པར་བཤད་ཀྱང་དེ་ཁོ་ནར་མ་ངེས་ཏེ། ཤེར་ཕྱིན་གྱི་མདོར། ལྷའི་བུ་གང་གིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་མ་སྐྱེད་པ་དེ་དག་གིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པ་བྱ་བ་བསྟན་པར་བྱ། ཞེས་དང་། རྒྱ་མཚོས་ཞུས་པ་ལས། ཀླུ་ཁྲི་ཉིས་སྟོང་གིས་སེམས་བསྐྱེད་པ་ལ་སོགས་གསུངས་པས་སོ། །ཞེས་འཆད་དོ། །དེས་ན་སངས་རྒྱས་ཐོབ་པར་འདོད་ཅིང་སེམས་བསྐྱེད་ཀྱི་བསླབ་པ་ལ་སློབ་ནུས་ཐམས་ཅད་ཡིན་ནོ། །གསུམ་པ་ཚུལ་ཇི་ལྟར་བླང་བ་ནི། འཕགས་པ་ཀླུ་སྒྲུབ་ཀྱིས། ཕྱག་འཚལ་སྡིག་བཤགས་སྐྱབས་འགྲོ་ལུས་དབུལ་བ་རྣམས་སྔོན་དུ་བཏང་སྟེ་སྨོན་པའི་སེམས་བསྐྱེད་ནས་མཇུག་བསྔོ་བ་དང་མཇུག་སེམས་བླངས་ནས། འཕགས་པ་བདག་བྱང་ཆུབ་སེམས་དཔའ་ལགས་ཀྱི། བྱང་ཆུབ་སེམས་དཔར་གཟུང་དུ་གསོལ། ཞེས་དང་། རྗེས་བསྔོ་བ་བྱ་བར་བཤད་དོ། རྫེ་ཏཱ་རིས། སྦྱོར་བ་བཤེས་གཉེན་ལ་གསོལ་བ་གདབ་པ་དང་། ཡན་ལག་བདུན་སྐྱབས་འགྲོ་དང་བཅས་པ་དང་། བསམ་པ་སྦྱང་བ་སྔོན་དུ་བཏང་། དངོས་བཞི་ལ་སྨོན་འཇུག་སྟབས་གཅིག་ཏུ་བཟུང་ནས་བསླབ་པ་སྦྱིན་ཏེ་མཇུག་དགའ་བ་སྒོམ་པར་ཡིད་དམ་བླང་བར་ཆོ་གར་བཤད་དོ། དོན་དམ་སེམས་བསྐྱེད་ནི་ཆོ་ག་ལས་མི་སྐྱེ་སྟེ། རྫོགས་པའི་སངས་རྒྱས་རབ་གཉེན་བྱས། །བསོད་ནམས་ཡེ་ཤེས་ཚོགས་རབ་བསགས། །ཆོས་ལ་མི་རྟོག་ཡེ་ཤེས་ནི། །སྐྱེས་ཕྱིར་དེ་ནི་དམ་པར་འདོད། །ཅེས་མདོ་སྡེ་རྒྱན་དུ་བཤད་པ་དང་། ཀླ་སྒྲུབ་ཀྱིས། བྱང་ཆུབ་ཀྱི་སེམས་བསྒོམ་པ་རྣམ་པར་བཤད་པར། དེ་ལྟར་བྱང་ཆུབ་ཀྱི་སེམས་བསྐྱེད་པ་ནི་སྨོན་ལམ་གྱི་རང་བཞིན་ནི་ཀུན་རྫོབ་ཀྱི་རྣམ་པའོ། །བྱང་ཆུབ་སེམས་དཔའ་སྔགས་ཀྱི་སྒོ་ན་སྤྱད་པ་སྤྱོད་པར་འདོད་པ་རྣམས་ཀྱིས་མ་བསྒྲིམས་ཤིང་། དོན་དམ་ཡང་སྒོམ་པའི་སྟོབས་ཀྱིས་བསྐྱེད་པར་བྱའོ་ཞེས་གསུངས་པའི་ཕྱིར། བཞི་པ་མི་ཉམས་པའི་རྒྱུ་ནི། དཔལ་མར་མེ་མཛད་ཀྱི་སེམས་བསྐྱེད་དང་། སྡོམ་པའི་ཆོ་གའི་རིམ་པར་གསུངས་པ་ལྟར། ཉིན་མཚན་དུས་དྲུག་ཏུ་སེམས་བསྐྱེད་པའམ། དཀར་པོའི་ཆོས་བཞི་ལ་སློབ་པ་དང་སེམས་བསྐྱེད་ཉམས་པའི་རྒྱུ་ནག་པོའི་ཆོས་བཞི་སྤོང་བ་ལ་སློབ་པ་སྟེ། དེ་ལ་དཀར་པོ་ཆོས་བཞི་ནི། འོད་སྲུང་གི་ལེའུ་ལས། སྲོག་གི་ཕྱིར་ཡང་བརྫུན་ཚིག་མི་སྨྲ་ཞིང་། །རྟག་ཏུ་དོན་དང་ལྡན་པའི་ཚིག་རྣམས་སྨྲ། །སྒྱུ་ནང་གཡོ་ནི་རྟག་ཏུ་རྣམ་སྤངས་ཏེ། །ལྷག་པའི་བསམ་པས་སེམས་ཅན་རྟག་ཏུ་བལྟ། །སེམས་ཅན་དག་པ་བྱང་ཆུབ་གང་བཞུགས་པ། །བྱང་ཆུབ་སེམས་དཔའ་དེ་ལ་སྟོན་པར་སེམས། །སྟོན་པའི་འདུ་ཤེས་ཉེ་བར་བཞག་ནས་ཀྱང་། །དེ་དག་བསྔགས་པ་ཕྱོགས་བཞིར་བརྗོད་པར་བྱེད། །སེམས་ཅན་གང་དག་ཡོངས་སུ་སྨིན་བྱེད་པ། །བླ་མེད་ཡེ་ཤེས་ཡང་དག་འཛིན་དུ་འཇུག །ཆོས་དེ་དག་ལ་རབ་ཏུ་གནས་པ་རྣམས། །བྱང་ཆུབ་སེམས་ནི་ནམ་ཡང་བརྗེད་མི་འགྱུར། ཞེས་དང་། ནག་པོའི་ཆོས་བཞི་ཡང་དེ་ཉིད་དུ། སྦྱིན་གནས་བླ་མ་བསྒོ་བཞིན་མི་བྱེད་དང་། །གཞན་དག་ལ་ཡང་ཐེ་ཚོམ་ཉེར་བསྒྲུབ་དང་། །སེམས་ཅན་གང་དག་བྱང་ཆུབ་རབ་བཞུགས་པ། །དེ་ལ་བསྔགས་སྨིན་མི་སྙན་སྨྲ་བ་དང་། །སྒྱུ་དང་གཡོ་དང་བརྒྱན་ལ་དོར་བྱེད་པས། །གཞན་ལ་རྟེན་གྱི་བསམ་པས་མ་ཡིན་པ། །ཆོས་བཞི་འདི་དག་ཀུན་ཏུ་བརྟེན་བྱས་ནས། །སངས་རྒྱས་བྱང་ཆུབ་སེམས་མཆོག་ཉམས་པར་འགྱུར། །ཞེས་སོ། །ལྔ་པ་ནི། སེམས་རྩམ་པ་ལྟར་ན་རིགས་མེད་པ་དང་། སྡིག་པའི་གྲོགས་པོས་ཟིན་པ་དང་། རང་བཞིན་གྱི་སྙིང་རྗེ་ཆུང་བ་དང་། འཁོར་བའི་དུ་ཁཿདྲག་ལ་ཡུན་རིང་བས་འཇིགས་ཤིང་དངངས་སྐྲག་པའོ། །དྲུག་པ་ནི། དངངས་སྐྲག་པའོ། གལ་ཏེ་གཏོང་རྒྱུ་འགའ་ཞིག་འབྱུང་། ཉིན་ཐུན་མོང་ལས་འདས་ན་ཉེས་དམིགས་ལས་འཇིགས་ཤིང་འགྱོད་པས་བཤགས་ཏེ་སླར་ཡང་བླ་མའམ་དཀོན་མཆོག་གི་དྲུག་དུ་བླང་བར་བྱའོ། །གསུམ་པ་འབྲས་བུ་ནི། ཚེ་འདིར་ཡང་འཇིག་རྟེན་གྱི་ཡོན་གནས་དང་། བླ་མ་དང་། བསོད་ནམས་ཀྱི་ཞིང་དང་། འཇིག་རྟེན་གྱི་ཕ་དང་འདྲ་བར་འགྱུར་བ་དང་། གནས་སྐབས་ཐམས་ཅད་དུ་མི་དང་། མི་མ་ཡིན་པས་གནོད་པ་མེད་པའི་བསོད་ནམས་ཡོངས་སུ་འཛིན་པ་དང་། ཚེ་ཕྱི་མར་ལུས་སེམས་ལ་གནོད་པ་ཉུང་ཞིང་གཞན་དོན་ལ་ངལ་བ་དང་། བརྗེད་པ་དང་སེམས་ཉམས་པར་མི་འགྱུར་ལ་གནས་ངན་ལེན་འབྱུང་བར་འགྱུར་བ་དང་། བརྒྱ་ལ་ངན་སོང་དུ་སྐྱེས་པར་གྱུར་ཀྱང་དུ་ཁཿཆུང་ཞིང་མྱུར་དུ་ཐར་བར་འགྱུར་ལ་སངས་རྒྱས་འཐོབ་པ་ཡིན་ནོ། གཉིིས་པ་སྡོམ་པའི་སྤྱི་དོན་ལ་བརྒྱད། སྐྱེ་བའི་རྒྱུ། མཚན་ཉིད། རབ་ཏུ་དབྱེ་བ། ལེན་པའི་ཆོ་ག བླངས་ནས་བསྲུང་ཚུལ། སྡོམ་པ་གཏོང་བའི་རྒྱུ། ཉམས་ན་སྤྱིར་བཅོས། བསྲུང་བའི་ཕན་ཡོན་ནོ། དང་པོ་བྱང་སེམས་ཀྱི་སྡོམ་པའི་རྒྱུ་ནི། སྔར་བཤད་པའི་སེམས་བསྐྱེད་སྐྱེ་བའི་རྒྱུ་ཡང་ཡིན་མོད་ཀྱི། གཙོ་ཆེར་སྨོན་འཇུག་གི་སེམས་དང་། བྱང་སེམས་ཀྱི་ཚུལ་ཁྲིམས་ལ་སློབ་པར་འདོད་པ་ཡིན་ནོ། གཉིས་པ་ནི། བྱེ་བཤད་དུ། བྱང་ཆུབ་སེམས་དཔའི་སྡོམ་པ་ནི། ལུས་དང་སྲོག་གིས་བསྡུས་པའི་དངོས་པོ་ལ་མི་ལྟ་བར་ལུས་དང་ངག་དང་སེམས་ཀྱི་རྣམ་པ་ཐམས་ཅད་དུ་གཞན་ལ་ཕན་འདོགས་པར་བཞུགས་པའོ། །ཞེས་གསུངས་སོ། །དོན་དུ་ན་བྱང་སེམས་སློབ་པའི་རྒྱུད་ཀྱིས་བསྡུས་པའི་ཚུལ་ཁྲིམས་སོ། །གསུམ་པ་དབྱེ་ན་སྨོན་པའི་ཚུལ་ཁྲིམས། དགེ་བ་ཆོས་སྡུད་ཀྱི། སེམས་ཅན་དོན་བྱེད་ཀྱི་ཚུལ་ཁྲིམས་གསུམ་སྟེ། བྱང་སར། བྱང་ཆུབ་སེམས་དཔའི་ཚུལ་ཁྲིམས་ནི་དེ་དག་ཟད་དོ། །ཞེས་པ་ལྟར། བཞི་པ་གསུམ་ལས། དང་པོ་བླང་བའི་ཡུལ་ནི། སྤྱོད་པ་བསྡུས་པའི་སྒྲོན་མར། སྡོམ་པའི་ཆོ་ག་ལ་མཁས་དང་། །བདག་ཉིད་གང་ཞིག་སྡོམ་ལ་གནས། སྡོམ་པ་འབོགས་བཟོད་སྙིང་རྗེར་ལྡན། །བླ་མ་བཟང་པོ་ཤེས་པར་བྱ། །ཞེས་པ་ལྟར་རམ། ཡང་ན་རྒྱལ་བ་སྲས་བཅས་ཡིད་ཀྱིས་དམིགས་ཏེ་ལེན་པའོ། །གཉིས་པ་ལེན་པའི་གང་ཟག་ནི། རྒྱུའི་བསམ་པ་དེ་ལྟ་བུ་དང་ལྡན་པའི་ཁྱིམ་པའང་རབ་ཏུ་བྱུང་བའོ། །གསུམ་པ་ཇི་ལྟར་བླང་བའི་ཡུལ་ནི། བྱང་སར་བཤད་པ་ལྟར། སྦྱོར་བ་ཕྱག་འཚལ་ཞིང་གསོལ་བ་གདབ་པ། ཕན་ཡོན་བརྗོད་དེ་སྤྲོ་བ་བསྐྱེད་པ། རྒྱལ་བ་རྒྱལ་སྲས་ཀྱི་ཡོན་ཏན་དྲན་ཞིང་མདུན་དུ་དམིགས་ཏེ་མཆོད་པ་བྱས་ནས་སླར་ཡང་གསོལ་བ་བཏབ་ནས་དྲན་པ་རྩེ་གཅིག་ཏུ་བཞག་སྟེ་དང་བ་བསྐྱེད་ཅིང་སྡོམ་པ་དེ་རིང་པོར་མི་ཐོགས་པར་སྐྱེ་བར་འགྱུར་ཞེས་བསམ་པ་ལ་སོགས་པ་རྣམས་སྔོན་དུ་བཏང་ནས་དངོས་གཞི་ལ་དྲི་བ་དང་། ལན་བཏབ་པའི་སྒོ་ནས་ཚུལ་ཁྲིམས་གསུམ་ནོད་པར་ལན་གསུམ་གྱི་བར་དུ་ཁས་བླངས་ཏེ། མཇུག་མཁྱེན་པར་གསོལ་བ། ཡེ་ཤེས་གཟིགས་པ། བཀའ་དྲིན་གྱི་མཆོད་པ་བྱ་བ། སྡོམ་པའི་ཕན་ཡོན། བསྲུང་བའི་ཚུལ། སྣོད་མིན་ལ་མ་སྒྲག་པར་གདམས་པའོ། །ཡང་ན་གཞུང་དུ་སྨོས་པ་ལྟར་རོ། །ལྔ་པ་ལ་སྤང་བྱ་དང་། སྒྲུབ་བྱ་གཉིས་ཀྱི་དང་པོ་ནི། བསླབ་བསྡུས་སུ། དཀོན་མཆོག་གསུམ་གྱི་དཀོར་འཕྲོག་པ། །ཕས་ཕམ་པ་ཡི་ལྟུང་བར་འདོད། །དམ་པའི་ཆོས་ནི་སྤོང་བྱེད་པ། །གཉིས་པར་ཐུབ་པས་གསུངས་པ་ཡིན། །ཚུལ་ཁྲིམས་འཆལ་བའི་དགེ་སློང་ལའང་། །ངུར་སྨྲིག་འཕྲོག་དང་རྡེག་པ་དང་། །བརྩོན་རར་འཇུག་པ་བྱེད་པ་དང་། །རབ་དུ་འབྱུང་ལས་འབེབས་པ་དང་། །མཚམས་མེད་ལྔ་པོ་བྱེད་པ་དང་། །ལོག་པར་ལྟ་བ་འཛིན་པ་དང་། །གྲོང་ལ་སོགས་པ་འཇིག་པ་ཡང་། །རྩ་བའི་ལྟུང་བར་རྒྱལ་བས་གསུངས། །བློ་སྦྱོང་མ་བྱས་སེམས་ཅན་ལ། སྟོང་པ་ཉིད་ནི་བརྗོད་པ་དང་། །སངས་རྒྱས་ཉིད་ལ་བཞུགས་པ་དག །རྫོགས་པའི་བྱང་ཆུབ་ཟློག་པ་དང་། །སོ་སོར་ཐར་པ་ཡོངས་སྤངས་ཏེ། །ཐེག་པ་ཆེ་ལ་སྦྱོར་བ་དང་། །སློབ་པའི་ཐེག་པས་ཆགས་ལ་སོགས། །སྤོང་པར་འགྱུར་བ་མིན་ཞེས་འཛིན། །ཕ་རོལ་དག་ཀྱང་འཛིན་འཇུག་དང་། །རང་གི་ཡོན་ཏན་བརྗོད་པ་དང་། །རྙེད་པ་དང་ནི་བཀུར་སྟི་དང་། །ཚིགས་བཅད་རྒྱུ་ཡིས་གཞན་སྨོད་དང་། །བདག་ནི་ཟབ་མོ་བཟད་པ་འོ། །ཞེས་དང་། །ལོག་པ་ཉིད་ནི་སྨྲ་བ་དང་། །དགོ་སློང་ཆད་པས་སྤྱོད་འཇུག་དང་། །དཀོན་མཆོག་གསུམ་གྱི་སྦྱིན་བྱེད་དང་། །སྦྱིན་པ་ལེན་པར་བྱེད་པ་དང་། །ཞི་གནས་དོར་བར་བྱེད་པ་དང་། །ཡང་དག་འཇོག་གི་ལོངས་སྤྱོད་རྣམས། །ཁ་ཏོན་བྱེད་ལ་སྦྱིན་པ་རྣམས། །དེ་དག་རྩ་བའི་ལྟུང་བ་སྟེ། །སེམས་ཅན་དམྱལ་བ་ཆེན་པོའི་རྒྱུ། །ཞེས་པའི་ལྟུང་བ་རྣམས་ནམ་མཁའི་སྙིང་པོའི་མདོ་ལས་བཤད་པ་ཡིན་ལ། འཕགས་པ་ཐོག་མེད་དང་། སློབ་དཔོན་ཙནྟྲ་གོ་མིས་བྱང་ས་དང་། སྡོམ་ཉི་ཤུ་པར་རྩ་བའི་ལྟུང་བ་བཞིར་གསུངས་པའི། རྙེད་དང་བསྐུར་སྟི་ཆགས་པ་ཡིས། །བདག་བསྟོད་གཞན་ལ་སྨོད་པ་དང་། །ཞེས་པ་ནི། འདིར། རང་གི་ཡོན་ཏན་བརྗོད་པ་དང་། །ཞེས་པ་དེ་ཡིན་པས་ལོགས་སུ་མི་བགྲང་ཞིང་། དེའི་དོད་དུ་ཐབས་ལ་མཁས་པའི་མདོ་ནས་གསུངས་པ་བཞིན། སྨོན་པ་སེམས་བསྐྱེད་བཏང་པ་བསྣན་པས་བཞི་སྟེ། ཇི་སྐད་དུ། བསླབ་བཏུས་སུ། བྱང་ཆུབ་སེམས་ནི་ཡོངས་དོར་དང་། །ཆགས་དང་སེར་སྣ་མི་ཟད་པས། །སློང་ལ་སྦྱིན་པར་མི་བྱེད་དང་། །བསྒྲིམས་ཏེ་དགའ་བར་བྱེད་པ་ན། །སེམས་ཅན་ལ་ནི་མི་བཟོད་པར། །ཁྲོས་པས་སེམས་ཅན་རྡེག་པ་དང་། །ཉོན་མོངས་པ་དང་གཞན་མཐུན་པས། །ཆོས་ལྟར་བཅོས་པ་བརྗོད་པ་འོ། །ཞེས་སོ། དེ་ལྟར་ན་རྒྱལ་པོའི་དང་པོ་དང་བླུན་པོའི་དང་པོ་འདྲ་ཞིང་། གྲོང་སོགས་འཇོམས་པ་བླུན་པོའི་གཉིས་པ་དང་། རྒྱལ་པོའི་གཉིས་པ་གསུམ་པ་བཞི་པ་རྣམས་བླུན་པོའི་གསུམ་པ་བཞི་པ་ལྔ་པ་ཡིན་ལ། ལོག་ལྟ་འཛིན་པ་བློན་པོ་ལ་མ་གསུངས་པས། ནམ་མཁའི་སྙིང་པོའི་མདོ་ལས། རྩ་ལྟུང་རྫས་སུ་བཅུ་བཞི་པ་མིང་གི་སྒོ་ནས་བཅོ་བརྒྱད། འཕགས་པའི་བཤད་པ་གསུམ་སྨོན་པ་བཏང་པ་དང་བཞི་སྟེ། རྫས་སུ་བཅོ་བརྒྱད་མིང་དུ་ཉི་ཤུ་རྩ་གཉིས་སློབ་དཔོན་བཞེད་པར་གསལ་མོད། གཞན་དག་ནི་དོན་འདི་ཙམ་ལའང་བློ་ཁ་མ་ཕྱོགས་པར་སྣང་ངོ་། །བསྒྲུབ་བྱ་ནི། ཚུལ་ཁྲིམས་གསུམ་གྱིས་སེམས་གནས་པ་དང་། སངས་རྒྱས་ཀྱི་ཆོས་ཡོངས་སུ་རྫོགས་པ་དང་། སེམས་ཅན་སྨིན་པར་བྱེད་པ་ལ་སློབ་པའོ། །དྲུག་པ་ནི། སྨོན་པའི་སེམས་བཏང་བ། མི་བརྡ་འཕྲད་པའི་དྲུང་དུ་ཕུལ་བ། རྩ་ལྟུང་བྱུང་བའོ། །བདུན་པ་ནི། དེ་ཉིད་དུ་རྨི་ལམ་འཕགས་པ་ནམ་མཁའི་སྙིང་པོའི་མདུན་དུ་འདུག་སྟེ་བཤགས་པར་བྱ། ཞེས་པ་ལྟར་རམ། སྡོམ་པ་སླར་ཡང་བླང་བར་བྱ། ཟག་པ་འབྲིང་ནི་གསུམ་ལ་བཤགས། །གཅིག་གི་མདུན་དུ་ལྷག་མ་རྣམས། །ཞེས་སྡོམ་པ་ཉི་ཤུ་པར་གསུངས་པ་ལྟར་ཏེ་སྔ་མ་འདིར་ནི་གཙོ་བོ་ཡིན་ཏེ། ཕྱི་མ་ལྟར་ན་ཟག་པ་ཆེ་འབྲིང་གསུམ་ནི་ངོ་ཚ་ཁྲེལ་ཡོད་མི་སྐྱེ་ལ། ཉེས་པ་དེ་ལ་དགའ་བས་ཡོན་ཏན་དུ་ལྟ་ཞིང་མི་ལྡོག་པར་ཉོན་མོངས་དྲག་པོས་རྒྱུན་དུ་གཅོད་ཅིང་བསམ་པ་མི་གཏོང་བ་དང་། སླར་ངོ་ཚ་ཁྲེལ་ཡོད་ཅུང་ཟད་སྐྱེ་བས་གསོལ་བ་བཏབ་པས་ལྡོག་པ་དང་། ངོ་ཚ་ཁྲེལ་ཡོད་མྱུར་དུ་སྐྱེ་ཞིང་གཞན་གྱིས་མ་བསྐུལ་བར་ལྡོག་པའོ་ཞེས་སྡོམ་པ་ཉི་ཤུ་པའི་འགྲེལ་པར་བྱང་ཆུབ་བཟང་པོས་བཤད་དོ། །བརྒྱད་པ་ནི། ཚེ་འདིར་ཡང་བསོད་ནམས་ཚད་མེད་པ་དང་། དགའ་བཞིན་ཚེའི་དུས་བྱེད། གང་སྐྱེས་སུ་ཚུལ་ཁྲིམས་ངང་གིས་འབྱུང་། རིགས་མཚུངས་ཀྱི་དགེ་བཤེས་ཀྱིས་འཛིན། སངས་རྒྱས་ཀུན་གྱིས་བུ་སྡུག་འདྲ་བར་དགོངས། མཐར་སངས་རྒྱས་འཐོབ་པ་རྣམས་ཡིན་ནོ། །གསུམ་པ་རྗེས་ཀྱི་བྱ་བ་ལ་གཉིས། །རང་དགའ་བ་བསྒོམ་པ་དང་། གཞན་དགའ་བ་བསྐྱེད་པའོ། །དང་པ་ོལ་གཉིས་ཀྱི། དང་པོ་རང་དོན་འགྲུབ་པས་དགའ་བ་བསྒོམ་པ་ནི། སྔར་བཤད་པ་དེ་ལྟར། སྦྱོར་དངོས་ཀྱི་སྒོ་ནས་ཡོད་མེད་ལས་འདས་པའི་བློ་དང་ལྡན་པའི་བྱང་སེམས་ཀྱིས་སེམས་རབ་ཏུ་དང་བས་སྨོན་འཇུག་བྱང་ཆུབ་ཀྱི་སེམས་བཟུང་ནས་འཇུག་གི་སྦྱོར་དངོས་ལྟར་རྒྱས་པར་བྱ་བའི་ཕྱིར་བདག་གིས་སེམས་ནི་འོག་ནས་འབྱུང་བ་འདི་ལྟར་བསྲུངས་པ་དང་དག་པ་དང་སྤེལ་བའི་སྒོ་ནས་གཟེངས་བསྟོད་དོ། །ཇི་ལྟར་གཟེངས་བསྟོད་ཟེར་ན། དུས་དེ་རིང་གི་དུས་ཏེ་དེ་རིང་གི་དུས་སུ་འཁོར་བ་ཐོག་མ་མེད་པ་ནས་མ་རྙེད་པའི་བྱང་ཆུབ་ཀྱི་སེམས་རྙེད་པར་གྱུར་པས་བདག་གི་ཚེ་འབྲས་བུའམ་དོན་ཡོད་པར་གྱུར་ལ། ཚུལ་ཁྲིམས་བླངས་པས་སླར་མི་ཡི་སྲིད་པའང་ལེགས་པར་ཐོབ་པར་གྱུར་ཅིང་དེ་རིང་སངས་རྒྱས་ཀྱི་རིགས་སུ་སྐྱེས་པའི་ཕྱིར་སངས་རྒྱས་ཀྱི་སྲས་སུ་ད་གྱུར་ཏོ། །ཞེས་རང་ལ་དམན་པའི་བློ་ཡོངས་སུ་འདོར་བའོ། །དེས་ན་ད་ནི་བདག་གིས་ཅི་ནས་ཀྱང་སངས་རྒྱས་ཀྱི་རིགས་དང་མཐུན་ཞིང་འཚམ་པའི་ལས་བྱང་སེམས་ཀྱི་སྤྱོད་པ་བརྩམ་པར་བྱ་སྟེ། དུས་གསུམ་ཡོངས་སུ་དག་པས་སྐྱོན་མེད་པའི་བཙུན་པ་སངས་རྒྱས་ཀྱི་རིགས་འདི་ལ་ཉེས་སྤྱོད་ཀྱི་དྲི་མས་རྙོག་པར་མི་འགྱུར་བ་དེ་ལྟར་སྒྲུབ་པར་བྱའོ། །གཞན་ཡང་དཔེར་ན་མིག་མེད་པའི་ལོང་བས་ལམ་སྲང་གི་ཕྱག་དར་གྱི་ཉལ་ཉིལ་གྱི་ཕུང་པོ་ལས་ཇི་ཞིག་ལྟར་སྟེས་དབང་གིས་རིན་ཆེན་རྙེད་པ་ལྟར། དེ་བཞིན་དུ་ཅི་ཞིག་ལྟར་སྔོན་གྱི་ལེགས་སྤྱད་ཀྱི་སྟེས་དབང་གིས་ན་རྒྱལ་བས་བྱིན་གྱིས་བརླབས་པའི་མཐུས་རིན་ཆེན་ལྟ་བུ་བྱང་ཆུབ་ཀྱི་སེམས་འདི་ཕྱག་དར་ཕུང་པོ་ལྟ་བུའི་འཁོར་བར། ལོང་བ་ལྟ་བུའི་བདག་ལ་སྐྱེས་ཤིང་རྙེད་པ་ངོ་མཚར་ཏོ། །གཉིས་པ་གཞན་དོན་འགྲུབ་པས་དགའ་བ་བསྒོམ་པ་ནི། འགྲོ་བའི་འཆི་བདག་རྩད་ནས་འཇོམས་པར་བྱེད་པའི་བདུད་རྩིའི་མཆོག་ཀྱང་བྱང་ཆུབ་ཀྱི་སེམས་འདི་ཡིན་ནོ། །འགྲོ་བའི་དབུལ་བ་སེལ་བར་བྱེད་པའི་མི་ཟད་པའི་གཏེར་ཡང་འདི་ཡིན་ཏེ། ལོངས་སྤྱོད་མི་ཟད་པ་ཤེས་པའི་རྒྱུ་ཡིན་པའི་ཕྱིར། འགྲོ་བའི་ནད་རབ་ཏུ་ཞི་བར་བྱེད་པའི་སྨན་གྱི་མཆོག་ཀྱང་འདི་ཡིན་ཏེ། ལུས་སེམས་ལས་བྱུང་བའི་ནད་ཐམས་ཅད་རབ་ཏུ་ཞི་བར་བྱེད་པའི་ཕྱིར་རོ། །སྐྱེ་འཆི་དང་བར་སྲིད་ཀྱི་རང་བཞིན་གྱི་འཁོར་བའི་ལམ་དུ་འཁྱམས་ཤིང་ངལ་བས་དུབ་པའི་འགྲོ་བའི་འགྲོན་པོ་ངལ་གསོ་བའི་བསྟི་གནས་ལྗོན་ཤིང་ཡིན་ཏེ། ཁམས་གོང་མར་འགྲོ་བའི་རྒྱུ་ཡིན་པའི་ཕྱིར་རོ། །འགྲོ་བ་ཐམས་ཅད་ངན་འགྲོའི་གནས་གསུམ་གྱི་འདམ་རྫབ་ལས་སྒྲོལ་བར་བྱེད་པའི་སྤྱི་སྟེ། ཐུན་མོང་གི་སྟེགས་ཀྱང་འདི་ཡིན་ཏེ་མཐོ་རིས་ཐར་པར་བགྲོད་བྱེད་ཡིན་པའི་ཕྱིར་རོ། །འགྲོ་བའི་ཉོན་མོངས་ཀྱི་ཚ་གདུང་སེལ་བའི་ཕྱིར་བྱང་ཆུབ་སེམས་ཀྱི་མཆོག་ནི་ཟླ་བ་ཤར་བ་ལྟ་བུ་ཡང་ཡིན་ནོ། །འགྲོ་བའི་མི་ཤེས་པ་ནི་ཁོ་ན་དེ་ཉིད་རྟོགས་པ་ལ་སྒྲིབས་པས་རབ་རིབ་གང་ཡིན་ལ་དེ་དཔྱིས་ཕྱིན་འབྱིན་པའི་ཕྱིར་འདི་ཉིད་ཉི་མ་ཆེན་པོ་སྤྲིན་གྱིས་མ་སྒྲིབ་པ་ལྟ་བུ་ཡང་ཡིན་ནོ། །དམ་པའི་ཆོས་ཡན་ལག་བཅུ་གཉིས་ཀྱི་འོ་མ་ཐོས་པའི་ཤེས་རབ་ཀྱིས་བསྲུབས་པ་ལས་བྱུང་བའི་ཕྱིར་འདི་ཉིང་ཁུ་ཕྱུང་བའི་མར་ལྟ་བུ་ཡིན་ནོ། །འགྲོ་བའི་འགྲོན་པ་སྲིད་པའི་ལམ་དུ་རྒྱུ་ཞིང་མཐོ་རིས་ལ་སོགས་ཀྱི་བདེ་བའི་ལོངས་སྤྱོད་སྤྱད་པར་འདོད་པ་ལ་བྱང་ཆུབ་ཀྱི་སེམས་འདི་ནི་བདེ་བའི་མཆོག་ཐམས་ཅད་ཀྱི་འབྱུང་གནས་སུ་ཉེ་བར་གནས་པའི་ཕྱིར་སེམས་ཅན་འགྲོན་ཆེན་བདེ་བ་ཐམས་ཅད་ཀྱིས་ཚིམ་པར་བྱེད་པ་ཡིན་ནོ། །གཉིས་པ་ནི། བདག་གི་དེ་རིང་སྐྱོབ་པ་སངས་རྒྱས་ཐམས་ཅད་ཀྱི་སྤྱན་སྔར་འགྲོ་བ་རྣམས་མཐར་ཐུག་བདེ་བར་གཤེགས་པ་ཉིད་དང་ནི། གནས་སྐབས་སངས་རྒྱས་མ་ཐོབ་ཀྱི་བར་དུ་ལྷ་མིའི་ཕུན་སུམ་ཚོགས་པའི་བདེ་བ་ལ་འགྲོན་དུ་བོས་ཟིན་གྱིས་ལྷ་དང་ལྷ་མིན་ལ་སོགས་སེམས་དང་བས་དགའ་བར་གྱིས་ཤིག་ཅེས་པའོ་བྱང་ཆུབ་ཀྱི་སེམས་ཆོ་ག་གང་གིས་ཡོངས་སུ་བཟུང་ཞིང་ལེན་པའི་ལེའུའོ། །ལེའུ་གསུམ་པའི་རྣམ་པར་བཤད་པའོ།། ༈ །དེ་ལྟར་བྱང་ཆུབ་ཀྱི་སེམས་བསྐྱེད་ནས་དེའི་བསླབ་པ་ལ་སློབ་ཅིང་བསྒྲུབ་པ་སྙིང་པོར་བྱེད་པ་ལས་བྱང་ཆུབ་འབྱུང་བས། གཉིས་པ་ཚུལ་ཁྲིམས་ཀྱི་ཕར་ཕྱིན་ལ་གཉིས། བསླབ་པ་ལ་བག་བྱ་བར་གདམས་པ་དང་། བསླབ་པ་བསྲུང་བའི་དོན་དུ་ཤེས་བཞིན་བསྲུང་བའོ། །དང་པོ་ལ་མདོར་བསྟན། རྒྱས་བཤད། མཇུག་བསྡུ་གསུམ་གྱི་དང་པོ་ནི། བག་ཡོད་ཀྱི་ངོ་བོ་མ་ཆགས་པ། ཞེ་སྡང་མེད་པ། གཏི་མུག་མེད་པ། བརྩོན་འགྲུས་དང་བཅས་པ་ལ་གནས་ནས་དགེ་བའི་ཆོས་རྣམས་བསྒོམ་ཞིང་། ཟག་པ་དང་བཅས་པའི་ཆོས་རྣམས་ལས་སེམས་བསྲུང་བ་སྟེ། འཇིག་རྟེན་དང་དེ་ལས་འདས་པའི་ཕུན་ཚོགས་ཐམས་ཅད་ཡོངས་སུ་རྫོགས་པར་བསྒྲུབ་པར་བྱེད་པའི་ལས་ཅན་ཞིག་ཡིན་པས་རྒྱལ་བའི་སྲས་ཀྱིས་སྔར་བཤད་ཀྱི་ཆོ་ག་དེ་ལྟ་བུ་བྱང་ཆུབ་ཀྱི་སེམས་རབ་ཏུ་བརྟན་པར་སྲོག་གི་ཕྱིར་ཡང་མི་གཏང་བར་བཟུང་ནས་གཡེལ་བ་སྟེ། ལེ་ལོ་མེད་པར་དུས་རྟག་ཏུ་ཡང་བྱང་ཆུབ་སེམས་དཔའི་བསླབ་པ་ཐབས་ཤེས་རབ་ཀྱི་བདག་ཉིད་ཅན་ལས་མི་འདའ་བར་འབད་པས་དང་དུ་བླང་བར་བྱ་སྟེ ག་ཡ་མགོ་རིའི་མདོ་ལས། བྱང་ཆུབ་སེམས་དཔའ་སྒྲུབ་པ་སྙིང་པོར་བྱེད་པ་རྣམས་ལ་བྱང་ཆུབ་ཡོད་ཀྱི། སྒྲུབ་པ་སྙིང་པོར་མི་བྱེད་པ་རྣམས་ལ་མ་ཡིན་ནོ། །ཞེས་སོ། །གཉིས་པ་རྒྱས་པར་བཤད་པ་ལ་གསུམ་སྟེ། བསམ་པ་བྱང་ཆུབ་ཀྱི་སེམས་ལ་དང་། སྦྱོར་བ་ལ་བསླབ་པ་དང་། སྤང་བྱ་ཉོན་མོངས་ལ་བག་བྱ་བའོ། །དང་པོ་ལ་གསུམ། མི་འདོར་བའི་འཐད་པ། དོར་བའི་ཉེས་དམིགས། དེས་ན་བསྒྲུབ་པར་གདམས་པའོ། །དང་པོ་ནི། སྡོམ་པ་བླང་བའི་བྱང་ཆུབ་སེམས་དཔའ་མ་རྟོགས་བར་བབ་ཅོལ་དུ་བྱ་བ་བརྩམས་པ་གང་ཡིན་པའམ། གང་ཞིག་ཅུང་ཟད་བརྟགས་ཀྱང་ལེགས་པར་མ་བརྟགས་པའི་བྱ་བ་དེ་ནི་ཁས་བླངས་ཤིང་དམ་བཅའ་བྱས་པར་གྱུར་ཀྱང་། འདི་ནི་བྱའམ། མི་བྱ་བར་བཏང་ཞེས་ཐེ་ཚོམ་དང་ལྡན་པས་བརྟག་དཔྱད་བྱས་པའི་སྒོ་ནས་འཇུག་པའམ། ལྡོག་པའི་རིགས་ན་འདི་ནི་དེ་ལྟར་མ་ཡིན་ཏེ། སངས་རྒྱས་རྣམས་དང་དེའི་སྲས་གཞལ་དུ་མེད་པའི་ཤེས་རབ་ཆེན་པོ་དང་ལྡན་པ་བྱམས་པ་ལ་སོགས་པ་གང་དག་གིས་ཀྱང་ལེགས་པར་བརྟགས་ཤིང་ཕན་པར་བསམས་པ་ཙམ་གྱིས་ཀྱང་ཞེས་སོགས་ཀྱི་སྒོ་ནས་བདག་ཉིད་ཀྱིས་ཀྱང་ཤེས་རབ་ཀྱི་ནུས་པ་དང་མཐུན་པར་ཡུན་རིང་པོར། བརྟག་བརྟགས་ནས་བླང་པའི་བྱང་སེམས་ཀྱིས་བསླབ་པ་དེ་ལ་བཤོལ་དུ་ཅི་ཞིག་ཡོད་དེ་སྡོང་པོ་བཀོད་པར། རྒྱལ་པོའི་བློན་པོ་ནུས་པ་ཇི་ལྟ་བ་བཞིན་དུ་བདག་གིས་ཀྱང་གང་ལེགས་པར་སྤྱད་པ་དེ་ལ་བཤོལ་དུ་མེད་དོ། །ཞེས་སོ། །གཉིས་པ་ལ་གསུམ་ལས། དང་པོ་རྣམ་སྨིན་ངན་འགྲོར་ལྟུང་བ་ལ་དངོས་དང་། དེའི་འཐད་པ། རྩོད་པ་སྤང་པ་གསུམ་གྱི་དང་པོ་ནི། གལ་ཏེ་གོང་དུ་བསྟན་པ་དེ་ལྟར་རྒྱལ་བ་སྲས་བཅས་ཀྱི་སྤྱན་སྔར་འགྲོ་བའི་དོན་དུ་བྱང་སེམས་ཀྱི་བསླབ་པ་ལ་བསླབ་པར་དམ་བཅས་ནས་བྱ་བའི་ལས་ཀྱི་བསླབ་པ་དེ་རྫོགས་པར་བསྒྲུབ་པར་མ་བྱས་ན་ལྷ་མི་ལ་སོགས་པའི་སེམས་ཅན་དེ་དག་དང་། རྒྱལ་བ་སྲས་བཅས་ཀུན་བསླུས་པའི་ཕྱིར་ན་བདག་གི་འགྲོ་བ་ཅི་འདྲར་འགྱུར་ཏེ། དམྱལ་བ་སོགས་ལས་མ་གཏོགས་པ་འགྲོ་ས་གཞན་མེད་སྙམ་དུ་དགོངས་པའོ། །གཉིས་པ་ནི། དངོས་པོ་ཕལ་པ་ཟན་ལ་སོགས་པ་ཅུང་ཟད་ཙམ་ལའང་ཡིད་ཀྱིས་འདི་སྦྱིན་པར་བྱ་ཞེས་བསམས་བྱས་ནས་མི་གང་ཞིག སླར་དེ་སྦྱིན་པར་མི་བྱེད་ན་སྦྱིན་པར་མི་བྱེད་པའི་མི་དེ་ཡང་། མདོ་དྲན་པ་ཉེར་བཞག་ལས། ཅུང་ཟད་གཅིག་བསམས་ནས་མི་སྦྱིན་པ་ནི་ཡི་དྭགས་སུ་སྐྱེ་ལ། དམ་བཅས་ནས་མི་སྦྱིན་པ་ནི་སེམས་ཅན་དམྱལ་བར་འགྲོའོ་ཞེས་ཡི་དྭགས་སུ་འགྱུར་བར་གསུངས་ན་བླ་སྟེ། གོང་ན་མེད་པའི་བདེ་བ་སངས་རྒྱས་དང་། གནས་སྐབས་ལྷ་མིའི་བདེ་བ་ལ་འགྲོ་བ་ཐམས་ཅད་བསམ་པ་ཐག་པ་གུས་པ་ཆེན་པོས། བདག་གི་དེ་རིང་སྐྱོབ་པ་ཐམས་ཅད་ཀྱི། །ཞེས་པ་ལ་སོགས་ཚིག་སྐད་གསང་མཐོན་པོས་འགྲོན་དུ་གཉེར་ཞིང་བོས་ནས་བདེ་བ་དེ་མ་བསྒྲུབས་པས་འགྲོ་བ་ཐམས་ཅད་བསླུས་པར་བྱས་ན་བདག་བདེ་འགྲོར་ཅི་ག་འགྲོ་བར་འགྱུར་རམ་སྟེ། མི་འགྱུར་ཞིང་མནར་མེད་ཁོ་ནར་འགྲོའོ། །གསུམ་པ་ནི། དེ་ལྟར་ན་ཤཱ་རིའི་བུ་སྔོན་རྒྱལ་པོར་གྱུར་པ་ན་བྱང་ཆུབ་ཏུ་སེམས་བསྐྱེད་ནས་བྱང་ཆུབ་ཀྱི་དོན་དུ་ཚོགས་རྣམས་ལ་འཇུག་ཅིང་སངས་རྒྱས་སྟོང་ཕྲག་བཅུ་ལ་བསྙེན་བཀུར་བྱས་ནས། བདུད་སྡིག་ཅན་གྱི་ལག་པ་གཡས་པ་བསླང་པ་ན་གཡས་པ་བཅད་དེ་གཡོན་པས་བྱིན་པ་དང་། གཡོན་པས་མི་གཙང་པས་བྱིན་པས་མི་ལེན་ཟེར་ནས་མ་སླངས་པས་སྐྱོ་བ་སྐྱེས་ནས་སེམས་བསྐྱེད་བཏང་ཡང་ཉན་ཐོས་ཀྱི་བྱང་ཆུབ་ཐོབ་ནས་སེམས་ཅན་གྱི་དོན་བྱེད་ནུས་པར་འགྱུར་བར་གསུངས་པ་དང་འགལ་ཞེ་ན། མི་གང་ཞིག་བྱང་ཆུབ་ཀྱི་སེམས་བཏང་ཡང་གདུལ་བྱ་དམ་བཅའི་ཡུལ་སེམས་ཅན་དེ་དག་ཐར་བར་མཛད་པ་ལ་སོགས་པའི་ནི་ལས་ཀྱི་ཚུལ་སྣ་ཚོགས་པ་ནི་ཆོ་འཕྲུལ་མཐོང་བའི་ཡུལ་མ་ཡིན་པའི་ཕྱིར། བསམ་གྱིས་མི་ཁྱབ་སྟེ་ཐམས་ཅད་མཁྱེན་པ་ཁོ་ནས་མཁྱེན་གྱི་བདག་ལྟ་བུ་བློ་དམན་པས་མི་ཤེས་སོ། །དེ་ལྟ་ནའང་ཤཱ་རིའི་བུས་སེམས་བསྐྱེད་བཏང་ཡང་ཐར་པའི་སེམས་མ་བཏང་བའི་ནུས་པས་ཐར་པ་ཐོབ་ནས་སེམས་ཅན་སྒྲོལ་བ་ལ་ཉེས་པ་མེད་ཅེས་འགྲེལ་ཆེན་ལས་སོ། །དགེ་བ་ལྷས་ཐབས་ཀྱི་བཏང་ཡང་ཕྱིས་ལེན་པས་སེམས་ཅན་སྒྲོལ་བར་བྱེད་པས་ཉེས་པ་མེད་ཅེས་སོ། །གཉིས་པ་སྤྱོད་པ་གཞན་དོན་ལས་ཉམས་པ་ནི། སེམས་ཅན་གྱི་དོན་དུ་བསླབ་པ་བསྒྲུབ་པར་ཁས་བླངས་པ་དེས་ན་སེམས་བསྐྱེད་གཏོང་བ་འདི་བྱང་ཆུབ་སེམས་དཔའ་ལ་ལྟུང་བའི་ནང་ནས་ལྕི་བ་སྟེ། འདི་ལྟར་ལྟུང་བ་དེ་ནི་བྱུང་གྱུར་ན་སེམས་ཅན་ཀུན་གྱིས་དོན་བྱེད་ལ་དམན་པར་འགྱུར་རོ། །དེས་ན་མདོ་སྡེའི་རྒྱན་དུ། མགོ་ལ་སེམས་ཅན་ཁུར་ཆེན་ཁྱེར་བ་ཡི། །སེམས་དཔའ་མཆོག་ནི་དལ་གྱིས་འགྲོ་མི་མཛེས། །བདག་གཞན་སྣ་ཚོགས་འཆིང་བས་རབ་བཅིངས་པ། །བརྩོན་པ་བརྒྱ་འགྱུར་དུ་ནི་བྱ་བའི་རིགས། །ཞེས་པ་ལྟར་ལྟུང་བས་མ་གོས་པ་ལ་འབད་པར་རིགས་སོ། །རང་ལ་ལྟུང་བ་དེ་ལྕི་བར་མ་ཟད་གང་བྱང་སེམས་ལས་གཞན་པ་འགའ་ཞིག་གིས་ཐུན་ཚོད་དམ། དེའི་ཕྱེད་དམ། ཡུད་ཙམ་ལྟ་ཞོག དུས་སྐད་ཅིག་ཙམ་གཞན་དོན་ལ་བརྩོན་པའི་བྱང་སེམས་འདིི་ནི་བསོད་ནམས་བྱ་བའི་དངོས་པོའི་བར་ཆད་གེགས་བྱེད་པ་དེས་བྱང་སེམས་ཀྱི་སེམས་ཅན་གྱི་དོན་ལ་དམན་པ་སྟེ་ཉམས་པར་གྱུར་པར་བྱས་པའི་ཕྱིར་བྱེད་པ་པོ་དེའི་ངན་འགྲོར་སྐྱེ་བའི་གྲངས་མུ་མཐའ་མེད་པར་འགྱུར་རོ། །དེའི་རྒྱུ་མཚན་ཡང་སེམས་ཅན་གཅིག་གི་ཕན་པ་དང་བདེ་བ་ཡང་བཤིག་ན་བདག་ཉིད་ཀྱི་བདེ་འགྲོ་ཉམས་པར་འགྱུར་ན། བྱང་སེམས་ཀྱི་བསོད་ནམས་ཀྱི་བར་ཆད་བྱས་པས་ནམ་མཁའ་མ་ལུས་མཐར་ཀླས་པའི་ལུས་ཅན་རྣམས་ཀྱི་བདེ་བ་བཤིག་པར་བྱས་ན་བདེ་འགྲོ་ཉམས་ནས་ངན་འགྲོར་བརྒྱུད་པ་སྐྱེ་བ་སྨོས་ཅི་དགོས་ཏེ། རབ་ཏུ་ཞི་བ་རྣམ་པར་ངེས་པའི་ཆོ་འཕྲུལ་གྱི་མདོ་ལས། འཇམ་དཔལ་རིགས་ཀྱི་བུའམ་རིགས་ཀྱི་བུ་མོ་གང་ལ་ལ་ཞིག་གིས་འཛམ་བུ་གླིང་པའི་སེམས་ཅན་རྣམས་སྲོག་དང་ཕྲལ་ཞིང་བདོག་པ་ཐམས་ཅད་དང་ཕྲལ་ལ། འཇམ་དཔལ་རིགས་ཀྱི་བུའམ་རིགས་ཀྱི་བུ་མོ་གཞན་དག་གིས་བྱང་ཆུབ་སེམས་དཔའི་དགེ་བའི་སེམས་ཀྱི་བར་ཆད་བྱེད་དེ། ཐ་ན་དུད་འགྲོའི་སྐྱེ་གནས་སུ་གྱུར་པ་ལ་ཁམ་གཅིག་ཙམ་སྟེར་བ་ལས་བྱུང་བའི་དགེ་བའི་བར་དུ་གཅོད་ན་དེ་ནི་དེ་བས་ཆེས་གྲངས་མེད་པའི་སྡིག་པ་བསྐྱེད་དོ། །དེ་ཅིའི་ཕྱིར་ཞེ་ན། སངས་རྒྱས་འབྱུང་བ་བསྐྱེད་པར་བྱེད་པའི་དགེ་བའི་རྩ་བ་རྣམས་ཀྱི་བར་ཆད་བྱེད་པ་གནས་པར་གྱུར་པའི་ཕྱིར་རོ། །ཞེས་སོ། །གསུམ་པ་འབྲས་བུ་ཐོབ་པ་ལ་ཐོགས་པ་ནི། འགའ་ཞིག་ལ་སྟུུང་བ་ཡང་བྱུང་བྱང་ཆུབ་ཀྱི་སེམས་ཀྱང་མ་ཤོར་ན་ཇི་ལྟར་འགྱུར་སྙམ་ན། སྔར་བཤད་པའི་ཚུལ་དེ་ལྟར་རེས་འགའ་ལྟུང་བ་སྟོབས་དང་། ལྡན་པ་དང་རེས་འགའ་བྱང་ཆུབ་ཀྱི་སེམས་སྟོབས་ལྡན་པ་དེ་དག་འཁོར་བར་རེ་མོས་ཀྱི་ངན་སོང་དང་མཐོ་རིས་སུ་འདྲེན་པར་བྱེད་ན་རབ་ཏུ་དགའ་བ་ལ་སོགས་པའི་ས་ཐོབ་པ་ལ་ཡུན་རིང་ཐོགས་པར་འགྱུར་རོ། །གསུམ་པ་དེས་ན་སྒྲུབ་པར་གདམས་པ་ནི། ཚུལ་དེ་ལྟར་ཡིན་པ་ཇི་ལྟར་བསླབ་པ་བསྒྲུབ་པར་དམ་བཅས་པ་བཞིན་དུ་བདག་གི་གུས་པར་བསླབ་པ་ལ་བསྒྲུབ་པར་བྱའོ། །གཉིས་པ་སྦྱོར་བ་བསླབ་པ་ན་བག་བྱ་བ་ལ་གསུམ་ལས། དང་པོ་མ་བརྩོན་པའི་ཉེས་དམིགས་ནི། དལ་འབྱོར་ཐོབ་པའི་དུས་དེང་ནས་བདག་གིས་བསླབ་པ་བསྒྲུབ་པ་ལ་བརྩོན་པར་མ་བྱས་ན་འོག་ངན་སོང་ནས་འོག་ངན་སོང་དུ་སྐྱེ་བ་བརྒྱུད་པར་འགྲོ་བར་འགྱུར་བ་དེའི་ཚེ་བསླབ་བྱ་མཐར་ཕྱིན་པའི་ལམ་ག་ལ་ཡོད། འོན་ཏེ་སངས་རྒྱས་རྣམས་ཀྱི་ངན་འགྲོ་ལས་མི་སྐྱོབ་བམ་ཞེ་ན། སེམས་ཅན་ཐམས་ཅད་ལ་ཕན་བདེ་བསྒྲུབ་པར་མཛད་པའི་སངས་རྒྱས་གྲངས་མེད་པ་བྱོན་ཞིང་འདས་གྱུར་ཀྱང་བདག་ནི་རང་གི་ཉེས་པར་སྤྱད་པའི་དབང་གིས་སངས་རྒྱས་དེའི་སྨན་ཆེན་པོ་དམ་པའི་ཆོས་ཀྱི་གསོ་བའི་སྤྱོད་ཡུལ་དུ་མ་གྱུར། །ཏོ་དེར་མ་ཟད་ད་དུང་སྔར་གྱི་དེ་བཞིན་དུ་བདག་བསླབ་པ་ལ་ལྷོད་པར་བྱེད་ན་ཡང་དང་ཡང་དུ་རང་སྔར་གྱི་དེ་བཞིན་དུ་འགྱུར་ཏེ། འདི་ལྟར་ངན་འགྲོར་སོང་ནས་དེར་ནད་དང་འཆི་བ་དང་རྐང་ལག་སོགས་བཅད་པ་དང་ལུས་མདའ་མདུང་སོགས་ཀྱིས་གཤགས་པ་དང་སོགས་པས་བཅིང་བརྡེག་དང་འབིགས་པ་སོགས་མྱོང་བར་འགྱུར་རོ། །གཉིས་པ་དལ་འབྱོར་རྙེད་དཀའ་བར་བསྟན་པ་ལ་གསུམ་ལས། དང་པོ་དངོས་ནི། ཨུ་དུམ་ཝ་རའི་མེ་ཏོག་དེ་བཞིན་གཤེགས་པ་འབྱུང་བ་དང་། མཆོག་གསུམ་ལ་དང་བ་དང་། ཡུལ་དབུས་སུ་དབང་པོ་ཚང་བའི་མི་ལུས་ཐོབ་པ་དང་། ལུས་སེམས་དགེ་བ་ལ་གོམས་སུ་རུང་བ་དེ་ལྟ་བུར་ཤིན་ཏུ་དཀོན་ན་ནམ་ཞིག་ཐོབ་པར་འགྱུར་ཏེ་ཤིན་ཏུ་རྙེད་དཀའོ། །གཉིས་པ་དེས་ན་དགེ་བ་ལ་བརྩོན་དགོས་པ་ནི། དལ་འབྱོར་ཐོབ་ནས་ཀྱང་ནད་མེད་པའི་ཉི་མ་འདི་ལྟ་བུ་དང་ལྡན་ཞིང་། ཟས་གོས་སླ་བར་རྙེད་པ་དང་ཡང་བཅས་ཤིང་། རྒྱལ་པོ་དང་ཆོམ་རྐུན་ལ་སོགས་པའི་འཚེ་བ་མེད་ཀྱང་ནི་ཚེ་ནི་སྐད་ཅིག་ཙམ་དུ་ཡང་ཡིད་བརྟན་དུ་མི་རུང་པས་སླུ་བ་སྟེ། ལུས་ནི་རང་དབང་དུ་སྤྱད་དུ་མེད་པས་ཡུན་རིང་དུ་མ་ཡིན་པར་ཐང་ཅིག་གཡར་བའི་བརྙན་པོའི་བརྒྱན་བཞིན་དུ་གློ་བུར་དུ་བདག་པོ་དང་འདྲ་བའི་འཆི་བདག་གིས་ཕྲལ་ནས་འཁྱེར་བའི་ཕྱིར་བརྩོན་པར་རིགས་སོ། །དེས་ན་བསླབ་པ་ལ་མི་འབད་པར་བདག་གི་སྤྱོད་པ་མི་དགེ་བ་བྱེད་པ་འདི་འདྲ་བས་ནི་ཕྱི་མར་མིའི་ལུས་ཀྱང་ཐོབ་པར་མི་འགྱུར་གྱིས་ངན་འགྲོར་ལྷུང་བས་བསླབ་པ་བསྒྲུབ་པ་ལ་འབད་པར་རིགས་སོ། །མི་ལུས་འཐོབ་པར་མ་གྱུར་ནས་ངན་སོང་དུ་ལྷུང་ན་སྡིག་པ་འབའ་ཞིག་སྤྱོད་ཅིང་དགེ་བ་བསྒྲུབ་པའི་གོ་སྐབས་མེད་ལ། ཡང་དིང་ནས་བརྩམས་ཏེ་དགེ་བདག་གིས་མ་བྱས་ན་གང་གི་ཚེ་ངན་འགྲོར་དགེ་བ་སྤྱད་པའི་སྐལ་བ་དང་ལྡན་པ་ན་ཡང་ངན་སོང་དུ་དམྱལ་སོགས་ཀྱིས་སྡུག་བསྔལ་གྱིས་ནོན་པས་ཀུན་ཏུ་ཕན་པ་དང་མི་ཕན་པ་མི་ཤེས་པ་ཡི། རྨོངས་པས་གཟིར་བར་གྱུར་པ་དེའི་ཚེ་བདག་གིས་དགེ་བ་ཅིག་ཞིག་བྱར་ཡོད་དེ། གོ་སྐབས་མེད་དོ། །ངན་འགྲོར་དེ་གོ་སྐབས་མེད་པས་དགེ་བ་དག་ཀྱང་མ་བྱས་ལ། ཕན་ཚུན་གནོད་སེམས་ལ་སོགས་པའི་སྒོ་ནས་སྡིག་པ་དག་ཀྱང་ཉེ་བར་བསགས་ན་བསྐལ་བ་བྱེ་བ་བརྒྱ་ཕྲག་དུ་མར་ཡང་ནི་ངན་སོང་བརྒྱུད་མར་འགྲོ་བས་བདེ་འགྲོའི་སྒྲ་ཡང་ཐོས་པར་མི་འགྱུར་ན། བདེ་འགྲོ་ཐོབ་པ་ལྟ་ཅི་སྨོས། གསུམ་པ་དེའི་འཐད་པ་ནི། རྒྱུ་མཚན་དེ་ཉིད་ཀྱི་ཕྱིར་ན་བཅོམ་ལྡན་འདས་ཀྱིས། དཔེར་ན་དགེ་སློང་དག་ས་ཆེན་པོ་འདི་རྒྱ་མཚོ་ཆེན་པོར་གྱུར་ཅིང་། དེ་ལ་གཉའ་ཤིང་བུ་ག་གཅིག་པ་ཞག་ཡོད་པ། རླུང་གིས་གཡེངས་ཤིང་འདི་ནས་བསྐྱོད་པ་དང་། རུ་སྦལ་ལོང་བ་གཅིག་ཡོད་ལ། རུ་སྦལ་དེ་ཡང་ལོ་བརྒྱ་བརྒྱ་ཞིང་མགྲིན་པ་འདེགས་པར་འགྱུར་ན་དགེ་སློང་དག་ཇི་སྙམ་དུ་སེམས། རྒྱ་མཚོ་ཆེན་པོའི་གཉའ་ཤིང་གི་བུ་གར་རུ་སྦལ་གྱི་མགྲིན་པ་ཆུད་པ་རྙེད་པར་སླ་བ་ཡིན་ནམ། བཅོམ་ལྡན་འདས་དེ་ནི་མ་ལགས་སོ། །བཅོམ་ལྡན་འདས་ཀྱིས་བཀའ་སྩལ་བ། དགེ་སློང་དག་དེ་ལྟར་མི་ཉིད་ཤིན་ཏུ་ཐོབ་པར་དཀའ་བ་ཡིན་ནོ་ཞེས་གསུངས་སོ། །དེ་ལྟར་ཡིན་པའང་ཅི་སྟེ་ཞེ་ན། དུས་སྐད་ཅིག་གིས་རྫོགས་པར་བྱས་པ་མཚམས་མེད་ལ་སོགས་པའི་སྡིག་པས་ཀྱང་བར་གྱི་བསྐལ་པ་གཅིག་ཏུ་མནར་མེད་པའི་དམྱལ་བར་གནས་པར་འགྱུར་ན་དུས་ཐོག་མ་དང་ཐ་མ་མེད་པའི་འཁོར་བར་ཡུན་རིང་དུ་བྱས་ཤིང་བསགས་པའི་སྡིག་པ་དག་གིས་བདེ་འགྲོར་མི་འགྲོ་སྨོས་ཅི་དགོས་ཏེ་བདེ་འགྲོའི་སྒྲ་ཙམ་ཡང་མི་ཐོས་པར་འགྱུར་རོ། །དེ་ལྟ་ཡང་སྡིག་པའི་འབྲས་བུ་མྱོང་ནས་ཐར་བར་འགྱུར་རོ་ཞེ་ན། ལས་ཀྱི་འབྲས་བུ་མནར་མེད་ལ་སོགས་པའི་སྡུག་བསྔལ་དེ་ཙམ་ཁོ་ན་མྱོང་བར་གྱུར་ནས་ཀྱང་ལས་བྱེད་པའི་སེམས་ཅན་དེ་ནི་དུཿཁ་ལས་རྣམ་པར་ཐར་བར་མི་འགྱུར་ཏེ། འདི་ལྟར་དེས་ནི་རང་གིས་བྱས་ཤིང་བསགས་པའི་ལས་འབྲས་མྱོང་བཞིན་དུ་འཕྲལ་དུ་ཁྲོས་པ་ལ་སོགས་པས་སྡིག་པ་གཞན་དག་ཀྱང་རབ་ཏུ་སྐྱེ་ཞིང་སོག་པའི་ཕྱིར་རོ། །དེས་ན་སྔར་བཤད་པ་ལྟར་དལ་འབྱོར་རྙེད་དཀའ་བས་ད་ལྟ་ཉིད་ནས་དགེ་བ་ལ་བརྩོན་པར་བྱའོ། །གསུམ་པ་གཉེན་པོ་དགེ་བ་ལ་བག་ཆགས་བྱ་བ་ལ་གཉིས་ལས། དང་པོ་མདོར་བསྟན་པ་ནི། སྔར་བཤད་པ་ལྟར་རྙེད་དཀའ་བ་འདི་འདྲའི་དལ་བ་རྙེད་གྱུར་ཅིང་དཀོན་པར་རིགས་ནས་བདག་གིས་བརྩོན་པས་དགེ་གོམས་མ་བྱས་ན་འདི་ལས་རང་གིས་རང་ཉིད་བསླུས་པ་གཞན་མེད་དེ། འདི་ལས་ཆེ་བ་རྨོངས་པའང་གཞན་མེད་དོ། །དེའང་དགེ་བའི་ནོར་རང་གི་ལག་ན་གནས་པ་མཐོང་བཞིན་དུ་འཕྲོག་པའི་ཕྱིར་རོ། །གཉིས་པ་རྒྱས་པར་བཤད་པ་ནི། གལ་ཏེ་བདག་གིས་དལ་འབྱོར་རྙེད་དཀའ་ཞིང་སྡིག་སྟོབས་དང་ལྡན་པ་དེ་ལྟར་རྟོགས་ན་ཡང་རྨོངས་པའི་དབང་དུ་གྱུར་པས་དུས་ཕྱིས་ཀྱང་དགེ་བའི་ལས་བསྒྲུབ་པ་ལ་སྒྱིད་ལུག་པ་ལེ་ལོར་གྱུར་ན་འཆི་བར་འགྱུར་བའི་དུས་ཀྱི་ཚེ་མྱ་ངན་ཆེན་པོ་ལྡང་བར་འགྱུར་ཞིང་ཤི་ནས་ཀྱང་དམྱལ་བར་བསྲེག་པའི་མེ་དེའི་དུཿཁ་བསྟེན་མི་ནུས་པ་བཟོད་དཀའ་ནས་ཡུན་རིང་དུ་བདག་གི་ལུས་ལ་སྲེག་ཅིང་ཐལ་བར་རློག་པར་འགྱུར་བ་ན། སྔར་དགེ་བ་མ་བྱས་ཤིང་སྡིག་བྱས་པ་ལ་འགྱོད་པ་མི་བཟད་པ་མེ་འབར་བ་དང་འདྲ་བར་གདུང་བར་བྱེད་པས་མ་བསླབ་པ་སྟེ། བསླབ་པས་མ་བསྡམས་པའི་སེམས་ཡུན་རིང་པོར་བསྲེགས་ཤིང་གདུང་བར་འགྱུར་རོ། །འགྲེལ་པ་གསུམ་དུ་འཆི་བར་འགྱུར་བའི་དུས་ཀྱི་ཚེ་ཞེས་པའི་དོད་ལ། གཤིན་རྗེའི་ཕོ་ཉས་བསྐུལ་བ་ན་ཞེས་འབྱུང་བ་ནི་འཆི་བའི་ཚེ་གཤིན་རྗེའི་ཕོ་ཉ་བསྡིགས་པ་དང་བརྡེག་པ་ལ་སོགས་པའི་ལས་བྱེད་པའི་དམྱལ་བ་སྲུང་རྣམས་ཀྱིས་ཅིའི་ཕྱིར་སྔར་ཁྱོད་ཀྱིས་ལས་འདི་ལྟ་བུ་བྱས་ཞེས་སྔར་གྱི་ལས་འདི་ལྟ་བུ་བྱས། ཞེས་སྔར་གྱི་ལས་དྲན་དུ་འཇུག་པའི་སྒོ་ནས་བསྐུལ་བའམ་བརྡེག་ཅིང་བྱས་ཏེ་སོང་ཞིག སྡོད་ཅིག་ཅེས་ཟེར་བས་བསྐུལ་བ་ན་མྱ་ངན་ཡུན་རིང་ཞེས་སོ། །གཞན་ཡང་ཤིན་ཏུ་རྙེད་དཀའ་བའི་ཕན་བདེ་བསྒྲུབ་པར་བྱེད་པའི་སའམ་རྟེན་དལ་འབྱོར་ཐོབ་ཅིང་དགེ་བའི་བཤེས་གཉེན་དང་ཕྲད་པ་བསོད་ནམས་ཀྱི་མཐུས་ཅི་ཞིག་ལྟར་སྟེས་དབང་གིས་རྙེད་པར་གྱུར་ནས་ཡང་བདག་ཉིད་ཐོས་སོགས་ཤེས་པས་རྟོག་དཔྱོད་དང་ལྡན་བཞིན་དུ་འགའ་ཞིག་རིགས་སྔགས་ཀྱི་རྨོངས་པར་བྱས་པ་བཞིན་དུ་ཕྱིར་ཞིང་སླར་ཡང་སྡིག་བསགས་པས་དམྱལ་བ་དེར་བདག་གི་ཉོན་མོངས་པ་བདག་ཁྲིད་ན་བདག་ལ་ཕན་པའི་ས་འདིར་སེམས་མེད་དུ་ཟད་དེ་སེམས་མེད་པ་དང་འདྲའོ། །གསུམ་པ་སྤང་བྱ་ཉོན་མོངས་པ་ལ་བག་བྱ་བ་ལ་གསུམ། སྤང་དགོས་པའི་རྒྱུ་མཚན། སྤོང་བ་ལ་ཕྱིར་མི་ལྡོག་པར་བརྩོན། གཉེན་པོ་བསྟེན་པས་སླར་མི་ལྡོག་པའི་ཚུལ་ལོ། །དང་པོ་ལ་ལྔའི། དབང་དུ་བྱེད་པས་སྤང་བྱར་བསྟན་པ་ནི། འོ་ན་རྒྱུ་ཅིས་རྨོངས་པར་བྱས་ནས་དམྱལ་བར་དབང་མེད་དུ་ཁྲིད་ཅེ་ན། རྒྱུ་ཅིས་རྨོངས་ཤིང་གཏི་མུག་པར་བྱས་པ་བདག་གིས་ཀྱང་མི་ཤེས་ཏེ། བདག་གི་ལུས་ཀྱི་ཁོང་སྟེ་ནང་ན་རྨོངས་པར་བྱེད་པ་པོ་ཅི་ཞིག་ཡོད་དེ་ཉོན་མོངས་པའི་དགྲ་བོ་དག་ལས་གཞན་མེད་དོ། །དགྲ་དེས་གནོད་པ་ཅིག་ཞིག་བྱས་ཤེ་ན། ཞེ་སྡང་ཁོང་ཁྲོ་དང་། སྲེད་པ་འདོད་ཆགས་དང་། སོགས་པས་ང་རྒྱལ་སོགས་ཏེ། མཛོད་དུ། སྲིད་པའི་རྩ་བ་ཕྲ་རྒྱས་དྲུག །འདོད་ཆགས་དེ་བཞིན་ཁོང་ཁྲོ་དང་། །ང་རྒྱལ་མ་རིག་ལྟ་བ་དང་། །ཐེ་ཚོམ་ཡིན་ཏེ་དེ་དྲུག་ཀྱང་། །ཞེས་སོགས་དེ་དག་ལ་སོགས་པའི་ཉོན་མོངས་པའི་དགྲ་རྣམས་ནི་གཟུགས་ཅན་མ་ཡིན་པས་རྐང་ལག་དང་། མགོ་ལ་སོགས་པ་ཡོད་པ་མིན་ལ་བརྩོན་འགྲུས་ཀྱི་རང་བཞིན་དཔའ་ཞིང་བརྟན་པ་མ་ཡིན་ཏེ། དགེ་བ་མ་ཡིན་པའི་ཕྱིར་རོ། །མ་རིག་པ་དང་མཚུངས་ལྡན་ཡིན་པས་ཡིད་གཞུངས་པའི་རང་བཞིན་མཛངས་ཤིང་མཁས་པའང་མིན་ན་ཡང་ཅི་ཞིག་ལྟར་སྲེད་སོགས་དེ་དག་གིས་བདག་ལ་དགེ་བ་བྱ་བའི་དབང་མེད་པར་བྲན་བཞིན་དབང་སྒྱུར་བྱས་པའི་ཕྱིར་རོ། །དེས་ན་མི་རིགས་པ་བྱས་པས་གཞོམ་པར་བྱའོ། །གཉིས་པ་གནས་མིན་བཟོད་པ་སྨད་པར་བསྟན་པ་ནི། འདི་ལྟར་སྲེད་སོགས་དེ་དག་བདག་གི་སེམས་ལ་གནས་ཤིང་བརྟེན་བཞིན་དུ་འཇོམས་དོགས་མེད་པར་དགའ་མགུར་བདག་ལ་གནོད་པ་བྱེད་ལ་མི་རིགས་པར་བྱེད་ལ། དེ་ལྟ་བུ་ལའང་ཁྱོད་མི་ཁྲོ་བར་བཟོད་པ་ནི་གནས་མིན་པ་ལ་བཟོད་པ་བྱེད་པ་དམ་པས་སྨད་པའི་གནས་ཡིན་ནོ། །ཅིའི་ཕྱིར་མི་བཟོད་ཅེ་ན། གལ་ཏེ་ལྷ་དང་ལྷ་མིན་རྣམས་ཐམས་ཅད་བདག་ལ་དགྲར་ལངས་ཀྱང་དགྲ་དེ་དག་གིས་ཀྱང་བདག་གསོད་པ་ཙམ་ནུས་ཀྱི་མནར་མེད་པའི་མེ་ནང་དུ་ཁྲིད་ཅིང་འཇུག་པར་བྱེད་མི་ནུས་ལ་མཚམས་མེད་སོགས་ཀྱི་རྒྱུར་གྱུར་པའི་ཉོན་མོངས་སྟོབས་ཅན་དགྲ་འདིས་ནི་གང་དང་ཕྲད་ན་དངོས་པོ་གཞན་ལྟ་ཞོག་རི་རབ་ཀྱང་ཐལ་བ་ཡང་ནི་མི་ལུས་པར་བསྲེག་པའི་མནར་མེད་ཀྱི་མེ་ནང་དེར་བདག་སྐད་ཅིག་གཅིག་ལ་འདོར་ཞིང་འཕེན་པར་བྱེད་པའི་ཕྱིར་རོ། །གསུམ་པ་ཡུན་རིང་གནོད་པས་གཞོམ་བྱར་བསྟན་པ་ནི། འོན་ཏེ་དེ་ཁོ་ན་ལ་འཁོན་འཛིན་བྱེད་ལ་གཞན་ལ་མི་བྱེད་པ་ཅི་སྟེ་ཞེ་ན། བདག་གི་ཉོན་མོངས་པའི་དགྲ་བོ་གང་དུས་རིང་པོ་ཐོག་མཐའ་མེད་པའི་འཁོར་བར་རྟག་ཏུ་གནོད་པ་བྱེད་པ་ལྟར་དགྲ་གཞན་ལྷ་མི་ལ་སོགས་པ་ཀུན་ཀྱང་ཉོན་མོངས་དེ་ལྟ་བུར་ཚེ་ཡུན་རིང་པོར་ཐུབ་པ་མ་ཡིན་པས་རྟག་ཏུ་མི་གནོད་པའི་ཕྱིར་མ་ཡིན་ནོ། །བཞི་པ་བརྟེན་པ་ཡང་གནོད་པས་སྤང་བྱར་བསྟན་པ་ནི། དེ་ལྟ་ནའང་དེ་དང་མཐུན་པའི་རིམ་གྲོས་བསྟེན་པས་ཕན་པར་བྱེད་དོ་ཞེ་ན། ཁོའི་ཡིད་དང་མཐུན་པའི་རིམ་གྲོས་ཕར་བསྟེན་པར་བྱས་ན་ཐ་མལ་པའི་དགྲ་ཐམས་ཅད་ནུས་པ་ཡོད་ཚད་ཀྱིས་ཚུར་ཕན་པ་དང་བདེ་བས་སེམས་ཤིང་བསྒྲུབ་པར་བྱེད་པ་ཡིན་ནའང་ཉོན་མོངས་པའི་དགྲ་རྣམས་ནི་ཕན་པའི་རིམ་གྲོས་བསྟེན་པར་བྱས་ན་རང་བཞིན་མི་སྲུན་པས་ཕྱིར་ཞིང་སླར་ཡང་དམྱལ་སོགས་ཀྱི་སྡུག་བསྔལ་སྐྱེད་པའི་གནོད་པ་བྱེད་པའི་ཕྱིར་ནན་གྱིས་གཞོམ་བྱ་ཡིན་ནོ། །ལྔ་པ་གདུང་བར་བྱེད་པས་སྤང་བྱར་བསྟན་པ་ནི། སྔར་བཤད་པའི་ཚུལ་དེ་ལྟར་དུས་ཡུན་རིང་ཐོག་མ་མེད་པ་ནས་རྒྱུན་ཆགས་སུ་བདག་གི་དགྲར་གྱུར་པ་བདག་ལ་གནོད་པའི་སྡུག་བསྔལ་གྱི་ཚོགས་རབ་ཏུ་འཕེལ་བའི་རྒྱུ་གཅིག་པུ་ཉོན་མོངས་འདི་བདག་གི་སྙིང་ལ་ངེས་པར་གནས་འཆའ་ནས་སྡོད་ཅིང་ཡོད་ན་བདག་ལ་སེམས་ཡོད་ན་འཁོར་བར་འཇིགས་པ་མེད་ཅིང་ཡིད་དགའ་བ་དང་བཅས་པར་གནས་པར་ག་ལ་རིགས་པར་འགྱུར་ཏེ་མི་རིགས་སོ། །གཞན་ཡང་འཁོར་བའི་བཙོན་ཁང་གི་ར་བ་དེ་ལས་ཐར་དུ་མི་སྟེར་བའི་སྲུང་མ་བྱེད་ཅིང་བདག་དམྱལ་སོགས་སུའང་གསོད་བྱེད་ཀྱི་གཤེད་མར་ལས་ཀྱི་རྣམ་སྨིན་གྱི་དབང་གིས་སྣང་བར་གྱུར་པའི་ཉོན་མོངས་པ་འདི་དག་ནི་གལ་ཏེ་བདག་གི་བློའི་ཁང་པར་གནས་ཤིང་དེའི་ནང་གིའང་ཆགས་པའི་དྲ་བ་སྟེ་གཟེབ་ན་གནས་ན་བདག་ལ་ལུས་ཡིད་བདེ་བ་ག་ལ་ཡོད་དེ་མེད་པ་ཡིན་ནོ། །དེས་ན་དེ་དག་བརྩོན་པས་སྤང་བར་རིགས་སོ། །གཉིས་པ་སྤོང་བ་ལ་ཕྱིར་མི་ལྡོག་པར་བརྩོན་པ་ལ་གཉིས་ཀྱི་དང་པོ་དངོས་ནི། དེ་ལྟར་ཉེས་པ་ཐམས་ཅད་ཀྱི་རྒྱུ་ཡིན་པ་དེའི་ཕྱིར་དུས་ཇི་སྲིད་དུ་བདག་གིས་ཉོན་མོངས་པའི་དགྲ་བོ་འདི་མངོན་སུམ་དུ་བདག་གིས་མཐོང་བཞིན་དུ་ངེས་པར་རྩ་བ་ནས་མ་བཅོམ་པ་དེ་སྲིད་དུ་བདག་ཉོན་མོངས་འདིས་འཇོམས་པའི་དམ་བཅའི་ཁུར་བརྩོན་པ་མི་འདོར་བར་བྱའོ། །གཉིས་པ་བརྩོན་པ་མི་འདོར་བའི་འཐད་པ་ལ་བཞི་ལས། དང་པོ་གནོད་པ་ཆེ་བས་གཞོམ་བྱར་བསྟན་པ་ནི། དཔེར་ན་དུས་རེ་ཤིག་ཙམ་གནོད་པ་ཆུང་ངུ་བྱེད་པའི་ཐ་མལ་པའི་དགྲ་ལ་རྒྱུ་ཆུང་ངུ་ལའང་ཁོན་དུ་བཟུང་ནས་ཁྲོས་པར་གྱུར་པའི་ང་རྒྱལ་ཆེན་པོ་བོད་ཅིང་རྒྱས་པ་རྣམས་དགྲ་ཆུང་ངུ་དེ་མ་བཅོམ་གྱི་བར་དུ་ཐ་ན་གཉིད་ཀྱང་མི་འོང་བས་ཕྱིར་མི་ལྡོག་བར་བརྩོན་པར་བྱེད་ཅིང་། གཞན་ཡང་གསོན་པའི་མཐའ་ནི་འཆི་བ་ཡིན་ཞེས་པ་ལྟར་གསོད་བྱེད་མེད་ཀྱང་རང་བཞིན་ཏེ་སྐྱེས་ཙམ་གྱིས་ངང་གིས་འཆི་བའི་སྐྱེས་བུ་སྐྱེ་སོགས་ཀྱི་སྡུག་བསྔལ་གྱིས་གཟིར་བར་གྱུར་པའི་སྒོ་ནས་ཉོན་མོངས་པ་སྟེ་སྙིང་རྗེ་བ་དག་དམག་འཐབ་པའི་གཡུལ་ངོར་དངར་བ་སྟེ་སྟོབས་ལྡན་གྱི་དཔུང་བསྟར་ཞིང་ཆས་པའི་ཚེ་ནན་གྱིས་ཏེ་བཙན་ཐབས་སུ་ཕ་རོལ་སྲོག་དང་ཕྲལ་བས་གཞོམ་པར་འདོད་པའང་ཕ་རོལ་གྱི་མདའ་མདུང་ལ་སོགས་པའི་མཚོན་གྱིས་ཕོག་པའི་སྡུག་བསྔལ་ཁྱད་དུ་བསད་ནས་རང་འདོད་པའི་དོན་དེ་མ་གྲུབ་པར་ཁ་ཕྱིར་ཕྱོགས་ཤིང་སོ་སོར་འབྱེར་བ་སྟེ་འགྱེས་པར་མི་བྱེད་པ་ཡིན་ན་དུས་རྟག་ཏུ་སྡུག་བསྔལ་སྣ་ཚོགས་པ་ཀུན་གྱི་རྒྱུར་གྱུར་པ་ཕར་གནོད་པ་མ་བྱས་ཀྱང་རང་བཞིན་གྱིས་གནོད་པ་བྱེད་པའི་དགྲ་ཉེ་བར་ངེས་པར་གྱུར་པའི་ཉོན་མོངས་དེ་གཞོམ་པར་བརྩོན་པ་བདག་ལ་སྡུག་བསྔལ་བརྒྱ་ཕྲག་གི་རྒྱུར་གྱུར་པའི་ལུས་སེམས་ལ་གནོད་པ་གང་གིས་ཀྱང་ཡི་ཆད་པ་སྟེ་སེམས་ཞུམ་ནས་སྒྱིད་ལུག་པ་ལེ་ལོར་མི་འགྱུར་བར་བརྩོན་པ་དྲག་པོ་བྱ་བ་སྨོས་ཅི་དགོས། གཉིས་པ་དོན་ཆེན་སྒྲུབ་པ་བཟོད་པར་རིགས་པ་ནི། འཇིག་རྟེན་ཕ་རོལ་ལ་སོགས་པ་དག་པར་འགྱུར་བའི་འབྲས་བུའམ་དགོས་པའི་དོན་མེད་པར་དགྲ་ཡིས་མཚོན་བསྣུན་ནས་རྨ་སྲོལ་གཏོད་པ་ཡང་མཚོན་ཕོག་པའི་སྡུག་བསྔལ་ཁྱད་དུ་བསད་ནས་རྨ་དེ་དག་རང་གི་ལུས་ལ་རྒྱན་ཆ་དང་འདྲ་བར་སྲེལ་བ་སྟེ་དགའ་བའི་སེམས་ཀྱིས་འཆང་བར་བྱེད་ན་དོན་ཆེན་པོ་འགྲོ་བ་རྣམས་སངས་རྒྱས་སུ་བསྒྲུབ་པའི་ཕྱིར་ཡང་དག་པར་བརྩོན་པར་གྱུར་པ་བདག་ལ་བྱང་ཆུབ་ཀྱི་ཕྱིར་དཀའ་བ་སྤྱོད་པའི་སྡུག་བསྔལ་གྱིས་ཅིའི་ཕྱིར་གནོད་པ་ཡིན་ཏེ་མི་དགའ་བར་མི་བྱ་བར་འགྲོ་བའི་གནོད་སེལ་སྡུག་བསྔལ་ལ་དགའ་བ་འབའ་ཞིག་འདིར་བྱ་རིགས་ཞེས་པ་ལྟར་དགའ་བར་བྱའོ། །དེ་ལྟར་བརྩོན་པར་བྱ་བ་ཡིན་ནའང་རང་གི་བདེ་བ་དང་མི་འགལ་བར་བྱ་བར་རིགས་སོ་ཞེ་ན། ཉ་བ་དང་ཤན་པ་དང་ཞིང་ལས་ཀྱིས་ཉེ་བར་འཚོ་བའི་ཞིང་པ་དང་། ཆོམ་རྐུན་ལ་སོགས་པའི་གདོལ་པ་དང་ལ་སོགས་པས་བྲན་དང་གཞན་གྱི་བུད་མེད་ལ་སྤྱོད་པས་དམན་པའི་ལས་དབང་བ་ཟས་སྐོམ་སོགས་རང་གི་འཚོ་བ་ཙམ་ཞིག་སེམས་པར་བྱེད་པ་ཡང་གྲང་བ་དང་ཚ་བ་དང་རླུང་ལ་སོགས་པའི་གནོད་པ་བཟོད་པར་བྱེད་ན་འགྲོ་བ་རྣམས་གནས་སྐབས་མཐར་ཐུག་གི་བདེ་བ་ཐོབ་པར་བྱ་བའི་ཕྱིར་བརྩོན་པ་བདག་ལྟ་བུས་ཅིས་དཀའ་བ་མི་བཟོད་དེ་བཟོད་པར་བྱ་བར་རིགས་སོ། །གསུམ་པ་དམ་བཅས་པ་བརྟན་པར་བསྒྲུབ་པ་ནི། ཕྱོགས་བཅུའི་ནམ་མཁའ་མཐས་གཏུགས་པའི་འགྲོ་བ་ཉོན་མོངས་པའི་འཆིང་བ་རྣམས་ལས་དགྲོལ་བར་དམ་བཅས་ཤིང་ཚིག་ཏུ་ཡང་སྨྲས་ནས་གཞན་གྱི་ཉོན་མོངས་སྤོང་བ་ལྟ་ཞོག གང་གི་ཚེ་བདག་ཉིད་ཀྱང་སྲེད་སོགས་ཉོན་མོངས་པའི་འཆིང་བ་རྣམས་ལས་མ་གྲོལ་བར་བདག་གི་ནུས་པ་ཚོད་ཀྱང་མི་ཤེས་ཤིང་མ་བརྟགས་པར་དེ་ལྟར་སྨྲ་ཞིང་དམ་འཆའ་ཇི་ལྟར་སྨྱོན་པ་མིན་ཏེ་སྨྱོན་པ་ལྟར་གྱུར་ན་མི་རུང་བ་དེ་ལྟ་ཡིན་པས་ཉོན་མོངས་པའི་དགྲ་གཞོལ་པ་ལ་དུས་རྟག་ཏུ་ཕྱིར་མི་ལྡོག་པར་དམ་བཅས་པ་བརྟན་པར་འགྱུར་བ་དེ་ལྟར་བྱའོ། །དེ་ལྟར་རང་མ་གྲོལ་བར་གཞན་དགྲོལ་བར་མི་ནུས་པ་དེས་ན་སྡུག་བསྔལ་ཐམས་ཅད་ཁྱད་དུ་བསད་ནས་ཉོན་མོངས་སྤོང་བའི་དོན་དུ་བརྩོན་འགྲུས་བརྟན་པོ་བྱེད་པ་འདི་ལ་བདག་གིས་ཞེན་པས་ནན་ཏན་དུ་བྱ་ཞིང་ཉོན་མོངས་ཀྱི་དགྲ་བོ་ལ་གནོད་པ་བྱེད་པའི་བསམ་པ་མི་འདོར་བས་ཁོན་དུ་བཟུང་ནས་རྩོད་པ་ཡིད་སྐྱོ་བ་མེད་པར་ཉོན་མོངས་དང་གཉེན་པོ་གཉིས་ཕན་ཚུན་གཡུལ་སྤྲད་དེ་གཞོམ་པར་བྱའོ། །དེ་ལྟར་ཉོན་མོངས་ཐམས་ཅད་འཇོམས་ན་ཉོན་མོངས་འཇོམས་པ་ལ་ཞེན་པ་དེའང་འཇོམས་དགོས་པར་འགྱུར་ལ། དེ་མི་སྤོང་ན་ཉོན་མོངས་ཐམས་ཅད་འཇོམས་པར་ག་ལ་འགྱུར་ཞེ་ན། སྤང་བྱ་ལ་ཁྲོ་བ་དང་གཉེན་པོ་ལ་ཆགས་ཤིང་ཞེན་པའི་རྣམ་པ་དེ་འདྲ་བའི་ཉོན་མོངས་པ་གང་ཉོན་མོངས་པའི་དགྲ་འཇོམས་པར་བྱེད་པ་དེ་ནི་གཞོམ་བྱར་གྱུར་པའི་ཉོན་མོངས་པ་མཚན་ཉིད་པར་ནི་མ་གཏོགས་ཏེ། ཚོགས་སོག་པའི་རྒྱུ་ཡིན་པའི་ཕྱིར་རོ། །དེས་ན་དེ་རྟ་དུལ་བ་བཞིན་རེ་ཤིག་བཞག་གོ །དེ་ལྟར་ན་དེ་དང་པོར་མ་སྤངས་ཀྱང་ཉོན་མོངས་འཆིང་བའི་རྒྱུ་མ་སྤངས་པར་མི་འགྱུར་ལ། ཕྱིས་ནི་དེ་ཡང་སྤང་དགོས་པ་ཡིན་ནོ། །བཞི་པ་ཉོན་མོངས་པ་ཕྱོགས་པར་མི་བྱ་བ་ནི། གལ་ཏེ་ཉོན་མོངས་འཇོམས་པ་ལ་དཀའ་བ་མང་པོ་དགོས་པས་དེའི་རྗེས་སུ་འབྲང་བར་རིགས་པ་མ་ཡིན་ནམ་ཞེ་ན། བདག་ནི་བསྲེགས་པ་རྒྱུ་མ་བླུགས་ནས་དུམ་བུ་དུམ་བུར་བྱས་ཏེ་བསད་གྱུར་ཏམ་བདག་གི་མགོ་བོ་བཅད་དེ་ཤ་ཞིག་ཁྲག་ཟད་པར་བྱས་ཀྱང་དེ་ཙམ་དུ་བླའི་དུས་དང་རྣམ་པ་ཀུན་ཏུ་ཡང་ཉོན་མོངས་པའི་དགྲ་ལ་མགོ་བོ་འདུད་ཅིང་རྗེས་སུ་འབྲང་བར་མི་བྱའོ། །གསུམ་པ་གཉེན་པོ་བསྟེན་པས་སླར་མི་ལྡོག་པའི་ཚུལ་ལ་གཉིས་ལས། དང་པོ་དངོས་ནི། ཉོན་མོངས་ལན་གཅིག་ཡུལ་ནས་བཏོན་ཡང་སྟོབས་ལྡན་གཞན་ལ་བརྟེན་ནས་ཐ་མལ་གྱི་དགྲ་བཞིན་སླར་རྒོལ་དུ་མི་འོང་ངམ་སྙམ་ན། ཐ་མལ་གྱི་དགྲ་བོ་ལན་ཅིག་ཡུལ་ནས་ཕྱུང་ཡང་ནི་ཡུལ་གཞན་དག་ཏུ་གནས་ཞིག་ཡོངས་སུ་གཟུང་ནས་ནུས་པ་བརྟས་ཤིང་སྟོབས་རྙེད་པ་ན་དེ་ནས་ཡང་སླར་རྒོལ་བའི་སླད་དུ་ཕྱིར་ལྡོག་པ་སྲིད་ཀྱི། ཉན་མོངས་པའི་དགྲའི་ཚུལ་ནི་འཕགས་པའི་ལམ་གྱིས་ལན་གཅིག་སྤངས་ནས་ཐ་མལ་གྱི་དགྲ་དེ་དང་འདྲ་བར་སླར་ལོག་པ་མ་ཡིན་ནོ། །དེ་ལྟ་ཡིན་པ་ཅི་སྟེ་ཞེ་ན། ཉོན་མོངས་པའི་དགྲ་འདི་བདག་གི་ཡིད་ལས་འཕགས་པའི་ཤེས་རབ་ཀྱིས་ནི་ལན་གཅིག་རྩ་བ་ནས་བསལ་ཞིང་ཕྱུང་ན་ཡུལ་གཞན་གང་དུ་འགྲོ་བར་འགྱུར་ཏེ་འགྲོ་བའི་གནས་མེད་ལ། དེས་ན་གཞན་དུ་སོང་སྟེ་ཡུལ་གཞན་གང་དུ་གནས་ནས་ནུས་པ་བརྟས་པ་ན་བདག་ལ་གནོད་པ་བྱ་བའི་ཕྱིར་རང་གི་སེམས་ལ་སླར་འོང་བ་མེད་དེ། དེའི་ས་བོན་རྩ་བ་ནས་སྤངས་ན་སླར་ནུས་པ་བརྟས་པ་མི་སྲིད་པའི་ཕྱིར་རོ། །དེས་ན་བློའི་རྒྱུ་བ་མི་གསལ་བའི་བློ་གྲོས་ཞན་པ་བདག་ལ་ཉོན་མོངས་གཞོམ་པ་ལ་བརྩོན་པ་མེད་པར་ཟད་ཀྱི་བརྩོན་ན་ཉོན་མོངས་ཆོས་ཅན། མི་སྤོང་བ་མི་སྲིད་དེ། གཞི་མེད་ཀྱི་ཉོན་མོངས་ཡིན་པས་དོན་དམ་པ་དེ་ཁོ་ན་ཇི་ལྟ་བ་བཞིན་མཐོང་བའི་འཕགས་པའི་ཤེས་རབ་ཀྱི་མིག་གིས་སྤང་བྱ་ཡིན་པའི་ཕྱིར་རོ། །གཉིས་པ་དེ་བསྒྲུབ་པ་ནི། ཉོན་མོངས་རྣམས་ནི་གཟུགས་སྒྲ་ལ་སོགས་པའི་ཕྱིའི་ཡུལ་ཁོ་ན་ལ་མི་གནས་ཏེ་དབང་པོའི་སྒོ་བསྡམས་པ་འགའ་ཞིག་གིས་ཡུལ་ཡིད་དུ་འོང་མི་འོང་ལ་སོགས་མཐོང་ཡང་ཁྱོད་མི་སྐྱེ་ཞིང་གཟུགས་ཅན་མ་ཡིན་པས་རྡུལ་ཕྲ་རབ་ཀྱང་མ་དམིགས་པའི་ཕྱིར་རོ། །ཡང་དེ་ནི་མིག་སོགས་ནང་གི་དབང་པོའི་ཚོགས་ཁོ་ན་ལ་གནས་པའང་མིན་ཏེ། ཡིད་ཆེས་ཀྱི་སྐྱེ་མཆེད་ལ་གཏད་པ་ན་མིག་སོགས་དབང་པོ་ཡོད་ཀྱང་འབྱུང་བར་མ་དམིགས་པའི་ཕྱིར་རོ། །ཡང་དེ་ནི་ཡུལ་དབང་གཉིས་ཀྱི་བར་ནའང་གནས་པ་མིན་ཏེ། དེར་ཡོད་ན་སྣང་དུ་རུང་བ་ལས་མ་དམིགས་པའི་ཕྱིར་རོ། །དེ་ནི་ཚོགས་གསུམ་པོ་དེ་ལས་གཞན་ནའང་ཡོད་པ་མིན་ཏེ། མ་དམིགས་པའི་ཕྱིར་རོ། །དེས་ན་ཉོན་མོངས་འདི་དག་ཡུལ་གར་གནས་ཏེ་དེ་ཁོ་ན་ཉིད་དུ་ན་རང་བཞིན་གྱིས་སྟོང་བ་བློ་བུར་བ་ཡིན་ཏེ་ཡང་དག་མ་ཡིན་པའི་ཀུན་རྟོག་ལས་བྱུང་བས་ཡུལ་བདེན་པ་བ་མེད་པའི་ཕྱིར་རོ། །དེ་ལྟ་ཡིན་ཡང་འགྲོ་བ་ཀུན་ལ་འདིས་གནོད་པ་བྱེད་དོ། །རང་བཞིན་མེད་ན་ཇི་ལྟར་གནོད་པ་བྱེད་ཅེ་ན། ཉོན་མོངས་པ་འདི་རྣམས་ནི་དཔེར་ན་སྒྱུ་མའི་སྔགས་དང་སྨན་གྱི་མཐུས་མེད་བཞིན་དུ་སྒྱུ་མའི་གླང་པོ་ཆེ་སྣང་བ་དང་འདྲ་བར་ཚུལ་མིན་ཡིད་བྱེད་ཀྱི་མཐུས་བདེན་པར་མེད་བཞིན་དུ་འབྱུང་བ་དེའི་ཕྱིར་སྙིང་ལ་ཉོན་མོངས་པས་འཇིགས་པ་སྤོངས་ལ་དེ་ཁོ་ན་ཉིད་རབ་ཏུ་རྣམ་འབྱེད་ཀྱི་ཤེས་རབ་ཀྱིས་དེའི་རང་བཞིན་རྟོགས་པའི་ཕྱིར་ཏེ་ཆེད་དུ་ཀུན་རྫོབ་ཏུ་ཉོན་མོངས་པ་གཞོམ་པ་ལ་བརྩོན་པ་བསྟེན་པར་རིགས་ཀྱི་ཉོན་མོངས་པའི་དབང་དུ་གྱུར་པས་དོན་མེད་པ་ཉིད་དུ་བདག་ལ་དམྱལ་བ་བསྡུས་འཇོམས་སོགས་རྣམས་སུ་ཅི་སྟེ་གནོད་པར་བྱེད་དེ་སྡུག་ཏུ་བཅུག་ནས་ཅི་ཞིག་བྱ་སྙམ་དུ་དགོངས་པའོ། །གསུམ་པ་མཇུག་བསྡུ་བ་ནི། སྔར་བཤད་པ་དེ་ལྟར་ཉོན་མོངས་པ་སྒྱུ་མ་དང་འདྲ་བར་རྣམ་པར་བསམས་ཏེ་ངེས་པར་བྱས་ནས་མདོ་སྡེ་དང་བསྟན་བཅོས་འདི་ཉིད་ལས་ཇི་སྐད་བཤད་པའི་གནད་ཀྱི་གནས་རྣམས་ཤེས་པར་བྱ་ཞིང་བྱང་སེམས་ཀྱི་བསླབ་པ་བསྒྲུབ་པའི་ཆེད་དུ་འཆད་པས་བག་ཡོད་པར་བྱའོ། །གནད་ཀྱི་གནས་ནི་བསླབ་བཏུས་སུ། བདག་གི་ལུས་དང་ལོངས་སྤྱོད་དང་། །དགེ་བ་དུས་གསུམ་སྐྱེས་རྣམས་དང་། །སེམས་ཅན་ཀུན་ལ་བཏང་བ་དང་། །དེ་བསྲུངས་དག་པ་སྤེལ་བའོ། །ཞེས་སོ། །དེའི་ཕྱིར་སྨན་པའི་ངག་ལྟར་མ་མཉན་ཞིང་དེ་ལྟར་མི་བྱེད་ན་སྨན་དག་གིས་བཅོས་དགོས་ཏེ་ནད་མེད་དུ་བསྒྲུབ་དགོས་ནད་པ་སོས་ཤིང་ནད་མེད་དུ་འགྱུར་བ་ག་ལ་ཡོད་དེ་མེད་པ་དེ་བཞིན་དུ་ཀུན་མཁྱེན་སྨན་པ་ཆེན་པོས་ལུང་ཕོག་པའི་བསླབ་པ་བསྒྲུབ་པར་མ་བྱས་པར་ལས་ཉོན་གྱིས་བསྐྱེད་པའི་སྐྱེ་སོགས་སྡུག་བསྔལ་གྱི་ནད་ཀྱི་འཇིགས་པ་ཆེན་པོ་ལས་གྲོལ་ནས་སྐྱོན་མེད་དུ་འགྱུར་བ་ག་ལ་ཡོད་དེ་མེད་པས་བཀའ་བཞིན་བསླབ་པ་རྗེས་སུ་བསྒྲུབ་པར་བྱའོ། །བསྐྱེད་པའི་སེམས་དེ་བསྲུང་བ་ནི་བག་ཡོད་པའོ། །ལེའུ་བཞི་པའི་རྣམ་པར་བཤད་པའོ།། ༈ །དེ་ལྟར་ལུས་ལ་སོགས་པ་བཏང་བ་དང་བསྲུང་བ་བསྟན་པས་ལེའུ་འདིས་ཡང་དེ་ཉིད་བསྲུང་བ་དང་དག་པ་དང་སྤེལ་བ་རྒྱས་པར་བསྟན་པར་བྱ་བ་ཡིན་ཞིང་ལུས་སོགས་བསྲུང་བ་ཡང་བསླབ་པ་བསྲུང་བ་ལ་རག་ལས་པས། གཉིས་པ་བསླབ་པ་བསྲུང་བའི་ཆེད་དུ་ཤེས་བཞིན་བསྲུང་བ་ལ་གསུམ་སྟེ། མདོར་བསྟན། རྒྱས་བཤད། མཇུག་རྗེས་སུ་གདམས་པའོ། །དང་པོ་ནི། སྡོམ་པ་བླངས་པས་བསླབ་པ་གནང་བཀག་གི་ཚུལ་བསྲུང་བ་རྗེས་སུ་བསྐྱང་བར་འདོད་པའི་བྱང་ཆུབ་སེམས་དཔའ་ཡིས་དྲན་ཤེས་ཀྱིས་རབ་ཏུ་བསྒྲིམས་ནས་བདག་གི་སེམས་བསྲུང་བར་བྱ་སྟེ་སེམས་འདི་ཉོན་མོངས་ལས་བསྲུང་བར་མ་བྱས་ན་བསླབ་པ་བསྲུང་བར་ཡོང་ཡེ་མི་ནུས་པའི་ཕྱིར་རོ། །གཉིས་པ་ལ་གཉིས་ཏེ། བསླབ་པ་བསྲུང་བའི་ཐབས་སུ་སེམས་བསྲུང་། སེམས་བསྲུང་བའི་ཐབས་སུ་དྲན་ཤེས་བསྲུང་བའོ། །དང་པོ་ལ་བཞི་ཕན་གནོད་སེམས་ལ་རག་ལས་ཚུལ། སེམས་བསྲུང་ཚུལ་དཔེས་བསྟན། བསྲུངས་པའི་ཕན་ཡོན་བཤད། སེམས་མི་ཉམས་པ་ལ་ནན་ཏན་དུ་བྱ་བའོ། །དང་པོ་ལ་དངོས་དང་མཇུག་བསྡུ་བ་གཉིས་ཀྱི་དང་པོ་ལ་བཞིའི་དང་པོ་མ་བསྲུངས་པའི་ཉེས་པ་ནི། འདོད་པ་ལ་སྤྱོད་པའི་སེམས་ཀྱི་གླང་ཆེན་མ་བཏུལ་བར་རང་དགར་ཡན་པར་བཏང་བས་འཇིག་རྟེན་འདི་དང་ཕ་རོལ་དུ་འཆི་བ་དང་མནར་མེད་སོགས་ཀྱི་གནོད་པ་བྱེད་པ་ལྟར་གླང་ཆེན་མ་དུལ་བ་སྟེ་འདུལ་སྦྱང་མ་བྱས་པ་སྨྱོོ་ཞིང་མྱོས་པ་ཡིས་ཚེ་འདི་ན་མི་རྣམས་ལ་དམྱལ་སོགས་དེ་འདྲའི་གནོད་པ་མི་བྱེད་པས་མ་བསྲུངས་ན་ཉེས་དམིགས་ཆེ་བའི་སེམས་བསྲུང་བར་བྱའོ། །གཉིས་པ་བསྲུངས་པའི་ཕན་ཡོན་ནི། རྣམ་པ་ཀུན་ནས་འཆད་འགྱུར་གྱི་མཚན་ཉིད་ཅན་གྱི་དྲན་པའི་ཐག་པ་ཡིས་སེམས་ཀྱི་གླང་ཆེན་རྒྱལ་བའི་བཀའི་ལྕགས་ཀྱུས་ཇི་ཞིག་ལྟར་དབང་དུ་བྱེད་པ་སྟེ་དམ་དུ་བཏགས་མི་མཐུན་ཕྱོགས་ཀུན་ལ་སྤྱོད་པ་བཀག་ན་ཉོན་མོངས་ཀྱི་འཇིགས་པ་ཐམས་ཅད་མེད་པར་འགྱུར་ཞིང་སྐྱེས་བུའི་དོན་དགེ་བ་མངོན་མཐོ་ངེས་ལེགས་ཐམས་ཅད་ལག་ཏུ་འོང་ལ། གཞན་ཡང་ཉེ་བར་འཚེ་བར་བྱེད་པའི་སྟག་དང་སེང་གེ་དང་གླང་ཆེན་དང་། དྲེད་དང་སྦྲུལ་གདུག་པ་དང་དགྲ་རྣམས་ཐམས་ཅད་དང་སེམས་ཅན་དམྱལ་བའི་སྲུང་མ་དང་བྱད་མ་དང་དེ་བཞིན་དུ་སྲིན་པོ་ལ་སོགས་རྣམས་ལ་སེམས་འདི་གཅིག་པུ་དྲན་པའི་ཐག་པས་བཏགས་པ་ཡིས་སྟག་སོགས་དེ་དག་ཐམས་ཅད་བཏགས་པར་འགྱུར་ཏེ་ཉེ་བར་འཚེ་བ་མི་བྱེད་དོ། །རང་གི་སེམས་འདི་གཅིག་པུ་ཤེས་བཞིན་གྱིས་བཏུལ་བ་ཡིས་སྟག་དེ་དག་ཐམས་ཅད་ཐུལ་བར་འགྱུར་བས་གནོད་པ་མི་བྱེད་དོ། །གསུམ་པ་དེ་དག་གི་རྒྱུ་མཚན་ནི། འདི་ལྟར་སྟག་སོགས་གཅན་ཟན་ཁྲོ་བོའི་འཇིགས་པ་ལ་སོགས་པ་ཐམས་ཅད་དང་སྡུག་བསྔལ་དཔག་ཏུ་མེད་པ་ཡིད་དུ་མི་འོང་བ་ཡང་སེམས་ལ་བྱུང་བ་ཡིན་ནོ་ཞེས་དངོས་པོའི་དེ་ཁོ་ན་ཉིད་ཕྱིན་ཅི་མ་ལོག་པ་ཡང་དག་པར་གསུང་བ་སངས་རྒྱས་ཉིད་ཀྱིས་འཕགས་པ་དཀོན་མཆོག་སྤྲིན་དུ། རིགས་ཀྱི་བུ་ཆོས་ཐམས་ཅད་ནི་སེམས་སྔོན་དུ་སོང་བ་ཙམ་ཡིན་ནོ་ཞེས་པ་ནས། འོན་ཀྱང་སེམས་ཉིད་དབང་དུ་གྱུར་ན་ཆོས་ཐམས་ཅད་དབང་དུ་འགྱུར་རོ་ཞེས་པའི་བར་དུ་དང་། གཞན་ཡང་དེ་ཉིད་ལས། འཇིག་རྟེན་སེམས་ཀྱི་ཁྲིད་པ་སྟེ། །སེམས་ཀྱིས་སེམས་ནི་མི་མཐོང་ངོ་། །དགེ་བའམ་ཡང་ན་མི་དགེ་བའི། །ལས་ནི་སེམས་ཀྱིས་སོག་པ་འོ། །སེམས་ནི་འགལ་མེ་བཞིན་དུ་འཁོར། །སེམས་ནི་རླབས་དང་འདྲ་བར་གཡོ། །སེམས་ནི་ནགས་ཀྱི་མེ་བཞིན་བསྲེག །སེམས་ནི་ཆུ་ཆེན་བཞིན་དུ་བསྐྱེད། །ཅེས་སོ། །ས་བཅུ་པར། ཀྱེ་རྒྱལ་བའི་སྲས་པོ་ཁམས་གསུམ་པོ་འདི་དག་ནི་སེམས་ཙམ་མོ་ཞེས་བསྟན་ཏོ། །དེ་ལྟར་མ་ཡིན་ན་སེམས་ཅན་དམྱལ་བའི་མཚོན་ཆ་མདུང་དང་གཏུན་ཤིང་དང་རལ་གྲི་ལོ་མའི་ནགས་ལ་སོགས་པ་རྣམས་བྱེད་པ་པོ་སུ་ཞིག་གིས་ནི་གང་གི་ཆེད་དུ་བྱས་ཏེ་སེམས་ལས་གཞན་དབང་ཕྱུག་ལ་སོགས་པའི་བྱེད་པ་པོ་འགའ་ཡང་མེད་པའི་ཕྱིར་རོ། །ལྕགས་བསྲེག་པའི་རང་བཞིན་གྱིས་ས་གཞི་ཡང་སུ་ཡིས་བྱས། ཆུ་བོ་རབ་མེད་དུ་ལྕགས་ཀྱི་ལུས་ཅན་གྱི་བུད་མེད་ཀྱིས་གཞན་གྱི་བུད་མེད་ལ་སྤྱོད་པའི་སེམས་ཅན་ལ་འཁྱུད་ཅིང་བསྣུན་ནས་སེན་མོས་བཏུབ་པར་བྱེད་པའི་བུད་མེད་དམ་ཡང་ན་གང་ཟག་དེ་ལ་ཤལ་མ་ལིའི་རྩ་བ་དང་རྩེ་མོར་སླར་ལོག་པར་ཞུགས་པའི་བུད་མེད་དུ་སྣང་བའི་བུད་མེད་དེ་དག་ཅི་ལས་སྐྱེས་ཏེ་སེམས་ལས་གཞན་པའི་རྒྱུ་གཞན་མེད་དོ། །དེ་འདྲ་དེ་དག་ཐམས་ཅད་ཀྱང་སེམས་ཅན་དེ་དག་གི་སྡིག་ལས་ཀྱིས་འདུས་བྱས་པའི་སེམས་ལས་འབྱུང་བར་སྐུ་གསུང་ཐུགས་ཉེས་སྤྱོད་ལས་ཐུབ་པ་དང་ལྡན་པས་ཇི་སྐད་དུ། དཀོན་མཆོག་སྤྲིན་ལས། སེམས་ནི་ཆོས་ཐམས་ཅད་ཀྱི་སྔོན་དུ་འགྲོ་བ་སྟེ། སེམས་ཡོངས་སུ་ཤེས་ན་ཆོས་ཐམས་ཅད་ཡོངས་སུ་ཤེས་པར་འགྱུར་ཞེས་གསུངས་སོ། །དེ་ལྟ་ཡིན་པ་དེའི་ཕྱིར་འཇིག་ཅིང་རབ་ཏུ་ཉམས་པའི་ཕྱིར་འཇིག་རྟེན་གསུམ་པོ་ནི་སྡིག་པའི་སེམས་ལས་འཇིགས་པ་གཞན་འགའ་ཡང་མེད་པས་སེམས་དབང་དུ་བྱས་ཏེ་བསྲུང་བར་བྱའོ། །བཞི་པ་དགེ་བ་ཡང་སེམས་གཙོ་བོར་བསྟན་པ་ལ་དྲུག་ལས། དང་པོ་སྦྱིན་པ་ནི། གལ་ཏེ་འགྲོ་བ་རྣམས་དབུལ་བ་ནི་ཟག་བཅས་ཀྱི་བདེ་བའི་ལོངས་སྤྱོད་ཀྱིས་སེམས་བཀྲེན་ཞིང་ཡོ་བྱད་མེད་པ་སྟེ་དེ་བོར་བ་ནི་བསལ་བར་བྱས་པ་སྟེ་དེས་སྦྱིན་པའི་ཕ་རོལ་དུ་ཕྱིན་པ་རྫོགས་པ་ཡིན་ཞེ་ན། སྔོན་གྱི་སྐྱོབ་པ་སངས་རྒྱས་རྣམས་ཆོས་ཅན། ཇི་ལྟར་སྦྱིན་པའི་ཕ་རོལ་ཏུ་ཕྱིན་པ་རྫོགས་པར་ཐལ། འགྲོ་བ་ཐམས་ཅད་ཀྱི་དབུལ་བ་མ་བསལ་བའི་ཕྱིར་ཏེ། ད་དུང་འགྲོ་བ་བཀྲེན་པ་ཡོད་པའི་ཕྱིར་ནའོ། །འོ་ན་ཚུལ་གང་གིས་དེས་རྫོགས་ན། ཕྱི་ནང་གི་བདོག་པ་ཐམས་ཅད་སྦྱིན་པ་དང་དེར་མ་ཟད་སྦྱིན་པའི་འབྲས་བུ་དང་བཅས་ཏེ་སྐྱེ་བོ་ཀུན་ལ་ཡོངས་སུ་བཏང་བའི་སེམས་གོམས་པ་རབ་ཀྱི་མཐར་ཕྱིན་པས་དངོས་པོ་གང་ལའང་ཆགས་པ་མེད་པས་སེར་སྣའི་དྲི་མ་ལ་སོགས་པ་དང་བྲལ་བའི་སེམས་སྐྱེ་བ་དེའི་ཚེ་སྦྱིན་པའི་མཐར་ཕྱིན་པས་ཕ་རོལ་ཏུ་འགྲོ་བས་ཕ་རོལ་དུ་ཕྱིན་པ་སྟེ་རྫོགས་པར་བློ་གྲོས་མི་ཟད་པས་བསྟན་པ་ལས། ཇི་སྐད་དུ། བྱང་ཆུབ་སེམས་དཔའ་རྣམས་ཀྱི་སྦྱིན་པ་ཡང་མི་ཟད་པ་སྟེ། དེ་ཅིའི་ཕྱིར་ཞེ་ན་ཚད་མེད་པའི་ཕྱིར་རོ། །བཙུན་པ་ཤཱ་ར་དྭ་ཏཱིའི་བུ་བྱང་ཆུབ་སེམས་དཔའ་རྣམས་ཀྱི་སྦྱིན་པ་ཡོངས་སུ་སྦྱང་བ་ཡང་ཚད་མེད་པ་སྟེ། ཚེ་དང་། སྤོབས་པ་དང་། བདེ་བ་དང་སྟོབས་དང་ཁ་དོག་ཉེ་བར་བརྟན་པའི་ཕྱིར། ཟས་འདོད་པ་རྣམས་ལ་ཟས་སྦྱིན་པའོ་ཞེས་སོགས་རྒྱ་ཆེར་བདོག་པ་ཐམས་ཅད་ཅི་དང་ཅི་འདོད་པའི་སྐྱེ་བོ་ཐམས་ཅད་ལ་སྦྱིན་པ་རྒྱ་ཆེན་པོ་གསུངས་པ་ལྟར་རོ། །དེ་ལྟས་སྦྱིན་པ་དེ་ནི་སེམས་ཉིད་དོ། །སྦྱིན་པ་སྔོན་དུ་སོང་བས་ཚུལ་ཁྲིམས་ལེན་པར་འགྱུར་བས་གཉིས་པ་ཚུལ་ཁྲིམས་ནི། གལ་ཏེ་བསད་སོགས་ཀྱི་ཡུལ་མེད་པས་གསོད་སོགས་མེད་པའི་ཕྱིར་ཚུལ་ཁྲིམས་སུ་འགྱུར་རོ་ཞེ་ན། དེ་ལའང་ཐལ་འགྱུར་སྔ་མ་དང་ཅི་རིགས་པར་འདྲ་བར་སྦྱར་བ་ལ་རྟགས་ནི་གསོད་པའི་ཡུལ་མེད་པར་མ་གྲུབ་པའི་ཕྱིར་ཏེ། ཉ་ལ་སོགས་པའི་སྲོག་ཆགས་དང་ལ་སོགས་པས་གཞན་གྱི་བདོག་པ་དང་བུད་མེད་དང་བུད་མེད་ཆ་ལ་སོགས་པ་དེ་དག་ཡུལ་གང་ཞིག་ཏུ་གསོད་པ་དང་ལེན་པ་དང་མཐོང་བར་མི་འགྱུར་བར་བསྐྲད་པར་མི་ནུས་པའི་ཕྱིར་ཏེ་ལས་ཀྱི་དབང་གིས་ཡུལ་ངེས་པས་སོ། །དེས་ན་སེམས་ཅན་དེ་དག་ཡོད་བཞིན་དུ་དེ་དག་ལ་གནོད་པ་གཞི་དང་བཅས་པ་སྤོང་བའི་སེམས་ནི་ཐོབ་པ་དང་། དེས་མཚོན་ནས་དགེ་བ་ཆོས་སྡུད་དང་། སེམས་ཅན་དོན་བྱེད་ཀྱི་སེམས་ནི་ཐོབ་ལས་དྲན་པ་བཅིངས་ན་བྱང་སེམས་ཀྱི་ཚུལ་ཁྲིམས་ཀྱི་ཕ་རོལ་ཏུ་ཕྱིན་པར་རྫོགས་པར་ལག་བཟང་གིས་ཞུས་པར། ལག་བཟང་བྱང་ཆུབ་སེམས་དཔའ་ཇི་ལྟར་ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་རྫོགས་པར་བྱེད་ཅེ་ན། ལག་བཟང་འདི་ལ་བྱང་ཆུབ་སེམས་དཔའ་ནི་སྲོག་གི་ཕྱིར་ཡང་སྲོག་ཆགས་གཞན་དག་དང་། སེམས་ཅན་གཞན་རྣམས་ལ་མི་རྡེག་མི་གསོད་པ་ལ་རྗེས་སུ་ཡི་རང་བར་མི་བྱེད་ཅེས་པ་ནས། ལག་བཟང་དེ་ལྟར་ན་བྱང་ཆུབ་སེམས་དཔའ་བདེ་བ་དང་ལྡན། ཡིད་བདེ་བ་ལྡན་ཞིང་ཚེགས་ཆུང་ངུ་དང་སྡུག་བསྔལ་ཆུང་ངུས་སྐྱེན་པར་ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་ཡོངས་སུ་རྫོགས་པར་བྱེད་དོ་ཞེས་པའི་བར་དུ་རྒྱ་ཆེར་བཤད་དོ། །དེ་བས་ན་དེའང་སེམས་ཉིད་ཡིན་ནོ། །ཚུལ་ཁྲིམས་ལ་གནས་ན་བཟོད་པ་འབྱུང་བས་གསུམ་པ་བཟོད་པ་ནི། གལ་ཏེ་དགྲ་ཐམས་ཅད་བཅོམ་པས་གནོད་བྱེད་མེད་པར་འགྱུར་བས་བཟོད་པ་རྫོགས་པ་ཡིན་ན་ཐལ་བ་སྔ་མ་བཞིན་དུ་འགྱུར་ཏེ། རྟགས་ནི་གནོད་བྱེད་རྒྱུན་མ་ཆད་པའི་ཕྱིར་ཏེ། སེམས་ཅན་མི་སྲུན་པ་ནམ་མཁའ་བཞིན་མཐའ་ཡས་པས་དེ་དག་གཞོམ་གྱིས་ཡོང་ཡེ་མི་ལང་བའི་ཕྱིར་རོ། །དེས་ན་གནོད་བྱེད་ཡོད་བཞིན་དུའང་དེ་དག་ལ་དྲན་ཤེས་བཞིན་གྱིས་ཁྲོ་བའི་སེམས་ནི་གཅིག་ཏུ་བཅོམ་ན་དགྲ་དེ་ཐམས་ཅད་ཆོམས་པ་དང་འདྲ་སྟེ། དེ་བཅོམ་ན་ཞེ་སྡང་མེད་པས་དགྲ་བོ་ལ་གནོད་བྱེད་དུ་མི་རྩི་ཞིང་ཚེ་རབས་གཞན་དུ་དགྲ་བོ་མི་འབྱུང་བའི་ཕྱིར་རོ། །གཞན་ཡང་དཔེར་ན་ཚེར་མ་ལ་སོགས་པའི་གནོད་པ་བསྲུང་བའི་དོན་དུ་ས་སྟེང་འདི་དག་ཐམས་ཅད་ཀོ་བས་གཡོག་ཏུ་མི་རིགས་ཏེ། དེ་སྙེད་ཀྱི་ཀོ་བས་ག་ལ་ལང་སྟེ་མེད་པའི་ཕྱིར་དང་། གཡོག་མི་ནུས་པའི་ཕྱིར་རོ། །དེ་ལྟ་ནའང་ལྷམ་མཐིལ་ཙམ་གྱི་ཀོ་བས་ནི་ས་སྟེང་ཐམས་ཅད་གཡོགས་པ་དང་འདྲ་བར་འགྱུར་བ་དེ་བཞིན་དུ་ཕྱི་རོལ་གནོད་བྱེད་ཀྱི་དངོས་པོ་དགྲ་ལ་སོགས་པ་ཡང་བདག་གིས་ཕྱིར་བཟློག་མི་ལང་གིས་བདག་གིས་སེམས་འདི་ཁྲོ་བ་ལས་ཕྱིར་བཟློག་པར་བྱའི་གཞན་རྣམས་བཟློག་གོ་ཅི་དགོས་ཏེ་བཟློག་པ་དོན་མེད་པའི་ཕྱིར་དང་། རང་གི་སེམས་ཁྲོ་བ་ལས་བཟློག་པས་གནོད་བྱེད་མེད་པར་འགྲུབ་པའི་ཕྱིར་རོ། །དེ་ལྟས་བཟོད་པ་ཡང་སེམས་ཉིད་དོ། །བཟོད་པ་དང་ལྡན་པས་བརྩོན་འགྲུས་བརྩམ་པར་བྱ་བ་ཡིན་པས་ན་བཞི་པ་བརྩོན་འགྲུས་ནི། ལུས་ངག་གི་བྱ་བ་མེད་པར་ཡང་དགེ་བའི་ལས་ལ་སྤྲོ་བའི་སེམས་གསལ་པོ་ཅིག་བསྐྱེད་པའི་འབྲས་བུ་ཡང་གང་ཚངས་པ་ལ་སོགས་པ་ཐོབ་པ་ཡིན་པ་དེ་ལྟར་ལུས་ངག་གི་རྩོམ་པ་དང་བཅས་པའི་དགེ་བའི་སེམས་ཀྱི་སྤྱོད་པ་སྟེ་འཇུག་པ་ཞན་པའི་ལས་ཀྱི་འབྲས་བུ་ཡང་སེམས་འཇུག་པ་གསལ་བ་དེ་ལྟ་བུར་ཐོབ་པ་མིན་ནོ། །དེའི་ཕྱིར་ཡང་དེ་སེམས་ཡིན་ནོ། །དེ་ཡང་བསམ་གཏན་གྱི་ཕྱིར་རྩོམ་པས་ལྔ་པ་བསམ་གཏན་ནི། སྔགས་དང་རིགས་པ་ལ་སོགས་པ་ཡང་ཡང་བསྐྱར་བའི་བཟླས་བརྗོད་དང་ནི། དབང་པོ་འདུལ་བའི་རང་བཞིན་གྱི་དཀའ་ཐུབ་ཀུན་ཡུན་རིང་པོའི་དུས་སུ་གོམས་ཤིང་སྤྱད་པར་བྱས་ཀྱང་དམིགས་པ་ལས་སེམས་གཞན་དུ་གཡེངས་པའམ། གཉིད་རྨུགས་དང་མི་གསལ་བས་བྱས་པ་ནི། དེ་ཁོ་ན་ཉིད་རིགས་པ་སངས་རྒྱས་ཀྱིས་དོན་མེད་དུ་འགྱུར་བར་གསུངས་ཏེ་འབྲས་བུ་ཤིན་ཏུ་ཆུང་ཞིང་འདོད་པ་བཞིན་མི་འགྲུབ་པའི་ཕྱིར་རོ། །དེ་ལྟར་ཡང་བཅོམ་ལྡན་འདས་མ་ལས། དེས་སེམས་ཅན་དེ་དག་གི་དོན་དུ་བསམ་གཏན་གྱི་ཕ་རོལ་ཏུ་ཕྱིན་པ་ལ་སྤྱོད་པས་སེམས་གཡེང་བར་མི་འགྱུར་རོ། །དེ་ཅིའི་ཕྱིར་ཞེ་ན། འདི་ལྟར་ཏེ་འདི་སྙམ་དུ་སེམས་གཡེང་བ་ལ་ནི་འཇིག་རྟེན་པའི་བསམ་གཏན་སྐྱེ་བའང་དཀོན་ན། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ལྟ་ཅི་སྨོས། དེ་ལྟ་བས་ན་ནམ་བདག་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་སངས་རྒྱས་མ་སངས་རྒྱས་ཀྱི་བར་དུ་སེམས་མི་གཡེང་བར་བྱའོ་སྙམ་དུ་སེམས་ཞེས་གསུངས་སོ། དེས་ན་བསམ་གཏན་ཡང་སེམས་ཉིད་དོ། །བསམ་གཏན་ལ་མཉམ་པར་བཞག་པ་ལས་ཤེས་རབ་འབྱུང་བས་དྲུག་པ་ཤེས་རབ་ནི། འཁོར་བའི་སྡུག་བསྔལ་གྱིས་འཇིགས་ཤིང་ཐར་པའི་བདེ་བ་དོན་དུ་གཉེར་བ་གང་གིས་རང་གི་མཚན་ཉིད་འཛིན་པས་སམ་ལྟུང་བ་ལས་འཛིན་པས་ཆོས་ཞེས་བྱ་ཞིང་དེ་བཞིན་གཤེགས་པའི་ཆོས་འཇིག་རྟེན་དང་དེ་ལས་འདས་པའི་ཆོས་ཐམས་ཅད་ཀྱི་མཆོག་ཏུ་གྱུར་པས་ན་དོན་པོ་མཆོག་བྱིས་པའི་སྤྱོད་ཡུལ་མ་ཡིན་པས་སེམས་ཀྱི་གསང་སྐྱེ་བ་མེད་པ་འདི་མ་ཤེས་ཤིང་ཡང་དང་ཡང་དུ་གོམས་པར་མ་བྱས་ན་མྱང་འདས་ཀྱི་བདེ་བ་ཐོབ་འདོད་དང་འཁོར་བའི་སྡུག་བསྔལ་གཞོམ་འདོད་ཡོད་ཀྱང་དེ་དག་དོན་ཏེ་འབྲས་བུ་མེད་ཅིང་གྱི་ནར་ཀ་ཤའི་མེ་ཏོག་ནམ་མཁར་འཁོར་བ་བཞིན་འཁོར་བར་འཁྱམ་མོ། །དེ་ལྟ་བས་ན་དེ་ནི་ཤིན་ཏུ་ཡང་སེམས་ཡིན་ནོ། །དེ་ལྟར་སྡོང་པོ་བཀོད་པ་ལས། བྱང་ཆུབ་སེམས་དཔའ་སྤྱོད་པ་ཐམས་ཅད་ནི་རང་གི་སེམས་ལ་བརྟེན་ནོ། །སེམས་ཅན་ཐམས་ཅད་སྨིན་པར་བྱ་བ་དང་གདུལ་བ་ནི་རང་གི་སེམས་ལ་བརྟེན་ཏོ་ཞེས་སོ། །གཉིས་པ་མཇུག་བསྡུ་བ་ནི། ཐམས་ཅད་སེམས་ལ་རག་ལས་པ་དེ་ལྟ་བས་ན་བདག་གི་སེམས་འདི་ནི་དྲན་པས་ལེགས་པར་བཟུང་ཞིང་ཤེས་བཞིན་གྱིས་ལེགས་པར་བསྲུང་བར་བྱ་སྟེ། འདི་ལྟར་གཙོ་བོར་གྱུར་པའི་སེམས་བསྲུང་བའི་བརྟུལ་ཞུགས་འདི་ལ་གནས་པར་བྱའི་འདི་མི་རྟོགས་པ་འདི་བོར་ནས་གཞན་བརྟུལ་ཞུགས་མང་པོས་ཅི་ཞིག་བྱ་སྟེ། དེ་དོར་ན་འབྲས་བུ་མི་འགྲུབ་པའི་ཕྱིར་རོ། །ཆོས་ཡང་དག་པར་བསྡུད་པ་ལས། ཆོས་ཆོས་ཞེས་བགྱི་བའི་ཆོས་གང་ལགས་པ་དེ་ནི་ཡུལ་ན་མི་གནས། ཕྱོགས་ན་མི་གནས་ཏེ། ཆོས་རང་གི་སེམས་ལ་རག་ལས་པ་ནི་མ་གཏོགས་པས། དེ་ལྟ་བས་ན་བདག་གི་སེམས་ཤིན་ཏུ་བཟུང་བ་དང་། ལེགས་པར་མགུ་བ་དང་། ཤིན་ཏུ་མཐར་གཏུགས་པ་དང་། ཤིན་ཏུ་དུལ་བ་དང་། ཤིན་ཏུ་མཉམ་པར་བརྩམས་པ་དང་། ཤིན་ཏུ་ཚར་བཅད་པར་བྱའོ། །དེ་ཅིའི་ཕྱིར་ཞེ་ན། སེམས་གང་ན་མཆིས་པ་དེ་ན་ཡོན་ཏན་དང་ཉེས་པ་རྣམས་མཆིས་ཀྱི། སེམས་མ་མཆིས་པ་ལ་ནི་ཡོན་ཏན་དང་ཉེས་པ་རྣམས་མ་མཆིས་སོ་ཞེས་སོ། །གཉིས་པ་སེམས་བསྲུང་ཚུལ་དཔེས་བསྟན་པ་ནི། དཔེར་ན་རྨ་དང་ལྡན་པའི་མིག་ཞིག མ་གྲངས་མ་གྲོལ་བ་སྟེ་སེམས་གཡེངས་ཤིང་མཉམ་པར་མ་བཞག་པའི་སྐྱེ་བོའི་ཁྲོད་ན་གནས་ན་ཡང་ཚུར་གནོད་པའི་འཇིགས་པས་བསྒྲིམས་ཏེ་རྨའི་བག་ཟོན་བྱེད་པ་བཞིན་དུ་སོ་སོའི་སྐྱེ་བོ་ན་བའི་ཁྲོད་ན་གནས་པ་བསླབ་པ་བསྲུང་བར་འདོད་པས་ཀྱང་བརྩོན་པས་སེམས་ཀྱི་རྨ་འདི་དུས་རྟག་ཏུ་བསྲུང་བར་བྱའོ། །གཞན་ཡང་རྨ་ལ་བརྟེན་པའི་སྡུག་བསྔལ་ཆུང་ངུ་ཡིས་སྐྲག་པའང་རྨའི་བག་ཟོན་ཆེར་འབད་པས་བྱེད་ན་ཤིག་ལ་སོགས་པ་སེན་མོའི་བར་དུ་བཅར་བའི་རྣམ་སྨིན་གྱིས་དམྱལ་བ་བསྡུས་འཇོམས་སུ་ལྕགས་ཀྱི་རི་བོ་ལུག་གི་གདོང་པ་ཅན་གཉིས་ཀྱི་བར་དུ་བཅར་ཞིང་འཇོམས་པའི་སྡུག་བསྔལ་གྱིས་སྐྲག་པ་ཡིས་སེམས་ཀྱི་རྨ་ལྟ་ཅིས་མི་བསྲུང་སྟེ་ལྷག་པར་བསྲུང་བར་རིགས་ཏེ། སྔ་མའི་སྡུག་བསྔལ་བས་ལྷག་པར་ཡང་སྡུག་བསྔལ་ཆེ་བའི་ཕྱིར་རོ། །གསུམ་པ་སེམས་བསྲུངས་པའི་ཕན་ཡོན་བཤད་པ་ནི། བསྲུངས་པ་ལ་ཡོན་ཏན་ཅི་ཡོད་ཅེ་ན། སེམས་བསྲུངས་པའི་བདག་ཉིད་ཀྱི་སྤྱོད་པ་འདི་འདྲས་གནས་པར་བྱེད་ན་མི་རིགས་པ་བྱེད་པའི་སྐྱེ་བོ་ངན་པའི་ཁྲོད་ན་གནས་སམ། ཁང་བཟང་གི་སྟེང་དུ་བུད་མེད་ཀྱི་ཁྲོད་ན་གནས་ཀྱང་རུང་། སྡོམ་བརྩོན་གྱི་བརྟན་པ་བསླབ་པ་ལ་བག་ཡོད་ཉམས་པར་མི་འགྱུར་རོ། །བཞི་པ་སེམས་མི་ཉམས་པ་ལ་ནན་ཏན་དུ་བྱ་བ་ནི། བདག་གི་རྙེད་པ་འདོད་པའི་དངོས་པོ་ཆོས་གོས་བསོད་སྙོམས་སོགས་དང་། བཀུར་སྟི་གུས་པས་ཕྱག་འཚལ་ཞིང་གདན་འདིངས་པ་སོགས་དང་། ལུས་དང་འཚོ་བ་སྲོག་མེད་པར་གྱུར་ཀྱང་བླ་ཞིང་། རང་དོན་དུ་བྱེད་པའི་དགེ་བ་གཞན་ཡང་ཉམས་པ་བླའི། བདག་གི་སེམས་མི་དགེ་བ་ལས་བསྲུང་བ་ནི་ནམ་ཡང་ཉམས་པར་མི་བྱའོ། །གཉིས་པ་སེམས་བསྲུང་བའི་ཐབས་སུ་དྲན་ཤེས་བསྲུང་བ་ལ། དྲན་ཤེས་བསྲུང་བར་གདམས་པ། མ་བསྲུངས་པའི་སྐྱོན་བཤད། བསྲུང་བའི་ཐབས་བསྟན་པ་གསུམ་གྱི་དང་པོ་ནི། སེམས་བསྲུང་བར་འདོད་པ་རྣམས་ལ་ནི་དམིགས་པ་ལ་ནི་དམིགས་པ་གནང་བཀག་མ་བརྗེད་པ་ནི་དྲན་པ་སྟེ་དེ་དང་ནི་སྒོ་གསུམ་གྱི་ལས་ལ་སོ་སོར་བརྟགས་ནས་བདག་གཞན་ལ་ཕན་པ་ཤེས་པའི་ཤེས་བཞིན་དག་བདག་གི་སྲོག་ལ་བབ་ཀྱང་། འབད་པས་བག་ཡོད་པས་སྲུངས་ཤིག་ཅེས་ཞི་བའི་ལྷ་བདག་ནི་དེ་སྐད་འདོམས་པར་བྱེད་ཅེས་སམ། ཐལ་མོ་སྦྱར་ཏེ་གསོལ་བ་འདེབས་ཞེས་སོ། །གཉིས་པ་ལ་གཉིས་ཏེ། དྲན་ཤེས་གཉིས་ཀ་མེད་པའི་སྐྱོན། ཤེས་བཞིན་མེད་པའི་སྐྱོན་ནོ། །དང་པོ་ནི། དེ་དག་མ་བསྲུངས་ན་སྐྱོན་ཅི་ཡོད་ཅེ་ན། དཔེར་ན་ནད་ཀྱིས་དཀྲུགས་པས་ནུས་པ་ཉམས་པའི་མི་དག་ནི་འགྲོ་འོང་ལ་སོགས་པ་ལས་རྣམས་ཀུན་ལ་འདོད་པ་བཞིན་བྱེད་པའི་མཐུ་མེད་པ་དེ་བཞིན་དུ་རྨོངས་པས་སེམས་དཀྲུགས་པས་དྲན་ཤེས་མེད་པ་དག་ཀྱང་བསམ་གཏན་དང་ཁ་འདོན་སོགས་ལས་རྣམས་ཀུན་ལ་མཐུ་མེད་དོ། །གཉིས་པ་ནི། ཤེས་བཞིན་མེད་པའི་སེམས་དང་ལྡན་པའི་སྐྱེས་བུ་དེ་ལ་ཐོས་པ་དང་བསྒོམས་པ་ལས་བྱུང་པའི་ཤེས་རབ་ཀྱིས་ཕྱི་ནང་གི་དངོས་པོ་ཡོངས་སུ་ཤེས་པ་ཡོད་དུ་ཟིན་ན་ཡང་དཔེར་ན་གློ་ནས་རྡོལ་བའི་བུམ་པའི་ནང་དུ་ཆུ་བླུགས་ཀྱང་འཛག་པ་བཞིན་དུ་ཐོས་སོགས་ཀྱི་དོན་དེ་ཕྱིས་དྲན་པ་ལ་ནི་མི་གནས་སོ། །གཞན་ཡང་ཐོས་པ་མང་པོ་དང་ལྡན་པ་དང་། དད་པ་ཅན་དང་ནི་བསླབ་པ་ལ་གུས་པས་བརྩོན་པ་ལྷུར་ལེན་པ་དུ་མ་ཡང་འགའ་ཞིག་གི་ཚེ་ཤེས་པའི་སྐྱོན་ཆགས་ཏེ་ལུས་སེམས་ཀྱི་གནས་སྐབས་ལ་མ་བརྟགས་པས་སེམས་ལྟུང་བའི་རྙོག་མ་དང་བཅས་པར་འགྱུར་རོ། །གཞན་ཡང་ཤེས་བཞིན་མེད་པའི་ཉོན་མོངས་དགེ་བའི་ནོར་འཕྲོག་པའི་ཆོམ་རྐུན་དག་བསྲུང་ཞིང་སྐྱོང་བའི་བསྲུང་བ་དྲན་པ་ཉམས་པའི་རྗེས་སུ་འབྲངས་བས་བསོད་ནམས་དག་ནི་སྔར་ནས་ཉེར་བསགས་ཀྱང་བསོད་ནམས་དེ་ཉོན་མོངས་ཀྱི་རྐུན་པོས་འཕྲོགས་བཞིན་དུ་ངན་འགྲོར་འགྲོའོ། །དེ་ཡང་ཉོན་མོངས་པའི་ཆོམ་རྐུན་གྱི་ཚོགས་འདི་ནི་ཤ་ཟ་བཞིན་དུ་དགེ་བའི་སྲོག་འཕྲོག་པའི་གླགས་ལྟ་ཞིང་ལམ་གྱི་སྐབས་ཚོལ་བ་དང་། སྐྱོན་ཚོལ་བ་བྱེད་པ་སྟེ་གླགས་རྙེད་པར་གྱུར་ནས་ཉོན་མོངས་སྐྱེ་བའི་བྱ་བ་དང་ཕྲད་ན་དགེ་བའི་ནོར་འཕྲོག་ཅིང་། བདེ་འགྲོའི་སྲོག་ཐོབ་པ་ཉིད་ཀྱང་འཇོམས་པར་བྱེད་པའི་ཕྱིར་རོ། །གསུམ་པ་བསྲུང་པའི་ཐབས་བསྟན་པ་ལ། དྲན་པ་བསྒྲུབ། ཤེས་བཞིན་བསྲུང་བ་གཉིས་ཀྱི་དང་པོ་ལ་གསུམ། བསྐྱེད་པའི་ཚུལ། སྐྱེ་བའི་རྒྱུ། བསྲུངས་པའི་འབྲས་བུའོ། །དང་པོ་ནི། དྲན་ཤེས་མེད་ན་ཉེས་པ་བསྐྱེད་བའི་ཚུལ་དེ་ལྟ་བས་ན། བྱང་ཆུབ་ཀྱི་ཡིད་ཀྱིས་ཁང་པའི་སྒོ་ནས་ཁར་ཉོན་མོངས་པའི་ཆོམ་རྐུན་བསྲུང་བའི་དོན་དུ་དྲན་པའི་བསྲུངས་མ་བཞག་ནས་ནང་དུ་ཤེས་བཞིན་བཅུག་སྟེ་སེམས་ཀྱི་ཁང་པའི་ནང་ལས་གུད་དུ་ནམ་ཡང་མི་གཏང་ངོ་། །གལ་ཏེ་བག་མེད་པས་དེ་ནས་སོང་ནའང་དམྱལ་སོགས་ངན་འགྲོའི་གནོད་པ་དག་དྲན་པར་བྱས་ཏེ་སླར་བཀུག་ལ་ཡིད་ཀྱི་ཁང་པར་ཉེ་བར་བཞག་གོ །གཉིས་པ་ནི། བླ་མ་སློབ་དཔོན་དང་ནི་ཚངས་པ་མཚུངས་པ་སྤྱོད་པ་རྣམས་དང་ལྷན་ཅིག་འགྲོགས་པ་ལས་དང་། མཁན་པོས་བསླབ་པ་རྗེས་སུ་བསྟན་པ་ངེས་པར་འཛིན་པ་དང་། མཁན་པོ་སོགས་དེ་དག་ལ་འཇིགས་པ་དང་། དད་པ་ཆེ་བ་དང་། ལེགས་སྤྱོད་ཀྱི་དབང་ལས་སྐལ་བ་དང་ལྡན་པའི་གྲོགས་ཚངས་པ་མཚུངས་པ་སྤྱོད་པ་རྣམས་དང་། བསླབ་པ་ལ་གུས་པས་བྱ་བ་རྣམས་རྗེས་སུ་སྒྲུབ་པར་བྱེད་པ་ལ་དྲན་པ་ཤིན་ཏུ་ཚེགས་ཆུང་ངུས་བདེ་བླག་ཏུ་སྐྱེ་བར་འགྱུར་རོ། །གཞན་ཡང་སངས་རྒྱས་དང་བྱང་ཆུབ་སེམས་དཔའ་དག་ཅེས་བྱ་ཀུན་དུ་ཐོགས་པ་མེད་པར་གཟིགས་པའི་སྤྱན་དང་ལྡན་པ་དེ་དག་ཐམས་ཅད་ཀྱི་སྤྱན་སྔ་ན་བདག་ནི་དུས་རྟག་པར་གནས་སོ་ཞེས་དེ་ལྟར་བསམས་ཤིང་ཡིད་ལ་བཞག་ནས་བདག་ཉིད་ཀྱི་དབང་དུ་བྱས་ཏེ་སྡིག་ལས་ལ་འཛེམ་པ་ངོ་ཚ་ཤེས་པ་དང་། བསླབ་པ་ལ་དད་པས་གུས་པ་དང་། བསླབ་པ་ལས་མི་འདའ་བར་དེ་དང་འགལ་བ་ཕྲ་མོ་ཙམ་ལ་ཡང་འཇིགས་པ་དང་བཅས་པས་རྟག་ཏུ་ངོ་ཚ་ཁྲེལ་ཡོད་མ་བརྗེད་པའི་དྲན་པ་ཉེ་བར་རབ་ཏུ་བཞག་སྟེ། དབང་པོའི་སྒོ་ནས་བསྡམས་ནས་གནས་པར་བྱའོ། །གསུམ་པ་ནི། དེ་ལྟར་གནས་པ་དེས་ནི་འབད་པ་མེད་པར་སྐད་ཅིག་རེ་རེ་ཞིང་སངས་རྒྱས་གཟུགས་དང་ཆོས་སྐུ་ལ་དམིགས་ནས་དེ་རྗེས་སུ་དྲན་པ་ཡང་དེ་ལ་ཡང་དང་ཡང་དུ་འབྱུང་ཞིང་། དེ་འབའ་ཞིག་ཏུ་མ་ཟད་ཀྱི་གང་གི་ཚེ་དྲན་པ་ཡིད་ཀྱི་ཁང་པའི་སྒོ་ནས་ཉོན་མོངས་པའི་ཆོམ་རྐུན་འཇུག་པ་བསྲུང་བའི་དོན་དུ་སྒོ་བ་ལྟར་གནས་པར་གྱུར་པ་དེའི་ཚེ་རྩོལ་མེད་དུ་ཤེས་བཞིན་ལ་བྱུང་བའང་ནང་དུ་འོང་བར་འགྱུར་ཞིང་གཞན་དུ་སོང་བ་དག་ཀྱང་ཕྱིར་འོང་བར་འགྱུར་ལ། འབྱུང་བ་ཡང་ཕྱིར་མི་ལྡོག་པར་བརྟན་པར་འགྱུར་རོ། །གཉིས་པ་ཤེས་བཞིན་བསྲུང་བ་ལ་གསུམ་སྟེ། མདོར་བསྟན། རྒྱས་བཤད། བསྡུས་ཏེ་བསྟན་པའོ། །དང་པོ་ནི། རེ་ཞིག་དང་པོར་སྡོམ་པ་བླངས་པའི་དེ་མ་ཐག་ཏུ་འོག་ནས་བསྟན་པ་འདི་འདྲ་བའི་རྣམ་པར་སེམས་སོ་ཞེས་ནང་དུ་བསམས་ཏེ། ཡང་འདི་ནི་ལྟུང་བ་འབྱུང་བའི་སྐྱོན་དང་བཅས་པ་དང་། འདི་ནི་སྐྱོད་མེད་པའོ་ཞེས་དྲན་ཤེས་ཀྱིས་ཤེས་པར་བྱས་ནས་དེའི་ཚེ་བདག་གིས་ལྟུང་བའི་སྒོ་ཐམས་ཅད་ཀྱི་མི་གོམས་པའི་དོན་དུ་དབང་པོའི་སྒོ་བསྡམས་ཏེ་ཤིང་ལ་མིག་སོགས་དབང་པོ་ཡུལ་ལ་འཇུག་པའི་བྱ་བ་མེད་པ་བཞིན་དུ་རང་གི་དབང་པོ་ཡུལ་ལ་མི་འཇུག་པར་གཟུང་ཐུབ་པར་ནི་རྟག་ཏུ་གནས་པར་བྱའོ། །འགྲེལ་ཆེན་དང་བཻ་རོ་ཙ་ནས། ཤིང་བཞིན་དབང་པོ་དང་བྲལ་བས། །ཞེས་འདོན་ཏོ། །གཉིས་པ་ལ་གཉིས་ཏེ། སྒོ་གསུམ་གྱི་སྤྱོད་པ་ལ་བརྟག བརྟགས་ནས་ཇི་ལྟར་བསྒྲུབ་པའོ། དང་པོ་ལ་གསུམ། ཕྱིའི་ཀུན་སྤྱོད་ལ་བརྟག ནང་གི་ཀུན་སྤྱོད་ལ་བརྟག ཏིང་ངེ་འཛིན་བཞག་པའི་སྐབས་སོ། །དང་པོ་ལ་གཉིས་ལས། དང་པོ་བྱེ་བྲག་ལ་བརྟག་པ་ནི། དོན་མེད་པར་མིག་གཞན་དུ་རྣམ་པར་གཡེངས་བར་ལྟ་བ་ནི་དུས་ནམ་དུ་ཡང་བདག་གིས་མི་བྱ་སྟེ། དེ་ཁོ་ན་ཉིད་ལ་ངེས་པར་སེམས་པའི་བསམ་གཏན་གྱི་ལྟ་སྟངས་ཀྱིས་རྟག་ཏུ་ནི་མིག་ནི་ཅུང་ཟད་ཕྱེ་སྟེ་སྣའི་རྩེ་མོའམ་གཉའ་ཤིང་གང་ཙམ་དུ་ཕབ་སྟེ་དང་པོ་རྩམ་ན་བལྟ་བར་བྱའོ། །ཡང་དེ་ལྟར་ལས་དང་པོ་པས་ཡུན་རིང་དུ་མི་ནུས་ན། དེ་ལྟར་ལྟ་བའི་མིག་དང་ནི་སེམས་ངལ་གསོ་བའི་ཆེད་དུ་ནི་བར་སྐབས་རེས་འགའ་ཕྱོགས་སུ་བལྟ་བར་བྱ་སྟེ། ཅི་སྟེ་བརྒྱ་ལ་སྐྱེས་བུ་འགའ་ཞིག་དེ་དང་ཉེ་བར་དེའི་མིག་ལམ་དུ་གྲིབ་མ་ཙམ་སྣང་པར་འགྱུར་བ་ན་མིག་གིས་བལྟས་ནས་བདག་ལ་འཕྱས་ནས་ཕ་རོལ་ལ་མི་དགེ་བ་འབྱུང་བ་སྤང་བའི་དོན་དུ་ལེགས་པར་བྱོན་ནམ། ཁྱེད་འོངས་པའི་ལེགས་སོ་ཞེས་ཕེབས་པར་སྨྲ་ཞིང་བརྗོད་པར་བྱའོ། །གཞན་ཡང་ལམ་ལ་སོགས་པར་འགྲོ་བ་ན་ཡང་ཆོམ་རྐུན་ལ་སོགས་པའི་འཇིགས་པ་བརྟག་པའི་ཕྱིར་རང་བསྲུང་བའི་དོན་དུ་ཡང་དང་ཡང་དུ་ཕྱོགས་བཞིར་རིམ་པས་ལྟ་བའམ། ཕྱོགས་ཐམས་ཅད་དུ་ལྟ་ན་རྒོད་པ་སྤང་བའི་དོན་དུ་བསྡད་དེ་བལྟའོ། །ཡང་ངལ་གསོ་བ་ནི་ཕྱིར་བལྟས་ནས་རྒྱབ་ཀྱི་ཕྱོགས་སྔར་བཞིན་འཇིགས་པ་བརྟག་པའི་དོན་དུ་བལྟ་བར་བྱའོ། །མཉམ་བཞག་བསྲུང་བའི་དོན་དུ་མདུན་དང་རྒྱབ་ཏུ་གཡང་ས་ལ་སོགས་པའི་གནོད་པ་ཡོད་མེད་བརྟག་པར་བྱས་ནས་མདུན་དུ་འགྲོ་བའམ་ཡང་ན་རྒྱབ་ནས་འོང་བར་བྱ་སྟེ་དེ་ལྟར་སྤྱོད་ལམ་གྱི་གནས་སྐབས་ཐམས་ཅད་དུ་རང་གཞན་ལ་ཕན་པའི་དགོས་པ་ཤེས་ནས་ཤེས་བཞིན་དང་ལྡན་པས་སྤྱད་པར་བྱའོ། །གཉིས་པ་སྤྱི་ལ་བརྟག་པ་ནི། ལུས་ཀྱི་སྤྱོད་ལམ་བཞི་པོ་གང་རུང་ལས་ལུས་ཀྱིས་འགྲོ་བ་ལ་སོགས་འདི་ལྟར་གནས་བྱ་ཞེས་བློ་སྔོན་དུ་བཏང་ནས་དེ་མ་ཐག་ཏུ་ཁ་ཐོན་ལ་སོགས་པའི་བྱ་བ་བསྡོགས་པ་སྟེ་བརྩམས་ནས་དེ་ནས་ནི་བར་སྐབས་སུ་ཡང་ལུས་འདི་ཇི་ལྟ་བུར་གནས་པ་ཡིན་ཞེས་བར་བྱ་ཞིང་བརྟགས་ཏེ་སྤྱོད་ལམ་དེ་ཉིད་དམ་གཞན་ལ་གནས་པར་བྱའོ། །གཉིས་པ་ནི། སེམས་ཀྱི་གླང་ཆེན་ཆགས་སོགས་ཀྱིས་མྱོས་པ་ནི་དམ་པའི་ཆོས་ལ་རྩེ་གཅིག་ཏུ་སེམས་པའི་ཀ་བ་ཆེན་པོ་ལ་ཇི་ལྟར་དྲན་པའི་ཐག་པས་བཏགས་པ་གཞན་དུ་མི་འཆོར་བ་དེ་ལྟར་འབད་པ་ཀུན་གྱིས་དམ་པོར་བཏག་ཅིང་རང་དབང་དུ་འགྱུར་བར་བྱའོ། །དེའང་ཚུལ་ཇི་ལྟར་ནས་ཅི་ན་ཀྱང་ཏིང་ངེ་འཛིན་ལ་བརྩོན་པའི་སེམས་ཞི་གནས་ནི་དུས་སྐད་ཅིག་གཅིག་ཀྱང་རང་གི་དམིགས་པ་ལས་གཞན་དུ་མི་འཆོར་བ་བྱ་ཞིང་རེ་ཤིག་གཞན་དུ་ཤོར་ན་ཡང་བདག་གི་ཡིད་འདི་དམིགས་པ་སྔ་མའམ་གར་སྤྱོད་ཅེས་དེ་ལྟར་རང་གི་ཡིད་ལ་སོ་སོར་བརྟག་སྟེ་གཞན་དུ་སོང་ན་དམིགས་པ་སྔ་མ་ལ་བླན་ཏེ་བཞག་པར་བྱ་ཞིང་། སྔར་གྱི་ལ་གནས་ནས་བཏང་སྙོམས་སུ་བྱའོ། །གསུམ་པ་ལ་གཉིས་ལས། དངོས་ནི་མེ་སྦྲུལ་ལ་སོགས་པའི་འཇིགས་པ་དང་། དཀོན་མཆོག་མཆོད་པ་ལ་སོགས་དགའ་སྟོན་དང་། སོགས་པས་སེམས་ཅན་གྱི་དོན་ཆེན་པོ་བྱེད་པ་དང་འབྲེལ་པའི་གནས་སྐབས་ཏིང་ངེ་འཛིན་ལ་གནས་པར་མི་ནུས་པ་དེའི་ཚེ་ཅི་བདེར་འདོད་པ་བཞིན་བྱས་པས་ལྟུང་བར་མི་འགྱུར་རོ། །གཉིས་པ་དེའི་འཐད་པ་ནི། འདི་ལྟར་སྦྱིན་པ་བས་ཚུལ་ཁྲིམས་ལྷག་ཀྱང་སྟེ་གཏོང་བའི་དུས་དག་ཏུ་མི་ནུས་ཤིང་སྦྱིན་པ་དོན་ཆེན་ཚུལ་ཁྲིམས་བཏང་སྙོམས་སུ་བྱ་བར་བློ་གྲོས་མི་ཟད་པ་ལས་གསུངས་ཏེ། སྦྱིན་པའི་དུས་སུ་ཚུལ་ཁྲིམས་ཉེ་བར་བསྡུས་ཏེ་བཏང་སྙོམས་སུ་བྱའོ་ཞེས་སོགས་རྒྱ་ཆེར་འབྱུང་བ་བཞིན་ནོ། །བྱང་ཆུབ་སེམས་དཔའི་སྡེ་སྣོད་ལས་ཀྱང་། དེ་ལས་དུས་སུ་བཏང་སྙོམས་སྒོམ་པ་གང་ཞེ་ན། འདི་ལྟར་སྟེ་ཞེས་པ་ནས་བྱིན་པའི་དུས་ན་ཚུལ་ཁྲིམས་ཉེ་བར་བསྒྲུབ་པ་བཏང་སྙོམས་པ་དང་ཞེས་སོགས་རྒྱ་ཆེར་གསུངས་སོ། །དེ་ལྟར་ནའང་གང་ཞིག་ལུང་རིགས་སམ་དགེ་བཤེས་ཀྱི་གསུང་ལྟར་དང་པོར་བསམས་ཏེ་བྱ་བར་བརྩམས་པ་བསམ་གཏན་དང་། ཐོས་པ་ལ་སོགས་པ་དེ་ལས་གཞན་དུ་བྱ་བར་མི་བསམ་སྟེ་གང་བརྩམས་པ། དེར་སེམས་རྩེ་གཅིག་ཏུ་གཏད་པའི་བསམ་པ་ཡིས་བརྩམས་པ་དེ་ཉིད་རེ་ཞིག་དང་པོར་བསྒྲུབ་པར་བྱའོ། །དེ་ལྟར་ནན་ཏན་དུ་བྱས་ན་ནི་བྱ་བར་བརྩམས་པ་ཀུན་ལེགས་པར་བྱས་པར་འགྱུར་གྱི། གཞན་དུ་ན་སྔར་བརྩམས་པ་དང་ཕྱིས་ཁས་བླང་པ་གཉིས་ཀ་འགྲུབ་པར་མི་འགྱུར་ཞིང་། ཤེས་བཞིན་མ་ཡིན་པའི་ཉེ་བའི་ཉོན་མོངས་པ་དེ་དེ་ལྟ་ན་ནི་འཇུག་ཅིང་ཞུགས་པ་དེ་འཕེལ་པར་འགྱུར་ཞེའམ། སྔར་བརྩམས་པ་དེ་དང་པོར་བསྒྲུབས་པ་དེ་ལྟ་ན་ནི་དེ་འཕེལ་བར་མི་འགྱུར་རོ། །གཉིས་པ་བརྟགས་ནས་ཇི་ལྟར་བསྒྲུབ་པ་ལ་གསུམ་སྟེ། སེམས་སྦྱང་བ། ལུས་སྦྱང་བ། སྦྱངས་ནས་ཇི་ལྟར་བསླབ་པའི་ཚུལ་ལོ། །དང་པོ་ལ་གཉིས་ཏེ། ཚུལ་ཁྲིམས་གསུམ་དང་། དེའི་རྟེན་རྙེད་དཀའ་བསྲུངས་པའོ། །དང་པོ་ལའང་གསུམ། སྡོམ་པའི། དགེ་བ་ཆོས་སྡུད་ཀྱི། སེམས་ཅན་དོན་བྱེད་ཀྱི་ཚུལ་ཁྲིམས་སོ། དང་པོ་ལ་གཉིས་ཏེ། རྣམ་གཡེང་ལ་ཆགས་པ་དང་། སོ་ཐར་དང་འགལ་བ་སྤང་བའོ། །དང་པོ་ནི། བྲེ་མོའི་གཏམ་ནི་འབྲེལ་མེད་རྒྱལ་པོའི་གཏམ་ལ་སོགས་པ་སྣ་ཚོགས་དང་ཟློས་གར་དང་མིག་འཕྲུལ་ལ་སོགས་པ་ངོ་མཚར་གྱི་ལྟད་མོ་རྣམ་པ་མང་པོ་སྟེ་དཔུང་གི་བཀོད་པ་ལ་སོགས་པ་ཀུན་ལ་སྒོ་གསུམ་འཇུག་པར་གྱུར་པ་ན་དེ་དག་ལ་ཆགས་པ་སྤངས་ཏེ་དེ་དག་ལས་བཟློག་པར་བྱའོ། །གཉིས་པ་ནི། དོན་མེད་པར་ས་རྐོ་བ་དང་། སེན་མོ་ལ་སོགས་པས་རྩ་གཅོད་པ་དང་། དབྱུག་པ་དང་རྐང་པས་ས་ལ་རི་མོ་འདྲི་བ་དང་། སོགས་པས་ཞལ་དང་བཟོ་ལ་སོགས་པ་བྱེད་པར་གྱུར་ན་བདེ་བར་གཤེགས་པས་དེ་དག་མི་བྱ་བར་བཀའ་བསྒོ་བའི་བསླབ་པ་དྲན་པར་བྱས་ནས་ལྟུང་བའི་རྣམ་སྨིན་ལ་སྐྲག་པས་དེའི་མོད་ལ་དོར་བར་བྱའོ། །གཉིས་པ་དགེ་བ་ཆོས་སྡུད་ཀྱི་ཚུལ་ཁྲིམས་ལ། །བསྟན། བཤད། བསྡུ་བ་གསུམ་ལས། དང་པོ་ནི། གང་གི་ཚེ་ལུས་བསྐྱོད་པར་འདོད་པར་གྱུར་ཏམ་ངག་སྨྲ་བར་འདོད་པར་གྱུར་ན་ཡང་བསྐྱོད་པ་དང་སྨྲ་བ་ལ་འཇུག་པའི་དང་པོར་རང་གི་སེམས་ཆགས་སོགས་ཉོན་མོངས་དང་བཅས་པ་དང་དད་སོགས་ཉོན་མོངས་མེད་པ་གང་དུ་འདུག་བརྟགས་ནས་སེམས་བརྟན་པས་བསྐྱོད་པ་དང་སྨྲ་བ་ལ་སོགས་པ་འོས་ཤིང་རིགས་པ་དང་ལྡན་པ་ཉོན་མོངས་ཅན་དུ་མི་འགྱུར་བར་བྱའོ། །གང་གི་ཚེ་རང་གི་ཡིད་ལ་བརྟགས་པ་ན་ཆགས་པ་དང་ཁྲོ་བར་མཐོང་བ་ན་དེའི་ཚེ་དེས་བསླང་བའི་ལུས་ཀྱི་ལས་སུ་བྱ་བ་གང་ཡང་མི་བྱ་ཞིང་། ངག་ཏུ་ཡང་སྨྲ་བར་མི་བྱ་བར་ཆོས་ཐམས་ཅད་བྱེད་པ་མེད་པའོ་ཞེས་ཡིད་ལ་བཞག་སྟེ། དབང་པོའི་བྱེད་པ་དང་རྣམ་རྟོག་བསྡུས་ཏེ་ཤིང་བཞིན་དུ་ནི་གནས་པར་བྱའོ། །གཞན་ཡང་རྒོད་པ་སྟེ་སེམས་འཕྲོ་ཞིང་གཡེངས་པ་དང་། ག་ཞ་ངག་གིས་ཅོ་འདྲི་པ་དང་བཅས་པའམ། གལ་ཏེ་སེམས་ཁེངས་པའི་ང་རྒྱལ་དང་། རིགས་དང་ལང་ཚོ་སོགས་ཀྱིས་རྒྱགས་པའི་སེམས་དང་ལྡན་པའམ། གཞན་སྐྱོན་བརྗོད་པར་འདོད་པའི་འཚང་འབྲུ་བ་ལུས་ཀྱི་འཚམ་པ་དང་། བཅས་པའི་བསམ་པ་དང་གལ་ཏེ་སྐྱོར་འབྱིན་ཏེ་རྒྱུ་ཅན་རྣམས་གཞན་སླུ་བའི་སྒྱུ་སེམས་སམ། གང་ཚེ་བདག་གི་ཡོན་ཏན་བསྟོད་པ་ལྷུར་ལེན་པའམ། གཞན་ལ་ཉེས་པ་གསལ་བར་བརྗོད་པས་སྨོད་པ་ཉིད་དང་ནི། གཤེ་བ་སྟེ་གཞན་གྱི་ཚིག་ལ་སྨོད་པ་དང་བཅས་པ་དང་། འགྱེད་པ་རྟག་ཏུ་འཐབ་རྩོད་ཀྱི་རྒྱུ་མཚན་ལ་སེམས་པ་དང་བཅས་པར་གྱུར་པ་དེའི་ཚེ་ཤིང་བཞིན་གནས་པར་བྱའོ། །གང་གི་ཚེ་རྙེད་པ་དང་བཀུར་སྟི་དང་། ཚིག་སྙན་པའི་གྲགས་པ་འདོད་པའམ། བྲན་ཕོ་མོ་དང་ལས་བྱེད་པ་ལ་སོགས་པའི་གཡོག་དང་། སློབ་མ་ཉེ་གནས་སོགས་འཁོར་དོན་དུ་གཉེར་བར་འདོད་པའམ། བདག་གི་སེམས་རྐང་པ་འཁྲུད་པ་ལ་སོགས་རིམ་གྲོ་འདོད་གྱུར་ན་དེའི་ཚེ་ཞེས་སོགས་སོ། །གཞན་དོན་ཡལ་བར་འདོར་བ་དང་། རང་དོན་དུ་གཡོག་འཁོར་སོགས་དོན་དུ་ཉེ་བར་འདོད་པ་དང་འབྲལ་མེད་མི་རིགས་པའི་ཚིག་སྨྲ་བར་འདོད་པའི་སེམས་བྱུང་ན་དེས་ནི་ཤིང་ཞེས་སོ། བསྲན་མི་ཚུགས་པའི་མི་བཟོད་པ་དང་། ལེ་ལོ་སྙོམས་ལས་དང་། ལུས་སྲོག་གི་བར་ཆད་ཀྱིས་འཇིགས་ཤིང་སེམས་སྔངས་པ་དང་། དེ་བཞིན་དུ་སྤྱི་བརྡོལ་རྩོལ་ཕོད་ཅན་དང་མུ་ཅོར་ཚིག་འཆལ་བ་དང་རང་གི་ཕྱོགས་སློབ་མ་ལ་སོགས་པ་ལ་ཞེན་ཅིང་ཕྱོགས་སུ་ལྷུང་བའི་སེམས་བྱུང་ན་དེས་ནི་ཤིང་ཞེས་སོ། །གསུམ་པ་ནི། ཚུལ་དེ་ལྟར་འཆབ་སེམས་ལ་སོགས་པ་ཀུན་ནས་ཉོན་མོངས་པ་དང་། རྩྭ་རྐོ་གཅོད་པ་ལ་སོགས་པ་དོན་མེད་པར་རྩོམ་པའི་ཡིད་བརྟགས་ནས་དེ་དག་ལ་འཇུག་པར་གྱུར་བ་དེའི་ཚེ་བག་ཡོད་པའི་དཔའ་བོས་གཉེན་པོ་ཤེས་བཞིན་གྱི་སྒོ་ནས་སེམས་དེ་ནི་བརྟན་པོར་བཟུང་ནས་རིགས་པ་དང་ལྡན་པའི་གཡོ་འགུལ་དང་། སྨྲ་བ་ལ་སོགས་བྱའོ། གསུམ་པ་སེམས་ཅན་གྱི་དོན་བྱེད་ཀྱི་ཚུལ་ཁྲིམས་ནི། །ཐེ་ཚོམ་དང་ཕྱིན་ཅི་ལོག་སྤངས་པས་ཤིན་ཏུ་ངེས་པ་དང་། ཡོན་ཏན་ཅན་ལ་རབ་ཏུ་དད་པའམ་རྟག་ཏུ་དགའ་བ་དང་ཡིད་བདེ་མང་བས་རབ་ཏུ་དང་བ་དང་། དཀའ་སྤྱད་ལ་མི་རྡར་བས་བསྟན་པ་དང་། ཟབ་ཅིང་རྒྱ་ཆེ་བ་ལ་མོས་པས་མཆོག་གསུམ་ལ་གུས་པ་དང་། མཉེས་པར་བྱ་བ་རྣམས་ལ་སེམས་འདུད་པ་དང་བཅས་པའི་ལུས་ངག་གི་བྱ་བ་ཞེ་སར་བཅས་པ་དང་། རང་ལ་ལྟོས་ནས་ཉེས་པས་བག་འཁུམ་པ་ངོ་ཚ་ཤེས་པ་དང་། ཉེས་པ་ལ་བག་ཚ་བའི་འཇིགས་པ་དང་བཅས་པ་དང་། དབང་པོ་བསྡམས་པས་ཞི་ཞིང་བསྡུ་དངོས་བཞིས་གཞན་དགའ་བར་བྱེད་པ་ལ་བརྩོན་པ་དང་། ཕན་ཚུན་མི་མཐུན་པའི་བྱིས་པ་སོ་སོའི་སྐྱེ་བོོ་ཡི་འདོད་པ་མི་མཐུན་པ་རྣམས་ཀྱིས་ཡིད་ལ་གཅག་པ་མེད་པས་མི་སྐྱོ་ཞིང་ཉོན་མོངས་པ་སྐྱེས་པས་རང་དབང་མེད་པར་བྱིས་པ་འདི་དག་གི་མི་མཐུན་པའི་སེམས་ཀྱི་དབང་གིས་སྤྱོད་པ་འདི་བྱུང་སྙམ་དུ་ཤེས་པས་བརྩེ་བ་དང་། ལྡན་པ་དང་བདག་དང་སེམས་ཅན་གྱི་དབང་དུ་བྱས་པ་སྟེ་རག་ལས་པའི་རང་བཞིན་དང་བཅས་པའི་ཁ་ན་མ་ཐོ་བ་མེད་པའི་དངོས་པོ་ལ་སྤྲུལ་པ་བྱས་པ་བཞིན་དུ་ང་རྒྱལ་ཏེ་ཁེངས་ཤིང་རློམ་པའི་སེམས་མེད་པར་བདག་འདི་ལྟ་བུ་བསླབ་པ་དང་ལྡན་པ་ཡིན་ནོ་ཞེས་བསམས་ནས་ཡིད་ནི་རྟག་ཏུ་བཟུང་བར་བྱའོ། །གཉིས་པ་དེའི་རྟེན་རྙེད་དཀའ་བས་སེམས་བསྲུངས་པ་ནི། དུས་ཡུན་རིང་མོ་ཞིག་ལོན་ནས་ངལ་བའི་མཆོག་འབྱོར་པ་བཅུ་དང་ལྡན་པའི་མིའི་ལུས་ཐོབ་པས་ན་ཤིན་ཏུ་རྙེད་དཀའ་བ་དུས་སྐད་ཅིག་རེ་རེ་བཞིན་ཡང་དང་ཡང་དུ་བསམས་ནས་སེམས་འདི་ཤིན་དུ་ངེས་པ་དང་ཞེས་སོགས་གོང་དུ་བཤད་པ་དེ་ལྟ་བུར་རི་རབ་རླུང་གིས་མི་གཡོ་བ་ལྟར་རྣམ་རྟོག་གི་རླུང་གིས་རབ་ཏུ་མི་གཡོ་བར་བཟུང་བར་བྱའོ། གཉིས་པ་ལུས་སྦྱང་བ་ལ་བཞི། ལུས་ལ་ཆགས་པས་བསྲུང་བར་མི་རིགས། དགེ་བ་ལ་བཀོལ་བར་རིགས་པ། མི་ཕན་པས་གསོ་བར་མི་རིགས་པས། གསོས་ནས་འདོད་པ་བཞིན་དབང་དུ་བྱ་བའོ། དང་པོ་ལ་བཞི་སྟེ། བདག་དང་བདག་གི་མིན་པས་དང་། མི་གཙང་བས་དང་། སྙིང་པོ་མེད་པས་དང་། ལོངས་སྤྱོད་དུ་མི་རུང་བས་བསྲུང་བར་མི་རིགས་པའོ། །དང་པོ་ནི། སེམས་བསྲུང་བར་རིགས་ན་ལུས་ཀྱང་བསྲུང་དགོས་པ་མ་ཡིན་ནམ་ཞེ་ན། མ་ཡིན་ཏེ་སེམས་མེད་ན་ལུས་ཀྱི་གཞན་དོན་ལྟ་ཞོག རང་དོན་ཡང་མི་ནུས་པའི་ཕྱིར། ལུས་འདི་སེམས་དང་བྲལ་བ་ན་བྱ་རྒོད་ཤ་ལ་ཆགས་པ་ཡིས་ཕན་ཚུན་ཀུན་ཏུ་དྲུད་ཤལ་བྱས་ཤིང་ཁྲིད་ཀྱང་ལུས་ཁྱོད་དེའི་ཚེ་མི་དགའ་བས་བསྲུང་བར་མི་བྱེད་པར་འདུག་ན་ད་ལྟ་ཅིའི་ཕྱིར་ཡིད་ཁྱོད་གསོན་པོའི་ལུས་ལ་བྱམས་པའི་སྒོ་ནས་ཁ་ལྟ་དང་། ཁ་ཟིན་བྱས་ནས་སྲུང་བར་བྱེད་པ་མི་རིགས་ལ། གཞན་ཡང་ཤ་རུས་ཚོགས་པའི་ལུས་འདི་བདག་གི་མ་ཡིན་པ་ལ་བདག་གི་བར་བཟུང་བར་བྱས་ནས་ཡིད་ཁྱོད་ཅིའི་ཕྱིར་སྲུང་བར་བྱེད་དེ་བྱེད་པ་མི་རིགས་སོ། །ཅི་སྟེ་བདག་ཏུ་བཟུང་ནས་བསྲུང་ཞེ་ན། ཡིད་ཁྱོད་དང་ལུས་འདི་གཉིས་སོ་སོ་ཐ་དད་ཡིན་པས་ལུས་ཉམས་ཀྱང་ཁྱོད་ལ་མི་གནོད་ན་ལུས་དེས་ཀོ་བདག་ཏུ་བཟུང་ནས་ཁྱོད་ལ་ཅི་ཞིག་བྱ་སྟེ་དོན་མེད་དོ། །གཉིས་པ་ནི། ཐ་དད་ཀྱང་བདག་གིར་བྱས་པས་བསྲུང་ཞེ་ན། རྨོངས་པས་ཡིད་ཁྱོད་ཅིའི་ཕྱིར་ཕན་གནོད་མེད་ཅིང་རང་ལས་ཐ་དད་པ་བདག་གིར་བྱེད་ན་དེ་ལྟ་བུའི་ཤིང་གཟུགས་གཙང་མ་ལ་ངའི་ལུས་ཞེས་བདག་གི་བར་འཛིན་པར་མི་བྱེད་དེ་བྱེད་པར་རིགས་ཀྱི། རྣག་ལ་སོགས་པ་མི་གཙང་བའི་ཚོགས་ཀྱི་འཁྲུལ་འཁོར་འདི་ནི་རུལ་ཞིང་སུངས་བར་འགྱུར་བའི་ཆོས་ཅན་གྱི་ལུས་འདི་བསྲུངས་ཏེ་ཉེར་མཁོ་ཅི་ཞིག་རུང་སྟེ་མི་རུང་བས་བསྲུང་བར་མི་རིགས་སོ། །གསུམ་པ་ནི། དེ་ལྟ་ཡིན་ཡང་སྙིང་པོ་ཡོད་པས་བསྲུང་ཞེ་ན། ཐོག་མར་སྙིང་པོ་ཡོད་མེད་བརྟག་པའི་ཕྱིར་ལྤགས་པའི་རིམ་པ་འདི་རང་གི་བློ་ཡི་མཚོན་གྱིས་ལུས་ཀྱི་ཤ་རུས་ལས་ཐ་དད་དུ་ཕྱེ་ཞིང་ཤ་ཡང་རུས་པའི་དྲྭ་བ་ལས་ཤེས་རབ་ཀྱི་མཚོན་རྣོན་གྱིས་གུད་དུ་ཕྱེ་ལ། དེ་མ་ཐག་ཏུ་རུས་པ་རྣམས་ཀྱང་སོ་སོར་དུམ་བུ་དུམ་བུར་དབྱེ་བར་བྱས་ནས་ནང་དུ་རྐང་མར་གྱི་བར་དུ་ལེགས་པར་བལྟ་བར་བྱ་ཞིང་ལུས་ཀྱི་ནང་ཡང་སྤྱད་ན་ཕ་མའི་མི་གཙང་བ་ལས་བྱུང་ཞིང་སྡུག་བསྔལ་གྱི་རང་བཞིན་བྱས་པ་མི་བཟོ་བ་ཡིན་ན་ལུས་འདི་ལ་ཕྱི་ནང་གང་དུའང་མཁས་པས་བསྔགས་པར་འོས་པའི་སྙིང་པོ་ཅི་ཞིག་ཡོད་ཅེས་བདག་ཉིད་ཀྱིིས་ནི་བརྟག་པར་གྱིས་ཤིག དེ་ལྟར་འབད་དེ་བརྩལ་ཀྱང་ལུས་དེར་ཁྱོད་ཀྱིས་སྙིང་པོ་མ་མཐོང་ན་ཡོན་ཏན་མེད་པར་རིག་བཞིན་དུ་ད་དུང་ཅིའི་ཕྱིར་ལུས་ལ་ཆགས་པའི་ཚུལ་གྱིས་ཁྱོད་ཀྱིས་ནི་ལུས་འདི་བསྲུང་བར་བྱེད་པའི་རྒྱུ་མཚན་སྨྲོས་ཤིག བཞི་པ་ནི། ལོངས་སྤྱོད་བྱ་ཡོད་པས་བསྲུང་སྙམ་ན། ཁྱོད་ཀྱིས་ལུས་ཀྱི་མི་གཙང་བ་བཟར་མི་རུང་ཞིང་ཁྲག་ཀྱང་བཏུང་དུ་མི་རུང་ལ་རྒྱུ་ལྟོ་སྟེ་ནང་ཁྲོལ་དེའང་གཞིབ་ཏུ་མི་རུང་ན་མི་མཁོ་བའི་ལུས་ཀྱིས་ཁྱོད་ལ་ཅི་ཞིག་བྱ་སྟེ་ཆགས་པར་མི་རིགས་སོ། །དེས་ན་ཅིས་ཀྱང་བསྲུང་བར་ཉིས་ན་སྟེ་རིགས་ན་ཝ་དང་བྱ་རྒོད་ཀྱི་ཟས་ཀྱི་དོན་དུ་ལུས་འདི་བསྲུང་བར་རིགས་ཀྱི་ཁྱོད་ཀྱིས་ནི་དེ་ལྟ་མ་ཡིན་ནོ། །གཉིས་པ་དགེ་བ་ལ་བཀོལ་བར་རིགས་པའི་མི་འོ་ཅོག་སྟེ་མི་ཡིན་ནོ་ཅོག་གསོན་པའི་ལུས་འདི་ནི་བསོད་ནམས་བྱེད་དུ་བཅུག་སྟེ་བཀོལ་བར་བྱ་བ་ཉིད་དུ་ཟད་ཀྱི་ཆགས་པས་བསྲུང་བར་མི་རིགས་ཏེ། འདི་ལྟར་ཁྱོད་ཀྱིས་ད་ལྟ་བསྲུངས་ཀྱང་ནི་འཆི་བདག་བརྩེ་བ་མེད་པ་ཡིས་དབང་མེད་དུ་ཕྲོགས་ཏེ་བྱ་དང་ཁྱི་ལ་སོགས་པ་ལ་བྱིན་ན་དེའི་ཚེ་ཁྱོད་ཀྱིས་ཅི་བྱར་ཡོད་དེ་མེད་པའི་ཕྱིར་རོ། །གསུམ་པ་ནི། དེ་ལྟར་ནའང་ད་ལྟ་ཟས་གོས་སོགས་ཀྱིས་སྐྱོང་སྙམ་ན། བྲན་གཡོག་ལས་ལ་བཀོལ་དུ་མི་བཏུབ་པ་ལའང་མ་སྡོད་ཅེས་པར་བྱས་ནས་གོས་ལ་སོགས་པ་མི་སྦྱིན་ན་ལུས་འདི་ལ་ཟས་གོས་ལ་སོགས་པ་བསྙོད་ཀྱང་འཆི་བ་ན་ལུས་དོར་ནས་སེམས་འཇིག་རྟེན་གཞན་དུ་འགྲོ་བས་ལུས་ཀྱིས་མི་ཕན་ན་ཡིད་ཁྱོད་ཀོ་ཅི་སྟེ་ཡོ་བྱེད་ཟད། ཤ་ཐང་ཆད་དུ་གསོ་བར་བྱེད་དེ་མི་རིགས་སོ། །བཞི་བ་ནི། ཅི་སྟེ་ཐམས་ཅད་ཏུ་མི་གསོ་འམ་ཞེ་ན། ལུས་འདི་ལ་ལས་བཅོལ་བས་གླ་རྔན་ཟས་གོས་བྱིན་ནས་ནི་རང་གིས་བསྒྲུབ་བྱའི་སེམས་ཅན་གྱི་དོན་དགེ་བྱེད་དུ་ཆུག ཡིད་རང་ལ་ཕན་པའི་དོན་བསྒྲུབ་པ་མེད་པར་ལུས་འདི་ལ་ནི་གོས་སོགས་ཐམས་ཅད་སྦྱིན་པར་མི་བྱའོ། །དེས་ན་འགྲོ་བ་དང་འོང་བ་སྟེ་དགེ་མི་དགེ་ལ་རིམ་བཞིན་ཕན་ཚུན་འབྱུང་ལྡོག་གི་རྟེན་ཙམ་དུ་ལུས་ལ་ཆུ་ལ་འགྲོ་འོང་བྱེད་པའི་གྲུ་ལྟ་བུའི་བློ་བཞག་སྟེ་སེམས་ཅན་རྣམས་ཀྱི་དོན་བསྒྲུབ་པའི་ཕྱིར་ཟས་གོས་ཙམ་བྱིན་ནས་ཡིད་ལ་ཇི་ལྟར་འདོད་པ་བཞིན་གྱི་ལས་བསྒྲུབ་པ་ཡི་ནི་ལུས་སུ་གྱུར་ནས་ལས་བྱེད་དུ་འཇུག་པར་ཤོག་ཅིག་པའོ། །གསུམ་པ་སྦྱངས་ནས་ཇི་ལྟར་བསླབ་པ་ལ་བཞི། མི་འཇིགས་པའི་སྦྱིན་པ། ཟང་ཟིང་གི་སྦྱིན་པ། ཆོས་ཀྱི་སྦྱིན་པ། ཚུལ་ཁྲིམས་ཀྱི་སྦྱིན་པ། ཚུལ་ཁྲིམས་ལ་གནས་པའི་སྤྱོད་པའི་བསྟན་པའོ། །དང་པོ་ལ་གཉིས་ཀྱི་བསྟན་པ་ནི། སྔར་བརྗོད་པ་དེ་ལྟར་ལུས་སེམས་ལ་རང་ཉིད་ཀྱིས་འདོད་པ་ལྟར་དབང་དུ་བྱར་ཡོད་པར་གྱིས་ལ་དུས་རྟག་ཏུ་འཛུུམ་པའི་བཞིན་གྱིས་སྨིན་མ་དཔྲལ་བར་བསྡུས་པའི་ཁྲོ་གཉེར་དང་། ངོ་ཟུམ་ནག་པ་དང་། གཞན་དང་བ་འདྲེན་པ་ལྡོག་པར་བྱེད་པ་ཡོངས་མཐོང་སྟེ། འགྲོ་བའི་དོན་བྱེད་པའི་མཛའ་བཤེས་དང་། སྒྱུ་མེད་པར་ཕེབས་པར་སྨྲ་བའི་སྒོ་ནས་གསོང་པོར་སྨྲ་བའི་ངག་ཏུ་གྱིས་ཤིག གཉིས་པ་བཤད་པ་ལ་ལྔ་ལས། དང་པོ་བསམ་གཏན་གྱི་གཡེང་བ་སྤང་པ་ནི། ཁྲི་དང་མལ་སྟན་ལ་སོགས་པ་སེམས་ལ་མི་གནོད་པའི་དོན་དུ་བབ་ཅོལ་ཏེ་རྟབ་རྟབ་པོར་གང་རུང་རུང་དུ་མི་འཆག་པ་ལ་སོགས་པའི་དོན་དུ་སྒྲ་དང་བཅས་པར་མི་དོར་རོ། །སྒོ་ཡང་དྲག་ཏུ་བཙན་ཐབས་སུ་མི་དབྱེ་སྟེ་དྲག་ཏུ་བརྡུང་བར་མི་བྱའོ། །མདོར་ན་དུས་རྟག་ཏུ་སྒྲ་མེད་པར་བཅོམ་སྐྱུང་བ་ལ་དགའ་བར་བྱའོ། །དེ་ལྟར་བྱས་པ་ལ་ཡོན་ཏན་ཅི་ཡོད་ཅེ་ན། ཆུ་སྐྱར་དང་བྱི་ལ་དང་ཆོམ་རྐུན་པ་དག་སྒྲ་མེད་པར་འཇབ་ཅིང་འགྲོ་བ་ཡིས་མངོན་པར་འདོད་པའི་དོན་བསྒྲུབ་པ་ལྟར། སྡོམ་བརྩོན་བརྟུལ་ཞུགས་ཅན་གྱིས་རྟག་ཏུ་དེ་བཞིན་དུ་ཏིང་ངེ་འཛིན་གྱི་ཚེར་མ་སྤང་བའི་ཕྱིར་སྤྱད་ཅིང་གནས་པར་བྱའོ། །གཉིས་པ་དེས་པའི་སྤྱོད་པ་ལ་བསླབ་པ་ནི། དགའ་བའི་སེམས་ཀྱིས་གཞན་ལ་ཕན་འདོགས་པར་བྱེད་ཅིང་། གཞན་གྱི་འགྱོད་པ་སེལ་བའི་དོན་དུ་ཉེས་པ་བཤགས་པ་ལ་གཞན་བསྐུལ་ཏེ་དྲན་བསྐུལ་འདེབས་པ་དང་། གདམ་ངག་དང་རྗེས་སུ་བསྟན་པ་ལ་མཁས་ཤིང་མ་བཅོལ་ཡང་རང་ལ་ཕན་པ་བྱེད་པའི་ངག་ནི་གུས་པས་སྤྱི་བོས་བླང་བར་བགྱིས་ཏེ་ཁྱད་དུ་མི་བསད་པར་དེའི་གསུང་བཞིན་བསླབ་ཅིང་རྟག་ཏུ་སེམས་ཅན་ཀུན་གྱི་སློབ་མར་གྱུར་ནས་ང་རྒྱལ་མེད་པར་བླ་མར་གུས་པས་དེ་དག་ཐམས་ཅད་ཀྱིས་ལེགས་པར་བསླབ་པ་གང་ཡིན་སྤྱད་དོ། །གཞན་ཡང་ཕྲག་དོག་སྤངས་པའི་ཕྱིར་གཉེན་པོའི་ཕྱོགས་ཀྱིས་ཆོས་ནི་ལེགས་པ་སྟེ་དེ་སྨྲས་པ་ཐམས་ཅད་ལ་ཕ་རོལ་མགུ་བར་བྱ་བའི་ཕྱིར་དགེ་བར་གསུངས་སོ་ཞེས་ལྷག་པའི་བསམ་པས་བརྗོད་པར་བྱ་ཞིང་དེ་བཞིན་དུ་བསོད་ནམས་བྱེད་པ་མཐོང་གྱུར་ན་ལེགས་པར་བྱས་སོ་ཞེས་སོགས་ཀྱིས་མངོན་སུམ་དུ་བསྟོད་པས་ལེགས་པར་དགའ་བ་དང་སྤྲོ་བ་བསྐྱེད་དོ། །ཡང་གཞན་ལ་ཡོན་ཏན་མངོན་དུ་བརྗོད་ན་ཁ་བསག་ཏུ་དོགས་པ་སྤང་བའི་ཕྱིར་ལྐོག་ན་ཡོན་ཏན་བརྗོད་པས་བསྟོད་པར་བྱ་ཞིང་། གཞན་གྱིས་དེའི་ཡོན་ཏན་དེའི་མངོན་སུམ་དུ་བརྗོད་ན་དེའི་རྗེས་སུ་མཐུན་པར་དེའི་མངོན་སུམ་དུ་བརྗོད་པར་བྱ་ཞིང་། གཞན་གྱིས་རང་གི་ཡོན་ཏན་མངོན་ལྐོག་ཏུ་བརྗོད་ན་རང་གི་སེམས་ཁེངས་པ་བཟློག་ཅིང་ཕ་རོལ་དེ་ནི་ཡོན་ཏན་ཤེས་ཤིང་དེ་ལ་རྗེས་སུ་ཆགས་པར་རིག་པར་བྱའོ། །དེར་མ་ཟད་རང་ཉིད་གཞན་གྱི་ཡོན་ཏན་གྱིས་མགུ་བར་ཡང་བྱའོ། །ཇི་ལྟར་ཞེ་ན། སེམས་ཅན་ཐམས་ཅད་ཀྱིས་བྱ་བ་རྩོམ་པ་ཐམས་ཅད་སྡུག་བསྔལ་དང་བྲལ་བའི་དགའ་བ་ཐོབ་པའི་ཕྱིར་ཡིན་ཏེ། དེ་ལྟ་བུའང་དགའ་བ་དེ་ནི་རིན་གྱིས་ཉོ་ནའང་དཀོན་པས་རྙེད་པར་དཀའ་ལ། དེ་ལྟ་ཡིན་པས་གཞན་གྱི་འབད་པས་བྱས་པས་ཡོན་ཏན་ལ་ཕྲག་དོག་མེད་པར་སེམས་མགུ་བ་ཉིད་ཀྱིས་རང་ཉིད་དགའ་བའི་བདེ་བ་ལོངས་སྤྱད་པར་བྱའོ། །གཞན་གྱི་ཡོན་ཏན་ལ་དགའ་བར་བྱས་པས་བདག་ལ་ཚེ་འདིར་ལུས་སེམས་ལ་གོད་ཡོང་ཡེ་མེད་ལ་འཇིག་རྟེན་ཕ་རོལ་དུའང་དེའི་འབྲས་བུ་བདེ་བ་ཆེན་པོ་འཐོབ་ཅིང་གཞན་གྱི་ཡོན་ཏན་ལ་མི་བཟོད་པའི་སྡང་བས་འདིར་ཡང་ཡིད་མི་དགའ་བས་སྡུག་བསྔལ་ཞིང་འཇིག་རྟེན་ཕ་རོལ་དུའང་འབྲས་བུ་སྡུག་བསྔལ་ཆེན་པོ་འབྱུང་བས་ཕ་རོལ་གྱི་ཡོན་ཏན་གྱིས་ཡིད་དགའ་བར་བྱའོ། །གསུམ་པ་རིག་པའི་ལས་ལ་བསླབ་པ་ནི། གཞན་ལ་སྨྲ་བའི་ཚེ་ན་ཡིད་ཆེས་སུ་རུང་བ་ཡིད་ཕེབས་པའི་ཚག་སྔ་ཕྱི་འབྲེལ་ཆགས་པ་དང་། དོན་ལ་ཐེ་ཚོམ་མེད་པས་གསལ་བ་དང་། རྣར་སྙན་ཅིང་མཉན་ན་ཡིད་ཚིམ་པར་བྱེད་ལ་སྙིང་ལ་འབབ་པས་ཡིད་དུ་འོང་བ་དང་། ཆགས་པའི་རྒྱུ་ལས་བྱུང་བ་མ་ཡིན་པ་དང་། ཞེ་སྡང་སྤངས་པ་སྟེ་སྙིང་རྗེའི་རྒྱུ་མཐུན་ལས་བྱུང་བ་དང་། རྩུབ་པའི་ཚིག་སྤངས་པས་འཇམ་པ་མཉེན་པ་དང་། སྐད་ཀྱི་གདངས་ཆེན་པོ་མ་ཡིན་ཞིང་གོ་བྱའི་དོན་གོ་བར་བྱེད་པ་ལ་འཚམ་ཞིང་རན་པར་སྨྲ་བར་བྱའོ། །དེ་བཞིན་དུ་མིག་གིས་སེམས་ཅན་ལ་ལྟ་བའི་ཚེ་ན་ཡང་སེམས་ཅན་འདི་དག་ཉིད་ལ་བརྟེན་ནས་བདག་སངས་རྒྱས་ཉིད་དུ་འགྱུར་རོ་ཞེས་བསམས་ནས་བསམ་པ་གཡོ་མེད་པར་དྲང་བ་ཡོན་པོས་མ་ཡིན་ཞིང་ཕ་རོལ་ལ་བྱམས་པའི་ཚུལ་གྱིས་དུག་གསུམ་སྤངས་ཏེ་དགའ་བའི་སེམས་ཀྱིས་དུད་པར་གྱུར་པའི་མིག་གིས་བལྟའོ། །བཞི་པ་ཞར་འོངས་དགེ་བ་སྟོབས་ཆེན་སྤྱད་པ་ནི། དུས་རྟག་པར་རྒྱུན་དུ་མངོན་ཞེན་དང་བ་དང་། འདུན་པ་དྲག་པོ་ཉིད་ཀྱིས་བསླངས་ཏེ་དམ་བཅས་པའི་དགེ་བའམ། ཉོན་མོངས་ཀྱི་གཉེན་པོའི་ཕྱོགས་སྟོང་ཉིད་ཀྱི་དོན་བསྒོམ་པ་ལ་སོགས་ལས་བྱུང་བའི་དགེ་བ་ཉིད་དང་། ཁམས་གསུམ་ལ་ཆགས་བྲལ་ལ་སོགས་པའི་ཡོན་ཏན་གྱི་ཞིང་རྒྱལ་བ་རྒྱལ་སྲས་ལ་སོགས་དང་ནི། ཡོངས་སུ་སྐྱོང་བ་ལ་སོགས་པས་ཕན་འདོགས་པའི་ཞིང་ཕ་མ་སོགས་དང་། སྡུག་བསྔལ་ཅན་གྱི་ཞིང་ནད་པ་ལ་སོགས་པ་དེ་དག་ལ་བསོད་ནམས་དགེ་བ་བསགས་པ་ནི་ཉུང་ངུ་ཞིག་ཀྱང་འབྲས་བུ་ཆེན་པོ་གཞལ་དུ་མེད་པར་འགྱུར་རོ། །ལྔ་པ་སྦྱོར་བའི་ཁྱད་པར་བཤད་པ་ལ་དངོས་དང་། འགལ་བ་སྤང་བའོ། །དང་པོ་ནི། ཐམས་ཅད་དུ་བསྒྲིན་པའི་སྤྱོད་པ་དང་ལྡན་པས་མཁས་ཤིང་དགའ་བ་དང་བཅས་པས་ལྡང་བ་ཡང་བའི་བརྩོན་འགྲུས་དང་ལྡན་པར་བྱས་ནས་གཞན་དོན་གྱི་ལས་རྣམས་བདག་གིས་རྟག་ཏུ་བརྗེད་པ་མེད་པར་བྱའོ། །གལ་ཏེ་འགའ་ཞིག་གི་ཚེ་ལས་འགའ་ཞིག་སློབ་མ་སོགས་པས་བྱ་བར་རིགས་སོ་སྙམ་ན། ལས་རྣམས་ཀུན་ལ་སུ་ལའང་ལྟོས་པར་བྱ་བ་མ་ཡིན་པས་རང་ཉིད་ཀྱིས་ངང་གིས་བྱའོ། །གཉིས་པ་ནི། རྟག་ཏུ་ལྡང་བ་ཡང་བར་བྱས་ནས་སྒོ་དབྱེ་བའི་བྱ་བ་སོགས་སྔར་བཀག་པའི་ཕྱིར་ཚུལ་ཁྲིམས་ལ་གནོད་པས་མི་བྱའོ་ཞེ་ན། སྦྱིན་པའི་ཕ་རོལ་ཏུ་ཕྱིན་པ་ལ་སོགས་པ་ཕར་ཕྱིན་གོང་ནས་གོང་དུ་ཁྱད་ཞུགས་པ་ཡིན་པས། དམན་པ་སྦྱིན་པའི་ཚུལ་ཁྲིམས་ལ་སོགས་པའི་ཕྱིར་ནི་སྟེ་ཆེད་དུ་ཆེན་པོ་མཆོག་བརྩོན་འགྲུས་དང་བསམ་གཏན་ལ་སོགས་མི་བཏང་བར་གོང་མ་གོང་མ་བ་ལ་སྤྱད་པར་བྱའོ། །འོ་ན་སྦྱིན་པའི་དུས་སུ་ཚུལ་ཁྲིམས་བཏང་སྙོམས་སུ་གཞག་པར་གསུངས་པ་དང་འགལ་ཞེ་ན། འགྲེལ་ཆེན་དུ། སྤྱད་པ་ཆུ་ལོན་ལས་གཞན་དུ་ཞེས་འབྱུང་བ། བྱང་སེམས་ཀྱི་སྤྱོད་པའི་བསླབ་བྱ་ལྕི་ཤོས་གོང་མ་སྡོམ་པའི་མཚན་ཉིད་ཅན་དེ་བཞག་པ་ལས་གཞན་དུ་སྟེ་གཞག་བྱར་མ་གཏོགས་པས་དེ་ནམ་ཡང་དོར་བར་མི་བྱ་སྟེ། དེ་ནི་དགེ་བའི་འབབ་ཆུ་གཞན་དུ་འབོ་བར་སྲུང་བར་བྱེད་པའི་ཆུ་ལོན་ཏེ་རགས་ཡིན་པས་སོ། །དཔེར་ན་བསམ་གཏན་བཏང་ནས་ཆོས་འདོད་པ་ལ་ཆོས་སྦྱིན་པ་དགོས་པ་ལྟ་བུ་སྟེ། དེ་མ་བྱིན་ན་བྱང་སེམས་དེ་ལ་ལྟུང་བར་འགྱུར་བའི་ཕྱིར་རོ། །དེས་ན་བསླབ་པ་ཡང་ཤོས་ཀྱི་དབང་དུ་བྱས་ཏེ་གོང་མ་གཞག་པར་གསུངས་ཀྱི་དེ་ལས་གཞན་དུ་མ་ཡིན་ནོ། །དེ་ལྟར་ལྕི་ཡང་གི་རྣམ་གཞག་རིག་པར་བྱས་ནས་གཞན་གྱི་དོན་ཕན་བདེ་བསྒྲུབ་པ་ལ་རྟག་ཏུ་བརྩོན་པར་གནས་པར་བྱའོ། །གལ་ཏེ་བཀག་པ་ལ་འཇུག་ན་ལྟུང་བར་མི་འགྱུར་རམ་ཞེ་ན། ཐུགས་རྗེ་རབ་ཀྱི་མཐར་ཕྱིན་པ་མངའ་བས་རང་དོན་ལ་ལྟོས་པ་མེད་པར་གཞན་དོན་ཁོ་ན་གཟིགས་པའི་བྱང་སེམས་ལ་སངས་རྒྱས་ཀྱིས་གནས་སྐབས་ཁ་ཅིག་ཏུ་བཀག་པ་རྣམས་ཀྱང་གཞན་དོན་དུ་ཐབས་མཁས་པས་འཇུག་པས་དེ་ལ་རྗེས་སུ་གནང་བ་ཡིན་པས་ལྟུང་བར་མི་འགྱུར་ཏེ། དཔེར་ན་བྲམ་ཟེའི་ཁྱེའུ་སྐར་མས་གཞན་དོན་གཟིགས་ནས་མི་ཚངས་པ་སྤྱད་པ་དང་། དེད་དཔོན་བྱང་ཆུབ་སེམས་དཔས་མི་ནག་པོ་ལ་མདུང་ཐུང་བསྣུན་ནས་བསད་པ་ལྟ་བུའོ། །གཉིས་པ་ཟང་ཟིང་གི་སྦྱིན་པ་ནི། གཞན་གྱི་དོན་དུ་རང་གི་ལུས་སྨན་གོས་ཀྱིས་བསྲུང་བར་བྱ་བ་ཡིན་ལ། སྨན་ལ་ཡང་རྟག་ཏུ་བྱ་བ་དང་། ན་བའི་གསོ་སྨན་གཉིས་ལས་དང་པོ་ནི། ཟས་ཏེ་དེའི་དོན་དུ་བསླབ་པ་དྲན་པར་བྱས། གྲོང་ཁྱེར་དུ་རྒྱུ་བར་བྱ་ཞིང་བསོད་སྙོམས་རྙེད་པ་ན་ཆ་བཞིར་བགོས་ལ། གཅིག་ནི་ལོག་པར་ལྟུང་བ་དང་དུད་འགྲོ། ཡི་དྭགས་ལ་སོགས་ལ་སྦྱིན་པ་དང་། གཉིས་པ་ནི། མགོན་མེད་པའི་ནད་པ་ལ་སོགས་དང་། གསུམ་པ་ནི། བརྟུལ་ཞུགས་ལ་གནས་པའི་ཚངས་པ་མཚུངས་པར་སྤྱོད་པ་རྣམས་ལ་བགོ་བར་བྱ་ཞིང་། བཞི་པ་ནི། མང་ཉུང་དུ་མ་ཡིན་པར་ལུས་ལས་སུ་རུང་བར་བྱེད་པ་རན་པ་ཙམ་དུ་ཆགས་ཞེན་མེད་པར་བཟའ་བར་བྱ་སྟེ། གཞན་དུ་ན་མང་ཉུང་དུ་དང་། ཆགས་པས་ཟ་ན་གཉིད་དང་དགེ་བ་བསྒྲུབ་མི་ནུས་ཤིང་ཉོན་མོངས་ཅན་གྱི་ལྟུང་བར་འགྱུར་བའི་ཕྱིར་རོ། །ཡང་སློང་བ་ཞིག་འོངས་ན་གོས་ཀྱིས་རང་ལུས་བསྲུང་བའི་དོན་དུ་ཆོས་གོས་སྣམ་སྦྱར་བླ་གོས་མཐང་གོས་ཏེ་གསུམ་མ་གཏོགས་པ་ལྷག་མ་རྣམས་སྦྱིན་ཞིང་། དེ་གསུམ་ནི་མི་སྦྱིན་ཏེ། བྱང་སེམས་ཀྱི་སོ་ཐར་ལས། གལ་ཏེ་དེ་ལ་ཆོས་གོས་གསུམ་ལས་ཉུང་བར་གྱུར་ན་གང་ལ་བརྟེན་ཏེ་ཚངས་པར་སྤྱོད་པ་ལ་གནས་པ་དེ་ནི་ཡོངས་སུ་གཏང་བར་མི་བྱའོ། །དེ་ཅིའི་ཕྱིར་ཞེ་ན། དེ་བཞིན་གཤེགས་པས་ཆོས་གོས་གསུམ་གཏང་བར་མི་བྱའོ་ཞེས་གསུངས་པའི་ཕྱིར་ཞེས་སོ། །ཆོས་གོས་གསུམ་ཡང་སྦྱིན་པར་རིགས་སོ་ཞེ་ན། སྐྱེས་བུ་དམ་པ་བྱང་ཆུབ་སེམས་དཔའི་ཆོས་ནི་སྤྱོད་ཅིང་བསྟེན་པའི་ལུས་ལ་དགོས་པ་ཕྲན་ཚེགས་ཅན་གྱི་སྦྱིན་པའི་ཆེད་དུ་ཆོས་གོས་མེད་པར་བྱས་ཏེ་གྲང་བ་ལ་སོགས་པས་གནོད་ཅིང་ཉོན་མོངས་པར་མི་བྱ་སྟེ་བྱས་ན་དོན་ཆེན་པོ་ཉམས་པར་འགྱུར་བའི་ཕྱིར་རོ། །ལུས་ལ་མི་གནོད་པ་དེ་ལྟར་བླང་ན་སེམས་ཅན་གྱི་བསམ་པའི་དོན་ཕན་བདེ་མྱུར་དུ་རྫོགས་པར་བྱེད་ནུས་པར་འགྱུར་རོ། །དེ་ནས་ཆོས་གོས་གསུམ་ཡང་མི་བཏང་ན་སྲོག་གཏོང་པ་ལྟ་ཅི་སྨོས། ལས་དང་པོ་པ་དགྲ་གཉེན་བར་མ་ཐམས་ཅད་ལ་མཉམ་པར་འཇུག་པའི་སྙིང་རྗེའི་བསམ་པ་མ་དག་པ་སྟེ་དག་པ་མེད་པར་མགོ་བོ་ལ་སོགས་པ་ལུས་ཀྱི་སྦྱིན་པ་འདི་གཏང་བར་མི་བྱ་སྟེ་བདག་གཞན་ལ་ཕན་པའི་བར་ཆད་དུ་འགྱུར་བའི་ཕྱིར་རོ། །དེ་ལས་གཞན་དུ་བསམ་པ་བདག་གཞན་མཉམ་པའམ་གཞན་ལྷག་པའི་བསམ་པ་སྐྱེ་བས་དང་པོ་ཐོབ་པའི་ཚེ་ལུས་སྲོག་ཀྱང་གཏང་བར་བྱ་སྟེ། དེའི་ཚེ་དེ་བཏང་བས་འགྱོད་པ་མེད་པས་རང་ཉིད་ཉམས་པར་མི་འགྱུར་བས་སོ། །ཅི་ནས་ཞེས་པའི་རྐང་པ་གཉིས་འགྲེལ་པ་ན་མི་སྣང་ངོ་། །འོན་ཀྱང་བཤད་ན་ལུས་སྲོག་དེ་གཏོང་བའི་ཚེ་ཅི་ནས་ཀྱང་ཚེ་འདི་དང་ཚེ་རབས་གཞན་དུ་ཡང་དོན་ཆེན་པོ་བདག་གཞན་གྱི་བྱང་ཆུབ་ཀྱི་ཕྱོགས་དང་ཐོས་པ་སོགས་བསྒྲུབ་པའི་རྒྱུར་མཐོང་ན་བཏང་ཞིང་གཞན་དུ་བསྲུང་སྟེ། བསླབ་བཏུས་ལས། དཔེར་ན་སྨན་ཤིང་ལྗོན་པ་ལྟ་སྡུག་པ། །རྩ་བ་ལ་སོགས་སྤྱད་འོས་ས་བོན་ནི། །བྱིན་ཡང་དུས་མིན་སྤྱད་ལས་བསྲུང་བྱ་བ། །རྫོགས་པའི་སངས་རྒྱས་སྨན་ཤིང་དེ་བཞིན་ནོ། །ཞེས་པ་ལྟར་རོ། །གསུམ་པ་ཆོས་ཀྱི་སྦྱིན་པ་ནི། སྦྱིན་ཡུལ་ལྷ་མི་ལ་སོགས་པ་མ་གུས་པ་ལ་ཆོས་གསུང་རབ་ཡན་ལག་དགུ་མི་བཤད་དེ། དེ་བཤད་ན་ལྷ་ལ་སོགས་པས་འཕགས་པས་ལྟུང་བར་འགྱུར་བའི་ཕྱིར་བཅོམ་ལྡན་འདས་ཀྱིས་བཀག་པ་ཡིན་ནོ། །གུས་པ་དང་བཅས་པ་ཡིན་ན་ཡང་མི་ན་བཞིན་དུ་ཞེས་པ་ཀུན་ལ་སྦྱར་ཞིང་ཐོད་དམ་མཆོད་ཕྱིར་ཐོགས་ཀྱིས་མགོ་བོ་དཀྲིས་པ་དང་། ལག་ན་གདུགས་དང་མཁར་བ་དང་མཚོན་ཐོགས་པ་དང་། རས་ལ་སོགས་པས་མགོ་བོ་གཡོས་པ་དག་ལའང་བཤད་པ་མིན་ལ། ནད་པ་ལ་ཉེས་པ་མེད་དོ། །དེས་མཚོན་ནས། ཉལ་འདུག་ལ་འགྲེང་བས་དང་། ཉལ་བ་ལ་འདུག་པས་དང་། འདུག་པ་ལ་སྟན་མེད་པ་སོགས་ཀྱིས་མིན་ནོ། །དམན་པ་ལ་མོས་པ་བློ་མ་བྱང་པ་ལ་ཡིད་གཞུངས་པ་མ་ཡིན་པས་གཏིང་མི་རྟོགས་པའི་ཟབ་པ་དང་། རྒྱ་ཆེ་བ་སྟེ་རྫུ་འཕྲུལ་ལ་སོགས་པ་རབ་ཀྱི་མཐར་ཕྱིན་པའི་ཐེག་ཆེན་མི་བཤད་པ་དང་། དབེན་པར་སྐྱེས་པ་གཞན་མེད་པར་བུད་མེད་ལའང་ཆོས་བཤད་པ་མིན་ཏེ། ལྟུང་བར་འགྱུར་བས་སོ། །དམན་པ་ཉན་རང་གི་ཐེག་པ་དང་། མཆོག་གི་ཆོས་ཐེག་ཆེན་རྣམས་ལ་མཚུངས་པར་གུས་པས་མཉན་པ་ལ་སོགས་ཀུན་ཏུ་སྤྱད་དེ། དེ་ལྟ་མིན་ན་ཆོས་སྤོང་བར་འགྱུར་བའི་ཕྱིར་རོ། །གཞན་ཡང་ཟབ་ཅིང་རྒྱ་ཆེན་གྱི་ཆོས་ཐེག་ཆེན་གྱི་སྣོད་དུ་གྱུར་པ་དག་དམན་པ་ཉན་རང་གི་ཆོས་ལ་སྦྱར་བར་མི་བྱ་སྟེ། སྦྱར་ན་རྩ་ལྟུང་གསུམ་པར་འགྱུར་བའི་ཕྱིར་རོ། །བྱང་སེམས་ཀྱིས་སྤྱོད་པར་འོས་པའི་བསླབ་སྡོམ་ཡང་ཡོངས་སུ་དོར་བའི་བློ་གཞན་ལ་བསྐྱེད་ནས་ནི་མདོ་ཀློག་པ་དང་སྔགས་ཀྱི་ཚིག་བཟླས་པ་ཁོ་ནས་ཐར་པ་ཐོབ་པར་འགྱུར་ཞེས་འདྲིད་ཅིང་སླུ་བར་མི་བྱ་སྟེ་བྱས་ན་རྩ་ལྟུང་དུ་འགྱུར་བས་སོ། །བཞི་པ་ཚུལ་ཁྲིམས་ལ་གནས་པའི་སྤྱོད་པ་བསྟན་པ་ལ་བཅུའི་དང་པོ་བྱང་སེམས་ཀྱི་སོ་ཐར་དང་འགལ་བ་སྤང་བ་ནི། སོ་དྲུད་པའི་སོ་ཤིང་དང་ནི་མཆིལ་མ་དག་དང་ལུད་པ་ལ་སོགས་དོར་བ་ན་ནི་གཞན་གྱིས་མ་མཐོང་བར་དགབ་པར་བྱ་ཞིང་། གཅི་བ་དང་ལ་སོགས་པས་བཤང་བ་ལ་སོགས་པའང་གཞན་ལོངས་སྤྱད་པར་བྱེད་པའི་ཆུ་དང་ཐང་ལ་དོར་བར་མི་བྱ་སྟེ། བྱས་ན་ལྷ་ལ་སོགས་པས་སྨད་པས་བསོད་ནམས་མ་ཡིན་པ་འབྱུང་བའི་ཕྱིར་རོ། །ཁམ་ཆེར་སྤྱད་ནས་ཟས་ཀྱིས་ཁ་ལེགས་པར་བཀང་བ་དང་། ཅག་ཅག་དང་ཕུ་ཕུ་ལ་སོགས་པའི་སྒྲ་དང་བཅས་པར་ཟ་བ་དང་། ཟས་མ་སླེབ་པར་ཁ་ཆེར་གདངས་ནས་ནི་བཟའ་མི་བྱ། ཁྲི་ལ་སོགས་པ་ལ་འདུག་པ་ན་རྐང་པ་ས་ལ་བརྐྱང་སྟེ་འདུག་པར་མི་བྱའོ། །རང་གི་ལག་པས་དཔུང་པ་གཉིས་ཀ་མཉམ་པར་དུས་གཅིག་ཏུ་མི་ཉེའོ། །གླང་པོ་ཆེ་ལ་སོགས་པའི་བཞོན་པ་དང་། མལ་སྟན་དང་གཅིག་དང་གནས་དབེན་པ་དག་ཏུ་བུད་མེད་གཞན་ཏེ་གཞན་གྱི་བུད་མེད་དང་ལྷན་ཅིག་ཏུ་འགྲོ་བ་དང་འདུག་པར་མི་བྱ་སྟེ། ཆགས་མེད་ཀྱང་མ་དད་པར་འགྱུར་བའི་ཕྱིར་རོ། །མདོར་ན་འཇིག་རྟེན་པ་རྣམས་མ་དད་པར་འགྱུར་བའི་སྤྱོད་པ་ཀུན་བསྟན་བཅོས་སམ་ཐ་སྙད་ལས་མཐོང་བ་དང་མཁས་པ་ལའམ་ཡུལ་ཆོས་དྲིས་ཏེ་སྤང་བར་བྱའོ། །གཉིས་པ་ཁྱད་དུ་གསོད་པའི་སྤྱོད་པ་སྤང་བ་ནི། སོར་མོ་གཅིག་གིས་བརྡ་ནི་སྤྲད་པར་མི་བྱ་སྟེ་གུས་པ་དང་བཅས་པས་གཡས་པའི་ལག་པ་མཐའ་དག་ནི་ཀུན་གྱིས་ཀྱང་འདི་ལྟར་ལགས་སོ་ཞེས་ལམ་ཡང་དེ་ལྟར་བསྟན་པར་བྱའི། གཡོན་པས་མ་ཡིན་ཏེ་མ་དད་པར་འགྱུར་བའི་ཕྱིར་རོ། །དོན་ཆུང་དུ་ལ་ལག་པ་བརྐྱང་ནས་བཏེག་སྟེ་ཤས་ཆེར་བསྐྱོད་ལ་བོད་པ་ལ་སོགས་བྱ་བ་མིན་ཏེ། དོན་ཆེན་པོ་ལ་ཉེས་པ་མེད་དོ། །དེས་ན་ལག་པ་ཅུང་ཟད་བསྐྱོད་ལ་སྒྲ་བསྒྲགས་པ་ཡང་སེ་གོལ་དང་ལ་སོགས་པས་ལག་པ་གཡས་པའི་བརྡ་རྣམས་བྱ་སྟེ། དེ་ལས་གཞན་དུ་ན་མཉམ་པར་མ་བཞག་ཅིང་སྤྱོད་པ་མ་བསྡམས་པར་འགྱུར་བའི་ཕྱིར་རོ། །གསུམ་པ་ཉམས་པའི་བསླབ་ལ་བསླབ་པ་ནི། མགོན་པོ་བཅོམ་ལྡན་འདས་མྱ་ངན་ལས་འདས་པ་ཆེན་པོ་སྟོན་པའི་ཚེ་གཟིམས་པ་ལྟར་འདོད་པའི་ཕྱོགས་སུ་མགོ་བསྟན་ཏེ་གློ་གཡས་པ་ཕབ་རྐང་པའི་སྟེང་དུ་རྐང་པ་བཞག ལག་པ་གཡས་པ་སྔས་སུ་གཡོན་པ་བརྐྱང་སྟེ་བྱིན་པའི་སྟེང་དུ་བཞག ཆོས་གོས་ཀྱིས་ལུས་གཡོགས་ལ་གཉིད་ཀྱིས་ཧ་ཅང་ནོན་པ་དང་། གཉིད་དང་བསྙེས་པའི་བདེ་བ་ལ་མ་ཞེན་པར་ལུས་ཀྱི་འབྱུང་བ་རྣམས་གནས་ཤིང་འཚེ་བའི་དོན་དུ་ཉལ་བར་བྱའོ། །དེའང་དགེ་བ་ཇི་ལྟར་བསྒྲུབ་སྙམ་པའི་བསམ་པ་དྲན་ཤེས་བཞིན་དང་ལྡན་པས་བྱ་རྨྱང་དང་ལུས་གཅུ་བ་དང་ལེ་ལོ་དང་བྲལ་བས་ཐུན་ཕྱི་མ་ལ་དགེ་བའི་དོན་དུ་མྱུར་དུ་ལྡང་བའི་སེམས་སྔོན་དུ་གཏོང་བ་ལ་ཐོག་མ་ཉལ་བའི་དུས་ངེས་པར་སྦྱར་རོ། །བཞི་པ་སེམས་སྦྱང་ཚུལ་བསྡུས་ཏེ་བསྟན་པ་ནི། བྱང་ཆུབ་སེམས་དཔའི་སྤྱོད་པ་དག་ཚད་མེད་པར་ནི་བྱང་སེམས་ཀྱི་སོ་ཐར་ལ་སོགས་པར་གསུངས་པ་དག་ལས་ཐམས་ཅད་ནན་ཏན་དུ་བྱ་བར་མི་ནུས་ན་མདོར་བསྡུས་ཏེ་དང་པོར་སེམས་ཀྱི་དྲི་མ་སྦྱོང་བར་བྱེད་པའི་སྤྱོད་པ་ནི། ངེས་པར་གདོད་མི་ཟ་བར་མ་འབྱོངས་པར་དེ་སྲིད་སྤྱད་པར་བྱའོ། །ལྔ་པ་ལྟུང་བ་སྦྱང་བའི་ཚུལ་ནི། ཉིན་དང་མཚན་མོ་ལན་གསུམ་དུ་སྡིག་བཤགས། ཡི་རང་། བསྔོ་བའི་ཕུང་པོ་སྟེ་ཕུང་པོ་གསུམ་པ་གདོན་བྱ་ཞིང་ལྟུང་བ་ཕམ་པའམ་བསམ་བཞིན་དུ་བྱས་པ་མ་གཏོགས་པའི་ལྷག་མ་ཤེས་བཞིན་མ་ཡིན་པས་བྱས་པ་སོགས་དེས་ཞི་བར་བྱ་ཞིང་ཕམ་པ་རྣམས་ནི་སླར་རྒྱལ་བ་སོགས་མཆོག་གསུམ་ལ་སྐྱབས་སུ་འགྲོ་བ་དང་། བྱང་ཆུབ་ཀྱི་སེམས་བསྐྱེད་པ་ལ་བརྟེན་པས་ཞི་ཞིང་ཕྱིར་བཅོས་པར་བྱའོ་ཞེས་བི་བྷཱུ་ཏིས་བཤད་ཅིང་བསླབ་བཏུས་ལྟར་ན་ཕམ་པའང་སྟོབས་བཞི་ཡིས་བཤགས་པས་འདག་པར་གསུངས་སོ། །འགྲེལ་ཆེན་ལྟར་ན། ཕུང་པོ་གསུམ་པ་གདོན་པ། སྐྱབས་སུ་འགྲོ་བ། བྱང་སེམས་ལ་བརྟེན་པས་ལྟུང་བའི་ལྷག་མ་ཞི་བར་བྱ་བར་བཤད་དོ། །དྲུག་པ་བསླབ་བྱ་ཐམས་ཅད་ལ་བསླབ་པའི་ཚུལ་ནི། རང་ངམ་གང་ཟག་གཞན་དོན་གྱི་དབང་དུ་བྱས་ནས་སྤྱོད་པའང་རུང་གནས་སྐབས་གང་དུ་ཅི་སྤྱོད་ཀྱང་སངས་རྒྱས་ཀྱིས་བསླབ་པར་གསུངས་པ་གང་ཡིན་པ་དེ་ལ་འབད་དེ་བསླབ་པར་བྱའོ། །ཅི་སྟེ་དེ་ལྟར་ངེས་པ་མེད་པར་ཐམས་ཅད་སློབ་ཅེ་ན། རྒྱལ་སྲས་རྣམས་ཀྱི་མི་བསླབ་པའི་བསླབ་བྱ་དེ་ནི་གང་ན་ཡོད་པ་མིན་ཏེ། མ་བསླབས་ན་སེམས་ཅན་མཐའ་དག་གི་དོན་བྱ་བར་མི་ནུས་ལ། དེ་ལྟར་བདག་དང་བདག་གིར་མི་འཛིན་ཅིང་བདེན་གཉིས་རྟོགས་ནས་གཞན་དོན་དུ་བསླབ་བྱ་ཐམས་ཅད་ལ་བསླབས་ཤིང་གནས་པའི་བྱང་སེམས་མཁས་པ་ལ་སྤྱོད་ལམ་ཅི་སྤྱོད་ཀྱང་བསོད་ནམས་ཀྱི་ཚོགས་སུ་མི་འགྱུར་བ་གང་ཡང་མེད་པའི་ཕྱིར་རོ། །བདུན་པ་ཐམས་ཅད་གཞན་དོན་ཁོ་ནར་སྤྱད་པ་ནི། དངོས་སུ་རང་ཉིད་ཀྱིས་ཟང་ཟིང་གི་སྦྱིན་པ་སོགས་བྱས་སམ་ཡང་ན་རྒྱུད་ནས་གཞན་དུ་བྱེད་དུ་བཅུག་ཀྱང་རུང་སེམས་ཅན་གྱི་དོན་ཕན་བདེའི་རྒྱུ་ལས་གཞན་རང་གིས་མི་སྤྱད་ཅིང་གཞན་སྤྱོད་དུ་མི་གཞུག་གོ །དེར་མ་ཟད་སེམས་ཅན་འཁོར་བའི་སྡུག་བསྔལ་ལས་ཐར་བ་ཁོ་ནའི་དོན་གྱི་ཕྱིར་དགེ་རྩ་ཆུང་ངུའང་རུང་སྟེ་དགེ་བ་ཐམས་ཅད་བྱང་ཆུབ་ཆེན་པོའི་ཕྱིར་བསྔོ་བར་བྱའོ། །བརྒྱད་པ་དགེ་བའི་བཤེས་གཉེན་ཚུལ་ནི། དུས་རྟག་པར་མངོན་མཐོ་ངེས་ལེགས་ཀྱི་རྒྱུའི་དགེ་བའི་ཐུན་མོང་མ་ཡིན་པའི་གྲོགས་བྱེད་པའི་བཤེས་གཉེན་ནི་ཟབ་ཅིང་རྒྱ་ཆེ་བའི་ཐེག་ཆེན་དོན་ལ་མཁས་པ་དང་། བྱང་ཆུབ་སེམས་དཔའི་བརྟུལ་ཞུགས་འཛིན་ཅིང་བཟུང་བ་དེ་ལུས་དང་སྲོག་གི་ཕྱིར་ཡང་མི་བཏང་བར་བསྟེན་ཏོ། །དེའང་ཚུལ་ཇི་ལྟར་ན། སྡོང་པོ་བཀོད་པའི་ལེའུར་གསུངས་པའི་དཔལ་འབྱུང་བའི་རྣམ་ཐར་ལས་བླ་མ་བསྟན་པའི་ཚུལ་ཇི་ལྟར་འབྱུང་བ་ལྟར་བསླབ་སྟེ། དེ་ཉིད་དུ་དགེ་བའི་བཤེས་གཉེན་གྱིས་ཡང་དག་པར་ཟིན་པའི་བྱང་ཆུབ་སེམས་དཔའ་རྣམས་ནི་ངན་འགྲོར་མི་ལྟུང་ངོ་ཞེས་བྱ་བ་ནས་རིགས་ཀྱི་བུ་དེ་ལྟ་བས་ན་དེ་ལྟར་ཡིད་ལ་བྱ་བ་རྒྱུན་མ་ཆད་པས་དགེ་བའི་བཤེས་གཉེན་རྣམས་ཀྱི་དྲུང་དུ་འགྲོ་བར་བྱའོ་ཞེས་དང་། དགེ་བའི་བཤེས་གཉེན་ལ་ནི་དཔའ་བོའི་འདུ་ཤེས་དང་། རྗེས་སུ་བསྟན་པ་ལ་ནི་མཚོན་ཆའི་འདུ་ཤེས་དང་། ནན་ཏན་ལ་ནི་དགྲ་སེལ་བའི་འདུ་ཤེས་བསྐྱེད་པར་བྱའོ། །ཞེས་བྱ་བའི་བར་དུ་རྒྱ་ཆེར་གསུངས་སོ། །དགུ་པ་བསླབ་བྱ་བསྟན་པའི་མདོ་བསྟན་བཅོས་ལྟ་བའི་ཚུལ་ནི། དཔལ་འབྱུང་བའི་རྣམ་ཐར་གྱི་ལེའུ་འམ་བསྟན་བཅོས་འདི་དང་འདིར་མ་བསྟན་པའི་སངས་རྒྱས་ཀྱིས་དཀའ་རྩལ་བའི་བྱང་སེམས་ཀྱི་བསླབ་པ་གཞན་མདོ་སྡེ་སྣ་ཚོགས་བཀླགས་ནས་ཤེས་པར་བྱ་སྟེ། དེ་ཡང་མདོ་སྡེ་རྣམས་ལ་བསླབ་པར་བྱ་བ་བླང་དོར་གྱི་ཚུལ་རྒྱ་ཆེར་སྣང་བ་དེས་བས་ན་མདོ་སྡེ་བཀླག་པར་བྱའོ། །དེའི་ཕྱིར་ནམ་མཁའི་སྙིང་པོའི་མདོ་སྡེ་ལས་རྒྱལ་པོ་ལ་རྩ་ལྟུང་ལྔ། བློན་པོ་ལ་ལྔ། བྱང་སེམས་ལས་དང་པོ་པའི་བརྒྱད་ལ་སོགས་པ་རྩ་བའི་ལྟུང་བའི་རྣམ་གཞག་རྒྱ་ཆེར་གསུངས་པས་དེ་ནི་ཐོག་མ་ཉིད་དུ་བལྟ་བར་བྱའོ། །བསླབ་པ་ཀུན་ལས་བཏུས་པ་ཡང་ངེས་པར་གདོན་མི་ཟ་བར་ཡང་དང་ཡང་དུ་ལན་གཅིག་མ་ཡིན་པར་བལྟ་ཞིང་གོམས་པར་བྱ་སྟེ། གང་གི་ཕྱིར་ན་རྒྱལ་སྲས་ཀྱིས་རྟག་ཏུ་སྤྱད་པར་བྱ་བའི་བསླབ་བྱ་ཕལ་ཆེ་བ་རྣམས་ནི་དེ་ལས་རྒྱ་ཆེར་རབ་ཏུ་གསལ་བར་སྟོན་པའི་ཕྱིར་རོ། །དེ་མི་ནུས་ན་ཡང་རེ་ཞིག་མདོ་སྣ་ཚོགས་ནས་མདོར་བསྡུས་པའི་ཁོ་བོས་བྱས་པའི་མདོ་རྣམས་ཀུན་ལས་བཏུས་པའི་ཚིག་དོན་ཡང་བལྟའོ། །ཡང་ན་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པའི་མདོ་ཀུན་ལས་བཏུས་དང་བསླབ་བཏུས་གཉིས་པའང་འབད་དེ་གུས་པས་བལྟ་བར་བྱའོ། །བཅུ་པ་དེ་དག་གི་དོན་ཉམས་སུ་བླང་བའི་ཚུལ་ནི། དེ་ལྟར་ལེགས་པར་བལྟས་ནས་མདོ་ཀུན་ལས་བཏུས་དང་བསླབ་པ་ཀུན་ལས་བཏུས་པ་གང་ལས། བསླབ་པར་བྱ་བ་གང་ནི་མ་བཀག་པ་དེ་ཉིད་སྤྱད་པར་བྱ་ཞིང་བཀག་པ་ནི་སྤྱད་པར་མི་བྱ་བ་སྟེ། དེ་ཡང་འཇིག་རྟེན་གྱི་སེམས་ནི་བསྲུང་བའི་ཕྱིར་བསླབ་པ་ཀུན་ལས་བཏུས་པ་ལ་སོགས་ལས་བསླབ་པ་མཐོང་ནས་ཡང་དག་པར་སྤྱད་པར་བྱའོ། །གསུམ་པ་བསྡུས་ཏེ་བསྟན་པ་ནི། མདོར་བསྡུ་ན་ཤེས་བཞིན་གྱི་ངོ་བོ་གང་ཞེ་ན། ལུས་དང་སེམས་ཀྱི་གནས་སྐབས་ཀྱི་སྤྱོད་ལམ་རྣམས་ལ་སྔར་བཤད་པ་ལྟར་སོ་སོར་ཡང་དང་ཡང་དུ་བརྟག་པར་བྱ་བ་དེ་ཉིད་ཁོ་ན་མདོར་བསྡུ་ན་ནི་ཤེས་བཞིན་བསྲུང་བའི་མཚན་ཉིད་དོ། །གསུམ་པ་འཇུག་རྗེས་སུ་གདམས་པ་ནི། ལུས་ཀྱི་བྱ་བ་ནི་ཡིད་སྔོན་དུ་འགྲོ་བ་ཅན་ཡིན་པའི་ཕྱིར་ལུས་ཀྱི་བསླབ་པ་འདི་དག་ནན་ཏན་གྱིས་སྤྱད་པར་བྱའི་དེ་དག་གི་ཚིག་ཙམ་ཞིག་བརྗོད་པས་འབྲས་བུའམ་དགོས་པ་ཅི་ཞིག་འགྲུབ། དཔེར་ན་སྨན་དཔྱད་ཀྱི་བསྟན་བཅོས་བཀླགས་པ་ཙམ་གྱིས་ནི་ནད་པ་དག་ལ་ཕན་པར་འགྱུར་རམ་སྟེ་མི་ཕན་པས་ལུས་ཀྱི་སྨན་དང་སྤྱོད་ལམ་ལ་སོགས་པ་བསྟེན་དགོས་པ་བཞིན་ནོ། །ལེའུ་ལྔ་པའི་རྣམ་པར་བཤད་པའོ།། ༈ །དེ་ལྟར་ཚུལ་ཁྲིམས་ཀྱི་ལུས་སོགས་བསྲུང་བ་དང་དག་པར་བསྟན་ནས་དགེ་བ་རྣམ་པར་དག་པ་བསྟན་པའི་ཕྱིར། བཟོད་བྱ་ཐོས་པ་བཙལ་བར་བྱ། །དེ་ནས་ནགས་སུ་གནས་པར་བྱ། །མཉམ་པར་བཞག་ལ་བརྩོན་བྱ་ཞིང་། །མི་སྡུག་ལ་སོགས་བསྒོམ་པར་བྱ། །ཞེས་པ་དེ་བསྟན་པའི་ཕྱིར་ཐོག་མར་གསུམ་པ་བཟོད་པའི་ཕར་ཕྱིན་འཆད་པ་ལ་གསུམ། བཟོད་པ་བསྒོམ་པར་གདམས་པ། དེ་ཉིད་རྒྱས་པར་བཤད་པ། བསྒོམས་པའི་ཕན་ཡོན་ནོ། །དང་པོ་ནི། བསྐལ་པ་སྟོང་ཕྲག་དུ་མར་བསགས་པའི་སྦྱིན་པ་གསུམ་དང་། སྔར་བསྟན་པའི་བདེ་བར་གཤེགས་པ་སོགས་དཀོན་མཆོག་གསུམ་མཆོད་ཅིང་བསྟོད་པ་དང་། ཕྱག་འཚལ་ཞིང་སྐྱབས་སུ་འགྲོ་བ་ལ་སོགས་པ་སྔོན་དུ་སོང་བའི་ལེགས་སྤྱད་དེ། ཚུལ་ཁྲིམས་ཀྱི་སྡོམ་པ་ཡང་དག་པར་བླངས་པ་ལས་བྱུང་བའི་དགེ་བ་གང་ཡིན་པ་དེ་ཀུན་ཀྱང་སེམས་ཅན་ཐམས་ཅད་ལ་ཁོང་ཁྲོ་བ་ཅིག་གིས་འཇོམས་པར་བྱེད་དེ། འཇམ་དཔལ་རྣམ་པར་རོལ་པའི་མདོར། འཇམ་དཔལ་ཁོང་ཁྲོ་ཞེས་བྱ་བས་ནི་བསྐལ་པ་བརྒྱ་དང་སྟོང་དུ་བསགས་པའི་བསོད་ནམས་ཀྱང་འཇོམས་པར་བྱེད་ཅིང་འབྲས་བུ་མེད་པར་བྱེད་དོ། །དེ་ལྟ་བས་ན་ཞེ་སྡང་ལ་ཁོང་ཁྲོ་བ་ཞེས་བྱའོ། །ཞེས་སོ། །དེའི་ཕྱིར་ཞེ་སྡང་ལྟ་བུ་དགེ་བ་ཟིལ་གྱིས་གནོན་པའི་སྡིག་པ་གཞན་མེད་པས་དེའི་གཉེན་པོ་བཟོད་པ་ལྟ་བུའི་དཀའ་ཐུབ་མེད་པ་དེ་བས་ན་བཟོད་པ་བསྒོམས་པ་ལ་ལྷུར་བླང་བའི་སྒོ་ནས་ནན་ཏན་དུ་འོག་ནས་འབྱུང་བའི་ཐབས་སྣ་ཚོགས་ཀྱི་ཚུལ་གྱིས་བསྒོམ་ཞིང་གོམས་པར་བྱའོ། །གཉིས་པ་ལ་བཞི་ལས། དང་པོ་མཐོང་བ་དང་མ་མཐོང་བའི་ཉེས་དམིགས་ནི། ཇི་ལྟར་ཞེ་སྡང་ལྟ་བུའི་སྡིག་མེད་ཅེ་ན། ཞེ་སྡང་ནི། ཟུག་རྔུ་སྟེ་དེ་ལ་བསྟེན་ནས་སྲིད་པ་དང་སྲིད་པའི་ཡོ་བྱད་ལ་འདོད་པ་སྐྱེས་ཏེ་མཆོག་གསུམ་དང་བདེན་པ་བཞི་ལ་ཐེ་ཚོམ་ཟ་བས་མ་ལུས་སེམས་གདུང་བར་བྱེད་པས་སོ། །དེ་ལྟ་བུའི་ལུས་སེམས་ཀྱི་གནད་ལ་བསྣུན་པ་དཔེར་ན་མཚོན་གནད་དུ་བསྣུན་ན་གཉིད་ལ་སོགས་པ་མི་འབྱུང་བ་ལྟ་བུ་དེ་འཆང་ན་ཡིད་ནི་རབ་ཏུ་ཞི་བ་ཉམས་སུ་མི་མྱོང་ཞིང་ཡིད་དགའ་བ་དང་ལུས་བདེ་བའང་མི་འཐོབ་ལ། གཉིད་མི་འོང་ཞིང་སེམས་བརྟན་པ་བདེ་བའང་མེད་པར་འགྱུར་ཏེ། ཞེ་སྡང་གི་མེ་འབར་བས་རྟག་ཏུ་ལུས་སེམས་ལ་གདུང་བར་བྱེད་པའི་ཕྱིར། ཡང་གང་དག་ལ་ནོར་དང་བཀུར་སྟི་ཡི་སྒོ་ནས་དྲིན་བྱིན་ཞིང་སྟེར་བ་པོ་དེ་ལ་བརྟེན་པོར་གྱུར་པའི་གཡོག་ལ་སོགས་པ་དེ་དག་ཀྱང་ནི་སྡང་སེམས་ལྡན་པའི་རྗེ་དཔོན་དེ་ལ་གསོད་པ་རྒོལ་བར་བྱེད་དེ། ཞེ་སྡང་དང་ལྡན་པས་ཡིད་དུ་མི་འོང་བའི་ཕྱིར་རོ། །ཡང་ཞེ་སྡང་དེ་ཡིས་མཛའ་བཤེས་རྣམས་ཀྱང་སྐྱོ་ཞིང་དྲེག་པར་འགྱུར་ལ། བྲན་ལ་སོགས་པ་སྦྱིན་པས་བསྡུས་ཀྱང་ཞེ་སྡང་ཅན་ལ་བསྟེན་པར་མི་བྱེད་དེ། མདོར་ན་ཁྲོ་བ་ཅན་ལ་བདེ་བར་གནས་པའི་རྒྱུ་ཉེ་བར་ཞི་བ་དེ་ནི་འགའ་ཡང་ཡོད་པ་མ་ཡིན་པས་སེམས་རྩུབ་པའི་གནས་སྐབས་ལས་བྱུང་པའི་ཁྲོ་བོའི་དགྲ་ཡིས་སྔར་བཤད་པ་དེ་དང་མཚོན་ཆ་ལེན་པ་ལ་སོགས་ཚེ་འདི་དང་ཕྱི་མར་སྡུག་བསྔལ་དག་ནི་བྱེད་པར་འགྱུར་རོ། །གཉིས་པ་དེ་སྤངས་པའི་ཕན་ཡོན་ནི། སྐྱེས་བུ་གང་ཞིག་ལེགས་པར་སྤྱད་པའི་སྒོ་ནས་བསྒྲིམས་ཏེ་ཁྲོ་བ་འཇོམས་པ་ལ་བརྩོན་པ་དེ་ནི་ཚེ་འདི་དང་འཇིག་རྟེན་གཞན་དུ་བདེ་བར་འགྱུར་རོ། །ཁྲོ་བ་གཞོམ་པ་ལ་དེའི་རྒྱུ་གཞོམ་དགོས་པས་གསུམ་པ་ཁྲོ་བའི་རྒྱུ་གཞོམ་པ་ནི། བདག་དང་བདག་གི་བ་ལ་མི་འདོད་པ་སྡུག་བསྔལ་བསྐྱེད་པར་བྱས་པ་དང་འདོད་པ་བདེ་བ་བསྒྲུབ་པ་ཡི་གེགས་བྱས་པ་ལས་བྱུང་བར་གྱུར་པའི་ཡིད་མི་བདེ་བའི་ཟས་རྙེད་པ་དེ་ཟོས་པ་ལ་བརྟེན་ནས་ནི་ཞེ་སྡང་གི་སྟོབས་བརྟས་ཏེ་བདག་འཇོམས་པར་བྱེད་པ་དེ་ལྟ་ཡིན་ནོ་ཞེས་བསམས་ནས་བདག་གི་དགྲ་བོ་ཞེ་སྡང་དེའི་ཟས་ཡིད་མི་བདེ་ནི་རྩ་བ་ནས་རྣམ་པར་གཞོམ་པར་བྱ་སྟེ། འདི་ལྟར་བདག་ལ་དགེ་བའི་སྲོག་འཇོམས་པའི་སྒོ་ནས་གནོད་པ་བྱེད་པ་ལས་དགྲ་བོ་ཞེ་སྡང་འདི་ལ་ནི་ཉིན་མཚན་དུ་བྱ་བའི་ལས་གཞན་ཅུང་ཟད་ཀྱང་མེད་པའི་ཕྱིར་རོ། །དེ་ལྟར་ཞེ་སྡང་ཉེས་པ་དང་བཅས་པར་བསྒོམས་པ་ཐམས་ཅད་ཀྱིས་གཉེན་པོ་བཟོད་པ་སྐྱེད་དགོས་པས་ན། བཞི་པ་བཟོད་པ་བསྒོམ་པའི་ཚུལ་དངོས་ལ། ཆོས་ཡང་དག་པར་སྡུད་པ་ལས་གསུངས་པ་ལྟར་སྡུག་བསྔལ་དང་ལེན་དང་། གནོད་པ་བྱེད་པ་ལ་ཇི་མི་སྙམ་པ་དང་། ཆོས་ལ་ངེས་པར་སེམས་པའི་བཟོད་པ་གསུམ་ལས་དང་པོ་ལ་གཉིས། ཀུན་རྫོབ་ཀྱི་ཚུལ་གྱིས་དང་། དོན་དམ་གྱི་ཚུལ་གྱིས་བསྒོམ་པའོ། །དང་པོ་ལ་དྲུག་གི་རྒྱུ་ཡིད་མི་བདེ་སྤང་བ་ནི། ཟས་དེ་ཇི་ལྟར་གཞོམ་སྙམ་ན། མགོ་གཅོད་པ་ལ་སོགས་ཅི་ལ་བབ་ཀྱང་བདག་གིས་དགའ་བའི་ཡིད་ནི་མི་བདེ་བས་དཀྲུག་པར་མི་བྱ་སྟེ། སྡུག་བསྔལ་བྱུང་བས་ཡིད་མི་དགའ་བ་བྱས་ཀྱང་འདོད་པའི་དོན་མི་འགྲུབ་ཅིང་དགེ་བ་དག་ནི་ཉམས་པར་འགྱུར་བའི་ཕྱིར་རོ། །དེའི་རྒྱུ་མཚན་ཡང་གལ་ཏེ་འདོད་པའི་གེགས་དང་མི་འདོད་པ་བྱས་པ་ལ་ཕྱིར་བཅོས་སུ་ཡོད་ན་ནི་དེ་ལ་མི་དགར་ཅི་ཞིག་ཡོད་དེ་བཅོས་པའི་ཐབས་ལ་འབད་པར་རིགས་ཀྱི་མི་དགའ་བར་མི་རིགས་ལ། གལ་ཏེ་དེ་ལ་ཕྱིར་བཅོས་སུ་མེད་ན་ནི་དེ་ལ་མི་དགའ་བ་བྱས་པས་ཅི་ཕན་ཏེ་ཐབས་མེད་ཅིང་འདས་ཟིན་པས་སོ། །དེ་ལྟར་རིགས་པས་དཔྱད་དེ་ཡིད་མི་བདེ་བ་བསལ་བར་བྱའོ། །གཉིས་པ་བཟོད་པ་གོམས་བྱའི་ཡུལ་ནི། བདག་གམ་བདག་གི་མཛའ་བཤེས་རྣམས་ལ་སེམས་སྡུག་བསྔལ་བར་བྱས་པ་དང་། བརྙས་པ་ཁྱད་དུ་གསོད་པ་དང་། བསྣུན་པའི་ཚིག་རྩུབ་དང་། གྲགས་པ་མ་ཡིན་པའི་མི་སྙན་པ་ཞེས་བྱ་བའི་མི་འདོད་པ་རྣམས་བྱེད་པ་དེ་དང་། དགྲ་ལ་སྡུག་བསྔལ་ལ་སོགས་དེ་ལས་བཟློག་པ་བདེ་བ་འབྱུང་བ་དང་གུས་པ་དང་། ཚིག་འཇམ་པ་དང་། གྲགས་པ་རྣམས་མི་འདོད་ཀྱང་བྱེད་པའོ། །གསུམ་པ་གོམས་སླ་ཞིང་ངེས་པར་འབྱུང་བས་བསྒྲུབ་པ་ནི། མ་གོམས་པ་གོམས་པར་བྱེད་པར་མཚུངས་པ་ལ་བདེ་བ་ལ་གོམས་པར་བྱ་མོད་སྙམ་ན། བདེ་བའི་རྒྱུ་དགེ་བ་ནི་རེས་དགའ་ཙམ་ཞིག་འབྱུང་བས་བདེ་བ་ཤིན་ཏུ་རྙེད་དཀའ་ཞིང་སྡུག་བསྔལ་རྒྱུ་ནི་ཤིན་ཏུ་མང་བས་སྡུག་བསྔལ་འབད་མེད་དུ་འབྱུང་བས་འདྲིས་སླ་བའི་ཕྱིར་དེ་བཟློག་པར་གོམས་པར་བྱེད་པར་རིགས་སོ། །དེར་མ་ཟད་སྡུག་བསྔལ་གྱིས་གདུངས་པ་མེད་པར་སྲིད་པ་ལ་ཡིད་བྱུང་བའི་སྒོ་ནས་ངེས་པར་འབྱུང་བའི་བློ་སྐྱེ་བ་མེད་པ་དེ་བས་ན་འཁོར་བ་ལས་ངེས་པར་འབྱུང་བའི་རྒྱུ་ཡང་ཡིན་པས་སེམས་ཁྲོད་སྡུག་བསྔལ་ཐམས་ཅད་བཟོད་པའི་ཕྱིར་བརྟན་པར་མནོས་ལ་ཁྲོ་བོའི་སྐབས་མ་འབྱེད་ཅིག བཞི་པ་ཐར་པའི་དོན་དུ་བཟོད་པར་རིགས་པ་ནི། གཞན་ཡང་དཀའ་བཟློག་སྟེ་ཙཎ་ཊི་ཀའི་བུའམ་ཁ་ཅིག་དབང་ཕྱུག་གི་དཀའ་ཐུབ་བཟློག་པའི་ཨུ་མ་ཞེས་འཆད་པས་དེ་དག་ལ་དད་ཅིང་མོས་པའི་མི་རྣམས་ཀྱི་སྟོན་ཟླ་འབྲིང་པོའི་ཚེས་དགུ་ལ་སོགས་པར་ཞག་གཅིག་གམ་གསུམ་སྨྱུང་བ་བྱས་ཀྱི་རྗེས་ལ་རང་གི་ལུས་སྲེག་པ་དང་། ཡན་ལག་གཅོད་པ་དང་སོགས་པས་འབིགས་པའི་སྡུག་བསྔལ་དང་། ཡུལ་ཀར་རྞ་དྷ་ལ་སོགས་པ་ལྷོ་ཕྱོགས་ཀྱི་རྒྱུད་དུ་སྐྱེས་པ་རྣམས་རང་གི་མིང་གཞན་གྱི་མིང་གི་ཐོག་མར་བྲི་བའི་དོན་དུ་ཕན་ཚུན་ང་རྒྱལ་གྱིས་འགྲན་པས་སྡུག་བསྔལ་དུ་མ་མྱོང་ཞིང་སྲོག་ཀྱང་འདོར་བའི་སྡུག་བསྔལ་གྱི་ཚོར་བ་ནི་དོན་མེད་པ་ཡང་བཟོད་པར་བྱེད་ན་བདག་གཞན་ཐར་པ་སངས་རྒྱས་ཐོབ་པའི་དོན་དུ་བདག་གོ་ཅི་ཕྱིར་སྡུག་བསྔལ་གྱིས་སྟར་སྟེ་སྡུག་བསྔལ་བཟོད་པར་རིགས་སོ། །ལྔ་པ་གོམས་ན་བཟོད་པར་འགྱུར་བའི་ཚུལ་ལ་གསུམ་ལས། དང་པོ་བསྟན་པ་ནི། འོན་ཏེ་སྡུག་བསྔལ་ཆུང་ངུ་བསྟེན་ནུས་ཀྱི་མགོ་གཅོད་པ་སོགས་དང་། དམྱལ་སོགས་ཀྱི་སྡུག་བསྔལ་ཐར་པའི་དོན་དུ་ཡང་ཇི་ལྟར་བསྟེན་སྙམ་ན། བསྟན་བཅོས་དང་རྒྱུ་རྩལ་ལ་སོགས་པ་དག་ལ་གོམས་ན་སླ་བར་མི་འགྱུར་བའི་དངོས་པོ་དེ་གང་ནའང་ཡོད་པ་མ་ཡིན་པ་དེ་བས་ན་དང་པོ་ནས་གནོད་པ་ཆུང་ངུ་ནས་གོམས་པར་བྱས་པས་དམྱལ་སོགས་ཀྱི་གནོད་པ་ཆེན་པོའམ་བཟོད་པ་ལ་གོམས་པར་བྱའོ། །གོམས་ན་ནི་བདེ་བའི་ངོ་བོར་འགྱུར་ཏེ། སེར་སྣ་ཅན་རྣམས་གོམས་པའི་དབང་གིས་སྡུག་བསྔལ་བདེ་བར་འདུ་ཤེས་པ་བཞིན་ནོ། །གཉིས་པ་བཤད་པ་ནི། འོན་ཏེ་ཆུང་ངུ་ནས་གོམས་ན་དེ་ལྟར་འགྱུར་ཡང་ཆུང་ངུ་ལའང་གོམས་པར་མི་ནུས་སྙམ་ན། དུག་སྦྲུལ་དང་ཤ་སྦྲང་དང་འདྲེ་ཤིག་པས་བྱས་པའི་གནོད་པ་དག་དང་ནི། བཀྲེས་སྐོམ་ངལ་བ་ལ་སོགས་ཚོར་བ་ཡིད་དུ་འོང་བ་དང་། གཡན་པ་ལ་སོགས་བཅས་པའི་དོན་མེད་པའི་སྡུག་བསྔལ་ཡང་གོམས་པས་ཅིས་མ་མཐོང་སྟེ་མཐོང་ན་སངས་རྒྱས་ཐོབ་པའི་དོན་དུ་ཚ་གྲང་དང་། ཆར་དང་རླུང་དང་སོགས་པས་ལམ་གྱི་གནོད་པ་སོགས་དང་། ནད་ན་བ་དང་འཆི་བ་དང་བརྡེག་སོགས་ཀྱི་སྡུག་བསྔལ་ལ་བདག་གིས་བཟེ་རེ་སྟེ་སྲན་ཆུང་བར་མི་བྱ་སྟེ། དེ་ལྟར་བྱས་ན་སྡུག་བསྔལ་གྱི་གནོད་པ་ཆེར་འཕེལ་བའི་སྐྱོན་ཡོད་པའི་ཕྱིར་རོ། །བློ་བརྟན་པ་ཡང་སྡུག་བསྔལ་མི་བཟོད་པ་མ་ཡིན་ནམ་ཞེ་ན། ཇི་ལྟར་སྐྱེས་བུ་དཔའ་བོ་ལ་ལ་གཡུལ་ངོར་མཚོན་གྱིས་རྨས་པའི་སར་བདག་གི་ཁྲག་མཐོང་ན་དཔའ་བརྟན་ལྷག་པར་སྐྱེ་བར་འགྱུར་བར་ཡོད་ཅིང་། ཡང་སྡར་མ་ལ་ལ་གཞན་གྱི་ཁྲག་མཐོང་བ་ཙམ་ན་ཡང་འཇིགས་པས་ཤི་བ་ལ་ཐུག་པ་ཙམ་དུ་འབོག་ཅིང་བརྒྱལ་བར་འགྱུར་བ་ཡོད་ལ། དེ་གཉིས་ནི་སེམས་ཀྱི་ངང་རྒྱུད་བརྟན་པ་དང་སྡར་བའི་ཚུལ་ལས་གྱུར་པ་ཡིན་ནོ། །གསུམ་པ་བསྡུ་བ་ནི། དེ་བས་ན་དེ་ལྟར་ཤེས་པར་བྱས་ནས་གནོད་པ་ཐམས་ཅད་ཁྱད་དུ་གསད་པར་བྱ་བ་ཡིན་ཅིང་ཚུར་ལ་སྡུག་བསྔལ་རྣམས་ཀྱིས་མི་ཚུགས་པར་བྱོས་ཤིག ཚུལ་ཇི་ལྟར་བྱ་སྙམ་ན་མཁས་པས་སྡུག་བསྔལ་བྱུང་ཡང་ནི་སྡུག་བསྔལ་ལ་རང་བཞིན་མེད་ཅིང་དེ་མི་རྟག་པ་དང་ཚོར་བ་ཙམ་དུ་ཤེས་པས་སེམས་ཀྱི་རྒྱུད་ཆོས་ལ་རབ་ཏུ་དང་བ་སྟེ་དགའ་བ་བཏང་ནས་ཡིད་བསད་དེ། ཡིད་མི་བདེས་སྙོག་པར་མི་བྱའོ། །ཅིའི་ཕྱིར་ཞེ་ན་བྱང་སེམས་དེ་ཉོན་མོངས་པ་ཞེ་སྡང་ལ་སོགས་པ་རྣམས་དང་གཡུལ་འགྱེད་པར་བྱེད་པ་ཡིན་ལ་དེ་ལྟར་གཡུལ་འགྱེད་པའི་ཚེ་ན་གནོད་པ་མང་ཡང་གང་ཞིག་གཡུལ་དུ་དགྲ་ཟིལ་གྱིས་གནོན་པ་ན་མཚོན་སྙིང་ལ་ཕོག་ནའང་དགྲ་ལས་རྒྱལ་བར་བྱེད་པ་ནི་སྐྱེས་བུ་དཔའ་བ་ཡིན་ན་གནོད་པའི་སྡུག་བསྔལ་ཐམས་ཅད་ཁྱད་བསད་ནས་ཞེ་སྡང་ལ་སོགས་པའི་དགྲ་འཇོམས་པར་བྱེད་པ་དེ་དག་མཆོག་ཏུ་ཡང་དགྲ་ལས་རྒྱལ་བར་བྱེད་པའི་ཕྱིར་ཤིན་ཏུ་ཡང་དཔའ་བོ་སྟེ་ལྷག་མ་འཇིག་རྟེན་ན་དཔའ་བར་གྲགས་པ་ནི་ཅུང་ཟད་ཀྱང་དགྲ་ལས་རྒྱལ་བྱེད་མིན་པས་རོ་ལ་མཚོན་བསྣུན་ནས་གསོད་པས་དཔའ་བོར་རློམ་པ་དང་འདྲའོ། །དྲུག་པ་ཡོན་ཏན་དྲན་པས་དང་དུ་བླང་བ་ནི། གཞན་ཡང་སྡུག་བསྔལ་འདིའི་ཡོན་ཏན་ནི་དེ་ལ་ཞུགས་ན་ཡིད་བྱུང་ནས་སྐྱོ་བས་གཟུགས་ལང་ཚོ་ནོར་སོགས་ཀྱིས་དྲེགས་པའང་སེལ་བར་བྱེད་ཅིང་འཁོར་བའི་སྡུག་བསྔལ་གྱིས་གཟིར་བ་གཞན་དག་ལའང་སྙིང་རྗེ་སྐྱེ་ལ། འདི་ནི་སྡིག་པའི་འབྲས་བུའོ་ཞེས་ཤེས་ནས་རྒྱུ་སྡིག་ལས་ལ་འཛེམ་ཞིང་རྒྱལ་བ་ཉིད་སྡུག་བསྔལ་ཟད་པར་འགྲོ་བའི་ལམ་སྟོན་པའོ་སྙམ་ནས་དེ་ལ་དགའ་ཞིང་འདོད་པ་སྐྱེ་བར་འགྱུར་རོ། །གཉིས་པ་དོན་དམ་གྱི་སྒོ་ནས་བསྒོམ་པ་ལ་གསུམ་སྟེ། གནོད་བྱེད་ལ་ཁྲོ་བ་བཟློག དེ་མི་རིགས་པ་སྤང་། དོན་བསྡུ་བའོ། །དང་པོ་ལ་གསུམ་གྱི་དང་པོ་རང་དབང་མེད་པར་རྐྱེན་གྱིས་འབྱུང་བས་ཁྲོ་བར་མི་རིགས་པ་ནི། ཅིས་ཀྱང་ཁྲོ་ན་མཁྲིས་པ་དང་། ལ་སོགས་པས་བད་ཀན་རླུང་ནད་སོགས་ལ་ཁྲོ་བར་རིགས་ཏེ། དེ་དག་གིས་ཀྱང་ནད་སྐྱེད་པའི་སྒོ་ནས་སྡུག་བསྔལ་གྱི་འབྱུང་གནས་ཆེན་པོར་གྱུར་པའི་ཕྱིར་རོ། །འོན་ཏེ་དེ་ལ་མི་ཁྲོ་སྟེ་རྐྱེན་གྱི་དབང་གིས་སྡུག་བསྔལ་བསྐྱེད་ཀྱི་སེམས་མེད་པས་བསམས་བཞིན་དུ་སྡུག་བསྔལ་མི་བསྐྱེད་པའི་ཕྱིར་ཞེ་ན། དེ་ལྟ་ན་སེམས་ཡོད་པའི་དགྲ་རྣམས་ལ་ཁྱེད་ཅི་སྟེ་ཁྲོ་བ་མི་རིགས་པར་ཐལ། དེ་དག་ཀུན་ཀྱང་རང་དབང་མེད་པར་སྔོན་གྱི་ལས་ཀྱི་རྐྱེན་གྱིས་བསྐུལ་ནས་སྡུག་བསྔལ་བསྐྱེད་པའི་ཕྱིར། དཔེར་ན་རླུང་མཁྲིས་སོགས་གནོད་པར་མི་འདོད་བཞིན་དུ་ནི་དེས་བསྐྱེད་པའི་ནད་འདི་འབྱུང་བར་འགྱུར་བ་ལྟར། དེ་བཞིན་དུ་ཁྲོ་བར་མི་འདོད་བཞིན་དུ་ཡང་ཡིད་མི་བདེ་བ་ལ་སོགས་པའི་རྒྱུ་ཚང་བའི་སྟོབས་ཀྱིས་ནན་གྱིས་ཏེ་དབང་མེད་དུ་ཁོང་ཁྲོ་སོགས་འབྱུང་བར་འགྱུར་རོ། །འོན་ཏེ་རྟགས་མ་གྲུབ་སྟེ་གནོད་བྱེད་སེམས་ཅན་རྣམས་བསམས་ཏེ་གནོད་པ་བྱེད་པས་ཁྲོ་ལ། མཁྲིས་སོགས་དེ་ལྟ་མ་ཡིན་པས་མི་ཁྲོའོ་ཞེ་ན། སྐྱེ་བོ་དགྲར་གྱུར་པ་རྣམས་ནི་ཆོས་ཅན། བློ་སྔོན་དུ་བཏང་ནས་རང་དབང་ཅན་དུ་ཁྲོ་བ་མི་སྐྱེད་དེ། རྐྱེན་ཚོགས་ན་ཁྲོ་བར་བྱ་ཞེས་བློས་མ་བསམས་ཀྱང་གྱི་ན་སྟེ་རྒྱུ་མཚན་ཆུང་ངུ་ལའང་ཁྲོ་ལ། རྐྱེན་མ་ཚང་ན་ཁྲོ་བར་བྱ་ཞེས་བསམས་བཞིན་ཁྲོ་བ་མི་སྐྱེ་བའི་ཕྱིར་དང་། དེས་གནོད་བྱེད་ལ་ཁྲོ་བ་དེ་ཡང་བདག་བསྐྱེད་པར་བྱ་ཞེས་མ་བསམས་པ་སྟེ་རང་གི་བློ་སྔོན་དུ་མ་བཏང་ཀྱང་སྔ་མ་དེ་བཞིན་དུ་སྐྱེ་བར་འགྱུར་བའི་ཕྱིར་རོ། །དེ་དག་མ་གྲུབ་པ་ཡང་མ་ཡིན་ཏེ། ཉེས་པ་ཇི་སྙེད་ཐམས་ཅད་དང་། སྡིག་པ་རྣམ་པ་སྣ་ཚོགས་པ་དེ་དག་ཀུན་ཀྱང་རྒྱུ་རྐྱེན་གྱི་ཚོགས་པའི་སྟོབས་ཏེ་ནུས་པའི་གཞན་དབང་ལས་བྱུང་གི་རྐྱེན་ལ་མ་ལྟོས་པར་རང་དབང་དུ་འབྱུང་བ་ཡོད་པ་མ་ཡིན་ནོ། །གཞན་ཡང་རྐྱེན་རྣམས་ཀྱི་ཚོགས་པ་དེ་དག་ཀྱང་འབྲས་བུ་བསྐྱེད་པ་ན་རང་རང་གི་འབྲས་བུ་བསྐྱེད་པར་བྱ་ཞེས་སེམས་པ་སྔོན་དུ་བཏང་ནས་སྐྱེད་པ་མེད་ཀྱི་དེ་དག་གི་ནུས་པ་ཡོངས་སུ་རྫོགས་པ་ལས་རང་འདྲའི་འབྲས་བུ་བསྐྱེད་པའི་ཕྱིར་དང་། དེས་བསྐྱེད་པའི་འབྲས་བུ་བསྐྱེད་པའི་ཕྱིར་དང་། དེས་བསྐྱེད་པའི་འབྲས་བུ་དེའང་བདག་རྒྱུའི་ཚོགས་པས་བསྐྱེད་ཅེས་སེམས་པ་ཡོད་པ་མ་ཡིན་ནོ། །དེས་ན་ཆོས་ཐམས་ཅད་བྱེད་པ་མེད་པའི་ཕྱིར་རྒྱུ་རྐྱེན་ཙམ་ལ་རག་ལས་ཀྱི་རང་དབང་དུ་འབྱུང་པ་འགའ་ཡང་མེད་དོ། །གཉིས་པ་རང་དབང་ཅན་འབྱུང་བ་དགག་པ་ནི། འོན་ཏེ་རང་དབང་ཅན་འགའ་ཡང་མེད་པ་མི་འཐད་དེ། གཙོ་བོ་དང་བདག་དང་རིགས་པ་ཅན་པའི་ལུགས་ཀྱིས་མཁའ་སོགས་རང་དབང་དུ་སྐྱེ་བ་ཡིན་ནོ་ཞེ་ན། གྲངས་ཅན་གྱི་གཙོ་བོ་ཞེས་བྱ་བར་གང་འདོད་པ་དང་གཟེགས་ཟན་པ་ལ་སོགས་པས་གང་ཟག་གི་བདག་ཅེས་བརྟགས་པ་གང་ཡིན་པ་དེ་ཉིད་ནི་ཆོས་ཅན། རང་མ་སྐྱེས་པའི་སྔ་རོལ་དུ་བདག་ནི་འབྱུང་བར་བྱའོ་ཞེས་རང་ཉིད་སྐྱེད་པའི་ཆེད་དུ་བློ་སྔོན་དུ་བཏང་ནས་བསམས་ཤིང་རང་དབང་དུ་འབྱུང་བ་མེད་པས་རང་དབང་ཡོད་པ་མིན་པའི་ཕྱིར། ཁྱབ་པ་ཡོད། མོ་གཤམ་གྱི་བུ་ལྟར་མེད་པ་དེའི་ཚེ་རང་དབང་དུ་སྐྱེ་བར་འདོད་པའང་གང་ཞིག་ཡོད་དེ་མེད་པས་ཁྱབ་པའི་ཕྱིར་རོ། །རྟགས་གྲུབ་སྟེ། སྔར་རང་ཉིད་མེད་པས་རྒྱུར་མི་རུང་ལ་རང་ལས་གཞན་པའི་རྒྱུ་ཡང་མེད་པས་སོ། །དེ་དག་ལྷས་ནི། ཆེད་དུ་བསམས་ཏེ་འབྱུང་བ་ཡང་མེད་པར་ཐལ། སེམས་མེད་པའི་ཕྱིར། དེས་ན་རང་དབང་དུ་སྐྱེ་བ་ལྟ་ཅི་སྨོས། འོན་ཏེ་དེ་ཁོ་ནར་མི་སྐྱེ་སྟེ། རྟག་པས་སོ་ཞེ་ན། གཙོ་བོ་སོགས་དེ་ཆོས་ཅན། ཡོད་པ་མིན་པར་ཐལ། མ་སྐྱེས་པའི་ཕྱིར། མཁའ་བཞིན། འདོད་ན། དེ་ཚེ་སྐྱེ་བར་འདོད་པ་གང་ཞེས་སྦྱར་རོ། །འོན་ཏེ་གཙོ་བོས་གཏད་པའི་ཡུལ་ལ་བདག་གི་ལོངས་སྤྱད་པའི་ཕྱིར་རང་དབང་དུ་སྐྱེ་བ་ཡིན་ནོ་ཞེ་ན། བདག་ཤེས་རིག་དེ་ཆོས་ཅན། ཡུལ་ལ་ལོངས་སྤྱོད་པ་འགག་པར་འགྱུར་བ་སྟེ་ནམ་ཡང་ལྡོག་པར་འགྱུར་བ་མ་ཡིན་པར་ཐལ། ཡུལ་ལ་རྟག་ཏུ་གཡེང་ཞིང་ལོངས་སྤྱོད་པར་འགྱུར་བའི་ཕྱིར་ཏེ། ཡུལ་ལོངས་སྤྱོད་བྱེད་གང་ཞིག རྟག་པའི་ཕྱིར་རོ། །འང་གི་སྒྲས་སྐྱེ་བ་དང་བྱེད་པ་པོ་མ་ཡིན་པར་ཐལ་བ་སྡུད་དོ། །ཅི་སྟེ་རིགས་པ་ཅན་པ་བདག་སེམས་པ་ཅན་མ་ཡིན་པ་རྟག་པ་ཞིག་དགེ་མི་དགེའི་ལས་ཀྱི་བྱེད་པ་པོ་དང་འབྲས་བུ་རྣམ་སྨིན་ལ་ལོངས་སྤྱོད་པ་པོ་ཆགས་སོགས་ཡོན་ཏན་དང་ལྡན་པ་ཐམས་ཅད་ལ་ཁྱབ་པར་འདོད་པའང་མི་རིགས་ཏེ། བདག་དེ་ཆོས་ཅན། ལས་དང་རྣམ་སྨིན་ལ་ལོངས་སྤྱོད་པའི་བྱེད་པ་མེད་པར་ཐལ། རྟག་པའི་ཕྱིར། མཁའ་བཞིན། མངོན་ཞེས་པ་ནི་དེར་གསལ་ཞེས་པའོ། །མ་ངེས་ཏེ། ལྷན་ཅིག་བྱེད་པའི་རྐྱེན་གཞན་རྣམས་དང་ཕྲད་ནས་ལ་སོགས་བྱེད་ཅེ་ནའང་། བདག་ཆོས་ཅན། དེ་ལ་ཤེས་པ་དང་རྩོལ་བ་ལ་སོགས་པའི་རྐྱེན་གཞན་རྣམས་ཀྱིས་ལས་ལ་སོགས་པ་བྱེད་པའི་བྱེད་བྱེད་པ་པོར་ཅི་ཞིག་བྱར་ཡོད་དེ་མེད་པར་ཐལ། འགྱུར་བ་མེད་པའི་ཕྱིར་རོ། །གཞན་ཡང་དེ་ཆོས་ཅན། ལྷན་ཅིག་བྱེད་པས་དེ་ལ་སྔར་མེད་ཀྱི་བྱ་བ་ཅི་ཞིག་བྱས་ཏེ་མ་བྱས་པར་ཐལ། དེ་ལས་བྱེད་པའི་ཚེ་ནའང་སྔོན་མི་བྱེད་པའི་གནས་སྐབས་བཞིན་དུ་ཁྱད་པར་མེད་པར་གནས་པའི་ཕྱིར་ནའོ། །འོན་ཏེ་བདག་དེའི་ལས་བྱེད་པ་ཉིད་རྐྱེན་གཞན་གྱིས་བྱས་སོ་ཞེ་ན། བདག་གིས་འབྲས་བུ་བྱེད་པའི་བདག་དེའི་བྱེད་པ་ཆོས་ཅན། བདག་དེའི་བྱེད་པ་དེ་འདི་ཡིན་ཞེས་བདག་དེ་གཉིས་བྱ་བྱེད་དུ་འབྲེལ་བར་འགྱུར་བ་གང་ཞིག་ཡོད་དེ་མེད་པར་ཐལ། བདག་དང་བདག་གཅིག་དེ་བྱུང་གི་འབྲེལ་པ་གང་ཡང་མེད་པའི་ཕྱིར་ཏེ། བྱེད་པ་པོ་བདག་དང་དབང་ཕྱུག་འགེགས་པར་འགྱུར་བའི་ཕྱིར་རོ། །གསུམ་པ་དེ་དག་གི་དོན་བསྡུ་བ་ནི། དེ་ལྟར་བསྟན་པའི་ཚུལ་གྱིས་ཕྱི་ནང་གི་དངོས་པོའི་རྣམ་པ་ཐམས་ཅད་རྐྱེན་གྱི་གཞན་གྱི་དབང་དུ་གྱུར་པ་ཡིན་ནོ། །དེ་ལྟ་ན་གང་གི་དབང་དུ་འགྱུར་བའི་རྒྱུ་རྐྱེན་དེ་གཞན་ལ་རག་མ་ལས་པ་རང་དབང་ཅན་ཡིན་ནོ་ཞེ་ན། དངོས་པོ་རྣམས་ལ་དབང་བྱེད་པའི་རྒྱུ་རྐྱེན་དེ་ཆོས་ཅན། རང་དབང་ཅན་དུ་མེད་པར་ཐལ། རང་གི་རྒྱུ་རྐྱེན་དེའི་དབང་གིས་བྱུང་བའི་ཕྱིར་རོ། །དེའི་ཕྱིར་ཆོས་ཐམས་ཅད་བྱེད་པ་མེད་པས་དོན་དམ་པར་སུ་ཞིག་སུ་ལ་གནོད་པ་བྱེད། གང་ལ་གང་ཞིག་ཁྲོ་སྙམ་པ་དེ་ལྟར་ཤེས་ན་སྤྲུལ་པ་ལྟ་བུའམ། མྱ་ངན་ལས་འདས་པ་ལྟ་བུ་ཡི་སེམས་པ་དང་། གཡོ་བ་མེད་པའི་དངོས་པོ་ཀུན་ལ་ཁྲོ་བ་སྐྱེ་བར་མི་འགྱུར་རོ། །གཉིས་པ་དེ་མི་རིགས་པ་སྤང་བ་ནི། སྤྲུལ་པ་བཞིན་ཆོས་ཐམས་ཅད་བྱ་བྱེད་དང་བྲལ་བ་ཡིན་ན་ཆོས་ཐམས་ཅད་ཆོས་ཅན། ཁྲོ་བ་ལ་སོགས་པ་གང་ཞིག་གང་ཟག་གིས་བཟློག་པར་བྱ་སྟེ་བཟློག་པ་རིགས་པ་ཡིན་པར་ཐལ། བཟློག་བྱ་བཟློག་བྱེད་བཟློག་པའི་བྱ་བ་གང་ཡང་མེད་པའི་ཕྱིར་ཞེ་ན། བྱེད་པ་མེད་པའི་དངོས་པོ་རྣམས་ཀུན་རྫོབ་ཏུ་རྒྱུ་ཁྲོ་སོགས་དང་མ་རིག་པ་ལ་སོགས་རྟེན་ཅིང་འབྲེལ་པར་འབྱུང་བའི་གཞན་དབང་ཅན་སྡུག་བསྔལ་ཡིན་པའི་ཕྱིར། ཁྲོ་བོ་བཟློག་པ་དེ་ལ་བརྟེན་ནས་སྡུག་བསྔལ་རྣམས་རྒྱུན་ཆད་པར་འགྱུར་བ་ཀུན་རྫོབ་ཙམ་དུ་འདོད་པས་ཁྲོ་བ་བཟློག་པ་མི་རིགས་པ་མེད་དོ། །གསུམ་པ་སྐབས་དོན་བསྡུ་བ་ནི། ཐམས་ཅད་བརྟེན་ནས་སྐྱེ་བ་དེ་བས་དགྲའམ་མཛའ་ཡང་རུང་། མི་རིགས་པའི་གནོད་པ་བདག་ལ་བྱེད་པ་མཐོང་གྱུར་ན་མཛའ་བའམ་མི་མཛའ་བ་འདི་འདྲའི་རྐྱེན་ལས་གྱུར་ཏོ་ཞེས་སྔར་གྱི་ཚུལ་དེ་ལྟར་སོན་ཏེ་ཡིད་བདེ་བར་མནོས་ཤིག གལ་ཏེ་རྐྱེན་ལས་གྱུར་ཏོ་ཞེས་སྔར་གྱི་ཚུལ་དེ་ལྟར་སེམས་ཏེ་ཡང་བདེ་བར་གནས་ཤིག གལ་ཏེ་རྐྱེན་ལ་མ་ལྟོས་པར་རང་དགའ་ཙམ་གྱི་མི་འདོད་པ་བཟློག་པ་དང་། འདོད་པ་འགྲུབ་པར་འགྱུར་ན་སེམས་ཅན་འགའ་ཡང་སྡུག་བསྔལ་མི་འདོད་ཅིང་བདེ་བ་འདོད་པས་ལུས་ཅན་རྣམས་ནི་ཐམས་ཅད་ཀྱང་སུ་ལའང་སྡུག་བསྔལ་འབྱུང་བར་མི་འགྱུར་རོ། །གཉིས་པ་གནོད་པ་ལ་ཇི་མི་སྙམ་པའི་བཟོད་པ་ལ་ལྔ་ལས་དང་པོ་སྙིང་རྗེའི་ཡུལ་ཡིན་པས་ཁྲོ་བར་མི་རིགས་པ་ནི། བག་མེད་པས་མ་བརྟགས་བཞིན་དུ་ནི་བདག་ལའང་བདག་གིས་ཚེར་མ་དང་རྡོ་བ་དང་གསེག་མ་ལ་སོགས་པས་གནོད་པ་བྱེད་པ་ཡོད་ཅིང་། གཞན་ཡང་བུད་མེད་དང་། ལ་སོགས་པས་ནོར་སོགས་ཐོབ་བྱའི་ཕྱིར་གཞན་གྱི་བུད་མེད་དང་། ནོར་སོགས་ལ་རྔམ་ཞིང་ཟས་དང་བཏུང་བ་གཅོད་པ་ལ་སོགས་བྱེད་དོ། །ཁ་ཅིག་ཡུལ་ལ་ཆགས་པས་འགེག་གནས་འཆི་ཞིང་གཡང་སར་འཕྱོང་བ་དང་། དུག་དང་མི་འཕྲོད་པའི་ཟས་ཟ་བ་དང་། གཞན་བསད་པའི་བསམ་པས་གཡུལ་ངོར་བསོད་ནམས་མ་ཡིན་པ་མི་དགེ་བ་སྤྱོད་པ་ཡིས་རང་གི་ལུས་ལ་སྡུག་བསྔལ་གྱིས་གནོད་པ་བྱེད་པ་ཡོད་ཅིང་གང་གི་ཚེ། དེ་ལྟར་བཤད་པའི་བག་མེད་པ་ལ་སོགས་ཉོན་མོངས་པའི་གཞན་དབང་དུ་གྱུར་པས་བདག་ཉིད་སྡུག་ཅིང་ཕངས་པ་ཉིད་ཀྱང་གསོད་པར་བྱེད་པ་དེའི་ཚེ་དེ་དག་གཞན་གྱི་ལུས་ལ་གནོད་པ་མི་བྱེད་པར་ཇི་ལྟར་འགྱུར་ཏེ། མི་འགྱུར་བ་དེ་ལྟར་ཉོན་མོངས་སྐྱེས་པས་ཤ་ཟས་བཟུང་བ་བཞིན་རང་དབང་མེད་པ་དེ་ལྟ་བུར་བདག་གཞན་གསོད་པ་ལ་སོགས་ལ་ཞུགས་པ་དེ་ལ་སྙིང་རྗེའི་སེམས་རྒྱ་ལ་མ་སྐྱེས་པར་བཏང་སྙོམས་སུ་བཞག་པར་ཡང་མི་རིགས་ན་སྙིང་རྗེའི་ཡུལ་དེ་རྣམས་ལ་ཁྲོ་བར་འགྱུར་བ་ཅིའི་ཐ་ཚིག་སྟེ་ཤིན་ཏུ་མི་རིགས་སོ། །གཉིས་པ་རང་བཞིན་དང་རྒྱུ་ལ་བརྟགས་ཏེ་ཁྲོ་བར་མི་རིགས་པ་ནི། གལ་ཏེ་ཁྲོ་བར་མི་རིགས་པ་ནི་གལ་ཏེ་སེམས་ཅན་རྣམས་ཀྱི་འཚེ་བར་བྱེད་པས་དེ་ལ་ཁྲོ་ཞེ་ན། འཚེ་བར་བྱེད་པ་དེ་བྱིས་པ་སོ་སྐྱེ་རྣམས་ཀྱི་རང་བཞིན་ཡིན་ནམ་མ་ཡིན། དང་པོ་ལྟར་ན། དེས་གནོད་པ་བྱེད་པ་དེ་ལ་ཁྲོ་བ་མི་རིགས་ཏེ། སོ་སྐྱེའི་རང་བཞིན་ཡིན་པས་སོ། །དཔེར་ན་བསྲེགས་པའི་རང་བཞིན་གྱི་མེ་ལ་སྲེག་པར་མི་རིགས་ཞེས་སྐྱོན་དུ་བཀོན་པ་མི་རིགས་པ་དང་འདྲའོ། །འོན་ཏེ་སྐྱོན་དེ་རང་བཞིན་མིན་གྱི་གློ་བུར་བ་ཡིན་ལ་སེམས་ཅན་གྱི་སེམས་ཀྱི་རང་བཞིན་འོད་གསལ་བའི་ཕྱིར་དེས་པ་སྟེ་གྱ་གྱུ་ཅན་མ་ཡིན་ནོ་ཞེ་ནའང་། འོ་ནའང་དེའི་ཕྱིར་སེམས་ཅན་ལ་ཁྲོ་བར་མི་རིགས་ཏེ། དཔེར་ན་ནམ་མཁའ་དག་པ་ལ་དུད་པ་འཐུལ་བ་ན་གློ་བུར་བའི་དུ་བའི་སྐྱོན་ནམ་མཁའ་ལ་བཀོན་ནས་ཁྲོ་བ་མི་རིགས་པ་བཞིན་ནོ། །གལ་ཏེ་གནོད་པའི་རྒྱུ་དབྱུག་པ་ལ་སོགས་པའི་དངོས་པོ་འཕེན་པས་སྡུག་བསྔལ་བྱས་པའི་ཕྱིར་དབྱུག་པ་དེ་ཟུར་དུ་བཀོལ་ཏེ་བཞག་ནས་དེ་འཕེན་པར་བྱེད་པའི་སེམས་ཅན་ལ་ཁྲོའོ་སྙམ་ན། ཉིས་ན་སྟེ་རྒྱུ་དེས་ཁྲོ་བར་རིགས་ན་ཞེ་སྡང་ལ་ཁོང་ཁྲོ་བར་རིགས་ཏེ། འཕེན་བྱེད་དེ་ཡང་ཞེ་སྡང་གིས་སྦད་པས་སོ། །གསུམ་པ་རང་གི་ཉེས་པ་ལས་བྱུང་བས་བཟོད་པར་རིགས་པ་ནི། བདག་གིས་ཚེ་རབས་སྔོན་ཆད་སེམས་ཅན་གཞན་ལ་འདི་འདྲ་བའི་གནོད་པ་བྱས་པ་དེས་ན་བུ་ལོན་འཇལ་བའི་རིགས་པས་སེམས་ཅན་ལ་འཚེ་བར་བྱེད་པ་བདག་ལ་གནོད་པ་འདི་འབྱུང་བར་རིགས་ཏེ་སྔོན་བྱས་པའི་ལས་ཀྱི་རྣམ་སྨིན་ཡིན་པའི་ཕྱིར་རོ། །གཞན་ཡང་རྒྱུ་ཚོགས་པ་ལས་འབྲས་བུ་འབྱུང་བ་ཡིན་ན་དགྲ་དེའི་མཚོན་ཆ་དང་བདག་གིས་ལུས་གཉིས་ཀ་སྡུག་བསྔལ་གྱི་རྒྱུ་ཡིན་པར་མཚུངས་ཏེ་དགྲ་དེས་མཚོན་དང་བདག་གི་ལུས་ཕྱུང་ནས་རང་ལ་སྡུག་བསྔལ་བསྐྱེད་པའི་ཕྱིར་དེས་ན་རང་གཞན་གཉིས་གང་ཞིག་ལ་ནི་ཁྲོ་བར་བྱ་སྟེ། ཁྲོ་མི་ཁྲོ་མཚུངས་པར་བྱ་བར་རིགས་སོ། །དེར་མ་ཟད་བདག་གིས་ཤུ་བ་སྨིན་པ་མིའི་གཟུགས་ཀྱི་རྣམ་པ་སྡུག་བསྔལ་ཐམས་ཅད་ཀྱི་རྒྱུ་འདི་འདྲ་བ་དབྱུག་པ་སོགས་ཀྱིས་རེག་ཏུ་མི་བཟོད་པ་སྟེ་རེག་ན་བསྲན་པར་མི་ནུས་པའི་གཟེར་ཏེ་སྡུག་བསྔལ་ཅན་གང་ཡིན་པ་དེ་བདེ་སྡུག་ལ་ཐོབ་དོར་འདོད་པའི་སྲེད་པས་ཤེས་རབ་ཀྱི་མིག་བཀབ་སྟེ་ལྡོངས་པ་བདག་གིས་ཡོངས་སུ་བཟུང་བར་གྱུར་པའི་ལུས་དེ་ལ་གནོད་པ་བྱུང་བས་གཞན་སུ་ལ་ཁྲོ་སྟེ་མི་རིགས་ཀྱི་རང་ལ་ཁྲོ་བར་རིགས་ཏེ་རང་གི་ལུས་མ་བཟུང་ན་གནོད་པ་མི་སྲིད་པའི་ཕྱིར་རོ། །གཞན་ཡང་གང་འབྲས་བུ་དེ་མི་འདོད་པས་དེའི་རྒྱུ་སྤང་བར་རིགས་པ་ཡིན་ན་བྱིས་པ་བདག་གི་ལུས་ལ་དབྱུག་སོགས་ཀྱིས་བསྣུན་པའི་སྡུག་བསྔལ་མི་འདོད་ཅིང་སྡུག་བསྔལ་གྱི་རྒྱུ་ཁྲོ་བ་དང་བཅས་པའི་ལུས་ལ་བརྐམ་ཞིང་ཞེན་པས་ན་རང་གི་ཉེས་པས་རང་གི་ལུས་ལ་སྡུག་བསྔལ་གྱིས་གནོད་པར་གྱུར་པའི་ཉེས་པ་དེ་གཞན་ལ་བཀོན་དུ་ཅི་ཞིག་ཡོད་དེ་གཞན་ལ་བསྒོས་ནས་ཁྲོ་བར་མི་རིགས་སོ། །གཞན་ཡང་དཔེར་ན་དམྱལ་བའི་སྲུང་མ་དང་རལ་གྲི་ལོ་མའི་ནགས་ཚལ་ལ་སོགས་པ་དམྱལ་བ་པ་རང་གི་ལས་ཀྱིས་བསྐྱེད་པས་སྡུག་བསྔལ་བ་ལྟར། རང་གི་ལས་ཀྱིས་གཞན་གྱི་མཚོན་ཆ་ལ་སོགས་པ་རང་ལ་གནོད་བྱེད་འདི་བསྐྱེད་ན་བདག་ལས་གཞན་པ་གང་ཞིག་ལ་ནི་ཁྲོ་བར་བྱ་སྟེ་ཁྲོ་བར་མི་རིགས་སོ། །འོན་ཏེ་གནོད་པ་བྱེད་པ་པོ་ལ་ཁྲོ་བར་རིགས་པ་མ་ཡིན་ནམ་ཞེ་ན། བདག་གིས་སྔར་གཞན་ལ་གནོད་པ་བྱས་པའི་ལས་ཀྱིས་བསྐུལ་ཞིང་སྦད་པར་བྱས་ནས་བདག་ལ་ཚེ་འདིར་གནོད་པ་བྱེད་པ་རྣམས་བྱུང་སྟེ་བདག་ལ་གནོད་པ་བྱས་པ་དེ་ཡིས་གནོད་བྱེད་དེ་ཡང་སེམས་ཅན་དམྱལ་བར་དོང་བ་སྟེ་འགྲོ་ན་བདག་གིས་དེ་ལ་གནོད་པ་བྱས་ནས་གནོད་བྱེད་སེམས་ཅན་དེ་དག་མ་བརླག་གམ་སྟེ་བརླག་པར་བྱས་ཀྱི་ཚུར་ལ་གནོད་པ་མ་བྱས་སོ། །དེས་ན་དགྲ་ལ་ཁྲོ་བར་མི་རིགས་ཞེ་ན། བཞི་པ་ཕན་བཏགས་པས་ཁྲོ་བར་མི་རིགས་པ་ནི། གནོད་བྱེད་སེམས་ཅན་འདི་དག་ལ་ནི་རྟེན་བྱས་པ་སྟེ་དམིགས་ནས་བཟོད་པ་བསྒོམས་པས་བདག་གིས་སྐྱེ་བ་སྔ་མར་གཞན་ལ་གནོད་པ་བྱས་པའི་སྡིག་པ་མང་དུ་འབྱུང་ཞིང་བདག་གི་ལས་ལ་བརྟེན་ནས་དེ་དག་གིས་བདག་ལ་གནོད་པ་བྱས་པའི་རྒྱུས་དེ་དག་ནི་ཡུན་རིང་པོར་སྡུག་བསྔལ་མི་ཟད་པ་མྱོང་བའི་དམྱལ་བར་དོང་བ་དེའི་ཕྱིར་བདག་ནི་སེམས་ཅན་དེ་དག་ལ་གནོད་བྱེད་ཡིན་ལ་སེམས་ཅན་དེ་དག་བདག་ལ་ཕན་འདོགས་པར་བྱེད་པ་ཡིན་ན་ཕན་གནོད་ལ་ཕྱིན་ཅི་ལོག་ཏུ་ཅིའི་ཕྱིར་མ་རུངས་པའི་སེམས་ཁྱེད་ཁྲོ་བར་བྱེད་དེ་མི་འཐད་དོ། །ལྔ་པ་རྩོད་པ་སྤང་བ་ནི། འོན་ཏེ་ཁྱོད་ཉིད་དེ་དག་ལ་གནོད་བྱེད་ཡིན་ན་ཁྱོད་དམྱལ་བར་འགྲོ་བར་རིགས་ཀྱི་དེ་དག་འགྲོ་བར་མི་རིགས་ཞེ་ན། གལ་ཏེ་སེམས་ཅན་ལ་གནོད་བྱེད་ཡིན་ནའང་བདག་ལ་བྱམས་པ་དང་བརྩེ་བས་གནོད་ལན་མི་བྱེད་པའི་བསམ་པའི་ཆེ་བའི་ཡོན་ཏན་ཡོད་ན་དེའི་སྟོབས་ཀྱིས་བདག་དམྱལ་བར་མི་འགྲོ་བ་མི་སྲིད་དེ། གལ་ཏེ་བདག་གིས་བྱམས་སྙིང་རྗེ་ལ་སོགས་པའི་ཐབས་མཁས་ཀྱིས་བདག་གཅིག་པུ་དམྱལ་བར་འགྲོ་བ་བསྲུངས་པའི་ཕྱིར་ནའོ། །དེ་ལྟར་ནའང་བདག་གི་གཟོད་ཡོད་དུ་གྱུར་པས་བདག་ལ་ཕན་བྱེད་སེམས་ཅན་དེ་དག་ནི་དམྱལ་བར་འགྲོ་སྲིད་དེ་བདག་གི་ཡོན་ཏན་གྱིས་བདག་བསྲུངས་པས་དེ་དག་ལ་ནི་འདིར་སྐྱོན་ཁྲོ་སོགས་དང་། ཡོན་ཏན་བྱམས་སྙིང་རྗེ་ཉམས་འཕེལ་ཅི་ཞིག་འབྱུང་སྟེ་ཅི་ཡང་མ་བྱུང་བའི་ཕྱིར་རོ། །འོན་ཏེ་བདག་གཅིག་ཏུ་བསྲུང་བ་མི་རིགས་ཏེ་ཕན་འདོག་པའི་དགྲ་ལ་བྱས་ཞེས་དྲིན་གཟོ་བྱ་དགོས། བརྡེག་སོགས་ཀྱི་སྒོ་ནས་ཀྱང་ཁོ་ཉེས་པ་བྱེད་པ་བཟློག་དགོས་པ་མིན་ནམ་ཞེ་ན། འོན་ཏེ་ཚུར་བརྡེག་སོགས་གནོད་པ་བྱེད་པའི་ལན་དུ་དེ་དག་ལ་ཕར་གནོད་པ་བྱས་པའི་སྒོ་ནས་བཟློག་ན་ནི་དེ་དག་དམྱལ་སོགས་སུ་འགྲོ་བ་ལས་སྲུང་བར་མ་གྱུར་ལ། བདག་གིས་བྱང་སེམས་ཀྱི་སྤྱད་པ་ཁྲོ་ཡང་སླར་མི་ཁྲོ་བོ་ལ་སོགས་པའང་ཉམས་པར་འགྱུར་ཞིང་ཕར་ལ་གནོད་པ་བྱེད་པ་དེ་ལས་གཞན་པའི་ཐབས་ཀྱིས་ཀྱང་བཟློག་པར་མི་ནུས་པས་སླར་འཆོས་པའི་ཐབས་མེད་པའི་ཕྱིར་དེས་ན་སེམས་ཅན་དེ་དག་དཀའ་ཐུབ་སྟེ་ཉོན་མོངས་པ་རེ་སྡུག་ཅེས་བརྩེ་བའི་ཚིག་གིས་ད་ལྟ་བ་བསྲུང་བར་མི་ནུས་པས་བདེ་འགྲོ་ཞིག་ཅིང་ཉམས་ནས་ངན་འགྲོར་ལྟུང་བར་འགྱུར་བ་ཡིན་པས་རེ་ཞིག་བཏང་སྙོམས་སུ་བྱས་ལ། ཕྱི་ནས་ཐབས་གང་ལ་བརྟེན་ནས་ཇི་ནས་སྡུག་བསྔལ་རྡུལ་ཙམ་ཡང་མེད་པར་འགྱུར་བ་དེ་ལྟར་བྱའོ་སྙམ་དུ་དགོངས་པའོ། །གསུམ་པ་ཆོས་ལ་ངེས་པར་སེམས་པའི་བཟོད་པ་ལ་ལྔ་ལས། དང་པོ་བདག་ཉིད་ལ་གནོད་པ་བྱེད་པས་ཁྲོ་བར་མི་རིགས་པ་ལ་གསུམ་གྱི། དང་པོ་གནོད་པ་མེད་པས་ཁྲོ་བར་མི་རིགས་པ་ནི། གལ་ཏེ་གནོད་ན་ལུས་སེམས་གང་ལ་དབྱུག་སོགས་ཀྱིས་བརྡེག་པས་གནོད་པ་ཡིན་ན། ཡིད་ནི་དབྱུག་པས་བརྡེག་པ་སོགས་སུས་ཀྱང་གང་དུའང་གཞོམ་པར་མི་ནུས་ཏེ། ལུས་ཅན་མ་ཡིན་པས་སོ། །འོ་ན་ཇི་ལྟར་ཡིད་སྡུག་བསྔལ་ཞེ་ན། བདག་གི་ལུས་སོ་སྙམ་དུ་ལུས་ལ་མངོན་པར་ཞེན་པས་ན་ལུས་ལ་དབྱུག་སོགས་ཀྱིས་བསྣུན་པས་སྡུག་བསྔལ་བདག་གིས་སེམས་ལ་ནི་གནོད་ཅིང་སྡུག་བསྔལ་བར་འགྱུར་རོ། །དེས་ན་བརྙས་པའི་ཚིག་དང་། ཚིག་རྩུབ་སྨྲ་བ་དང་། མི་སྙན་པའི་ཚིག་དེ་ཡིས་ལུས་ལ་ཅུང་ཟད་གནོད་པར་མི་འགྱུར་ཏེ། བེམ་པོ་ཡིན་པའི་ཕྱིར་རོ། །དེས་ན་སེམས་ལ་གནོད་པ་ལྟ་ཅི་སྨོས། དེའི་ཕྱིར་བརྙས་སོགས་ལ་སེམས་ཁྱོད་ཅིའི་ཕྱིར་རབ་ཏུ་ཁྲོ་སྟེ་མི་རིགས་སོ། །འོན་ཏེ་དེས་ལུས་ལ་མི་གནོད་ཀྱང་དེས་ཐོས་པ་ན་བདག་ལ་གཞན་མ་དད་པ་སྐྱེ་བས་མི་འདོད་དོ་ཞེ་ན། དེ་ལྟ་བུ་ཐོས་པས་གཞན་དག་བདག་ལ་མི་དགའ་བ་དེས་ནི་ཚེ་འདིའམ་ཚེ་རབས་གཞན་ལ་བདག་ལ་ཟ་བ་དང་གནོད་པར་མི་བྱེད་ན་བདག་ནི་ཅིའི་ཕྱིར་དེ་མི་འདོད་དེ་མི་འདོད་པ་མི་རིགས་པར་ཤེས་ནས་ཞེན་པར་མི་བྱའོ། །གཉིས་པ་རྙེད་པའི་བར་ཆད་བྱེད་པས་ཁྲོ་བ་མི་རིགས་པ་ལ་གཉིས་ལས། དང་པོ་མ་དད་པ་བྱེད་པས་ཁྲོ་བར་མི་རིགས་པ་ནི། གལ་ཏེ་བརྙས་སོགས་ཐོས་པས་མ་དད་ན་རྙེད་པ་འབུལ་བ་ལ་སོགས་པའི་བར་ཆད་བྱེད་པའི་ཕྱིར་བརྙས་སོགས་འདི་བདག་མི་འདོད་དོ་ཞེ་ན། བདག་གི་རྙེད་པ་ནི་ཚེ་འདིར་ཡང་ཉིན་རེ་བཞིན་ངེས་པར་འདོར་གྱི་ཕྱི་མར་རྗེས་སུ་མི་འབྲང་ལ་རྙེད་པའི་དོན་དུ་བརྙས་སོགས་ལ་ཁྲོས་པའི་སྡིག་པ་དག་ནི་རང་གི་རྣམ་སྨིན་མ་མྱོང་བར་དུ་བརྟན་པར་གནས་ཤིང་ཕ་རོལ་དུ་རྗེས་སུ་འབྲང་ངོ་། །གཉིས་པ་ལོག་འཚོ་སྤང་བར་གདམས་པ་ནི། གཞན་ཡང་འདི་ལྟར་བསམས་ཏེ་བདག་ནི་རྙེད་པ་མ་ཐོབ་པར་ཉི་མ་དིང་ཉིད་ཤི་ཡང་སླའི། གཞན་ལ་གནོད་པ་བྱས་པ་ལས་བྱུང་བའི་ལོག་འཚོས་དུས་ཡུན་རིང་པོར་འཚོ་ཡང་འཚོ་བའི་མཐའ་ནི་འཆི་བ་ཡིན་ཞེས་པ་ལྟར་གཏན་མི་འཆི་བར་གསོན་པ་ནི་མི་རུང་ལ། བདག་ལྟ་བུ་ཡུན་རིང་དུ་འཚོ་ཞིང་གནས་པར་གྱུར་ཀྱང་ད་ལྟ་འཆི་བའི་སྡུག་བསྔལ་དེ་ཉིད་ཡུན་རིང་པོ་ལོ་བརྒྱ་ལོན་ནས་འཆི་བ་ལའང་ཁྱད་པར་མེད་པར་ངེས་པར་འབྱུང་བ་ཡིན་པའི་ཕྱིར་ཏེ། འདི་ལྟར་རྨི་ལམ་ལོ་བརྒྱར་བདེ་བ་མྱོང་བ་རྨིས་ནས་སད་པར་གྱུར་པ་གང་ཡིན་པ་དེ་དང་། གཞན་ཞིག་ཡུད་ཙམ་དུ་བདེ་བ་མྱོང་བ་རྨིས་ནས་སད་པར་གྱུར་པ་གང་ཡིན་པའི་སྐྱེས་བུ་གཉིད་སད་པ་དེ་དག་གཉིས་ཀ་ལའང་སྔར་རྨི་ལམ་དུ་མྱོང་ཟིན་པའི་བདེ་བ་དེ་ནི་ཕྱིར་འོང་བ་མེད་པ་དེ་བཞིན་དུ་ཚེ་རིང་པོ་དང་། ཚེ་ཐུང་ངུར་བདེ་བ་སྤྱད་པ་གཉིས་ཀའང་འཆི་བའི་དུས་ན་སྤྱད་ཟིན་གྱི་བདེ་བ་དེ་ཕྱིར་འོང་བ་མེད་པ་རྨི་ལམ་གྱི་བདེ་བ་དེ་འདྲར་ཟད་པས་ལོག་པའི་འཚོ་བ་ཞོག་ཅིག དེ་བས་ན་རྙེད་པ་མང་པོ་ཐོབ་པར་འགྱུར་ཏེ་ཡུན་རིང་དུས་སུ་དེའི་བདེ་བ་ལ་ལོངས་སྤྱད་ཀྱང་འཆི་བ་ན་ཆོམ་པོས་ཕྲོགས་པ་ཇི་བཞིན་དུ་འདོད་ཡོན་སྐེད་པར་བཅིངས་པའི་སྲད་པུ་ཙམ་ཡང་མེད་པས་སྒྲེན་མོ་རྙེད་པ་དེ་དག་ལས་རྒྱགས་ཙམ་གཅིག་ཡང་ཁྱེར་བ་མེད་པར་ལག་པ་སྟོང་པར་འཇིག་རྟེན་ཕ་རོལ་དུ་འགྲོའོ། །གསུམ་པ་དེ་ལ་རྩོད་པ་སྤང་བ་ནི། གལ་ཏེ་རྙེད་པ་ཐོབ་པས་ཡུན་རིང་དུ་གསོན་པར་གྱུར་ན་བཤགས་པ་ལ་སོགས་པས་སྡིག་པ་ཟད་པ་དང་། བསླབ་པ་བསྲུང་བ་ལ་སོགས་བསོད་ནམས་བྱ་བ་ཡིན་པས་རྙེད་པའི་བར་ཆད་བྱེད་ན་ཁྲོ་བར་རིགས་སོ་ཞེ་ན། མ་ཡིན་ཏེ། རྙེད་པ་བསྒྲུབ་པའི་དོན་དུ་དེའི་བར་ཆད་བྱེད་པ་ལ་ཁྲོས་པར་གྱུར་ན་བསོད་ནམས་ཏེ་ལེགས་སྤྱད་ཟད་ཅིང་ཁྲོས་པ་ལས་བྱུང་བའི་སྡིག་པ་འཕེལ་བར་མི་འགྱུར་བའི་ཕྱིར་རོ། །ཅི་སྟེ་ཡུན་རིང་དུ་འཚོ་བས་རྙེད་པའི་དགོས་པ་འགྲུབ་ཅེ་ན། གང་སྡིག་པ་ཟད་ཅིང་བསོད་ནམས་འཕེལ་བ་དག་གི་དོན་དུ་བདག་གསོན་པའི་བསོད་ནམས་དེ་ཉིད་གལ་ཏེ་ཁོང་ཁྲོ་སྐྱེས་པས་ཉམས་པར་གྱུར་ན་སྡིག་པ་འབའ་ཞིག་བྱེད་པའི་གསོན་པ་དེ་འདྲ་བས་ཀོ་ཅི་ཞིག་བྱ་སྟེ་སྨད་པའི་གནས་ཡིན་ནོ། །གལ་ཏེ་མི་སྙན་པ་གྲགས་མིན་སྨྲ་བ་དེས་བདག་གི་སྐྱོན་བརྗོད་ཅིང་ཡོན་ཏན་སྦེད་པས་བདག་ཉིད་ཉམས་པར་བྱེད་པས་སམ། ཡང་ན་དེས་བདག་ལ་སེམས་ཅན་འཇིག་རྟེན་པ་རྣམས་མ་དད་པར་བྱེད་པས་དེ་ལ་ཁྲོ་ཞེ་ན། སེམས་ཅན་གཞན་ལ་མི་སྙན་སྨྲ་བ་ལའང་ཁྱོད་རང་ལ་མི་སྙན་སྨྲ་ལ་ཁྲོ་བ་དེ་བཞིན་ཅི་སྟེ་ཁྲོ་བར་མི་བྱེད་དེ་གཞན་ལ་དད་པར་བྱས་པའི་སྒོ་ནས་གཞན་ཉམས་པར་བྱེད་པའི་ཕྱིར་རོ། །སེམས་ཅན་གཞན་ལ་གཞན་མ་དད་པ་དེ་གཞན་མ་དད་པའི་ཡུལ་གྱི་སྐྱོན་ལ་རག་ལས་པས་ན་གཞན་ལ་གཞན་དད་པ་མེད་པ་ལ་ཁྱོད་བཟོད་དོ་ཞེ་ན། རང་ལ་མི་སྙན་པར་སྨྲ་བ་ལ་ཁྱོད་ཅིས་མི་བཟོད་དེ་བཟོད་པར་རིགས་སོ། །དེའང་གཞན་ལ་རག་ལུས་པའི་ཕྱིར་ཏེ། གཞན་ཉོན་མོངས་སྐྱེས་པ་ལ་རག་ལས་པའི་ཕྱིར་རོ། །གཉིས་པ་བཤེས་སོགས་ཡིད་དུ་འོང་བ་ལ་གནོད་པས་ཁྲོ་བར་མི་རིགས་པ་ལ་གཉིས་ལས། དང་པོ་མཆོད་ཡུལ་ལ་གནོད་པ་མེད་པས་ཁྲོ་བར་མི་རིགས་པ་ནི། དེ་བཞིན་གཤེགས་པའི་སྐུ་གཟུགས་དང་། མཆོད་རྟེན་དང་། དམ་ཆོས་ལ་འཁྱལ་བ་སྟེ་སྐྱོན་གདགས་པའི་བློས་ཚུལ་དང་མི་མཐུན་པ་སྨྲ་ཞིང་། འཇིགས་པ་སྟེ་རྣམ་པར་འཁྲུག་ཅིང་སུན་འབྱིན་པར་བྱེད་པ་རྣམས་ལའང་བདག་གིས་ཞེ་སྡང་བར་མི་རིགས་ཏེ། སངས་རྒྱས་དང་། ལ་སོགས་པས་རྒྱལ་སྲས་དང་། ཉན་རང་རྣམས་ལ་དེས་གནོད་པས་ཐུགས་གཟིར་བ་མི་མངའ་བའི་ཕྱིར་ཏེ། གང་ལའང་ཆགས་པ་སྤངས་པའི་ཕྱིར་རོ། །ཡང་དག་པའི་ནུས་ན་སྙིང་རྗེས་དགག་པར་བྱ་ཞིང་། ཆོས་མཐུན་གྱིས་བཟློགས་ཀྱང་མ་ཉན་ན་རང་ལ་ཉེས་པ་མེད་དོ། །གཉིས་པ་བཤེས་ལ་གནོད་པས་ཁྲོ་བ་མི་རིགས་པ་ནི། ཆོས་ཀྱི་ལམ་སྟོན་ཅིང་མི་དགེ་བ་ལས་བཟློག་པས་བླ་མ་དང་། གཉེན་ཏེ་མ་གཅིག་པ་དང་། ལ་སོགས་པས་རུས་གཅིག་པ་དང་གཉེན་འདུན་ལ་སོགས་པ་བཟུང་ངོ་། །བཤེས་ཏེ་ཕངས་པའི་གནས་ཡིན་ལ་དེ་དག་ལ་གནོད་པ་བྱེད་པ་རྣམས་ལའང་། ཉེས་པ་ཇི་སྙེད་ཐམས་ཅད་དང་། ཞེས་སོགས་སྔ་མ་གསུངས་པའི་ཚུལ་གྱིས་སྔར་གྱི་ལས་ཀྱི་རྐྱེན་དག་ལས་བྱུང་བའི་རྣམ་སྨིན་ལ་ལོངས་སྤྱོད་པར་གྱུར་པ་ཡིན་ནོ་ཞེས་མཐོང་ནས་ཁྲོ་བ་བཟློག་པར་བྱའོ། །གསུམ་པ་གནོད་བྱེད་ལ་བརྟགས་ནས་ཁྲོ་བ་བཟློག་པ་ལ་དྲུག་ལས། དང་པོ་དངོས་པོའི་རང་བཞིན་ལ་བསམས་པས་ཁྲོ་བ་བཟློག་པ་ནི། ལུས་ཅན་རྣམས་ལ་སེམས་ཡོད་པའི་རྐང་ལག་ལ་སོགས་པ་དང་། སེམས་མེད་དབྱུག་སོགས་གཉིས་ཀས་གནོད་པ་བྱས་ན་སེམས་ཡོད་ཀྱི་སེམས་ཅན་ཁོ་ནས་གནོད་པ་བྱས་སོ་ཞེས་ཅི་སྟེ་ལོགས་སུ་བཀར་ཏེ་བཀོན་ཏེ་མ་ཁྲོ་ཞིག ཁྲོ་བར་མི་རིགས་པ་དེ་བས་གནོད་པ་བཟོད་པར་གྱིས་ཤིག གཉིས་པ་གཉིས་ཀ་ལ་ཐུན་མོང་དུ་ཁྲོ་བ་དགག་པ་ནི། གཉིས་ཀས་གནོད་པ་བྱས་པར་མཚུངས་ན་ཡང་སེམས་ཡོད་མེད་དེ་དག་ལ་བློ་སྔོན་དུ་བཏང་ནས་གནོད་པ་བྱས་མ་བྱས་ཀྱི་ཁྱད་ཡོད་པས་མི་ཁྲོ་བ་དང་ཁྲོ་བར་བྱའོ་ཞེ་ན། ལ་ལ་བདག་དང་བདག་གིར་རྨོངས་པས་ཉེས་པ་སྟེ་གནོད་པ་བྱེད་ཅིང་། ལ་ལ་རྨོངས་ཏེ་ཉེས་པ་བྱེད་པ་ལ་ཁྲོས་པར་གྱུར་ནས་ལན་བྱེད་ན་དེ་གཉིས་ལ་སྐྱོན་མེད་གང་གིས་བྱ་ཞིང་སྐྱོན་དང་བཅས་ཏེ་གང་ཞིག་ཡིན་ཏེ་གཉིས་ཀ་ཉེས་པ་དང་ལྡན་པའི་ཕྱིར་ཁྲོ་མི་ཁྲོའི་ཁྱད་མི་རིགས་སོ། །གསུམ་པ་བདག་གི་ཚུལ་ལ་བསམས་ཏེ་ཁྲོ་བ་དགག་པ་ནི། ཅིས་ཀྱང་ཁྲོ་ན་བརྡེག་སོགས་གང་གིས་གཞན་དག་གིས་རང་ལ་གནོད་པ་བྱེད་པའི་ལས་དེ་སྔོན་ཆད་ཅིའི་ཕྱིར་བྱས་ཏེ་བྱེད་པ་མི་རིགས་ཀྱི་གཞན་ལ་ཁྲོ་བ་མི་འཐད་དོ། །དེ་ལྟ་ན་ལས་ཀྱི་འབྲས་བུ་ཕྱིར་བཅོས་པར་རིགས་པ་མིན་ནམ་སྙམ་ན། སྡུག་བསྔལ་ཐམས་ཅད་ལས་ཀྱི་རྐྱེན་ལ་རག་ལས་ཤིང་འཛུག་པ་ཡིན་ན་ངས་བྱས་པའི་ལས་ཆོས་ཅན། དེའི་འབྲས་བུ་འདི་བཟློག་པའི་དོན་དུ་ད་ལྟ་ཐབས་ཅི་ཞིག་གིས་གཞན་དུ་བྱེད་དེ་བྱར་མེད་དེ། དེའི་རྣམ་སྨིན་གྱི་འབྲས་བུ་འགྲུབ་པའི་རྒྱུ་མ་ཚང་བ་མེད་པའི་ཕྱིར། རྣམ་འགྲེལ་དུ། མ་ཚང་མེད་རྒྱུ་དེ་ལ་ནི། །འབྲས་བུ་གང་གིས་ཟློག་པར་བྱེད། །ཅེས་པ་ལྟར་རོ། །དེ་ལྟར་ལས་ཉོན་གྱི་དབང་གིས་སེམས་ཅན་ལས་ངན་པ་བྱེད་པ་བཟློག་མི་ནུས་པར་མཐོང་ནས་མཐོང་བ་ན་ཅི་ནས་ཀྱང་དེ་དག་ཐམས་ཅད་བདག་གི་ནུས་པས་ཡང་དག་པའི་ལམ་དུ་ཞུགས་པ་ན་ཕན་ཚུན་བྱམས་པ་དང་ཕན་བདེའི་སེམས་སུ་འགྱུར་བ་དེ་ལྟར་བྱ་བའི་ཕྱིར། བདག་གིས་ནི་ད་ལྟ་བསོད་ནམས་དག་ལ་བསྒྲིམས་ཏེ་བརྩོན་འགྲུས་བྱའོ། །བཞི་པ་བཟོད་པ་ཇི་ལྟར་བསྒྲུབ་པའི་ཚུལ་ནི། དཔེར་ན་ཁྱིམ་ཚིག་གྱུར་པའི་ཁྱིམ་གཞན་ཞིག་ཏུ་སོང་ནས་ནི་རྩྭ་སོགས་གང་ལ་མཆེད་པར་བྱེད་པ་ན་དེའི་ནང་གི་རྫས་གཞན་ཡང་ཚིག་པར་དོགས་པས་མེ་དེ་ནི་དེ་མ་ཐག་ཏུ་ཕྱུང་སྟེ་དོར་བར་རིགས་པ་ཡིན་པ་དེ་བཞིན་དུ་དངོས་པོ་གང་ལ་སེམས་ཆགས་ཤིང་ཞེན་ནས་ཞེ་སྡང་མེ་ནི་མཆེད་དེ་ཡོངས་སུ་གདུང་བར་གྱུར་པ་ན་བསོད་ནམས་ཀྱི་ཕུང་པོ་ཚིག་པར་དོགས་པ་ཡིས་དངོས་པོ་གང་ལ་སེམས་ཆགས་པ་དེ་ནི་ཆགས་པའི་སྐད་ཅིག་དེའི་མོད་ལ་དོར་བར་བྱའོ། །ལྔ་པ་ད་ལྟའི་སྡུག་བསྔལ་ལས་དཔག་པས་ཁྲོ་བ་དགག་པ་ནི། གསད་པར་འོས་པའི་མི་གང་ཞིག་ལག་པ་ཙམ་བཅད་དེ་བཏང་ནས་གལ་ཏེ་གསོད་པ་ལས་ཐར་ན་ཅིས་མ་ལེགས་ཏེ་གསོད་པ་ལ་ལྟོས་ན་ལག་པ་བཅད་པའང་ལེགས་སོ་སྙམ་དུ་སྡུག་བསྔལ་ཏེ་བཟོད་པ་མ་ཡིན་ནམ། གལ་ཏེ་མིའི་སྡུག་བསྔལ་འཆི་བ་དང་བརྡེག་པ་སོགས་ཙམ་གྱིས་ད་ལྟ་གདུང་ཡང་ཕྱིས་དམྱལ་བའི་སྡུག་བསྔལ་དང་བྲལ་ན་ཅིས་མ་ལེགས་ཏེ་འདི་ནི་སེམས་ཅན་དམྱལ་བའི་སྡུག་བསྔལ་ལ་ལྟོས་ནས་བདེ་བ་ཡིན་པའི་ཕྱིར་རོ། །ཅི་སྟེ་སྡུག་བསྔལ་ཤིན་ཏུ་ཆུང་ཡང་བཟོད་མི་ནུས་ཤེ་ན། ད་ལྟའི་ཁུ་ཚུར་ཐལ་ལྕག་ལ་སོགས་པ་བསྣུན་པས་བྱས་པའི་སྡུག་བསྔལ་ཆུང་ངུ་འདི་ཙམ་ཉིད་བདག་གིས་བཟོད་པར་མི་ནུས་ཤིང་མི་ལྕོགས་ན་ཁྱོད་ལ་འདྲི་བར་བྱ་སྟེ། དེ་ལྟ་ཡིན་པས་ན་སེམས་ཅན་དམྱལ་བའི་སྡུག་བསྔལ་གྱི་རྒྱུ་ཁྲོ་བ་ཁོང་ནས་ལྡང་བ་འདི་ཅི་སྟེ་ལྡོག་ཅིང་འཇིལ་བར་མི་བྱེད་དེ་བྱེད་པར་རིགས་པ་ཡིན་ནོ། །དྲུག་པ་དོན་ཆེན་འགྲུབ་པས་ཁྲོ་བ་བཟློག་པ་ནི། གལ་ཏེ་མི་བཟོད་ཀྱང་རྒྱུ་ལས་སྤྱད་པས་མི་འདོད་བཞིན་འབྲས་བུ་སྡུག་བསྔལ་མྱོང་ཡང་འདོད་པའི་འབྲས་བུ་མེད་ལ། བཟོད་པ་ལས་ནི་དོན་ཆེན་འཐོབ་པ་ཡིན་ཏེ་འདི་ལྟར་ཁྲོ་བའི་དོན་དུ་སྟེ་སྔར་ཁྲོས་པར་བྱས་པའི་རྒྱུ་མཚན་གྱིས་དོན་མེད་པར་བསྲེག་བཅད་འབིགས་པ་ལ་སོགས་ཡང་སོས་ལ་སོགས་པའི་དམྱལ་བར་ལན་སྟོང་ཕྲག་དུ་མར་མྱོང་བར་འགྱུར་བར་བྱས་ན་ཡང་བདག་གིས་མཐོང་བ་དང་མ་མཐོང་བའི་རང་གི་དོན་དང་ནི་ཕན་བདེའི་མཚན་ཉིད་ཅན་གཞན་འཇིག་རྟེན་ཕ་རོལ་དག་གི་དོན་ཡང་མ་བྱས་ཤིང་མ་བསྒྲུབས་སོ། །བཟོད་པ་བྱ་བ་སོགས་བྱང་ཆུབ་ཀྱི་ཕྱིར་དཀའ་སྤྱད་ཀྱི་སྡུག་བསྔལ་འདི་ནི་སེམས་ཅན་དམྱལ་བར་འབྱུང་བའི་སྡུག་བསྔལ་དེ་ཙམ་དུ་གནོད་པ་མིན་ལ་སེམས་ཅན་ཀུན་ལ་ཕན་བདེའི་གཏེར་དུ་གྱུར་པའི་དོན་ཆེན་པོ་སངས་རྒྱས་དག་ཀྱང་འདི་ལས་འགྲུབ་པར་འགྱུར་བས་འགྲོ་བ་ཁམས་གསུམ་པའི་གནོད་པ་སྡུག་བསྔལ་ཐམས་ཅད་སེལ་བ་སྟེ་ཞི་བར་བྱེད་པའི་དཀའ་བ་སྤྱོད་པའི་སྡུག་བསྔལ་ལ་མི་འདོད་པར་མི་བྱ་བར་དགའ་བ་འབའ་ཞིག་འདིར་བྱ་བར་རིགས་སོ། །བཞི་པ་དགྲ་ལ་ཕན་བྱེད་ལ་ཁྲོ་བ་བཟློག་པ་ལ་ལྔ་ལས། དང་པོ་གཞན་གྱི་ཡོན་ཏན་བསྟོད་པས་དགའ་བར་རིགས་པ་ནི། གང་ཟག་གཞན་གྱིས་ཕ་རོལ་ཡོན་ཏན་ལྷག་པ་དང་ལྡན་པ་བསྟོད་ནས་གལ་ཏེ་དགའ་བའི་བདེ་བ་འབའ་ཞིག་ཐོབ་ན་དེའི་ཚེ། ཀྱེ་རང་གི་ཡིད་ཁྱོད་ཀྱང་ནི་ཕ་རོལ་དེའི་ཡོན་ཏན་ཡང་དག་པར་བརྗོད་དེ་བསྟོད་ནས་ཅིའི་ཕྱིར་དགའ་བ་ཐོབ་པའི་ཕ་རོལ་དེ་ལྟར་དགའ་བའི་བདེ་བ་ཉམས་སུ་མྱོང་བར་མི་བྱེད་པར་དགོས་པ་མེད་བཞིན་དུ་དེ་ལ་ཕྲག་དོག་གི་མེ་འབར་བས་རང་གི་རྒྱུད་ཤིང་བཞིན་དུ་སྲེག་པར་བྱེད་དེ་དེ་ལྟར་བྱེད་པ་མི་རིགས་སོ། །བདེ་བ་ཐམས་ཅད་ཆགས་པར་འགྱུར་བ་ཡིན་པས་བརྟེན་པ་བཀག་པ་མ་ཡིན་ནམ། དེས་ན་བདེ་བ་ཐམས་ཅད་ལས་ཕྱིར་ཕྱོགས་པ་ཡིན་པས་གཞན་གྱི་ཡོན་ཏན་དགའ་བའི་བདེ་བའང་དང་དུ་མི་ལེན་ཏེ། བདེ་བར་རྣམ་པར་རྨོངས་པའི་ཡིད། །གང་དང་གང་ལ་ཆགས་གྱུར་པ། །ཞེས་འཆད་པར་འགྱུར་བ་མ་ཡིན་ནམ་ཞེ་ན། ཐམས་ཅད་དགག་བྱ་མིན་གྱི་མི་དགེ་བའི་རྒྱུ་ཁ་ན་མ་ཐོ་བའི་བདེ་བ་དགག་བྱ་ཡིན་པས་ན་ཁྱོད་ཀྱི་གཞན་གྱི་ཡོན་ཏན་ལ་ཡིད་དགའ་བའི་བདེ་བ་འདི་ནི་དགག་བྱ་མི་དགེ་བའི་རྒྱུ་མ་ཡིན་ཏེ། ཕྱི་མར་འབྲས་བུ་བདེ་བ་འབྱུང་ཞིང་ཚེ་འདིར་ཁ་ན་མ་ཐོ་བ་མེད་པའི་ཕྱིར་རོ། །དེས་ན་ཡོན་ཏན་དང་ལྡན་པ་བཅོམ་ལྡན་འདས་ཀྱི་བསྟན་པའི་ཚུལ་ཤེས་པ་རྣམས་ཀྱིས་མ་བཀག་པར་གནང་བའི་ཕྱིར་དང་། གཞན་གྱི་ཡོན་ཏན་ལ་དགའ་བར་བྱས་པས་འདི་ཕྲག་དོག་མེད་པ་ཡིན་སྙམ་ནས་སེམས་ཅན་གཞན་སྡུད་པའི་མཆོག་ཏུ་གྱུར་པ་ཉིད་ཀྱང་ཡིན་པའི་ཕྱིར་དེ་བླང་བར་རིགས་སོ། །གཉིས་པ་གཞན་བསྟོད་པའི་བདེ་བ་བཟོད་པར་རིགས་པ་ནི། གལ་ཏེ་གཞན་གྱི་ཡོན་ཏན་ལ་མི་བཟོད་པ་མེད་ཀྱང་གཞན་ལ་བསྟོད་པ་བྱེད་པ་ལ་ཡང་བསྟོད་ཡུལ་དགའ་བ་དེ་ལྟར་བསྟོད་པ་ལས་བྱུང་བའི་དགའ་བདེ་རང་ལ་སྐྱེ་བར་འགྱུར་བའི་བདེ་བ་འདི་ཁྱོད་ཀྱིས་བསྟེན་མི་ནུས་པས་མི་འདོད་ཞེ་ན། འོ་ན་རང་བདེ་བའི་རྒྱུར་གླ་བ་ལ་གླ་རྔན་བྱིན་པ་དང་སོགས་པས་ཕན་བཏགས་པ་ལ་ལན་དུ་ཕན་འདོགས་པ་དང་། ནོར་དང་ཁྲུས་དང་དྲིལ་ཕྱིས་སོགས་ཀྱང་སྤང་བར་བྱ་བ་མ་ཡིན་པར་འགྱུར་ཏེ། དེས་ཀྱང་བདག་ཉིད་ལ་བདེ་བ་བསྒྲུབ་པའི་ཕྱིར། དེ་འདོད་ན་དེའི་ཕྱིར་གཞན་གྱི་བདེ་བ་ལ་སྡང་བ་ཅན་ཁྱོད་ལ་མཐོང་བ་ཚེ་འདི་དང་མ་མཐོང་བ་ཕ་རོལ་གྱི་བདེ་བ་ཕུན་སུམ་ཚོགས་པ་གཉིས་ཀ་ཉམས་པར་འགྱུར་བ་དེའི་རྒྱུ་སྤངས་པས་སོ། །གཞན་ཡང་ཁྱོད་ཀྱི་ཚུལ་འདི་ནི་ལོག་པ་ཡིན་ཏེ། འགའ་ཞིག་གིས་རང་གི་ཡོན་ཏན་བརྗོད་པའི་ཚེ་གཞན་ལ་ཡོན་ཏན་མི་འདོད་ཀྱང་རང་གི་ཡོན་ཏན་བསྟོད་པ་ལས་བྱུང་བའི་བདེ་བའང་འདོད་པར་བྱེད་ཅིང་། གཞན་གྱི་ཡོན་ཏན་བསྔགས་པ་འགའ་ཞིག་གིས་བརྗོད་པའི་ཚེ་ཕྲག་དོག་གིས་གཞན་ལ་བདེ་བ་འདོད་པ་ལྟ་ཞོག་རང་ལའང་ཕ་རོལ་གྱི་ཡོན་ཏན་འདོད་པ་ལས་བྱུང་བའི་ཡིད་བདེ་བ་མི་འདོད་པར་བྱེད་ན་བདེ་བ་མི་བཟོད་པ་མ་ཡིན་གྱི་ཕ་རོལ་པོའི་ཡོན་ཏན་ལ་མི་བཟོད་པ་ཡིན་ནོ། །གསུམ་པ་དམ་བཅའ་དང་འགལ་བས་ཁྲོ་བར་མི་རིགས་པ་ནི། སྔར་བཤད་པ་དེ་མི་རིགས་ཏེ། བདག་སངས་རྒྱས་སེམས་ཅན་ཐམས་ཅད་ལ་ཕན་པ་དང་བདེ་བ་བསྒྲུབ་པར་འདོད་པས་བསམ་པ་བྱང་ཆུབ་ཀྱི་མཆོག་ཏུ་ནི་སེམས་བསྐྱེད་ནས་སེམས་ཅན་རང་གི་བདེ་བ་རྙེད་ན་དེ་ལ་ད་ཀོ་སྟེ་དེ་ཡང་ཅི་སྟེ་ཁྲོ་བར་བྱེད་མི་རིགས་སོ། །འོན་ཏེ་བདེ་བ་མི་བཟོད་པ་མིན་གྱིས་གཞན་གྱི་ཡོན་ཏན་ཐོས་པ་ན་དད་ནས་རྙེད་པ་དང་བཀུར་སྟི་བྱེད་པ་ལ་མི་བཟོད་དོ་ཞེ་ན། སེམས་ཅན་དེ་དག་ལ་བསྙེན་བཀུར་ངན་ངོན་ཉུང་ཟད་ཙམ་བྱེད་པ་མཐོང་ནས་ཅིའི་ཕྱིར་དེ་ལ་གདུང་ཞིང་ཁྲོ་བར་བྱེད་པ་མི་རིགས་ཏེ། སེམས་ཅན་རྣམས་ནི་འཇིག་རྟེན་ཁམས་གསུམ་པོ་ཀུན་གྱིས་མཆོད་པར་འོས་པའི་མངོན་པར་རྫོགས་པར་འཚང་རྒྱ་བར་འདོད་ཅེས་ཁྱོད་ཀྱིས་དམ་བཅས་པའི་ཕྱིར། ལོའི་སྒྲ་ནི་ཕྱིན་ཅི་ལོག་པར་མཐོང་ནས་མ་རངས་པར་སྟོན་པའོ། །དཔེར་ན་ཁྱོད་ཀྱིས་གསོ་བར་བྱ་དགོས་པའི་བུ་ལ་སོགས་པ་གང་ཞིག ཁྱོད་ཀྱིས་ཟས་གོས་སོགས་གསོ་བའི་ཡོ་བྱད་ཁྱོད་ཉིད་ཀྱིས་ནི་སྙོད་ཅིང་སྦྱིན་པར་བྱ་དགོས་པ་དེ། གཉེན་གྱིས་བྱིན་ནས་འཚོ་བ་ཁོ་རང་གི་རྙེད་པར་གྱུར་ན་ཁྱོད་དགའ་བར་མི་འགྱུར་བ་སླར་ཁྲོའམ་སྟེ་ཁྲོ་བ་མི་རིགས་པ་བཞིན་ནོ། །འོན་ཏེ་དེ་ལྟར་དམ་བཅས་ནས་བདེ་བ་གཞན་ལ་མི་འདོད་ཅེ་ན། བདེ་བ་དེ་ཙམ་ཡང་ཅི་སྟེ་འགྲོ་བ་ལ་མི་འདོད་ན། སེམས་ཅན་དེ་ལ་བྱང་ཆུབ་ཐོབ་པར་འདོད་པ་གང་ལས་ཡིན་ཏེ་འགལ་བ་ཡིན་ནོ། །གང་ཞིག་གཞན་འབྱོར་ངན་ངོན་ཙམ་ལ་ཁྲོ་བ་དེ་ལ་བྱང་ཆུབ་ཀྱི་སེམས་ནི་ག་ལ་ཡོད་དེ་ཉམས་པར་འགྱུར་བ་ཡིན་ནོ། །བཞི་པ་བདག་ལ་ཕན་པ་མེད་པས་ཁྲོ་བར་མི་རིགས་པ་ནི། འོན་ཏེ་དེ་དག་གི་རྙེད་པ་དེ་བདག་གིས་མིན་པས་ཁྲོ་ཞེ་ན། གལ་ཏེ་དགྲ་ལ་སོགས་པ་དེས་སྦྱིན་བདག་དེ་ལས་རྙེད་བཀུར་རྙེད་དམ། མ་རྙེད་པར་དངོས་པོ་དེ་སྦྱིན་བདག་འགའ་ཞིག་གི་ཁྱིམ་དུ་གནས་པར་གྱུར་པའི་རྣམ་པ་ཀུན་ཏུའང་ཕ་རོལ་གྱི་རྙེད་པའི་དངོས་པོ་དེ་ལ་ཁྱོད་མེད་པར་མཚུངས་ན་སྦྱིན་བདག་དེས་དངོས་པོ་དེ་ཕ་རོལ་དེ་ལ་བྱིན་རུང་ཁྱོད་ཕྲག་དོག་བྱེད་པ་དེས་ཅི་བྱ་སྟེ་བཏང་སྙོམས་སུ་བྱ་བར་རིགས་སོ། །ལྔ་པ་བསོད་ནམས་ཟད་དུ་དོགས་པས་བཟོད་པར་རིགས་པ་ནི། རེ་ཞིག་འདི་ལྟར་ཡང་བསམས་ཏེ། ཅིས་ཀྱང་མི་མགུ་ན་རྙེད་བཀུར་བྱེད་པའི་རྒྱུ་ཕ་རོལ་གྱིས་སྔར་བསགས་པའི་བསོད་ནམས་དང་ནི། ཕ་རོལ་གྱི་ལས་ལས་བྱུང་བའི་སྦྱིན་བདག་དང་སྦྱིན་པ་པོ་ལ་ཡང་མི་མགུ་བས་འདོར་རམ། གང་ལ་དང་བ་སྐྱེ་བའི་རྒྱུ་སྦྱིན་པ་ཐོབ་པའི་གང་ཟག་རང་གི་ཡོན་ཏན་ཅིའི་ཕྱིར་འདོར་རམ་སྟེ་བཟློག་པར་བྱའམ། ཅི་སྟེ་ཕ་རོལ་གྱིས་རྙེད་བཀུར་རྙེད་པར་གྱུར་བཞིན་པ་ནི་མི་ལེན་ཅིང་མི་འཛིན་པར་བྱ། མི་རིགས་པའི་རྣམ་པ་གང་གིས་ཁྲོ་བར་བྱེད་ཅིང་མགུ་བར་མི་བྱེད་པའི་རྒྱུ་མཚན་དེ་སྨོས་ཤིག དེ་ལ་བསོད་ནམས་ལ་སོགས་པ་ནི། བཟློག་པར་མི་ནུས་པའི་ཕྱིར་དང་། རྙེད་བཀུར་ཐོབ་པ་ལ་ཁྲོ་བར་མི་རིགས་པའང་ཀུན་ཏུ་དེ་ཁྱོད་ལ་མེད་ཅེས་བསྟན་ཟིན་ཏོ། །མི་མགུ་བའི་རྒྱུ་ནི་ཅུང་ཟད་ཀྱང་མེད་དོ། །གཞན་ལ་རྙེད་བཀུར་ཡོད་ལ་རང་ལ་མེད་པས་མི་མགུའོ་ཞེ་ན། ཁྱོད་ནི་རང་གི་སྡིག་པ་བྱས་པ་ལ་མྱ་ངན་མེད་པར་མ་ཟད་ཀྱི་བསོད་ནམས་བྱས་པ་གཞན་དག་དང་ལྷན་ཅིག་འགྲན་པར་བྱེད་འདོད་དམ་སྟེ། འགྲན་པར་མི་རིགས་ལ། བསོད་ནམས་བྱེད་པ་དག་བསོད་ནམས་བྱེད་པ་གཞན་དང་འགྲན་པར་རིགས་པས་བདེ་བ་འདོད་པས་བསོད་ནམས་བྱ་བ་ལ་བརྩོན་པར་བྱའོ། །བམ་བོ་དང་པོ་བཤད་ཟིན་ནས་འདི་མན་ཆད་ནས་བམ་པོ་གཉིས་པ་འཆད་པའོ། །ལྔ་པ་འདོད་པའི་གེགས་བྱེད་ལ་ཁྲོ་བ་བཟློག་པ་ལ་དྲུག་སྟེ། དགྲ་ལ་གནོད་པས་རང་ལ་མི་ཕན། བསྟོད་གྲགས་ཀྱིས་བདག་ལ་མི་ཕན། བསྟོད་སོགས་འགོག་པ་ཕན་བྱེད་དུ་བསྟན། བསོད་ནམས་ཀྱི་གེགས་བྱེད་ལ་ཁྲོ་བ་དགག གནོད་བྱེད་གུས་བྱའི་ཡུལ་དུ་བསྒྲུབ། སེམས་ཅན་མགུ་བར་བྱ་བར་བསྟན་པའོ། །དང་པོ་ནི། གལ་ཏེ་རང་གི་ཡིད་སྨོན་ཙམ་གྱི་དགྲ་བོ་མི་དགའ་བ་སྐྱེས་ན་རང་དགའོ་ཞེ་ན། གལ་ཏེ་ཁྱོད་འདོད་པ་ཙམ་གྱིས་དགྲ་ཞིག་མི་དགའ་ཞིང་མི་འདོད་པ་བྱུང་ན་ཡང་དེ་ཙམ་ལ་ཁྱོད་དགའ་བར་བྱ་རྒྱུ་ཅི་ཞིག་ཡོད། ཁྱོད་ཀྱིས་ཡིད་ལ་སྨོན་པ་ཙམ་གྱིས་ནི་དགྲ་དེ་ལ་གནོད་པའི་རྒྱུར་མི་འགྱུར་ལ། ཁྱོད་ཀྱི་འདོད་པ་ཙམ་གྱིས་དགྲ་ལ་སྡུག་བསྔལ་དེ་འགྲུབ་ནའང་དེ་ལ་ཁྱོད་དགའ་ཞིང་ཡིད་བདེ་བ་བྱ་རྒྱུ་ཅི་ཞིག་ཡོད་དེ་དོན་མེད་དོ། །གལ་ཏེ་དགྲ་སྡུག་བསྔལ་བས་བདག་དགའ་བ་དེས་འཚེངས་པར་འགྱུར་ཞེ་ན། དགའ་བ་བྱས་པ་དེ་ལས་ཆེས་ཕུང་བའང་གཞན་ཅི་ཞིག་ཡོད་དེ། ངན་སོང་གི་རྒྱུ་ཡིན་ཕྱིར་རོ། །འོན་ཏེ་དེ་ཕུང་བ་ཅི་སྟེ་ཡིན་ཞེ་ན། ཆགས་སོགས་ཉོན་མོངས་པ་ཉ་གཤོར་བ་པོས་བཏབ་པའི་གཞན་ཕུང་ན་ཅི་མ་རུང་སྙམ་པའི་སེམས་མཆིལ་པ་སྟེ་ཉ་འཛིན་པའི་དོན་དུ་བྱས་པའི་ཤ་དང་བཅས་པའི་ལྕགས་ཀྱུ་འདི་ནི་ཆེར་འཇིགས་པར་བྱེད་པས་མི་བཟད་པ་གཟེད་མོ་དེས་བཟུང་ཞིང་ཕྱུངས་ཏེ་བདེ་འགྲོའི་ཆུ་ལས་བཏོན་ནས་བར་དོའི་སྐམ་སར་ཁྲིད་ཅིང་དམྱལ་བའི་སྲུང་མ་གཤིན་རྗེའི་ཕོ་ཉས་བླངས་ཏེ་སེམས་ཅན་དམྱལ་བའི་བུམ་པ་སྟེ། ཏིལ་མར་གྱིས་བཀང་པའི་ཟངས་ཆེན་དུ་བདག་འཚེད་པ་སྟེ་སྲེག་པར་ངེས་པས་ན་གཞན་སྡུག་བསྔལ་བ་ལ་དགའ་བ་འདི་དང་དུ་བླང་བར་མི་བྱའོ། །གཉིས་པ་ལ་གསུམ་ལས་དང་པོ་རང་དོན་མེད་པས་བསྒྲུབ་བྱ་མིན་པ་ནི། བསྟོད་པ་དང་གྲགས་པའི་གེགས་བྱེད་པས་ཀྱང་ཁྲོ་བར་མི་རིགས་ཏེ། བསྟོད་དང་གྲགས་པའི་རིམ་གྲོ་ནི་མཁས་པས་སྐྱེས་བུའི་འདོད་བྱའི་དོན་ལྔ་ལས་བསོད་ནམས་འཕེལ་བར་ཡང་མི་འགྱུར་ལ་ཚེ་རིང་བར་ཡང་མི་འགྱུར་ཞིང་། བདག་གི་སྟོབས་སུ་མི་འགྱུར་བ་དང་། ནད་མེད་པར་འགྱུར་བ་མིན་ཞིང་། ལུས་བདེ་བར་ཡང་མི་འགྱུར་བའི་ཕྱིར་རོ། །གཞན་ཡང་བདག་ནི་རང་དོན་སྔར་བཤད་ལྔ་པོ་ཤེས་པའི་ཤེས་རབ་ཅན་དུ་གྱུར་ན་བསྟོད་གྲགས་སོགས་དེ་ལ་རང་དོན་འགྲུབ་པའི་དགོས་པ་ཅི་ཞིག་ཡོད་དེ་དེ་འགྲུབ་པའི་ཐབས་མ་ཡིན་པའི་ཕྱིར་རོ། །འོན་ཏེ་དེས་ཡིད་བདེ་བ་འབའ་ཞིག་ཙམ་འགྲུབ་པས་འདོད་དོ་ཞེ་ན་ནི། རྒྱན་པོ་འགྱེད་པ་ཆོ་ལོང་རྩེ་བ་དང་། སོགས་པས་སྨད་འཚོང་མ་དང་། གཞན་གྱི་བུད་མེད་སོགས་དང་། ཆང་ཡང་བསྟེན་དགོས་པར་འགྱུར་ཏེ། ཡིད་བདེ་བའི་རྒྱུ་ཡིན་པས་སོ། །གཉིས་པ་དེ་བསྒྲུབ་པ་བྱིས་པའི་སྤྱོད་པ་དང་འདྲ་བ་ནི། གཞན་ཡང་གྲགས་པ་འབྱུང་བའི་དོན་དུ་གླང་པོ་ཆེ་ལ་སོགས་པའི་ནོར་རྩ་ལྟར་གཏོང་ཞིང་། གཡུལ་དུ་ཕྱིན་ནས་བརྒྱ་བྱིན་ལྟར་དགྲ་ལས་རྒྱལ་ཞེས་གྲགས་པའི་ཕྱིར་བདག་ཉིད་ཀྱང་ནི་གསོད་པར་བྱེད་ན། བསྟོད་པའི་ཚིག་འབྲུ་རྣམས་ཀྱིས་ཅི་ཞིག་བྱ་སྟེ་བཟར་རུང་ངམ། གྲགས་པའི་དོན་དུ་ཤི་ན་གྲགས་པ་དེ་ཀོས་སུ་ལ་བདེ་སྟེ་སུ་ལའང་མི་ཕན་ནོ། །དེས་ན་བསྟོད་གྲགས་དེ་དག་བྱིས་པའི་རྩེད་མོ་དང་མཚུངས་ཏེ། དཔེར་ན་བྱེ་མ་ལས་བྱས་པའི་ཁང་བུ་བྱས་ཏེ་དེ་ལ་དགའ་ཞིང་རྩེ་བ་ན་དེ་འགའ་ཞིག་གིས་བཤིགས་ཏེ་བརྡིབས་པར་གྱུར་པ་ན་བྱིས་པ་རྣམས་ནི་བདག་གི་ཁང་པ་བཤིག་པར་བྱས་སྙམ་དུ་ཉམ་ཐག་པས་ག་ཆད་ཆད་དུ་ངུ་ཞིང་ཆོ་ངེས་འདེབས་པ་དེ་བཞིན་དུ་བདག་གི་བསྟོད་པ་དང་གྲགས་པ་ཉམས་ན་རང་གི་སེམས་ནི་བྱིས་པ་བཞིན་དུ་དོན་མེད་པར་སྡུག་བསྔལ་བར་སྣང་སྟེ། དཔྱད་ན་བདག་གི་བ་སུས་ཀྱང་བཤིག་པ་མེད་པར་བརྟགས་པར་བྱའོ། །གསུམ་པ་བརྟགས་ན་དགའ་བར་མི་འཐད་པ་ནི། རེ་ཞིག་སྒྲ་ལ་སེམས་མེད་དེ་ཕྱི་རོལ་གྱི་དོན་ཡིན་པའི་ཕྱིར། དེས་ན་དེ་ལ་བདག་ལ་བསྟོད་པའི་སེམས་ཡོང་ཡེ་མི་སྲིད་ཅིང་། དེ་འབྱུང་བ་ལུས་སེམས་ལ་ལྟོས་ན་ཡང་ལུས་བེམ་པོ་ཡིན་ལ་སེམས་ལུས་ཅན་མ་ཡིན་པས་བསྟོད་བྱེད་དུ་མི་རུང་བའི་ཕྱིར་རོ། །དེས་ན་བདག་ལ་གཞན་དགའོ་ཞེས་པའི་མངོན་པར་དད་པའི་སེམས་དེ་ནི་བདག་དགའ་བའི་རྒྱུ་ཡིན་པར་འགྱུར་ན་དེའང་བྱིས་པའི་སྤྱོད་པ་ཁོ་ནར་ཟད་དེ་བདག་དང་གཞན་དགའ་བ་འབྲེལ་བ་མེད་པའི་ཕྱིར་གྲག་ཅེས་པ་ནི་འདི་ཡང་དོན་མེད་པ་ཡིན་ནོ་ཞེས་རང་མི་འདོད་པ་སྟོན་པར་བྱེད་པའོ་ཞེས་སོ། །རྟགས་གྲུབ་སྟེ། འདི་ལྟར་སེམས་ཅན་གཞན་ནམ་ཡང་ན་བདག་ལ་དགའ་བའང་རུང་གཞན་རྒྱུད་ཀྱི་དགའ་བ་དེས་བདག་ལ་ཅི་ཞིག་ཕན་ཏེ་མི་ཕན་པའི་ཕྱིར་རོ། །དེ་ཡང་གཞན་གྱི་དགའ་བདེ་དེ་ནི་ཕ་རོལ་དེ་ཉིད་ཀྱི་ཡིན་གྱིས་བདག་གིས་གཞན་རྒྱུད་ལ་ཡོད་པའི་དགའ་བདེ་དེ་ལས་ཆ་ཤས་ཙམ་ཡང་མི་འཐོབ་པའི་ཕྱིར་རོ། །འོན་ཏེ་བྱང་སེམས་གཞན་བདེ་བས་བདག་བདེ་བ་མིན་ནམ་ཤས་མི་ཐོབ་པ་ཅི་ཞེ་ན། ཕ་རོལ་དེ་བདེ་བ་ཡིས་བདག་བདེ་བར་འགྱུར་བའི་ཕྱིར་ན་སེམས་ཅན་གཞན་ཀུན་དགའ་བས་བདེ་བ་དེ་ལའང་སྔ་མ་དེ་བཞིན་བདག་བདེ་བར་བྱ་དགོས་པར་འགྱུར་ལ་དེ་ལྟ་ན་ཅིའི་ཕྱིར་བདག་ལ་གཞན་དད་པས་གཞན་ལའང་དགའ་ལ་སེམས་ཅན་གཞན་ལ་བསྟོད་པའི་དགའ་བ་ཡིས་བདེ་བ་ཐོབ་པར་གྱུར་ན་བདག་ཡིད་མི་བདེ་བ་བྱེད་པར་མི་རིགས་པར་འགྱུར་རོ། །དེ་བས་ན་བདག་ནི་གཞན་གྱིས་བསྟོད་དེ་ཞེས་བརྟགས་པས་རང་གི་རྒྱུད་ལ་དགའ་བ་སྐྱེ་བར་འགྱུར་བ་དེ་ཡང་སྔར་བསྟན་པའི་ཚུལ་དེ་ལྟར་མི་འཐད་པས་བྱིས་པའི་སྤྱོད་པ་ཁོ་ནར་ཟད་དོ། །གསུམ་པ་ལ་གཉིས་ལས། དང་པོ་ན་འགྲོ་འགོགས་པས་ཕན་བྱེད་དུ་བསྟན་པ་ནི། གཙོ་སོགས་ཀྱི་ཕན་བདེ་མེད་པར་མ་ཟད་གནོད་པ་འབྱུང་བའི་རྒྱུ་བྱེད་དེ། བསྟོད་གྲགས་སོགས་འདི་དག་གིས་ནི་བདག་དགེ་བའི་ཕྱོགས་ལ་རྣམ་པར་གཡེང་ཞིང་སྐྱོ་བར་བྱེད་ལ་དེས་ནི་འཁོར་བའི་སྡུག་བསྔལ་ལས་སྐྱོ་བའང་འཇིག་པར་བྱེད་དོ། །དེར་མ་ཟད་ཡོན་ཏན་དང་ལྡན་པ་གཞན་ལ་ཕྲག་དོག་བྱེད་པ་དང་། དེ་དག་གི་རྙེད་པ་དང་བཀུར་སྟི་ཕུན་སུམ་ཚོགས་པ་ལ་ཁྲོ་བར་ཏེ་མི་བཟོད་པར་བྱེད་དོ། །དེའི་ཕྱིར་བདག་གི་བསྟོད་སོགས་ནི་གཞོམ་ཞིང་དགག་པར་བྱ་བའི་ཕྱིར་སེམས་ཅན་གང་དག་འབད་པ་བྱེད་པ་ལ་ཉེ་བར་གནས་པ་དེ་དག་བདག་ནི་ངན་སོང་དུ་ལྟུང་བ་ལས་བསྲུང་ཞིང་བསྐྱབ་པའི་ཕྱིར་ཞུགས་ཤིང་བརྩོན་པ་མིན་ནམ་སྟེ་ཡིན་པས་དེ་དག་དགེ་བའི་བཤེས་གཉེན་ཡིན་གྱི་གནོད་བྱེད་མིན་པས་ཁྲོ་བར་མི་རིགས་སོ། །གཉིས་པ་ཐར་པ་བསྒྲུབ་པས་ཕན་བྱེད་དུ་བསྟན་པ་ནི། བདག་ནི་རྣམ་པར་གྲོལ་བ་དོན་དུ་གཉེར་བ་ལ་རྙེད་པ་དང་བཀུར་སྟི་ནི་འཆིང་བྱེད་ཡིན་ཏེ། ཆགས་པའི་གནས་ཡིན་པས་སོ། །དེ་ནི་མི་དགོས་ཏེ་དེས་འཆིང་བ་མི་རིགས་པས་རྙེད་བཀུར་གྱི་གེགས་བྱེད་པའི་དགྲ་གང་དག་ནི་བཤེས་གཉེན་ལྟར་བདག་འཁོར་བར་བཅིངས་པ་ལས་གྲོལ་བར་བྱེད་པས་མཆོག་ཏུ་ཕན་འདོགས་པས་དགའ་བའི་གནས་དེ་ལ་བདག་ནི་ཇི་ལྟར་ཁྲོ་སྟེ་མི་རིགས་སོ། །ཇི་ལྟར་མི་རིགས་ཞེ་ན། བདག་ནི་རྙེད་བཀུར་ལ་ཞེན་པས་སྲིད་པའི་སྡུག་བསྔལ་དུ་འཇུག་པར་འདོད་པ་ལ་སངས་རྒྱས་ཀྱིས་ནི་བྱིན་རླབས་བཞིན་དུ་ངན་སོང་དུ་ཡེ་མི་གཏོང་བའི་སྒོ་འཕར་ཏེ་སྒོ་གླེགས་ཉིད་ལྟ་བུར་གྱུར་པའི་སྐྱེས་བུ་དམ་པ་དེ་ལ་བདག་ནི་ཇི་ལྟར་ཁྲོ་སྟེ་མི་རིགས་སོ། །བཞི་པ་ལ་གསུམ་གྱི་དང་པོ་དེ་ལ་ཁྲོས་ན་རང་ཉིད་གེགས་ཡིན་པ་ནི། ཁྲོ་བར་མི་རིགས་པར་མ་ཟད་འགའ་ཞིག་གིས་བདག་དགེ་བ་བསྒྲུབ་པའི་གེགས་བྱས་ན་ཡང་འདི་ནི་བསོད་ནམས་ཀྱི་གེགས་བྱེད་པའོ་ཞེས་དེ་ལའང་ཁྲོ་བར་མི་རིགས་ཏེ། དེ་ལྟ་བུ་ལ་སོགས་པ་ལ་བཟོད་པ་དང་མཚུངས་པའི་དཀའ་ཐུབ་ནི་ལེགས་སྤྱད་གཞན་ལ་ཡོད་པ་མིན་པའི་ཕྱིར་ནའོ། །མ་གྲུབ་པ་མིན་ཏེ་དགེ་བའི་ལས་ཐམས་ཅད་ཀྱི་རྒྱུ་ཡིན་པའི་ཕྱིར་རོ། །དེས་ན་འབད་རྩོལ་གྱིས་བདག་ནི་བཟོད་པ་དེ་ལ་མི་གནས་སམ་སྟེ་གནས་པར་རིགས་སོ། །གལ་ཏེ་བདག་ནི་རང་སྐྱོན་མ་རིག་ཅིང་མི་བཟོད་པའི་རྒྱུ་མཚན་གྱིས་བསོད་ནམས་དང་རྙེད་སོགས་ཀྱི་གེགས་བྱེད་པ་འདི་ལ་བཟོད་པར་མི་བྱེད་ན་བསོད་ནམས་ཀྱི་རྒྱུར་ནི་རྙེད་པར་གནས་པ་ཡིན་པའི་དགྲ་འདི་བསོད་ནམས་སོགས་ཀྱི་གེགས་བྱེད་དུ་མངོན་པར་ཞེན་པས་མི་བཟོད་པ་དེ་བདག་གི་བསོད་ནམས་འཕེལ་བ་འདི་ལ་བདག་གིས་གེགས་བྱེད་པར་ཟད་དོ། །གཉིས་པ་བསོད་ནམས་ཀྱི་རྒྱུ་ཡིན་པས་གེགས་སུ་མི་རུང་བ་ནི། འོན་ཏེ་དེ་བསོད་ནམས་ཀྱི་གེགས་བྱེད་ན་དེའི་རྒྱུར་ཇི་ལྟར་འགྱུར་ཞེ་ན། འབྲས་བུ་གང་ཞིག་རྒྱུ་གང་མེད་ན་མི་འབྱུང་ལ། རྒྱུ་གང་ཞིག་ཡོད་ན་འབྲས་བུ་ཡོད་པར་གྱུར་པ་དེ་ཉིད་དེའི་རྒྱུ་ཡིན་པས་ཁྱབ་ན། ཇི་ལྟར་གནོད་བྱེད་དེ་ལ་བསོད་ནམས་ཀྱི་གེགས་ཞེས་བྱ་སྟེ་གེགས་མ་ཡིན་པར་ཐལ། བཟོད་སོགས་བསོད་ནམས་ཀྱི་རྒྱུ་ཡིན་པའི་ཕྱིར་ཏེ། དེ་དང་རྗེས་སུ་འགྲོ་ལྡོག་ངེས་པའི་ཕྱིར་རོ། །གསུམ་པ་དེ་སྦྱིན་སོགས་ཀྱི་དཔེས་བསྒྲུབ་པ་ནི། དཔེར་ན་སྦྱིན་པ་བྱེད་པའི་དུས་སུ་བབ་པ་ན་སྦྱིན་པའི་སློང་མོ་ལས་སྦྱིན་པའི་གེགས་བྱས་པ་ཡོད་པ་མ་ཡིན་ཞིང་། རབ་བྱུང་དོན་དུ་གཉེར་བ་གང་རབ་ཏུ་འབྱིན་པར་བྱེད་པར་གྱུར་པའི་མཁན་པོ་དེ་རབ་བྱུང་གི་སྡོམ་པའི་གེགས་ཞེས་བྱར་མི་རུང་བ་བཞིན་ནོ། །ལྔ་པ་གནོད་བྱེད་གུས་བྱའི་ཡུལ་དུ་བསྟན་པ་ལ་གཉིས། གུས་པའི་རྒྱུ་མཚན་བསྒྲུབ་པ་དང་། དེ་ལ་རྩོད་པ་སྤང་བའོ། །དང་པོ་ལ་གཉིས་ཀྱི་དང་པོ་རྙེད་དཀའ་ཞིང་གྲོགས་བྱེད་པ་དགའ་བ་བསྒོམ་པ་ནི། གཞན་ཡང་འཇིག་རྟེན་ན་ནི་བསོད་ནམས་མ་བསགས་པ་མང་བས་སློང་བ་ནི་མོད་པ་ཡིན་ལ། གནོད་པ་བྱེད་ནི་དཀོན་པ་སྟེ་འདི་ལྟར་ཕར་གནོད་པ་མ་བྱས་ན་རྒྱུ་མཚན་གང་ཡང་མེད་པར་འགའ་ཡང་ཚུར་གནོད་པ་ཅུང་ཟད་ཀྱང་མི་བྱེད་དོ། །དེ་བས་ངལ་བས་མ་བསྒྲུབས་པའི་ཁྱིམ་དུ་གཏེར་ནི་བྱུང་བ་ལྟར་ཤིན་ཏུ་དཀོན་ཞིང་བྱང་ཆུབ་ཀྱི་སྤྱོད་པ་ཚོགས་གཉིས་རྫོགས་པའི་གྲོགས་སུ་གྱུར་པས་མཆོག་ཏུ་ཕན་འདོགས་པའི་ཕྱིར་བདག་གིས་དགྲ་ལའང་དགའ་བར་བྱ་བར་རིགས་སོ། །གཉིས་པ་དེས་ན་འབྲས་བུའི་ཤས་ཀྱིས་ཐོག་མར་མཆོད་པར་འོས་པ་ནི། བཟོད་སོགས་བསོད་ནམས་དེ་དག་དགྲ་འདི་དང་བདག་གིས་བསྒྲུབས་པས་ན་དེའི་ཕྱིར་བཟོད་པའི་འབྲས་བུ་བསོད་ནམས་ཐོབ་པ་ནི་ཆོས་ཀྱི་གྲོགས་དགྲ་འདི་ལ་ཐོག་མར་ཕུད་བདར་བར་འོས་ཏེ་འདི་ལྟར་དགྲ་དེ་ནི་བདག་གི་བཟོད་སོགས་བསོད་ནམས་འགྲུབ་པའི་རྒྱུ་ཡིན་པའི་ཕྱིར་ཏེ། བྱམས་པའི་སྟོབས་ཀྱིས་སྨོན་ལམ་ལྟ་བུའོ། །གཉིས་པ་ལ་གཉིས་ལས་དང་པོ་ཕན་སེམས་མེད་པས་མཆོད་བྱ་མིན་པ་དགག་པ་ནི། གལ་ཏེ་དགྲ་ལ་བྱང་སེམས་འདི་ནི་བཟོད་པ་བསྒྲུབ་པའི་གྲོགས་བྱ་སྙམ་པའི་བསམ་པ་མེད་པར་གནོད་པ་བྱེད་པས་དགྲ་འདི་དགེ་བའི་རྒྱུ་ཡིན་ཡང་མཆོད་བྱ་མིན་ཞེ་ན། དགེ་བ་འགྲུབ་པའི་ནི་རྒྱུར་རུང་བ་བསམ་པ་མི་མངའ་བའི་དམ་པའི་ཆོས་ཀྱང་ཅི་སྟེ་མཆོད་དེ་མཆོད་བྱ་མིན་པར་འགྱུར་ཏེ་དེ་ལྟ་བུའི་བསམ་པ་མེད་པའི་ཕྱིར་རོ། །གཉིས་པ་གནོད་སེམས་ཡོད་པས་མཆོད་བྱ་མིན་པ་དགག་པ་ནི། དེ་ལྟ་ནའང་ཆོས་ལ་གནོད་སེམས་མེད་ལ་གལ་ཏེ་དགྲ་འདི་བདག་ལ་གནོད་པ་བྱ་བའི་བསམ་པ་ཡོད་པའི་ཕྱིར་མཆོད་བྱ་མིན་ཞེ་ན། གནོད་སེམས་མེད་པར་སྨན་པ་བཞིན་དུ་གཅིག་ཏུ་བདག་ལ་ཕན་བདེ་བསྒྲུབ་པར་བརྩོན་ན་དེ་ལ་བརྟེན་ནས་བདག་གི་བཟོད་པའང་ཇི་ལྟར་འགྲུབ་སྟེ་མི་འགྲུབ་པ་དེ་བས་ན་རང་ལ་རབ་ཏུ་སྡང་བའི་སེམས་པ་ཅན་དགྲ་དེ་ལ་བརྟེན་ནས་བདག་གི་བཟོད་པ་སྐྱེའི་དགེ་བའི་བསམ་པས་མི་འགྲུབ་པས་ན་དགྲ་དེ་ཉིད་བཟོད་པའི་རྒྱུ་ཡིན་པས་བདག་ལ་བཟོད་པ་སྒྲུབ་པའི་བསམ་པ་མེད་ཀྱང་དགྲ་དེ་དམ་པའི་ཆོས་བཞིན་མཆོད་པར་འོས་པ་དང་ཚོགས་ཀྱི་རྒྱུར་གྱུར་པ་ཡིན་ནོ། །དྲུག་པ་སེམས་ཅན་མགུ་བར་བྱ་བ་ལ་གཉིས་ཏེ། དོན་དངོས་དང་། ཕན་ཡོན་ནོ། །དང་པོ་ལ་གཉིས། སངས་རྒྱས་དང་འདྲ་བར་བལྟ་བ་དང་། ཆོས་ལ་དད་པས་གུས་བྱར་བསྟན་པའོ། །དང་པོ་ལ་བཞིའི་ལུང་དགོད་པ་ནི། དེ་ལྟར་ཚོགས་ཀྱི་རྒྱུ་ཡིན་པ་དེའི་ཕྱིར་སེམས་ཅན་གྱི་ཞིང་དང་ནི་རྒྱལ་བའི་ཞིང་ཞེས་ཐུབ་པས་གསུངས་ཏེ། དེ་སྐད་དུ། ཆོས་ཡང་དག་པར་སྡུད་པ་ལས། སེམས་ཅན་གྱི་ཞིང་ནི་བྱང་ཆུབ་སེམས་དཔའི་སངས་རྒྱས་ཀྱི་ཞིང་ངོ་། །སངས་རྒྱས་ཀྱི་ཞིང་གང་ལས་སངས་རྒྱས་ཀྱི་ཆོས་རྣམས་རྙེད་ཅིང་ཐོབ་པར་འགྱུར་བ་དེ་ལ་ལོག་པར་འཇུག་པར་བྱ་བ་མི་རིགས་སོ་སྙམ་མོ། །དེའང་འདི་སྙམ་དུ་སེམས་ཏེ། ལེགས་པར་སྤྱོད་པ་དང་ཉེས་པར་སྤྱོད་པ་ཐམས་ཅད་ཀྱང་སེམས་ལ་བརྟེན་ནས་འབྱུང་སྟེ། ཉེས་པར་སྤྱོད་པ་ལ་གནས་པ་ནི་ངན་སོང་དུ་སྐྱེའོ། །ལེགས་པར་སྤྱོད་པ་ལ་གནས་པ་ནི་ལྷ་དང་མིར་སྐྱེའོ། །དེ་གཉིས་ཀ་ཡོངས་སུ་སྤངས་པ་ནི་སངས་རྒྱས་བཅོམ་ལྡན་འདས་རྣམས་སུ་འགྱུར་རོ་ཞེས་སོ། །གཉིས་པ་འཐད་པ་བཤད་པ་ནི། ཅིའི་ཕྱིར་གསུངས་ཤེ་ན། སེམས་ཅན་འདི་དག་རྒྱལ་བའི་རྗེས་སུ་མཐུན་པར་མགུ་བར་བྱས་པ་མང་པོ་ཞིག་འདི་ལྟར་སངས་རྒྱས་ཐོབ་པས་འཇིག་རྟེན་དང་དེ་ལས་འདས་པའི་ཕུན་སུམ་ཚོགས་པའི་ཕ་རོལ་ཏུ་ཕྱིན་པའི་ཕྱིར་རོ། །སེམས་ཅན་རྣམས་ཕུན་ཚོགས་ཀྱི་རྒྱུ་ཡིན་ཡང་སངས་རྒྱས་དང་མཚུངས་པ་མི་རིགས་སོ་སྙམ་ན། སེམས་ཅན་རྣམས་དང་རྒྱལ་བ་ལས་སངས་རྒྱས་ཀྱི་ཆོས་སྟོབས་དང་མི་འཇིགས་པ་སོགས་འགྲུབ་པར་འདྲ་བ་ལས་རྒྱལ་བ་ལ་གུས་པར་བྱ་བ་དེ་བཞིན་དུ་སེམས་ཅན་ལ་གུས་པར་བྱ་བ་མིན་པ་ཅིའི་ཚུལ་ཏེ་མི་རིགས་སོ། །འོན་ཏེ་ཆགས་སོགས་ཀྱི་དབང་གིས་བསམ་པ་གཞན་པའི་ཕྱིར་སེམས་ཅན་རྒྱལ་བ་དང་མི་མཚུངས་སོ་ཞེ་ན། བསམ་པའི་ཡོན་ཏན་གྱི་ཆེ་བའི་རང་བཞིན་དག་གིས་འདྲ་བར་མཚུངས་པ་མིན་གྱི། འོན་ཀྱང་འབྲས་བུ་བྱང་ཆུབ་ཆེན་པོའི་རྒྱུར་འདྲ་བ་ལས་མཚུངས་པར་བཞག་པ་ཡིན་ཏེ། སངས་རྒྱས་ཀྱི་རྒྱུ་བྱེད་པ་དེས་རྒྱལ་བ་དང་མཚུངས་པར་སེམས་ཅན་རྣམས་ལའང་ཡོན་ཏན་ཡོད་པ་དེའི་ཕྱིར་སེམས་ཅན་དང་རྒྱལ་བ་དེ་དག་མཉམ་པར་བརྗོད་པ་ཡིན་ནོ། །སེམས་ཅན་ཐམས་ཅད་ལ་བྱམས་པའི་སེམས་དང་ལྡན་པ་དེ་ལ་སྐྱེ་བོ་རྣམས་ཀྱིས་མཆོད་པ་གང་ཡིན་པ་དེ་ནི་སེམས་ཅན་ལ་བྱམས་སེམས་ལྡན་པ་དེའི་རང་གི་ཆེ་བའི་བདག་ཉིད་ཡིན་ནོ། །ཡང་ན་དེ་སེམས་ཅན་གྱི་ཆེ་བ་ཡིན་ཏེ་སེམས་ཅན་མེད་པར་བྱམས་པ་མེད་པའི་ཕྱིར་རོ་ཞེས་པ་རྣམ་སྣང་འཚོ་དང་། དགེ་བའི་ལྷའི་འོ། །དེ་བཞིན་དུ་སངས་རྒྱས་ལ་དད་པའི་བསོད་ནམས་གང་ཡིན་པ་དེ་ཡང་སངས་རྒྱས་ཀྱི་ཆེ་བའི་བདག་ཉིད་ཐུན་མོང་མ་ཡིན་པ་སྟེ། དེ་གཞན་ལ་མེད་པའི་ཕྱིར་རོ། །གསུམ་པ་མི་མཉམ་པ་དང་མཉམ་པའི་རྒྱུ་མཚན་ནི། དེ་ལྟར་ན་སངས་རྒྱས་ཀྱི་ཆོས་འགྲུབ་པའི་ཆ་རྐྱེན་སེམས་ཅན་ལ་ཡོད་པའི་རྒྱུ་མཚན་དེས་ན་སངས་རྒྱས་སེམས་ཅན་མཉམ་པར་བཞག་གི དོན་དམ་པར་ན་ཡོན་ཏན་རྒྱ་མཚོ་ལྟར་མཐའ་ཡས་ཤིང་གཏིང་མི་དཔོག་པ་མངའ་བའི་སངས་རྒྱས་རྣམས་དང་སེམས་ཅན་འགའ་ཡང་མི་མཉམ་མོ། །འོན་ཀྱང་ཡོན་ཏན་མཆོག་གི་ཚོགས་མངའ་བའི་རྒྱལ་བ་གཅིག་པུའི་ཡོན་ཏན་གྱི་ཆ་ཤས་ཕྲ་མོ་ཙམ་སེམས་ཅན་འགའ་ཞིག་ལ་སྣང་ནའང་དེ་ལ་མཆོད་པའི་དོན་དུ་ཁམས་གསུམ་ལས་བྱུང་བའི་རིན་པོ་ཆེ་ལ་སོགས་པ་ཕུལ་ཡང་ཡོན་ཆུང་བར་འགྱུར་ན་སངས་རྒྱས་ལ་ལྟ་སྨོས་ཅི་དགོས་སོ། །བཞི་པ་དེ་དག་གི་དོན་བསྡུ་བ་ནི། འོ་ན་རྒྱལ་བ་ལྟར་སེམས་ཅན་མགུ་བར་བསྟན་པ་ཇི་ལྟར་ཡིན་ཞེ་ན། སངས་རྒྱས་ཀྱི་ཆོས་ཀྱི་མཆོག་སྟོབས་སོགས་སྐྱེ་བོའི་ཆ་ཤས་སེམས་ཅན་རྣམས་ལའང་ཡོད་པས་ན་འདི་ཙམ་དག་གི་ཆ་བསྟུན་ནས་སེམས་ཅན་མཆོད་བྱ་རིགས་པར་འགྱུར་རོ། །ཞེས་སྔར་བསྟན་ཏོ། །གཉིས་པ་ལ་ལྔ་ལས། དང་པོ་སྟོན་པ་ལ་དྲིན་ལན་ལོན་པར་འགྱུར་བ་ནི། མཆོད་བྱར་རིགས་པར་མ་ཟད་གཞན་ཡང་གཡོ་མེད་པ་བཅོས་མ་མ་ཡིན་པའི་གཉེན་བཤེས་མཆོག་ཏུ་གྱུར་ཅིང་། ཕན་པ་དཔག་ཏུ་མེད་པ་མཛད་པའི་རྒྱལ་བ་རྒྱལ་སྲས་རྣམས་ལ་ཕན་ལན་ལྡོན་པ་ན་སེམས་ཅན་མགུ་བྱ་མ་གཏོགས་པར་གཞན་གང་ཞིག་གིས་ལན་ལོན་པར་འགྱུར་ཏེ་མི་འགྱུར་བས་དེ་ཁོ་ན་ལན་ལྡོན་པའི་མཆོག་ཀྱང་ཡིན་ནོ། །དེས་ན་གང་གི་ཕྱིར་ན་སེམས་ཅན་ལ་ཕན་བདེ་བསྒྲུབ་པའི་ཕྱིར་རྒྱལ་བ་རྒྱལ་སྲས་གང་གཞན་དོན་དུ་དབུ་དང་ཕྱག་ཞབས་ལ་སོགས་སྐུའང་གཏོང་ཞིང་། སྡུག་བསྔལ་བ་མཐོང་ནས་དེའི་དོན་དུ་མནར་མེད་པར་འཇུག་པ་དག་ལ་སེམས་ཅན་དེ་ལ་ཕན་བཏགས་པས་དེ་ལ་དྲིན་བཏགས་པས་དེ་ལ་དྲིན་ལན་ལོན་ཞིང་ཕན་བཏགས་པར་འགྱུར་བས་ན་དེ་བས་སེམས་ཅན་འདི་དག་རང་ལ་གནོད་པ་ཆེན་པོ་བྱེད་ན་ཡང་རྣམ་པ་ཐམས་ཅད་དུ་སྒོ་གསུམ་གྱིས་བཟང་དགུ་ཞིག་ཏུ་སྟེ་ཕན་བདེ་འབའ་ཞིག་སྤྱད་ཅིང་བསྒྲུབ་པར་བྱའོ། །གཉིས་པ་དེ་བསྒྲུབ་པ་ནི། གནས་སྐབས་རེ་ཞིག་བདག་ནི་རྗེ་བོར་གྱུར་པའི་རྒྱལ་བ་ཉིད་ཀྱང་ནི་སེམས་ཅན་གང་གི་ཕྱིར་དུ་རང་གི་སྐུ་ལའང་མི་གཟིགས་པར་ཏེ་ཞེན་པ་མེད་པར་རྩྭ་བཞིན་དུ་འདོར་བའི་ཡུལ་དེ་དག་ལ་རྨོངས་པ་བདག་གིས་ཇི་ལྟར་ན་ང་རྒྱལ་བྱ་ཞིང་བྲན་གྱི་དངོས་པོ་མི་བྱ་སྟེ་འདུད་ཅིང་བྲན་དུ་བྱས་ནས་མགུ་བར་བྱའོ། །གསུམ་པ་ཕན་གནོད་ལ་སྤང་བླང་བྱ་དགོས་པའི་རྒྱུ་མཚན་ནི། བུ་སྡུག་པ་ལྟ་བུའི་སེམས་ཅན་གང་དག་བདེ་བས་ཕ་ལྟ་བུའི་ཐུབ་དབང་རྣམས་དགྱེས་པར་འགྱུར་ཞིང་སེམས་ཅན་གང་ལ་གནོད་པ་བྱས་ཏེ་སྡུག་བསྔལ་ན་མི་དགྱེས་པ་འབྱུང་བར་འགྱུར་བ་དང་དེ་དག་དགའ་བར་བྱས་པ་ལས་ཐུབ་དབང་ཀུན་དགྱེས་ཤིང་དེ་ལ་གནོད་པ་བྱས་ན་ཐུབ་པ་ལ་གནོད་པ་བྱས་པར་འགྱུར་བའི་ཕྱིར་ཏེ། དཔེ་ཇི་ལྟར་ལུས་ལ་ཡན་ལག་ཀུན་ནས་མེ་འབར་བ་ན་འདོད་པའི་ཡོན་ཏན་ཀུན་གྱིས་ཡིད་བདེ་བར་མི་འགྱུར་ཞིང་ལུས་ལའང་བདེ་བ་མེད་པ་དེ་བཞིན་དུ་སེམས་ཅན་ལ་གནོད་པར་བྱས་ཏེ་སྡུག་བསྔལ་བར་བྱས་ན་ཡང་ཐུགས་རྗེ་ཆེ་རྣམས་དགྱེས་པའི་ཐབས་མེད་དོ། །དེ་ལྟར་ན་ཆགས་སྡང་ཡོད་དམ་སྙམ་ན། དེ་མེད་ཀྱང་སྨོན་ལམ་གྱི་མཐུས་རྒྱལ་བ་ལ་དེ་ལྟ་བུའི་རྣམ་པ་འབྱུང་ཞིང་རྒྱལ་སྲས་ལ་དངོས་སུ་འབྱུང་ཞེས་བི་བྷཱུ་ཏས་སོ། །བཞི་པ་མ་གུས་པའི་ཉེས་པ་བཤགས་པ་ནི། དེ་བས་ན་བདག་མི་ཤེས་པའི་དབང་གིས་འགྲོ་བ་ལ་གནོད་པ་བྱས་པས་ཐུགས་རྗེ་ཆེ་ཀུན་མ་དགྱེས་གྱུར་པ་གང་ཡིན་པའི་སྡིག་པ་དེ་དེ་རིང་སྐྱོབ་པ་རྣམས་ཀྱི་སྤྱན་སྔར་སོ་སོར་བཤག་པར་བགྱི་ཞིང་སླན་ཆད་ཤེས་བཞིན་དུ་མི་བགྱི་ཡིས་ཐུགས་དང་འགལ་བ་བྱས་པས་མི་དགྱེས་གང་ལགས་དེ་ཐུབ་པས་ཐུགས་བརྩེ་བས་བཟོད་པ་མཛད་དུ་གསོལ་ལོ། །ལྔ་པ་བཤགས་ནས་ཇི་ལྟར་བསྒྲུབ་པ་ནི། བཤགས་ནས་སླད་ཆད་དེ་བཞིན་གཤེགས་པ་རྣམས་བཞེད་པ་བསྒྲུབ་པས་ན་ཉེས་པར་བགྱི་བའི་སླད་དུ་དེང་ནས་ངེས་པར་བཟུང་སྟེ་སྒོ་གསུམ་གྱིས་འཇིག་རྟེན་པ་ཐམས་ཅད་ཀྱི་བྲན་དུ་མཆིའོ། །དེས་ན་འགྲོ་བ་མང་པོའི་རྡོག་པས་བདག་གི་སྤྱི་བོར་འཚོག་ཅིང་བརྡུང་ངམ་འགུམ་པ་སྟེ་སྲོག་གཅོད་ཀྱང་མི་བདོ་བར་དགའ་ཞིང་གུས་པས་དང་དུ་ལེན་པས་འཇིག་རྟེན་གྱི་མགོན་པོ་སངས་རྒྱས་སྲས་བཅས་རྣམས་ཐུགས་དགྱེས་པར་མཛོད་ཅིག གཞན་ཡང་འགྲོ་བ་འདི་ཀུན་ཐུགས་རྗེའི་བདག་ཉིད་ཅན་དེས་ཆོས་ཉིད་མཉམ་པ་ཉིད་གཟིགས་པའི་ཕྱིར་བདག་ཉིད་གཅིག་ཏུ་མཛད་པའམ། ཡང་ན་བདག་གཞན་བརྗེ་བའི་སེམས་ཀྱིས་བདག་ཏུ་ཞལ་གྱིས་བཞེས་པར་མཛད་པ་འདི་ལ་ཐེ་ཚོམ་མེད་དེ། གཞན་དུ་སངས་རྒྱས་སུ་མི་རིགས་པའི་ཕྱིར་རོ། །དེས་ན་སེམས་ཅན་གྱི་ངོ་བོར་མཐོང་བ་འདི་དག་ཉིད་ལ་བདག་ཉིད་རྨོངས་པས་ཅིའི་ཕྱིར་གུས་པར་མི་བྱེད་དེ་གུས་པར་རིགས་ཏེ་མགོན་པོ་སངས་རྒྱས་དེའི་བདག་ཉིད་ཡིན་པའི་ཕྱིར་རོ། །གཉིས་པ་ཕན་ཡོན་ལ་བཞི་ལས་དང་པོ་མདོར་བསྟན་པ་ནི། སྔར་བཤད་པའི་རིགས་པས་སེམས་ཅན་མགུ་བར་བྱེད་པ་འདི་ཉིད་དེ་བཞིན་གཤེགས་པ་རྣམས་མཉེས་པར་བྱེད་པའི་རྒྱུ་ཡང་ཡིན་ལ་རང་དོན་དུ་ཚོགས་ཡང་དག་པར་བསྒྲུབ་པའི་རྒྱུའང་འདི་ཉིད་ཡིན་ནོ། །སེམས་ཅན་མགུ་བའི་རྣམ་སྨིན་བདེ་བ་མྱོང་བས་སོ། །འཇིག་རྟེན་གྱི་སྡུག་བསྔལ་སེལ་བའང་འདི་ཉིད་དེ་གནོད་པ་བཟོད་པས་མོས་ནས་ལམ་ལ་སྦྱོར་བས་སོ། །དེ་ལྟ་བས་ན་བདག་གིས་དུས་རྟག་ཏུ་བརྩོན་པས་འདི་ཉིད་བྱ་བར་རིགས་སོ། །གཉིས་པ་ཆེ་བ་དཔེས་བཤད་པ་ནི། དཔེར་ན་རྒྱལ་པོའི་མི་འགའ་ཞིག་གཅིག་པུས་སྐྱེ་བོ་གྲོང་དང་གྲོང་རྡལ་ལ་གནས་པ་མང་པོ་ལ་གནོད་པ་བྱེད་ཀྱང་སྐྱེ་བོ་མིག་རྒྱང་རིང་པོ་ཕྱི་རྗེས་སུ་བལྟ་བ་སླར་རྒྱལ་པོའི་གནོད་པས་འཇིགས་པ་མང་པོ་དག་ཕར་ལ་གཞོམ་པར་ནུས་ཀྱང་ཕྱིར་གནོད་པ་མི་བྱེད་ཅིང་སེམས་བསྐུམ་ནས་གནས་པ་ཉིད་དེ། འདི་ལྟར་དེ་གཅིག་པུ་གྲོགས་མེད་པ་མ་ཡིན་གྱི་རྒྱལ་པོའི་མཐུ་སྟོབས་ཀྱང་དེའི་དཔུང་ཡིན་པས་སོ། །དེ་བཞིན་དུ་གནོད་བྱེད་ཉམས་ཏེ་ནུས་པ་ཆུང་བ་འགའ་ཡང་ཁྱད་དུ་གསོད་པར་མི་བྱ་བར་མགུ་བར་བྱ་དགོས་ཏེ་འདི་ལྟར་དམྱལ་བའི་སྲུང་མ་དང་ཐུགས་རྗེ་ལྡན་རྣམས་དེ་ཡི་དཔུང་ཡིན་པས་ཇི་ལྟར་དམངས་ཀྱིས་རྒྱལ་པོ་གཏུམ་པོ་མགུ་བར་བྱེད་པ་བཞིན་དུ་སེམས་ཅན་རྣམས་ནི་མགུ་བར་བྱའོ། །གསུམ་པ་དཔེ་གཞན་དང་མི་མཚུངས་པའི་ཁྱད་པར་ནི། སྔར་གྱི་དཔེ་དེ་དག་ཀྱང་འཇིག་རྟེན་ལ་གྲགས་པས་མཚུངས་པའི་དཔེར་བྱས་ཀྱི་དེ་དག་ལ་ཕན་གནོད་བྱས་པའི་འབྲས་བུ་མི་འདྲ་སྟེ། འདི་ལྟར་རྒྱལ་པོ་ལྟ་ཞིག་ཁྲོས་ན་ཡང་ནོར་དང་སྲོག་འཕྲོག་པར་ནུས་ཀྱི་སེམས་ཅན་མི་མགུ་བར་བྱས་པ་ཡིས་ཕྱིས་མྱོང་བར་འགྱུར་བ་གང་ཡིན་པའི་དམྱལ་བའི་གནོད་པ་རྒྱལ་པོ་དེས་བྱེད་དམ་སྟེ་བྱེད་མི་ནུས་སོ། །ཡང་རྒྱལ་པོ་ལྟ་ཞིག་མགུ་ན་ཡང་ནོར་དང་གོ་འཕང་སོགས་འཇིག་རྟེན་པའི་ཕུན་ཚོགས་སྦྱིན་ནུས་ཀྱི་སེམས་ཅན་མགུ་བར་བྱས་པ་ཡིས་ཐོབ་པར་འགྱུར་བ་གང་ཡིན་པའི་སངས་རྒྱས་ཀྱི་གོ་འཕང་ཉིད་སྦྱིན་མི་སྲིད་དོ། །བཞི་པ་དོན་བསྡུ་བ་ནི། སེམས་ཅན་མགུ་བ་ལས་བྱུང་བའི་བཟོད་པའི་འབྲས་བུ་མ་འོངས་པ་ན་སངས་རྒྱས་འགྲུབ་པ་ལྟ་ཞོག་ཚེ་འདི་ཉིད་ལའང་དཔལ་དང་འབྱོར་པ་ཆེ་བ་དང་གྲགས་པ་དང་དགྲ་མེད་པས་སྐྱིད་པར་འགྱུར་བའང་ཅིས་མ་མཐོང་སྟེ་མཐོང་ངོ་། །སྤྱིའི་དོན་གསུམ་པ་བསྒོམ་པའི་ཕན་ཡོན་ནི། འདི་ལྟར་འཁོར་བར་འཁོར་བའི་ཚེ་རབས་གཞན་དུ་བཟོད་པའི་མཐུ་ལས་གཟུགས་མཛེས་པ་དང་། སོགས་པས་ཡན་ལག་ཉིང་ལག་ཚང་པ་སོགས་དང་། ནད་མེད་པ་དང་གྲགས་པ་ཆེན་པོ་འབྱུང་བ་ཡི་བདེ་བས་ཤིན་ཏུ་ཡུན་རིང་འཚོ་བ་དང་། འཁོར་ལོས་སྒྱུར་བའི་རྒྱལ་སྲིད་ཀྱི་དཔལ་ཉམས་སུ་མྱོང་བའི་བདེ་བ་རྒྱས་པ་སྟེ་རྒྱ་ཆེན་པོ་འཐོབ་པར་འགྱུར་རོ། །ལེའུ་དྲུག་པའི་རྣམ་པར་བཤད་པའོ།། ༈ །དེ་ལྟར་མི་མཐུན་པའི་ཕྱོགས་བཀག་པའི་སྒོ་ནས་བཟོད་པ་བསྟན་ནས། བཟོད་པ་དང་ལྡན་ན་བརྩོན་འགྲུས་རྩོམ་པར་འགྱུར་བས། བཞི་པ་བརྩོན་འགྲུས་ཀྱི་ཕར་ཕྱིན་ལ་གཉིས་ཏེ། མཚམས་སྦྱར་ཏེ་ངོ་བོ་བསྟན། རང་བཞིན་རྒྱས་པར་བཤད་པའོ། །དང་པོ་ནི། གོང་དུ་བཤད་པའི་ཚུལ་དེ་ལྟར་གོམས་པར་བྱས་པས་བཟོད་པ་དང་ལྡན་པས་བརྩོན་འགྲུས་བརྩམ་པར་བྱ་སྟེ། གཞན་དུ་ན་སྡུག་བསྔལ་བཟོད་པར་མི་ནུས་པས་བརྩོན་འགྲུས་ཞན་པར་འགྱུར་བའི་ཕྱིར་རོ། །ཅིའི་ཕྱིར་བརྩམ་ཞེ་ན། འདི་ལྟར་བརྩོན་འགྲུས་ནི་བྱང་ཆུབ་ཀྱི་རྒྱུ་ཡིན་ཏེ། དེ་ལ་བྱང་ཆུབ་སྟེ་སངས་རྒྱས་ཐོབ་པ་གནས་ཤིང་རག་ལས་པའི་ཕྱིར་ཏེ། དཔེར་ན་རླུང་མེད་ན་གཡོ་བ་མེད་པ་བཞིན་བསོད་ནམས་དང་དེས་མཚོན་ནས་ཡེ་ཤེས་ཀྱི་ཚོགས་བརྩོན་འགྲུས་མེད་ན་མི་འབྱུང་བས་སོ། །དེ་ལྟ་ན་བརྩོན་འགྲུས་གང་ཞེ་ན། སྦྱིན་སོགས་དགེ་བའི་ལས་ལ་སེམས་སྤྲོ་བའོ། །མི་དགེ་བ་ལ་སྤྲོ་བ་ནི་ལེ་ལོ་ཉིད་དོ། །གཉིས་པ་ལ་མི་མཐུན་ཕྱོགས་སྤང་བ་དང་། སྒྱིད་ལུག་སོགས་སྤངས་ཏེ་བརྩོན་འགྲུས་སྤེལ་བ་གཉིས་ཀྱི། དང་པོ་ལ་གཉིས་ཀྱི་དང་པོ་མདོར་བསྟན་པ་ནི། བརྩོན་འགྲུས་རྩོམ་པ་ལ་དེའི་མི་མཐུན་པའི་ཕྱོགས་སྤང་དགོས་པས་མི་མཐུན་ཕྱོགས་བཤད་པར་བྱ་སྟེ། དེའང་ལུས་སེམས་དགེ་བའི་ཕྱོགས་ལ་ལས་སུ་མི་རུང་བའི་ལེ་ལོ་དང་། རྒོད་པ་དང་། སྒེག་པ་སོགས་སྨད་པར་བྱ་བའི་བྱ་བ་ངན་ལ་ཞེན་པ་དང་། དཀའ་བའི་ལས་ལ་སེམས་ལྡོག་པའི་སྒྱིད་ལུག་པ་དང་། སྒྱིད་ལུག་པ་དེས་བདག་ལ་ཚོད་ཡོད་བྱེད་ཅིང་སྨོད་པ་བདག་ཉིད་ལ་བརྙས་པའོ། །གཉིས་པ་རྒྱས་བཤད་ལ་བཞི་སྟེ། ལེ་ལོ། སྙོམས་ལས། གཉིད། བྱ་བ་ངན་ཞེན་སྤང་བའོ། །དང་པོ་ལ་གཉིས་ཀྱི་དང་པོ་ལེ་ལོའི་རྒྱུ་ངོས་བཟུང་བ་ནི། ལེ་ལོ་དེ་རྒྱུ་གང་ལས་སྐྱེ་ཞེ་ན། དགེ་བ་བྱེད་པར་མི་རྩོལ་བ་དང་། དེ་ལས་བདེ་བའི་རོ་མྱང་ཞིང་ཉམས་སུ་ལེན་པ་དང་། དེ་ལས་གཉིད་ཀྱིས་ནོན་པ་དང་བློ་རྟེན་སོགས་ལ་རྟེན་པར་འདོད་པའི་སྲིད་པ་ཡིས་འཁོར་བའི་སྡུག་བསྔལ་ལས་མི་སྐྱོ་བར་འགྱུར་ལ། དེ་ལས་ལེ་ལོ་ཉེ་བར་སྐྱེ་བར་འགྱུར་རོ། །གཉིས་པ་དེ་སྤོང་བའི་ཐབས་ལ་གཉིས་ལས། དང་པོ་ངེས་པར་འཆི་བ་བསམས་ཏེ་བཟློག་པ་ནི། ཉོན་མོངས་པ་སེམས་ཅན་ཉ་ལྟ་བུ་གསོད་པར་བྱེད་པའི་རྒྱ་བས་ཤོར་བ་སྟེ་བཟུང་ནས་ནི་རིགས་མཐུན་པར་སྐྱེ་བའི་རྒྱར་ནི་ཆུད་གྱུར་ནས་འཆི་བདག་ཁར་ནི་སོང་གྱུར་པ་ཅི་སྟེ་ད་དུང་ཁྱོད་ཀྱིས་མི་ཤེས་སམ། གཞན་ཡང་གང་དང་ལྷན་ཅིག་ཏུ་བྱིས་སོགས་ཀྱི་གནས་སྐབས་ན་རྩེ་ཞིང་རོལ་བའི་རང་གི་སྡེ་རིས་རྣམས་འཆི་བདག་གིས་རིམ་གྱིས་གསོད་པ་ཡང་ཁྱོད་ཀྱིས་ད་དུང་མཐོང་བར་མ་གྱུར་ཏམ། འོན་ཀྱང་དེ་ལྟར་མཐོང་བཞིན་དུ་ཡང་གཉིད་ལ་བརྟེན་ཞིང་དགེ་བ་མི་བྱེད་པ་གང་ཡིན་པ་ནི་དཔེར་ན་གདོལ་པས་ངེས་པར་གསོད་པའི་མ་ཧེ་རང་སྡེ་བསད་ཀྱང་གཏི་མུག་གིས་མ་རིག་པ་བཞིན་ནོ། །འོན་ཏེ་ངེས་པར་འཆི་ཡང་ཅུང་ཟད་ཅིག་གནས་པས་དེའི་བར་དུ་བདེ་བའི་རོ་མྱང་ཞེ་ན། དཔེར་ན་ངེས་པར་གསོད་པའི་སྐྱེས་བུ་གསད་པར་ཁྲིད་པ་བཞིན་དུ་འབྲོས་པའི་ལམ་ནི་ཀུན་ནས་བཀག་ནས་སུ་གཤེད་མ་དང་འདྲ་བའི་འཆི་བདག་གིས་ནི་བལྟས་ནས་ཁྱོད་གར་ཡང་ཐར་བར་མ་མཐོང་བཞིན་ནུ་ཇི་ལྟར་ཁྱོད་ནི་ཟ་བ་ལ་དགའ་ཞིང་ཇི་ལྟར་གཉིད་ལོག་པའི་བདེ་བ་ལ་ཇི་ལྟར་དགའ་བས་སྲེད་པ་རིགས་ཏེ་མི་རིགས་སོ། །གཉིས་པ་མྱུར་དུ་འཆི་བ་བསམས་ཏེ་བཟློག་པ་ནི། འོན་ཏེ་འཆི་བ་ལ་ཤིན་ཏུ་ཉེ་བ་ན་ལེ་ལོ་སྤོང་གི་ད་ལྟ་མི་སྤོང་ཞེ་ན། ད་ལྟ་ལེ་ལོ་མི་སྤོང་ན་དུས་ཇི་སྲིད་གཅིག་ཏུ་ནི་འཆི་བའི་དོན་དུ་ན་རྒ་ལ་སོགས་པ་བསགས་ཤིང་ཚོགས་པར་བྱས་ཏེ་གྲབས་སུ་ཆུད་པའི་ལུས་ཅན་རྣམས་མྱུར་བ་ཉིད་དུ་འཆི་འགྱུར་བས་འཆི་བདག་གི་ཁར་སོན་པ་དེའི་ཚེ་ལེ་ལོ་སྤངས་ཀྱང་ནི་དུས་མ་ཡིན་པར་ཅི་ཞིག་བྱ་སྟེ་དགོས་པ་མེད་དོ། །དུས་མ་ཡིན་པའི་རྒྱུ་མཚན་ཡང་བྱ་བ་འདི་ནི་སྔར་མ་བྱས་ཀྱང་ཕྱིས་བྱའོ་ཞེས་བརྩམས་པ་དང་། བྱ་བ་འདི་ཕྱེད་ཙམ་བྱས་ནས་མཐར་མ་ཕྱིན་པར་གནས་པ་ལ་བློ་བུར་དུ་འཆི་བདག་འོངས་ནས་ནི་གསོད་པ་ན་ཀྱི་ཧུད་བདག་བཅོམ་ཞེས་འགྱོད་པ་དང་བཅས་པའི་མྱ་ངན་སེམས་པར་འགྱུར་བ་ན་ཁྱོད་ཅི་ཞིག་བྱེད། གཞན་ཡང་སྡུག་པ་དང་བྲལ་བས་སེམས་ཡོངས་སུ་གདུངས་པའི་མྱ་ངན་རྒྱུན་མི་འཆད་པའི་ཤུགས་ཀྱིས་སྐྲངས་པ་ཡི་མིག་ཟངས་ཀྱི་མདོག་ལྟར་དམར་པོར་གྱུར་པའི་གདོང་པ་ལ་མཆི་མ་རླན་དང་བཅས་པ་འཛག་པའི་ཉེ་དུ་རྣམས་གསོན་པའི་རེ་ཐག་ཆད་པ་དང་ལས་ཀྱི་སྟོབས་ཀྱིས་སྣང་བའི་གཤིན་རྗེའི་ཕོ་ཉ་ཁྲོ་གཉེར་དང་བཅས་པའི་བཞིན་ལ་བལྟ་ཞིང་། སྔར་རང་གིས་བྱས་པའི་སྡིག་པ་དྲན་པས་བགྲོད་པའི་མྱ་ངན་གྱིས་གདུངས་པ་དང་། དམྱལ་བ་པའི་སེམས་ཅན་སྡུག་བསྔལ་མི་བཟད་པས་གདུངས་པས་སྐྲག་ནས་འོ་དོད་འབོད་པའི་སྒྲ་ནི། ལས་ལས་སྐྱེས་པའི་རྣ་བས་ཐོས་པ་ཡིས་བདག་ཀྱང་གནས་སྐབས་འདི་འདྲར་འགྱུར་སྙམ་དུ་ཤིན་ཏུ་སྐྲག་པ་ལས་བྱུང་བའི་མི་གཙང་བས་ལུས་ལ་གོས་ཤིང་འཆི་ལྟས་ཀྱིས་སྒོ་གསུམ་གྱི་འཇུག་བ་རང་དབང་མེད་པར་བྱས་པས་མྱོས་པར་གྱུར་པའི་ཚེ་ཅི་ཞིག་བྱ་སྟེ་བྱ་བ་གང་ཡང་བྱེད་མི་ནུས་སོ། །དེ་ལྟར་རྟོགས་པར་བྱ་ཞིང་གཞན་ཡང་འཆི་བར་འགྱུར་བ་ཁྱོད་ནི་དཔེར་ན་ཉ་གསོན་པོ་ཆུས་གང་བའི་བུམ་པ་ལ་སོགས་པར་བཞག་ནས་བཟའ་བའི་དོན་དུ་ནམ་དགོས་པའི་ཚེ་གསོད་པ་རེ་ཞིག་གསོན་པ་ཆུ་ནང་དུ་འགྲེ་བ་ལྟ་བུའི་ཤེས་བཞིན་དང་ལྡན་ཞིང་ཅུང་ཟད་གསོན་པའི་ཚེ་འདིར་ཡང་བདག་དེ་རིང་ངམ་སང་ངེས་པར་འཆིའོ་ཞེས་བསམས་ནས་འཇིགས་པ་ཆེན་པོ་དང་ལྡན་པའི་སྒོ་ནས་གནས་པར་གྱུར་པར་རིགས་ན་སྡིག་པ་བྱས་པ་ཁྱེད་དམྱལ་བར་མི་བཟོད་པའི་སྡུག་བསྔལ་བཟོད་དཀའ་བ་རྣམས་ལ་ནི་འཇིགས་པར་རིགས་པ་ལྟ་སྨོས་ཅི་དགོས་ཏེ་རིགས་པས་ད་ལྟ་ནད་མེད་པའི་དུས་སུ་བརྩོན་པས་དགེ་བ་བསྒྲུབ་པར་རིགས་སོ། །གཉིས་པ་སྙོམས་ལས་སྤང་བ་ནི། ཤིན་ཏུ་འཇམ་ཞིང་བཟོད་པར་མི་ནུས་པའི་གཞོན་ཤ་ཅན་ལ་ཆུ་ཚན་གྱིས་ནི་རེག་པ་ན་ལུས་ཤིན་ཏུ་སྙི་བས་རབ་ཏུ་ཚ་བར་འགྱུར་བའི་དམྱལ་བར་སྐྱེ་བའི་ནི་ལས་བྱས་ནས་ད་ལྟ་ཅིའི་ཕྱིར་དེ་ལྟར་རང་ཉིད་བདེ་བར་གནས་པ་མི་རིགས་སོ། །གཞན་ཡང་བདེ་བ་བསྐྱེད་པའི་རྒྱུ་དགེ་བ་ལ་བརྩོན་པ་མེད་བཞིན་དུ་འབྲས་བུ་བདེ་བ་འདོད་པ་དང་། རང་ལ་སྡུག་བསྔལ་མི་བཟོད་པའི་བཟེ་རེ་ཅན་ཡིན་ལ་གཞན་ལ་གནོད་པ་མང་པོ་བྱེད་ཅིང་། འཆི་བདག་གིས་བཟུང་ནས་དབང་བྱེད་བཞིན་པ་དཔེར་ན་ངེས་པའི་འཆི་ལྟས་བྱུང་པའི་ལྷ་དང་འདྲ་བར་ལུས་རྙིངས་པར་གྱུར་ནའང་བདག་མི་འཆི་བར་སེམས་པའི་འཁྲུལ་པ་ཁྱོད་ཀྱེ་མ་ཀྱི་ཧུད་སྡུག་བསྔལ་དག་གིས་བཅོམ་ཞེས་སྙིང་རྗེའི་དབང་གིས་སྐྱོ་བར་གྱུར་པས་བསྟན་བཅོས་མཛད་པས་གསུངས་ཏེ། འདི་རྨོངས་པས་དཀའ་བའི་གནས་སྐབས་སུ་ཞུགས་སོ་སྙམ་དུ་དགོངས་པའོ། །གསུམ་པ་ནི་མི་ཁོམས་པ་སྤངས་པའི་མིའི་ལུས་ཕ་རོལ་མངོན་མཐོའི་གནས་སུ་སྒྲོལ་བའི་གྲུ་རྙེད་པའི་དུས་ན་དེ་ལ་བརྟེན་ནས་བརྩོན་འགྲུས་ཀྱི་ལམ་དུ་ཕྱོགས་ནས་ནི་སྡུག་བསྔལ་གྱི་ཆུ་བོ་ཆེ་ལས་སྒྲོལ་བར་གྱིས་ཤིག ད་ལྟ་མ་བསྒྲལ་ན་ངན་སོང་གི་འགྲོ་བ་ལས་སྒྲོལ་བའི་གྲུ་འདི་ཕྱི་ནས་རྙེད་པར་དཀའ་བས་ཀྱེ་རྨོངས་པའི་དབང་དུ་གྱུར་པ་དག་གྲུ་ཡོད་པའི་དུས་སུ་དེའི་ཚེ་གཉིད་མ་ལོག་པར་དགེ་བ་བྱོས་ཤིག བཞི་པ་ནི། བདེ་འགྲོའི་རྒྱུན་སྐྱེད་པས་དགའ་བའི་རྒྱུ་ནི་མཐའ་ཡས་པའི་དམ་པའི་ཆོས་ཀྱི་བྱ་བ་ལ་དགའ་བའི་མཆོག་བླ་ན་མེད་པ་བརྩོན་འགྲུས་འདི་སྤངས་ནས་ནི་ངན་སོང་གི་སྡུག་བསྔལ་གྱི་རྒྱུའི་ལུས་སེམས་གཡེང་བ་དང་། རྒོད་པ་སྟེ་དགའ་བ་དང་བཅས་པའི་ངག་གི་རྣམ་འགྱུར་དང་། སོགས་པས་གླུ་གར་ལ་སོགས་པ་ལ་ཁྱོད་ཅིའི་ཕྱིར་དགའ་སྟེ་དགའ་བར་མི་རིགས་སོ། །གཉིས་པ་སྒྱིད་ལུག་སོགས་སྤངས་ཏེ་བརྩོན་འགྲུས་སྤེལ་བ་ལ་བསྟན་བཤད་གཉིས་ཀྱི་དང་པོ་ནི། སྦྱིན་སོགས་དཀའ་བའི་ལས་ལ་སྒྱིད་ལུག་པ་མེད་པ་དང་། འོག་ནས་འཆད་པར་འགྱུར་བ་ལྟར་གཉེན་པོའི་དཔུང་གི་ཚོགས་བསྐྱེད་པ་དང་། ལྷུར་བླང་བ་སྟེ་གཉེན་པོ་ལ་གྲིམས་པ་དང་། དགེ་བ་བསྒྲུབ་པ་ལ་འདོད་པ་བཞིན་བདག་ཉིད་དབང་དུ་གྱུར་པར་བྱ་བའམ། ཡང་ན་འདི་རྣམས་དང་ལྷན་ཅིག་པའི་བདག་ཉིད་དབང་དུ་བྱ་བ་དང་། བསམ་ལེར་འཆད་པར་འགྱུར་བ་ལྟར་བདག་དང་གཞན་དུ་མཉམ་པ་དང་། བདག་དང་གཞན་དུ་བརྗེ་བར་གྱིས་ཤིག་ཅེས་པ་སྟེ་འདི་དག་ནི་ལེ་ལོ་སྤང་བ་དང་བརྩོན་འགྲུས་སྤེལ་བ་ལ་མཐུ་དང་ལྡན་པ་ཡིན་ནོ་ཞེས་འགྲེལ་ཆེན་ལས་བཤད་ཅིང་། བི་བྷཱུ་ཏས་ཚིགས་བཅད་གཅིག་པུ་འདི་སློབ་དཔོན་གྱི་མ་ཡིན་གྱི་ཕྱིས་བཅུག་པ་ཡིན་ཞེས་འཆད་དོ། །གཉིས་པ་ལ་བཞི་སྟེ། སྒྱིད་ལུག་སྤང་། དཔུང་ཚོགས་བསྐྱེད། ལྷུར་བླང་། བདག་ཉིད་དབང་དུ་བྱ་བའོ། །དང་པོ་ལ་ལྔའི་དང་པོ་བརྩོན་ན་བྱང་ཆུབ་འཐོབ་པར་བསྟན་པ་ནི། ཉོན་མོངས་པ་བདག་གིས་བྱང་ཆུབ་ག་ལ་ཐོབ་སྟེ། བྱང་ཆུབ་ནི་དབང་པོ་རྣོན་པོས་ཚོགས་བསྐལ་པ་གྲངས་མེད་དུ་བསགས་ཤིང་ཤིན་ཏུ་དཀའ་བའི་སྤྱོད་པས་འཐོབ་པར་བྱ་བ་ཡིན་ལ། བདག་ནི་དེ་ལྟ་མ་ཡིན་ནོ་ཞེས་ཡིད་ལ་བྱེད་པས་སྒྱིད་ལུག་ཅིང་བདག་ལ་བརྙས་པར་ནི་མི་བྱ་སྟེ། དོན་ཆེན་པོ་ལས་ཉམས་པར་འགྱུར་བའི་ཕྱིར་རོ། །དེའི་རྒྱུ་མཚན་ཡང་འདི་ལྟར་དེ་བཞིན་ཉིད་དུ་གཤེགས་པ་ནི་ཡེ་ཤེས་ཕུན་སུམ་ཚོགས་པ་མངའ་བ་བདེན་པ་སྟེ། ལམ་ཕྱིན་ཅི་མ་ལོག་པ་གསུང་བས་འོག་ནས་འབྱུང་བའི་ཚུལ་གྱིས་བདེན་པར་བྱང་ཆུབ་ཀྱི་སྤྱོད་པ་ལ་བརྩོན་ན་བྱང་ཆུབ་ཆེན་པོ་འཐོབ་པ་འདི་གསུངས་པའི་ཕྱིར་རོ། །ཇི་ལྟར་གསུངས་ཤེ་ན་ཤཱཀྱ་ཐུབ། རིན་ཆེན་གཙུག་ཏོར་ཅན། མར་མེ་མཛད་སོགས་སྔོན་སོ་སྐྱེའི་སྐབས་ན་སྦྲང་བུ་ཤ་སྦྲང་བུང་བ་དང་དེ་བཞིན་སྲིན་བུ་ལ་སོགས་པར་གང་སྐྱེས་པར་གྱུར་པ་དེ་རྣམས་ཀྱིས་ཀྱང་བརྩོན་པའི་སྟོབས་ཆེན་པོ་བསྐྱེད་ནས་ཚོགས་བསགས་པ་ན་བྱང་ཆུབ་ཐོབ་པར་དཀའ་བ་བླ་ན་མེད་པ་ཡང་ཐོབ་པ་ཡིན་ནོ། །བདག་ལྟ་བུ་སངས་རྒྱས་ཀྱི་རིགས་ཀྱི་མིར་སྐྱེས་ལ་འདི་ནི་ཕན་པ་དགེ་བ་དང་། འདི་ནི་གནོད་པ་བྱེད་པའི་མི་དགེ་བ་ཡིན་ནོ་ཞེས་ངོ་ཤེས་པས་བདག་གིས་བྱང་ཆུབ་ཀྱི་སྤྱོད་པ་བླང་དོར་གྱི་ཚུལ་སྟོན་པའི་ལམ་ལེན་ཅིང་འཛིན་པ་མ་བཏང་ན་བདག་གིས་བྱང་ཆུབ་ཐོབ་པར་དཀའ་བ་བླ་ན་མེད་པ་ཅིས་མི་འཐོབ་ངེས་པར་འཐོབ་སྟེ་འདི་དག་ཀྱང་ལག་བཟང་གིས་ཞུས་པར། ལག་བཟང་། གཞན་ཡང་བྱང་ཆུབ་སེམས་དཔའ་འདི་ལྟར་ཡང་དག་པར་སློབ་སྟེ། གང་དག་སེང་གེ་དང་སྟག་དང་ལྕེ་སྤྱང་དང་བྱ་རྒོད་དང་ཁྲུང་ཁྲུང་དང་བྱ་རོག་དང་། འུག་པ་དང་སྲིན་བུ་དང་སྦྲང་མ་དང་སྦྲང་བུ་དང་ཤ་སྦྲང་དུ་གྱུར་པ་དེ་དག་གིས་ཀྱང་བྱང་ཆུབ་མངོན་པར་རྫོགས་པར་སངས་རྒྱས་པར་གྱུར་ན་བདག་མིར་གྱུར་བཞིན་དུ་སྲོག་གི་ཕྱིར་ཡང་ཅིའི་ཕྱིར་རྫོགས་པའི་བྱང་ཆུབ་ཐོབ་པར་འགྱུར་བའི་བརྩོན་འགྲུས་ཉམས་པར་བྱ་སྙམ་མོ་ཞེས་སོ། །གཉིས་པ་དེའི་རིགས་པ་བཤད་པ་ནི། འོན་ཏེ་བྱང་ཆུབ་ནི་རྐང་ལག་དང་མགོ་ལ་སོགས་པ་སྦྱིན་པར་བཏང་བ་སོགས་ཀྱིས་བསྒྲུབ་དགོས་པས་བདག་ནི་དཀའ་བའི་ལས་དེ་དག་ལ་འཇིགས་པས་དེ་བསྒྲུབ་པར་མི་སྤྲོའོ་ཞེ་ན། ལྕི་བ་དོན་ཆེན་པོ་དང་ཡང་བ་དོན་ཆུང་ངུ་ལས་མ་དཔྱད་ཅིང་མི་ཤེས་པར་ཆུང་ངུ་ལ་ཆེན་པོ་དང་ཆེན་པོ་ལ་ཆུང་ངུར་རྨོངས་པས་བདག་ནི་དཀའ་བ་དེ་ལ་འཇིགས་པར་ཟད་དོ། །ལྕི་ཡང་ལ་རྨོངས་པའི་རྒྱུ་མཚན་ཡང་བསྐལ་པ་བྱེ་བ་གྲངས་མེད་དུ་འཁོར་བའི་བཙོན་རར་གནས་པ་ན་ལན་གྲངས་དུ་མར་ལས་ཀྱི་དབང་གིས་བདེ་འགྲོར་ཡང་ལུས་དང་ཡན་ལག་དང་ཉིང་ལག་རྣམས་བཅད་པ་དང་། མདུང་སོགས་ཀྱིས་དབུགས་པར་བྱས་པ་དང་། དམྱལ་བར་ཡང་དམྱལ་མེས་བསྲེགས་པ་དང་སོགས་ལེ་འབར་བས་གཤགས་པ་ཉམས་སུ་མྱོང་བར་འགྱུར་གྱི་དེས་ཚོགས་རྫོགས་ནས་བྱང་ཆུབ་ཐོབ་པར་མི་འགྱུར་རོ། །དེ་ལྟར་ན་འཁོར་བའི་སྡུག་བསྔལ་ནི་ཆེ་ཞིང་དོན་མེད་པ་ཡིན་ལ། བདག་གིས་བྱང་ཆུབ་སངས་རྒྱས་བསྒྲུབ་པའི་དཀའ་བ་སྤྱོད་པའི་སྡུག་བསྔལ་འདི་ནི་དེ་ལྟ་མ་ཡིན་པར་ཚོད་ཡོད་པ་ཤིན་ཏུ་ཆུང་བ་ཡིན་ཏེ། དུས་ངེས་ཤིང་སྡུག་བསྔལ་ཆེན་པོ་ཞི་བའི་རྒྱུ་ཡིན་པའི་ཕྱིར་རོ། །དེས་ན་དེ་ནི་དཔེར་ན་ནད་ཀྱི་ཟུག་རྔུ་ཆེན་པོ་ཁོང་ན་ཡོད་པ་རློག་པར་བྱེད་པ་དེའི་གནོད་པ་བསལ་བའི་ཕྱིར་དུ་ལུས་ལ་རྨ་ཆུང་ངུ་བཏོད་ནས་འབྱིན་པའི་སྡུག་བསྔལ་བཞིན་དུ་བཟོད་པར་རིགས་སོ། །དཔེ་གཞན་ཡང་སྨན་པ་ཀུན་ཀྱང་གསོ་དཔྱད་བསྙུང་བ་དང་སྨན་ལ་སོགས་ཀྱིས་ཟས་གཅོད་པའི་མི་བདེ་བ་ཆུང་ངུ་ཡིས་ནད་ཆེན་པོ་མེད་པར་བྱེད་དོ། །གཞན་དུ་ན་དེས་ནད་ཞི་བར་བྱེད་མི་ནུས་པས་སོ། །དེ་བས་ན་རང་གཞན་གྱིས་ཡུན་རིང་པོར་མྱོང་བའི་སྡུག་བསྔལ་མང་པོ་དག་རྩ་བ་ནས་གཞོམ་པའི་ཕྱིར་བྱང་ཆུབ་ཀྱི་ཆེད་ཀྱི་མི་བདེ་བ་ཆུང་ངུ་བཟོད་པར་བྱའོ། །གསོ་དཔྱད་ཕལ་པ་ལག་པ་སོགས་སྦྱིན་པ་བསྟེན་པར་འོས་པ་བརྗོད་མ་ཐག་པ་འདི་འདྲ་བ་ཡང་སྨན་པའི་མཆོག་ནད་ཐམས་ཅད་འཆོས་པར་མཛད་པ་དག་གིས་ལས་དང་པོ་པས་སྤྱོད་དུ་གནང་བར་མ་མཛད་དོ། །འོན་ཀྱང་ཐུགས་རྗེ་ཆེན་པོ་དང་ལྡན་པས་ཆོ་ག་ཤིན་ཏུ་འཇམ་པོ་རིམ་པ་ཇི་ལྟར་བཟོད་པར་ནུས་པའི་སྤྱོད་པ་ཡིས་ཆགས་སོགས་ཡུན་རིང་པོའི་ནད་ཆེན་པོ་དཔག་ཏུ་མེད་པ་ལས་གསོ་བ་སྟེ་གྲོལ་བར་མཛད་དོ། །ཇི་ལྟར་ཆོ་ག་འཇམ་ཞེ་ན། ལས་དང་པོ་པས་སེར་སྣ་སྤང་ཞིང་ཚོགས་སྤེལ་བའི་དོན་དུ་སྔོ་རྔད་ཀྱི་ཚོད་མ་དང་ལ་སོགས་པས་ཕྱེ་ཟན་གྱི་ཆང་བུ་ཙམ་སྦྱིན་ལ་ཐར་པའི་གྲོང་དུ་འདྲེན་པ་སངས་རྒྱས་ཀྱིས་ཐོག་མར་སྦྱོར་བ་མཛད་ཅིང་། དེ་ལྟ་བུའི་སྦྱིན་པ་ཆུང་ངུ་སྟེར་བ་ལ་གོམས་ནས་ཕྱི་ནས་ནི་རིམ་གྱིས་སྦྱིན་པ་ཆེན་པོ་ལའང་གོམས་པ་ཕུལ་དུ་ཕྱིན་པར་གྱུར་པས་རང་གི་ཤ་ཁྲག་ཀྱང་དཀའ་བ་མེད་པར་གཏོང་ནུས་པ་འབྱུང་ངོ་། །རྒྱུ་མཚན་ཅིས་དེ་ལྟར་བྱེད་ཅེ་ན་དུས་གང་གི་ཚེ་གོམས་པ་མཐར་ཡིན་པས་རང་གི་ལུས་ལ་ནི་ཚོད་སོགས་ལྟ་བུར་ཞེན་པ་མེད་པར་གཏོང་བའི་བློ་སྐྱེས་པ་དེའི་ཚེ་རང་གི་ལུས་ཀྱི་ཤ་ཁྲག་ལ་སོགས་གཏོང་བ་དེ་ལ་དཀའ་བ་ཅི་ཞིག་ཡོད་དེ་མེད་པར་གཏོང་ངོ་། །གསུམ་པ་བདེ་བ་ཡིན་པས་སྐྱོ་བ་སྤང་བ་ནི། སེམས་ཅན་གཅིག་གི་ཕྱིར་ཡང་འཁོར་བར་སྡུག་བསྔལ་ཡུན་རིང་པོར་ཉམས་སུ་ལེན་ན་ཇི་ལྟར་ལམ་དཀའ་བ་མ་ཡིན་ཞེ་ན། དེ་ལྟར་སྤྱོད་པའི་བྱང་སེམས་དེ་ལ་ལུས་ལས་བྱུང་པའི་སྡུག་བསྔལ་མེད་དེ། དེའི་རྒྱུ་སྒོ་གསུམ་གྱི་ཁ་ན་མ་ཐོ་བའི་སྡིག་པ་ཐམས་ཅད་སྤང་པའི་ཕྱིར་དང་། ཡང་སེམས་ཀྱི་མི་དགའ་བ་མེད་དེ་མི་དགའ་བའི་རྒྱུ་ལས་འབྲས་བུ་ལ་ཐེ་ཚོམ་ཟ་བ་དང་། གང་ཟག་དང་ཆོས་ཀྱི་བདག་ཏུ་འཛིན་པའི་གཉེན་པོ་ལས་འབྲས་མི་སླུ་བའི་ཆོས་དང་། བདག་མེད་གཉིས་གཏན་ལ་ཕེབས་པས་མཁས་པའི་ཕྱིར་ཁྱབ་པ་ཡོད་དེ། འདི་ལྟར་བདེན་པ་མ་ཡིན་པ་བདག་དང་བདག་གིར་ལོག་པར་རྣམ་པར་རྟོག་པས་དངོས་པོ་ལ་མངོན་པར་ཞེན་པས་སེམས་ལ་གནོད་པས་མི་དགའ་བ་དང་། སྲོག་གཅོད་སོགས་སྒོ་གསུམ་གྱི་སྡིག་པ་ཉེས་སྤྱད་ཀྱིས་ལུས་ལ་གནོད་པའི་སྡུག་བསྔལ་སྐྱེད་པའི་ཕྱིར་རོ། །དེའི་ཕྱིར་སྒོ་གསུམ་གྱི་དགེ་བ་བྱེད་པའི་བསོད་ནམས་ཀྱིས་ནི་ལུས་བདེ་ལ་ཆོས་རྣམ་པར་འབྱེད་པ་ལ་མཁས་པ་ཡིས་ནི་སེམས་དགའ་ཞིང་བདེ་བ་ཡིན་པ་དེས་ན་བྱང་སེམས་གཞན་དོན་དུ་བསྐལ་པ་གྲངས་མེད་པར་འཁོར་བར་གནས་ཀྱང་ནི་གཞན་ལ་སྙིང་རྗེ་ཅན་དག་དཀའ་བ་སྤྱོད་པའི་སྡུག་བསྔལ་གྱིས་ཅི་སྟེ་སྐྱོ་བར་འགྱུར་ཏེ་སྐྱོ་བར་མི་འགྱུར་རོ། །དེས་ན་དཀའ་བ་ལ་འཇིགས་པས་ཕྱིར་ཕྱོགས་པར་མི་བྱའོ། །བཞི་པ་ཉན་ཐོས་རྣམས་ལས་ལམ་མྱུར་བ་ནི། དེ་ལྟ་ན་ཡུན་རིང་པོར་ཚོགས་བསགས་ནས་བྱང་ཆུབ་ཐོབ་པ་བས་དམན་པ་རྣམས་བྱ་སླ་བའི་ཉན་ཐོས་ཀྱི་ཐེག་པ་ལ་འབད་དོ་སྙམ་ན། རྒྱལ་སྲས་འདི་ནི་བྱང་ཆུབ་ཀྱི་སྟོབས་ཀྱིས་སྔོན་གྱི་སྡིག་པ་བྱས་པ་ཡང་དེས་ནི་དུས་མཐའི་མེ་བཞིན་ཞེས་པ་ལྟར་སྐད་ཅིག་གིས་ཟད་པར་བྱེད་ཅིང་། བསོད་ནམས་རྒྱ་མཚོ་ལྟ་བུའི་ཚོགས་ཀྱང་རྒྱུན་མི་འཆད་པར་དུ་མ་ཞིག་ཅེས་པར་སྡུད་པར་བྱེད་པའི་ཕྱིར། ཉན་ཐོས་པས་ཀྱང་ལམ་བགྲོད་པ་ཆེས་མཆོག་ཏུ་མྱུར་བར་བཤད་པས་བྱང་ཆུབ་ཆེན་པོ་ལ་འབད་པར་རིགས་སོ། །ལྔ་པ་སྒྱིད་ལུག་སྤང་སྟེ་བསྟན་པ་ནི། དེ་ལྟ་བས་ན་ཤིན་ཏུ་ཉོན་མོངས་པས་སྐྱོ་བ་དང་། ངལ་ཞིང་དུབ་པའི་སྐྱོན་ཀུན་སེལ་བའི་བྱང་ཆུབ་ཀྱི་སེམས་ཀྱི་ཤིང་རྟ་བཟང་པོ་ཞོན་ནས་བདེ་འགྲོ་ནས་ཕུན་སུམ་ཚོགས་པ་གོང་ནས་གོང་དུ་ལྷག་པར་བརྒྱུད་མར་བདེ་བར་འགྲོ་བ་ལ་རྟོག་དཔྱོད་ཀྱི་སེམས་ཤེས་པ་སུ་ཞིག་སྒྱིད་ལུག་པར་འགྱུར་ཏེ་མི་འགྱུར་རོ། །གཉིས་པ་དཔུང་ཚོགས་བསྐྱེད་པ་ལ་གཉིས་ཏེ། སྤྱིར་མདོར་བསྟན་པ་དང་། བྱེ་བྲག་ཏུ་སོ་སོར་བཤད་པའོ། །དང་པོ་ནི། དགོས་པ་སེམས་ཅན་དང་བདག་གི་མངོན་པར་འདོད་པའི་དོན་སྐྱོན་ཐམས་ཅད་སྤོང་ཞིང་ཡོན་ཏན་མ་ལུས་པ་བསྒྲུབ་པར་བྱ་བའི་དཔུང་གི་ཚོགས་བཞི་འདུས་པའི་བདག་ཉིད་ཀྱི་བརྩོན་འགྲུས་བསྐྱེད་པར་བྱ་སྟེ། ཆོས་བཞི་ནི་དགེ་བ་ལ་འདུན་པ་དང་། ཅི་ལྟར་བརྩམས་པ་བཞིན་མཐར་འབྱིན་པས་དམ་བཅའ་བརྟན་པ་དང་། དམ་པའི་ལས་ལ་དགའ་སྤྲོ་དང་མི་ནུས་པའི་ཚེ་ན་དུས་ཅུང་ཟད་གཅིག་དོར་བ་ཡིན་ནོ། །དཔེར་ན་གླང་པོ་ཆེ་ལ་སོགས་པའི་དཔུང་གི་ཚོགས་ཡན་ལག་བཞི་པ་བཞིན་ནོ། །དེ་ལ་འདུན་པ་བསྐྱེད་པའི་རྒྱུ་ནི་མི་དགེ་བའི་ལས་ལ་སྡུག་བསྔལ་འབྱུང་བས་འཇིག་པ་ཤེས་པ་དང་། དགེ་བའི་ལས་དེའི་ཕན་ཡོན་བདེ་གཤེགས་སུ་སྐྱེས་པ་སོགས་འབྲས་བུ་བཟང་པོ་འབྱིན་པར་ཡང་ཡང་དུ་བསམས་བསྐྱེད་དོ། །དེ་ལྟར་བསྟན་པའི་ཚུལ་གྱིས་འདུན་པ་དང་། ང་རྒྱལ་ཏེ་བསྟེན་སེམས་མཐོན་པོ་སྔར་གྱིས་བསྟན་པ་དང་། དགའ་བ་དང་དོར་བ་དང་དགེ་བ་ལ་འབད་ཅིང་ལྷུར་ལེན་པ་དང་། རང་ཉིད་ལ་དབང་བསྐུར་བ་སྟེ་འདི་རྣམས་ཀྱི་སྟོབས་ཀྱིས་ནི་བརྩོན་འགྲུས་ཀྱི་མི་མཐུན་པའི་ཕྱོགས་ལེ་ལོ་ལ་སོགས་པ་སྤངས་ཏེ་བརྩོན་འགྲུས་སྤེལ་བའི་ཕྱིར་འབད་ཅིང་བརྩོན་འགྲུས་བརྩམ་པར་བྱའོ། །གཉིས་པ་ལ་འདུན་པ། བརྟན་པ། དགའ་བ། དོར་བའི་དཔུང་བསྐྱེད་པ་བཞི་ལས་དང་པོ་ལ་ལྔའི། དང་པོ་སྐྱོན་ཡོན་སྤོང་ལེན་གྱི་བྱ་བ་མ་བྱས་པས་འགྱོད་པ་བསྐྱེད་པ་ནི། བདག་དང་སེམས་ཅན་གཞན་གྱི་ཉེས་པ་ལུས་སེམས་ལ་བརྟེན་པ་ནི་དཔག་ཏུ་མེད་པ་བདག་གིས་གཞོམ་ཞིང་སྤང་བར་བྱ་སྟེ་དེའི་ནང་གི་གང་དུ་ཉེས་པ་རེ་རེ་ཡང་བསྐལ་པ་རྒྱ་མཚོ་སྟེ་མཐའ་ཡས་པས་ཟད་ཅིང་སྤོང་བར་གྱུར་པའི་ཉེས་པ་དེ་དག་ཟད་ཅིང་སྤང་བར་གྱུར་པའི་ཉེས་པ་དག་པ་སྟེ་སྤོང་བའི་བརྩོན་འགྲུས་རྩོམ་པ་དེ་ཡི་ནི་ཆ་ཤས་ཅུང་ཟད་ཙམ་ཡང་བདག་ལ་མི་མཐོང་ན་སྡུག་བསྔལ་དཔག་ཏུ་མེད་པའི་སྣོད་དུ་གྱུར་པས་བདག་ཀོ་རྒྱུ་མཚན་ཅི་སྟེ་སྙིང་མ་གས་པ་མ་རལ་ཏེ་འདྲལ་བསམ་པར་བྱ་ཞིང་། བདག་དང་གཞན་གྱི་ཡོན་ཏན་ནི་མང་པོ་དག་གིས་བསྒྲུབ་པར་བྱ་དགོས་ཏེ། དེ་ལ་ཡོན་ཏན་རེ་རེ་ཡང་བསྐལ་པ་རྒྱ་མཚོ་ལྟ་བུ་མང་པོས་གོམས་པར་འགྱུར་བར་བྱ་དགོས་ན་བདག་གིས་ནི་ཡོན་ཏན་ཆ་ཤས་ལ་ཡང་གོམས་པས་དུས་ནམ་དུ་ཡང་སྐྱེས་པར་མ་གྱུར་ན། རྒྱ་མཚོ་ཆེར་གཡེངས་ཞེས་པའི་ཚུལ་ལྟར་དཀའ་བ་མང་པོས་ཅི་ཞིག་ལྟར་བདག་གིས་རྙེད་པའི་མིའི་སྐྱེ་བ་ནི་བདག་གི་དོན་ཏེ་འབྲས་བུ་མེད་པར་ཟད་པར་བྱས་པ་ངོ་མཚར་ཞིང་། སླན་ཆད་ངན་སོང་དུ་ལྷུང་བ་ལས་རྟེན་གཞན་མེད་དོ་སྙམ་དུ་བསམས་ནས་སྐྱོ་བར་བྱས་ཏེ་འདུན་པ་བསྐྱེད་དོ། །གཉིས་པ་བྱས་འོས་གཞན་ཡང་མ་བྱས་པས་འགྱོད་པ་བསྐྱེད་པ་ནི། བདག་གིས་བཅོམ་ལྡན་འདས་ལ་བསྙེན་བཀུར་ལ་སོགས་པས་མ་མཆོད་ཅིང་། དེ་མཆོད་པ་ཉིད་ཤིན་ཏུ་དགའ་བ་དང་ལྡན་པས་དགའ་སྟོན་ཆེན་པོ་ཡིན་པ་ལས་དེས་མ་མཆོད་པས་དེ་མཆོད་པ་ལས་བྱུང་བའི་ཡིད་བདེ་བ་མ་ཐོབ་སྟེ་མ་མྱོང་ངོ་། །བསྟན་པ་ལ་བྱ་བ་སྐུ་གཟུགས་དང་། མཆོད་རྟེན་དང་། དམ་ཆོས་ལ་སོགས་པ་ལ་ལྷ་ཁང་དང་། ཀུན་དགའ་ར་བ་ལ་སོགས་དབུལ་བར་བྱ་བའི་དངོས་པོས་མཆོད་པ་ཡང་མ་བྱས་པ་དང་། ནོར་ཞན་པས་དབུལ་པོའི་འདོད་པའི་བསམ་པ་ཉེར་མཁོའི་ཡོ་བྱད་ཀྱིས་རྫོགས་པར་མ་བྱས་ཤིང་། འཆི་བ་ལ་སོགས་པའི་འཇིགས་པས་ཉེན་པ་ལ་མི་འཇིགས་པ་མ་བྱིན་པ་དང་ལུས་སེམས་སྡུག་བསྔལ་གྱི་ཉམ་ཐག་རྣམས་ལ་སྡུག་བསྔལ་དེ་བསལ་ནས་བདེ་བར་མ་བྱས་པས་སྐྱེས་བུ་དམ་པའི་བྱ་བ་ཐམས་ཅད་དང་བྲལ་ན་བདག་ནི་མའི་མངལ་གྱི་ནང་དུ་གནས་པ་དང་དེ་ནས་ཕྱིར་འབྱུང་བའི་ཟུག་རྔུ་དང་སྡུག་བསྔལ་འབའ་ཞིག་བསྐྱེད་པར་འདུན་པ་བསྐྱེད་དོ། །གསུམ་པ་དེས་ན་ཆོས་ལ་འདུན་པ་བསྐྱེད་པར་རིགས་པ་ནི། དེ་རྒྱུ་ཅི་ལས་གྱུར་ཞེ་ན། བདག་ནི་ཚེ་སྔོན་ཡང་དགེ་བའི་ཆོས་ལ་འདུན་པ་དང་བྲལ་བ་ཡིས་ད་ལྟའི་སྐྱེ་བ་འདི་ལ་ཡང་ཕོངས་པ་དགེ་བའི་བྱ་བ་ལ་ནུས་པ་ཐམས་ཅད་དང་བྲལ་བ་སྔར་བཤད་པ་འདི་འདྲ་བ་བྱུང་བར་གྱུར་པ་ཤེས་པར་བྱས་ནས་མཁས་པ་སུ་ཞིག་ཆོས་ལ་འདུན་པ་གཏོང་སྟེ་གཏོང་བར་མི་རིགས་སོ། །ཅི་སྟེ་ན་འཇིག་རྟེན་དང་དེ་ལས་འདས་པའི་དགེ་བའི་ཕྱོགས་ནི་ཐམས་ཅད་ཀྱི་རྩ་བ་ནི་འདུན་པ་ཡིན་པར་ཐུབ་པས་གསུངས་ཏེ། འཇམ་དཔལ་སངས་རྒྱས་ཀྱི་ཞིང་གི་ཡོན་ཏན་བཀོད་པའི་མདོར། ཆོས་རྣམས་ཐམས་ཅད་རྐྱེན་བཞིན་དུ། །འདུན་པའི་རྩ་ལ་རབ་ཏུ་གནས། །གང་གིས་སྨོན་ལམ་ཅི་བཏབ་པ། །འབྲས་བུའང་དེ་འདྲ་ཉིད་དུ་འགྱུར། །ཞེས་སམ། ཡང་མོས་ལ་ཞེས་འབྱུང་པ་ལྟར་ན་བློ་གྲོས་རྒྱ་མཚོས་ཞུས་པར། བློ་གྲོས་རྒྱ་མཚོ་ཐེག་པ་ཆེན་པོ་སྡུད་པར་འགྱུར་བའི་ཆོས་གཞན་ཡང་གཅིག་སྟེ། བསམ་པ་བརྟན་པར་གྱུར་ཅིང་མོས་པ་དྲག་པའོ་ཞེས་སོ། །མོས་པའི་འདུན་པ་དེའི་ཡང་རྩ་བ་དུས་རྟག་ཏུ་ནི་མི་དགེའི་ལས་ཀྱི་རྣམ་སྨིན་གྱི་འབྲས་བུ་འདོད་མི་འདོད་ཐོབ་པའི་མཚན་ཉིད་ཅན་ཡང་དང་ཡང་དུ་མངོན་དུ་བྱེད་པས་བསྒོམས་པའོ། །བཞི་པ་ལས་ཀྱི་འབྲས་བུ་བསྟན་པ་ལ་གཉིས་ཀྱི་དང་པོ་དགེ་མི་དགེའི་ལས་ཀྱི་རྣམ་སྨིན་སྤྱིར་བསྟན་པ་ནི། ལུས་སེམས་ཀྱི་སྡུག་བསྔལ་དམྱལ་སོགས་སུ་བརྡེག་བཅིངས་སོགས་དང་། རྙེད་པའི་གེགས་བྱས་པས་ཡིད་མི་བདེ་བ་དང་གསོད་པ་ལ་སོགས་འཇིགས་པ་རྣམ་པ་སྣ་ཚོགས་དང་། འདོད་པ་རྣམས་བཙལ་ཡང་མ་རྙེད་ནས་འདོད་པ་གྲུབ་པ་དང་བྲལ་བ་ནི་སྡིག་པ་སྤྱོད་པ་ལས་བྱུང་བར་འགྱུར་རོ། །ཡང་ཡིད་ལ་བསམས་ཤིང་སྨོན་པའི་དགེ་བས་བྱས་པས་འགྲོ་བ་གང་དང་གང་དུ་འགྲོ་བར་འགྱུར་བ་དེ་དང་དེར་ནི་བསོད་ནམས་དེས་འབྲས་བུ་རྣམ་སྨིན་གྱི་རང་བཞིན་ཡིད་དུ་འོང་བ་ཉིད་ཀྱིས་མངོན་པར་མཆོད་པར་འགྱུར། སྡིག་པ་བྱེད་པ་བདེ་བ་དོན་དུ་གཉེར་ཞིང་ཐོབ་པར་འདོད་ཀྱང་འགྲོ་བ་གང་དང་གང་དུ་སྐྱེ་བར་འགྱུར་བའི་འགྲོ་བ་དེ་དང་དེར་ནི་སྔར་གྱི་སྡིག་པ་དེས་རྒྱུ་བྱས་ནས་སྡུག་བསྔལ་གྱི་མཚོན་གྱིས་དེའི་འདོད་པའི་དོན་བདེ་རྣམ་པར་འཇོམས་སོ། །གཉིས་པ་དགེ་སྡིག་ཁྱད་པར་ཅན་གྱི་འབྲས་བུ་བསྟན་པ་ནི། རབ་ཏུ་དགའ་བ་ལ་སོགས་ས་ཐོབ་པའི་བྱང་ཆུབ་སེམས་དཔའ་རྣམས་མི་འདོད་བཞིན་དུ་མངལ་དུ་སྐྱེ་བ་མ་ཡིན་གྱི་འོན་ཀྱང་བདེ་བ་ཅན་དུ་འོང་བའི་དྲི་བཟང་པོ་དང་ལྡན་ཞིང་བསིལ་ཞིང་བདེ་བའི་རེག་བྱ་ཅན་སྣ་ཚོགས་པའི་འདབ་མ་རྒྱས་པའི་པདྨའི་སྙིང་པོར་གནས་ཤིང་རྒྱལ་བའི་གསུང་དབྱངས་ཀྱི་ཡན་ལག་ཐམས་ཅད་དང་ལྡན་པས་མཆོག་ཏུ་ཡིད་བདེ་བར་བྱེད་པའི་ཆོས་ཀྱི་དབྱངས་སྙན་པའི་ཞལ་ཟས་ཀྱིས་མདངས་འཕེལ་བས་ལུས་ཀྱི་གཟི་བརྗིད་བསྐྱེད་པར་བྱས་པ་ཐུབ་པ་བཅོམ་ལྡན་འདས་རྣམས་ཀྱིས་ཡོངས་སུ་སྨིན་པའི་དུས་སུ་མཁྱེན་ཏེ་སྐུ་ལུས་ཀྱི་འོད་ཟེར་གྱིས་ཁ་ཕྱེ་ཞིང་རྒྱས་པར་བྱས་པའི་པད་མ་ལས་བྱུང་བའི་ལུས་མཆོག་ཏུ་གྱུར་པ་མཚན་དང་དཔེ་བྱད་ཀྱིས་བརྒྱན་ཅན་འོད་དཔག་མེད་ལ་སོགས་པའི་རྒྱལ་བའི་མདུན་ན་གནས་པའི་བདེ་བར་གཤེགས་པའི་སྲས་བྱང་སེམས་སུ་མཐའ་གཅིག་ཏུ་དཀར་བའི་དགེ་བའི་ལས་སྔར་བསགས་ཀྱི་སྟོབས་ཀྱིས་སྐྱེ་བར་འགྱུར་རོ། །མངལ་དུ་སྐྱེ་བ་ལ་ནི་ཁྱད་པར་འདི་ལས་བཟློག་པའི་སྡུག་བསྔལ་ཉམས་སུ་མྱོང་སྟེ་མངལ་ན་དོག་པ་དང་། དྲི་ང་བ་དང་། ཕོ་བའི་མེ་དྲོད་ཀྱིས་ཚ་བ་དང་། ཕ་མའི་མི་གཙང་བ་ནུར་ནུར་པོ་ལས་བྱུང་ཞིང་། མ་ཡིས་ཟོས་པ་དང་འཐུངས་པས་སྐྱུགས་པ་དང་འདྲ་བའི་ཟས་ཀྱིས་བསྐྱེད་པ་དང་། མངལ་གྱི་དྲི་མས་གོས་པ་དང་ཡོངས་སུ་སྨིན་པའི་དུས་ན་བརྒྱ་ལ་སྲོག་མགྲིན་པར་ཕྱིན་པ་དང་འདྲ་བར་བཅར་ལ་མནན་པ་བཞིན་དུ་བཙའ་བའི་དུས་ན་ཡང་ཡིན་ནོ། །གཞན་ཡང་གཤིན་རྗེའི་སྐྱེས་བུ་སྟེ་དུས་ཀྱི་ཕོ་ཉ་བས་ཐོ་བ་མེ་འབར་བས་བསྣུན་པས་ལྤགས་པ་མ་ལུས་པ་བཤུས་པས་ཤིན་ཏུ་ཉམ་ཐག་པའི་སྨྲེ་སྔགས་གདོན་ཅིང་། སླར་ཡང་རབ་ཏུ་ཚ་བའི་མེ་ཡིས་བཞུས་པའི་ཟངས་ཞུན་ཁུ་བ་ལུས་ལ་བླུགས་ནས་བཀྲུས་གྱུར་ལ་མེ་འབར་བའི་རལ་གྲི་དང་མདུང་ཐུང་གིས་བསྣུན་པས་ཤའི་དུམ་བུ་བརྒྱར་ལྷགས་པ་སྟེ་གཏུབས་ཤིང་། ཤིན་ཏུ་མེ་འབར་བའི་ལྕགས་བསྲེགས་ཀྱི་ས་གཞིར་སྤྱི་ཚུགས་སུ་ལྟུང་བར་གཅིག་ཏུ་གནག་པའི་མི་དགེ་བའི་རྣམ་པ་མང་པོ་ལན་གྲངས་དུ་མར་སྤྱད་པས་འགྱུར་རོ། །ལྔ་པ་མཇུག་བསྡུ་བ་ནི། དགེ་མི་དགེའི་ལས་འབྲས་འཇམ་པ་དང་རྩུབ་པ་ཡིན་པ་དེ་བས་ན། མི་དགེ་བ་སྤངས་ནས་དགེ་བ་ལ་མོས་པའི་འདུན་པར་བྱ་བ་སྟེ་གོ་ཆའི་བརྩོན་འགྲུས་བསྐྱེད་དེ་གུས་པ་ཉིད་དུ་བསྒོམ་པ་སྟེ་གོམས་པར་བྱའོ། །གཉིས་པ་བརྟན་པའི་དཔུང་ལ་གཉིས། རྩོམ་པ་བརྟན་པ་དང་། ཞུགས་པ་བརྟན་པའོ། །དང་པོ་ལ་གཉིས་ཀྱི་དང་པོ་མི་ལྡོག་པའི་ཚུལ་ནི། བྱང་ཆུབ་སེམས་དཔའ་རྡོ་རྗེ་རྒྱལ་མཚན་གྱི་མདོ་ལས་གསུངས་པའི་ཆོ་ག་ཡིས་བསམ་པ་བརྟན་པས་བསྒྲུབ་བྱའི་དོན་བརྩམས་ནས་འགྲུབ་པའི་དོན་དུ་ང་རྒྱལ་བསྒོམ་པར་བྱའོ། །མདོ་དེ་ཉིད་ལས། དཔེར་ན་ལྷའི་བུ་ཉི་མ་འཆར་བ་ན་དམུས་ལོང་གི་ཉི་མ་མི་ལྡོག་གོ་ཞེས་སོགས་ཀྱིས་དེ་སྔོན་དུ་བཏང་ནས། དེ་བཞིན་དུ། བྱང་ཆུབ་སེམས་དཔའ་ཆེན་པོ། དྲན་པ་ཅན། ཤེས་བཞིན་ཅན། སེམས་ཟབ་ཅིང་རྒྱ་ཆེ་བ་ལ་རྣམ་པ་མ་ཞུམ་པ། ཡོན་ཏན་གྱི་སྤྱོད་པ་དང་ཡེ་ཤེས་ཀྱི་སྤྱོད་པ་མཐས་གཏུགས་པ་ནི་སེམས་ཅན་འཁུ་བའི་ཉེས་པ་མི་ལྡོག་གོ །དེ་བཞིན་དུ་སྦྱར་ཏེ། སེམས་ཅན་དམྱལ་བར་སྐྱེ་བ་དེ་དག་དང་། ངན་སོང་གི་ས་ལ་གནས་པའི་སེམས་ཅན་དེ་དག་ཐམས་ཅད་དེ་ནས་ཤི་འཕོས་པར་གྱུར་ཅིག བདག་གིས་སྡུག་བསྔལ་གྱི་ཕུང་པོ་ཆེན་པོ་དེ་དག་བླང་བར་བྱའོ། །བརྩོན་པར་བྱའོ། །སྤྲོ་བར་བྱའོ། །མི་ལྡོག་པར་བྱའོ། །མི་འཇིགས་པར་བྱའོ། །ཕྱིར་མི་ལྡོག་པར་བྱའོ། །སྒྱིད་མི་ལུག་པར་བྱའོ། །ཞེས་སོགས་རྒྱས་པར་གསུངས་སོ།། དེའང་དགེ་བ་ལ་འཇུག་པའི་དང་པོར་དོན་བསྒྲུབ་པའི་ཆེད་དུ་འབྱོར་པ་སྟེ་རྒྱུ་སྟོབས་དང་ལྡན་མི་ལྡན་བརྟགས་ནས་ནི་སྟོབས་དང་ལྡན་ན་སྦྱོར་བའི་བརྩོན་འགྲུས་བརྩམ་པའམ་ཡང་ན་སྟོབས་དང་མི་ལྡན་ན་མི་བརྩམ་པར་བྱའོ། །དེ་ལྟར་བརྟགས་པ་ལ་དགོས་པ་ཅི་ཡོད་ཅེ་ན། བརྟགས་ནས་སྟོབས་དང་མི་ལྡན་མ་བརྩམས་པ་ནི་མཆོག་ཡིན་གྱི་བརྩམས་ནས་ཕྱིར་ལྡོག་པར་མི་བྱ་བའི་བརྩོན་འགྲུས་བྱ་དགོས་ཏེ་ལོག་ན་དམ་བཅའ་ཉམས་པར་འགྱུར་རོ། །གཉིས་པ་ཉམས་པའི་ཉེས་དམིགས་ནི། བརྩམས་ནས་ལོག་ན་ཉེས་པ་ལྔ་འབྱུང་སྟེ། དེ་གོམས་པའི་བག་ཆགས་ཀྱིས་རྒྱུ་མཐུན་པའི་འབྲས་བུ། སྐྱེ་བ་གཞན་དུའང་དེ་གོམས་པ་དང་བཅས་པ་དོར་བའི་སྡིག་པ་འཕེལ་བར་འགྱུར་བའི་སྐྱེས་བུ་བྱེད་པའི་འབྲས་བུ་དང་། རྒྱུ་དེ་ལས་སྡུག་བསྔལ་འཕེལ་བར་འགྱུར་བ་རྣམ་སྨིན་གྱི་འབྲས་བུ་དང་གསུམ། གཞན་ཡང་བྱ་བ་གང་དང་པོར་བརྩམས་པ་དེ་དོར་ནས་ཕྱིས་གཞན་བརྩམས་པ་ན་སྔ་མ་དེ་ནི་དོར་བ་ཉིད་ཀྱིས་དམན་ཞིང་ཉམས་པར་འགྱུར་བའི་ཉེས་པ་དང་། བྱ་བ་སྔར་བརྩམས་ནས་དོར་བ་དེའི་འབྲས་བུ་འགྲུབ་རན་པའི་དུས་སུ་ནི་བྱ་བ་ཕྱི་མ་བརྩམས་པ་དེའང་གཏོང་བའི་ཚུལ་གྱིས་དམན་པའམ་ཉམས་པར་འགྱུར་བའི་སྒོ་ནས་སྔ་མ་སྤངས་ནས་ཕྱི་མ་བརྩམས་པ་དེ་ཡང་མཐར་ཕྱིན་པར་བསྒྲུབས་པར་མི་འགྱུར་བའི་ཉེས་པར་འགྱུར་རོ། །གཉིས་པ་ལ་གཉིས་ཀྱི་དང་པོ་མདོར་བསྟན་པ་ནི། འོན་ཏེ་ང་རྒྱལ་འདི་ཐམས་ཅད་བྱ་བ་ཡིན་ནམ་ཞེ་ན། བྱ་བའི་ལས་དགེ་བ་བསྒྲུབ་པར་དང་སྤང་བྱ་ཉོན་མོངས་གཞོམ་པ་དང་། དེ་གཉིས་ཀྱི་ནུས་པ་ནི་བདག་ལ་ཡོད་སྙམ་དུ་བྱས་ཏེ་གསུམ་པོ་དག་ལ་ང་རྒྱལ་བྱའོ། །གཉིས་པ་རྒྱས་པར་བཤད་པ་ལ་གསུམ་ལས། དང་པོ་ལས་ཀྱི་ང་རྒྱལ་ནི། སེམས་ཅན་ཐམས་ཅད་ཀྱི་བྱ་འོས་དགེ་བའི་ལས་དེ་ཐམས་ཅད་བདག་ཉིད་གཅིག་པུས་གཞན་ལ་སྐབས་མི་དབྱེ་བར་བྱའོ་སེམས་པ་འདི་ནི་ལས་ཀྱི་ང་རྒྱལ་ཉིད་དོ། །དེའང་ཉོན་མོངས་པས་རང་དང་མེད་པར་བྱས་པའི་འཇིག་རྟེན་པ་འདི་རྣམས་རང་གི་དོན་ཡང་བསྒྲུབ་པར་མི་ནུས་པས་འགྲོ་བ་གཞན་དོན་དུ་སེམས་བསྐྱེད་པ་བདག་ལ་འདི་ལྟ་བུའི་གཞན་གྱི་བྱ་བའི་ཁུར་བསྐུར་ལ་བདག་གིས་བསྒྲུབ་པ་མི་ནུས་པ་མ་ཡིན་པ་དེ་བས་ན་བདག་གིས་འདི་ཐམས་ཅད་བྱའོ། །གཞན་ཡང་སེམས་ཅན་གཞན་དག་དམན་པའི་ལས་མི་གཙང་བ་འཕྱག་པ་སོགས་བྱེད་ན་བདག་ཉིད་ཀྱང་ནི་ཇི་ལྟར་བདག་གི་བྱ་བའི་ལས་གཞན་བྱེད་དུ་བཅུག་ནས་འདུག་པར་མི་རིགས་ཏེ། བདག་སེམས་ཅན་ཐམས་ཅད་ཀྱི་བྲན་ཡིན་པའི་ཕྱིར་རོ། །གལ་ཏེ་ལས་འདི་ནི་དམན་པ་ཡིན་པས་བདག་ལྟ་བུར་བྱ་བར་མི་རིགས་སོ་སྙམ་དུ་སེམས་ཁེངས་པའི་ང་རྒྱལ་གྱིས་ནི་དམན་པའི་ལས་མི་བྱེད་ན་དེའི་ཚེ་བདག་ལ་དོན་ཆེན་པོ་ཉམས་པར་བྱེད་པའི་ང་རྒྱལ་མེད་པ་མཆོག་ཡིན་པས་ང་རྒྱལ་གྱི་སྒོ་ནས་དམན་པའི་ལས་ལ་མི་འཇུག་པར་མི་བྱའོ། །གཉིས་པ་ཉོན་མོངས་ལ་ང་རྒྱལ་བྱ་བ་ལ་གསུམ་གྱི་དང་པོ་གཉེན་པོའི་ང་རྒྱལ་བསྐྱེད་པའི་ཚུལ་ནི། དཔེར་ན་ཤི་བའི་སྦྲུལ་གྱི་རོ་དང་ཕྲད་པར་གྱུར་ན་ཁྭ་ཏ་ཡང་ནམ་མཁའ་ལྡིང་ལྟ་བུར་མི་འཇིགས་པར་ཟ་བར་སྤྱོད་པ་ལྟར་གལ་ཏེ་བདག་ཉིད་ཉོན་མོངས་པ་ལ་ང་རྒྱལ་བཅོམ་པས་གཉེན་པོ་བརྩོན་འགྲུས་ཉམ་ཆུང་ན་ཉོན་མོངས་པས་བྱས་པའི་ལྟུང་བ་ཆུང་ངུའང་གནོད་པར་བྱེད་དེ། སེམས་ཞུམ་པར་བྱས་ཤིང་ལེ་ལོས་བཅོམ་པས་ལུས་སེམས་ཀྱི་འཇུག་པ་ཞན་པ་ན་རྩོལ་བ་དོར་བ་ལ་སྤོང་པ་སྟེ་ལྟུང་བས་གནོད་པ་ལས་ཐར་པ་ཡོད་དམ་ཅི་སྟེ་མེད་པ་དྲན་ཤེས་བཞིན་གྱི་སྒོ་ནས་ཉོན་མོངས་ལ་སྐབས་མི་འབྱེད་པའི་ང་རྒྱལ་གྱིས་རྩོལ་བ་བསྐྱེད་ན་ནི་ཉོན་མོངས་པས་བསླང་བའི་ལྟུང་བ་ཆེན་པོ་ཡིས་ཀྱང་ཐུབ་པར་དཀའོ། །དེ་བས་ན་སེམས་ནི་བརྟན་པ་ཉོན་མོངས་ལས་རྒྱལ་བར་བྱ་སྙམ་དུ་ང་རྒྱལ་གྱི་གོ་ཆ་བགོས་པ་ཡིས་ལྟུང་བ་རྣམས་ནི་དྲུངས་ནས་གཞོམ་ཞིང་སླར་མི་འཇུག་པར་བྱ་སྟེ་དེ་ལས་གཞན་དུ་བདག་ནི་ལྟུང་བས་ཕན་པར་བྱས་ན་ཁམས་གསུམ་ལས་རྒྱལ་བའི་སངས་རྒྱས་འདོད་པ་ལ་ནི་ཀུན་གྱིས་ཁྲེལ་ནས་བཞད་གད་བྱེད་པའི་རྒྱུར་འགྱུར་བས་བདག་གི་ཉོན་མོངས་པ་ཀུན་ལས་རྒྱལ་བར་བྱ་སྟེ། བདག་ལས་སུ་ཡང་རྒྱལ་བར་མི་བྱ་སྟེ། རྒྱལ་བ་བཅོམ་ལྡན་འདས་བདུད་ཀྱི་རི་དྭགས་ཐམས་ཅད་ཀྱི་དགྲ་སེང་གེའི་སྲས་བདག་ཡིན་པས་ཇི་ལྟར་གཞན་གྱིས་ཕམ་ཐོབ་པར་བྱེད་ཅེས་ཡིད་ལ་བྱས་ནས་བདག་གིས་ང་རྒྱལ་འདི་ལ་གནས་པར་བྱ་སྟེ། དཔེར་ན་སེང་གེའི་ཕྲུ་གུ་མི་འཇིགས་པ་ཐོབ་ནས་རི་དྭགས་གཞན་གྱིས་ཟིལ་གྱིས་མི་ནོན་པར་ནགས་སུ་སྤྱོད་པ་བཞིན་ནོ། །གཉིས་པ་འཇིག་རྟེན་གྱི་ང་རྒྱལ་གཞོམ་པའི་ཚུལ་ནི། གལ་ཏེ་དེ་ལྟ་ན་འཇིག་རྟེན་གྱི་དགྲ་ལ་སོགས་པ་ལས་རྒྱལ་བའི་ང་རྒྱལ་ཅན་དེ་རྣམས་ཀྱང་བསྔགས་པར་འོས་པའི་ང་རྒྱལ་ཅན་མ་ཡིན་ནམ་ཞེ་ན། དེ་ལྟ་བུའི་འགྲོ་བ་གང་ཉོན་མོངས་པའི་ང་རྒྱལ་གྱིས་བཅོམ་པ་ཤིན་ཏུ་ཉོན་མོངས་པའི་སྡུག་བསྔལ་གྱིས་གདུང་བ་དེ་རྣམས་ཀྱང་བསྔགས་པར་འོས་པའི་ང་རྒྱལ་ཅན་མ་ཡིན་ཏེ། བསྔགས་པར་འོས་པའི་ང་རྒྱལ་ཅན་དེ་ཉོན་མོངས་པའི་དགྲའི་དབང་དུ་སྟེ་རྗེས་སུ་མི་འགྲོ་ལ། འདོད་པའི་ང་རྒྱལ་ཅན་དེ་དག་འདོད་པའི་ང་རྒྱལ་གྱི་དགྲའི་དབང་དུ་བྱས་ནས་འཇུག་པར་འགྱུར་བའི་ཕྱིར་རོ། །ང་རྒྱལ་གྱི་དགྲའི་དབང་དུ་གྱུར་ན་སྐྱོན་ཅི་ཡོད་སྙམ་ན། ཉོན་མོངས་པའི་ང་རྒྱལ་བདུན་ཏེ་ང་རྒྱལ་དང་། ཆེ་བའི་ང་རྒྱལ་དང་། ང་རྒྱལ་ལས་ཀྱང་ང་རྒྱལ་དང་། ངའོ་སྙམ་པའི་ང་རྒྱལ་དང་། མངོན་པའི་ང་རྒྱལ་དང་། ཅུང་ཟད་སྙམ་པའི་ང་རྒྱལ་དང་། ལོག་པའི་ང་རྒྱལ་ཏེ། དེ་དག་གང་ཡང་རུང་བ་ཉིད་ཀྱིས་ཁེངས་ན་ངན་འགྲོ་དམྱལ་བ་ལ་སོགས་པར་ང་རྒྱལ་གྱིས་ཁྲིད་ཅིང་། བརྒྱ་ལ་མིའི་ལུས་ཐོབ་པའི་ཚེ་ཡང་དགའ་སྟོན་བཅོམ་པ་སྟེ་དགའ་བ་མེད་པ་དམན་ཞིང་ཤིན་ཏུ་ཞན་པའི་ཡིད་དང་། གཞན་གྱིས་བྱིན་པའི་སློང་མོའི་ཟས་ཟ་བ་དང་། གཞན་གྱི་དབང་དུ་གྱུར་པའི་བྲན་ཁོལ་དང་ནི། བྱ་བ་ཐམས་ཅད་མི་མཁས་པའི་གླེན་པ་དང་། ལུས་མི་མཛེས་ཤིང་མི་དགའ་བ་སྐྱེད་པས་མི་སྡུག་པ་དང་། རྗུད་ཅིང་སྟོབས་མེད་པས་ཉམས་ཆུང་བ་དང་། གནས་སྐབས་ཐམས་ཅད་དུ་ནི་ཕར་གནོད་པ་མ་བྱས་ཀྱང་ཚུར་ལུས་ངག་གིས་བརྙས་པར་འགྱུར་རོ། །དེས་ན་ཉོན་མོངས་པའི་ང་རྒྱལ་གྱིས་ཁེངས་པས་མ་ཞུམ་པའི་དཀའ་ཐུབ་སྟེ་ཉོན་མོངས་པ་ཅན་དེ་ཡང་བསྔགས་པར་འོས་པའི་ང་རྒྱལ་ཅན་དུ་གཏོགས་ན་བཀྲེས་ཤིང་སྙིང་རྗེའི་གནས་སུ་གྱུར་པའི་དམན་པ་ཅི་འདྲ་ཡིན་པ་སྨྲོས་ཤིག ཅེས་རྒོལ་བ་པོ་ལ་བོད་པའོ། །གསུམ་པ་གཉེན་པོའི་ང་རྒྱལ་གྱི་བསྔགས་པ་ནི། ཁྱོད་ཀྱི་ང་རྒྱལ་དེ་གང་ཞེ་ན། རྒྱལ་སྲས་གང་ཞིག་ང་རྒྱལ་གྱི་དགྲ་ལས་རྒྱལ་བར་བྱ་བའི་ཕྱིར་དུ་གཉེན་པོའི་ང་རྒྱལ་འཆང་བ་དེ་ནི་བསྔགས་པར་འོས་པའི་ང་རྒྱལ་ཅན་དང་། དགྲ་ལས་རྣམ་པར་རྒྱལ་བ་ཐོབ་པ་དང་། གཟི་བརྗིད་ཅན་གྱི་དཔའ་བོ་ཡང་དེ་ཉིད་ཡིན་ལ། གང་ཞིག་ང་རྒྱལ་གྱི་དགྲ་བདོ་བ་སྟོབས་དང་ལྡན་པ་ཡང་ངེས་པར་བཅོམ་སྟེ་འགྲོ་བ་ལྷ་དང་བཅས་པ་ལ་ཇི་ལྟར་འདོད་པ་བཞིན་རྒྱལ་བའི་འབྲས་བུ་མྱུར་དུ་རྫོགས་པར་ཐོབ་པར་བྱེད་པ་དེ་ངེད་ཀྱི་བསྔགས་པར་འོས་པའི་ང་རྒྱལ་ཅན་ཡིན་ནོ། །གསུམ་པ་ནུས་པའི་ང་རྒྱལ་ནི། ཉོན་མོངས་པའི་ཚོགས་ཀྱི་སྡེ་ཁྲོད་ན་གནས་པ་ན་རྣམ་པ་སྟོང་འགྱུར་དུ་ཤིན་ཏུ་བརྟན་པའི་སྟོབས་ཀྱིས་སྲན་གཟུགས་ཏེ། དཔེར་ན་ཝ་ལ་སོགས་པའི་རི་དྭགས་ཀྱིས་སེང་གེ་ལ་ཚུར་མི་ཚུགས་ཤིང་ཕར་གནོན་པ་བཞིན་དུ་ཉོན་མོངས་པའི་ཚོགས་ཀྱིས་ཚུར་མི་ཚུགས་པར་བྱའོ། །གཞན་ཡང་ཉམ་ང་བ་སྟེ་སྡུག་བསྔལ་ཆེ་ཐང་སྟེ་སྡུག་བསྔལ་ཤིན་ཏུ་ཆེན་པོ་བྱུང་བར་གྱུར་ཀྱང་མངར་སྐྱུར་ལ་སོགས་རོ་ནི་མིག་གིས་མི་མཐོང་བ་ལྟར་དཔེ་དེ་བཞིན་དུ་ཉམ་ང་བ་སྡུག་བསྔལ་བྱུང་བར་གྱུར་ཀྱང་ཉོན་མོངས་པའི་དབང་དུ་མི་འགྱུར་བར་བྱ་སྟེ། བྱང་སེམས་ཀྱི་ལམ་ནི་ཉོན་མོངས་པའི་གཉེན་པོ་ཡིན་པའི་ཕྱིར་རོ། །གསུམ་པ་དགའ་བའི་དཔུང་ནི། དཔེར་ན་རྒྱན་པོ་འགྱེད་པ་ལ་སོགས་པའི་རྩེད་མོའི་འབྲས་བུ་བདེ་བ་འདོད་པས་མི་ངོམས་པ་ལྟར་རྒྱལ་སྲས་འདིའི་བྱ་བའི་ལས་བསམ་གཏན་དང་ཀློག་པ་ལ་སོགས་གང་ཡིན་པའི་ལས་དེའི་རོ་ལ་ནི་ཞེན་པར་བྱ་སྟེ་དེ་ལས་དེས་མི་ངོམས་ཤིང་ཡང་དང་ཡང་དུ་འདོད་པ་དང་། ཤིན་ཏུ་ཡང་དགའ་བར་བྱས་ནས་འཇུག་པར་བྱའོ། །གཞན་ཡང་ཐམས་ཅད་ཀྱིས་ལས་ཀྱི་འབྲས་བུ་བདེ་བ་ཐོབ་པའི་དོན་དུ་ལས་བྱས་ཀྱང་འབྲས་བུ་བདེ་བ་ཐོབ་པར་འགྱུར་མི་འགྱུར་གཏོལ་ཏེ་ཆ་མེད་ཀྱི་འབྲས་བུ་བདེ་བ་ཐོབ་པ་གང་གི་ལས་ཉིད་བྱས་པས་བདེ་བ་ཐོབ་པར་འདོད་པ་དེས་མི་བྱེད་ན་ཇི་ལྟར་བདེ་བ་འབྱུང་སྟེ་འབྱུང་བར་མི་འགྱུར་རོ། །གཞན་ཡང་སྤུ་གྲིའི་སོ་ལ་ཆགས་པའི་སྦྲང་རྩིའི་རོ་ལ་ཆགས་པས་ལྕེས་མྱངས་ན་ལྕེ་གཅོད་པ་ལྟ་བུའི་ཉེས་དམིགས་ཅན་འདོད་པའི་ཡོན་ཏན་ལྔ་པོ་རྣམས་ཀྱི་རོ་འཁོར་བར་ཡང་དང་ཡང་དུ་མྱངས་པས་མི་ངོམས་ན་རྣམ་སྨིན་མངོན་མཐོའི་རྒྱུ་ཡིན་པས་བདེ་ལ་ངེས་ལེགས་བསྐྱེད་པས་སྡུག་བསྔལ་ཐམས་ཅད་ཞི་བའི་བསོད་ནམ་དམ་པའི་ཆོས་ཀྱི་བདུད་རྩིའི་རོས་ལྟ་ཅི་སྟེ་ངོམས་ཏེ་ཤིན་ཏུ་མི་ངོམས་པར་དགའ་བར་བྱའོ། །ཚུལ་དེ་ལྟས་ལས་བརྩམས་པ་དེ་ལའང་ཚར་ཕྱིན་ན་ཡང་སླར་ཡང་དཔེར་ན་སོ་ཀའི་ཉི་མ་ཕྱེད་ཀྱི་དུས་སུ་ཆུ་མ་རྙེད་ཅིང་ཉི་མ་ཚ་བས་གདུངས་པ་ཡི་གླང་ཆེན་ཆུ་བསིལ་བས་གང་བའི་མཚོ་དང་ཕྲད་ན་མཆོག་ཏུ་དགའ་ཞིང་ཞེན་པས་མཚོར་འཇུག་ཅིང་དང་པོ་ཉིད་དུ་ནུབ་པར་བྱེད་པ་ལྟར་བརྩམས་པའི་དགེ་བའི་ལས་དེ་ལའང་ཤིན་ཏུ་དགའ་བས་འཇུག་ཅིང་མི་ངོམ་པར་བྱའོ། །བཞི་པ་ནི། བསམས་པའི་ལས་རྫོགས་པར་བྱེད་པའི་སྟོབས་ཉམས་པ་དང་རྗེས་སུ་འབྲེལ་ཏེ་མ་ནུས་ན་སླར་ཡང་ལས་དེ་བྱ་བའི་དོན་དུ་རེ་ཞིག་དོར་བར་བྱ་སྟེ། མ་དོར་ན་མི་འདོད་པའི་རྐྱེན་དང་ཕྲད་སྲིད་པའི་ཕྱིར་རོ། །གང་གི་ཚེ་བསམས་པའི་ལས་དེ་ལེགས་པར་ཟིན་པ་དེའི་ཚེ་ནའང་ལས་ཕྱི་མ་དང་ཕྱི་མ་ཁྱད་པར་ཅན་དུ་འགྲུབ་པར་འདོད་པས་ཚོར་བ་དེ་སྤང་བར་བྱ་སྟེ། མ་དོར་བར་ཞེན་པས་ཞུགས་ན་སྔ་མ་དེས་གཡེངས་ན་ཕྱི་མ་གཞན་དང་གཞན་མི་འགྲུབ་པའི་ཕྱིར་རོ། །གསུམ་པ་ལྷུར་བླང་བའི་སྟོབས་ལ་དངོས་དང་། མཇུག་བསྡུ་གཉིས་ལས་དང་པོ་ནི། དཔེར་ན་འཐབ་སྙིང་ཅན་མཚོན་ཆའི་རིག་པ་ལ་མཁས་པ་དང་དགྲ་དང་ལྷན་ཅིག་ཏུ་གཡུལ་ངོར་བརྩོན་པས་རལ་ཁ་ལྷགས་པ་ན་ཐབས་སྣ་ཚོགས་ཀྱིས་མཚོན་ལས་གཟུར་ནས་མི་འཕོག་པར་བྱ་དགོས་པ་བཞིན་དུ་རང་ཉིད་ཉོན་མོངས་པའི་མཚོན་ཆ་ལས་གཟུར་བར་བྱ་ཞིང་། ཉོན་མོངས་པའི་དགྲ་རྣམས་དྲན་པས་གཟུར་ཞིང་ཤེས་བཞིན་གྱིས་འཇིགས་པར་ཏེ་སླར་སྐབས་མི་རྙེད་པར་ཤིན་ཏུ་བསྣུན་ལས་གཏག་པར་བྱའོ། །དཔེར་ན་གཡུལ་དུ་རལ་གྲི་ས་ལ་ལྷུང་བར་གྱུར་ན་དགྲས་གླགས་རྙེད་དོགས་པའི་འཇིགས་པས་མྱུར་དུ་ལེན་པ་ལྟར་དཔེ་དེ་བཞིན་དུ་དྲན་པའི་མཚོན་ཤོར་ན་དམྱལ་བའི་འཇིགས་པ་དྲན་པས་མྱུར་དུ་བླང་ངོ་། །འོན་ཏེ་དེ་ལ་བཏང་སྙོམས་བྱས་པས་ཆོག་སྟེ་ཉོན་མོངས་ཕྲ་མོས་ཉམས་པར་མི་འགྱུར་བའི་ཕྱིར་ཞེ་ན། ཇི་ལྟར་རྨ་ཆུང་ངུ་ལའང་ཁྲག་ལ་རྟེན་བཅས་ནས་དེ་དང་ལྷན་ཅིག་པའི་དུག་ཆུང་ངུའང་ནི་ལུས་ཐམས་ཅད་ལ་ཁྱབ་པར་འགྱུར་བ་དེ་བཞིན་དུ་སེམས་ལ་ཉོན་མོངས་པ་ཆུང་ངུས་གླགས་ནི་རྙེད་པར་གྱུར་ན་ཉེས་པ་ཆུང་ངུ་ལས་ཆེར་འཕེལ་བས་སེམས་ལ་ཁྱབ་པར་འགྱུར་བས་ན། དཔེར་ན་ཉུང་མར་གྱིས་བཀང་པའི་སྣོད་བསྐུར་ལ་རྒྱལ་པོའི་མི་རལ་གྲི་ཐོགས་པ་དྲུང་དུ་བསྡད་དེ། འདྲེད་པའི་སར་འགྲོར་བཅུག་ནས་འདི་ལས་ཐིགས་པ་གཅིག་བོ་ན་ད་ལྟ་ཉིད་དུ་གསད་དོ་ཞེས་བསྡིགས་པ་ན་འཆི་བས་འཇིགས་ཏེ་བསྒྲིམས་ནས་འགྲོ་བ་ལྟར་སྡོམ་པའི་བརྟུལ་ཞུགས་ཅན་གྱིས་དམྱལ་སོགས་ཀྱི་འཇིགས་པ་བསམས་ཏེ་དཔེ་དེ་བཞིན་བསྒྲིམས་ཏེ་དབང་པོ་བསྡམས་ཏེ་ཉོན་མོངས་པའི་སྐབས་མི་དབྱེ་བར་བྱའོ། །གཉིས་པ་ནི། དེ་ལྟར་སྒྲིམ་དགོས་པ་དེ་བས་ན་པང་དུ་དུག་སྦྲུལ་འོངས་ན་ཇི་ལྟར་བདག་ལ་དུག་བྱུང་དོགས་པས་རིངས་པར་ལྡང་བ་ལྟར་དེ་བཞིན་དུ་གཉིད་དང་སྙོམ་ལས་འོངས་ན་མི་རྟག་སོགས་བསྒོམ་པས་མྱུར་དུ་དེ་དག་བཟློག་པར་བྱའོ། །དེ་ལྟར་འབད་ཀྱང་ལས་དང་པོ་ལ་དྲན་པ་ཉམས་པས་ཉེས་པ་བྱུང་བ་ཕྲ་མོ་རེ་རེ་ཞིང་ཡང་བདག་ཉིད་ལ་སྨད་ནས་ཕྱིར་བཅོས་ཏེ་ཅི་ནས་ཀྱང་བདག་ལ་ཕྱིས་ཉེས་པ་འདི་ལྟ་བུ་མི་འབྱུང་བ་དེ་ལྟར་བྱ་ཞེས་ཡུན་རིང་དུ་བསམ་ནས་ཕྱིས་མི་འབྱུང་བར་འབད་པར་བྱའོ། །འོན་ཏེ་བཤག་སྡོམ་རང་གིས་མི་ཤེས་ན་ཇི་ལྟར་ཉོན་མོངས་འཇུག་པའི་གནས་པ་འདི་དག་ལ་བདག་ལ་དྲན་པ་གོམས་པས་བརྗོད་པ་མེད་པ་ཉིད་དུ་འགྱུར་ཞེས་སེམས་པའི་རྒྱུ་འདི་ཡིས་ནི་དགེ་བའི་བཤེས་གཉེན་དང་། མཁན་སློབ་དང་ཚངས་སྤྱོད་ཀྱི་གྲོགས་དང་། མང་དུ་ཐོས་པ་དང་སྡེ་སྣོད་གསུམ་རིག་པ་འགྱོད་པ་སེལ་བ་ལ་མཁས་པ་རྣམས་དང་ལྷན་ཅིག་ཏུ་ཕྲད་ནས་ཕྱིར་བཅོས་ཏེ་གནས་པའམ། དེ་དག་ལས་རིགས་པའི་ལས་གདམས་པ་དང་རྗེས་སུ་བསྟན་པ་ནོད་པ་དང་ལྟུང་བ་ལས་ལྡང་བའི་ཆེད་དུ་ཆད་ལས་ནི་སྦྱིན་པ་སོགས་བསྒྲུབ་པར་འདོད་པ་དང་། དེ་དག་གི་སྤྱོད་པ་བཟང་པོ་མཐོང་བའི་སྒོ་ནས་རྟག་ཏུ་དྲན་ཤེས་མ་ཉམས་པས་ཉོན་མོངས་འཇུག་པའི་སྐབས་མི་རྙེད་པར་སྤྲོ་བ་བསྐྱེད་པར་བྱའོ། །བཞི་པ་བདག་ཉིད་དབང་དུ་བྱ་བ་ནི། ཅི་ནས་ལས་བྱུང་སྟེ་རྩོམ་པའི་སྔོན་རོལ་ནས་ལ་ཐམས་ཅད་ལ་ནི་ཤེས་བཞིན་མཐུ་ཡོད་པར་འགྱུར་བ་དེ་ལྟར་བག་ཡོད་ལེའུ་བཤད་པའི་བག་ཡོད་པའི་གཏམ་བརྩོན་འགྲུས་ལ་གོམས་པས་ལུས་སེམས་ལས་སུ་རུང་བ་བསྒྲུབ་པའི་ཚུལ་དྲན་པར་བྱས་ཏེ་བདག་ཉིད་ལྡང་བ་ཡང་བར་བྱ་བའི་སྒོ་ནས་དགེ་བ་ལ་སྤྲོ་བ་གོམས་པས་དབང་དུ་བྱའོ། །དེའང་ཇི་ལྟར་རླུང་ནི་འགྲོ་བ་དང་འོང་བས་ཤིང་བལ་ལ་སོགས་ལ་དབང་སྒྱུར་བ་དེ་བཞིན་དུ་དགེ་བ་ལ་སྤྲོ་བའི་བརྩོན་འགྲུས་ཀྱིས་དབང་སྒྱུར་ཏེ། དེ་ལྟར་ན་ནི་རྫུ་འཕྲུལ་ནམ་མཁའ་ལ་འགྲོ་བ་ལ་སོགས་པའི་ཡོན་ཏན་གྱི་ཚོགས་འབྱོར་བར་བྱེད་པ་ཐོབ་པར་འགྱུར་རོ། །ལེའུ་བདུན་པའི་རྣམ་པར་བཤད་པའོ།། ༈ །དེ་ལྟར་བརྩོན་འགྲུས་བསྟན་ནས་དེ་ནས་ནགས་སུ་གནས་པར་བྱ་ཞེས་སོགས་ཀྱི་རིམ་པ་ལྟར། ལྔ་པ་བསམ་གཏན་གྱི་ཕར་ཕྱིན་ལ་གསུམ། མཚམས་སྦྱར་ཏེ་བརྗོད་བྱའི་ངོ་བོ་བསྟན། མི་མཐུན་ཕྱོགས་སྤང་བའི་ཚུལ། གཉེན་པོ་བསམ་གཏན་བསྒོམ་པའོ། །དང་པོ་ནི། དེ་ལྟར་གཉེན་པོ་བསྟེན་པས་མི་མཐུན་ཕྱོགས་སྤངས་ཏེ་བརྩོན་འགྲུས་བསྐྱེད་ཅིང་སྤེལ་ནས་ནི་ཡིད་ནི་ཏིང་ངེ་འཛིན་ལ་རྩེ་གཅིག་ཏུ་མཉམ་པར་གཞག་པར་སེམས་ནི་རྣམ་པར་གཡེངས་པའི་མི་ནི་བརྩོན་ཡང་སྲིན་པོ་ལྟ་བུའི་ཉོན་མོངས་པའི་མཆེ་བའི་ཕྲག་ན་ཁམ་བཞིན་དུ་གནས་ནས་འཇོམས་པའི་ཕྱིར་རོ། །གཉིས་པ་ལ་གཉིས། བསྟན་པ་དང་བཤད་པའོ། །དང་པོ་ནི། སྐྱེ་བོ་དང་འགྲོགས་པ་སྤངས་པས་ལུས་དབེན་པ་དང་། འདོད་པ་ལ་འདུན་པའི་རྣམ་རྟོག་སྤངས་པས་སེམས་ནི་དབེན་པ་ཡིས་རྣམ་པར་གཡེང་བ་མི་འབྱུང་ངོ་། །དེ་བས་ན་ལུས་མི་དབེན་པའི་རྒྱུ་འཇིག་རྟེན་པའི་གཉེན་བཤེས་སོགས་སྤང་བར་བྱ་ཞིང་སེམས་གཡེང་བའི་རྒྱུ་རྣམ་པར་རྟོག་པའང་ཡོངས་སུ་དོར་རོ། །གཉིས་པ་ལ་གཉིས། ལུས་དབེན་པའི་དོན་དུ་འཇིག་རྟེན་སྤང་། སེམས་དབེན་པའི་དོན་དུ་རྣམ་རྟོག་དོར་བའོ། །དང་པོ་ལ་གཉིས། སྤང་བར་གདམས་པ་དང་། སྤང་ཚུལ་རྒྱས་པར་བཤད་པའོ། །དང་པོ་ནི་བདག་དང་བདག་གིར་ཞེན་པའི་ཆགས་པའི་ཕྱིར་དང་རྙེད་བཀུར་དང་སོགས་པས་སྙན་གྲགས་ལ་སྲེད་པས་རྙེད་སོགས་འཇིག་རྟེན་མི་སྤོང་སྟེ་དེ་བས་ན་ཆགས་སོགས་འདི་དག་ཡོངས་སུ་སྤོང་བ་ལ་སྐྱེས་བུ་མཁས་པས་འོག་ནས་འབྱུང་བས་འདི་ལྟར་བརྟག་ཅིང་དཔྱད་པར་བྱའོ། །ཇི་ལྟར་དཔྱད་ཅེ་ན། སེམས་རྩེ་གཅིག་པའི་ཞི་གནས་དང་རབ་ཏུ་ལྡན་པའི་དེ་ཁོ་ན་ཉིད་ཤེས་པའི་ཤེས་རབ་ལྷག་མཐོང་ཟུང་འཇུག་གི་ལམ་གྱིས་ཉོན་མོངས་པ་རྣམ་པར་འཇོམས་པ་ཤེས་པར་བྱས་ནས་གྲོལ་བ་འདོད་པས་ཐོག་མར་ཞི་གནས་བཙལ་བར་བྱ་ཞིང་། དེ་རྗེས་སུ་ལྷག་མཐོང་བསྐྱེད་དགོས་ལ། ཞི་གནས་དེ་ཡང་འཇིག་རྟེན་ལ་ཆགས་པ་མེད་པར་བསམ་གཏན་ལ་མངོན་པར་དགའ་བས་གྲུབ་ཀྱི་གཞན་གྱིས་མ་ཡིན་ནོ། །གཉིས་པ་ལ་བཞིའི་དང་པོ་སྡུག་པའི་སེམས་ཅན་ལ་ཆགས་པ་སྤང་བ་ལ་གསུམ་གྱི་དང་པོ་ཡུལ་ཅན་ཆགས་པའི་ཉེས་པ་ནི། སེམས་ལྡན་རང་ཉིད་མི་རྟག་པ་སུ་ཞིག་བུ་དང་ཆུང་མ་ལ་སོགས་མི་རྟག་པ་རྣམས་ལ་ཡང་དག་པར་ཆགས་པར་བྱེད་པ་རིགས་པ་ཡོད་པ་མིན་ཏེ། ཆགས་པ་དེས་ནི་ཚེ་རབས་སྟོང་ཕྲག་དུའང་འཁོར་བར་འཁོར་བའི་ཚེ་མི་རྟག་པས་འཇོམས་པས་ཆགས་ཡུལ་སྡུག་པ་ཡིད་དུ་འོང་བ་མཐོང་བར་སླར་ཡོང་ཡེ་མི་འགྱུར་ཞིང་མ་མཐོང་བ་དེའི་ཚེ་ན་ནི་སེམས་དགའ་བར་མི་འགྱུར་བས་ཡིད་ཀྱང་ཏིང་ངེ་འཛིན་ལ་མཉམ་པར་འཇོག་ཅིང་གནས་པར་མི་འགྱུར་ཏེ། མི་དགའ་བས་སེམས་འཁྲུགས་པའི་ཕྱིར་རོ། །གལ་ཏེ་སྡུག་པ་མཐོང་ཡང་ངོམས་ཤིང་ཚིམ་པར་མི་འགྱུར་བར་ཡང་མཐོང་བར་འདོད་པས་སྔར་མ་མཐོང་བ་བཞིན་སླར་ཡང་ལྷག་པར་སྲེད་པས་གདུང་བར་འགྱུར་བ་སེམས་ཅན་སྡུག་པ་རྣམས་ལ་ཆགས་པར་བྱས་ན་ལྷག་མཐོང་མེད་པས་ཡང་དག་པར་མ་ནོར་བའི་ཡོན་ཏན་ཅན་གྱི་དེ་ཁོ་ན་ཉིད་དང་སྐྱོན་ལ་ཀུན་ནས་བསྒྲིབས་པས་མི་མཐོང་ཞིང་དེས་འཁོར་བ་ལ་སྐྱོ་བའི་སེམས་ཀྱང་འཇིག་པར་བྱེད་དོ། །ཐ་མར་སྡུག་པ་དང་བྲལ་བ་ན་ཕྲད་པར་འདོད་པའི་མྱ་ངན་གྱིས་ཡིད་གདུང་བར་ཡང་འགྱུར་ཞིང་། དེ་དང་ཕྲད་པ་དང་དེའི་ཡོན་ཏན་ལ་སེམས་པ་འབའ་ཞིག་གིས་ཚེ་འདི་དགེ་བ་བསྒྲུབ་པའི་དོན་མེད་པར་འདའ་བར་འགྱུར་རོ། །གཉིས་པ་ཆགས་བྱ་ཡུལ་གྱི་ཉེས་པ་ནི། དེ་ལྟ་ནའང་མཛའ་བཤེས་རྟག་པ་ཡིན་ནོ་ཞེ་ན། ངེས་པར་འཇིག་ཅིང་མི་གནས་པས་རྟག་པ་མེད་པའི་མཛའ་བཤེས་ཀྱིས་གཡུང་དྲུང་སྟེ་འབྲས་བུ་ཆེན་པོ་ཉམས་པ་མེད་ཅིང་དངོས་པོར་ཡོད་མེད་དཔྱོད་པ་ལས་འདས་པའི་ཐར་པ་ཐོབ་པར་བྱེད་པའི་ཆོས་དགེ་བ་ཡང་འཇིག་པར་བྱེད་ལ་བྱིས་པ་སོ་སོའི་སྐྱེ་བོ་དང་ལྷན་ཅིག་སྐལ་པ་མཉམ་པར་སྤྱོད་པ་མཚུངས་པར་བྱེད་ན་ངེས་པར་ངན་འགྲོར་འགྲོ་བར་འགྱུར་ཏེ། དེར་འགྲོ་བའི་ལས་བསགས་པའི་ཕྱིར་དང་། འཕགས་པའི་ཆོས་ལས་ཉམས་པའི་ཕྱིར་རོ། །གཞན་ཡང་དེ་དང་སྐལ་པ་མི་མཉམ་པ་འཕགས་པའི་ཆོས་ཀྱི་རྗེས་སུ་ཞུགས་པ་དེ་ལ་སྤྱོད་པ་མི་མཐུན་པས་བྱིས་པ་རྣམས་མི་འདོད་དེ་སྡང་བར་བྱེད་ན་དོན་གཉིས་ཉམས་པའི་རྒྱུ་བྱིས་པ་བསྟེན་པས་ཅི་ཡང་དོན་མེད་དོ། །འགྲེལ་ཆེན་ལས་སྐལ་མི་ཉམས་པ་མི་འདོད་དེ་ཞེས་སོ། །ཡང་བྱིས་པ་དང་རྗེས་སུ་མཐུན་པ་ཡང་བདག་གིས་མི་ནུས་ཏེ་དགོས་པ་ཆུང་ངུས་སྐད་ཅིག་གཅིག་གིས་ནི་མཛའ་འགྱུར་ལ། དེའི་རྗེས་སུ་ཡུད་ཙམ་མ་འབྲངས་ན་ཡུད་ཙམ་གྱིས་ནི་དེ་ཉིད་དགྲར་ཡང་འགྱུར་ཞིང་བརྒྱ་ལ་སེམས་དགའ་བའི་གནས་ལ་མི་དགའ་བའི་དབང་གིས་ཁྲོ་བར་བྱེད་པས་སོ་སོའི་སྐྱེ་བོ་མགུ་བར་དཀའ་ལ་འདི་ནི་བྱ་བ་ཡིན་ལ་འདི་ནི་བྱབ་མ་ཡིན་ནོ། །ཞེས་ཕན་པར་སྨྲས་ན་ཁྲོ་བར་བྱེད་ཅིང་སྨྲས་པའི་དོན་མི་འཛིན་ལ་བདག་ཀྱང་ཕར་ལ་ཕན་པར་བྱེད་པ་དེ་ལས་ཟློག་པར་བྱེད་ཅིང་དེ་དག་གི་ངག་ནི་མ་མཉན་པར་ཕར་ཕན་བཏགས་ན་ངའི་ཚིག་བཟློག་གོ་ཞེས་ཁྲོས་པས་ཕ་རོལ་དེ་ངན་འགྲོར་འདོང་བར་འགྱུར་རོ། །གཞན་ཡང་བདག་པས་རིགས་དང་རིགས་པ་སོགས་མཐོ་བ་ལ་མི་བཟོད་པའི་ཕྲག་དོག་དང་། དེ་བདག་དང་མཉམ་པ་ལ་འགྲན་པས་རྩོད་པ་དང་བདག་པས་དམའ་བ་ལ་ང་མཆོག་གོ་སྙམ་དུ་ང་རྒྱལ་དང་། བདེན་པ་མ་ཡིན་པའི་ཡོན་ཏན་བརྗོད་པས་བསྟོད་ན་དྲེགས་པར་འགྱུར་བ་དང་། ཉེས་པ་སྒྲོག་པའི་མི་སྙན་པ་བརྗོད་པ་ལས་ཁོང་ཁྲོ་སྐྱེ་བས་དུས་ནམ་ཞིག་གི་ཚེའང་བྱིས་ལ་ཕན་པར་འགྱུར་བ་ཐོབ་སྟེ་མི་ཐོབ་བོ། །གཞན་ཡང་བྱིས་པ་དང་འགྲོགས་ན་བྱིས་པ་ཕན་ཚུན་ལ་བདག་ཉིད་ལ་བསྟོད་པ་དང་། གཞན་ལ་སྨོད་པ་དང་། འཁོར་བར་འདོད་པའི་ཡོན་ཏན་ལ་དགའ་བའི་གཏམ་དང་ལ་སོགས་པས་བརྫུན་སོགས་མི་དགེ་བ་ཅིས་ཀྱང་བར་འབྱུང་ངོ་། །དེ་ལྟར་བྱིས་པ་དང་བྱིས་པ་གཞན་ཡང་ཕན་ཚུན་བསྟེན་ཅིང་འགྲོགས་པ་དེས་ནི་མི་དགེ་བ་བསགས་པས་རང་གཞན་ཕུང་བར་འགྱུར་བར་ཟད་དོ། །དེའི་ཕྱིར་འཕགས་པའི་ཆོས་ལ་བསླབ་པའི་དོན་དུ་བྱིས་པ་དང་འགྲོགས་པ་ལས་བྱུང་བའི་ཉོན་མོངས་ཏེ་སྡུག་བསྔལ་མེད་པའི་ཡིད་བདེ་བ་དང་ལྡན་པ་ཉིད་ཀྱིས་བདག་བྱིས་པའི་གྲོགས་གཉིས་པ་མེད་པའི་གཅིག་པུའི་བདེ་བ་ལ་ལོངས་སྤྱད་དེ་རྒྱུ་ཞིང་གནས་པར་བྱའོ། །ཡང་ན་བདེ་བ་ནི་ལུས་ཀྱི་ཡིན་ལ་ཉོན་མོངས་མེད་པ་ནི་ཡིད་ལས་བྱུང་བའི་བདེ་བའོ། །དེས་ན་བྱིས་པ་དང་འགྲོགས་པའི་སྡུག་བསྔལ་སྤང་བར་འདོད་པ་ལུས་སེམས་དབེན་པ་ཐོབ་པས་བྱིས་པ་ལས་ཤིན་ཏུ་ཐག་རིང་བར་བྱོལ་ནས་འབྲོས་པར་བྱ་ཞིང་ནམ་ཡང་མི་ཕྲད་པར་བྱའོ། །དེས་ཀྱང་བདག་དོན་མ་བྱས་ལ། །ཞེས་པའི་ཚིག་རྐང་གཉིས་འགྲེལ་པར་མི་སྣང་ཞིང་། དེའི་དོད་དུ་ཉོན་མོངས་མེད་པའི་ཡིད་ཀྱིས་བདག་གཅིག་པུ་བདེ་བ་གནས་པར་བྱ་ཞེས་འགྲེལ་ཆེན་ལས་སྣང་ངོ་། །འོན་ཏེ་བརྒྱ་ལ་སྟེས་དབང་གིས་ཕྲད་ན་ཡང་དགའ་བའི་རྣམ་པས་མགུ་བར་བྱ་སྟེ་དེ་ཡང་ཧ་ཅང་འདྲིས་ཆེན་པོས་ཆགས་པ་ཉིད་དུ་མི་འགྱུར་བར་བྱ་ཞིང་སྡང་པར་ཡང་མི་བྱ་བར་ཐ་མལ་ཏེ་མ་འཁོན་མ་འདྲིས་བཏང་སྙོམས་པ་ཙམ་དུ་ལེགས་པར་གནས་པར་བྱའོ། །གསུམ་པ་སྐྱེ་བོ་དམ་པའི་ཚུལ་དུ་སྤྱད་པ་ནི། དཔེར་ན་བུང་བས་མེ་ཏོག་ལས་སྦྲང་རྩི་ལེན་པ་བཞིན་ལེགས་པར་གསུངས་པའི་ཆོས་ཀྱི་དོན་སྙིང་པོ་ཙམ་བླངས་ནས་ནི་ཞེས་སམ་ཡང་ན་གྲོང་དུ་བསོད་སྙོམས་ལ་རྒྱུ་བ་ན་ཆོས་ཀྱི་དོན་དུ་ཆོས་གོས་དང་བསོད་སྙོམས་ལ་སོགས་པ་ཙམ་བླངས་ནས་ནི་ཡུལ་དུས་ཀུན་ཏུ་འགྲོ་བ་ཀུན་ལ་སྔོན་ཆད་མ་མཐོང་བ་བཞིན་འདྲིས་ཤིང་ངོ་ཤེས་པ་དང་། རེ་བ་མེད་པར་གནས་པར་བྱའོ། །གཉིས་པ་རྙེད་སོགས་ལ་ཆགས་པ་སྤང་བ་ནི། བདག་ནི་སྣམ་སྦྱར་ལ་སོགས་པའི་རྙེད་པ་མང་པོ་རྙེད་པ་ཅན་དང་། སྐྱེ་བོ་མང་པོས་བཀུར་སྟིས་མཆོད་པར་བཅས་པ་དང་། བདག་ལ་སྐྱེ་བོ་མང་པོ་དགའོ་ཞེས་དེ་འདྲའི་སྙེམས་པ་སྟེ་ང་རྒྱལ་འཆང་བར་གྱུར་ན་ཤི་བའི་འོག་ཏུ་མ་བསམས་པར་བློ་བུར་དུ་འཇིགས་པ་སྡུག་བསྔལ་སྐྱེའོ་ཞེས་བསམ་པར་བྱའོ། །དེ་ཡང་འདི་ལྟར་དཔྱད་ན་ང་རྒྱལ་མི་འབྱུང་སྟེ། སྡུག་བསྔལ་ལ་བདེ་བར་རྣམ་པར་རྨོངས་པའི་ཡིད་རྙེད་སོགས་གང་དང་གང་ལ་ཆགས་པར་གྱུར་པ་ན་ཆགས་བྱ་རྙེད་སོགས་དེ་དང་དེ་བསྡོངས་པས་སྟོང་འགྱུར་དུ་སྡུག་བསྔལ་གྱི་རྒྱུ་དང་ངོ་བོ་ཉིད་དུ་འགྱུར་ཞིང་ཆེར་ལྡང་བ་དེ་བས་ན་མཁས་པས་རྙེད་སོགས་ལ་ཆགས་པར་མི་བྱ་སྟེ། ཆགས་པ་ལས་ནི་འཇིགས་པ་སྐྱེ་ཞིང་། རྙེད་སོགས་འདི་དག་མི་རྟག་པས་རང་གི་ངོ་བོ་ཉིད་ཀྱིས་འདོར་ཞིང་ཉམས་པར་འགྱུར་བར་བློ་ཡི་འཇུག་པ་བརྟན་པར་གྱིས་ཏེ་རབ་ཏུ་རྟོགས་ཤིག བརྟགས་པ་ན་འདི་ལྟར་སྔོན་དུ་རྙེད་པ་དག་ནི་མང་པོ་བྱུང་ཞིང་གྲགས་པ་དང་སྙན་པ་བྱུང་གྱུར་ཀྱང་རྙེད་པ་དང་གྲགས་པའི་ཚོགས་དང་བཅས་ཏེ་གང་དུ་འདོད་པའི་གཏོལ་མེད་དོ་དེ་གར་འགྲོ་མི་ཤེས་སོ། །གཞན་ཡང་བདག་ལ་སྨོད་པ་གཞན་ཡོད་ན་འགའ་ཞིག་གིས་བསྟོད་པས་བདག་དགའ་བར་བྱ་རྒྱུ་ཅི་ཞིག་ཡོད་ལ་བདག་ལ་བསྟོད་པ་པོ་གཞན་ཡོད་ན་སྨད་པས་མི་དགར་བྱ་བ་ཅི་ཞིག་ཡོད་དེ་མེད་དོ། །དེའི་རྒྱུ་མཚན་ཡང་སེམས་ཅན་རྣམས་ནི་མོས་པ་སྣ་ཚོགས་པས་རྒྱལ་བ་ཡིས་ཀྱང་མི་མགུ་ན་བདག་འདྲ་བའི་ངན་པ་མི་ཤེས་པས་མགུ་མི་ནུས་པ་ལྟ་སྨོས་ཅི་དགོས་ཏེ་མི་ནུས་པའི་ཕྱིར་རོ། །དེ་བས་ན་འཇིག་རྟེན་གྱི་སྤྱོད་པ་ལ་སེམས་པའི་བསམ་པ་གཏང་བར་བྱའོ། །གསུམ་པ་བྱིས་པ་དང་འགྲོགས་པ་སྤང་བ་ནི། སེམས་ཅན་ནོར་སོགས་རྙེད་པ་མེད་པ་ལ་བསོད་ནམས་མ་བསགས་པ་ཞེས་སྨོད་ཅིང་རྙེད་པ་ཅན་ལ་ཚུལ་འཆོས་ལ་སོགས་པས་གཞན་གྱི་མགོ་བསྐོར་བས་རྙེད་དོ་ཞེས་མི་སྙན་པ་བརྗོད་པས་ན་རང་བཞིན་གྱི་སྡུག་བསྔལ་གྱི་རྒྱུ་ཡིན་པས་སྟབས་གཅིག་ཏུ་འགྲོགས་པར་དཀའ་བ་དེ་དག་དང་ལྷན་ཅིག་འགྲོགས་པ་དག་གིས་རང་ཉིད་ལ་དགའ་བ་ཇི་ལྟར་སྐྱེ་བར་འགྱུར་ཏེ་མི་འགྱུར་རོ། །གཞན་ཡང་བྱིས་པ་འགའ་ཡང་གྲོགས་མཛའ་བཤེས་སུ་འགྱུར་བ་མིན་ཞེས་དེ་བཞིན་གཤེགས་པ་རྣམས་ཀྱིས་གསུང་སྟེ། གང་གི་ཕྱིར་བྱིས་པ་ཁོ་རང་གི་དོན་ནི་གྲུབ་པ་མེད་པར་ཁོ་གཞན་ལ་དགའ་བ་མི་འབྱུང་བས་འགྲོགས་པ་མི་བརྟན་པ་དེའི་ཕྱིར་རོ། །ཇི་སྐད་དུ་ཟླ་བ་སྒྲོན་མའི་ཏིང་ངེ་འཛིན་ལས། བྱིས་པ་ཇི་སྲིད་ཡུན་རིང་ལེགས་བསྟེན་ཀྱང་། །དེ་དག་ཕྱིར་ཞིང་མི་མཛའ་འགྲས་འགྱུར་ཞེས། །བྱིས་པའི་ངོ་བོ་ཉིད་ཀྱི་རྒྱུ་ཤེས་ནས། །མཁས་པ་བྱིས་པ་དག་དང་བསྟེན་མི་བྱེད། །ཅེས་སོ། །བཞི་པ་དབེན་པར་གནས་པའི་ཕན་ཡོན་ལ་ལྔའི་དང་པོ་ཕྱི་ནང་ལ་ཞེན་པ་མེད་པར་སྨོན་པ་ནི། དགོན་པའི་ནགས་ཁྲོད་ན་རི་དྭགས་དང་བྱ་རྣམས་དང་ལྗོན་ཤིང་རྣམས་མི་སྙན་པ་སྨོད་ཚིག་རྗོད་པར་མི་བྱེད་ལ་དེ་དག་དང་མཐུན་པའི་སྤྱོད་པས་མགུ་བར་བྱ་མི་དགོས་པས་བསམ་པ་མི་མཐུན་པ་དང་བྲལ་བ་འགྲོགས་ན་བདེ་བ་དེ་དག་དང་ནམ་ཞིག་ལྷན་ཅིག་ཏུ་བདག་གནས་པར་འགྱུར་ཞེས་སྨོན་པའོ། །གཞན་ཡང་མི་མེད་པའི་ཕུག་གམ་ལྷ་ཁང་སྟོང་པའམ། ལྗོན་ཤིང་གི་དྲུང་དུ་ཇི་ལྟར་འདོད་པར་འདུག་གནས་བཅས་ཏེ་དུས་ནམ་ཞིག་ན་ཕྱིས་ལྡོག་པ་མེད་པས་རྒྱབ་ཏུ་མི་ལྟ་ཞིང་ཆགས་པ་མེད་པར་གནས་པར་འགྱུར་ཞིག་གུ གཞན་ཡང་རིའམ་ནགས་ཀྱི་ས་ཕྱོགས་སུས་ཀྱང་བདག་གིར་ཡོངས་སུ་བཟུང་བ་མེད་པར་ཆེད་དུ་མ་བྱས་པས་རང་བཞིན་གྱིས་ནི་ཡངས་ཤིང་རྒྱ་ཆེ་བ་ཡིད་བདེ་བར་བྱེད་པ་རྣམས་སུ་གཞན་དབང་དུ་མ་སོང་བས་རང་དབང་དུ་སྤྱོད་ཅིང་བདག་གིར་བཟུང་བའི་སྒོ་ནས་ཆགས་པ་མེད་པར་ནམ་ཞིག་བདག་ནི་གནས་པར་འགྱུར། རྫའི་ལྷུང་བཟེད་ལ་སོགས་པའི་ཡོ་བྱད་ཉི་ཚེ་ཙམ་དང་། ཆོམ་རྐུན་སོགས་ལ་མི་མཁོ་བའི་ཕྱག་དར་ཁྲོད་ཀྱི་གོས་འཆང་ཞིང་། ལུས་གསོན་པ་ལ་མི་ལྟ་བས་ལུས་འདི་སྦ་བར་མ་བྱས་ཀྱང་ཕྱི་ནང་གི་དངོས་པོ་བཟུང་བ་མེད་པས་བསྲུང་མི་དགོས་པའི་ཕྱིར་འཇིགས་པ་མེད་པར་གནས་པར་ནམ་ཞིག་འགྱུར་སྙམ་དུ་སྨོན་པའོ། །གཉིས་པ་དུར་ཁྲོད་ལ་སྤྱོད་པར་སྨོན་པ་ནི། འགྲེལ་ཆེན་ལས། ལུས་ཀྱི་གཉུག་མའི་སར་སོང་ནས་ཞེས་ཏེ་ལུས་ཀྱི་གཉུག་མའི་ས་ནི་དུར་ཁྲོད་ཀྱི་ས་སྟེ། ཡུན་རིང་དུ་གནས་ཀྱང་མཐར་དེར་ཐུག་པར་འགྱུར་བའི་ཕྱིར་སོང་ནས་གཞན་སྔར་ཤི་བའི་རུས་གོང་དག་དང་བདག་གི་ལུས་འཇིག་པའི་ཆོས་ཅན་ཏེ་རང་བཞིན་དག་ཏུ་ནི་དུས་ནམ་ཞིག་མགོ་སྙོམས་པར་བྱེད་པར་འགྱུར་ཞེས་པའོ། །མགོ་སྙོམས་པར་བྱེད་པ་ཡང་བདག་གི་ལུས་ནི་འདི་ཉིད་ཀྱང་རུལ་ནས་གང་གི་ཤིན་ཏུ་དྲི་ང་བ་ཡིས་ལྕེ་སྤྱང་དང་ཝ་ཟས་དེ་དོན་དུ་གཉེར་བ་དག་ཀྱང་བཟོད་པར་དཀའ་བས་དྲུང་དུ་ཉེ་བར་འགྲོ་བར་མི་འགྱུར་བ་ཚུལ་དེ་ལྟ་བུར་ནི་འགྱུར་བར་འོང་སྙམ་དུ་སེམས་པའོ། །གསུམ་པ་གཉེན་བཤེས་ལ་ཆགས་པ་སྤང་བ་ནི། ལུས་འདི་བདག་ཏུ་འཁྲུལ་པས་གཅིག་པུར་བརྟགས་པའི་གནས་སུ་བྱུང་བ་སྟེ་སྐྱེས་པ་ཡང་ལུས་དང་ལྷན་ཅིག་ཏུ་སྐྱེས་པའི་ཤ་དང་རུས་དུམ་དག་ཅིག་སོ་སོར་འབྲལ་ཞིང་འགྱེས་པར་འགྱུར་ན་མཛའ་བ་གཞན་ལྟ་སོ་སོར་འགྱེས་པ་སྨོས་ཅི་ཞིག་དགོས། འོན་ཏེ་བུ་དང་ཆུང་མ་སོགས་རྟག་ཏུ་བདེ་སྡུག་གི་གྲོགས་བྱེད་པས་དེ་དག་ལ་ཆགས་པ་རིགས་སོ་ཞེ་ན། སྐྱེ་འཆི་ཡང་ཐུན་མོང་དུ་མི་བྱེད་དེ་སྐྱེ་ནའང་རང་གཅིག་པུར་སྐྱེ་བར་འགྱུར་ཞིང་འཆི་ནའང་དེ་ཉིད་གཅིག་པུ་འཆི་སྟེ་དེའི་བདག་གི་སྡུག་བསྔལ་གྱི་སྐལ་བ་དེ་གཞན་ཆགས་བྱའི་ཡུལ་བུ་ལ་སོགས་པས་མི་ལེན་ན་དགེ་བའི་གེགས་བྱེད་པའི་མཛའ་བས་ཅི་ཞིག་བྱ། གཞན་ཡང་དཔེར་ན་ལམ་དག་ཏུ་ནི་ཞུགས་པ་ཕྱོགས་གཞན་དུ་འགྲོ་བ་རྣམས་ཇི་ལྟར་འགྲོན་པོ་གཞན་རྣམས་དང་ལྷན་ཅིག་ཏུ་འདུ་ཁང་ལ་སོགས་པའི་གནས་ནི་འཛིན་ཞིང་ནུབ་མོ་སྡོད་པར་བྱེད་པ་ལྟར་དེ་བཞིན་དུ་སྲིད་པ་འཁོར་བའི་ལམ་དུ་ཞུགས་པའང་ལས་ཀྱི་དབང་གིས་རིགས་མཐུན་པ་དང་སྣག་གི་གཉེན་མཚན་ལ་སོགས་པ་རྣམས་དང་ལྷན་ཅིག་ཏུ་སྐྱེ་བའི་གནས་ནི་ཡོངས་སུ་འཛིན་ཞིང་རིགས་དྲུག་ཏུ་འཁོར་རོ། །སླར་ཡང་དེར་ཡུན་དུ་མི་གནས་པས་གཅིག་པུ་གྲོགས་མེད་པར་འགྲོ་དགོས་པས་མཛའ་བཤེས་ལ་ཆགས་པར་མི་བྱའོ། །བཞི་པ་གཅིག་པུར་གནས་པའི་ཕན་ཡོན་ནི། གསོན་པའི་མཐའ་མི་འདོད་ཀྱང་འཆི་བར་འགྱུར་བས་འཆི་བའི་དུས་སུ་འཇིག་རྟེན་གཉེན་ལ་སོགས་པ་མྱ་ངན་གྱིས་ཀུན་ནས་གདུང་བཞིན་དུ་དུས་ཇི་སྲིད་སྐྱེས་བུ་བཞི་ཡིས་ནི་གནས་དེ་ལས་གཞན་དུ་དེ་ནི་མ་བཏེག་ཅིང་མ་བཏོན་པ་དེ་སྲིད་དུ་ནི་དང་པོར་ནགས་སུ་སོང་ཞིག གཞན་ཡང་རྗེས་སུ་ཆགས་པའི་བཤེས་མེད་ཅིང་ཁོང་ཁྲོ་བའི་སྒོ་ནས་འཁོན་པའང་མེད་པར་བྱས་ནས་ལུས་འདི་གཅིག་པུ་དབེན་པར་གནས་ཏེ་དེའི་ཚེ་ཤི་ནའང་འཇིག་རྟེན་གྱི་མྱ་ངན་བྱེད་པ་མེད་དེ། སྔར་ཁྱིམ་ནས་བྱུང་བ་ནས་གཉེན་བཤེས་ལ་སོགས་པའི་ཡུལ་ན་ཤི་བ་དང་འདྲ་བར་བརྩིས་ནས་རེ་བ་མེད་པའི་ཕྱིར་རོ། །གཞན་ཡང་འཆི་བའི་ནད་པའི་དྲུང་ན་གཉེན་དང་རིགས་མཐུན་པ་འཁོད་པ་སུ་དག་ཀྱང་མྱ་ངན་གྱིས་གདུང་བས་བདག་གིས་ལུས་སེམས་ལ་གནོད་པ་བྱེད་པ་མེད་དེ། དྲུང་ན་སུའང་མེད་པས་སོ། །དེས་ན་འཆི་བ་པོ་འདིའི་སངས་རྒྱས་རྗེས་སུ་དྲན་པ་དང་སོགས་པས་ཆོས་དགེ་འདུན་གཏོང་བ་ལྷ་རྗེས་སུ་དྲན་པ་དང་སོགས་གཟུང་ངོ་། །དེ་དག་ལ་གམ་དུ་འདུག་པ་སུས་ཀྱང་གཡེང་བར་འགྱུར་བ་མེད་པས་དགེ་བའི་སེམས་ལ་གནས་ཏེ། བདེ་བར་འཆིའོ། །ལྔ་པ་དེ་དག་གི་མཇུག་བསྡུ་བ་ནི། དེ་བས་ན་ཤིན་ཏུ་མདངས་དགའ་བ་སྟེ་བདེ་བ་སྐྱེད་པས་ཉམས་དགའ་བའི་ནགས་ཚལ་བུ་ལ་སོགས་པ་གསོ་མི་དགོས་པས་ཚེགས་ཆུང་བ་མངོན་མཐོ་ངེས་ལེགས་ཀྱི་བདེ་བ་སྐྱེད་ཅིང་སྒོ་གསུམ་གྱི་ཉེས་སྤྱོད་ཀྱི་རྣམ་པར་གཡེང་བ་ཐམས་ཅད་ཞི་བར་བྱེད་པས་བདག་ཉིད་གཅིག་པུ་ཆགས་པ་མེད་པར་རྟག་ཏུ་གནས་པར་བྱའོ། །གཉིས་པ་སེམས་དབེན་པའི་དོན་དུ་རྣམ་རྟོག་དོར་བ་ལ་གསུམ་ལས་དང་པོ་མདོར་བསྟན་པ་ནི། ཕ་རོལ་གྱི་སྐྱོན་ལ་སེམས་པའི་བདེན་པའི་རྣམ་པར་རྟོག་པའི་བསམ་པ་གཞན་ནི་ཀུན་བཏང་སྟེ་བདག་གི་བྱང་ཆུབ་ཀྱི་སེམས་ལ་གཅིག་པུ་སྟེ་རྩེ་གཅིག་ཏུ་སེམས་པ་ཡིས་སེམས་ནི་ཞི་གནས་ལ་མཉམ་པར་བཞག་པའི་ཕྱིར་དང་། ལྷག་མཐོང་གིས་དུལ་བར་བྱ་བའི་ཕྱིར་དྲན་པ་དང་བག་ཡོད་དང་བརྩོན་འགྲུས་དག་གིས་བརྩོན་ཏེ་མཉམ་གཞག་བསྒྲུབ་པར་བྱའོ། །གཉིས་པ་རྒྱས་པར་བཤད་པ་ལ་དགུ་ཡི་དང་པོ་འདོད་པ་ལ་འདུན་པ་དགག་པ་ནི། འཇིག་རྟེན་ཚེ་འདི་དང་ཕ་རོལ་ཏུའང་འདོད་པའི་ཡོན་ཏན་རྣམ་པ་ལྔ་པོ་རྣམས་ནི་བསྟེན་པ་ན་ཕུང་ཁྲོལ་སྐྱེད་པར་བྱེད་དེ། ཚེ་འདིར་ནི་གཞན་གྱི་བུད་མེད་ཕྲོགས་པ་ལ་སོགས་པས་གཞན་གྱིས་བསད་པ་དང་ལུས་བཅིང་བ་དང་མགོ་ལ་སོགས་པ་གཅོད་པ་རང་གིས་མངོན་སུམ་དུ་དང་ཕ་རོལ་ཏུ་ནི་དམྱལ་བ་དང་སོགས་པས་ཡི་དྭགས་ལ་སོགས་པའི་གནས་སྐབས་དེ་ལྟ་བུའི་སྡུག་བསྔལ་བསྒྲུབ་པར་ལུང་ལས་བཤད་པའི་ཕྱིར་རོ། །གཉིས་པ་གཞན་གྱི་བུད་མེད་ལ་ཆགས་པ་དགག་པ་ནི། གཞན་གྱི་བུད་མེད་ལ་སོགས་པ་གང་གི་དོན་དུ་ཕོ་ཉ་དང་ཕོ་ཉ་མོ་ལ་སྔོན་ཕྲིན་བསྐུར་ཞིང་ཐལ་མོ་སྦྱར་ཏེ་ཁྱེད་ཀྱི་དྲིན་གྱིས་བདག་དེ་དང་ཕྲད་པར་མཛོད་ཅིག་ཅེས་ལན་དུ་མར་གསོལ་བ་བཏབ་ཅིང་འཇིག་རྟེན་ཕ་རོལ་ཏུ་གནོད་པའི་སྡིག་པའི་ལས་རྣམས་སམ་འདིར་གནོད་པའི་གྲགས་མིན་ལའང་འདོད་པ་བསྟེན་པ་གང་གི་དོན་དུ་མ་འཛེམས་པར་དེ་བསྟེན་ན་གསོད་པ་ལ་སོགས་པའི་འཇིགས་པ་ལའང་བདག་ཞུགས་ཤིང་གོས་རྒྱན་བྱུག་པ་སོགས་སྤྱད་པས་ནོར་རྫས་ཀྱང་ཟད་པར་བྱས་ཀྱི་བར་དུ་ཡུལ་གང་ལ་བརྟན་པར་ཡོངས་སུ་འཁྱུད་པ་ན་མཆོག་ཏུ་དགའ་བའི་རོ་མྱང་བ་ཉིད་དུ་གྱུར་པ་དེ་དག་ཉིད་ནི་ཕྱིས་ཤི་ནས་དུར་ཁྲོད་དུ་ལྟུང་བའི་ཀེང་རུས་ཉིད་ཀྱིས་དེ་ལས་གཞན་མིན་ན་རང་དབང་དུ་གྱུར་པ་དང་ནི་གཞན་གྱིས་བདག་གིར་བཟུང་བ་མིན་པའི་ཕྱིས་ཤི་བ་ཉིད་ཀྱི་དུར་ཁྲོད་ཀྱི་ཀེང་རུས་ལ་རབ་ཏུ་འདོད་ཅིང་འཁྱུད་པའི་དོན་དུ་ཡོངས་སུ་ཞེན་ནས་ཅིའི་ཕྱིར་དེར་ཁྱོད་འགྲོ་ཞིང་བརྟན་པར་འཁྱུད་ཅིང་དགའ་བར་མི་བྱེད་དེ་བྱེད་པ་རིགས་པས་ན་རྨོངས་པས་མི་རྟག་ཅིང་སྙིང་པོ་མེད་པ་མི་གཙང་བ་ལ་ཆགས་ནས་འདི་ཕྱི་མེད་པར་བྱེད་པ་མི་རིགས་སོ། །གསུམ་པ་རང་གི་བུད་མེད་ལ་ཆགས་པ་སྤངས་པ་ནི། རང་གི་ཆུང་མ་གང་ཞིག་དང་པོ་ངོ་ཚ་བས་བཞིན་འོག་ཏུ་ལྟ་བ་ན་ཁྱོད་བྱད་བཞིན་ལྟ་བར་འདོད་པས་ཤིན་ཏུ་ཆགས་པའི་སེམས་ཀྱིས་འབད་དེ་གདོང་བཏེགས་ནས་སྟེང་དུ་དྲངས་ཀྱང་ངོ་ཚ་བའི་དབང་གིས་ངེས་པར་འོག་ཏུ་ལྟ་ཞིང་དུར་ཁྲོད་དུ་མ་བསྐྱལ་བའི་སྔོན་དུ་ནི་མཐོང་ངམ་འོན་ཏེ་མ་མཐོང་ཡང་རུང་བརྒྱ་ལ་ཅུང་ཟད་ཙམ་མཐོང་བའི་ཆེད་དུ་ཡང་འབད་པར་བྱེད་ན་རྣམ་པ་ཐམས་ཅད་དུ་མཐོང་བ་ལ་འབད་པས་ལྟ་བར་ཅིའི་ཕྱིར་མི་བྱེད། དེས་ན་ཡུལ་དབུས་ན་བཅོམ་རླག་པའི་རིགས་ཀྱི་བུད་མེད་དང་ཚོང་པ་དྲག་རིགས་ཀྱི་ཆུང་མ་སེང་རས་ཀྱི་གོས་ཀྱིས་གདོང་ནི་གཡོགས་པར་གྱུར་ཅིང་བསྒྲིབས་པ་ཡོད་པ་དེ་ལྟ་བུའི་གདོང་ལྟ་བའི་དོན་དུ་དཀའ་བཞིན་དུ་འདེགས་པའི་ངལ་བས་ཁྱོད་ཉོན་མོངས་པར་བྱས་པའི་བུད་མེད་ཀྱི་གདོང་དེ་ནི་ད་ལྟར་དུར་ཁྲོད་དུ་མངོན་སུམ་དུ་གྱུར་པ་བཞིན་དུ་བྱ་རྒོད་ཀྱིས་གཡོགས་མ་རྣམས་བསལ་ནས་རྣམ་པར་གསལ་བར་བྱས་པ་མཐོང་ན་དེ་ལ་ད་ལྟར་འཇིགས་པས་ཅིའི་ཕྱིར་འབྱེར་ཞིང་འབྲོས་པར་བྱེད་དེ་ལེགས་པར་ལྟོས་ཤིག གཞན་ཡང་གཞན་རྣམས་ཀྱིས་མིག་གིས་བལྟས་ན་ཡང་སུས་ཀྱང་ལྟ་བར་མ་བྱེད་ཅེས་གང་ཞིག་གཞན་གྱིས་མིག་ཟུར་ཙམ་གྱིས་ལྟ་བ་ཙམ་ཡང་ཇི་སྲིད་དུ་ཡོངས་སུ་བསྲུང་བར་གྱུར་པ་དེ་ནི་དེང་བྱ་རྒོད་ཀྱིས་ཟ་ན་ཀྱེ་སེར་སྣ་ཅན་ཁྱོད་ཅིས་མི་བསྲུང་སྟེ་བསྲུང་བར་གྱིས་ཤིག གཞན་ཡང་བྱ་རྒོད་ལ་སོགས་པའི་ཟས་ཤའི་ཕུང་པོ་འདི་མཐོང་ནས་བྱ་རྒོད་དང་གཞན་ཝ་ལ་སོགས་པས་ཟ་བར་བྱེད་ན་སེར་སྣ་ཅན་ཁྱོད་ཅིའི་ཕྱིར་མི་བསྲུང་ནས་བསྲུང་བར་མི་བྱེད་པ་གཞན་བྱ་རྒོད་དང་ལྕེ་སྤྱང་སོགས་ཀྱིས་ཟས་ལ་མེ་ཏོག་གི་ཕྲེང་བ་འདོགས་པ་དང་ཙདྣན་གྱི་དྲིས་བྱུག་པ་དང་གདུ་བུ་ལ་སོགས་པའི་རྒྱན་གྱིས་ཅིའི་ཕྱིར་མཆོད་ཅིང་བསྟི་སྟང་དུ་བྱེད། འོན་ཏེ་སྒལ་ཚིགས་ལ་སོགས་པའི་རུས་གོང་མི་སྡུག་ཅིང་འཇིགས་སུ་རུང་བ་ཉིད་དུ་མཐོང་ནས་ནི་བོང་བ་ལྟར་མི་འགུལ་ཡང་ནི་ཁྱོད་སྐྲག་ན་རོ་ལངས་བཞིན་དུ་རླུང་ལ་སོགས་པ་རྐྱེན་འགའ་ཡིས་ཀྱང་བསྐྱོད་ཅིང་གཡོ་བར་གྱུར་པའི་གསོན་པའི་དུས་ན་ཅིས་མི་འཇིགས་ཏེ་འཇིགས་པར་ཤིན་ཏུ་རིགས་སོ། །བཞི་པ་རང་གི་ངོ་བོ་མི་གཙང་བར་བསྟན་པ་ནི། ཟས་ནི་གཅིག་པུ་ཉིད་ལས་བུད་མེད་འདིའི་བཤང་བ་དང་། ཁ་ཆུ་བྱུང་བར་གྱུར་ན་དེ་ལས་བཤང་བ་ལ་མི་དགའ་ཞིང་སྦྲང་རྩིའི་ལྟུང་བ་བཞིན་ཁ་ཆུ་བད་ཀན་ལ་ཁྱོད་ཅིའི་ཕྱིར་དགའ་སྟེ་དགའ་བར་མི་རིགས་ཏེ་རྒྱུ་མཚུངས་པའི་ཕྱིར་རོ། །འོན་ཏེ་དེ་ལྟ་ནའང་དེ་གཉིས་ལ་དྲི་ཞིམ་མི་ཞིམ་གྱི་ཁྱད་ཡོད་པས་ཆགས་མི་ཆགས་ཀྱི་ཁྱད་པར་རིགས་ཞེ་ན། ཤིང་བལ་གྱིས་བཀང་བ་རེག་ན་འཇམ་པ་ཡི་སྔས་འབོལ་ལ་འདོད་ཅིང་དགའ་བར་མི་བྱེད་པར་མི་གཙང་བ་ལས་བྱུང་བའི་དྲི་ང་བ་འཛག་པ་མ་ཡིན་ནོ་ཞེས་བརྟགས་ནས་འདོད་ལྡན་མི་གཙང་བ་ལ་གཙང་བར་རྨོངས་པས་བུད་མེད་ཀྱི་ལུས་མི་གཙང་བས་གང་བ་ལ་ཅིའི་ཕྱིར་དགའ་བར་བྱེད་དེ་བྱེད་པ་མི་རིགས་སོ། །འདིར་འདོད་ལྡན་ངན་པ་ཞེས་པ་ནས་ཁྲོ་བ་དཔ༵ག་ཏུ་བྱེད་ཅེས་པའི་བར་ཤླཽ་ཀ་གཅིག་འགྲེལ་པ་རྣམས་ན་མི་སྣང་ཞིང་། འགྲེལ་ཆེན་དུ། གང་ལ་གཡོགས་ན་ཞེས་སོགས་འདིར་འདོན་པ་ལྟར་བཤད་ན། འོན་ཏེ་ཀེང་རུས་དང་བུད་མེད་ཀྱིས་ལུས་མི་གཙང་བར་འདྲ་ཡང་སྒྲིབ་གཡོགས་ཀྱིས་གཡོགས་མ་གཡོགས་ཀྱི་ཁྱད་ཡོད་པས་ཀེང་རུས་སྤངས་ནས་བུད་མེད་ལ་ཆགས་ཞེན་མི་གཙང་བའི་རང་བཞིན་གང་ལ་ཤ་དང་ལྤགས་པ་སྲབ་པས་གཡོགས་ན་སྐྱེས་བུ་འདི་ཆགས་པའི་བུད་མེད་ཀྱིས་ལུས་དེ་ལ་དུར་ཁྲོད་དུ་ལྤགས་པས་མ་གཡོགས་པའི་ཚེ་ན་ཅིས་མི་འདོད་དེ་འདོད་ཆགས་སྐྱེ་བར་རིགས་སོ། །འོན་ཏེ་མི་གཙང་བའི་ཀེང་རུས་དེ་ལ་དགོས་པ་མེད་ན་ནི་ལྤགས་པས་གཡོགས་པ་ལ་ནི་ཁྱོད་ཅིའི་ཕྱིར་འཁྱུད་དེ་མི་རིགས་ཏེ། གཡོགས་ཀྱང་མི་གཙང་བའི་རང་བཞིན་ཡིན་པའི་ཕྱིར་རོ། །གཞན་ཡང་ཁྱོད་ལ་འདྲི་སྟེ་མི་གཙང་བ་ལ་ཆགས་པ་དང་བྲལ་ལམ་མ་བྲལ། གལ་ཏེ་མི་གཙང་བ་ལ་ཆགས་པ་མེད་ཅེ་ན་རུས་པའི་གཟེབ་རྒྱུས་པས་སྤྲེལ་ཞིང་མི་འཐོར་བར་བྱས་པ་ལ་ཕྱི་ནས་ཤའི་འདམ་གྱིས་བསྐུས་ནས་ཞལ་ཞལ་བྱས་པ་འདྲ་བའི་གཞན་བུད་མེད་ཀྱི་ལུས་ལ་ཁྱོད་ཀྱིས་ཅིའི་ཕྱིར་པང་དུ་འཁྱུད་དེ། མི་གཙང་བ་ཡིན་པའི་ཕྱིར་རོ། །འོན་ཏེ་མི་གཙང་བ་ལ་ཆགས་སོ་ཞེ་ན། ཁྱོད་རང་ཉིད་ཀྱི་ལུས་ལ་མཆིལ་སྣབས་དང་བཤང་གཅི་སོགས་མི་གཙང་བ་མང་དུ་ཡོད་པ་དེ་ཉིད་ལ་ཁྱོད་དུས་གཏན་དུ་སྤྱོད་པས་དེ་ཉིད་ཀྱིས་དགའ་བར་རིགས་ཀྱི་མི་གཙང་བའི་རྐྱལ་པ་གཞན་བུད་མེད་ཀྱི་ལུས་དག་ལའང་མི་གཙང་བ་ལ་བརྐམ་ཞིག་ཆགས་པས་འདོད་པར་བྱེད་པ་མི་རིགས་སོ། །འོན་ཏེ་ཅིས་ཀྱང་ཆགས་ན་ཤ་སོགས་ལུས་ལ་དགའ་འམ་སེམས་ལ་དགའ། གལ་ཏེ་བདག་ནི་བུད་མེད་འདིའི་ཤ་ལ་དགའ་ཞིང་ཞེན་པས་ལུས་ཀྱི་རེག་པ་དང་ལྟ་བར་འདོད་ཅེ་ན། ད་ཀོ་འཇིམ་གོང་ལྟར་སེམས་མེད་པའི་རང་བཞིན་གྱི་ཤ་ནི་ལྟ་བ་དང་རེག་པར་ཁྱོད་ཀོ་ཅིས་མི་འདོད་དེ་འདོད་པར་རིགས་པར་འགྱུར་རོ། །གལ་ཏེ་བུད་མེད་དེའི་སེམས་དེ་ལ་ལྟ་བ་དང་རེག་པར་འདོད་ཅེ་ན། ལྟ་རེག་འདོད་པའི་སེམས་གང་ཡིན་པ་དེ་རེག་པ་དང་ལྟ་བར་མི་ནུས་ཏེ། གཟུགས་ཅན་མ་ཡིན་པའི་ཕྱིར་དང་། གང་གིས་རེག་ཅིང་ལྟ་བར་ནུས་པའི་ལུས་དེ་ནི་ཤེས་པ་མིན་ན་དོན་མེད་པར་འཁྱུད་པ་དེས་ཅི་ཞིག་བྱ་སྟེ་དགོས་པ་མེད་དོ། །གཞན་ཡང་མི་གཙང་བའི་རང་བཞིན་གཞན་བུད་མེད་ཀྱི་ལུས་ཁྱོད་ཀྱི་མི་གཙང་བར་མི་རྟོགས་པ་ངོ་མཚར་མི་ཆེ་སྟེ་ཁྱོད་རང་ལ་དེ་ལྐོག་ཏུ་གྱུར་པའི་ཕྱིར། རང་ཉིད་ཀྱི་ལུས་མི་གཙང་བའི་རང་བཞིན་ཉིད་ཡིན་པར་མངོན་གྱུར་པ་ཡིན་ཡང་དེར་རྟོགས་པར་མི་འགྱུར་བ་འདི་ཤིན་ཏུ་ངོ་མཚར་ཆེ་ཞེས་སྟིང་ཚིག་གོ །ལྔ་པ་ཁ་དོག་སོགས་ལ་ཆགས་པར་མི་རིགས་པ་ནི། དེ་ལྟ་ནའང་ལུས་ཀྱི་ཁ་དོག་དབྱིབས་དྲི་རེག་བྱ་ཡིད་དུ་འོང་བའི་ཕྱིར་ཆགས་སོ་ཞེ་ན། སྒྲིབ་བྱེད་སྤྲིན་དང་བྲལ་བའི་ཉི་མའི་ཟེར་གྱིས་ཁ་ཕྱེ་བའི་པད་མ་གཞོན་ནུ་སྤངས་ནས་སུ་མི་གཙང་བ་ལ་གཙང་བར་ཞེན་པའི་སེམས་ཀྱིས་ནི་མི་གཙང་བའི་གཟེབ་སྟེ་སྣོད་དུ་གྱུར་པའི་ལུས་ལ་ཅིའི་ཕྱིར་དགའ་སྟེ་དགའ་བར་མི་རིགས་སོ། །འོན་ཏེ་དེའང་ཁྲུས་སོགས་བྱས་པས་ཡིད་དུ་འོང་བའི་ཕྱིར་ཆགས་ཤེ་ན། ས་གཞི་དང་སོགས་པས་གོས་སོགས་ལ་མི་གཙང་བ་དག་གིས་གོས་པས་གལ་ཏེ་ཁྱོད་རེག་པར་མི་འདོད་ན་ལུས་གང་ལས་མི་གཙང་བ་དེ་ནི་བྱུང་བའི་ལུས་ལ་ཁྱོད་དེ་ལྟར་རིག་པར་འདོད་དེ་འདོད་པ་མི་རིགས་སོ། །གལ་ཏེ་ས་ཕྱོགས་ཏེ་མི་གཙང་བས་གོས་པའི་ཕྱིར་ཆགས་པས་རེག་པར་འདོད་པ་མེད་དོ་ཞེ་ན། མི་གཙང་བ་དུ་མའི་ཞིང་མའི་མངལ་ལས་བྱུང་བར་གྱུར་ཅིང་ཕ་མའི་ཁུ་ཁྲག་མི་གཙང་བ་དེ་ཡིས་ས་བོན་བྱས་ནས་མའི་བཟའ་བཏུང་ཟོས་པས་སྐྱུགས་པ་ལྟ་བུ་དེས་བསྐྱེད་ཅིང་འཕེལ་བར་བྱས་པའི་གཞན་བུད་མེད་ཀྱི་ལུས་ལ་ཁྱོད་ཅིའི་ཕྱིར་པང་དུ་འཁྱུད་དེ་མི་འཐད་དོ། །གཞན་ཡང་མི་གཙང་བ་ལས་བྱུང་བ་ཡིན་ཡང་ཁྱོད་འདོད་ཅིང་ཆགས་ན་བཤང་སོགས་མི་གཙང་བ་ལས་བྱུང་བའི་མི་གཙང་བའི་སྲིན་བུ་ཆུང་ངུའང་ཁྱོད་འདོད་པར་མི་བྱེད་དེ་བྱེད་པར་འགྱུར་ལ། དེ་མི་འདོད་ན་མི་གཙང་བ་མང་པོ་དག་གི་རང་བཞིན་གྱི་ལུས་ཕ་མའི་མི་གཙང་བ་ལས་སྐྱེས་པའང་འདོད་པར་བྱེད་པ་མི་རིགས་ཏེ་གཉིས་ཀ་མཚུངས་པས་སོ། །འོན་ཏེ་མི་གཙང་བ་ནང་ཕྲད་པ་ལ་ཉེས་པ་མེད་དེ་གནོད་སྦྱིན་དང་གཏོར་མ་བཞིན་ནོ་ཞེ་ན། ཁྱོད་ནི་ཤིན་ཏུ་རྨོངས་པས་རང་ཉིད་ལ་ཡོད་པའི་མི་གཙང་བ་ལ་སྨོད་པར་མི་བྱེད་པར་མ་ཟད་ཀྱི་མི་གཙང་བའི་རང་བཞིན་ལ་བརྐམ་ཞིང་ཞེན་པས་མི་གཙང་བའི་རྐྱལ་བ་གཞན་དག་ཀྱང་འདོད་པར་བྱེད་པ་སྨད་པའི་གནས་ཡིན་ནོ། །དྲུག་པ་མི་གཙང་བ་རང་གི་མངོན་སུམ་གྱིས་གྲུབ་པ་ནི། ག་པུར་དང་ཙནྡན་ལ་སོགས་ཡིད་དུ་འོང་བ་དང་ས་ལུའི་འབྲས་ཆན་དག་གམ་ཚོད་མའང་རུང་ཁར་བཅུག་ནས་སླར་ཕྱིར་ཕྱུང་སྟེ་བོར་བ་ཡིས་ས་གཙང་མ་ལ་གོས་ན་ཡང་མི་གཙང་ཞིང་རྩོག་པ་བར་གྱུར་བར་འདོད་ན་གལ་ཏེ་མི་གཙང་བའི་རང་བཞིན་གྱི་བུད་མེད་ཀྱི་ལུས་འདི་འདྲ་བ་མངོན་སུམ་དུ་གྱུར་ཀྱང་མི་གཙང་བར་ཐེ་ཚོམ་ཟ་བས་ཡིད་མ་ཆེས་ཞེས་སམ། དེར་མ་མོས་ན་དུར་ཁྲོད་དག་ཏུ་བོར་བའི་ལུས་ཅུང་ཟད་ཟོས་རྣམ་པར་མྱགས་རྣམ་བརྣགས་པའི་རང་བཞིན་མི་གཙང་བའི་གཟུགས་འཇིགས་སུ་རུང་བ་གཞན་ཡང་བལྟ་བར་གྱིས་ཤིག འོན་ཏེ་དགེ་སློང་ཆགས་ལྡན་མི་གཙང་བ་ལ་མོས་པ་འགའ་ཞིག་དུར་ཁྲོད་ཀྱི་ཤི་བའི་ལུས་མཐོང་བ་ནའང་ཆགས་པར་འགྱུར་ན་གསོན་པའི་ལུས་ལ་ཅིའི་ཕྱིར་མི་ཆགས་ཤེ་ན། ལུས་གང་ལས་ལྤགས་པའི་ཁ་ཕྱེ་ན་ཡི་དྭགས་ལ་སོགས་པར་འཁྲུལ་ནས་འཇིགས་པ་ཆེན་པོ་སྐྱེ་བར་འགྱུར་བ་དེ་ལ་འདི་ལྟ་བུའི་རང་བཞིན་དུ་ཤེས་ཀྱང་ཇི་ལྟར་རང་བཞིན་དུ་གནས་པའི་ལུས་དེ་ཉིད་ལ་ཕྱིར་ཞིང་ཡང་འཇིགས་པའི་གནས་སུ་མ་རྟོགས་པས་མངོན་པར་དགའ་བ་སྐྱེ་བར་འགྱུར་ཏེ་འགྱུར་བ་མི་རིགས་སོ། །དེ་ལྟ་ན་ཡང་ཙདྣན་སོགས་ཀྱིས་བསྒོས་པས་ཡིད་དུ་འོང་བ་ཡིན་ཞེ་ན། མི་གཙང་བའི་ལུས་ལ་བསྐུས་པ་དྲི་ཞིམ་པ་དེ་ཡང་ཙདྣན་ལ་སོགས་པ་ཁོ་ནའི་ཡིན་གྱི་གཞན་ལུས་ཀྱི་མིན་ན་གཞན་ཙདྣན་གྱི་དྲི་དེས་གཞན་དྲི་ང་བའི་ལུས་དག་ལ་ཅིའི་ཕྱིར་ན་ཆགས་པར་བྱེད་དེ་མི་རིགས་སོ། །གལ་ཏེ་རང་བཞིན་གྱིས་དྲི་ང་ཞིང་རུལ་པའི་རང་བཞིན་ཡིན་པས་ན་བུད་མེད་ཀྱི་ལུས་འདི་ལ་མ་ཆགས་པ་ལེགས་པ་མིན་ནི་སྟེ་ཤིན་ཏུ་ལེགས་ཏེ། དེ་ལ་ཡོན་ཏན་ཡོད་པས་སོ། །དེ་ལྟ་ནའང་འཇིག་རྟེན་དོན་མེད་པ་ལ་སྲིད་པ་དག་ཅི་སྟེ་ལུས་དེ་ལ་དྲི་ཞིམ་པོ་སྐུད་དེ་ཐམས་ཅད་དུ་མི་འཐད་དོ། །གཞན་ཡང་འོན་ཏེ་དྲི་ཞིམ་པོ་དེ་གང་ལ་འབྱུང་བའི་ཙདྣན་དེས་ནི་དྲི་ང་བའི་ལུས་ལ་བྱུགས་པ་ལས་འདི་ནི་དྲི་ང་བའི་རང་བཞིན་ཉམས་པ་ཅི་ཞིག་བྱུང་སྟེ་མ་བྱུང་ངོ་། །འོན་ཏེ་དེའི་སྟོབས་ཀྱིས་ཡིད་དུ་འོང་བ་བྱུང་ཞེ་ན། གཞན་ཙདྣན་གྱི་དྲི་ཡིས་གཞན་འབྲེལ་མེད་ཀྱི་ལུས་དག་ལ་རྒྱུ་མཚན་ཅིའི་ཕྱིར་ན་ཆགས་པར་བྱེད་དེ་འགལ་ལོ། །བདུན་པ་འཇིགས་པས་ལུས་ལ་ཆགས་པར་མི་རིགས་པ་ནི། གཞན་ཡང་གལ་ཏེ་སྐྲ་དང་སེན་མོ་མ་བཅད་པ་ཤིན་ཏུ་རིང་བ་དང་། སོ་སྐྱེ་ཞིང་སོ་ཤིང་གིས་མ་བྲུད་ཅིང་མ་བཀྲུས་པས་དྲི་མ་དང་བཅས་པ་དང་། དྲི་མའི་འདམ་རྫབ་ཀྱི་དྲིས་བསྒོས་ཤིང་། གོས་དང་བྲལ་བས་གཅེར་བུ་ཁྲུས་བྱུག་དང་བྲལ་བའི་ལུས་ཀྱི་རང་བཞིན་ཡི་དྭགས་ལྟར་འཇིགས་པ་དང་བཅས་པ་ཉིད་ཡིན་ན་རང་ལ་གནོད་པའི་དོན་དུ་བྱས་པའི་རལ་གྲི་ལ་སོགས་པའི་མཚོན་འདུ་བྱེད་པ་བཞིན་དུ་དེ་ལ་འབད་ནས་སོ་ཤིང་དང་ཁྲུས་བྱུག་ལ་སོགས་པ་རྣམས་ཀྱིས་ཅིའི་ཕྱིར་བྱི་དོར་བྱེད་བྱི་དོར་བྱེད་པ་མི་རིགས་སོ། །དེ་བས་བདག་ཉིད་ལ་ཤེས་བཞིན་དུ་རྨོངས་པར་བྱེད་པའི་འབད་པ་ཡིས་མྱོས་པས་ཏེ་སེམས་རང་བཞིན་དུ་མི་གནས་པའི་སྨྱོན་པ་རྣམས་ཀྱིས་ས་གཞི་འདི་ཀུན་ཏུ་འཁྲུགས་ཏེ་ཀུན་ཏུ་གང་བ་ཡིན་ནོ་ཞེས་སློབ་དཔོན་གྱིས་མྱ་ངན་མཛད་པའོ། །གཞན་ཡང་རོ་རྣམས་ཀྱིས་རུས་གོང་སོ་སོ་ན་གནས་པ་འགའ་ཞིག་དུར་ཁྲོད་དུ་ནི་མཐོང་ནས་ནི་ཁྱོད་ཡིད་བྱུང་ན་དབུགས་རྒྱུ་བས་གཡོ་བའི་རུས་གོང་གིས་ཁྱབ་པའི་གྲོང་ཁྱེར་དག་གི་དུར་ཁྲོད་ན་གནས་པའི་རུས་གོང་གཡོ་བ་དེ་ལ་དགའ་འམ་སྟེ། མཁས་པས་དགའ་མི་དགའ་མཉམ་པར་རིགས་སོ། །བརྒྱད་པ་འདོད་པའི་ཡོན་ཏན་གྱི་ཉེས་དམིགས་ནི། དེ་ལྟར་བཤད་པའི་རིགས་པས་མི་གཙང་བར་གྱུར་པའི་བུད་མེད་ཀྱི་ལུས་དེའང་རིན་མེད་པར་ནི་མི་རྙེད་དོ། །དེས་ན་དེ་དོན་དུ་གཉེར་བས་དང་པོར་ནོར་བསྒྲུབ་དགོས་པས་ཤ་ཐང་ཆད་ཆད་དུ་ཚོང་སོ་ནམ་སོགས་ཆོས་མ་ཡིན་པ་དུ་མས་བསགས་པས་ཕྱི་མར་དམྱལ་བ་ལ་སོགས་པར་གནོད་པ་མི་བཟད་པ་འབྱུང་བར་འགྱུར་ལ། དེའང་བྱིས་པའི་གནས་སྐབས་ན་ནོར་སྤེལ་མི་ནུས་པས་ནོར་མི་ཐོབ་པའི་ཕྱིར་ལང་ཚོ་དར་ལ་བབ་ན་བྱིས་པའི་དུས་ན་བསགས་པའི་ནོར་གྱིས་ལོངས་སྤྱོད་འདིས་ཇི་ལྟར་བདེ་སྟེ་ནོར་དང་བྲལ་བས་སོ། །དར་ལ་བབ་པ་དེར་བདེ་བ་བསྒྲུབ་པའི་ཐབས་སུ་ནོར་གསོག་པར་བྱེད་ན་ཡང་དེ་ཡིས་ཚེ་ཟད་ཅིང་གཏུགས་པར་གྱུར་ན་རྒས་ནས་འདོད་པས་ཅི་ཞིག་བྱ་སྟེ་འདོད་པ་བསྟེན་མི་ནུས་པས་སོ། །ཕ་མེས་ཀྱིས་བསགས་པའི་ནོར་གྱིས་དར་ལ་བབ་པ་ན་བདེ་བ་ཡང་ཉུང་སྟེ་ཐམས་ཅད་ལ་སོ་སོར་དེ་ལྟ་བུའི་ཕ་མེས་ཀྱིས་བསགས་པའི་ལོངས་སྤྱོད་པའི་ངེས་པ་མེད་པའི་ཕྱིར་རོ། །དེ་ལྟ་ནའང་ནོར་གསོག་པ་ན་བདེ་བ་ཡོད་དོ་ཞེ་ན། འདོད་ལྡན་ངན་པ་བྲན་ཅིག་ནི་འདོད་པ་ཆུང་ངུ་དམན་པ་ལ་གཡེངས་པའི་སེམས་ཀྱིས་ཉིན་རངས་རྩྭ་ཤིང་ལོ་མ་སོགས་ལེན་པའི་ལས་ཀྱི་ཁུར་གྱིས་ལུས་སེམས་ཡོངས་སུ་དུབ་སྟེ་ཉི་མ་ནུབ་པ་ན་ཁྱིམ་དུ་འོངས་ནས་ཐང་ཆད་པའི་ལུས་རོ་དང་འདྲ་བར་ཉལ་ཞིང་གཉིད་ལོག་པར་བྱེད་ལ། ཡང་ཐོ་རངས་ལས་དེ་ལ་འཇུག་པར་བྱེད་པས་ཚེ་འདའ་བས་དེ་ལ་བདེ་བ་ག་ལ་ཡོད། དེ་བཞིན་དུ་རྒྱལ་པོའི་མི་ཁ་ཅིག་གཞན་ལས་རྒྱལ་བའི་ནོར་བླང་བའི་དོན་དུ་བྱེས་ཐག་པོར་བགྲོད་པས་ཡོངས་སུ་ངལ་བས་ཉོན་མོངས་པ་དང་། བྱེས་སུ་སོང་ནས་དུས་ཡུན་རིང་དུ་སོང་བའི་སྡུག་བསྔལ་ཅན་དག་བུ་སྨད་འདོད་པས་དེའི་འདོད་པ་བསྒྲུབ་པའི་ཕྱིར་དུ་རྒྱལ་པོ་སོགས་བསྟེན་བཞིན་དུ་བུ་སྨད་རྣམས་ཁྱུད་མོ་འཁོར་གྱི་ལོ་དུ་མས་ཀྱང་མཐོང་བར་མི་འགྱུར་རོ། །གཞན་ཡང་བདག་ལ་ཕན་ཞིང་བདེ་བ་འདོད་པ་དག་སྔོན་ལ་གཞན་གྱི་བྲན་བྱས་ནས་ཀྱང་འདོད་པས་རྣམ་པར་རྨོངས་པས་བུ་དང་ཆུང་མ་སོགས་གང་གི་དོན་ཉིད་དུ་རང་ཉིད་བཙོས་པ་ཡང་བདག་གི་བདེ་བ་དེ་མ་ཐོབ་པར་དོན་མེད་པའི་གཞན་གྱི་ལས་ཉམས་སུ་ལེན་པ་ཉིད་རླུང་གིས་བདས་ནས་ཚེ་ཟད་ཀྱང་དགེ་བའི་ལས་ལ་ཅུང་ཟད་ཀྱང་མ་སྦྱར་རོ་ཞེས་མྱ་ངན་མཛད་པའོ། །ཡང་བདེ་བ་འདོད་པ་ལ་ལ་རང་གི་ལུས་བཙོངས་ཤིང་རང་དབང་མེད་པར་གཞན་གྱིས་དགོས་པ་ལ་བཀོལ་བར་གྱུར་ཏེ་ཆུང་མ་དང་བཅས་པར་ལམ་དུ་འགྲོ་བ་ན་ཆུང་མ་དག་ལས་ཀྱང་བུ་བྱུང་ན་ཤིང་དྲུང་དང་དགོན་པ་དང་ཆུ་འགྲམ་དང་རི་བྲག་སོགས་དཀའ་བའི་གནས་རྣམས་སུ་གར་བབ་བབ་ཏུ་འབྱུང་བས་བྱིས་པ་ཁུར་བ་དང་ལྷན་ཅིག་ཏུ་འགྲོ་བ་ན་རྟག་ཏུ་སྡུག་བསྔལ་བ་ཁོ་ནའོ། །ཡང་འདོད་པས་བསླུས་པའི་ཤེས་རབ་ཀྱི་མིག་གཏི་མུག་གིས་མུན་པར་བྱས་པའི་གླེན་པ་དག་རྙེད་པས་འཚོ་བར་འདོད་པས་འཚོ་བར་བྱའོ་ཞེས་བསམས་ནས་ལས་དེར་ཞུགས་ན་གསོན་ནམ་མི་གསོན་ཞེས་སྲོག་སྟོར་དོགས་བཞིན་དུ་གཡུལ་དུ་འཇུག་ཅིང་། ཡང་སྟོབས་ལྡན་ཁ་ཅིག་གིས་གནོད་པ་བྱས་པ་ན་རང་ཉིད་ཁེངས་པའི་ང་རྒྱལ་བཅག་པའི་ཕྱིར་རང་གི་སོར་མོ་བཅད་ནས་དུས་ཚིགས་འདི་ཙམ་ཞིག་ཏུ་ངལ་གཉེན་ལ་ལས་འདི་ལྟ་བུ་གྱིས་ཤིག་ཅེས་བསྒོ་བ་ན་དེ་ལྟར་ཁས་བླངས་ཏེ་ཁོའི་བྲན་དུ་འགྲོ་བར་བྱེད་དོ། །ཡང་ན་རྒྱལ་བོ་མཉེས་པ་སོགས་ཀྱིས་སེམས་ཁེངས་པ་ཐོབ་པར་བྱ་བའི་ཕྱིར་ཉིན་མཚན་དུ་གཉིད་མེད་པར་རྒྱལ་པོའི་བྲན་དུ་འགྲོའོ་ཞེས།་་་་་རིགས་ལྔའི་འགྲེལ་བ་ནོར་བུའི་ཕྲེང་བར རྣམ་སྣང་འཚོས་ཁེ་ཞེས་པ་རྙེད་པ་ཐོབ་པའི་དོན་དུ་ཞེས་བཤད་དོ། །འདོད་ལྡན་ལ་ལ་གཞན་གྱི་བུད་མེད་དང་ནོར་ཕྲོགས་པ་ལ་སོགས་པས་ལུས་ཀྱང་མཚོན་གྱིས་བཅད་ཅིང་། ཁ་ཅིག་གསལ་ཤིང་གི་རྩེ་ལ་བཙུགས་ཤིང་ཁ་ཅིག་མདུང་ཐུང་དག་གིས་བསྣུན་པ་དང་། ཁ་ཅིག་བསྲེགས་པ་ལ་སོགས་པ་དག་ཀྱང་ཚེ་འདིར་ཡང་མངོན་སུམ་དུ་སྣང་ངོ་། །གཞན་ཡང་བདེ་བའི་དོན་དུ་ནོར་བསྒྲུབ་པ་ན་དོན་མེད་པའི་སྡུག་བསྔལ་སྐྱེ་སྟེ། དང་པོར་མེད་པ་བསག་དགོས་པ་དང་། བར་དུ་མེ་ཆུ་ལ་སོགས་པས་ཆུད་ཟ་བ་ལས་བསྲུང་བ་དང་ཐ་མར་རྐུན་པོ་ལ་སོགས་པས་བརླག་པའི་སྡུག་བསྔལ་གྱི་གདུང་པ་ཡིས་གདུང་བའི་ཕྱིར་ན་ནོར་ནི་ཕུང་ཁྲོལ་མཐའ་ཡས་པའི་རྩ་བར་ཤེས་པར་བྱའོ། །དེས་ན་ནོར་ལ་ཆགས་པས་བསགས་པ་ལ་སོགས་པས་རྣམ་པར་གཡེངས་པར་གྱུར་བ་རྣམས་སྲིད་པའི་སྡུག་བསྔལ་སྐྱེ་སོགས་ལས་གྲོལ་བའི་སྐབས་མེད་དོ། །རྟག་ཏུ་དེ་ལྟ་བུ་ལ་ཡིད་གཞུངས་པས་ཚེའི་འདུ་བྱེད་ཟད་ཅིང་ཏིང་ངེ་འཛིན་བསྒྲུབ་པའི་སྐབས་མེད་པའི་ཕྱིར་རོ། །དགུ་པ་དེ་དག་གི་མཇུག་བསྡུས་ཏེ་བསྟན་པ་ནི། འདོད་ལྡན་རྣམས་ལ་སྔར་བསྟན་པའི་ཚུལ་དེ་ལྟ་བུ་ལ་སོགས་པ་ཉེས་དམིགས་མང་ལ་བདེ་བ་མནོག་ཆུང་བ་ཡིན་ཏེ། དཔེར་ན་ལྕི་བའི་ཁུར་གྱིས་ནོན་པའི་ཤིང་རྟ་འདྲེན་པའི་ཕྱུགས་དག་གིས་ལྟོགས་པས་གཡས་གཡོན་དུ་རྩྭ་ནི་ཁམ་འགའ་ཟོས་པ་བཞིན་ནོ། །ཕྱུགས་ཀྱིས་བསྒྲུབ་ནའང་མི་དཀོན་ཞིང་སླ་བའི་བདེ་བ་མནོག་སྟེ་ཁེ་ཆུང་བ་གང་ཡིན་དེ་བསྒྲུབ་པའི་དོན་དུ་དལ་འབྱོར་ཕུན་སུམ་ཚོགས་པ་རྙེད་པར་དཀའ་བ་འདི་སྔོན་གྱི་ཉོན་མོངས་དང་ལས་ཀྱིས་མནར་བ་ཕན་གནོད་ལ་རྨོངས་པ་རྣམས་ཀྱིས་བཅོམ་ཞེས་དཔྱད་པའོ། །དེ་ལྟ་ནའང་བྱང་ཆུབ་ཀྱི་སྤྱོད་པ་སྤྱད་པ་ན་ཡང་སྡུག་བསྔལ་ཆེན་པོ་ཡིན་ནོ་ཞེ་ན། འདོད་པ་ལུས་ཀྱི་བདེ་བ་རྣམས་ནི་ངེས་པར་འཇིག་པར་འགྱུར་ཞིང་འཇིག་རྟེན་ལས་འདས་པའི་བདེ་བ་ལ་ལྟོས་ནས་བདེ་བ་ཆེན་པོ་མིན་ན་ཡང་ལུས་ཀྱི་བདེ་བ་དེ་བསྐྱེད་པའི་ཕྱིར་དུ་དམྱལ་བ་ལ་སོགས་པར་ལྟུང་བར་བྱེད་པའི་སྡུག་བསྔལ་ལ་མ་འཛེམས་པར་འཁོར་བར་སྔར་དུས་ཀུན་ཏུ་མི་དགེ་བ་སྤྱད་པས་དུབ་པའི་ཚེགས་འབྱུང་བ་གང་ཡིན་པ་དེའི་བྱེ་བའི་ཆ་ཙམ་གྱི་དཀའ་ཚེགས་ཀྱིས་སངས་རྒྱས་ཉིད་འགྲུབ་ན་འདོད་པ་དང་ལྡན་པ་འདོད་པ་ཐོབ་པའི་དོན་དུ་འཁོར་བར་སྤྱོད་པ་ནི། བྱང་ཆུབ་སྤྱོད་པ་བས་ཤིན་ཏུ་ཡང་སྡུག་བསྔལ་ཆེ་ལ་དེ་མྱོང་བས་བྱང་ཆུབ་འགྲུབ་པ་ཡང་མེད་དེ། གཞན་གྱི་དབང་གིས་ཡུན་རིང་པོར་མྱོང་ཞིང་མནར་མེད་སོགས་སུ་ལྟུང་བར་བྱེད་པའི་ཕྱིར་རོ། །བྱང་ཆུབ་ཀྱི་ཆེད་ཀྱི་དཀའ་བ་ནི་དེ་ལྟ་མིན་ཏེ་དུས་ངེས་ཤིང་བྱང་ཆུབ་ཀྱི་རྒྱུ་ཡིན་པས་སོ། །དེ་ལྟར་དམྱལ་སོགས་ཀྱི་སྡུག་བསྔལ་ལུང་ལས་འབྱུང་བ་བཞིན་དྲན་ཞིང་བསམ་པར་བྱས་ན་འདོད་པའི་ཡོན་ཏན་རྣམས་ལ་ཉེས་དམིགས་མཚོན་དང་ནི་དུག་དང་མེ་དང་གཡང་ས་དང་དགྲ་རྣམས་ཀྱང་དེའི་དཔེར་མི་ཕོད་དེ་མཚོན་སོགས་ཀྱིས་ནི་ལན་གཅིག་འཆི་བ་ལས་མེད་ལ། འདོད་པས་སྐྱེ་བ་མང་པོར་དམྱལ་སོགས་ཀྱི་སྡུག་བསྔལ་མི་ཟད་པ་བསྐྱེད་པས་སོ། །གསུམ་པ་དབེན་པའི་ཡོན་ཏན་བསྒོམ་པ་ནི། དེ་ལྟར་སྔར་བརྗོད་པའི་རྣམ་པས་འདོད་ཡོན་རྣམས་ལ་སྐྱོ་ཞིང་སྐྲག་པར་བྱས་ཏེ། སྔར་བཤད་པའི་དབེན་པའི་ཡོན་ཏན་ལ་ནི་དགའ་བ་དང་སྤྲོ་བ་བསྐྱེད་པར་བྱའོ། །གང་དུ་གནས་ནས་བྱ་ཞེ་ན། འགྲན་ཟླ་མེད་པས་རྩོད་པ་དང་བྲལ་བ་ཉོན་མོངས་རྣམ་རྟོག་གིས་སྟོང་པ་སྟག་སྦྲུལ་དང་ཆོམ་རྐུན་ལ་སོགས་པའི་འཚེ་བ་ཞི་བའི་ནགས་ཀྱི་ནང་དག་ཏུ་གནས་ནས་སོ། །དེ་ལ་དབེན་པའི་ཕན་ཡོན་ནི། སྐལ་ལྡན་ལེགས་པར་སྤྱོད་པ་རྣམས་ཟླ་བའི་འོད་ཟེར་དཀར་ཞིང་བསིལ་བ་དང་འདྲ་བའི་ཙདྣན་གྱི་དྲི་དང་ལྡན་པའི་རླུང་བསིལ་བ་དང་ལྡན་པའི་ཡངས་ཤིང་རྒྱ་ཆེ་བའི་རྡོ་ལེབ། ཁང་བཟང་ལྟར་རྩུབ་པ་མ་ཡིན་ཞིང་གཙང་བའི་ཉམས་དགའ་བ་དེར་བསམ་གཏན་དང་མི་མཐུན་པའི་སྒྲ་མེད་ཅིང་བདེ་བའི་རེག་བྱ་ཅན་ཞི་བའི་ནགས་ཚལ་གྱི་རླུང་དལ་བུས་གཡོབ་པ་ཡིས་སེམས་ཅན་གཞན་ལ་ཕན་པའི་དོན་སེམས་ཤིང་ཐག་མི་རིང་ཞིང་དལ་བར་འཆགས་པར་བྱེད་དོ། །དེ་ལྟར་ན་རྣམ་པར་དབེན་པའི་བདེ་བ་འདི་ནི་དབང་ཕྱུག་གི་བདེ་བ་ལས་ཁྱད་པར་དུ་འཕགས་ཤིང་བདེ་བ་གཞན་ཡང་ཡོད་དེ་འདི་ལྟར་ཁང་སྟོང་ངམ་ཤིང་དྲུང་ངམ་རི་ཕུག་ལ་སོགས་པ་དག་ཏུ་གང་རུང་དུ་ཇི་སྲིད་འདོད་པའི་བར་དུ་གནས་ཤིང་ལུས་སེམས་ཀྱི་དབེན་པ་ཐོབ་པས་འདོད་ཡོན་ཡོངས་སུ་འཛིན་པ་དང་དེ་བསྲུང་བའི་སྡུག་བསྔལ་ཡང་སྤངས་ཤིང་སུ་ལའང་རེ་ཞིང་ལྟོས་པ་མེད་པར་བག་ཡངས་སུ་སྤྱོད་ཅིང་རྒྱུ་ལ། དེའང་རང་རང་དབང་སྟེ་རང་ཇི་ལྟར་འདོད་པ་བཞིན་སྤྱོད་ཅིང་རང་གི་ཁྱིམ་ལའང་ཆགས་པ་མེད་ལ་རྒྱལ་བློན་སོགས་གང་དང་ཡང་ནི་འབྲེལ་པ་མེད་པས་གཞན་གྱིས་སྡུག་བསྔལ་བྱ་མི་དགོས་པའི་ཆོག་ཤེས་པའི་བདེ་བ་ལ་ལོངས་སྤྱོད་པ་གང་ཡིན་པ་ནི་ལྷ་མིའི་དབང་པོས་ཀྱང་ནི་དེ་རྙེད་པར་དཀའ་འོ། །གསུམ་པ་གཉེན་པོ་བསམ་གཏན་བསྒོམ་པ་ལ། མདོར་བསྟན། རྒྱས་པར་བཤད། བསམ་གཏན་བསྒོམ་ཚུལ་བསྡུ་བ་གསུམ་གྱི་དང་པོ་ནི། སྔར་བཤད་པ་དེ་ལ་སོགས་པའི་རྣམ་པ་དུ་མ་ཡིས་ལུས་སེམས་དབེན་པའི་ཡོན་ཏན་བདེ་བ་ཕུན་སུམ་ཚོགས་ཀྱི་རྒྱུར་བསམ་པར་བྱས་ནས་ཉོན་མོངས་པ་དང་། ཉེ་ཉོན་གྱི་རྣམ་རྟོག་ཉེ་བར་ཞི་བ་དང་། དབེན་པར་གནས་པའི་ཉན་ཐོས་ལས་ཁྱད་པར་དུ་བྱ་བའི་ཕྱིར་བྱང་ཆུབ་ཀྱི་སེམས་ནི་བསྒོམ་པར་བྱའོ། །གཉིས་པ་ལ་བདུན། བདག་གཞན་མཉམ་པ་བསྒོམ་པ། བདག་གཞན་བརྗེ་བ་བསྒོམ་པ། སླར་བདག་ལ་ཕྲག་དོག་བསྒོམ་པ། དེ་མི་བྱེད་ན་ཚར་བཅད་ཚུལ། ཞི་བས་རང་དོན་སྤང་བར་གདམས་པ། ལུས་ཀྱི་གཅེས་འཛིན་དོར་བ། བདག་གཞན་བརྗེ་ཚུལ་བསྡུས་ཏེ་བསྟན་པའོ། །དང་པོ་ལ་བདུན་གྱི་དང་པོ་བསྒོམ་ཚུལ་དངོས་ནི། འདི་ལྟར་བདག་གཞན་དུ་མ་བྱས་པར་གཞན་ལ་ཕན་བདེའི་སེམས་ཕུན་སུམ་ཚོགས་པ་མི་སྐྱེ་བས་བདག་འཛིན་བཟློག་པའི་ཆེད་དུ་བདག་གཞན་དུ་མཉམ་པ་ནི་བདག་གཞན་བརྗེ་བའི་དང་པོ་ཉིད་དུ་འབད་དེ་བསྒོམ་པར་བྱའོ། །ཇི་ལྟར་བསྒོམ་པར་བྱ་ཞེ་ན། ཇི་ལྟར་བདག་ལ་སྡུག་བསྔལ་གྱི་གདུང་བས་གནོད་ཅིང་བདེ་བས་ཕན་འདོགས་པ་ལྟར། སེམས་ཅན་གཞན་ལའང་བདེ་བ་དང་སྡུག་བསྔལ་གྱིས་ཕན་གནོད་བྱེད་པར་མཉམ་པས་ན་གཞན་སེམས་ཅན་ཐམས་ཅད་ཀྱང་བདག་གིས་བདག་བསྲུང་བ་བཞིན་དུ་སྡུག་བསྔལ་རྒྱུ་བཅས་ལས་བསྲུང་ཞིང་། བདག་ལ་བསྒྲུབ་པ་བཞིན་བདེ་བ་རྒྱུ་བཅས་བསྒྲུབ་པར་བྱའོ། །གཉིས་པ་དེའི་སྒྲུབ་བྱེད་དགོད་པ་ནི། འོན་ཏེ་རང་གཞན་ཐ་དད་པ་དག་ལ་བདེ་སྡུག་ཐ་མི་དད་པར་འདོད་པར་ཇི་ལྟར་རིགས་ཤེ་ན། བདག་གི་ལུས་ལ་ལག་པ་དང་རྐང་པ་ལ་སོགས་དབྱེ་བས་རྣམ་པ་མང་པོ་ཡོད་ན་ཡང་ལུས་གཅིག་ཏུ་ཞེན་པས་བདེ་བ་བསྒྲུབ་སྡུག་བསྔལ་འགོག་པའི་ཚུལ་གྱིས་ཡོངས་སུ་བསྲུང་བྱའི་ལུས་སུ་གཅིག་པ་ལྟར་དཔེ་དེ་བཞིན་དུ་འགྲོ་བ་རྣམས་ལ་ཡོད་པའི་བདེ་བ་དང་སྡུག་བསྔལ་ཐ་དད་དག་ཀྱང་སེམས་ཅན་གཞན་འདི་ཀུན་བདག་དེ་དང་འདྲ་བར་བདེ་བ་འདོད་ཅིང་སྡུག་བསྔལ་མི་འདོད་ཅིང་ཉམས་ཅན་དུ་ཐ་དད་མེད་པས་བདག་གཅིག་ཏུ་ཞེན་ནས་བསྲུང་བྱར་རིགས་པ་ཡིན་ནོ། །འོན་ཏེ་རང་བཞིན་གཅིག་ཡིན་ན་བདག་གཞན་གྱི་སྡུག་བསྔལ་གྱིས་ཕན་ཚུན་དུ་གནོད་པར་འགྱུར་རོ་ཞེ་ན། གལ་ཏེ་བདག་གི་སྡུག་བསྔལ་གྱིས་གཞན་གྱི་ལུས་ལ་མི་གནོད་པ་དེ་ལྟ་ནའང་རང་རྒྱུད་ཀྱིས་བསྡུས་པའི་བདག་གི་སྡུག་བསྔལ་དེ་ནི་སྡུག་བསྔལ་ཡིན་ཏེ། བདག་གིས་མི་བཟོད་པ་ཉིད་དེ་གདུང་བར་མྱོང་བས་བཟོད་མི་ནུས་པའི་ཕྱིར་ཏེ། བདག་ཏུ་ཞེན་པས་ཏེ་དེའི་ཕྱིར་རོ། །ཚུལ་དེ་བཞིན་དུ་གཞན་གྱི་སྡུག་བསྔལ་དག་བདག་གི་ལུས་ལ་འབབ་པར་མི་འགྱུར་ཡང་བདག་གི་སྡུག་བསྔལ་དེ་ལྟར་སེམས་ཅན་གཞན་དེའི་སྡུག་བསྔལ་དེ་ནི་སྡུག་བསྔལ་ཡིན་ཏེ། གཞན་དེས་གདུང་བར་མྱོང་བས་བཟོད་ཅིང་བསྲན་པར་དཀའ་བའི་ཕྱིར་ཏེ། གཞན་དེས་བདག་ཏུ་ཞེན་པས་ཏེ་དེའི་ཕྱིར་རོ། །དེ་ལྟར་ཕན་ཚུན་གནོད་མི་གནོད་མཚུངས་སུ་ཟིན་ཡང་སྡུག་བསྔལ་ཡིན་པར་ཁྱད་མེད་པ་དེ་བས་ན། གཞན་གྱི་སྡུག་བསྔལ་ཆོས་ཅན། བདག་གི་བར་བཟུང་ནས་བདག་གིས་བསལ་བས་བྱ་བ་ཡིན་ཏེ། སྡུག་བསྔལ་ཡིན་པའི་ཕྱིར། དཔེར་ན་བདག་གི་སྡུག་བསྔལ་བཞིན་ནོ། །སེམས་ཅན་གཞན་ལ་ནི་ཆོས་ཅན། བདག་གིས་ཕན་པ་དང་བདེ་བར་བྱ་སྟེ། སེམས་ཅན་ཡིན་པའི་ཕྱིར། བདག་གི་ལུས་བཞིན་ནོ། །གསུམ་པ་ཁྱབ་པ་བསྒྲུབ་པ་ནི། འོན་ཏེ་བདེ་སྡུག་ལ་བདག་གཞན་གཉིས་མངོན་པར་ཞེན་མ་ཞེན་གྱི་སྒོ་ནས་ཁྱད་ཡོད་པའི་ཕྱིར་རྟགས་གཉིས་པོ་དེ་མ་ངེས་སོ་ཞེ་ན། སེམས་ཅན་ཆོས་ཅན། གང་གི་ཕྱིར་བདག་གཅིག་པུ་བདེ་བར་བྱ་བའི་ཕྱིར་བརྩོན་ལ་གཞན་ལ་བདེ་བའི་ཕྱིར་མི་བརྩོན་པ་མི་རིགས་པར་ཐལ། གང་གི་ཚེ་བདག་དང་གཞན་གཉིས་ཀ་དེ་མི་འདོད་པར་མཚུངས་པ་ལ་བདག་དང་ཁྱད་པར་ཅི་ཡོད་ནས་ཏེ། ཅུང་ཟད་ཀྱང་མེད་པའི་ཕྱིར་རོ། །དེ་བཞིན་དུ་སྡུག་བསྔལ་ཆོས་ཅན། གང་གི་ཕྱིར་སེམས་ཅན་གཞན་ལ་དེ་བསྲུང་བ་མིན་ལ་བདག་འབའ་ཞིག་ལ་སྲུང་བར་བྱེད་པ་མི་རིགས་པར་ཐལ། གང་གི་ཚེ་བདག་དང་གཞན་གཉི་ག་དེ་མི་འདོད་པར་མཚུངས་པ་ལ་བདག་དང་ཁྱད་པར་ཅི་ཡོད་ནས་ཏེ་ཁྱད་པར་ཅུང་ཟད་མེད་པའི་ཕྱིར་རོ། །གལ་ཏེ་ཁྱད་པར་མེད་ཀྱང་གཞན་དེ་ལ་སྡུག་བསྔལ་བྱུང་བས་བདག་ལ་མི་གནོད་པའི་ཕྱིར། བདག་གིས་མི་བསྲུང་ཞེ་ན། མ་འོངས་པའི་ཚེ་ན་དམྱལ་བར་སྐྱེ་བའི་སྡུག་བསྔལ་ཡང་ཆོས་ཅན། དེའི་རྒྱུ་མི་དགེ་བ་ལས་ལོག་པའི་སྒོ་ནས་དེ་ད་ལྟ་ཅིས་བསྲུང་སྟེ་ལུས་འདིས་ད་ལྟ་བསྲུང་བར་མི་རིགས་པར་ཐལ། ད་ལྟའི་ལུས་འདི་ལ་གནོད་པར་མི་བྱེད་པའི་ཕྱིར་ནའོ། །མ་ངེས་ཏེ་དེ་ལྟ་ནའང་བདག་གིས་བསྲུང་དགོས་ཏེ་དུས་ཐམས་ཅད་དུ་བདག་གཅིག་ཡིན་ལ་དེས་མྱོང་བར་འགྱུར་བའི་ཕྱིར་ཞེ་ན། བདག་ནི་བཀག་ཅིང་འགོག་པར་ཡང་འགྱུར་བས་ན་བདག་གཅིག་གིས་མ་འོངས་པའི་སྡུག་བསྔལ་དེ་ནི་མྱོང་སྙམ་དུ་ཞེན་པའི་རྣམ་པར་རྟོག་པ་འདི་ཆོས་ཅན། ལོག་པའི་དོན་ཅན་གྱི་བརྫུན་པ་ཡིན་ཏེ། བདག་གཅིག་ཏུ་ཞེན་པ་གང་ཞིག་དུས་ཐམས་ཅད་དུ་གཅིག་ཡིན་པའི་བདག་མེད་པའི་ཕྱིར་ཏེ། འདི་ལྟར་བདག་ཏུ་བརྟགས་པའི་ཡུལ་ཚེ་འདིར་ཤི་བའི་ཕུང་པོའང་གཞན་ཉིད་ཡིན་ལ་ཕྱི་མར་སྐྱེ་བའི་ཕུང་པོ་ཡང་ནི་གཞན་ཉིད་ཡིན་པས་སོ། །གཞན་ཡང་ཚེ་སྡུག་བསྔལ་བ་པོ་གང་གི་སྡུག་བསྔལ་གང་ཡིན་པ་དེ་ནི་སྡུག་བསྔལ་བ་པོ་དེ་ཉིད་ཀྱིས་བསྲུང་གི་དེ་ལས་གཞན་གྱིས་བསྲུང་བ་མིན་ཏེ་སྡུག་བསྔལ་བ་པོའི་ཕྱིར་ཏེ། སྡུག་བསྔལ་བ་པོ་གཞན་དེ་དེ་ལས་ཐ་དད་པའི་ཕྱིར་ཞེ་ན། རྐང་པ་ཆོས་ཅན། དེའི་སྡུག་བསྔལ་དེ་ནི་ཅིའི་ཕྱིར་ལག་པ་དེས་བསྲུང་བྱ་མིན་པར་ཐལ། དེའི་སྡུག་བསྔལ་དེ་ལག་པའི་མིན་པའི་ཕྱིར་ཏེ་ལག་པ་ལས་ཐ་དད་པའི་ཕྱིར་རོ། །གལ་ཏེ་ལག་པས་བསྲུང་བ་རིགས་པ་མིན་ན་ཡང་ཡན་ལག་ཚོགས་པའི་ལུས་འདི་ལ་བདག་ཏུ་འཛིན་པའི་དབང་གིས་བསྲུང་བ་ལ་འཇུག་ཅེ་ན། ལུས་ལ་བདག་གཅིག་ཏུ་འཛིན་པའི་སྒོ་ནས་བསྲུང་བ་དེ་ཆོས་ཅན། བཟློག་པར་བྱ་དགོས་ཏེ། མི་རིགས་པའི་ཕྱིར་ཏེ་ཡུལ་བདག་མེད་པའི་ཕྱིར་རོ། །ཁྱབ་པ་ཡོད། བདག་ཉིད་དང་གཞན་གྱི་མི་རིགས་པ་སྟེ་རིགས་པ་དང་མི་མཐུན་པ་གང་ཡིན་པ་དེའང་ཅི་ལྟར་ནུས་པར་ནི་སྤང་བྱ་ཉིད་ཡིན་པའི་ཕྱིར། འོན་ཏེ་བདག་མེད་ཀྱང་རྒྱུན་གཅིག་ཡོད་པ་བཞིན་དུ་ལག་པ་སོགས་ལ་ཚོགས་པའི་ལུས་རྫས་གཅིག་ཡོད་པས་ཚོགས་པ་གཅིག་དང་རྒྱུན་གཅིག་སྟེ་གཉིས་པོ་དེས་འཇིག་རྟེན་འདི་དང་གཞན་དུ་སྡུག་བསྔལ་འཁྱེར་ཞིང་མྱོང་བར་བྱེད་པའི་ཕྱིར་ལག་པ་ལས་ཐ་དད་པའི་ཕྱིར་ཞེས་པའི་རྟགས་ཕྱི་མ་མ་གྲུབ། སྔ་མ་འདི་ལྟར་ཤི་བའང་ཞེས་པའི་རྟགས་མ་ངེས་ཏེ་སྐྱེ་འཆི་གནས་སྐབས་ཐ་དད་ཀྱང་རྒྱུན་གཅིག་པས་ཤེ་ན། སྐད་ཅིག་རྒྱུད་མར་འབྱུང་བའི་རྒྱུན་དང་ཡན་ལག་དུ་མ་ཚོགས་པ་ཞེས་བྱ་བའི་གཅིག་ནི་ཆོས་ཅན། བཏགས་པར་ཡོད་པའི་བརྫུན་པ་ཡིན་གྱི་དོན་དམ་པར་མེད་དེ། རྒྱུ་འབྲས་འབྲེལ་པར་འབྱུང་བའི་སྐད་ཅིག་སྔ་ཕྱི་དུ་མ་དང་ཡན་ལག་དུ་མ་ལ་ཚིག་གིས་དུས་གཅིག་ཅར་དུ་རྟོགས་པར་བྱ་བའི་དོན་དུ་སྒྲོ་བཏགས་ནས་བརྡ་སྦྱར་བའི་ཕྱིར་དང་། སྐད་ཅིག་དང་ཡན་ལག་ལས་ཐ་དད་དུ་དོན་དམ་པར་སྣང་རུང་མ་དམིགས་པའི་ཕྱིར། དཔེར་ན་གྲོགས་མོའི་ཕྲེང་བ་དང་། གླང་པོ་ཆེ་དང་རྟ་དང་ཤིང་རྟ་དང་རྐང་ཐང་སྟེ་ཡན་ལག་བཞི་པའི་དམག་དང་ལ་སོགས་པས་ནགས་ཚལ་བཞིན་ནོ། །དེ་ལྟར་བདག་ལ་སོགས་པའི་བདག་པོ་གང་ཡང་མེད་པས་ན་རང་རྒྱུད་ཀྱི་སྡུག་བསྔལ་དེ་ཆོས་ཅན། བདག་སུ་ཞིག་གིས་དབང་བྱེད་པའི་སྒོ་ནས་བདག་གི་བར་འགྱུར་ཏེ་མི་འགྱུར་བར་ཐལ། དེ་དག་འབྲེལ་བ་ཅན་བདག་གང་ཡིན་པ་དེ་མེད་པ་དེས་ནའོ། །བཞི་པ་སྐབས་དོན་བསྡུ་བ་ནི། རང་གཞན་གྱི་སྡུག་བསྔལ་ཐམས་ཅད་ཆོས་ཅན། བདག་གི་སྡུག་བསྔལ་ཡིན་པ་དང་བདག་གི་སྡུག་བསྔལ་མ་ཡིན་པའི་བྱེ་བྲག་མེད་པ་ཉིད་དུ་ཐལ། དེ་ལ་དབང་བྱེད་པའི་བདག་པོ་བདག་མེད་པར་ནིའོ། །དེས་ན་རང་གཞན་གྱི་སྡུག་བསྔལ་ཐམས་ཅད་ཆོས་ཅན། དེ་བདག་གིས་གསལ་བར་བྱ་བ་ཡིན་ཏེ་བདག་གཞན་གྱི་བྱེ་བྲག་མེད་པར་སྡུག་བསྔལ་ཡིན་པའི་ཕྱིར་རོ། །དེས་ན་སེམས་ཅན་ཆོས་ཅན། བདག་གི་སྡུག་བསྔལ་སེལ་ལ་གཞན་གྱི་སྡུག་བསྔལ་མི་སེལ་བའི་ངེས་པ་དེར་ནི་ཅི་ཞིག་བྱ་སྟེ་ངེས་པར་དེ་མི་འཐད་པར་ཐལ། བདག་གཞན་གྱི་ཁྱད་པར་མེད་པར་བསལ་བྱ་མིན་པའི་ཕྱིར་རོ། །རྒྱང་འཕེན་པ་ན་རེ། གལ་ཏེ་འཁོར་བ་ན་ཆོས་ཅན། སྙིང་རྗེའི་དབང་གིས་སྡུག་བསྔལ་བཟློག་པར་མི་རིགས་པར་ཐལ། སྙིང་རྗེའི་ཡུལ་སྡུག་བསྔལ་ལ་མི་སེལ་བདག་མེད་པའི་ཕྱིར་ཞེ་ན། རྒྱང་འཕེན་པ་ལ་སོགས་པ་ཆོས་ཅན། བདག་མེད་པས་ཅིའི་ཕྱིར་སེམས་ཅན་ཀུན་གྱི་སྡུག་བསྔལ་ནི་བཟློག་པར་བྱ་བ་ཡིན་ཞེས་རྩོད་པར་མི་རིགས་སོ། །དེ་ཐམས་ཅད་ཀྱི་ལུགས་ལའང་སྡུག་བསྔལ་ཐམས་ཅད་བཟློག་བྱ་ཡིན་པ་ལ་མཐུན་པས་རྩད་དུ་མེད་པའི་ཕྱིར་ཏེ། སུའང་སྡུག་བསྔལ་མི་འདོད་པས་སྤོང་བ་ལ་ཞུགས་པའི་ཕྱིར་རོ། །གལ་ཏེ་དེ་ལྟར་འདོད་ནས་སྡུག་བསྔལ་བཟློག་པར་བྱ་བ་ཡིན་ནའང་དེའི་ཚེ་སེམས་ཅན་གྱི་སྡུག་བསྔལ་ཐམས་ཅད་ཆོས་ཅན། བདག་གི་བཟློག་བྱར་ཐལ། བཟློག་བྱའི་སྡུག་བསྔལ་ཡིན་པས་སོ། །མ་ངེས་ཏེ་སྡུག་བསྔལ་ཡིན་པ་དེ་ལྟ་ནའང་བཟློག་པར་བྱ་བ་མིན་ན། བདག་གི་སྡུག་བསྔལ་ཉིད་ཀྱང་ཆོས་ཅན། བདག་གི་བཟློག་བྱ་མིན་པར་ཐལ། སྡུག་བསྔལ་ཡིན་པའི་ཕྱིར་དཔེར་ན་སེམས་ཅན་གཞན་ཐམས་ཅད་ཀྱི་སྡུག་བསྔལ་མི་བཟློག་པ་བཞིན་ནོ། །ལྔ་པ་སྙིང་རྗེ་བསྐྱེད་པའི་འཐད་པ་ནི། ཅི་སྟེ་སྙིང་རྗེའི་དབང་གིས་གཞན་སྡུག་བསྔལ་བས་སྡུག་བསྔལ་བར་འགྱུར་བ་དེའི་ཚེ་སྔར་བས་སྡུག་བསྔལ་མྱོང་བར་གྱུར་སྡུག་བསྔལ་མང་པོའི་རྒྱུ་བྱེད་པའི་སྙིང་རྗེ་ཅིའི་ཕྱིར་ནན་གྱིས་འབད་པས་བསྐྱེད་ཅེ་ན། དམྱལ་སོགས་འགྲོ་བའི་སྡུག་བསྔལ་རྣམ་པ་མང་པོར་བསམ་པར་བྱས་ན་ཇི་ལྟར་སེམས་ཅན་ལ་སྙིང་རྗེ་བསྐྱེད་པ་པོའི་སྡུག་བསྔལ་མང་སྟེ་མང་བ་མ་ཡིན་ཏེ། སེམས་ཅན་རྣམས་ཀྱི་སྡུག་བསྔལ་ལ་ཐོག་མཐའ་མེད་ལ་འདི་དེ་ལྟ་མིན་པའི་ཕྱིར་རོ། །གཞན་ཡང་གལ་ཏེ་སྐྱེས་བུ་སྙིང་རྗེ་ཅན་གཅིག་གི་སྡུག་བསྔལ་གཅིག་གིས་ནི་སེམས་ཅན་དུ་མར་སྡུག་བསྔལ་མང་པོ་མེད་པར་འགྱུར་ན་གཞན་ལ་བརྩེ་བ་དང་ལྡན་པའི་དམ་པས་སྙིང་རྗེའི་དབང་གིས་བྱུང་བའི་སྡུག་བསྔལ་དེ་ལྟ་བུ་རང་དང་གཞན་གཉིས་ཀའི་སྡུག་བསྔལ་བསལ་བའི་ཕྱིར་བསྐྱེད་བྱ་ཉིད་ཡིན་ནོ། །དེས་ན་བྱང་ཆུབ་སེམས་དཔའ་མེ་ཏོག་ཟླ་མཛེས་ཀྱིས་རྒྱལ་པོ་དཔས་བྱིན་གྱིས་བཀྲོངས་པའི་གནོད་པ་མངོན་ཤེས་ཀྱིས་ཤེས་ཀྱང་ནི་བདག་གི་སྡུག་བསྔལ་མ་བསལ་བར་བཏང་སྙོམས་སུ་བཞག་སྟེ། སེམས་ཅན་མང་པོའི་སྡུག་བསྔལ་སྡུག་བསྔལ་གཅིག་པོ་དེས་ཟད་པར་འགྱུར་བར་དགོངས་པའི་ཕྱིར་རོ། །དེ་བཞིན་དུ་རེ་ཞིག་རྒྱལ་པོའི་ཕྱི་མའི་སྡུག་བསྔལ་ཡང་མ་བསྔལ་ལོ། །འདིའི་ལོ་རྒྱུས་ནི་མདོ་ཏིང་ངེ་འཛིན་རྒྱལ་པོ་བཞིན་དུ་ཤེས་པར་བྱའོ། །དྲུག་པ་བསྒོམས་པའི་ཕན་ཡོན་ནི། དེ་ལྟ་བུའི་བརྩེ་ལྡན་རྣམས་ལ་སྡུག་བསྔལ་གྱིས་གནོད་པར་ཡང་མི་འགྱུར་ཏེ། དེ་ལྟར་རྒྱུ་ནི་བདག་གཞན་མཉམ་པ་ལ་གོམས་པ་ལྷུན་གྱིས་གྲུབ་པར་འཇུག་པར་གྱུར་པ་ན་གཞན་གྱིས་སྡུག་བསྔལ་ཞི་བར་དགའ་ཞིང་། བདག་གཞན་གྱི་བདེ་སྡུག་མཉམ་པས་དཔེར་ན་པད་མས་མཛེས་པའི་མཚོ་ལ་ངང་པ་རྣམས་ངང་གིས་འཇུག་པ་ལྟར་དམྱལ་བ་པ་རྣམས་གདོན་པའི་ཕྱིར་མནར་མེད་པའི་དམྱལ་བར་ཡང་སྡུག་བསྔལ་ལ་བདེ་བར་དགོངས་ནས་འཇུག་པར་འགྱུར་རོ། །འོན་ཏེ་བྱང་སེམས་རང་གི་སྡུག་བསྔལ་ཞི་བས་དགའ་བར་མི་འགྱུར་བ་ཅི་སྟེ་ཞེ་ན། སེམས་ཅན་རྣམས་ནི་སྡུག་བསྔལ་གྱི་འཆིངས་པ་ལས་རྣམ་པར་འགྲོལ་བ་ན་དགའ་བ་དང་མགུ་བ་ཚད་གཟུང་མི་ནུས་པའི་རྒྱ་མཚོ་ལྟ་བུ་སྐྱེས་པ་གང་ཡིན་པ་དེ་ཉིད་ཀྱིས་ནི་བདག་ལ་ཆོག་པ་མིན་ནམ་སྟེ་ཡིན་པས་ཐར་པའི་བདེ་བ་ཅི་ཞིག་དགོས། འོན་ཏེ་ཐར་པའི་བདེ་བ་དེ་ཟག་པ་ཟད་པས་བྱང་སེམས་ཀྱི་བདེ་བ་ལས་མཆོག་ཏུ་བདེ་བ་མ་ཡིན་ནམ་ཞེ་ན། སྙིང་རྗེ་ཅན་དེ་ལ་ཆོས་ཅན། ཉན་རང་གི་ཐར་པའི་བདེ་བ་ཐོབ་པས་ཅི་ཞིག་བྱ་སྟེ་དགོས་པ་མེད་པར་ཐལ། དེ་གཞན་ལ་ཕན་པ་དང་བདེ་བས་དགའ་བའི་རོ་མཆོག་མྱོང་བ་ལ་ཞུགས་ཤིང་ཐར་པའི་བདེ་བ་དེ་དེ་ལ་ལྟོས་ནའང་རོ་སྟེ་བཅུད་དང་བྲལ་བའི་ཕྱིར། །རོ་བྲལ་ཐར་པས་ཅི་ཞིག་བྱ་ཞེས་འདོན་ཏོ། །ཐར་པ་ལ་འདོད་པ་མེད་པ་དེ་ལྟ་བུས་གཞན་གྱི་དོན་བྱས་ཀྱང་བདག་གིས་བྱས་སོ་སྙམ་པའི་རློམ་སེམས་དང་ནི། དཀའ་བ་སྤྱད་པས་རྨད་དུ་བྱུང་ངོ་སྙམ་དུ་རང་ལ་ངོ་མཚར་དུ་འཛིན་པའང་མེད་ལ། དམ་པའི་ལས་བྱས་པའི་རྣམ་སྨིན་གྱི་འབྲས་བུ་འཇིག་རྟེན་ཕ་རོལ་ཏུ་འབྱུང་སྙམ་དུ་འདོད་ཅིང་རེ་བ་མེད་དེ། ལན་ལ་སོགས་ལ་མི་ལྟོས་པས་མཐའ་གཅིག་ཏུ་གཞན་དོན་ལ་དགའ་བས་སོ། །བདུན་པ་དེ་དག་གི་མཇུག་བསྡུ་བ་ནི། བདག་གཞན་ལ་ཁྱད་པར་མེད་པ་དེ་བས་ན་ཇི་ལྟར་སྡུག་བསྔལ་གྱི་རྒྱུ་ཆུང་ངུ་མི་སྙན་པར་སྨྲ་བ་ཙམ་ལས་ཀྱང་བདག་སྲུང་བར་བྱེད་ན་དེ་བཞིན་དུ་གཞན་ལའང་བསྲུང་བའི་ནུས་པ་མེད་ཀྱང་མི་བདེ་བ་ཆུང་ངུ་ཙམ་ལའང་སྲུང་སེམས་དང་སྙིང་རྗེའི་སེམས་ནི་དེ་ལྟར་བྱའོ། །དེ་ལྟར་མ་བྱས་ན་བདག་གཞན་མཉམ་པ་བསྒྲུབ་མི་ནུས་ཤིང་དེ་མ་ནུས་ན་བརྗེ་བའང་བསྒྲུབ་མི་ནུས་སོ། །འོ་ན་དེ་ཇི་ལྟར་བླང་ཞེ་ན། དཔེར་ན་ཐོག་མ་མེད་པ་ནས་གོམས་པ་ཡིས་ནི་གཞན་ཕ་མ་དག་གི་ཁུ་བ་ཁྲག་གི་ཐིགས་པ་ལ་བདག་གི་དངོས་པོ་མེད་པར་གྱུར་ཀྱང་ནི་བདག་གོ་ཞེས་ནི་ཤེས་ཤིང་ཞེན་པ་སྐྱེ་བ་ལྟར་དེ་བཞིན་དུ་སེམས་ཅན་གཞན་གྱི་ལུས་ལའང་བདག་ཅེས་ཅིའི་ཕྱིར་མི་བཟུང་སྟེ། འཛིན་པ་ལ་གོམས་པར་མི་བྱེད་པ་བྱས་ན་བདག་གཞན་མཉམ་པར་འགྱུར་ལ་དེ་ནས་བདག་གི་ལུས་དག་ཏུའང་བློས་གཞག་པ་དེ་ལྟར་དཀའ་བ་མེད་པས་བདག་གཞན་རྗེ་བའང་ནུས་པར་འགྱུར་རོ། །གཉིས་པ་བདག་གཞན་བརྗེ་བ་ལ་བསྟན་བཤད་གཉིས་ཀྱི་དང་པོ་ནི། དེ་ལྟར་དཀའ་བ་མེད་པས་ན་བདག་ཉིད་ལ་གཞན་གྱི་སྐྱོན་དང་བཅས་པ་གཞན་ལ་ཡང་བདག་གི་ཡོན་ཏན་གྱི་རྒྱ་མཚོ་དང་ལྡན་པར་ཤེས་པར་བྱས་ནས་བདག་འཛིན་ཡོངས་སུ་དོར་ཏེ་བདག་གཞན་དུ་བྱ་བ་དང་གཞན་བླང་བ་ནི་གཞན་རྣམས་བདག་ཏུ་བཟུང་ཞིང་བླང་བ་བསྒོམ་ཞིང་གོམས་པར་བྱའོ། །གཉིས་པ་ལ་གཉིས། བདག་གཞན་བརྗེ་བའི་ཚུལ་དང་། བརྗེས་ནས་ཇི་ལྟར་བསྒྲུབ་པའི་ཚུལ་ལོ། །དང་པོ་ལ་དྲུག་གི་དང་པོ་གོམས་ནས་བརྗེ་བའི་བློ་སྐྱེ་ཚུལ་ནི། འོན་ཏེ་སེམས་ཅན་མང་པོ་དང་ནི། རང་གཅིག་ཡིན་པས་ཇི་ལྟ་བརྗེ་བར་ནུས་ཤེ་ན། ཇི་ལྟར་ལག་པ་དང་རྐང་པ་ལ་སོགས་པ་ཐ་དད་དུ་མ་ཡིན་ཡང་ལུས་གཅིག་གི་ཡན་ལག་ཏུ་ཞེན་པའི་སྒོ་ནས་ལུས་ཀྱི་ཡན་ལག་རྣམས་གཅིག་ཡིན་པར་འདོད་པ་ལྟར་དེ་བཞིན་དུ་འགྲོ་བ་མཐའ་དག་གཅིག་ཏུ་ཞེན་པར་བྱས་ན་བདག་གི་ཡན་ལག་ཏུ་ཅིའི་ཕྱིར་ལུས་ཅན་རྣམས་མི་འདོད་དེ་འདོད་པའི་བློ་སྐྱེའོ། །དེ་ལྟ་བུ་ལའང་གོམས་ན་དཀའ་བ་མེད་དེ། ཇི་ལྟར་བདག་མེད་པའི་ལུས་འདི་ལྟ་གོམས་པས་བདག་བློ་འབྱུང་བ་དེ་བཞིན་དུ་སེམས་ཅན་གཞན་ལའང་བདག་ཉིད་དུ་གོམས་པས་བདག་བློ་ཅིས་མི་སྐྱེ་ལ། དེ་སྐྱེས་པ་དེ་ལྟ་ན་ནི་གཞན་གྱི་དོན་བྱས་ཀྱང་ངོ་མཚར་དུ་འཛིན་པ་དང་། དེས་སེམས་ཁེངས་པའི་རློམ་པ་མི་འབྱུང་སྟེ་བདག་གི་དོན་བྱས་པའི་ཕྱིར་རོ། །དཔེར་ན་བདག་ཉིད་ཀྱིས་ནི་ཟས་ཟོས་ནས་ལན་དང་ཕྱི་མར་རྣམ་སྨིན་ལ་རེ་བ་མི་འབྱུང་བ་བཞིན་ནོ། །དེ་བས་ན་ཇི་ལྟར་འདོད་པའི་དོན་ཐོབ་པའི་ཆེད་དུ་སེམས་གདུང་བའམ། ཡང་འགོ་བའི་ནད་ལྟ་བུའི་ལུས་ཀྱི་སྡུག་བསྔལ་དང་བྲལ་བ་ལ་སོགས་པས་བྱས་པའི་སྡུག་བསྔལ་མྱ་ངན་དང་སོགས་པས་ལུས་སེམས་ཀྱི་སྡུག་བསྔལ་གཞན་བཟུང་ངོ་ཞེས་འགྲེལ་ཆེན་ལས་འབྱུང་ཞིང་། བཻ་རོ་ཙ་ནས། དེ་བས་ཇི་ལྟར་ཆུང་ངུ་ན། །ཞེས་པའི་རྐང་པ་གཉིས་ལ་བཤད་པ་ཡོད་དོ། །དེ་དག་ལས་བདག་བསྲུང་བར་འདོད་པ་དེ་བཞིན་དུ་འགྲོ་ལ་དེ་དག་སྲུང་བའི་སེམས་དང་སྙིང་རྗེའི་སེམས་ནི་གོམས་པར་བྱའོ། །གཉིས་པ་དེ་ཉིད་དཔེས་བཤད་པ་ནི། དེ་བས་ན་མགོན་པོ་སྤྱན་རས་གཟིགས་དབང་ཕྱུག་གིས་ཐུགས་རྗེ་ཆེན་པོའི་དབང་གིས་འགྲོ་བ་འཇིག་རྟེན་པ་རྣམས་འཁོར་གྱི་འཇིགས་པས་སེམས་བག་འཁུམས་ནས་སྤོབས་པ་དང་བྲལ་བ་དང་འང་གི་སྒྲས་སྐྱེ་བོ་གཞན་གྱིའང་འཇིགས་པའི་སྡུག་བསྔལ་བསལ་བའི་ཕྱིར་རང་གི་མཚན་ཡང་སྤྱན་རས་གཟིགས་དབང་ཕྱུག་ཅེས་བྱིན་གྱིས་བརླབས་ཏེ་སྡོང་པོ་བཀོད་པ་ལས། བདག་གི་མིང་ལན་གསུམ་དྲན་པས་འཁོར་གྱི་ནང་དུ་བག་ཚ་བའི་འཇིགས་པ་མེད་པར་གྱུར་ཅིག་ཅེས་པའམ། ཡང་ན་སེམས་ཅན་འགའ་ཞིག་སེམས་མོས་པས་ཀྱང་བདག་གི་མི་འཛིན་པར་བྱེད་ན་དེ་ལ་སྡུག་བསྔལ་ཐམས་ཅད་འབྱུང་བར་མི་འགྱུར་ལ། ཐ་ན་འཁོར་གྱིས་འཇིགས་ཤིང་སྐྲག་པ་ཡང་འབྱུང་བར་མི་འགྱུར་རོ། །ཞེས་སོ། །འོན་ཏེ་བདག་གཞན་དུ་གཞག་པ་ནི་ཤིན་ཏུ་དཀའ་སྙམ་ན། དེ་ལྟ་ནའང་དཀའ་བ་ལས་ཕྱིར་ལྡོག་པར་མི་བྱ་སྟེ་འདི་ལྟར་གོམས་པའི་མཐུ་ཡིས་ནི་གང་གི་མིང་རྣ་ལམ་དུ་ཐོས་པས་སྐྲག་ཅིང་འཇིགས་པ་སྐྱེ་བ་ཡང་ཕྱིས་རྒྱུ་འགའ་ཞིག་གིས་སྡུག་པར་གོམས་པའི་དབང་གིས་འཇིགས་པའི་ཡུལ་དེ་ཉིད་མེད་ན་མི་དགའ་བར་འགྱུར་རོ། །དེས་ན་གང་ཞིག་བདག་དང་གཞན་རྣམས་ནི་མྱུར་དུ་སྡུག་བསྔལ་གྱི་འཇིགས་པ་མཐའ་དག་ལས་བསྐྱབ་པར་འདོད་པ་དེས་བདག་དང་གཞན་དུ་བརྗེ་བར་བྱ་བའི་ཚུལ་ཐེག་ཆེན་གྱི་རིགས་ཅན་མ་ཡིན་པ་རྣམས་སྐྲག་པའི་རྒྱུ་ཡིན་པས་སམ། འདི་ལ་མ་དད་དེ་སྤངས་ན་ངན་སོང་དུ་འགྲོ་བས་དེ་བསལ་བའི་ཕྱིར་གསང་བར་བྱ་བ་ཡིན་ལ། བྱང་ཆུབ་དམ་པ་སྒྲུབ་པར་བྱེད་པ་དེ་སྤྱད་པར་བྱའོ། །གསུམ་པ་བདག་ལུས་ལ་ཆགས་པ་སྤང་བ་པའི་སྐྱོན་ནི། བདག་གི་ལུས་གང་ལ་བདག་ཏུ་འཛིན་པས་བསྐྱེད་པའི་མངོན་པར་ཆགས་པ་ཡིས་སམ། གྲིབ་མ་ལ་ཡི་དྭགས་སུ་རྟོག་པས་བཏགས་པའི་སྒོ་ནས་འཇིགས་པ་སྐྱེ་བའི་གནས་ཆུང་ངུ་འཁོར་གྱི་འཇིགས་པ་སྐད་ཅིག་མ་ཙམ་མམ། རང་གི་གྲིབ་མ་ལའང་འཇིགས་པ་སྐྱེ་བའི་བདག་གི་ལུས་དེ་ལ་སེམས་ལྡན་སུ་ཞིག་སྡང་བར་མི་བྱེད་དེ་བྱེད་པར་རིགས་ཏེ་འཇིགས་པ་སྡུག་བསྔལ་སྐྱེད་པར་བྱེད་པའི་ཕྱིར། དཔེར་ན་དགྲ་བཞིན་ནོ། །དེར་མ་ཟད་ལུས་འདི་ལ་ཉེས་པ་གཞན་ཡོད་དེ། ལུས་ནད་དང་ལྡན་པ་གང་ལ་བཀྲེས་པ་དང་སྐོམ་པ་དང་། སོགས་པས་གོས་ལ་སོགས་པ་དང་བྲལ་བ་དང་ནད་གསོ་བའི་ཆོ་ག་བྱེད་པར་འདོད་པས་ཟས་དང་། སྨན་སོགས་ཀྱི་ཕྱིར་བྱ་དང་ཉ་དང་རི་དྭགས་ལ་སོགས་དག་གསོད་པར་བྱེད་ཅིང་གཞན་ལ་འཚེ་བའི་དོན་དུ་ལམ་དུ་སྒུགས་ནས་གཞན་གྱི་རྫས་རྐུ་ཞིང་འཕྲོག་པར་བྱེད་ལ། གང་ཞིག་ཁེ་སྟེ་རྙེད་པ་དང་རིམ་གྲོ་བཀུར་སྟི་ཐོབ་པར་བྱ་བའི་ཕྱིར་འདི་དག་གསོན་ན་བདག་ལ་རྙེད་བཀུར་མི་འོང་སྙམ་པས་ཕ་དང་མ་ཡང་གསོད་བྱེད་ཅིང་། དཀོན་མཆོག་གསུམ་གྱི་དཀོར་ཏེ་ནོར་བརྐུས་ནས་མཚམས་མེད་དེ་ལྟ་བུའི་ལས་བྱས་ནས་མནར་མེད་པ་ལ་སོགས་པའི་མེས་བསྲེག་པར་འགྱུར་ན་མཁས་པ་རིག་པ་དང་ལྡན་པ་སུ་ཞིག་སྡུག་བསྔལ་ཐམས་ཅད་ཀྱི་འབྱུང་གནས་སུ་གྱུར་པའི་ལུས་དེ་ལ་དགའ་བས་འདོད་པར་བྱེད་ཅིང་བརྩེ་བས་བསྲུང་ཞིང་སྐྱོང་བ་དང་རྙེད་པས་མཆོད་པར་བྱེད་ཀྱི་འདི་ལ་སུ་ཞིག་ངག་བཞིན་དུ་ལྟ་བར་མི་བྱེད་ཅིང་བརྙས་པར་མི་བྱེད་པ་མི་རིགས་ཏེ་སྡུག་བསྔལ་ཀུན་གྱི་རྒྱུ་ཡིན་པའི་ཕྱིར་ཞེས་དཔྱད་པའོ། །བཞི་པ་དོན་གཉིས་སེམས་པ་དང་བསྒྲུབ་པའི་སྐྱོན་ཡོན་ནི། གལ་ཏེ་རྙེད་པའི་དངོས་པོ་འགའ་ཞིག་གཞན་སློང་དུ་འོངས་པ་ན་དེ་ལ་སྦྱིན་ནས་རང་ཉིད་ཀྱིས་ཅི་སྤྱད་ཅེས་རྟོག་པ་ལྟ་བུའི་ཚེ་འདི་གཞན་ལ་བྱིན་ན་བདག་ཅི་སྤྱད་ཅེས་བདག་གི་བདེ་བའི་དོན་སྒྲུབ་པར་སེམས་པ་ནི་འདྲེའི་ཚུལ་ཏེ་ཡི་དྭགས་སུ་འགྱུར་ཏེ་སེར་སྣ་གཙོ་བོར་གྱུར་པའི་ཕྱིར་རོ། །གལ་ཏེ་བདག་གིས་ལོངས་སྤྱད་ན་གཞན་སློང་བ་པོ་དེ་ལ་ཅི་སྦྱིན་ཞེས་རང་དོན་ལ་མི་ལྟོས་པར་གཞན་བདེ་བའི་དོན་སེམས་པར་ཞུགས་པ་ནི་ལྷའི་ཆོས་ཏེ་ལྷའི་དབང་ཕྱུག་ཏུ་འགྱུར་རོ། །གཞན་ཡང་བདག་བདེ་བ་ཐོབ་པའི་ཕྱིར་གཞན་དག་ལ་ལུས་ངག་གི་ཆད་པས་གནོད་པར་བྱས་ན་དམྱལ་བ་ལ་སོགས་པའི་ངན་འགྲོར་སྡུག་བསྔལ་གྱིས་གདུང་བར་འགྱུར་ལ། གཞན་བདེ་བའི་ཕྱིར་བདག་ལ་གནོད་པ་བྱས་ན་འཇིག་རྟེན་དང་། དེ་ལས་འདས་པའི་ཕུན་སུམ་ཚོགས་པ་ཐམས་ཅད་འཐོབ་བོ། །དེས་ན་ལང་ཚོ་དང་གཟུགས་ནོར་ལ་སོགས་པ་བདག་ཉིད་གཞན་ལས་མཐོ་བ་སྟེ་མཆོག་ཏུ་གྱུར་པ་ཐོབ་པར་འདོད་པ་དེ་ངན་འགྲོ་དང་། རིགས་ངན་པ་དང་། གླེན་པར་སྐྱེ་བར་འགྱུར་ལ། བདག་ལ་འདོད་པ་དེ་ཉིད་གཞན་ལ་སྤོ་བར་བྱས་ཏེ་ཕ་རོལ་མཐོ་བར་བྱས་ན་བདེ་འགྲོ་ཞིང་རིམ་གྲོ་ཕུན་སུམ་ཚོགས་པ་ཐོབ་པར་འགྱུར་རོ། །གཞན་ཡང་བདག་གི་དོན་དུ་གཞན་བཙན་ཐབས་སུ་བྲན་དུ་བཀོལ་ན་ཕྱི་མར་བྲན་དང་ལ་སོགས་པས་མི་སྡུག་པ་ལ་སོགས་མྱོང་བར་འགྱུར་རོ། །གཞན་གྱི་དོན་དུ་བདག་ཉིད་སྤྱད་ཅིང་བྲན་དུ་བཀོལ་ན་ཕྱི་མར་རྗེ་དཔོན་ཉིད་དང་། སོགས་པས་རིགས་གཟུགས་བཟང་པོ་སོགས་མྱོང་བར་འགྱུར་རོ། །མདོར་ན་འཇིག་རྟེན་གྱི་འདི་དང་ཕྱི་མའི་བདེ་བ་ཇི་སྙེད་པ་དེ་ཀུན་གཞན་ལ་ཕན་བདེ་འདོད་པ་ལས་བྱུང་ཞིང་། འཇིག་རྟེན་གྱི་འདི་ཕྱིའི་སྡུག་བསྔལ་ཇི་སྙེད་པ་དེ་ཀུན་རང་བདེ་འདོད་པ་ལས་བྱུང་ངོ་། །དེ་ལྟར་མང་དུ་རྒྱས་པར་བཤད་པ་ལྟ་ཅི་ཞིག་དགོས་ཏེ་བྱིས་པ་སོ་སྐྱེ་རང་གི་དོན་བྱེད་པ་དང་། ཐུབ་པ་ཐུགས་རྗེ་ཆེན་པོས་གཞན་གྱི་དོན་མཛད་པ་འདི་གཉིས་ཀྱི་ནི་ཁྱད་པར་ལྟོས་ལ་བདག་གཞན་བརྗེ་བ་ལ་འབད་པར་གྱིས་ཤིག ལྔ་པ་མ་བརྗེས་པའི་ཉེས་དམིགས་ནི། དེ་ལྟར་ན་སངས་རྒྱས་འདོད་པའི་ལམ་འདི་ཡིན་ཡང་འཁོར་བའི་བདེ་བ་འདོད་པ་ལ་དེ་ཇི་ལྟར་བདེ་བའི་ལམ་ཡིན་ཞེ་ན། སངས་རྒྱས་མི་འདོད་ཅིང་སྲིད་པའི་བདེ་བ་འདོད་པས་ཀྱང་བདག་གི་བདེ་བ་དང་། གཞན་གྱི་སྡུག་བསྔལ་དག་ཡང་པར་བརྗེ་བར་མ་བྱས་ན་སངས་རྒྱས་ཉིད་དུ་མཐར་མི་འགྲུབ་པ་ལྟ་ཞོག་ཅིང་། འཁོར་བའི་གནས་སྐབས་ནའང་ལྷའི་བདེ་བ་ཕུན་སུམ་ཚོགས་པ་ཐོབ་པ་མེད་དོ། །གཞན་ཡང་མ་བརྗེས་ན་འཇིག་རྟེན་ཕ་རོལ་ཏུ་བདེ་བ་མི་འགྲུབ་པ་ཤིན་ཏུ་ལྐོག་ཏུ་གྱུར་པས་ཕར་ཞོག་གི། ཚེ་འདིར་ཡང་ལས་ཀྱི་གླས་འཚོ་བའི་བྲན་གཡོག་གཞན་གྱི་ལམ་མི་བྱེད་པ་དང་རྗེ་དཔོན་ཡང་གླའམ་རྔན་པ་མི་སྟེར་བའི་སྒོ་ནས་བདག་གཞན་མི་བརྗེ་བ་ཡང་ཚེ་འདིའི་རྗེ་བོ་ལ་བསྙེན་བཀུར་དང་བྲན་ལ་ཟས་གོས་ཀྱི་དོན་ཡང་འགྲུབ་པར་མི་འགྱུར་རོ། །དེ་ལྟར་ཤེས་བཞིན་དུའང་མཐོང་བ་ཚེ་འདི་དང་མ་མཐོང་བ་སྐྱེ་བ་གཞན་དུ་བདེ་སྐྱིད་ཕུན་སུམ་ཚོགས་པའི་བདེ་བ་འགྲུབ་པའི་རྒྱུ་བདག་གཞན་བརྗེ་བ་དེ་ཡོངས་སུ་བོར་ཞིང་ཕན་ཚུན་དུ་མི་འདོད་པའི་ལམ་བསྒྲུབས་པས་སྡུག་བསྔལ་བྱས་པའི་རྒྱུས་ཕན་མི་ཕན་མི་ཤེས་པའི་རྨོངས་པ་རྣམས་དམྱལ་སོགས་འཇིགས་སུ་རུང་བའི་སྡུག་བསྔལ་མི་བཟད་པ་ལེན་ཏོ་ཞེས་བརྩེ་བས་སློབ་དཔོན་གྱིས་གསུངས་སོ། །གཞན་ཡང་འཇིག་རྟེན་དག་ནི་ཡིད་མི་བདེ་བའི་རྒྱུའི་འཚོ་བ་གང་ཡོད་པ་དང་། སྡུག་བསྔལ་གྱི་རྒྱུ་རྣམས་ལ་འཇིགས་པ་དང་། ལུས་ཀྱི་སྡུག་བསྔལ་ཇི་སྙེད་ཡོད་པར་གྱུར་པ་དེ་ཀུན་རྒྱུ་བདག་ཏུ་འཛིན་པ་ལས་བྱུང་བར་གྱུར་ན་འདྲེ་ཆེན་པོ་བདག་འཛིན་དེས་ཀོ་རང་གི་ལག་གི་དུག་ཟ་བ་བཞིན་བདག་ལ་ཅི་ཞིག་བྱ། དེས་ན་བདག་འཛིན་ཡོངས་སུ་མ་བཏང་ན་སྡུག་བསྔལ་སྤང་བར་མི་ནུས་ཏེ། དེ་ལྟར་སྡུག་བསྔལ་གྱི་རྒྱུ་ཡིན་པའི་ཕྱིར་ཇི་ལྟར་མེ་ནི་མ་ཞི་མ་བཏང་ན་དེའི་འབྲས་བུ་བསྲེག་པ་སྤོང་བར་མི་ནུས་པ་བཞིན་ནོ། །དྲུག་པ་དེ་དག་གི་མཇུག་བསྡུ་བ་ནི། སྡུག་བསྔལ་ནི་བདག་འཛིན་དང་རྗེས་སུ་འགྲོ་ལྡོག་ངེས་པ་དེ་ལྟ་བས་ན་བདག་ནི་སྡུག་བསྔལ་གྱི་གནོད་པ་ཞི་བའི་དོན་དང་གཞན་གྱི་སྡུག་བསྔལ་ཞི་བར་བྱ་བའི་ཕྱིར་བདག་ཉིད་ཀྱི་བདག་འཛིན་དོར་ནས་རང་གཞན་ལ་བཏང་བ་ཉིད་དུ་བྱ་བ་དང་། སེམས་ཅན་གཞན་རྣམས་ནི་བདག་བཞིན་དུ་གཅེས་པར་བཟུང་བར་བྱ་སྟེ། དེའང་སྔར་མ་ཤེས་པས་བདག་ལ་ཕན་བདེ་བསྒྲུབ་པའི་ངལ་བ་མང་དུ་བྱས་ལ་ད་ནི་གཞན་བརྗེས་པས་ན་གཞན་ལ་སྔར་བྱས་པ་དེ་དག་ལ་བསྒྲུབ་པར་བྱ་ཞིང་། བདག་མེད་ཀྱི་རང་ལ་བདག་ཏུ་འཁྲུལ་པ་དེ་བཞིན་དུ་གཞན་ལའང་བྱའོ། །དེ་ལྟ་བུའི་བསམ་པས་བསྐུལ་ཏེ་བདག་ནི་གཞན་གྱི་དབང་དུ་གྱུར་ཏོ་ཞེས་ཡིད་ཁྱོད་ངེས་པར་ཐེ་ཚོམ་དང་ཕྱིན་ཅི་ལོག་མེད་པར་ཤེས་པར་གྱིས་ལ་དུས་འདི་ནས་བཟུང་སྟེ་སེམས་ཅན་ཀུན་དོན་མ་གཏོགས་པ་ད་ནི་ཁྱོད་ཀྱིས་བདག་དོན་ལ་སོགས་པ་གཞན་མི་བསམ་མོ། །ཅིའི་ཕྱིར་དེ་ལྟར་བྱ་ཞེ་ན་བདག་གཞན་བརྗེས་པས་ན་མིག་དང་རྣ་བ་ལ་སོགས་པ་ཡིས་རང་གི་དོན་དུ་ལྟ་བ་དང་ཉན་པ་ལ་སོགས་བསྒྲུབ་པར་རིགས་པ་མ་ཡིན་ཏེ། གཞན་གྱི་དབང་དུ་གྱུར་པའི་ཕྱིར་ཏེ། གཞན་གྱི་ཡིན་པས་སོ། །དེས་ན་རྐང་ལག་ལ་སོགས་པ་དེས་གཞན་དོན་ལས་ལོག་ནས་རང་གི་དོན་དུ་འགྲོ་འོང་ལ་སོགས་པའི་གཡོ་བ་དང་ཡང་བྱ་བར་མི་རིགས་ཏེ། སེམས་ཅན་གཞན་དེའི་དོན་གཉེར་བར་རིགས་པའི་ཕྱིར་ཏེ། གཞན་དང་འབྲེལ་པར་ངེས་པའི་ཕྱིར་རོ། །དེས་ན་སེམས་ཅན་གཞན་བདག་ཏུ་བྱས་པ་རྣམས་ཀྱི་དགོས་པ་བསྒྲུབ་པ་གཙོ་བོར་བྱས་ནས་བདག་གི་ལུས་གཞན་དུ་བཞག་པ་དེ་ལ་གོས་ལ་སོགས་པ་བདེ་བའི་ཡོ་བྱད་ཅི་མཐོང་བ་དེ་དང་དེ་ནི་འཕྲོགས་ནས་ཀྱང་གཞན་དག་བདག་ཏུ་བྱས་པ་ལ་ནི་ཕན་པར་སྤྱོད་ཅིག དེ་ལྟ་ན་བྱིན་པ་ལ་སྲེད་པ་དང་རློམ་སེམས་མེད་པར་འགྱུར་བས་རྗེས་གོམས་ན་སྐྱོན་ཟད་ཅིང་ཡོན་ཏན་འཕེལ་བར་འགྱུར་རོ། །གཉིས་པ་བརྗེས་ནས་ཇི་ལྟར་བསྒྲུབ་པའི་ཚུལ་ལ་གཉིས་ཀྱི་དང་པོ་བསྟན་པ་ནི། བྱིས་པ་རྣམས་དམན་པ་ལ་ང་རྒྱལ་མཉམ་པ་ལ་འགྲན་སེམས་མཆོག་ལ་ཕྲག་དོག་བྱེད་པ་འདི་དག་ཉོན་མོངས་པ་ཡིན་ཡང་བརྗེས་ནས་རྣམ་བྱང་གི་རྒྱུ་ཉིད་དུ་སྒྱུར་བར་བྱེད་དོ། །འདི་ལྟར་དམན་པ་དང་སོགས་པས་བར་མ་དང་མཆོག་བདག་ཏུ་བྱས་པ་དང་གཞན་དམན་སོགས་ཉིད་དུ་ནི་བདག་ཉིད་ཤེས་པར་བྱས་ནས་རྣམ་རྟོག་སྟེ་ཐེ་ཚོམ་མེད་པའི་སེམས་ཀྱིས་སུ་འཆད་པར་འགྱུར་བའི་ཚུལ་གྱིས་མཐོ་བ་ལ་ཕྲག་དོག་མཉམ་པ་ལ་འགྲན་པ་དང་ནི་དམན་པ་ལ་ང་རྒྱལ་བསྒོམ་པར་བྱའོ། །གཉིས་པ་བཤད་པ་ལ་ལྔའི་དང་པོ་མཐོ་ལ་བརྗེས་ཏེ་ཕྲག་དོག་བསྒོམ་པ་ནི། བདག་གཞན་དུ་བྱས་པ་འདི་ནི་ཚུལ་ཁྲིམས་དང་ཡོན་ཏན་ལ་སོགས་པ་དང་ལྡན་པས་བཀུར་བར་བྱས་ཀྱི་གཞན་བདག་ཏུ་བྱས་པ་ལ་ནི་ཡོན་ཏན་དང་བྲལ་བས་དམན་པར་མཐོང་བས་བཀུར་བ་མིན་ནོ་སྙམ་དུ་བསམ་པར་བྱའོ། །འདི་མན་ཆད་དུ་བདག་གཞན་བརྗེ་བའི་སྐབས་ཡིན་པས་བདག་ཅེས་པ་རྣམས་གཞན་ལ་དང་གཞན་ཞེས་པ་བདག་ལ་གོ་བར་བྱ་ཞིང་ཇི་ལྟར་རིགས་པར་གོང་ལྟར་སྦྱར་རོ། །གཞན་ཡང་གཞན་འདི་བཞིན་དུ་བདག་གིས་ནོར་ལ་སོགས་པ་མ་རྙེད་ཅིང་གཞན་འདི་ནི་ཡོན་ཏན་བསྔགས་པའི་སྒོ་ནས་བསྟོད་པ་བྱས་ལ་བདག་ལ་དམན་པའི་སྒོ་ནས་སྨོད་པ་དང་གཞན་འདི་ནི་བདེ་ཞིང་བདག་ནི་སྡུག་བསྔལ་བདག་ནི་ཁུར་ཁུར་བ་ལ་སོགས་པའི་དམན་པའི་ལས་རྣམས་ནི་བྱེད་པ་དང་། གཞན་འདི་ནི་ལས་མེད་པར་བདེ་བ་ཉིད་དུ་གནས་པ་མི་རིགས་སོ་སྙམ་པའི་ཕྲག་དོག་དང་། གཞན་འདི་ནི་འཇིག་རྟེན་པ་རྣམས་ལ་ཆེ་བའི་ཡོན་ཏན་དུ་གྲགས་ལ་བདག་ནི་དམན་ཞིང་ཡོན་ཏན་མེད་པར་གྲགས་པས་ན་བདག་ལ་ཡོན་ཏན་མེད་པས་ཅི་ཞིག་བྱ་སྟེ་དགོས་པ་ཅུང་ཟད་མེད་པས་སེམས་ཅན་བདག་ཉིད་ཀུན་ཡོན་ཏན་དང་ལྡན་པར་བདག་གིས་བྱས་པས་མཆོག་སྟེ། གཞན་ན་རྣམ་པ་ཐམས་ཅད་དུ་ཚུལ་ཁྲིམས་ལ་སོགས་པའི་ཡོན་ཏན་དང་བྲལ་བ་ཡིན་པས་ཅིའི་ཕྱིར་མི་མཉམ་སྙམ་པའི་ཕྲག་དོག་དང་། ཡང་མཐོ་དམན་ནི་ཕན་ཚུན་ལྟོས་ནས་བཞག་པ་ཡིན་པས་འཇིག་རྟེན་འདི་རྣམས་ཀྱི་ནང་ན་བདག་གང་ལས་ཤིན་ཏུ་དམན་པའི་སེམས་ཅན་དེ་ཡང་ཡོད་པ་དང་། རང་ཉིད་མཐོན་པོར་བཞག་པ་དེ་ལས་ཀྱང་མཆོག་ཏུ་གྱུར་པའི་སྐྱེས་བུ་དམ་པ་དེའང་ཡོད་ལ་དམན་པ་གང་ལ་ལྟོས་ནས་བདག་ཀྱང་མཆོག་ཡིན་ཏེ། དེས་ན་བདག་ནི་ཐམས་ཅད་ལ་དམན་པ་ཡིན་ཞིང་གཞན་འདི་ནི་ཐམས་ཅད་ལས་མཐོ་བ་ཡང་མིན་པས་ཅིའི་ཕྱིར་མཐོང་དམན་མི་མཉམ་སྙམ་དུ་འགྲན་སེམས་བསྒོམ་མོ། །དེ་ལྟ་ནའང་ཚུལ་ཁྲིམས་ལ་སོགས་པས་ཕོངས་པས་ཁྱོད་ནི་དམན་ལ་བདག་ནི་དེ་ལྟ་མིན་ནོ་ཞེ་ན། བདག་ཏུ་བཟུང་བའི་སེམས་ཅན་དེ་སོ་སོ་ཐར་པའི་ཚུལ་ཁྲིམས་ཏེ་ཉམས་པ་དང་ལྟ་བ་ནི་འཇིག་ལྟ་སོགས་ལྔ་སྟེ་དེ་ཉིད་ཕོངས་པ་ཡིན་པའམ་དེ་ཡོད་པས་ཕོངས་པར་བྱས་ཏེ་ཡང་དག་པའི་ལྟ་བ་ཉམས་པ་དང་། སོགས་པས་འཚོ་བ་དག་པ་དང་བྲལ་བ་དང་། སྤྱོད་པས་ཕོངས་པ་ནི་ཉོན་མོངས་པའི་སྟོབས་ཀྱིས་བྱུང་གི་བདག་གི་འདོད་པའི་དབང་དུ་གྱུར་པས་མིན་ནོ། །དེས་ན་ཁྱོད་སྙིང་རྗེ་དང་ལྡན་པ་ཡིན་ན་བདག་གཞན་དུ་བཞག་པ་ཁྱོད་ཆོས་ཅན། ཅི་ལྟར་གསོ་བའི་ནུས་པ་ཡོད་པ་བཞིན་དུ་ཁྱོད་ཀྱིས་བདག་སེམས་ཅན་ནི་ཚུལ་ཁྲིམས་ཉམས་པ་སོགས་ལས་གསོ་དགོས་པར་ཐལ་ཏེ། ཁྱོད་ལ་བདག་ཉེས་པ་དང་བྲལ་བར་བསྒྲུབ་པའི་བློ་ཡོད་པའི་ཕྱིར་རོ། །གཞན་ཡང་དེ་ལྟ་བུའི་བློ་ཡོད་ན་ཁྱོད་ཀྱི་བདག་ལ་བསྒོ་བ་དག་གི་བརྟུལ་ཞུགས་དང་ངེས་པའི་དཀའ་བའི་བྱ་བ་ལ་སོགས་པའི་རང་བཞིན་སྡུག་བསྔལ་གྱི་གནོད་པའང་སེམས་ཅན་བདག་གིས་དང་དུ་བླང་བར་བྱའོ། །འོན་ཏེ་དེ་ལྟ་ཡིན་ཀྱང་བདག་ལ་སེམས་ཅན་ཁྱོད་ཀྱི་ཉེས་པ་འདི་མཐའ་གཅིག་ཏུ་གསོ་བར་བྱ་བའི་ནུས་པ་ཡོད་པ་མིན་ཏེ། ཁྱོད་ཉེས་པ་དུ་མ་དང་ལྡན་པས་གསོར་མི་རུང་བའི་ཕྱིར་ཞེ་ན། ཁྱོད་ལ་ནུས་པ་མེད་བཞིན་དུ་ཁོ་བོ་ནི་མཐོ་ལ་སེམས་ཅན་འདི་ནི་དམའ་བ་ཡིན་ནོ་ཞེས་ཅིའི་ཕྱིར་སེམས་ཅན་བདག་ལ་བརྙས་པ་དེ་བྱེད་པ་མི་རིགས་སོ། །གལ་ཏེ་གསོ་མི་ནུས་ཀྱང་ཡོན་ཏན་གཞན་གྱི་སྒོ་ནས་སེམས་ཅན་ཁྱོད་པས་བདག་ལྷག་པས་ཁོ་བོ་བདག་ཁྱོད་ལ་བརྙས་པ་བྱེད་ཅེ་ན། སེམས་ཅན་བདག་ལ་ཆོས་ཅན། ཕ་རོལ་གཞན་བདག་དེའི་ཡོན་ཏན་གྱིས་ཅི་བྱ་སྟེ་དགོས་པ་ཅུང་ཟད་ཀྱང་མེད་དེ། ཕ་རོལ་བདག་སྟེ་རང་ཉིད་ཀྱི་ཡོན་ཏན་ཅན་འདི་ཡིན་པ་དེ་ལས་ཡོན་ཏན་གྱི་ཆ་ཅུང་ཟད་ཀྱང་དེ་ལ་མེད་པའི་ཕྱིར་རོ། །དེ་ལྟ་ཡིན་ཡང་ཁོ་བོ་སྙིང་རྗེ་དང་ལྡན་པས་གཞན་སེམས་ཅན་ལའང་ཁོ་བོའི་ཡོན་ཏན་ཉེ་བར་མཁོ་བ་ཡིན་ནོ་ཞེ་ན། བདག་གཞན་དུ་བཟུང་བ་ཁྱོད་ཆོས་ཅན། སྙིང་རྗེའང་མེད་པར་ཐལ། སྡིག་བྱེད་པ་ངན་འགྲོར་ངེས་པའི་ཕྱིར་ངན་འགྲོ་ཁོ་ན་གདུག་པ་སྟེ་དེའི་ཁར་གནས་པའམ། དམན་པ་མཁོ་བའི་ཡོ་བྱད་དང་བྲལ་བའི་ངན་འགྲོ་དང་། སྦྲུལ་དང་གཅན་གཟན་གཏུམ་པོ་གདུག་པའི་ཁར་གནས་པའི་འགྲོ་བ་ལ་སྙིང་རྗེའི་ཡིད་ཀྱིས་སྡུག་བསྔལ་དང་བྲལ་བའི་འབད་པ་བྱེད་པ་མེད་པའི་ཕྱིར་དང་། དེར་མ་ཟད་འདི་ཕྱིར་ཡོན་ཏན་མེད་བཞིན་དུ་ཡོན་ཏན་ལྷག་པར་རློམ་པའི་སྒོ་ནས་མཁས་པ་རྣམས་ལ་བདོ་བར་བྱེད་ཅིང་རྒྱལ་བར་འདོད་པའི་ཕྱིར་རོ། །ཚུལ་ཁྲིམས་བལྟ་བས་ཞེས་སོགས་ཀྱི་ཕྱོགས་སྔ་ནས་འདིའི་བར་བདག་གཞན་ཞེས་པ་རྣམས་ཡི་གེ་བཞིན་དུ་གཟུང་ངོ་། །གཉིས་པ་མཉམ་ལ་བརྗེས་ཏེ་འགྲན་སེམས་བསྒོམ་པ་ནི། བདག་དང་ཡོན་ཏན་ལ་སོགས་མཉམ་པ་ཁ་ཅིག་ལ་བལྟས་པ་སྟེ་གསལ་བར་བྱས་ནི་བདག་གཞན་བརྗེས་ཏེ་ཡོན་ཏན་ལ་སོགས་གང་གིས་བདག་ནི་ལྷག་མར་བྱ་བའི་བདག་གིས་གཞན་རྙེད་པ་དང་བཀུར་སྟི་ལྷག་པ་ནི་མཐོང་ན་གཞན་ལས་ཕྲོགས་ནས་བཟུང་ཞིང་ཕྲོགས་ཀྱང་མི་སྟེར་ན་རྩོད་པ་དང་མཚང་འབྲུ་བ་ཡིས་ཀྱང་རྙེད་བཀུར་བདག་ལ་ངེས་པར་བསྒྲུབ་བོ། །གཞན་ཡང་ཅི་ནས་ཀྱང་བདག་གི་ཡོན་ཏན་ནི་འཇིག་རྟེན་ཀུན་ལ་གསལ་བར་གྲགས་པར་བྱ་བ་དང་། གཞན་ཡང་གཞན་འདིའི་ཡོན་ཏན་གང་ཡིན་པ་དག་སུས་ཀྱང་ཐོས་པར་མི་འགྱུར་བར་བྱ་བ་དེ་བཞིན་དུ་བདག་གི་སྐྱོན་ཡང་སྦ་བར་བྱ་ཞིང་དེ་ལ་བརྟེན་ནས་བདག་ནི་སྐྱེ་བོ་ཀུན་གྱིས་མཆོད་པར་འགྱུར་བར་བྱ་ལ། གཞན་འདི་ལ་མཆོད་པར་འགྱུར་བ་མིན་པ་དང་། བདག་དང་རྙེད་པ་ལེགས་པར་རྙེད་ཅིང་བདག་ནི་གཞན་དག་གིས་བཀུར་བར་འགྱུར་བར་བྱ་ཞིང་། གཞན་འདི་ལ་བཀུར་བ་མིན་སྙམ་དུ་སྤྲོ་བ་བསྐྱེད་པ་དང་། གཞན་འདི་ནི་རྙེད་བཀུར་མེད་པས་ཡུན་རིང་དུ་མ་རུངས་པར་བྱས་པ་ལ་ཡུན་རིང་པོར་བདག་ནི་དགའ་བས་ལྟ་ཞིང་གཞན་དེའི་སྐྱོན་བརྗོད་པས་འགྲོ་བ་ཀུན་གྱི་བཞད་གད་དུ་བྱེད་པ་དང་ཕན་ཚུན་དུ་དེ་ལ་སྨོད་པ་དག་ཏུ་བལྟ་བར་བྱའོ། །གསུམ་པ་དམན་ལ་བརྗེས་ཏེ་ང་རྒྱལ་བསྒོམ་པ་ནི། ཐམས་ཅད་དུ་དམན་པའི་ལས་ལ་འཇུག་པས་ཤིན་ཏུ་ཉོན་མོངས་པའི་གང་ཟག་དམན་པར་བདག་ཉིད་བཞག་ལ་གཞན་མཐོ་བོའི་བདག་ཏུ་བཞག་སྟེ་དམན་པ་འདི་ཡང་བདག་དང་ནི་ལྷན་ཅིག་ཏུ་ནི་མཉམ་དུ་རེ་ནས་འགྲན་ནོ་ཞེས་ངེས་པར་བྱས་ཏེ་གྲག་ཅེས་པ་ནི་མི་འདོད་པ་དང་མི་རིགས་པར་སྟོན་པའོ། །དམན་པ་འདི་དང་བདག་བསྟན་བཅོས་སོགས་ཐོས་པ་དང་ཤེས་རབ་བམ་གཟུགས་རིགས་ནོར་གྱིས་མཉམ་མམ་ཅི་སྟེ་མི་མཉམ་ལ། དེས་ན་ཐོས་སོགས་བདག་གི་ཡོན་ཏན་ལྷག་པ་དེ་ལྟར་ཕྱོགས་བཅུར་སྐྱེ་བོ་ཀུན་ལ་བསྒྲགས་པ་ཡི་སྟོབས་ཀྱིས་བདག་གི་ཡོན་ཏན་ཐོས་ནས་ནི་ལུས་ཀྱི་བ་སྤུ་ལྡང་ཞིང་ཡིད་དགའ་བ་སྐྱེས་པར་གྱུར་པའི་བདེ་སྐྱིད་ལ་ནི་ཡོངས་སུ་སྤྲད་པར་བྱའོ། །ཅི་སྟེ་བརྒྱ་ལ་ཞིག་ན་འདིས་རྙེད་པ་ཐོབ་ན་ཇི་ལྟར་བྱ་སྙམ་ན་ཅི་སྟེ་འདི་ལ་རྙེད་པའི་བར་ཆད་བྱས་ཀྱང་མ་ཐུབ་པར་རྙེད་པ་བྱུང་བ་ཡོད་ཀྱང་སྐེ་ལ་རྡོག་པས་མནན་ནས་བདག་གི་སྟོབས་ཀྱིས་དེ་བཙན་ཐབས་སུ་བླང་བར་བྱའོ། །ཅི་སྟེ་ཐམས་ཅད་དེ་ལྟར་བྱའམ་ཞེ་ན། གལ་ཏེ་ནམ་ཞིག་དམན་པ་འདི་ངའི་བཀའ་ཉན་པའམ་མ་སྨྲས་ཀྱང་རྗེས་སུ་མཐུན་པའི་ལས་བྱེད་ན་འདི་ལ་སྲོག་འཚོ་བ་ཙམ་གྱི་ལོངས་སྤྱོད་བྱིན་ནས་གཞན་ཐམས་ཅད་བླང་བར་བྱའོ། །དེར་མ་ཟད་འདི་ནི་བདེ་བ་ལས་ཉམས་པར་བྱ་ཞིང་བདག་གི་སྡུག་བསྔལ་གྱི་གནོད་པ་དང་དུས་རྟག་ཏུ་སྦྱར་བར་བྱའོ། །འོན་ཏེ་ཅིའི་ཕྱིར་འདི་ལ་སྡང་བར་བྱེད་ཅེ་ན། འདི་ཡིས་སྔར་ལན་བརྒྱ་ཕྲག་དུ་མར་ཐམས་ཅད་དུ་འཁོར་བར་འཁོར་བའི་ཚེ་བདག་ལ་བརྡེག་ཅིང་གསོད་པ་ལ་སོགས་གནོད་པ་བྱས་པའི་ཕྱིར་རོ། །བཞི་པ་སླར་མི་ལྡོག་པར་བསྒོམས་པར་འདམས་པ་ནི། བརྒྱ་ལ་སྡུག་བསྔལ་བཟོད་པར་མ་ནུས་པས་འདི་ལས་ཕྱིར་ལྡོག་པར་དོགས་ནས་ཕྱིར་མི་ལྡོག་པར་གདམས་པ་སྟེ་འདི་མན་ཆད་དུ་བདག་གཞན་ཡང་གྲགས་པ་བཞིན་དྲང་པོར་གོ་བར་བྱའོ། །ཡིད་ཁྱོད་ཐོག་མ་མེད་པ་ནས་བསྐལ་པ་གྲངས་མེད་པར་རང་དོན་བྱེད་པར་འདོད་པས་རང་དོན་ལ་གོམས་པས་བསྐལ་པ་གྲངས་མེད་པ་འདས་པར་གྱུར་ཀྱང་ངལ་བ་ཆེན་པོ་འདི་ལྟ་བུས་ཁྱོད་ཀྱིས་ཡུན་རིང་སྡུག་བསྔལ་ཆེན་པོ་འབའ་ཞིག་བསྒྲུབས་ཀྱང་མ་ཐོབ་བོ། །འོན་ཏེ་སྔར་ནི་འདས་པས་བཟློག་བྱ་མིན་ཡང་ད་ལྟ་དང་འབྱུང་བ་ལ་ཇི་ལྟར་བྱ་སྙམ་ན། སྔར་རང་དོན་ལ་ཞུགས་པ་དེ་ལྟར་ངེས་པར་གཞན་དག་གི་དོན་བདག་གཞན་བརྗེ་བ་གོམས་པ་ལ་རབ་ཏུ་འཇུག་པར་གྱིས་ཞེས་ཞི་བའི་ལྷ་བདག་གིས་བསྙེན་བཀུར་སྔོན་དུ་སོང་བའི་ཚིག་གིས་གསོལ་བ་འདེབས་སོ། །ཚུལ་ཇི་ལྟར་འཇུག་ན། སྐྱོན་ཡོན་ལ་རྟོགས་པ་དང་། དཔྱོད་པ་མེད་པར་རོ། །འདིར་ཡང་འགྲེལ་ཆེན་དུ་དེ་ལྟར་བདག་གིས་གསོལ་བ་འདེབས། །དཔྱད་པ་མེད་པར་འཇུག་པར་གྱིས། །ཞེས་དང་། དགེ་ལྷ་དང་རྣམ་སྣང་འཚོས་དེ་ལྟར་ངེས་པར་ཞེས་པའི་རྐང་པ་གཉིས་འདོན་ཏོ། །འོན་ཏེ་བསྒྲུབ་བྱའི་དོན་ལ་མ་བརྟགས་པར་ཇི་ལྟར་འཇུག་སྙམ་ན། བརྗེས་པ་ཉམས་སུ་བླངས་པའི་ཕྱིས་དེའི་ཡོན་ཏན་མཐོང་བར་འགྱུར་ཏེ་ཐུབ་པའི་བཀའ་ནི་ཕྱིན་ཅི་མ་ལོག་པ་སྟོན་པའི་ཕྱིར་མི་སླུ་བ་ཡང་དག་པ་ཡིན་པས་དེ་ལས་ཡོན་ཏན་ཕུན་ཚོགས་བརྗེས་པ་ལས་འགྲུབ་པར་བཤད་པའི་ཕྱིར་རོ། །དེ་ལྟ་ནའང་བདག་གི་ལས་འདི་དུ་མར་བྱས་ཀྱང་ཁྱད་པར་ཅུང་ཟད་ཀྱང་མ་རྟོགས་སོ་ཞེ་ན། ཁྱོད་མི་བདེན་ཏེ་གལ་ཏེ་ཁྱོད་ཀྱིས་སྐྱེ་བ་སྔ་མའི་དུས་སུ་བདག་གཞན་བརྗེ་བའི་ལས་འདི་བྱས་པར་གྱུར་ན་ནི་སངས་རྒྱས་ཀྱི་ཕུན་སུམ་ཚོགས་པའི་བདེ་བ་འདི་འཐོབ་ཀྱི། འདི་མིན་པ་གནས་སྐབས་ངན་པ་འཁོར་བའི་གནས་སྐབས་འདི་འདྲར་འགྱུར་མི་སྲིད་པ་ལས་དེ་མ་བྱས་པས་འདི་ལྟར་གྱུར་ཏོ། །ལྔ་པ་མཇུག་བསྡུས་ཏེ་བསྟན་པ་ནི། དེ་བས་ན་འདི་ལྟར་གཞན་ཕ་མ་དག་གི་ཁུ་བ་དང་ཁྲག་གི་ཐིགས་པ་ལ་ཁྱོད་ཀྱིས་ངར་འཛིན་བྱས་པས་གོམས་པ་ལྟར་དེ་བཞིན་དུ་གཞན་ལའང་བདག་ཏུ་འཛིན་པ་ལ་གོམས་པར་གྱིས་ལ་སེམས་ཅན་གཞན་གྱི་དོན་ལ་རྟོག་དཔྱོད་ཆེན་པོ་བྱས་ཏེ་རབ་ཏུ་སྦས་ནས་ནི་བདག་གི་ལུས་ལ་ཅི་དང་སྣང་བ་དེ་ཉིད་ཕྲོགས་པར་བྱས་ནས་ཁྱོད་ཀྱིས་གཞན་ལ་ཕན་པར་སྤྱོད་ཅིག གསུམ་པ་སླར་ཡང་བདག་ལ་ཕྲག་དོག་བསྒོམ་པ་ནི། བདག་གཞན་བརྗེ་བ་བོར་ནས་འདི་ལྟར་ཡང་སེམས་སྦྱང་སྟེ་བདག་བདེ་བར་གནས་པས་སྐྱིད་ཅིང་གཞན་ནི་སྡུག་བསྔལ་བར་གནས་པས་མི་སྐྱིད་ལ་བདག་ནི་རིགས་རུས་ལ་སོགས་པས་མཐོ་ཞིང་གཞན་ནི་དམའ་བ་དང་། བདག་ལ་ནི་གཞན་རྣམས་ཕན་པ་བྱེད་ལ་གཞན་ལ་མིན་ཞེས་བདག་ལ་ཕྲག་དོག་ཅིས་མི་བྱེད། བདག་གི་ལུས་ནི་གཉིད་ལ་སོགས་པའི་བར་བདེ་བ་དང་བྲལ་བར་གྱིས་ཏེ་གཞན་གྱི་སྡུག་བསྔལ་བདག་ལ་སྦྱོར་ཅིག ཡང་གང་གི་ཚེ་བདག་འདི་ནི་དོན་གཉིས་སམ་དམ་པའམ་དེ་མ་ཡིན་པའམ་ཐ་མལ་པའི་ལས་ཅི་བྱེད་ཅེས་བདག་གི་སྐྱོན་ལ་བརྟག་པར་གྱིས་ཤིག འོན་ཏེ་སྐྱོན་མ་རྙེད་ནའང་གཞན་གྱི་ཉེས་པ་བྱས་པ་ཡང་ཁྱོད་ཉིད་ཀྱིས་ལས་ངན་གྱིས་ཉེས་སོ་ཞེས་རང་གི་སྐྱོན་དུ་བསྒྱུར་བར་བྱས་ལ་བདག་གིས་ཉེས་པ་ཆུང་ངུ་བྱས་ཀྱང་མི་སྦེད་པར་ཐུབ་པ་ཆེན་པོ་བཅོམ་ལྡན་འདས་ཀྱི་སྤྱན་སྔར་ཉེས་པ་ལ་འཇིགས་པར་རབ་ཏུ་ཤོགས་ལ་སླར་མི་བྱེད་པའི་སྡོམ་པས་གནས་པར་བྱའོ། །གལ་ཏེ་གཞན་གྱི་སྙན་པ་ཐོས་ན་དེའི་གྲགས་པ་ལྷག་པར་བརྗོད་པས་གསལ་བར་བྱས་པས་རང་གི་གྲགས་པ་ཟིལ་གྱིས་ནོན་ཅིང་སྦ་བར་གྱིས་ཤིག གཞན་ཡང་བདག་ནི་བྲན་གྱི་ཡང་ཐ་མ་ཤིན་ཏུ་དམན་པ་ལྟར་སེམས་ཅན་གཞན་གྱི་དོན་རྣམས་ཀུན་ལ་ལས་སུ་བཀོལ་བར་གྱིས་ཤིག གལ་ཏེ་འདི་ལ་ཡོན་ཏན་གྱི་ཆ་ཅུང་ཟད་མཐོང་བའི་ཚེ་བསྟོད་དམ་ཞེ་ན། བརྒྱ་ལ་ལྷན་ཅིག་སྐྱེས་པའི་ཡོན་ཏན་ལྷག་པོ་ཡོད་ནའང་འདི་ཡོན་ཏན་གྱི་ཆས་མི་བསྟོད་ནས་བསྟོད་བྱ་མ་ཡིན་ཏེ། འདི་ནི་སྐྱོན་དང་བཅས་པའི་རང་བཞིན་ཡིན་པའི་ཕྱིར་དང་། ཐ་མལ་གྱི་ཡོན་ཏན་ཕལ་ཆེར་རྒྱུན་འཆད་པས་བློ་བུར་བ་ཡིན་པའི་ཕྱིར་རོ། །བདག་འདིའི་ཡོན་ཏན་ཅི་ནས་ཀྱང་གང་ཟག་འགས་ཀྱང་མི་ཤེས་པ་དེ་ལྟར་སྦ་བར་གྱིས། མང་དུ་བརྗོད་པས་ཅི། མདོར་བསྡུ་ན་ཐོག་མ་མེད་པ་ནས་རྨོངས་པས་བདག་གི་དོན་གྱི་ཕྱིར་ཁྱོད་ཀྱིས་གཞན་ལ་གནོད་པ་བྱས་པ་གང་ཡིན་པའི་གནོད་པ་དེ་སེམས་ཅན་གྱི་དོན་གྱི་ཕྱིར་བདག་ཉིད་ལ་ནི་འབབ་པར་གྱིས། བདག་འདི་ནི་གཉའ་དྲག་པ་སྟེ་ཁོང་ཤེད་སྐྱེས་པར་འགྱུར་བའི་ཚུལ་དུའམ། ཡང་ན་དང་པོ་ནས་གང་གིས་ངག་རྩུབ་གྱུར་པ་སྟེ་ཕོད་པ་ཆེ་བའི་ཚུལ་དུ་ཁོང་ཤེད་བསྐྱེད་པར་ནི་མི་བྱ་སྟེ། བག་མ་སར་པའི་ཚུལ་བཞིན་དུ་བྱ་བ་མ་ཡིན་པ་ལ་ངོ་ཚ་བ་དང་དམྱལ་བ་སོགས་ལ་འཇིགས་པ་དང་བཅས་པས་དབང་པོའི་སྒོ་བསྡམས་ཏེ་གཉེན་པོའི་དབང་དུ་འགྱུར་བར་བཞག་གོ །བཞི་པ་ནི། དེ་མི་བྱེད་ན་ཚར་བཅད་ཚུལ། གོང་དུ་བཤད་པའི་ཚུལ་དེ་ལྟར་དགེ་བ་ལ་འཇུག་པའི་ཚུལ་ཁྲིམས་དེའི་དམིགས་བྱ་ལ་བརྩོན་པས་གནས་བྱ་ཞིང་། སྔར་བཤད་པ་དེ་ལྟར་སྡོམ་པའི་ཚུལ་ཁྲིམས་ཀྱིས་ཁྱོད་ཀྱིས་མི་བྱ་བ་ལ་མི་འཇུག་པ་དེ་ལྟར་རང་གི་བཀའ་བསྒོ་བ་ཉན་པ་ལ་འཇུག་པའི་སྒོ་ནས་ལུས་འདི་ནི་རྟ་དུལ་བ་བཞིན་དབང་དུ་འགྱུར་བར་བྱ་སྟེ། གལ་ཏེ་དེ་ལས་འདས་ན་སྤྱོད་པ་དང་ཆད་པས་བཅད་པའི་སྒོ་ནས་ཚར་གཅད་པར་བྱའོ། །འོན་ཏེ་དེ་ལྟར་སེམས་འདི་ཉེས་སྤྱོད་ལ་མ་འཇུག་ཅིག་ཅེས་གདམས་ཤིང་བཀག་ཀྱང་ནི་སེམས་ཁྱོད་དེ་ལྟར་མི་བྱེད་ན། ལུས་བེམ་པོ་ཡིན་པས་ཉེས་པ་མི་བརྟེན་པས་སེམས་ཁྱོད་ལ་ཉེས་པ་ཀུན་བརྟེན་ནས་བྱུང་བས་ན་ཁྱོད་ཉིད་ཉེས་པ་དེ་ཉིད་ཀྱི་སྒོ་ནས་ཚར་གཅད་པར་བྱ་བར་ཟད་དོ། །སེམས་ཁྱོད་ཀྱིས་ཁོ་བོ་ལས་མ་ཡིན་པ་གང་དུ་བྲིད་ཅིང་བསླུས་པས་བརླག་པར་བྱས་པའི་སྔོན་གྱི་དུས་ཡུན་རིང་པོ་དེ་ནི་གཞན་ཡིན་ལ། དེ་ལྟ་བྱུང་བའི་དུས་འདི་གཞན་ཡིན་ཏེ་སྔོན་དང་འདྲ་བ་མ་ཡིན་པས་ཐབས་མཁས་པ་ངས་མཐོང་བཞིན་དུ་ད་ཁྱོད་གང་དུ་འགྲོ་སྟེ་འགྲོ་ས་མེད་པས་ཡིད་ཁྱོད་ཀྱི་དྲེགས་པ་ཀུན་གཞོམ་ཞིང་སྲོག་ཀྱང་བླང་བར་བྱའོ། །དེས་ན་ད་དུང་སྔར་བསླུས་པ་བཞིན་བདག་ལ་རང་གི་དོན་བྱར་ཡོད་སྙམ་པའི་སེམས་པ་དོར་ནས་གཞན་དོན་ལ་ཞུགས་ཤིག དེའང་བདག་གཞན་བརྗེས་པས་བདག་གི་གཞན་ལ་ཁྱོད་བཙོངས་ཟིན་གྱིས། གཞན་དོན་ལ་སེམས་སྐྱོ་ཞིང་དཀའ་བར་མ་སེམས་པར་ཞོ་ཤ་ཕུལ་བ་སྟེ་བྱ་བ་བསྒྲུབ་པར་གྱིས་ཤིག འོན་ཏེ་བདག་ཉེས་པ་མེད་པ་ལའང་ཁྱོད་མ་མགུ་ནས་གཞན་ལ་གཏོང་བའི་བློ་སྐྱེད་ཅེ་ན། གལ་ཏེ་ཁྱོད་སེམས་ཅན་རྣམས་ལ་མ་བྱིན་ན་བག་མེད་ཅིང་དྲན་པ་ཉམས་པར་འགྱུར་ཏེ། ལས་ངན་བསགས་ནས་ཁྱོད་ཀྱིས་ཁོ་བོ་དམྱལ་བའི་སྲུང་མ་རྣམས་ལ་བྱིན་ནས་སྡུག་བསྔལ་བསྐྱེད་དུ་ངེས་ཏེ་ཐེ་ཚོམ་མེད་པའི་ཕྱིར་གཞན་ལ་གཏོང་བའི་བློ་སྐྱེའོ། །དེ་ཡང་སྔར་ཡང་ཁྱོད་དང་མཐུན་པ་དེ་ལྟར་སྤྱད་པས་ཁྱོད་ཀྱིས་ལན་རེ་མང་ལྟ་ཞིག་ཁོ་བོ་དམྱལ་སྲུང་དེ་དག་ལ་བྱིན་པས་ཡུན་རིང་དུ་སྡུག་བསྔལ་བར་བྱས་པས་ད་ནི་དེའི་འཁོན་རྙིང་རྣམས་དྲན་པར་བྱས་ཏེ་ཁྱོད་ཀྱི་རང་དོན་སེམས་པའི་བློ་རྩ་བ་དང་བཅས་པ་གཞོམ་པར་བྱའོ། །དེ་ལྟར་དྲག་པོས་ཚར་བཅད་ནས། ལྔ་པ་ནི། ཞི་བས་རང་དོན་སྤང་བར་གདམས་པ། དེ་སྟེ་བདག་ནི་ཡུན་རིང་པོར་ངེས་ལེགས་ཀྱི་དགའ་བདེ་ཐོབ་པར་འདོད་ན་རང་དོན་ལ་བདག་གིས་དགའ་བར་མི་བྱ་བར་སྤང་ངོ་། །ཡང་གལ་ཏེ་བདག་ཉིད་འཇིགས་པ་ཐམས་ཅད་ལས་བསྲུང་བར་འདོད་ན་སེམས་ཅན་གཞན་རྣམས་ཀྱི་དོན་དུ་ལུས་འདི་རྟག་ཏུ་བསྲུང་བར་བྱའོ། །བསྲུང་ན་རྗེས་སུ་བཟུང་དགོས་པ་མ་ཡིན་ནམ་ཞེ་ན། རྣམ་པ་ཇི་ལྟ་ཇི་ལྟར་རང་བཞིན་ཕྱི་ཅི་ལོག་ཏུ་གྱུར་པའི་ལུས་འདི་ནི་ཇི་སྲིད་དུ་བདེ་བའི་ཡོ་བྱད་ཀྱིས་ཡོངས་སུ་སྐྱོང་བར་བྱེད་པར་འགྱུར་བ་དེ་ལྟ་དེ་ལྟར་ཤིན་ཏུ་ནི་གཟེ་རེ་ཅན་དེ་ཤིན་ཏུ་སྲན་ཆུང་བར་གྱུར་པ་ཉིད་དུ་དགེ་བ་ལས་སུ་རུང་བ་ལས་ལྟུང་ཞིང་ཉམས་པར་འགྱུར་རོ། །གལ་ཏེ་ལྟུང་ཡང་འདོད་པ་ལས་ལྡོག་གོ་ཞེ་ན། དེ་ལྟར་ལྟུང་བའི་ལུས་དེའི་ཡང་བདེ་བ་འདོད་པས་དེ་ལ་ཤིན་ཏུ་ཆགས་ནས་འཛམ་བུའི་གླིང་གི་ས་གཞི་འདི་འདོད་པ་ཐམས་ཅད་ཀྱིས་བཀང་ཡང་ཆོག་ཤེས་པར་འགྱུར་བ་མེད་དེ། དཔེར་ན་ང་ལས་ནུས་འཛམ་བུའི་གླིང་གི་བདག་པོར་གྱུར་ཀྱང་ཚིམ་པར་མ་གྱུར་ནས་གླིང་བཞི་དང་བརྒྱ་བྱིན་གྱི་སྟན་ཕྱེད་ཐོབ་ཀྱང་མ་ཚིམ་ནས་ལྟུང་བ་བཞིན་ནོ། །དེས་ན་བ༵དག་དཀའ་བའི་ལུས་འདིའི་འདོད་པ་ནི་སུ་ཞིག་གིས་རྫོགས་པར་བྱེད་ནུས་ཏེ་མི་ནུས་སོ། །འོན་ཏེ་འདོད་ཆེན་ནི་མི་རིགས་ཀྱི་ཅུང་ཟད་ཙམ་འདོད་པ་ལ་སྐྱོན་ཅི་ཡོད་ཅེ་ན། རྙེད་པར་དཀའ་བའི་བསྒྲུབ་པའི་ནུས་པ་མེད་པའི་འདོད་པའི་ཡོན་ཏན་ཐོབ་པར་འདོད་པ་ལ་བརྟེན་ནས་དེ་ལ་ཞེན་པའི་ཉོན་མོངས་ཆགས་པ་དང་། དེའི་གེགས་བྱེད་པ་ལ་ཞེ་སྡང་དང་། བསམ་པ་ཡིད་བདེ་བར་གནས་པ་ཉམས་པའང་སྐྱེ་བར་འགྱུར་རོ། །ཡང་གང་ཞིག་དང་པོ་ཉིད་དུ་ཡུལ་ཀུན་ལ་བསྒྲུབ་པར་ནུས་མི་ནུས་ཀྱི་རྣམ་པ་ཐམས་ཅད་དུ་འདོད་པ་མེད་པ་དེའི་ཕུན་སུམ་ཚོགས་པ་ཟད་མི་ཤེས་པར་འགྱུར་བ་དེ་བས་ན་ལུས་ཀྱི་འདོད་པ་ནི་འཕེལ་བའི་ཕྱིར་ན་འདོད་པ་ཆུང་ངུ་ལའང་སྐབས་དབྱེ་བར་མི་བྱ་སྟེ། གང་ཞིག་ཡིད་དུ་འོང་བའི་དངོས་པོ་མི་འཛིན་པ་དེ་ནི་དངོས་པོ་བཟང་པོ་ཡིན་ཏེ། གཞན་དུ་ན་སྡུག་བསྔལ་འཕེལ་བའི་ཕྱིར་རོ། །དྲུག་པ་ནི། ལུས་ཀྱི་གཅེས་འཛིན་དོར་བ་དངོས་པོ་གཞན་མི་འཛིན་ཡང་རང་གི་ལུས་ཅིའི་ཕྱིར་མི་འཛིན་ཞེ་ན། ཤི་བའི་ཐ་མར་ལུས་འདི་བསྲེགས་པ་ན་ཐལ་བའི་མཐར་གཏུགས་པར་འགྱུར་ཞིང་བོང་པ་བཞིན་རང་ཉིད་མི་གཡོ་ལ་གཞན་འགྲོ་འདོད་ལ་སོགས་པའི་ཡིད་དང་རླུང་གི་བྱེད་པས་བསྐྱོད་པར་བྱ་བ་མི་གཙང་བའི་གཟུགས་ནི་མི་བཟད་པ་འཇིགས་སུ་རུང་བའི་འཇིགས་པ་བསྐྱེད་པའི་ལུས་འདི་ལ་ཅིའི་ཕྱིར་བདག་ཏུ་འཛིན་སྙམ་དུ་བསམ་མོ། །གཞན་ཡང་འདི་ལྟར་དཔྱད་དེ། བདག་ནི་གསོན་ནམ་ཡང་ན་ཤི་ཡང་བླའི་བདག་ལ་མི་གཙང་བའི་ལུས་ཀྱི་འཁྲུལ་འཁོར་འདིས་ཅི་ཞིག་བྱ། གལ་ཏེ་འདི་ཆོས་ལ་མི་སྦྱོར་ན་བེམ་པོ་ཡིན་ཞིང་རང་ལས་ཐ་དད་པ་དང་། རང་གི་བྱ་བ་མེད་པས་བོང་བ་དང་རྡོ་བ་སོགས་དང་འདི་ཁྱད་པར་ཅི་ཞིག་ཡོད་དེ་མེད་ན། ཀྱི་ཧུད་ཁྱོད་བདག་ཏུ་ང་རྒྱལ་བ་སེལ་ཞིང་འདོར་བར་མི་བྱེད་པ་མི་རིགས་སོ། །འདི་ནི་བདག་གི་ལུས་ཡིན་ནོ་ཞེས་བདག་ཏུ་ཞེན་ནས་ལུས་བསྲུང་བའི་དོན་དུ་ཁྱོད་ཀྱིས་ཁ་ཏ་བྱས་པ་ཡིས་དོན་མེད་པར་སྡུག་བསྔལ་གྱི་ཕུང་པོ་ཉེ་བར་བསགས་ནས་ཅི་ཞིག་བྱ། ཡང་ཅིའི་ཕྱིར་འདི་ལྟར་བརྗོད་ཅེ་ན། རྗེས་སུ་ཆགས་པ་དང་ཁོང་ཁྲོ་བས་ཤིང་དང་བོང་པ་དང་མཚུངས་པའི་ལུས་འདི་ལ་རྒྱུ་མཚན་མེད་པར་ཞེན་པས་ཅི་ཞིག་བྱ། བདག་གིས་འདི་ལྟར་ཟས་གོས་སོགས་ཀྱིས་བསྒྲུབས་པ་སྟེ་གསོས་ཀྱང་བདག་ལ་ཆགས་ཤིང་བརྩེ་བ་མེད་པའམ་དུར་ཁྲོད་དུ་བྱ་རྒོད་དམ་ལྕེ་སྤྱང་སོགས་ཀྱིས་ཟོས་ཀྱང་རུང་དེ་ལ་ཞེ་སྡང་ཡོད་པ་མིན་པའི་ཕྱིར་ན་ཅི་སྟེ་ཤིང་འདྲ་བ་དེ་ལ་ཆགས་པར་བྱེད་པ་མི་རིགས་སོ། །དེས་ན་གང་ཞིག་ལུས་ལ་སྨོད་པས་ཁྲོ་བའམ་གང་ཞིག་བསྟོད་ཅིང་མཆོད་པས་མགུ་བར་འགྱུར་བ་གལ་ཏེ་ལུས་དེ་ཉིད་ཀྱིས་ཤེས་པ་མེད་དེ་དེ་ལ་སེམས་མེད་པའི་ཕྱིར་རོ། །དེ་བས་ན་ཡིད་བདག་གིས་ལུས་གང་གི་དོན་དུ་ཆགས་སྡང་གིས་ངལ་བ་བྱས་པ་ལ་བདག་ལ་དགོས་པ་ཅུང་ཟད་ཀྱང་མེད་དོ། །དེ་ལྟར་ཁྱེད་ཀྱིས་བསླབ་པར་བྱའོ། །བདུན་པ་བདག་བརྗེ་ཚུལ་མཇུག་བསྡུ་བ་ནི། གང་ཟག་གང་ཞིག་ལུས་འདི་ལ་ཕན་བདེ་བསྒྲུབ་པར་འདོད་པར་གྱུར་པའམ། ཕན་བདེ་བསྒྲུབ་པས་ཡིད་བདེ་བར་མཐོང་བ་དེ་ཡང་བདག་གི་བཤེས་ཏེ་སྡུག་ཅིང་ཆགས་པའི་ཡུལ་ཡིན་ནོ། །ལོ་ཞེས་པ་ནི་རིགས་པས་བརྟགས་ན་མི་བདེན་པར་སྟོན་པའོ། །ཡང་གི་སྒྲ་ནི་བདག་ཉིད་འབའ་ཞིག་གི་མ་ཡིན་པར་སྟོན་ཏོ། །དེ་ལྟར་སེམས་ཅན་ཐམས་ཅད་ཆོས་ཅན། དེ་དག་གི་ལུས་དེ་ལ་བདག་གིས་ཅིས་མི་དགའ་བར་རིགས་པར་ཐལ། རང་གི་ལུས་ལ་ཕན་བདེ་འདོད་པར་བདག་དང་ཁྱད་པར་མེད་པས་སོ། །དེ་བས་ན་བདག་གིས་ལུས་ལ་ཆགས་པ་མེད་པར་འགྲོ་བ་རྣམས་ལ་ཕན་པའི་ཕྱིར་ལུས་གཏང་བར་བྱ་དགོས་ཏེ། བདག་ལ་ཆགས་པ་མ་སྤངས་ན་འགྲོ་བའི་དོན་རྫོགས་པར་བྱེད་མི་ནུས་པའི་ཕྱིར་རོ། །དེས་ན་ལུས་འདི་ལ་ཉེས་པ་མང་པོའི་གནས་ཡིན་ཡང་ལས་མཁོ་བའི་སྣོད་ཀྱི་སྤྱད་བཞིན་དུ་གཟུང་བར་བྱ་ཞིང་བསྲུང་བར་བྱའོ། །གསུམ་པ་བསམ་གཏན་བསྒོམ་ཚུལ་བསྡུ་བ་ནི། སེམས་མཉམ་པར་མ་བཞག་ན་ཉོན་མོངས་མི་སྤོང་པ་དེ་བས་ན་བྱིས་པ་འཇིག་རྟེན་པའི་སྤྱོད་པས་ཆོག་པ་སྟེ་དགོངས་པ་མེད་དེ། དོན་མ་ཡིན་པའི་རྒྱུ་ཡིན་པའི་ཕྱིར། དེས་ན་བདག་གིས་མཁས་པ་དེ་ཁོ་ན་ཉིད་མཁྱེན་པའི་རྒྱལ་བ་རྒྱལ་སྲས་དང་དེའི་བསྟན་པ་ལ་གནས་པ་རྣམས་ཀྱི་རྗེས་སུ་བསྙེགས་ཏེ་བསླབ་པ་ལ་རྗེས་སུ་སློབ་ཅིང་བག་ཡོད་པའི་གཏམ་ལེའུ་བཞི་པ་དང་བདུན་པ་དང་བསླབ་བཏུས་ལ་སོགས་པ་ལས་འབྱུང་པ་རྣམས་ནི་དྲན་པར་བྱས་ནས། མཁས་པའི་རྗེས་སུ་འབྲངས་ཏེ་གཉིད་ཀྱིས་སེམས་དམན་པར་བྱས་པ་དང་མི་གསལ་བ་བློང་བློོང་པར་གྱུར་པའི་རྨུགས་པའི་སེམས་བཟློག་པར་བྱའོ། །རྒྱལ་སྲས་ཐུགས་རྗེ་ཆེ་ཞེས་པའི་ཤླཽ་ཀ་གཅིག་གི་བཤད་པ་འགྲེལ་པ་རྣམས་ལས་མི་སྣང་ངོ་། །མཁས་པའི་རྗེས་སུ་འབྲང་དགོས་པ་དེ་བས་སྒྲིབ་པ་གཉིས་བསལ་བའི་ཕྱིར་ལོག་པའི་ལམ་སྔར་བཤད་པའི་འདོད་པ་ལ་འདུན་པ་སོགས་རྣམས་སམ། ཡང་ན་ཉེ་བའི་ཉོན་མོངས་ལེ་ལོ་དང་། དམིགས་པ་བརྗེད་པ་དང་། བྱིང་རྒོད་དང་། མི་རྩོལ་བ་དང་། རྩོལ་བ་འདུ་བྱེད་པ་སྟེ་བྱིང་རྒོད་གཅིག་ཏུ་བསྡོམས་ན་ལྔ་ཡིན་ལ། ཕྱེ་ན་དྲུག་གོ །དེ་དག་གི་གཉེན་པོ་སྤོང་བའི་འདུ་བྱེད་དད་པ། འདུན་པ། རྩོལ་བ། ཤིན་ཏུ་སྦྱངས་པ། དྲན་པ། ཤེས་བཞིན། སེམས་པ། བཏང་སྙོམས་བརྒྱད་བསྒོམ་པའི་སྒོ་ནས་སེམས་བླ་ན་སྟེ་ཡང་དག་པའི་དམིགས་པ་དེ་བཞིན་ཉིད་ལ་དུས་རྟག་པར་ཡང་ཞི་ལྷག་གི་སྒོ་ནས་བདག་གིས་སེམས་མཉམ་པར་བཞག་པར་བྱ་སྟེ། དེ་ལས་དེ་ཁོ་ནའི་བློ་འབྱུང་པས་སྒྲིབ་པ་རྣམས་སྤོང་བར་འགྱུར་བའི་ཕྱིར་རོ། །བརྒྱད་པོ་དེའི་དང་པོ་བཞི་ནི་ལེ་ལོའི་དང་། ལྔ་པ་དམིགས་པ་བརྗེད་པའི་དང་། དྲུག་པ་བྱིང་རྒོད་ཀྱི་དང་། བདུན་པ་ནི་མི་རྩོལ་བའི་དང་། བརྒྱད་པ་རྩོལ་བའི་གཉེན་པོ་ཡིན་ནོ། །ལེའུ་བརྒྱད་པའི་རྣམ་པར་བཤད་པའོ།། ༈ །དེ་ལྟར་བསམ་གཏན་ལ་མཉམ་པར་འཇོག་པའི་ཞི་གནས་ལས་དེ་ཁོ་ན་ཉིད་རྟོགས་པའི་ཤེས་རབ་སྐྱེ་བར་འགྱུར་བས་བསམ་གཏན་གྱི་འོག་ཏུ་ལྷག་མཐོང་གི་མིང་ཅན་དྲུག་པ་ཤེས་རབ་ཀྱི་ཕར་ཕྱིན་བཤད་པ་ལ་གསུམ། ཤེས་རབ་བསྐྱེད་པར་གདམས། དེའི་རང་བཞིན་བཤད། བདག་མེད་ལ་ཇི་ལྟར་འཇུག་པའི་ཚུལ་ལོ། །དང་པོ་ནི། སྔར་བཤད་པའི་སེམས་བསྐྱེད་པའི་ཕན་ཡོན་དང་མཆོད་པ་ལ་སོགས་པའི་མཚན་ཉིད་ཅན་གྱི་སྦྱིན་སོགས་བྱང་ཆུབ་ཐོབ་པའི་ཡན་ལག་སྟེ་རྒྱུ་འདི་དག་ཐམས་ཅད་ནི་རྟོག་པ་ཐམས་ཅད་སྤངས་ཤིང་མཐའ་གཉིས་མི་གསུང་ཐུགས་ཐུབ་པ་བཅོམ་ལྡན་འདས་ཀྱིས་ཇི་ལྟར་གནས་པའི་རྟེན་འབྲེལ་གྱི་དངོས་པོའི་དེ་ཁོ་ན་ཉིད་རབ་ཏུ་འབྱེད་པའི་མཚན་ཉིད་ཅན་གྱི་ཤེས་རབ་བསྐྱེད་པའི་དོན་དུ་ཡུམ་ལ་སོགས་པའི་མདོར་གསུངས་ཏེ། འབུམ་ལས་རབ་འབྱོར་འདི་ལྟ་སྟེ། དཔེར་ན་འཁོར་ལོས་སྒྱུར་བའི་རྒྱལ་པོ་རིན་པོ་ཆེ་སྣ་བདུན་དང་བྲལ་ན་འཁོར་ལོས་སྒྱུར་བའི་མིང་མི་འཐོབ་བོ། །རབ་འབྱོར་དེ་བཞིན་དུ་ཕ་རོལ་ཏུ་ཕྱིན་པ་ལྔ་ཡང་ཤེས་རབ་ཀྱི་ཕ་རོལ་ཏུ་ཕྱིན་པ་དང་བྲལ་ན་ཕ་རོལ་ཏུ་ཕྱིན་པའི་མིང་མི་འཐོབ་བོ་ཞེས་རྒྱ་ཆེར་གསུངས་པ་ལྟར་རོ། །ཡང་ན་ཤེས་རབ་ཀུན་ནས་སློང་བའི་ཡན་ལག་གམ་རྒྱུ་བསམ་གཏན་ལེའུར་བསྟན་པའི་ཞི་གནས་ཀྱི་རྒྱུན་འདི་དག་ཐམས་ཅད་ནི་ཐུབ་པས་ཞི་གནས་ཀྱིས་དག་པར་བྱས་པའི་སེམས་རྒྱུན་ལ་ཤེས་རབ་བསྐྱེད་པའི་དོན་དུ་ཆོས་ཡང་དག་པར་སྡུད་པ་ལས་མཉམ་པར་བཞག་པའི་སེམས་ཀྱིས་ཡང་དག་པར་ཇི་ལྟ་བ་བཞིན་དུ་མཐོང་བར་འགྱུར་རོ་ཞེས་གསུངས་སོ། །དེའི་ཕྱིར་ན་འཁོར་བར་སེམས་ཅན་གྱི་སྡུག་བསྔལ་བརྒྱད་དམ་གསུམ་ལ་སོགས་པ་མཐའ་དག་ཞི་བ་མྱ་ངན་ལས་འདས་པ་ཐོབ་པར་འདོད་པས་བདེན་གཉིས་འབྱེད་པའི་མཚན་ཉིད་ཅན་ཤེས་རབ་གཉིས་བསྐྱེད་ཅིང་བསྒོམ་པས་མངོན་དུ་བྱའོ། །ཤེས་རབ་ནི་གཉིས་ཏེ། རྒྱུ་དང་འབྲས་བུར་གྱུར་པའོ། །དང་པོ་ནི་མོས་སྤྱོད་དང་། ས་ཐོབ་ཀྱི་རྒྱལ་སྲས་ཀྱི་ཤེས་རབ་ཡིན་ལ། འབྲས་བུར་གྱུར་པ་ནི་མཚན་མ་མེད་པའི་སྦྱོར་བས་རྣམ་པ་ཐམས་ཅད་ཀྱི་མཆོག་དང་ལྡན་པའི་ཆོས་ཐམས་ཅད་ཀྱི་སྟོང་ཉིད་རྟོགས་པ་སྟེ། སངས་རྒྱས་ཀྱི་ཤེས་རབ་ཀྱི་རང་བཞིན་ནོ། །གཉིས་པ་ལ་ལྔ་སྟེ། ཡུལ་བདེན་པ་གཉིས་སུ་དབྱེ། དེ་ལ་དབང་པའི་སྐྱེས་བུ་བཤད། གོང་མས་གནོད་པའི་ཚུལ། དེ་ལ་རྩོད་པ་སྤངས། སྟོང་ཉིད་ཤེས་པ་ལམ་དུ་བསྒྲུབ་པའོ། །དང་པོ་ལ་གཉིས་ལས། དང་པོ་གཞུང་གི་དོན་ནི་དེ་ལྟ་ན་བདེན་གཉིས་ཀྱི་རང་བཞིན་ནི་ཅི་ལྟ་བུ་ཞེ་ན། དེ་ཁོ་ན་ཉིད་མཐོང་བ་ལ་སྒྲིབ་པས་ཀུན་རྫོབ་སྟེ། སྣང་བའི་ཕྲེང་བ་ལས། མ་རིག་སྐྱེས་པ་ཉིད་ཀྱིས་ན། །ཡང་དག་མིན་པའི་དོན་སྣང་ཞིང་། །ཡང་དག་སྒྲིབ་པར་བྱེད་ལ་འཇུག །མིག་སེར་གྱིས་ནི་གནོད་པ་བཞིན། །ཞེས་སོ། །དེས་ན་མ་རིག་པ་དེས་ལོག་པར་རྟོག་པའི་རྟེན་འབྲེལ་གྱི་དངོས་པོ་དེ་འཇིག་རྟེན་པའི་ཀུན་རྫོབ་ཀྱི་བདེན་པ་སྟེ་དེ་དང་ནི་དམ་པའི་དོན་ནི་མཆོག་ཡིན་པས་དོན་དམ་པ་སྟེ། དེ་ནི་བཅོས་མ་མ་ཡིན་པ་གང་རྟོགས་པས་སྒྲིབ་པ་བག་ཆགས་དང་བཅས་པའི་ཉོན་མོངས་སྤོང་བར་འགྱུར་བའོ། །འདི་དག་ནི་རིམ་པ་ལྟར་སོ་སྐྱེ་དང་འཕགས་པས་བདེན་པར་ཞེན་པ་དང་ཇི་ལྟར་རྟོགས་པ་ལྟར་མི་སླུ་བས་བདེན་པ་གཉིས་སུ་སངས་རྒྱས་རྣམས་འདོད་པ་སྟེ་བཞེད་དེ། ཡབ་སྲས་མཇལ་བའི་མདོ་ལས། འཇིག་རྟེན་མཁྱེན་པས་གཞན་ལ་མ་གསན་པར། །བདེན་པ་གཉིས་གཉིས་ཉིད་ཀྱིས་བསྟན་པར་མཛད། །གང་ཞིག་ཀུན་རྫོབ་དེ་བཞིན་དོན་དམ་སྟེ། །བདེན་པ་གསུམ་པ་གང་ཡང་མ་མཆིས་སོ། །ཞེས་སོ། །འོ་ན་བདེན་གཉིས་དེའི་མཚན་ཉིད་ཅི་ལྟ་བུ་ཞེ་ན། དོན་དམ་པ་ནི། བློའི་ཡུལ་ལས་འདས་པའི་ཕྱིར་བློ་གང་གིས་ཀྱང་སྤྱོད་ཡུལ་དུ་བྱ་བ་མིན་པ་སྟེ། བདེན་པ་གཉིས་བསྟན་པར། ལྷའི་བུ་དོན་དམ་པའི་བདེན་པ་ནི། ཐ་སྙད་ཐམས་ཅད་ལས་ཤིན་ཏུ་འདས་པ་སྟེ། བྱེ་བྲག་མེད་པར་མ་སྐྱེས་པ་མ་འགགས་པ་བརྗོད་པར་བྱ་བ་རྗོད་པ་དང་ཤེས་བྱ་དང་ཤེས་པ་བྲལ་བའོ། །ལྷའི་བུ་རྣམ་པ་ཐམས་ཅད་ཀྱི་མཆོག་དང་ལྡན་པའི་ཐམས་ཅད་མཁྱེན་པའི་ཡེ་ཤེས་ཀྱི་སྤྱོད་ཡུལ་ལས་འདས་པ་སྟེ། ལྷའི་བུ་དེ་ལས་རྟོག་པ་དང་རྣམ་པར་རྟོག་པ་རྣམས་མི་འཇུག་གོ་ཞེས་སོ། །བློ་ནི་ཀུན་རྫོབ་མ་ཡིན་པར་འདོད་དེ། མ་རིག་པའི་དབང་གིས་ཕྱིན་ཅི་ལོག་ཏུ་བདེན་པའི་དངོས་པོར་མེད་པ་འཛིན་པའི་ཕྱིར་རོ། །དེས་ན་དེའི་ཡུལ་གང་ཡིན་དེའི་ཀུན་རྫོབ་བོ། །གཉིས་པ་ལ་བརྒྱད། མཚན་ཉིད། མཚན་གཞི། དབྱེ་བ། གཅིག་དང་ཐ་དད་བསམ་པ། གྲངས་ངེས། མིང་གི་རྣམ་གྲངས། མིང་གི་དོན། མཁས་པའི་ཕན་ཡོན་ནོ། །དང་པོ་ལ་ཉན་ཐོས་པ་དག་གང་ཞིག་ཐོ་བ་ལ་སོགས་པས་བཅོམ་པ་དང་། བློ་ཡིས་གཟུགས་སོགས་ཆོས་གཞན་བསལ་ན་དེའི་ཡུལ་ཅན་བློ་མི་འཇུག་པར་རིམ་པ་བཞིན་རྫ་བུམ་དང་ཆུ་བཞིན་ཀུན་རྫོབ་ཏུ་ཡོད་པ་དང་། བཅོམ་པ་དང་ཆོས་གཞན་བསལ་ཡང་དེའི་བློ་མི་འདོར་བ་དོན་དམ་པ་སྟེ་དཔེར་ན་གཟུགས་ལྟ་བུའོ་ཞེས་འདོད་དེ། མཛོད་ལས། གང་ལ་བཅོམ་དང་བློ་ཡིས་གཞན། །བསལ་ན་དེ་བློ་མི་འཇུག་པ། །བུམ་ཆུ་བཞིན་དུ་ཀུན་རྫོབ་ཏུ། །ཡོད་དེ་དོན་དམ་ཡོད་གཞན་ནོ། །ཞེས་སོ། །ཡང་སེམས་ཙམ་པ་ནི་ཀུན་ནས་ཉོན་མོངས་པར་འགྱུར་བའི་དམིགས་པ་ཀུན་རྫོབ་དང་རྣམ་པར་དག་པར་འགྱུར་བའི་དམིགས་པ་དོན་དམ་དུ་འདོད་དེ། ཤཱནྟི་པས་དབུ་མ་རྒྱན་ལས། ཀུན་ནས་ཉོན་མོངས་དམིགས་པ་དང་། །གང་ཞིག་དམིགས་པ་ཅན་དག་ནི། །ཀུན་རྫོབ་དང་ནི་དོན་དམ་སྟེ། །དེ་གཉིས་བདེན་དང་གོ་རིམ་བཞིན། །ཞེས་སོ། །དེ་ལ་ཡང་ཀུན་བརྟགས་དང་། ཡང་དག་པ་མིན་པའི་ཀུན་རྟོག་གཞན་གྱི་དབང་ནི་རིམ་པ་ལྟར་ཐ་སྙད་ཙམ་དུ་དང་། རྫས་སུ་ཡོད་པ་རྟེན་འབྲེལ་ཡིན་པ་ཀུན་རྫོབ་ཏུ་ཡོད་པ་དང་། གཟུང་འཛིན་གྱིས་སྟོང་པའི་སྟོང་ཉིད་ཡོངས་གྲུབ་ནི་དོན་དམ་དུ་ཡོད་པ་སྟེ་དེ་ཉིད་དུ། ཡང་དག་མ་ཡིན་ཀུན་རྟོག་གིས། །བརྟགས་པའི་བདག་ཉིད་ཀུན་རྫོབ་ཉིད། །དེ་ཉིད་སྟོང་པའི་བདག་ཉིད་ནི། །དམ་པའི་དོན་དུ་ཤེས་པར་བྱ། །བདེན་པ་དེ་ཉིད་ཀུན་རྫོབ་དང་། །དམ་པའི་དོན་དུ་ཡོད་པར་བཞེད། །བཏགས་པར་ཡོད་དང་རྫས་ཡོད་དང་། །བརྟགས་དང་ཡང་དག་མིན་ཀུན་རྟོག །ཅེས་སོ། །གཞུང་འདིར་བསྟན་པའི་དབུ་མ་ཐལ་འགྱུར་བ་རང་ལུགས་ཀྱི་ཀུན་རྫོབ་ཀྱི་བདེན་པའི་མཚན་ཉིད་མཐོང་བ་བརྫུན་པའི་ཡུལ་དུ་གྱུར་པ་དང་། དོན་དམ་བདེན་པའི་མཚན་ཉིད་ཡང་དག་མཐོང་བའི་ཤེས་ངོར་རྙེད་པ་སྟེ། དངོས་ཀུན་ཡང་དག་བརྫུན་པར་མཐོང་བ་ཡིས། །དངོས་རྙེད་ངོ་བོ་ཉིད་ནི་འཛིན་པར་འགྱུར། །ཡང་དག་མཐོང་ཡུལ་གང་དེ་དེ་ཉིད་དུ། །མཐོང་བ་བརྫུན་པའི་ཀུན་རྫོབ་བདེན་པར་གསུངས། །ཞེས་འཇུག་པ་ལས་གསུངས་སོ། །གཉིས་པ་ལ་ཀུན་རྫོབ་བདེན་པའི་མཚན་གཞི་ནི། བཅོས་མར་གྱུར་པའི་དངོས་ནི་ཀུན་རྫོབ་ཏུ་ཞེས་དེ་ཉིད་ལས་འབྱུང་བ་ལྟར་བཅོས་མར་གྱུར་བའི་རྟེན་འབྲེལ་ཡན་ལག་བཅུ་གཉིས་ཀྱིས་བསྡུས་པ་གཟུགས་ཚོར་ལ་སོགས་པ་མ་རིག་པའི་དབང་གིས་བདེན་པར་སྣང་བ་རྣམས་སོ། །ཀུན་རྫོབ་ཏུ་ཡང་བརྫུན་པ་ནི། ཀུན་རྫོབ་བདེན་པའི་མཚན་གཞིར་མི་རུང་ཞིང་། ཀུན་རྫོབ་དེའང་ཤེས་སྒྲིབ་མ་སྤངས་པའི་སྣང་བ་དང་བཅས་པའི་སྤྱོད་ཡུལ་ཅན་ལ་སྣང་གི་སྣང་བ་མེད་པའི་སྤྱོད་ཡུལ་ཅན་སངས་རྒྱས་རྣམས་ལ་མི་སྣང་སྟེ། སེམས་སེམས་བྱུང་གི་རྒྱུ་བ་གཏན་ནས་ལོག་པའི་ཕྱིར་རོ། །དོན་དམ་བདེན་པའི་མཚན་གཞི་ནི་དཔེར་ན་དབང་པོ་རབ་རིབ་ཀྱིས་ཟིན་པའི་མཐུས་རབ་རིབ་ཅན་གྱི་ལག་ན་ཐོགས་པའི་སྣོད་ན་སྐྲ་ཤད་ལ་སོགས་པ་མཐོང་བ་གང་ཡིན་པ་དེ་ཉིད་རབ་རིབ་མེད་པའི་མིག་ཤེས་མ་འཁྲུལ་བས་མེད་པར་མཐོང་བ་དེ་བཞིན་དུ་མ་རིག་པའི་བག་ཆགས་དང་བྲལ་བའི་སངས་རྒྱས་རྣམས་ཀྱིས་དེ་ཁོ་ན་ཉིད་མ་མཐོང་བ་དག་གིས་བརྟགས་པའི་ཕུང་ཁམས་སྐྱེ་མཆེད་ལ་སོགས་པ་རང་གི་ངོ་བོ་གང་དུའང་མ་གཟིགས་པ་སྤྲོས་པ་ཐམས་ཅད་དང་བྲལ་བའོ། །འཇུག་པར། རབ་རིབ་མཐུ་ཡིས་སྐྲ་ཤད་ལ་སོགས་པའི། །ངོ་བོ་ལོག་པ་གང་ཞིག་རྣམ་བརྟགས་པ། །དེ་ཉིད་བདག་ཉིད་གང་དུ་མིག་དག་པས། །མཐོང་དེ་དེ་ཉིད་དེ་བཞིན་དེ་ཤེས་གྱིས། །ཞེས་དང་། བདེན་གཉིས་ལས། དེ་ནི་སྤྲོས་པ་མེད་པ་ཡིན། །ཞེས་སོ། །དེ་དག་གི་ངོ་བོ་མཐོང་བ་མེད་པ་ཉིད་མ་ཡིན་ནམ། སངས་རྒྱས་ཀྱིས་ཇི་ལྟར་གཟིགས་ཞེ་ན། མ་གཟིགས་པའི་ཚུལ་གྱིས་གཟིགས་སོ་ཞེས་བཏགས་ནས་བཞག་པ་ཡིན་གྱི་ཡོངས་སུ་ཡུལ་འགའ་ཞིག་གིས་ཤེས་པ་ནི་མ་ཡིན་ཏེ། ཤེས་པ་དང་ཤེས་བྱ་གཉིས་ཀ་རང་བཞིན་གྱིས་མ་སྐྱེས་པའི་ཕྱིར་རོ། །བཏགས་ནས་ཇི་ལྟར་བཞག་སྙམ་ན། ཤེས་པ་དེ་ཁོ་ནའི་རྣམ་པའི་རྗེས་སུ་བྱེད་པ་སྐྱེས་ན་དེ་ཁོ་ན་ཉིད་ཤེས་པ་ཞེས་བཞག་སྟེ། སྔོན་འཛིན་གྱི་ཤེས་པ་བཞིན་ནོ། །འཇུག་པར། གང་ཚེ་སྐྱེ་མེད་དེ་ཉིད་ཡིན་ཞིང་བློ་ཡང་སྐྱེ་བ་དང་བྲལ་བ། །དེ་ཚེ་དེ་རྣམས་བརྟེན་ལས་དེ་ཡིས་དེ་ཉིད་རྟོགས་པ་ལྟ་བུ་སྟེ། །ཇི་ལྟར་སེམས་ནི་གང་གི་རྣམ་པ་ཅན་དུ་འགྱུར་བ་དེ་ཡི་ཡུལ། །དེ་ཡོངས་ཤེས་པ་དེ་བཞིན་ཐ་སྙད་ཉེ་བར་བརྟེན་ནས་རིག་པ་ཡིན། །ཞེས་སོ། །གསུམ་པ་ལ་ཀུན་རྫོབ་ལའང་གཉིས་ཀྱི་ཡང་དག་པའི་ཀུན་རྫོབ་ནི། འཇིག་རྟེན་གྱི་ཤེས་པ་མ་འཁྲུལ་བའི་ཡུལ་དུ་དོན་བྱེད་ནུས་པར་སྣང་བ་དང་། ལོག་པའི་ཀུན་རྫོབ་ནི་འཇིག་རྟེན་པའི་ཤེས་པ་འཁྲུལ་པའི་ཡུལ་དུ་སྣང་བ་དོན་བྱེད་མི་ནུས་པ་སྟེ། འཇུག་པར། གནོད་པ་མེད་པར་དབང་པོ་དྲུག་རྣམས་ཀྱིས། །བཟུང་བ་གང་ཞིག་འཇིག་རྟེན་གྱིས་རྟོགས་ཏེ། །འཇིག་རྟེན་ཉིད་ལས་ལོག་པར་རྣམ་པར་བཞག །ཅེས་དང་། བདེན་གཉིས་སུ། སྣང་དུ་འདྲ་ཡང་དོན་མེད་དག །ནུས་པའི་ཕྱིར་དང་མི་ནུས་ཕྱིར། །ཡང་དག་ཡང་དག་མ་ཡིན་པའི། །ཀུན་རྫོབ་ཀྱི་ནི་དབྱེ་བ་བྱས། །ཞེས་སོ། །དོན་དམ་པའི་བདེན་པ་ལའང་རྣམ་གྲངས་པའམ་མཐུན་པའི་དོན་དམ་ནི་དོན་དམ་པར་སྐྱེ་བ་དང་བདེན་པ་བཀག་པ་ལ་སོགས་པའི་དོན་དམ་པ་དང་མཐུན་པའི་ཕྱིར་རྣམ་གྲངས་པའི་དོན་དམ་ཞེས་བྱ་སྟེ། བདེན་གཉིས་སུ། སྐྱེ་ལ་སོགས་པ་བཀག་པ་ཡང་། །ཡང་དག་པ་དང་མཐུན་པའི་ཕྱིར། །ཞེས་སོ། །རྣམ་གྲངས་པ་མ་ཡིན་པའི་དོན་དམ་ནི། དེ་ཉིད་ཀྱི་འགྲེལ་བར་བར་ཚིགས་སུ། དེ་ཉིད་ཕྱིར་ན་དེ་སྟོང་མིན། །མི་སྟོང་མ་ཡིན་ཡོད་མེད་མིན། །མི་སྐྱེ་མ་ཡིན་སྐྱེ་མིན་ཞེས། །དེ་ལ་སོགས་པ་བཅོམ་ལྡན་གསུངས། །ཞེས་སོ། །རྣམ་གྲངས་པའང་ཡང་དག་པར་ན་ཀུན་རྫོབ་སྟེ། དགག་བྱ་ཡོད་པ་མ་ཡིན་པས། །ཡང་དག་ཏུ་ན་བཀག་མེད་གསལ། །བརྟགས་མེད་རང་གི་ངོ་བོ་ཡིས། །བཀག་པ་བརྟགས་མིན་ཅི་ལྟར་འགྱུར། །དེ་བས་འདི་ནི་ཀུན་རྫོབ་སྟེ། །ཞེས་བདེན་གཉིས་ལས་སོ། །བཞི་པ་ནི། དགོངས་པ་ངེས་འགྲེལ་དུ། དོན་དམ་དང་ཀུན་རྫོབ་གཅིག་ཡིན་ན་སོ་སོའི་སྐྱེ་བོས་དོན་དམ་པའི་བདེན་པ་མཐོང་ནས་སོ་སྐྱེ་ཡིན་བཞིན་དུ་ལམ་མ་ཐོབ་པ་ཐོབ་པ་དང་། ཐོབ་པ་ཆུད་མི་ཟ་བའི་མཚན་ཉིད་ཅན་གྱི་གྲུབ་པ་དང་། བདེ་བའི་མྱང་འདས་ཐོབ་པ་དང་སངས་རྒྱས་སུ་འགྱུར་རོ། །གཞན་ཡང་ཀུན་རྫོབ་ལྟར་དོན་དམ་ཡང་ཀུན་ནས་ཉོན་མོངས་སུ་ཐལ་བ་དང་། དོན་དམ་བཞིན་དུ་འདུ་བྱེད་ཐམས་ཅད་མཚན་ཉིད་ཐ་དད་མེད་པར་ཐལ་བ་དང་། ཀུན་རྫོབ་མཐོང་ཐོས་ཙམ་ལས་གཞན་གྱིས་དོན་དམ་བཙལ་བྱ་མ་ཡིན་པར་འགྱུར། ཐ་དད་ན་བདེན་པ་མཐོང་བ་ཡང་གཟུགས་སོགས་འདུ་བྱེད་ཀྱི་མཚན་མ་ལས་མ་གྲོལ་བར་ཐལ་བ་དང་། དེ་འདོད་ན། མཚན་མའི་འཆིང་བ་ལས་མ་གྲོལ་བ་དང་གནས་ངན་ལེན་གྱི་འཆིང་བ་ལས་ཀྱང་མ་གྲོལ་བར་འགྱུར་བ་དང་། དོན་དམ་པ་སྟེ་འདུ་བྱེད་ཀྱི་སྤྱིའི་མཚན་ཉིད་དུ་མི་རུང་བར་ཐལ་བ་དང་། འདུ་བྱེད་རྣམས་ཀྱི་བདག་མེད་པ་ཙམ་དང་། རང་བཞིན་མེད་པ་ཙམ་དོན་དམ་གྱི་མཚན་ཉིད་དུ་མི་འགྱུར་བ་དང་། ཀུན་ནས་ཉོན་མོངས་ཀྱི་མཚན་ཉིད་དང་རྣམ་བྱང་གི་མཚན་ཉིད་དུས་གཅིག་ཏུ་མཚན་ཉིད་ཐ་དད་དུ་གྲུབ་པར་འགྱུར་རོ་ཞེས་སྐྱོན་གསུངས་ཤིང་། འདུ་བྱེད་ཁམས་དང་དོན་དམ་མཚན་ཉིད་འདི། །གཅིག་དང་ཐ་དད་བྲལ་བའི་མཚན་ཉིད་དེ། །གཅིག་དང་ཐ་དད་རྣམ་པར་གང་རྟོག་པ། །དེ་དག་ཚུལ་བཞིན་མ་ཡིན་ཞུགས་པ་ཡིན། །ཞེས་སོ། །དེས་ན་དོན་དམ་ནི་ཀུན་རྫོབ་དང་གཅིག་དང་ཐ་དད་པའི་དངོས་པོར་གྲུབ་པ་གང་ཡང་མེད་ཏེ། ངོ་བོ་མེད་པའི་ཕྱིར་རོ། །ཐ་སྙད་དུ་ནི་ངོ་བོ་གཅིག་ལ་ལྡོག་པ་ཐ་དད་པ་སྟེ། ཤིང་བལ་དང་ཤིང་བལ་གྱི་འཇམ་པ་ལ་སོགས་པའི་དཔེ་གསུངས་པ་བཞིན་ནོ། །འཕགས་པ་ཀླུ་སྒྲུབ་ཀྱིས་ཀྱང་། བྱས་པ་དང་ནི་མི་རྟག་བཞིན། །མེད་ན་མི་འབྱུང་ངེས་ཕྱིར་རོ། །སྟོང་པ་ཉིད་ནི་ཀུན་རྫོབ་སྟེ། །ཀུན་རྫོབ་ཀྱང་ནི་སྟོང་པར་བཤད། །ཅེས་བྱང་ཆུབ་སེམས་འགྲེལ་ལས་སོ། །ལྔ་པ་ནི། བཅོམ་ལྡན་འདས་ཀྱིས་ཆོས་མངོན་པ་ལས་འཕགས་པའི་བདེན་པ་བཞི་གསུངས་པ་མ་ཡིན་ནམ་ཇི་ལྟར་གཉིས་ཁོ་ན་ཡིན་ཞེ་ན། སྡུག་ཀུན་ལམ་གསུམ་འདུས་བྱས་ཡིན་ལ་དེ་ཐམས་ཅད་བརྫུན་པ་སླུ་བའི་ཆོས་ཅན་ཞེས་གསུངས་པས་ཀུན་རྫོབ་དང་། འགོག་པ་ནི། མྱ་ངན་ལས་འདས་པ་དོན་དམ་ཡིན་པས་གཉིས་ལས་མི་ཉུང་མི་མང་སྟེ་འདི་ལྟར་དེ་བཞིན་གཤེགས་པས་ཀུན་རྫོབ་དང་དོན་དམ་པ་གཉིས་ཐུགས་སུ་ཆུད་དེ། ཤེས་པར་བྱ་བ་ཡང་ཀུན་རྫོབ་དང་དོན་དམ་པ་འདིར་ཟད་དོ་ཞེས་ཡབ་སྲས་མཇལ་བ་ལས་གསུངས་པ་དང་། གང་ཞིག་ཀུན་རྫོབ་དེ་བཞིན་དོན་དམ་སྟེ། །བདེན་པ་གསུམ་པ་གང་ཡང་མ་མཆིས་སོ། །ཞེས་པ་བཞིན་ནོ། །དྲུག་པ་མིང་གིས་རྣམ་གྲངས་ལ། ཀུན་རྫོབ་ལ་མ་རིག་པ་དང་། གཏི་མུག་དང་། མི་ཤེས་པ་དང་། ངའོ་ང་རྒྱལ་དང་། ལོག་རྟོག་དང་། འཁྲུལ་པ་ཞེས་མདོ་དང་འགྲེལ་པ་ལས་འབྱུང་ཞིང་འདུ་བྱེད་དང་། འཁོར་བ་དང་། བརྫུན་པ་ཞེས་སོགས་དུ་མ་ཡོད་ཅིང་། དོན་དམ་པའི་མིང་གི་རྣམ་གྲངས་ཀྱང་དབུས་མཐའ་ལས། སྟོང་པ་ཉིད་ནི་མདོར་བསྡུ་ན། །དེ་བཞིན་ཉིད་དང་ཡང་དག་མཐའ། །མཚན་མ་མེད་དང་དོན་དམ་དང་། །ཆོས་ཀྱི་དབྱིངས་ནི་རྣམ་གྲངས་སོ། །ཞེས་སོ། །དེའང་སྔར་སོ་སྐྱེ་དང་ཕྱིས་སངས་རྒྱས་པའི་གནས་སྐབས་ཐམས་ཅད་དུ་རྟག་ཏུ་དེ་བཞིན་དུ་གནས་ཀྱི་གཞན་དུ་ཡང་འགྱུར་བ་མིན་པས་དང་། ཕྱིན་ཅི་ལོག་སྒྲོ་སྐུར་གྱི་རྣམ་རྟོག་གི་དམིགས་པ་མ་ཡིན་པས་དང་། མཚན་མ་དེ་ཐམས་ཅད་འགགས་པས་དང་། དམ་པ་འཕགས་པའི་ཡེ་ཤེས་ཀྱི་ཡུལ་ཡིན་པས་དང་། ཡང་དག་པའི་ལྟ་བ་སོགས་འཕགས་པའི་ཆོས་རྣམས་དེ་ལ་དམིགས་ནས་འབྱུང་བས་ཆོས་དེ་རྣམས་ཀྱི་རྒྱུ་ཡིན་པའི་ཕྱིར་དེ་སྐད་ཅེས་བྱ་བར་དེ་ཉིད་ལས་བཤད་དེ། གཞན་མིན་ཕྱིན་ཅི་ལོག་མ་ཡིན། །དེ་འགགས་འཕགས་པའི་སྤྱོད་ཡུལ་དང་། །འཕགས་པའི་ཆོས་ཀྱི་རྒྱུ་ཡི་ཕྱིར། །རྣམ་གྲངས་དོན་ཏེ་གོ་རིམ་བཞིན། །ཞེས་སོ། །གཞན་ཡང་མི་གཉིས་པ་དང་མི་རྟོག་པའི་དབྱིངས་དང་ཆོས་ཉིད་དང་བརྗོད་དུ་མེད་པ་ཉིད་དང་། མི་འགག་པ་དང་། འདུས་མ་བྱས་པ་ཉིད་དང་། མྱ་ངན་ལས་འདས་པ་ཞེས་སོགས་དུ་མ་ཞིག་གསུངས་པ་རྣམས་སོ། །བདུན་པ་མིང་གི་དོན་ལ་ཀུན་རྫོབ་བདེན་པ་ལ་སམ་བྲྀ་ཏི་སཏྱ་ཞེས་པ་ཡོད་ལ་སམ་མྱཀ་ཡང་དག་དང་ཨཱ་ཝ་ར་ཎ་སྒྲིབ་པ་ཞེས་བྱ་སྟེ། ཡི་གེ་བསྣན་པའི་ངེས་ཚིག་གིས་ཡང་དག་པའི་དོན་ལ་སྒྲིབ་པས་ཀུན་རྫོབ་སྟེ། འཇུག་པར། གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །ཞེས་སོ། །ས་ཏྱ་ནི་བདེན་པ་སྟེ། འཇིག་རྟེན་གྱི་ཐ་སྙད་དང་གྲགས་པ་ཙམ་དུ་བདེན་པས་སོ། །དོན་དམ་བདེན་པ་ལ་པ་ར་མ་ཨརྭ་སཏྱ་ཞེས་ཟེར་ལ། པཱ་ར་མཆོག་གམ་དམ་པ་ཡིན་ལ། ཨརྠ་དོན་ཡིན་པས་དོན་དམ་དགོས་པའི་མཆོག་ཡིན་པས་དེ་སྐད་ཅེས་བྱ་སྟེ། དེ་ནི་དགོས་པའི་མཆོག་ཡིན་པས། །དོན་དམ་མྱ་ངན་འདས་པ་ཡིན། །ཞེས་འཇུག་པར་གསུངས་པ་དང་མཐུན་ནོ། །བདེན་པ་ནི་འཕགས་པ་ཕྱིན་ཅི་ལོག་པར་གཟིགས་པ་རྣམས་ལ་སྐྱེ་མེད་ལ་སོགས་པར་བདེན་པས་སོ། །བརྒྱད་པ་བདེན་གཉིས་ལ་མཁས་པའི་ཕན་ཡོན་ནི། བདེན་གཉིས་ཀྱི་རྣམ་པར་དབྱེ་བ་ལ་མཁས་པ་ནི་འགྲོ་ལ་ཕན་པ་འབྱུང་བ་བསྐྱེད་པའི་བློ་དང་ལྡན་པ་བདེ་བར་གཤེགས་པའི་བཀའ་རབ་འབྱམས་དག་ལ་ཤེས་པའི་སྣང་བ་སྐྱེས་པའི་འཇིག་རྟེན་བསོད་ནམས་དང་ཡེ་ཤེས་ཀྱི་ཚོགས་མ་ལུས་པར་བསྒྲུབས་པ། རང་གཞན་གྱི་དོན་ཕུན་སུམ་ཚོགས་པ། ཁྱད་པར་དུ་བྱར་མེད་པའི་ཕ་རོལ་ཏུ་ཕྱིན་པར་འགྱུར་ཏེ། བདེན་གཉིས་ལས། བདེན་གཉིས་རྣམ་དབྱེ་ཤེས་པ་དག །ཐུབ་པའི་བཀའ་ལ་མི་རྨོངས་ཏེ། །དེ་དག་མ་ལུས་ཚོགས་བསགས་ནས། །ཕུན་ཚོགས་ཕ་རོལ་འགྲོ་བ་ཉིད། །ཅེས་སོ། །གཉིས་པ་དེ་ལ་དབང་པའི་སྐྱེས་བུ་བཤད་པ་ནི། བདེན་གཉིས་རྟོགས་པར་བྱེད་པ་པོ་དེ་ལ་འཇིག་ཅིང་ཉམས་པར་འགྱུར་བས་འཇིག་རྟེན་པའི་སྐྱེས་བུ་རྣམ་པ་གཉིས་ལུས་དང་རིགས་པས་མཐོང་ངོ་། །ཇི་ལྟར་ཞེ་ན། ཆོས་ཐམས་ཅད་དམིགས་པ་མེད་པའི་ཏིང་ངེ་འཛིན་དང་ལྡན་པའི་རྣལ་འབྱོར་པ་དང་འཁོར་བའི་རྒྱུ་ལོག་སྲེད་གཉིས་ལས་བྱུང་བའི་ཕལ་བའོ། །གསུམ་པ་གོང་མས་གནོད་པའི་ཚུལ་ནི། འདི་དག་ལ་གང་གིས་གང་ལ་གནོད་ཅེ་ན། གཉིས་པོ་དེ་ལ་འཇིག་རྟེན་ཕལ་པ་མ་རིག་པས་བློ་བསླད་པས་དངོས་པོའི་རང་བཞིན་ཕྱིན་ཅི་ལོག་ཏུ་རྟོགས་པའི་ཤེས་པ་དེ་ལ་ནི་ཤེས་རབ་ཀྱི་ཆུས་མ་རིག་པའི་དྲི་མ་བཀྲུས་པས་དྲི་མ་དང་བྲལ་བའི་ཟག་མེད་ཀྱི་བློ་མིག་གིས་དངོས་པོའི་དེ་ཁོ་ན་ཉིད་རིག་པའི་རྣལ་འབྱོར་པའི་འཇིག་རྟེན་གྱི་བློས་ཕྱིན་ཅི་ལོག་ཏུ་རྟོགས་པའི་སྒོ་ནས་གནོད་ཅིང་དེ་ལ་ནི་ཕལ་པས་མི་གནོད་དེ། མིག་རབ་རིབ་ཅན་གྱི་ཤེས་པས་རབ་རིབ་མེད་པའི་བློ་ལ་མི་གནོད་པ་བཞིན་ཏེ། མིག་ནི་རབ་རིབ་ཅན་གྱིས་མཐོང་བ་ཡིན། །རབ་རིབ་མེད་ཤེས་ལ་གནོད་མིན་ཇི་ལྟར། །དེ་བཞིན་དྲི་མེད་ཡེ་ཤེས་སྤངས་པའི་བློས། །དྲི་མེད་བློ་ལ་གནོད་པ་ཡོད་མ་ཡིན། །ཞེས་འཇུག་པ་ལས་སོ། །འོན་ཏེ་ཕལ་པ་ཁོ་ནའམ་རྣལ་འབྱོར་པ་ལའང་གནོད་ཅེ་ན། ཕལ་པ་ཁོ་ན་མ་ཡིན་གྱི་རྣལ་འབྱོར་ཡང་བློ་ཡེ་ཤེས་དང་། བསམ་གཏན་དང་། སྙོམས་འཇུག་ལ་སོགས་པའི་ཁྱད་པར་གྱིས་གོང་མ་གོང་མ་ཁྱད་དུ་འཕགས་པ་རྣམས་ཀྱིས་འོག་མ་དག་ལ་གནོད་ཅིང་ཟིལ་གྱིས་གནོན་ཏེ། དཔེར་ན་ས་དང་པོ་ལ་གཉིས་པས་ཟིལ་གྱིས་གནོན་པ་བཞིན་ནོ། གནོད་པའི་ཚུལ་ཡང་འཇིག་རྟེན་ཐ་མལ་པ་རྣམས་བུད་མེད་ཀྱིས་ལུས་ཁྲུས་བྱས་པ་སོགས་གཙང་བར་འདོད་པ་ལ། རྣལ་འབྱོར་པ་བུད་མེད་ཀྱི་ལུས་ནི་མི་གཙང་བ་ཡིན་ཏེ། རྣལ་འབྱོར་སྔོས་པ་སོགས་མི་གཙང་བ་དུ་མའི་རང་བཞིན་ཡིན་པའི་ཕྱིར་རོ་ཞེས་མོས་པས་གནོད་ཅིང་། དེ་ལ་ཡང་ཕྱིའི་དོན་རྡུལ་ཕྲ་རབ་ཏུ་བདེན་པར་འདོད་པ་ཉན་ཐོས་སྡེ་པའི་བུད་མེད་ཀྱི་ལུས་ནི་མི་གཙང་བའི་དངོས་པོ་གཅིག་ཏུ་བདེན་པ་མ་ཡིན་ཏེ། རྡུལ་ཕྲན་དུ་མ་ཚོགས་པའི་ཆ་ཤས་ཅན་ཡིན་པའི་ཕྱིར། དཔེར་ན་ནགས་ཚལ་བཞིན། དེ་བཞིན་དུ་རྡུལ་ཕྲ་རབ་ཀྱང་། མི་གཙང་བ་བདེན་པ་མ་ཡིན་ཏེ། ཆ་ཤས་དང་བྲལ་བའི་ཕྱིར། བློ་བཞིན་ཞེས་པའི་རིགས་པས་གནོད་ལ། དེ་ལ་ཡང་སེམས་ཙམ་པས་རྡུལ་ཕྲ་རབ་ནི། ཆ་མེད་པ་མ་ཡིན་ཏེ། ཕྱོགས་ཀྱི་ཆ་ཡོད་པའི་ཕྱིར། དཔེར་ན་བུམ་པ་བཞིན་ཞེས་པའི་རིགས་པས་གནོད་པས་ན། སྣང་བ་ཐ་མ་སེམས་དང་སེམས་ཀྱང་དོན་དམ་པར། གཟུང་འཛིན་བདེན་པས་སྟོང་པའི་རང་རིག་རང་གསལ་གྱི་བདེན་པ་ཡིན་ནོ་ཞེས་སྨྲའོ། །དེ་ལ་ཡང་དབུ་མ་པས་མྱོང་བ་གཉིས་མེད་ཀྱི་ཤེས་པ་ནི། དེ་ཁོ་ན་ཉིད་དུ་ན་བདེན་པར་ཡོད་པ་མ་ཡིན་ཏེ། ཐ་སྙད་ཙམ་དུ་ཡོད་པའི་ཕྱིར། དཔེར་ན་སྒྱུ་མ་བཞིན་ཞེས་པའི་རིགས་པས་གནོད་དོ་ཞེས་དགེ་བ་ལས་བཤད་དོ། །དེ་ལྟར་ནའང་རྣལ་འབྱོར་པའི་བློ་ལས་ཕལ་པ་འཁྲུལ་པར་ཇི་ལྟར་རྟོགས་ཤེ་ན། མདོ་ལས་གསུངས་པའི་སྒྱུ་མ་དང་། སྨིག་རྒྱུ་ལ་སོགས་པ་རྣལ་འབྱོར་པ་དང་། ཕལ་པ་གཉིས་ཀ་ཡང་ནི་རང་བཞིན་མེད་པར་མཚུངས་པར་འདོད་པའི་དཔེས་ཆོས་ཐམས་ཅད་རང་བཞིན་མེད་པར་བསྟན་པས་རང་བཞིན་ཅན་དུ་འཛིན་པའི་ཐ་མལ་པའི་བློ་འཁྲུལ་པར་འཇོག་སྟེ། རྣལ་འབྱོར་པས་ནི་ཆོས་ཐམས་ཅད་རང་བཞིན་མེད་པར་སྒྱུ་མ་ལྟར་རྟོགས་ལ། དེ་དག་ཐ་མལ་པས་ནི་སྒྱུ་མ་ལྟར་མ་རྟོགས་ནས་བདེན་པར་འཛིན་པའི་ཕྱིར་རོ། །འོན་ཏེ་ཐམས་ཅད་རང་བཞིན་མེད་པ་ཡིན་ན་སེམས་ཅན་གདོན་པའི་ཕྱིར་སྦྱིན་སོགས་རྫོགས་པའི་དོན་དུ་དེ་ཁོ་ན་རྟོགས་པའི་བྱང་སེམས་ཇི་ལྟར་འཇུག་ཅེ་ན། འབྲས་བུ་སངས་རྒྱས་ཐོབ་པའི་དོན་དུ་ཚོགས་ལ་འཇུག་པ་ན་ཆོས་ཐམས་ཅད་རང་བཞིན་མེད་པར་གཅིག་དང་དུ་བྲལ་ལ་སོགས་པའི་རིགས་པས་མ་དཔྱད་པར་ཐ་སྙད་ཙམ་དུ་སྦྱིན་སོགས་ལ་འཇུག་པའི་ཕྱིར་དེ་ལ་ཞུགས་པས་ཚོགས་རྫོགས་ཏེ་དོན་དམ་རྟོགས་པ་ལས་འགལ་བ་མེད་དེ། ཐ་སྙད་དུ་སྦྱིན་སོགས་ལ་འཇུག་པ་དེ་དོན་དམ་རྟོགས་པའི་ཐབས་སུ་གྱུར་པའི་ཕྱིར་ཏེ་འཇུག་པར་ཐ་སྙད་བདེན་པ་ཐབས་སུ་གྱུར་པ་དང་། །དོན་དམ་བདེན་པ་ཐབས་བྱུང་གྱུར་པ་སྟེ། །ཞེས་སོ། །བཞི་པ་རྩོད་པ་སྤང་བ་ལ་གཉིས། དོན་དུ་སྨྲ་བའི་རྩོད་པ་སྤང་། སེམས་སུ་སྨྲ་བའི་རྩོད་པ་སྤང་བའོ། །དང་པོ་ལ་བརྒྱད་ལས། དང་པོ་ཕལ་པ་འཁྲུལ་པར་གྲུབ་པའི་ཚུལ་ནི། དེ་ལྟར་སྒྱུ་མ་སོགས་དང་མཚུངས་པར་རྣལ་འབྱོར་པས་རང་བཞིན་མེད་པར་རྟོགས་པའི་ཆོས་དེ་ཕལ་པས་ཀྱང་རྟོགས་ན་འཇིག་རྟེན་པ་ལ་ལོག་རྟོག་ཅི་ཡོད་སྙམ་ན། འཇིག་རྟེན་ཕལ་པ་ཡིས་གཟུགས་སོགས་ཆོས་དེ་རྒྱུ་རྐྱེན་ལ་བརྟེན་ནས་དངོས་པོར་མཐོང་ཞིང་། དེར་མ་ཟད་ཇི་ལྟར་མཐོང་བ་ལྟར་བདེན་པ་ཡང་དག་པ་ཉིད་དུའང་རྟོག་ཅིང་ཞེན་པར་བྱེད་ཀྱི་རྣལ་འབྱོར་པས་རྟོགས་པ་ལྟར་སྒྱུ་མ་ལྟ་བུར་དེའི་གནས་ལུགས་དོན་དམ་དེ་རྟོགས་མིན་པས་གཟུགས་སོགས་ཆོས་འདིར་རྣལ་འབྱོར་པ་དང་འཇིག་རྟེན་ཕལ་པ་རྩོད་དེ། འཇིག་རྟེན་པས་ལོག་པར་རྟོགས་པ་དེ་རྣལ་འབྱོར་པས་འགོག་པའི་ཕྱིར་རོ། །གཉིས་པ་ཚད་མ་དང་འགལ་བ་སྤང་བ་ནི། གཟུགས་ཚོར་སོགས་གནག་རྫིའི་བར་ལ་དོན་བྱེད་ནུས་པར་མངོན་སུམ་གྱིས་མཐོང་བས་བདེན་པ་མ་ཡིན་ནམ་ཇི་ལྟར་ན་སྒྱུ་མ་ལྟ་བུ་ཡིན་ཞེ་ན། གཟུགས་སོགས་ཕུང་པོ་ལྔ་ཆོས་ཅན། དེ་འཇིག་རྟེན་པའི་མངོན་སུམ་དུ་གྲུབ་པ་ཉིད་ཀྱང་ནི་འཇིག་རྟེན་ལ་ཚད་མས་གྲུབ་བོ་ཞེས་གྲགས་པས་ཡིན་གྱི་ཚད་མས་བདེན་པར་གྲུབ་པ་མིན་པར་ཐལ། འཇིག་རྟེན་པའི་མངོན་སུམ་དེ་དག་ཐ་སྙད་པའི་ཚད་མ་ཡིན་པས་དེ་ཁོ་ན་ཉིད་མི་རྟོགས་པའི་ཕྱིར་རོ། །གལ་ཏེ་ཚད་མས་མ་རྟོགས་ན་ཇི་ལྟར་གྲགས་ཤིང་གྲུབ་ན་ཡང་ཇི་ལྟར་བརྫུན་པར་འགྱུར་ཞེ་ན། གཟུགས་སོགས་མངོན་སུམ་གྱིས་གྲུབ་པར་གྲགས་པ་དེ་ནི་ཆོས་ཅན། དེས་གྲུབ་པ་ལྟར་བདེན་པ་མིན་གྱི་བརྫུན་པ་ཕྱིན་ཅི་ལོག་ཏུ་འཛིན་པ་ཡིན་ཏེ། དེ་མ་ཡིན་ལ་དེར་འཛིན་པའི་ཕྱིར། དཔེར་ན་བུད་མེད་ཀྱིས་ལུས་མི་གཙང་བ་དང་ལ་སོགས་པས་མི་རྟག་བདག་མེད་སོགས་ལ་ཕྱིན་ཅི་ལོག་ཏུ་ཞེན་པའི་དབང་གིས་གཙང་བ་དང་རྟག་པ་དང་བདག་ལ་སོགས་པར་གྲགས་པ་བཞིན་དུའོ། །གསུམ་པ་ལུང་དང་འགལ་བ་སྤང་བ་ནི། གལ་ཏེ་མངོན་སུམ་གྱིས་མ་གྲུབ་ཀྱང་ལུང་གི་རང་བཞིན་ཡོད་པར་གྲུབ་སྟེ། བཅོམ་ལྡན་འདས་ཀྱིས་བྲམ་ཟེ་ཐམས་ཅད་ཅེས་བྱ་བ་ནི་ཕུང་པོ་ལྔ་རྣམས་དང་སྐྱེ་མཆེད་བཅུ་གཉིས་པོ་རྣམས་དང་ཁམས་བཅོ་བརྒྱད་དོ་ཞེས་དང་། འདུ་བྱེད་ཐམས་ཅད་སྐད་ཅིག་མ་ཞེས་སོགས་གསུངས་པའི་ཕྱིར་ཞེ་ན། དངོས་པོར་མངོན་པར་ཞེན་པ་ཕུང་པོ་སོགས་ཡོད་པར་བསྟན་པས་འདུལ་བའི་འཇིག་རྟེན་པ་རྣམས་རིམ་གྱིས་སྟོང་པ་ཉིད་ལ་གཞུག་པའི་དོན་དུ་ནི་འཇིག་རྟེན་གྱི་མགོན་པོ་སངས་རྒྱས་ཀྱིས་ཕུང་པོ་ཁམས་དང་སྐྱེ་མཆེད་ལ་སོགས་པའི་དངོས་པོ་བསྟན་ཏེ། དགོས་པའི་དབང་གིས་རྒྱལ་བ་རྣམས། །ང་དང་ང་ཡིས་ཞེས་གསུང་ལྟར། །ཕུང་པོ་ཁམས་དང་སྐྱེ་མཆེད་རྣམས། །དེ་བཞིན་དགོས་པའི་དབང་གིས་གསུངས། །ཞེས་རིགས་པ་དྲུག་ཅུ་པ་ལས་སོ། །དེ་དོན་དམ་པར་གྲུབ་པར་མ་གསུངས་པས་སྒྲུབ་བྱེད་དུ་མི་རུང་ངོ་། །དོན་དམ་པར་མ་གསུངས་ན་འདུ་བྱེད་དེ་རྣམས་ཇི་ལྟར་སྐད་ཅིག་མ་ཡིན་ཞེ་ན། འདུ་བྱེད་དེ་དག་ཆོས་ཅན། དེ་ཁོ་ན་ཉིད་དུ་ནི་སྐད་ཅིག་མ་ཉིད་མིན་ཏེ། བདེན་པའི་རང་བཞིན་མེད་པའི་ཕྱིར་རོ། །བཞི་པ་དངོས་ཀྱི་དོན་ལ་རྩོད་པ་སྤང་བ་ནི། འོ་ན་དེ་དག་དོན་དམ་པར་སྐད་ཅིག་མ་མ་ཡིན་ཞིང་ཀུན་རྫོབ་ཙམ་དུ་སྐད་ཅིག་མར་བསྟན་པ་ཡིན་ན། འདུ་བྱེད་རྣམས་ཆོས་ཅན། དེ་སྐད་ཅིག་མ་ཡིན་པ་ཀུན་རྫོབ་ཏུ་ཡང་འགལ་བར་ཐལ། དེ་སྐད་ཅིག་མ་ཡིན་པར་འཇིག་རྟེན་པས་མ་རྟོགས་པའི་ཕྱིར་ཏེ། འཇིག་རྟེན་པས་རྟག་པར་གཟུང་བའི་ཕྱིར་རོ་ཞེ་ན། ཚུ་རོལ་མཐོང་བས་མ་རྟོགས་པ་དེ་ལྟ་ནའང་འདུ་བྱེད་རྣམས་སྐད་ཅིག་མ་ཉིད་ཡིན་པ་ཆོས་ཅན། ཀུན་རྫོབ་ཡིན་པར་འགལ་བའི་ཉེས་པ་མེད་དེ། བདག་མེད་རྟོགས་པའི་རྣལ་འབྱོར་པ་རྣམས་ཀྱི་ཐ་སྙད་ཀྱི་ཡུལ་ཡིན་པའི་ཕྱིར་རོ། །ཞེས་པ་འགྲེལ་ཆེན་ལ་སོགས་པ་འགྲེལ་པ་གསུམ་ལས་སོ། །གལ་ཏེ་ཀུན་རྫོབ་ཏུ་འགལ་ཞེས་ཀུན་རྫོབ་ཏུ་ཞེས་པ་ཕྱོགས་སྔ་མ་དང་འགལ་ཞེས་པ་རང་ལན་དུ་བྱས་ཏེ་དཀའ་འགྲེལ་ལས་བཤད་པའང་ཡོད་དོ། །གལ་ཏེ་སྐད་ཅིག་མ་དེ་ཀུན་རྫོབ་ཏུ་ཡང་རྣལ་འབྱོར་པས་ངེས་ཀྱི་འཇིག་རྟེན་པས་མི་ངེས་པ་ཅི་ཞེ་ན། འདུ་བྱེད་རྣམས་ཆོས་ཅན། སྐད་ཅིག་བདག་མེད་ལ་སོགས་པར་རྣལ་འབྱོར་པས་རྟོགས་ཀྱི་བྱིས་པ་འཇིག་རྟེན་པས་མི་རྟོགས་ཏེ། དེ་ཁོ་ན་ཉིད་མ་མཐོང་བའི་འཇིག་རྟེན་པ་ལ་ལྟོས་ནས་རྣལ་འབྱོར་པས་དེའི་ཁོ་ན་ཉིད་མཐོང་བའི་ཕྱིར་རོ། །དེས་ན་འཇིག་རྟེན་པའི་རྟོགས་པས་རྣལ་འབྱོར་པ་ལ་གནོད་པ་མེད་དོ། །དེ་ལས་གཞན་དུ་རྟགས་མ་གྲུབ་ནས་དེ་ཉིད་མཐོང་མ་མཐོང་གི་ཁྱད་མེད་ཅིང་འཇིག་རྟེན་པས་རྣལ་འབྱོར་པས་བུད་མེད་ཀྱི་ལུས་མི་གཙང་བར་བསྒོམ་པ་ན་མི་གཙང་བར་དཔྱད་པའི་སྟོབས་ཀྱིས་མི་གཙང་བར་ངེས་པ་རྟོགས་པ་དེ་ལ་འཇིག་རྟེན་གྱི་གྲགས་པས་གནོད་པར་འགྱུར། འཇིག་རྟེན་པས་དེ་ལས་བཟློག་པ་བུད་མེད་ཀྱི་ལུས་གཙང་བར་རྟོགས་ཤིང་དེ་ལྟར་གྲགས་པའི་ཕྱིར་རོ། །མི་གནོད་པ་དེས་ན་ཆོས་ཐམས་ཅད་སྒྱུ་མ་ལྟར་རང་བཞིན་མེད་པར་གྲུབ་བོ། །དེ་ལྟར་ཡང་འབུམ་ལས། ལྷའི་བུ་སེམས་ཅན་དེ་དག་གི་སྒྱུ་མ་ལྟ་བུ་རྨི་ལམ་ལྟ་བུ་སྟེ། ལྷའི་བུ་སྒྱུ་མ་དང་སེམས་ཅན་དེ་དག་ནི་གཉིས་སུ་མེད་གཉིས་སུ་བྱར་མེད་དོ་ཞེས་པ་ནས་མྱ་ངན་ལས་འདས་པ་ཡང་སྒྱུ་མ་ལྟ་བུ་རྨི་ལམ་ལྟ་བུའོ། །ཞེས་སོགས་རྒྱ་ཆེར་གསུངས་སོ། །ལྔ་པ་དགེ་སྡིག་མི་འབྱུང་བའི་ཆོས་པ་སྤང་བ་ནི། གལ་ཏེ་སངས་རྒྱས་ཀྱང་སྒྱུ་མ་ལྟ་བུ་ཡིན་ན་རྒྱལ་བ་བཅོམ་ལྡན་འདས་ཆོས་ཅན། དེ་དག་ལ་མཆོད་པ་དང་གནོད་པ་བྱས་པས་བསོད་ནམས་དང་ནི་སྡིག་པ་མི་འབྱུང་བར་ཐལ། སྒྱུ་མ་དང་འདྲ་བར་རང་བཞིན་མེད་པའི་ཕྱིར། དཔེར་ན་སྒྱུ་མས་བྱས་པའི་སྐྱེས་བུ་ལ་ཕན་གནོད་བྱས་པ་ལས་དགེ་སྡིག་མི་འབྱུང་བ་བཞིན་ཞེ་ན། ཇི་ལྟར་དངོས་པོར་སྨྲ་བ་རྣམས་ཀྱིས་རྒྱལ་བའི་དངོས་པོ་དོན་དམ་པར་ཡོད་པ་ལ་ཕན་གནོད་བྱས་པས་དོན་དམ་པར་ཡོད་པར་བསོད་ནམས་དང་སྡིག་པ་འབྱུང་བར་འདོད་པ་ཇི་ལྟ་བ་བཞིན་དུ་སྒྱུ་མ་དང་འདྲ་བའི་རྒྱལ་བ་སངས་རྒྱས་ལ་ཕན་གནོད་སྒྱུ་མ་ལྟ་བུ་བྱས་པས་བསོད་ནམས་དང་སྡིག་པ་སྒྱུ་མ་ལྟ་བུ་ནི་འབྱུང་སྟེ། འདི་དག་ཐམས་ཅད་རྟེན་འབྲེལ་ཙམ་དུ་གཉིས་ཀ་ལས་གྲུབ་པའི་ཕྱིར་རོ། །དྲུག་པ་ཉིང་མཚམས་མི་སྦྱོར་བའི་རྩོད་པ་སྤང་བ་ནི། གལ་ཏེ་དེ་ལྟ་ཡིན་དུ་ཆུག་ནའང་སེམས་ཅན་ཐམས་ཅད་ཆོས་ཅན། ཤི་ནས་ཏེ་རིས་མཐུན་ཉམས་པའི་འོག་ཏུ་ཇི་ལྟར་སྐྱེ་སྟེ་མི་སྐྱེ་བར་ཐལ། སྒྱུ་མ་དང་འདྲ་བའི་ཕྱིར། ཁྱབ་པ་ཡོད་དེ། སྒྱུ་མའི་སྐྱེས་བུ་ཞིག་ནས་སྐྱེ་བ་མེད་པའི་ཕྱིར། དེས་ན་སྐྱེ་བའི་ཕྱིར་དོན་དམ་དུ་ཡོད་དོ་ཞེ་ན། དུས་ཇི་སྲིད་དུ་སྨན་དང་ལ་སོགས་པ་སྒྱུ་མའི་རྐྱེན་རྣམས་ཚོགས་པར་གྱུར་པ་དེ་སྲིད་དུ་སྒྱུ་མའང་འབྱུང་བར་འགྱུར་བ་དེ་བཞིན་དུ་མ་རིག་པ་དང་ལས་སྲེད་སོགས་འཁོར་བའི་རྐྱེན་ཚོགས་པ་དེ་སྲིད་དུ་སེམས་ཅན་གྱི་སྒྱུ་མའང་འབྱུང་བ་དེ་ལྟ་ནའང་བདེན་པར་ཡོད་པ་མིན་པས་མ་ངེས་སོ། །འོན་ཏེ་སེམས་ཅན་འཁོར་བ་ཇི་སྲིད་པར་མི་འབྱུང་བར་འགྱུར། དོན་དམ་པར་མེད་པའི་ཕྱིར། སྒྱུ་མ་བཞིན་ཞེ་ན། མ་ངེས་ཏེ་སེམས་ཅན་རྣམས་ཆོས་ཅན། རྒྱུན་རིང་དུ་གནས་ཙམ་གྱི་ཇི་ལྟར་ནི་བདེན་པར་ཡོད་པ་མ་ཡིན་པར་ཐལ། བརྫུན་པར་མི་འགལ་བའི་ཕྱིར་ཏེ། དེ་ལྟ་མ་ཡིན་ན་ཡུན་རིང་པོར་དེའི་སྣང་བ་འབྱུང་བའི་དྲི་ཟའི་གྲོང་ཁྱེར་དང་སྒྱུ་མ་ཡང་དེར་འགྱུར་བའི་ཕྱིར་རོ། །བདུན་པ་དགེ་སྡིག་འབྱུང་མི་འབྱུང་གི་ཁྱད་པར་ནི། གལ་ཏེ་སྒྱུ་མའི་སྐྱེས་བུ་བཞིན་དུ་སེམས་ཅན་ཆོས་ཅན། དེ་བསད་པ་སོགས་ལ་སྲོག་བཅད་པའི་སྡིག་པ་སོགས་མི་འགྱུར་བར་ཐལ། སྒྱུ་མ་དང་རང་བཞིན་ཁྱད་པར་མེད་པའི་ཕྱིར་ཞེ་ན། སྒྱུ་མའི་སྐྱེས་བུ་བསད་པ་དང་སོགས་པས་སྒྱུ་མའི་སྐྱེས་བུ་ལ་མ་བྱིན་པར་བླངས་པ་ལ་སོགས་ལ་ཡང་རྒྱུད་ལ་སེམས་མེད་པའི་ཕྱིར་ན་བསད་པའི་དངོས་གཞིའི་སྡིག་པ་མེད་མོད་ཀྱི། གསད་སེམས་ཀྱིས་རྒྱབ་ན་སྲོག་གཅོད་ཀྱི་སྦྱོར་བར་གཏོགས་པའི་སྡིག་འབྱུང་ངོ་། །སེམས་ཅན་ལ་ནི་དེ་དང་མི་འདྲ་སྟེ་སེམས་ཅན་ཆོས་ཅན། དེ་ལ་ཕན་པ་དང་སྲོག་གཅོད་སོགས་ཀྱི་གནོད་པ་བྱས་པས་བསོད་ནམས་དང་ནི་སྡིག་པ་འབྱུང་སྟེ་སྒྱུ་མའི་རང་བཞིན་གྱི་སེམས་དང་ལྡན་པས་དེ་ལ་ཕན་གནོད་བྱས་ན་དེའི་སེམས་ལ་བདེ་སྡུག་འབྱུང་བའི་ཕྱིར་རོ། །འོན་ཏེ་མ་གྲུབ་སྟེ། དེ་ལ་སྒྱུ་མའི་རང་བཞིན་གྱི་སེམས་ནི་འབྱུང་བ་མེད་དེ། སྒྱུ་མའི་རྐྱེན་སྔགས་དང་སོགས་པས་ནོར་བུ་དང་སྨན་སོགས་རྣམས་ལ་སེམས་བསྐྱེད་པའི་ནུས་པ་མེད་པའི་ཕྱིར་ཞེ་ན། སྒྱུ་མའི་སྒྲ་མཚུངས་པ་དེ་ལྟ་ནའང་སྒྱུ་མ་དེ་ཡང་སེམས་ཡོད་མེད་སྣ་ཚོགས་པ་ཉིད་ཡིན་ཏེ། སེམས་ཡོད་མེད་ཀྱི་དངོས་པོ་སྣ་ཚོགས་སུ་བསྐྱེད་པའི་སྣ་ཚོགས་པའི་རྐྱེན་ལས་འབྱུང་བའི་ཕྱིར་རོ། །འོན་ཏེ་སྒྱུ་མར་འདྲ་ན་སྒྱུ་མ་གཅིག་བསྐྱེད་པའི་རྐྱེན་གྱི་ནུས་པ་གཅིག་གིས་ཐམས་ཅད་ཇི་ལྟར་མི་སྐྱེད་ཅེ་ན། འབྲས་བུ་གཅིག་གི་རྐྱེན་གཅིག་གིས་ནི་འབྲས་བུ་ཀུན་བསྐྱེད་ནུས་པ་ཡུལ་དུས་གང་ན་ཡང་ནི་ཡོད་པ་མ་ཡིན་ནོ། །དེས་ན་སྔ་མའི་རྟགས་གྲུབ་བོ། །འོ་ན་ཐམས་ཅད་ཀུན་རྫོབ་ཏུ་ཐ་སྙད་ཀྱི་ངོར་གཞག་གི་དོན་དམ་པར་སྐྱེ་འཆི་དང་རྒྱུ་འབྲས་སོགས་མེད་དེ། ཆོས་ཐམས་ཅད་རང་བཞིན་གྱིས་སྟོང་པའི་ཕྱིར། བརྒྱད་པ་སྤྱོད་པ་དོན་མེད་དུ་ཐལ་བ་སྤང་བ་ནི། གལ་ཏེ་དོན་དམ་པར་ཆོས་ཐམས་ཅད་སྐྱེ་འགག་ལ་སོགས་པ་དང་བྲལ་བ་རང་བཞིན་གྱིས་མྱ་ངན་ལས་འདས་པ་གདོད་མ་ནས་ཞི་བ་ཡིན་ཞིང་ཀུན་རྫོབ་ཏུ་ནི་སྐྱེ་བ་དང་རྒ་ཤི་ལ་སོགས་པའི་འཁོར་བར་འཁོར་བ་ཡིན་པ་དེ་ལྟ་ན་ཁྱེད་ཀྱི་ལུགས་ལ་ཆོས་ཅན། སངས་རྒྱས་ཀྱང་ནི་ཀུན་རྫོབ་ཏུ་སྐྱེ་རྒ་ལ་སོགས་པའི་རིམ་པ་དང་ལྡན་པས་འཁོར་བར་འཁོར་བར་འགྱུར་ཏེ། དོན་དམ་པར་ཆོས་ཐམས་ཅད་རང་བཞིན་གྱིས་མྱ་ངན་ལས་འདས་པ་ཡིན་ཡང་ཀུན་རྫོབ་ཏུ་འཁོར་བར་འཁོར་བའི་ཕྱིར་རོ། །འདོད་ན་དེ་བས་ན་སྡུག་བསྔལ་ཐམས་ཅད་ཞི་ཞིང་ཡོན་ཏན་ཐམས་ཅད་རྫོགས་པའི་སངས་རྒྱས་ཐོབ་པའི་ཆེད་དུ་ཀུན་རྫོབ་ཏུ་མགོ་དང་རྐང་ལ་སོགས་པ་གཏོང་བའི་བྱང་ཆུབ་ཀྱི་སྤྱོད་པས་ཅི་ཞིག་བྱ་སྟེ་དོན་མེད་པར་འགྱུར་རོ་ཞེ་ན། ཇི་སྲིད་རྐྱེན་རྣམས་ཚོགས་གྱུར་པ། །ཞེས་པས་ལན་བཏབ་ཟིན་ལ་ལན་གཞན་ཡང་གདོད་མ་ནས་ཞི་བ་དེ་ལྟ་ནའང་སེམས་ཅན་སྒྱུ་མ་ལྟ་བུ་རྣམས་ཆོས་ཅན། ཀུན་རྫོབ་ཏུ་འཁོར་བར་འཁོར་བར་ལྡོག་པར་མི་འགྱུར་ཏེ། འཁོར་བར་སྐྱེ་བའི་རྐྱེན་མ་རིག་པ་དང་འདུ་བྱེད་སོགས་སྲིད་པའི་ཡན་ལག་རྣམས་རྒྱུན་ནི་མ་ཆད་པའི་ཕྱིར་ནའོ། །སངས་རྒྱས་ཆོས་ཅན། ཀུན་རྫོབ་ཏུ་ཡང་སྐྱེ་བ་ལ་སོགས་པའི་རིམ་པས་འཁོར་བར་འཁོར་བ་མི་འབྱུང་སྟེ། འཁོར་བར་སྐྱེ་བའི་རྐྱེན་མ་རིག་པ་ལ་སོགས་པ་རྣམས་རྒྱུན་ནི་ཆད་པས་ནའོ། །ཡང་གི་སྒྲས་ཀུན་རྫོབ་ཏུ་ཡང་མི་འབྱུང་ན་དོན་དམ་དུ་ཡང་ལྟ་ཅི་སྨོས་ཞེས་པའོ། །ཡང་མ་རིག་པ་ལ་སོགས་པའི་རྐྱེན་རྒྱུན་ཆད་པ་ན་སེམས་ཅན་དེ་དག་ཀྱང་ཀུན་རྫོབ་ཏུ་ཡང་མི་འཁོར་བ་འདི་ནི་སངས་རྒྱས་དང་མཚུངས་སོ། །དེས་ན་མ་ངེས་སོ། །གཉིས་པ་སེམས་སུ་སྨྲ་བའི་རྩོད་པ་སྤང་བ་ལ་དྲུག་ལས། དང་པོར་རིག་བྱེད་མེད་པའི་རྩོད་པ་སྤང་བ་ནི། སེམས་ཙམ་པ་ན་རེ། གང་གི་ཚེ་དབུ་མ་པའི་ལུགས་ལ་ཆོས་ཐམས་ཅད་རང་བཞིན་གྱིས་སྟོང་པ་ཡིན་ན། ཤེས་བྱ་སྒྱུ་མ་ལྟ་བུ་ཆོས་ཅན། ཤེས་པ་གང་གིས་དམིགས་པར་འགྱུར་ཏེ་མི་འགྱུར་བར་ཐལ། འཁྲུལ་པའི་རང་བཞིན་ཀུན་རྫོབ་འཛིན་པའི་བློའང་བདེན་པར་ཡོད་པ་མིན་པའི་ཕྱིར་ཞེས་པའི་སྐྱོན་དུ་འགྱུར་ལ། ཁོ་བོ་ལ་ནི་ཉེས་པ་འདི་མེད་དེ། སེམས་དོན་དམ་ཡོད་ལ་དེ་ཉིད་ཕྱི་རོལ་དོན་དུ་འཁྲུལ་ནས་དོན་དུ་སྣང་བའི་ཕྱིར་ཞེ་ན། གང་གི་ཚེ་སེམས་ཙམ་པ་ཁྱོད་ལ་ཆོས་ཅན། བཟུང་བ་སྒྱུ་མ་ཙམ་ཉིད་ཀྱང་མེད་པར་ཐལ། འགྲོ་བ་སེམས་ཙམ་དུ་ཁས་ལེན་པས་ཕྱིའི་དོན་མེད་པའི་ཕྱིར། འདོད་ནའང་དེའི་ཚེ་ཤེས་པས་ཡུལ་ཅི་ཞིག་དམིགས་ཏེ་མ་དམིགས་པར་ཐལ། དེའི་ཕྱིར་རོ། །གལ་ཏེ་ཕ་རོལ་གྱི་དོན་མེད་ཀྱང་ཕྱི་རོལ་གྱི་རྟ་གླང་ལ་སོགས་པ་གཟུང་བྱའི་རྣམ་པར་སྣང་བ་དེ་ནི་སེམས་ཉིད་ཡིན་ལ་དེ་ཉིད་འཛིན་པའི་རྣམ་པ་ལས་གཞན་པའི་དངོས་པོར་དོན་དམ་པར་ཡོད་པས་དེ་འཛིན་པའི་རྣམ་པས་དམིགས་པའི་ཕྱིར་སྐྱོན་མེད་དོ་ཞེ་ན། དེ་ལྟར་འདོད་པ་གང་གི་ཚེ་སེམས་ཙམ་པ་ཆོས་ཅན། ཡུལ་རིགས་པ་པོ་སེམས་ཉིད་ལས་ངོ་བོ་ཐ་དད་པའི་ཡུལ་སྒྱུ་མ་ཙམ་ཡང་མེད་པར་ཐལ། རིག་བྱེད་སེམས་རང་ཉིད་སྒྱུ་མ་ལྟ་བུའི་ཡུལ་སྣ་ཚོགས་སུ་སྣང་བའི་ཕྱིར འདོད་ན། དེའི་ཚེ་དེ་ཆོས་ཅན། ཡུལ་གང་ཞིག་བློ་གང་གིས་མཐོང་སྟེ་མཐོང་བ་མི་རིགས་པར་ཐལ། མཐོང་བྱེད་ཙམ་ལས་མ་གཏོགས་པར་མཐོང་བྱའི་ཡུལ་མེད་པའི་ཕྱིར། ཁྱབ་པ་ཡོད། མཐོང་བྱེད་ནི་མཐོང་བྱ་ལ་ལྟོས་པའི་ཕྱིར་རོ། །གཉིས་པ་ལུང་གིས་དགག་པ་ནི། སྐྱོན་མེད་དེ་རང་རིགས་པས་རང་གི་ངོ་བོ་མྱོང་བ་ན་དེ་ལས་ཐ་མི་དད་པའི་གཟུང་བའི་རྣམ་པ་སྒྱུ་མ་ལྟ་བུའང་མཐོང་བ་ཡིན་ནོ་ཞེ་ན། འཇིག་རྟེན་གྱི་ནི་མགོན་པོ་སྟེ་སྐྱབས་སངས་རྒྱས་ཀྱིས་ཀྱང་ལང་ཀར་གཤེགས་པ་ལས། ཇི་ལྟར་རལ་གྲི་རང་སོ་དང་། །ཇི་ལྟར་སོར་མོ་རང་རྩེ་མོ། །མི་གཅོད་རེག་པར་མི་འགྱུར་བ། །དེ་བཞིན་སེམས་ཀྱིས་སེམས་མི་མཐོང་། །ཞེས་གསུངས་ཏེ། དེའི་དོན་ཡང་ཡིད་དམ་སེམས་ཆོས་ཅན། རང་གིས་རང་གི་ངོ་བོ་གསལ་ཞིང་རིག་པར་བྱེད་པ་མི་འཐད་པར་ཐལ། རང་ཉིད་ཆ་ཤས་མེད་པ་གཅིག་མིན་པས་རིག་བྱའི་ལས་རིག་པའི་བྱེད་པ་པོ་རིག་པའི་བྱ་བ་གསུམ་མེད་པའི་ཕྱིར། དཔེར་ན་རལ་གྲིའི་སོ་ནི་རང་ལ་རང་གིས་ཇི་ལྟར་མི་གཅོད་པ་དེ་བཞིན་ནོ། །གསུམ་པ་མར་མེའི་དཔེ་དགག་པ་ནི། ཇི་ལྟར་མར་མེས་མུན་ཁུང་གི་བུམ་པ་ལ་སོགས་པ་གསལ་བར་བྱེད་པ་དེ་ཉིད་ཀྱང་རང་གསལ་བྱེད་མར་མེ་གཞན་ལ་མི་ལྟོས་པར་བུམ་སོགས་གསལ་བར་བྱེད་ཅིང་རང་གི་དངོས་པོའང་ཡང་དག་པར་གསལ་བར་བྱེད་པ་བཞིན་དུ་སེམས་ཀྱང་རང་གིས་རང་གསལ་ཞིང་རིག་པར་བྱེད་དོ་ཞེ་ན། དཔེ་མ་གྲུབ་སྟེ། མར་མེ་ཆོས་ཅན། བུམ་སོགས་བཞིན་དུ་མར་མེས་གསལ་བར་བྱ་མིན་པར་ཐལ་ཏེ། གང་གི་ཕྱིར་ན་མུན་པའི་སྒྲིབ་བྱེད་ཀྱིས་བསྒྲིབས་པ་མེད་པའི་ཕྱིར། ཇི་སྐད་དུ། མར་མེ་དག་ནི་གང་དག་ནི། །དེ་འདུག་པ་ན་མུན་པ་མེད། །མར་མེ་ཇི་ཞིག་སྣང་བར་བྱེད། །མུན་པ་སེལ་བས་སྣང་བྱེད་ཡིན། །ཞེས་རྩ་ཤེ་ལས་སོ། །དེས་ན་དཔེ་མ་གྲུབ་པས་དཔེས་མཚོན་པའི་དོན་མི་འགྲུབ་བོ། །བཞི་པ་སྔོན་པོའི་དཔེ་དགག་པ་ནི། གལ་ཏེ་དཔེར་ན་ཤེལ་གྱི་རྡོ་བ་རང་བཞིན་གྱི་སྔོན་པོར་འགྱུར་བ་རྐྱེན་རས་སྔོན་པོ་ལ་སོགས་པ་ལ་ལྟོས་པ་བཞིན་དུ་བཻ་ཌཱུརྻ་ལ་སོགས་པ་རང་བཞིན་གྱི་སྔོན་པོ་ཡིན་པ་དེ་སྔོན་པོ་ཉིད་དུ་འགྱུར་བ་དེ་ལ་རྐྱེན་གཞན་ལ་ལྟོས་པ་ཡོད་པ་མ་ཡིན་པ་དེ་བཞིན་དུ་བུམ་པ་ལ་སོགས་འགའ་ཞིག་གསལ་བར་མཐོང་བ་མར་མེ་ལ་སོགས་གཞན་བྱེད་གཞན་ལ་ནི་ལྟོས་པ་དང་མར་མེ་ནི་གསལ་བ་མར་མེ་གཞན་ལ་ལྟོས་པ་མེད་པའང་མཐོང་བའི་ཕྱིར་མར་མེའི་དཔེ་གྲུབ་བོ་ཞེ་ན། མི་མཚུངས་ཏེ། རང་བཞིན་གྱི་སྔོན་པོ་དེ་ཆོས་ཅན། ཤེས་བཞིན་དུ་སྔོན་པོར་འགྱུར་བ་རྒྱུ་རྐྱེན་གཞན་ལ་ལྟོས་པར་ཐལ། སྔོན་པོར་འགྱུར་བ་རང་གི་རྒྱུ་རྐྱེན་ལ་ལྟོས་ཀྱི་རང་རྒྱུ་ལས་སྔོན་པོ་ཉིད་མིན་པར་སྐྱེས་པ་ལ་བདག་གིས་རྐྱེན་གཞན་ལ་མ་ལྟོས་པར་སྔོན་པོའི་བདག་ཉིད་དུ་བྱས་པ་མེད་པའི་ཕྱིར་ཏེ། བདག་ཉིད་བྱ་བྱེད་འགལ་བའི་ཕྱིར་རོ། །ལྔ་པ་དཔེ་དོན་མི་མཚུངས་པ་ནི། གལ་ཏེ་མར་མེ་གསལ་བྱེད་གསལ་ལ་མི་ལྟོས་པར་གསལ་བ་ཉིད་དོ་ཞེས་རང་འཛིན་གྱི་ཤེས་པས་ཤེས་ཏེ་དེ་ལྟར་བརྗོད་པར་བྱེད་པ་ཡིན་དུ་ཟིན་ནའང་། བློ་ནི་རང་གིས་རང་གསལ་བ་ཉིད་ཡིན་ཞེས་ཤེས་པ་གང་གིས་ཤེས་ནས་དེ་སྐད་དུ་བརྗོད་པར་བྱ་སྟེ། དེ་བློས་མ་ཤེས་པའི་ཕྱིར་ཏེ། འདས་པའི་བློས་ནི་མ་ཤེས་ཏེ། དེ་ཡོད་དུས་ན་ཁྱོད་མ་སྐྱེས་པའི་ཕྱིར། ཕྱིས་བྱུང་བས་ཀྱང་མ་ཡིན་ཏེ། དེའི་ཚེ་འགགས་པའི་ཕྱིར། དུས་མཉམ་གྱི་ཤེས་པ་གཞན་གྱིས་ཀྱང་འཛིན་པ་མ་ཡིན་ཏེ། དེ་ལ་ཕན་མི་འདོགས་པས་དེའི་ཡུལ་མ་ཡིན་པའི་ཕྱིར། རྣམ་འགྲེལ་ལས། རྒྱུ་མིན་ཡུལ་ཡང་ཇི་ལྟར་ཡིན། །ཞེས་འབྱུང་བས་སོ། །རང་གིས་རང་ཉིད་རིག་པ་ཡང་མིན་ཏེ། རྩོད་གཞི་ཡིན་པའི་ཕྱིར་རོ། །དེས་ན་མར་མེ་བཞིན་དུ་གསལ་བའམ་བུམ་པ་བཞིན་དུ་མི་གསལ་བའི་བདག་ཉིད་གང་ཡིན་ཡང་རུང་གང་ཚེ་ཤེས་པ་རང་ཉིད་དང་ཤེས་པ་གཞན་འགས་ཀྱང་མཐོང་བ་མིན་ན་དེའི་ཚེ་མོ་གཤམ་བུའི་འགྱིང་བག་སྟེ་སྒེག་པ་བཞིན་དུ་རང་རིག་གོ་ཞེས་བརྗོད་ཀྱང་དོན་འགྲུབ་པའི་དོན་ཏེ་འབྲས་བུ་མེད་དེ། རིག་པ་དང་བྲལ་བའི་ཚིག་ཡིན་པའི་ཕྱིར་རོ། །དྲུག་པ་རང་རིག་གི་སྒྲུབ་བྱེད་དགག་པ་ལ་བདུན་ལས། དང་པོ་དྲན་པའི་རྟགས་མ་ངེས་པར་བསྟན་པ་ནི། གལ་ཏེ་ཚིག་དེ་རིགས་པ་དང་བྲལ་བ་མ་ཡིན་གྱི་འདི་ལ་རིགས་པ་ཡོད་དེ། །སྐྱེས་བུ་ཆོས་ཅན། ཕྱིས་རྣམ་ཤེས་དྲན་པར་ཇི་ལྟར་འགྱུར་བར་ཐལ། རྣམ་ཤེས་མྱོང་བའི་རང་རིག་ཡོད་པ་མིན་པའི་ཕྱིར། ཐལ་བ་ལས་རང་རིག་ཡོད་དེ། དྲན་པ་ཡོད་པའི་ཕྱིར་ཞེས་པའི་འབྲས་རྟགས་ཀྱིས་རང་རིག་གྲུབ་ཅེ་ན། མ་ངེས་ཏེ། རང་རིག་མེད་ཀྱང་དྲན་པ་འབྱུང་བའི་ཕྱིར་ཏེ། ཤེས་པ་ལས་གཞན་གཟུང་བྱའི་ཡུལ་མྱོང་བ་ན་དེའི་ཡུལ་ཅན་ཤེས་པ་ལས་དྲན་པ་སྐྱེ་བའི་ཕྱིར་རོ། །གཞན་མྱོང་བ་ན་གཞན་ལ་དྲན་པ་སྐྱེ་བ་མི་འཐད་དེ། ཧ་ཅང་ཐལ་བའི་ཕྱིར་ཞེ་ན། ཡུལ་དང་ཡུལ་ཅན་ཤེས་པ་ཕན་ཚུན་འབྲེལ་པ་གྲུབ་པ་ལས་ཡུལ་ཅན་ཤེས་པ་ལ་དྲན་པ་སྐྱེ་བར་འགྱུར་རོ། །རང་རིག་གིས་མ་མྱོང་ན་ཇི་ལྟར་དྲན་སྙམ་དུ་དོགས་ན། ལྡོང་རོས་ཀྱིས་བསྐུས་པའི་བྱི་པའི་དུག་ལུས་ལ་སྐད་ཅིག་མ་གཅིག་ལ་འཕོས་ནས་ཞུགས་པ་ན་དེ་དུས་ན་གསལ་བར་མྱོང་བ་མེད་ཀྱང་འབྲུག་གི་སྒྲ་གྲག་པའི་རྐྱེན་དང་ཕྲད་པ་ལས་དུག་ལངས་པ་ན་རང་རིག་གིས་བཞག་པའི་དྲན་པའི་བག་ཆགས་ཀྱི་ས་བོན་མེད་པར་ཡང་དྲན་པ་འབྱུང་བ་བཞིན་དུ་ཡུལ་མྱོང་དུས་སུ་ཤེས་པ་མ་མྱོང་ཡང་ཕྱིས་དྲན་པ་འབྱུང་བར་འགྱུར་རོ། །གཉིས་པ་མཐོང་བའི་རྟགས་མ་ངེས་པར་བསྟན་པ་ནི། འོན་ཏེ་ཤེས་པ་ཆོས་ཅན། ཤེས་པ་རང་ཉིད་ཀྱི་རང་བཞིན་ཡིན་པ་རབ་ཏུ་གསལ་ཞིང་རིག་པ་ཡིན་ཏེ། བསྒོམ་པ་དང་མངོན་ཤེས་ལ་སོགས་རྐྱེན་གཞན་དག་དང་ལྡན་པ་ལས་དེ་ཕ་རོལ་གྱི་སེམས་གསལ་བར་མཐོང་བའི་ཕྱིར་ཞེ་ན། དེ་ལྟ་ན་སྐྱེས་བུས་རིགས་སྔགས་གྲུབ་པའི་མིག་སྨན་གྱི་སྦྱོར་བའི་ཆོ་ག་ལས་ས་འོག་གི་རིན་པོ་ཆེའི་བུམ་པའམ། རིན་པོ་ཆེའི་གཏེར་མཐོང་བ་ན་ས་འོག་གི་རིན་པོ་ཆེའི་བུམ་པ་ཆོས་ཅན། མིག་སྨན་དུ་འགྱུར་བར་ཐལ། མིག་སྨན་སོགས་རྐྱེན་གཞན་དང་ལྡན་པ་ལས་ཁྱོད་གསལ་བར་མཐོང་བའི་ཕྱིར། ཐལ་བ་ལས་མིག་སྨན་གྱི་བདག་ཉིད་དུ་འགྱུར་བ་མིན་པ་བཞིན་དུ་ཞེས་འགྲེལ་པ་ལས་བཤད་ཀྱང་། གྲུབ་པའི་མིག་སྨན་གྱི་སྦྱོར་བ་ཆོས་ཅན། མིག་སྨན་རང་ཉིད་མཐོང་བར་ཐལ། རྐྱེན་གཞན་མིག་གི་དབང་པོ་ལ་སོགས་པ་དང་འབྲེལ་པ་ལས་ས་འོག་གི་བུམ་པ་གསལ་བར་མཐོང་བའི་ཕྱིར། ཞེས་བཤད་ན་རིགས་པར་མངོན་ནོ། །ཐལ་བ་ལས་མིག་སྨན་རང་ཉིད་མཐོང་བར་འགྱུར་བ་མིན་པ་བཞིན། རྐྱེན་གཞན་དང་ལྡན་པ་ལས་གཞན་གྱི་སེམས་ཤེས་པའི་ཤེས་པ་དེ་ཆོས་ཅན། གཞན་སེམས་རིག་པས་རང་གི་བདག་ཉིད་རིག་པའི་རང་རིག་ཏུ་མི་འགྲུབ་སྟེ། གཞན་སེམས་དེ་རང་གི་བདག་ཉིད་མིན་པའི་ཕྱིར་རོ། གསུམ་པ་བཀག་པ་རྩོད་པ་སྤང་བ་ནི། གལ་ཏེ་རང་རིག་མེད་ཤེས་པ་རང་ཉིད་མི་རྟོགས་པར་ཐལ་ལ། འདོད་ན་དོན་ཡང་མ་རྟོགས་པར་འགྱུར་ལ། དེ་ལྟ་ན་མཐོང་ཐོས་ལ་སོགས་པའི་ཐ་སྙད་འཇིག་རྟེན་ན་མེད་པར་འགྱུར་ཞེ་ན། དོན་དམ་པར་ནི་འདོད་པ་ཡིན་ལ་ཀུན་རྫོབ་ཏུ་ནི་ཇི་ལྟར་མིག་ཤེས་ལ་སོགས་པའི་མངོན་སུམ་གྱིས་མཐོང་བ་དང་། གང་ཟག་གཞན་ལུས་ལས་ཐོས་པ་དང་། རྟགས་ཡང་དག་ལས་ཤེས་པའི་ཐ་སྙད་དག་འཇིག་རྟེན་འདིར་ནི་དགག་པར་བྱ་བ་མིན་ཏེ། འཇིག་རྟེན་ན་ཇི་ལྟར་གྲགས་པ་བཞིན་དེ་ཁོ་ནར་མ་དཔྱད་པའི་ངོས་ཁས་ལེན་པའི་ཕྱིར་རོ། །དེ་ལྟ་ན་ཅི་ཞིག་འགོག་ཅེ་ན། དབུ་མ་པའི་ལུགས་འདི་ནི། ཕུང་སོགས་དངོས་པོ་རྣམས་ལ་ཡོད་མེད་ལ་སོགས་པར་བདེན་པར་རྟགས་པའི་མངོན་ཞེན་བཟློག་ཅིང་དགག་པར་བྱ་བ་ཡིན་ཏེ། དུཿཁའི་རྒྱུར་གྱུར་པའི་ཕྱིར་རོ། །བཞི་པ་སྐབས་དོན་ལ་སྦྱར་བ་ནི། གལ་ཏེ་འཁྲུལ་པ་ཡོད་མིན་ན། །སྒྱུ་མ་གང་གིས་དམིགས་པར་འགྱུར། །ཞེས་ཁྱོད་ཀྱིས་སྨྲས་པ་དེ་ལ། འདི་ལྟར་ཡུལ་སྒྱུ་མ་དེ་སེམས་ཀྱིས་དམིགས་ན་སེམས་ལས་སྒྱུ་མ་གཞན་ནམ། གཞན་མིན་པའམ། དེ་གཉིས་ཀའམ། གཉིས་ཀ་མ་ཡིན་པ་གང་ཡིན། དང་པོ་ལྟར་ན་ཁམས་གསུམ་སེམས་ཙམ་དུ་འདོད་པ་དང་འགལ་ལ། གཉིས་པ་ལྟར་ན། གང་ཚེ་ཁྱོད་ལ་སྒྱུ་མ་ཉིད་མེད་ན། །ཞེས་སོགས་ཀྱིས་བཀག་ཟིན་ཅིང་། གསུམ་པའང་མི་འཐད་དེ། ཆོས་གཅིག་ལ་ཕན་ཚུན་འགལ་བ་གཉིས་དུས་གཅིག་ཏུ་མི་སྲིད་པའི་ཕྱིར་རོ། །བཞི་པ་ཁས་ལེན་ནས་སེམས་ལས་སྒྱུ་མ་གཞན་ཡང་མིན་ཞིང་གཞན་མིན་པ་ཡང་མིན་པར་མི་རྟག་ན། དེའང་མི་འཐད་དེ། དེ་ལྟ་བུའི་གཉིས་མ་ཡིན་གྱི་ཕུང་གསུམ་མི་སྲིད་པའི་ཕྱིར་ཏེ། དེ་གཉིས་ཕན་ཚུན་སྤང་འགལ་ཡིན་པས་གཅིག་མ་ཡིན་པ་ལས་འོས་མེད་པའི་ཕྱིར་རོ། །གཞན་ཡང་ཡུལ་སྒྱུ་མ་ལྟ་བུ་དེ་ཆོས་ཅན། ཇི་ལྟར་དེ་སེམས་ལས་གཞན་མིན་ཏེ་ཡིན་པར་ཐལ། སེམས་མ་ཡིན་པའི་དངོས་པོ་མིན་པའི་ཕྱིར་ནའོ། །མ་གྲུབ་སྟེ་སེམས་ཅན་གཞན་མིན་ནོ་ཞེ་ན། སེམས་ཆོས་ཅན། དངོས་པོར་དོན་དམ་དུ་མེད་པར་ཐལ། སྒྱུ་མ་ཡིན་པའི་ཕྱིར། དེ་འདོད་ན། གང་ཚེ་ཁྱོད་ལ་སྒྱུ་མ་ཉིད་མེད་ན། །ཞེས་པའི་སྐྱོན་གནས་སོ། །ལྔ་པ་མཇུག་བསྡུ་བ་ནི། ཇི་ལྟར་སྒྱུ་མའི་གླང་པོ་ཆེ་ལ་སོགས་པ་བདེན་པ་མིན་ཡང་མཐོང་བ་ལྟར་ཀུན་རྫོབ་ཏུ་བལྟ་བར་བྱ་བའི་ཡུལ་སྒྱུ་མ་ཡིན་ལ་དེ་བཞིན་དུ་ལྟ་བྱེད་ཀྱི་ཡིད་ཀྱང་སྒྱུ་མ་ལྟ་བུ་ཡིན་ནའང་ལྟ་བྱེད་དུ་འགྱུར་བ་ཡིན་པས་སྔར་གྱི་སྐྱོན་མེད་དོ། །དྲུག་པ་རང་རིག་གི་སྒྲུབ་བྱེད་གཞན་དགག་པ་ནི། གལ་ཏེ་འཁོར་བ་ཀུན་ནས་ཉོན་མོངས་དང་རྣམ་བྱང་ནི་གཞི་སེམས་ཀྱི་དངོས་པོ་ལ་བརྟེན་པ་ཅན་ཡིན་པས་ན་སེམས་བདེན་པར་མེད་ན་དེ་ལ་བརྟེན་པའི་འཁོར་འདས་ཀྱི་རྣམ་གཞག་མི་འཐད་དོ་ཞེ་ན། འོ་ན་འཁོར་བ་དེ་ནི་དངོས་པོ་ཡིན་ནམ་དངོས་མེད་ཡིན། གལ་ཏེ་དངོས་པོ་ཡིན་ན་སེམས་སམ་དེ་ལས་གཞན་པའི་དངོས་པོ་ཡིན། དང་པོ་ལྟར་ན་འཁོར་བ་ཆོས་ཅན། སྤང་བྱ་མ་ཡིན་པར་ཐལ། རང་བཞིན་གྱིས་འོད་གསལ་བ་རྣམ་བྱང་གི་ངོ་བོ་ཡིན་པའི་ཕྱིར། གཉིས་པ་ལྟར་ན་ཐམས་ཅད་སེམས་འདོད་པའི་གྲུབ་མཐའ་ཉམས་སོ། །དངོས་པོ་ལས་གཞན་དུ་དངོས་མེད་ཡིན་ཞེ་ན། འཁོར་བ་དེ་ནི་ཆོས་ཅན། ནམ་མཁའ་དང་འདྲ་བར་དོན་བྱེད་མི་ནུས་ཤིང་རང་བཞིན་མེད་པར་འགྱུར་རོ། །གལ་ཏེ་དངོས་མེད་ཡིན་ཡང་སེམས་ཀྱི་དངོས་པོ་ལ་བརྟེན་པས་ན་དོན་བྱེད་ནུས་ཤེ་ན། འཁོར་བ་ཆོས་ཅན། སེམས་ཀྱི་དངོས་པོ་ལ་བརྟེན་ཡང་དོན་བྱེད་པ་དང་ལྡན་པར་ཇི་ལྟར་འགྱུར་ཏེ་མི་འགྱུར་བར་ཐལ། དངོས་པོར་མེད་པའི་ཕྱིར། དེས་ན་སེམས་དོན་དམ་པར་སྨྲ་བ་ཁྱོད་ཀྱིས་སེམས་འདི་ནི་ཆོས་ཅན། གཟུང་འཛིན་གྱི་རང་བཞིན་འཁོར་བའི་གྲོགས་མེད་པ་གཅིག་པུ་ཉིད་དུ་འགྱུར་བ་ཡིན་པར་ཐལ། དེ་བདེན་པར་གྲུབ་གཟུང་འཛིན་གྱི་རང་བཞིན་འཁོར་བ་དངོས་པོར་མེད་པའི་ཕྱིར། གང་གི་ཚེ་དེ་སེམས་ཅན་འཁོར་བ་ཐམས་ཅད་ཆོས་ཅན། དེ་བཞིན་གཤེགས་པར་ཐལ། དེ་དག་གི་སེམས་ནི་གཟུང་འཛིན་གྱི་དྲི་མ་དང་བྲལ་བའི་ཕྱིར། འདོད་ན། ཉོན་མོངས་སྤངས་པའི་ཕྱིར་ལམ་ལ་འབད་མི་དགོས་པར་འགྱུར་རོ། །གཟུངས་འཛིན་དང་བྲལ་བའི་སེམས་ཡོད་པ་དེ་ལྟ་ནའང་ཁྱོད་ཀྱིས་ཆོས་ཐམས་ཅད་སེམས་ཙམ་དུ་བརྟགས་པ་ལ་གཞན་ལས་ལྷག་པའི་ཡོན་ཏན་ཅི་ཞིག་ཡོད་དེ་མེད་པར་ཐལ། རྒྱུད་ལ་ཆགས་སོགས་ཉོན་མོངས་པ་མཐོང་བའི་ཕྱིར་རོ། །བདུན་པ་རང་ལ་མཚུངས་པ་སྤང་བ་ནི། སྐྱོན་དེ་དག་ཁྱེད་ལའང་མཚུངས་ཏེ་ཁྱོད་ཀྱི་ལུགས་ལའང་འགྲོ་བ་ཆོས་ཅན། དེ་ཆོས་ཐམས་ཅད་སྒྱུ་མ་ལྟ་བུར་ཤེས་ནའང་ཇི་ལྟར་ཆགས་སོགས་ཉོན་མོངས་ལྡོག་པར་འགྱུར་ཏེ་མི་འགྱུར་བར་ཐལ། གང་གི་ཚེ་སྒྱུ་མ་མཁན་གྱིས་སྤྲུལ་པའི་སྒྱུ་མའི་བུད་མེད་ཉིད་ལ་སྒྱུ་མས་བསླད་པའི་སྐྱེ་བོར་མ་ཟད་སྒྱུ་མ་དེ་བྱེད་པའི་སྐྱེས་བུ་དེ་ཉིད་ཀྱིས་སྒྱུ་མར་ཤེས་པ་དེ་ཆགས་པ་སྐྱེ་བར་འགྱུར་བའི་ཕྱིར་ཞེ་ན། སྒྱུ་མའི་བུད་མེད་དེ་བྱེད་པའི་སྐྱེས་བུ་ནི་ཤེས་བྱ་དང་ཉོན་མོངས་པའི་སྒྲིབ་པའི་བག་ཆགས་མ་སྤངས་པ་དེས་ན་བུད་མེད་དེ་མཐོང་བ་ན་སྐྱེས་བུ་དེ་སྟོང་པ་ཉིད་ཀྱི་བག་ཆགས་ཉམ་ཆུང་བ་ཉིད་ཡིན་པས་ཆགས་པ་སྐྱེ་བ་ཡིན་ནོ། །ཡང་ན་སྒྱུ་མ་མཁན་གྱི་ཤེས་པ་ལ་རང་བཞིན་དུ་སྒྲོ་བཏགས་པས་ཉོན་མོངས་པ་འདོད་ཆགས་ཀྱི་བག་ཆགས་ཤེས་སྒྲིབ་འཕགས་ལམ་གྱིས་མ་སྤངས་པ་དེས་ན་ཞེས་ཀྱང་འཆད་དོ། །ལྔ་པ་སྟོང་ཉིད་ཤེས་པ་ལམ་དུ་བསྒྲུབ་པ་ལ་དགུ་ལས། དང་པོ་སྟོང་ཉིད་བསྒོམས་པས་གྲོལ་བར་བསྟན་པ་ནི། འོ་ན་ཉོན་མོངས་དེ་ཇི་ལྟར་ལྡོག་ཅེ་ན། གང་ཚེ་སྒྱུ་མ་རང་བཞིན་མེད་པའི་སྟོང་པ་ཉིད་རྟོགས་པའི་བག་ཆགས་ཀྱི་ཤུགས་གོམས་པ་བརྟན་པར་གྱུར་པས་ནི་དངོས་པོ་ལ་བདེན་པར་མངོན་པར་ཞེན་པའི་བག་ཆགས་རྩ་བ་ནས་སྤོང་བར་འགྱུར་ཞིང་དངོས་པོ་དེས་སྟོང་པ་ཉིད་ཀྱང་བདེན་པ་ཅི་ཡང་མེད་ཅེས་གོམས་པས་ནི་སྟོང་པ་ཉིད་དུ་ཞེན་པའི་བག་ཆགས་དེའང་ཕྱི་ནས་སྤང་བར་འགྱུར་ཏེ། སློབ་དཔོན་ཀླུ་སྒྲུབ་ཀྱིས་འཇིག་རྟེན་འདས་བསྟོད་ལས། ཀུན་རྟོག་ཐམས་ཅད་སྤང་བའི་ཕྱིར། །སྟོང་ཉིད་བདུད་རྩི་སྟོན་མཛད་ན། །གང་ཞིག་དེ་ལ་ཞེན་གྱུར་པ། །དེ་ཉིད་ཁྱོད་ཀྱིས་ཤིན་ཏུ་སྨད། །ཅེས་སོ། །དེ་ལྟ་ནའང་མེད་པའི་རྣམ་རྟོག་རྒྱུན་དུ་འཇུག་པ་གང་གིས་ཀྱང་བཟློག་པར་མི་ནུས་པར་ཐལ། དེ་ཟློག་བྱེད་མེད་པའི་ཕྱིར་ཞེ་ན། གང་གི་ཚེ་སྟོང་ཉིད་ཀྱི་དངོས་པོ་གང་ཞིག་ཅིའང་མེད་དོ་ཞེས་བརྟག་ཅིང་དཔྱད་པར་བྱས་པ་ན་སྟོང་པ་ཉིད་ཀྱི་དངོས་པོའི་རང་བཞིན་ཅིའང་མི་དམིགས་པ་དེའི་ཚེ་ཆོས་ཅན། སྟོང་པའི་དངོས་པོར་མེད་པ་ཅི་ཞིག་པའི་འདུན་ན་བདེན་པར་ཅི་ལྟར་གནས་པ་སྟེ་སྣང་བར་འགྱུར་ཏེ་མི་འགྱུར་ཏེ། དཔྱོད་བྱེད་ཀྱི་བློ་དེའི་རྟེན་དེ་དང་འབྲེལ་བའི་ཡུལ་བདེན་པའི་དངོས་པོ་དང་བྲལ་བའི་ཕྱིར་ཞེས་སམ། ཡང་ན་དགག་བྱ་སྟོང་པའི་དངོས་པོ་མ་གྲུབ་པས་དེ་དགག་པའི་མེད་པ་ཡང་བདེན་པར་མ་གྲུབ་སྟེ། དེའི་རྟེན་ནམ་ལྟོས་ས་དེ་མེད་པའི་ཕྱིར། ཕར་འགྲམ་མེད་མའི་ཚུར་འགྲམ་བཞིན་ཞེས་བཤད་དོ། །དེས་ན་རྣམ་རྟོག་ཐམས་ཅད་ནུབ་པས་སྒྲིབ་པ་ཐམས་ཅད་ལས་གྲོལ་བར་འགྱུར་ཏེ། གང་གི་ཚེ་བདེན་པའི་དངོས་པོ་དང་དེའི་དངོས་པོ་མེད་པའི་སྟོང་པ་ཉིད་དག་གང་ཡང་བློའི་མདུན་ན་བདེན་པར་མི་གནས་པ་ཡིན་ཞིང་། དེའི་ཚེ་དེ་གཉིས་ལས་རྣམ་པ་གཞན་ཕུང་པོ་གསུམ་པ་ཡང་མེད་པས་དམིགས་པའི་ཡུལ་མེད་པའི་ཕྱིར་བློ་རབ་ཏུ་ཞི་བའི་མྱ་ངན་ལས་འདས་པར་འགྱུར་ཏེ། དཔེར་ན་བུད་ཤིང་ཟད་པའི་ཚེ་བཞིན་ནོ། །གཉིས་པ་ཞི་ཡང་དོན་འབྱུང་བའི་ཚུལ་ནི། འོ་ན་དེ་ལྟར་དེ་བཞིན་གཤེགས་པ་གདོད་མ་ནས་ཞི་བ་ཡིན་ན་གཞན་དོན་ཇི་ལྟར་མཛད་ཅེ་ན། བསམ་པའི་འཁོར་བུ་སྟེར་བའི་ཡིད་བཞིན་གྱི་ནོར་བུ་དང་དཔག་བསམ་གྱི་ཤིང་རྟོག་པ་མེད་ཀྱང་སྣོད་ཇི་ལྟ་བར་འཇིག་རྟེན་པའི་རེ་བ་ཡོངས་སུ་བསྐོང་བ་དེ་བཞིན་དུ་གདུལ་བྱའི་བསོད་ནམས་དང་སངས་རྒྱས་ཀྱི་སྔོན་གྱི་སྨོན་ལམ་གྱི་དབང་གིས་བདུད་བཞིའི་སྡིག་པའི་ཆོས་ལས་རྒྱལ་བའི་སྐུ་མཚན་དང་དཔེ་བྱད་འབར་བའི་རྣམ་པར་སྣང་བའི་སྒོ་ནས་རྟོག་པ་མེད་ཀྱང་སེམས་ཅན་གྱི་དོན་འབྱུང་བ་མི་འགལ་ལོ། །གཞན་ཡང་དཔེར་ན་བྲམ་ཟེ་ཤང་ཀུས་བདག་མེད་ཀྱང་འདིས་དུག་ཞི་བར་ནུས་པར་འགྱུར་ཞེས་བསམས་ནས་ནམ་མཁའ་ལྡིང་གི་ནི་མཆོད་སྡོང་བསྒྲུབས་ནས་སྔགས་ཀྱིས་མངོན་པར་སྦྱངས་ཏེ། བྱེད་པ་པོ་རང་ཉིད་འདས་པར་གྱུར་པ་ན་བྲམ་ཟེ་དེ་འདས་ནས་ཡུན་རིང་པོ་ལོན་པ་ཡང་དེས་དུག་སྦྲུལ་ལ་སོགས་པ་དག་གིས་ཟིན་པ་དང་གདོན་ལ་སོགས་པ་ཞི་བར་བྱེད་པ་དེ་བཞིན་དུ་བྱང་ཆུབ་སངས་རྒྱས་ཀྱི་རྗེས་སུ་མཐུན་པའི་སྤྱོད་པ་སྤྱད་པའི་མཐུས་འཁོར་བ་ཇི་སྲིད་ཀྱི་བར་དུ་བསམ་པ་ཐམས་ཅད་བསྒྲུབ་པའི་རྒྱལ་བའི་མཆོད་སྡོང་བསྒྲུབས་པ་ཡང་བྱང་ཆུབ་ལ་སེམས་པའི་སེམས་དཔའ་རྒྱལ་སྲས་རྟོག་པ་དང་སྤྲོས་པ་ཉེ་བར་ཞི་ཞིང་འབྲས་བུ་མི་གནས་པའི་མྱ་ངན་ལས་འདས་པ་ཐོབ་ཀྱང་སྔར་བསྟན་པའི་ཤུགས་གཉིས་པོ་དེས་སེམས་ཅན་གྱི་དོན་རྣམས་ཐམས་ཅད་མཛད་པར་འགྱུར་གྱི་ཉན་ཐོས་ལྟར་མྱ་ངན་ལས་འདའ་བར་མི་འགྱུར་རོ། །གསུམ་པ་མཆོད་ལས་བསོད་ནམས་འབྱུང་བའི་ཚུལ་ནི། དེ་ལྟ་ན་སངས་རྒྱས་ཆོས་ཅན། དེ་ལ་མཆོད་པ་བྱས་པས་མཆོད་པ་པོ་ལ་ཇི་ལྟར་འབྲས་བུ་ཆེན་པོ་དང་ལན་པར་འགྱུར་ཏེ་འགྱུར་བ་མིན་པར་ཐལ། སེམས་མེད་པའི་ཕྱིར་ཞེ་ན། རྒྱལ་བ་ཆོས་ཅན། དབུ་མའི་ཀུན་རྫོབ་བམ་ནི་དེ་ཁོ་ན་ཉིད་དུའང་རུང་སྟེ་མཆོད་པ་ལས་འབྲས་བུ་འབྱུང་སྟེ། དེ་མཆོད་པ་ལས་འབྲས་བུ་འབྱུང་བ་རྒྱལ་བའི་ལུང་ལས་གསུངས་པ་ཡིན་པའི་ཕྱིར་ཏེ། གང་གི་ཕྱིར་རྒྱལ་བ་བཞུགས་པའམ་མྱ་ངན་ལས་འདས་པ་ལ་མཆོད་པ་བསོད་ནམས་མཚུངས་པ་ཉིད་དུ་བཤད་པའི་ཕྱིར་རོ། །དེ་ལྟར་ཡང་། འཕགས་པ་མེ་ཏོག་བརྩེགས་པའི་གཟུངས་ལས། སེང་གེ་རྣམ་པར་བརྩེ། ཡང་གང་གིས་དེ་བཞིན་གཤེགས་པར་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་མཐོང་ནས་སེམས་དང་བར་གྱུར་ལ། དད་པའི་སེམས་ཀྱིས་རྙེད་པ་དང་ན་བཟའ་དང་། ཞལ་ཟས་དང་གཟིམས་ཆ་དང་། བསྙུན་གྱི་གསོ་སྨན་དང་། ཡོ་བྱད་དང་བདེ་བ་ཐམས་ཅད་ཀྱིས་བསྟི་སྟང་དུ་བྱས་ཤིང་རི་མོར་བྱས་ཏེ་མཆོད་ཅིང་རྗེད་ལ་རིམ་གྲོར་བྱས་པ་དང་། གང་ཞིག་གིས་དེ་བཞིན་གཤེགས་པ་མྱ་ངན་ལས་འདས་པའི་རིང་བསྲེལ་ཉུང་འབྲུ་ཙམ་གྱི་མཆོད་རྟེན་ལ་མཆོད་པ་བྱས་པའི་རྣམ་པར་སྨིན་པ་ནི་མཉམ་པར་ཤེས་པར་བྱ་སྟེ། བྱེ་བྲག་གམ་ཐ་དད་དུ་བྱ་བ་མེད་དོ་ཞེས་སོ། །དཔེར་ན་ཁྱེད་ཀྱི་ལུགས་ལ་བདེན་པ་དོན་དམ་པར་ཡོད་པའི་སངས་རྒྱས་ལ་ཇི་ལྟར་མཆོད་བྱས་པ་འབྲས་བུ་བསོད་ནམས་དང་བཅས་པར་འགྱུར་བ་བཞིན་ནོ། །བཞི་པ་སྟོང་ཉིད་མཐོང་བ་ལམ་དུ་བསྒྲུབ་པ་ནི། བྱེ་བྲག་ཏུ་སྨྲ་བ་དག སྟོང་ཉིད་བག་ཆགས་གོམས་པས་ནི། །ཞེས་པ་ལ་མ་བཟོད་ནས་ཐར་པ་དོན་གཉེར་ཆོས་ཅན། གྲོལ་བ་ཐོབ་པ་ལ་སྟོང་ཉིད་མཐོང་བ་དང་བསྒོམ་པས་ཅི་ཞིག་བྱ་སྟེ་དོན་མེད་པར་ཐལ། འཕགས་པའི་བདེན་པ་བཞི་མངོན་སུམ་དུ་མཐོང་ཞིང་བསྒོམ་པས་གྲོལ་བར་འགྱུར་བའི་ཕྱིར་ཞེ་ན། མ་ཡིན་ཏེ། དེ་ཆོས་ཅན། སྟོང་ཉིད་མཐོང་བ་ལ་དགོས་པ་ཡོད་དེ། གང་གི་ཕྱིར་ལུང་ལས་སྟོང་ཉིད་མཐོང་བའི་ལམ་འདི་ནི་མེད་པར་བྱང་ཆུབ་ཐོབ་པ་མེད་པར་གསུངས་པའི་ཕྱིར་ཏེ། ཡུམ་ལས། རབ་འབྱོར་འདི་ལ་བྱང་ཆུབ་སེམས་ཡུམ་ལ་སྤྱོད་པའི་ཚེ་གཟུགས་ཚོར་འདུ་ཤེས་འདུ་བྱེད་རྣམ་ཤེས་དངོས་པོ་ཡོད་ཅེས་བྱ་བར་མི་བསྒོམ་ཞེས་པས། ལམ་ཤེས་རྣམ་མཁྱེན་བག་ཆགས་ཀྱི་མཚམས་སྦྱོར་བའི་ཉོན་མོངས་སྤང་བ་དངོས་པོ་ཡོད་ཅེས་བྱ་བར་མི་བསྒོམ། ཞེས་པ་ནས་དེ་ཅིའི་ཕྱིར་ཞེ་ན། རབ་འབྱོར་དངོས་པོའི་འདུ་ཤེས་ཅན་ལ་ཤེར་ཕྱིར་ནས་སྦྱིན་པའི་བར་དང་། ནང་སྟོང་པ་ཉིད་ལ་སོགས་པ་བསྒོམ་པ་མེད་དོ་ཞེས་དང་། བག་ཆགས་ཀྱི་མཚམས་སྦྱོར་བའི་ཉོན་མོངས་སྤོང་བ་མེད་དོ། །དེ་ཅིའི་ཕྱིར་ཞེ་ན། འདི་ལྟར་དེ་དངོས་པོ་ལ་འདི་བདག་གོ་ཞེས་བྱ་བར་མཐའ་གཉིས་ལ་ཆགས་ཏེ་ཞེས་དང་། མཐའ་གཉིས་ལ་ཆགས་པར་གྱུར་པ་དེ་ལ་ནི་ཐར་པ་མེད་དོ། །དེ་ཅིའི་ཕྱིར་ཞེ་ན། རབ་འབྱོར་དངོས་པོའི་འདུ་ཤེས་ཅན་ལ་སྦྱིན་པ་མེད་ཅེས་པ་ནས་བག་ཆགས་ཀྱི་མཚམས་སྦྱོར་བའི་ཉོན་མོངས་པ་ཐམས་ཅད་སྤངས་པ་ཡང་ཡོངས་སུ་ཤེས་པ་མེད་ན་དེ་ཐར་པར་འགྱུར་བ་ལྟ་ག་ལ་ཡོད་ཅེས་རྒྱ་ཆེར་གསུངས་སོ། །ལྔ་པ་སུན་འབྱིན་མཚུངས་པས་ཐུབ་བཀར་བསྒྲུབ་པ་ནི། དེ་ལྟར་སྟོང་ཉིད་ལམ་དུ་སྟོན་པའི་ཐེག་ཆེན་གྱི་ཚིག་མ་བཟོད་ན་གལ་ཏེ་ཐེག་ཆེན་ཁོ་བོ་ཅག་ལ་བཀར་མ་གྲུབ་པའི་ཕྱིར་དེས་གྲུབ་པས་ལུང་ཚད་མས་གྲུབ་པར་མི་འགྱུར་ཞེ་ན། དེ་ལྟ་ན་ཁྱོད་ཀྱི་ལུང་འདི་བཀར་ཇི་ལྟར་གྲུབ་དྲིས་པས་གང་གིས་ཕྱིར་ཁྱེད་ཐེག་ཆེན་པ་དང་ཁོ་བོ་ཅག་གཉི་ག་ལ་ངེད་ཀྱི་ལུང་འདི་བཀའ་ཡིན་པར་གྲུབ་སྟེ། འདི་བཀའ་ཡིན་པ་ལ་ཁྱེད་ལ་ལོག་རྟོག་མེད་པའི་ཕྱིར་རོ། །ཐེག་ཆེན་ལ་ནི་ཁོ་བོ་ཅག་ལ་ལོག་རྟོག་ཡོད་པའི་ཕྱིར། བཀའ་མིན་ནོ་ཞེ་ན། ལུང་སྡེ་བཞི་ཆོས་ཅན། གཉིས་ཀ་ལ་བཀར་གྲུབ་པ་མིན་ཏེ། ལུང་ཁས་མ་བླངས་པའི་དང་པོར་ཁྱོད་ལ་འདི་ལུང་དུ་མ་གྲུབ་པའི་ཕྱིར་རོ། །དེ་ལྟ་ནའང་ངེད་ཀྱི་ནི་བླ་མ་བརྒྱུད་པ་ལས་ཀྱང་གསུང་རབ་ཏུ་གྲུབ་ཅིང་མདོ་སྡེ་ལ་འཇུག འདུལ་བ་ལ་སྣང་། མངོན་པའི་ཆོས་ཉིད་དང་མི་འགལ་བའི་ཕྱིར་བཀའ་ཡིན་ནོ་ཞེ་ན། ཐེག་ཆེན་ཡང་ཆོས་ཅན། སངས་རྒྱས་ཀྱི་བཀའ་ཡིན་པར་འགྱུར། རྐྱེན་ཏེ་རྒྱུ་མཚན་གང་གིས་ན་བཀའ་དེར་ཡིད་ཆེས་པར་བྱེད་པའི་སྒྲུབ་བྱེད་དེ་ནི་འདི་ལའང་མཚུངས་པར་ཡོད་པའི་ཕྱིར་ཏེ། རང་གི་ཉིད་ལ་འཇུག་ཕྱིར་དང་། །རང་གི་འདུལ་ལ་སྣང་ཕྱིར་དང་། །ཟབ་པའི་ཕྱིར་དང་རྒྱ་ཆེའི་ཕྱིར། །ཆོས་ཉིད་དང་ནི་འགལ་བ་མེད། །ཅེས་མདོ་རྒྱན་དུ་བྱམས་པས་གསུངས་པ་བཞིན་དང་། ལྷག་པའི་བསམ་པ་བསྐུལ་པའི་མདོ་ལས། བྱམས་པ་གཞན་ཡང་རྒྱུ་བཞིས་ནི་སྤོབས་པ་ཐམས་ཅད་ནི་སངས་རྒྱས་ཀྱིས་གསུངས་པར་རིག་པར་བྱའོ། །བཞི་གང་ཞེ་ན། བྱམས་པ་འདི་ལ་སྤོབས་པ་དོན་དང་ལྡན་པ་ཡིན་གྱི། དོན་དང་མི་ལྡན་པ་མ་ཡིན་པ་དང་། ཆོས་དང་ལྡན་པ་ཡིན་གྱི་ཆོས་དང་མི་ལྡན་པ་མ་ཡིན་པ། ཉོན་མོངས་པ་ཟད་པར་བྱེད་པ་ཡིན་གྱི་ཉོན་མོངས་པ་འཕེལ་བར་བྱེད་པ་མ་ཡིན་པ་དང་། མྱ་ངན་ལས་འདས་པའི་ཡོན་ཏན་དང་ཕན་ཡོན་སྟོན་པ་ཡིན་གྱི་འཁོར་བའི་ཡོན་ཏན་དང་ཕན་ཡོན་སྟོན་པར་བྱེད་པ་མ་ཡིན་ནོ། །བྱམས་པ་རྒྱུ་བཞི་པོ་འདི་དག་དང་ལྡན་ན་སངས་རྒྱས་ཀྱིས་གསུངས་པར་རིག་པར་བྱའོ། །ཞེས་སོ། །གལ་ཏེ་གཉི་ག་ལ་གྲུབ་ཅེས་པ་དེ་ཁྱོད་དང་ཁོ་བོ་གཉིས་ཀ་ལ་མ་ཡིན་གྱི་དེ་ལས་གཞན་གང་ཡང་རུང་བ་གཉིས་ཀྱི་འདོད་པས་མཐུན་སྣང་དུ་གྲུབ་པས་བཀར་བདེན་ལ་ཐེག་ཆེན་ལ་ནི་དེ་ལྟ་མ་ཡིན་པས་བཀའ་མིན་ཞེ་ན་ནི། རིག་བྱེད་དང་གཟེགས་ཟན་གྱི་ཚིག་སོགས་ཀྱང་ཆོས་ཅན། བཀར་བདེན་པར་འགྱུར་ཏེ། རྒོལ་ཕྱིར་རྒོལ་གཉིས་ལས་གཞན་པ་གཉིས་ཀྱིས་མཐུན་སྣང་དུ་བདེན་པར་འདོད་པའི་ཕྱིར་རོ། །དེ་ལྟ་ནའང་མདོ་སྡེ་པའི་ལུང་ནི་བཀའ་ཡིན་པ་ལ་རྩོད་པ་མེད་པས་བླང་བྱ་ཡིན་ལ། ཐེག་ཆེན་བཀའ་ཡིན་མིན་དུ་རྩོད་པ་དང་བཅས་པའི་ཕྱིར་དོར་བྱའོ་ཞེ་ན། ཁྱེད་ཀྱི་ལུང་ཡང་ཆོས་ཅན། དོར་བྱར་འགྱུར། དེ་ལའང་མུ་སྟེགས་ཅན་དཔྱོད་པ་ལ་སོགས་པ་རྣམས་དང་རྩོད་པ་དང་བཅས་ཤིང་ལོག་རྟོགས་སྲིད་པ་ཡིན་པའི་ཕྱིར། འོན་ཏེ་རྩོད་བཅས་ཞེས་པ་མུ་སྟེགས་ཅན་དང་མ་ཡིན་པར་རང་གི་སྡེ་པ་དང་ཡིན་ནོ་ཞེ་ན། སྡེ་པའི་ལུང་གཞན་ལའང་ཆོས་ཅན། དོར་བྱར་འགྱུར་ཏེ། སྡེ་པ་བཅོ་བརྒྱད་པོ་ནང་ཡང་ཡང་རང་གི་སྡེ་པ་དང་དེ་ལས་གཞན་པའི་སྡེ་པ་ཕན་ཚུན་དུ་རྩོད་པ་དང་བཅས་པ་ཡིན་པའི་ཕྱིར་རོ། །དྲུག་པ་བདེན་མཐོང་ཙམ་གྱིས་མི་གྲོལ་བའི་ཚུལ་ནི། བདེན་པ་མཐོང་བས་གྲོལ་འགྱུར་གྱི་ཞེས་པ་དེ་མི་འཐད་དེ། བཅོམ་ལྡན་འདས་ཀྱིས་ཕན་པ་དང་མི་ཕན་པ་ལེན་པ་དང་སྤོང་བ་སྟོན་པའི་གསུང་རབ་ཀྱི་རང་བཞིན་བསྟན་པའི་རྩ་བ་དགེ་སློང་ཉིད་ཡིན་ཏེ། དེ་ལས་བྱང་ཆུབ་ཀྱི་ཕྱོགས་ཀྱི་ཆོས་རྣམས་དང་། དགེ་སྦྱོང་གི་ཚུལ་གྱི་འབྲས་བུ་དང་། རྫུ་འཕྲུལ་གྱི་ཆོ་འཕྲུལ་ལ་སོགས་པས་ཉོན་མོངས་ཀྱི་གདུང་བ་སེལ་ནུས་པར་འགྱུར་བའི་སྒོ་ནས་བསྟན་པ་ཡུན་རིང་དུ་གནས་པར་བྱེད་པའི་ཕྱིར་རོ། །དེའང་དབྱེ་ན་མིང་གི་དང་། ཁས་འཆེ་བའི་དང་། སློང་པའི་དང་། གསོལ་བཞིའི་ལས་ཀྱིས་བསྙེན་པར་རྫོགས་པ་དང་། ཉོན་མོངས་པ་བཅོམ་པའི་དགེ་སློང་དང་ལྔའི་འདིར་ཐ་མ་ཉིད་བཟུང་ལ། དེ་ལ་གྲོལ་བ་དོན་གཉེར་ཆོས་ཅན། བདེན་པ་མཐོང་བས་གྲོལ་བ་མ་ཡིན་ཏེ། བདེན་པ་མཐོང་ཡང་སྟོང་ཉིད་མ་མཐོང་ན་ཉོན་མོངས་བཅོམ་པའི་དགེ་སློང་ལྷག་བཅས་ཀྱི་མྱང་འདས་ཉིད་ཀྱང་ཐོབ་པ་དཀའ་བར་གནས་པའི་ཕྱིར་དང་། དགེ་སློང་དཀའ་བར་མ་ཟད་སེམས་ནི་དངོས་པོ་ལ་མངོན་པར་ཞེས་དམིགས་པ་དང་བཅས་པ་རྣམས་ཀྱིས་ཕུང་པོ་ལྷག་མ་མེད་པའི་མྱ་ངན་ལས་འདས་པའང་ཐོབ་པར་དཀའ་བར་གནས་པའི་ཕྱིར་རོ། །གལ་ཏེ་བདེན་པ་མཐོང་བས་ཉོན་མོངས་སྤོང་ཞིང་དེ་སྤངས་པས་སྡུག་བསྔལ་ལས་གྲོལ་བར་འགྱུར་རོ་ཞེ་ན། སྐྱེས་བུས་བདེན་པ་མཐོང་བའི་དེ་མ་ཐག་ཏུ་སྐྱེས་བུ་དེ་ཆོས་ཅན། ལས་ཉོན་ལས་གྲོལ་བ་ཐོབ་ཟིན་པ་དེར་འགྱུར་ཏེ་ཉོན་མོངས་པ་སྤངས་པ་དེའི་ཕྱིར་རོ། །ཐལ་བ་ལས་ཉོན་མོངས་སྤངས་ནས་མེད་ཀྱང་མོའུ་དགལ་གྱི་བུ་དང་སོར་ཕྲེང་ཅན་ལ་སོགས་པ་འཕགས་པ་དེ་དག་ལ་སྔོན་གྱི་མི་དགེ་བའི་ལས་ཀྱི་ནུས་པས་ལུས་སྡུག་བསྔལ་གྱིས་གཟིར་བར་གསུངས་པ་མཐོང་བ་ཡིན་པའི་ཕྱིར། བདེན་པ་མཐོང་ཙམ་གྱིས་གྲོལ་བ་མེད་དོ། །གལ་ཏེ་རེ་ཞིག་བདེན་པ་མཐོང་བ་ལས་མ་རིག་པ་སྤངས་པས་འདུ་བྱེད་ལ་སོགས་པ་སྤོང་བའི་རིམ་པས་ཡང་སྲིད་ཀྱི་ཉེ་བར་ལེན་པའི་རྒྱུར་གྱུར་པའི་སྲེད་པ་ནི་མེད་ཅེས་ངེས་པ་ཉིད་ཡིན་པའི་ཕྱིར་བདེན་པ་མཐོང་བ་ན་ལས་ཀྱི་ནུས་པ་ཡོད་ཀྱང་མ་གྲོལ་བ་ཅུང་ཟད་ཀྱང་མེད་དོ། །སྲེད་པ་ནི་སྐྱེ་བའི་རྒྱུ་ཡིན་པས་སོ་ཞེ་ན། བདེན་པ་མཐོང་བ་ཆོས་ཅན། ཉོན་མོངས་ཅན་གྱི་སྲེད་པ་མེད་ཀྱང་། སྲེད་པ་འདི་ཉོན་མོངས་ཅན་མིན་པ་ཡང་ཅི་སྟེ་མེད་དེ་ཡོད་པར་ཐལ། ཚོར་བ་དེ་དག་ལ་ཡང་ཡོད་པའི་ཕྱིར། ཀུན་རྨོངས་ཏེ་ཉོན་མོངས་ཅན་མ་ཡིན་པའི་མ་རིག་པ་ཡོད་པ་བཞིན་དུའོ། །ཁྱབ་པ་ཡོད་དེ་མ་རིག་པའི་འདུས་ཏེ་རེག་པས་རྐྱེན་གྱིས་ཚོར་བ་དང་ཚོར་བའི་རྐྱེན་གྱིས་སྲེད་པ་འབྱུང་བ་ཡིན་པའི་ཕྱིར་རོ། །དེའི་ཕྱིར་ཐར་པ་ག་ལ་ཡོད། མྱ་ངན་འདས་པའང་དཀའ་བར་གནས་ཞེས་པ་དེ་བསྒྲུབ་པ་ནི་དེ་ཆོས་ཅན། འཕགས་པའི་བདེན་པ་དང་དེ་བསྒོམས་པའི་འབྲས་བུ་ལ་སོགས་འགའ་ཞིག་ལ་ནི་ཞེན་ཅིང་གནས་པར་འགྱུར་ཏེ། དེའི་སེམས་དེ་དམིགས་པ་ལ་བདེན་པའི་དངོས་པོར་ཞེན་པ་དང་ནི་བཅས་པའི་ཕྱིར་རོ། །འདོད་ན་དེ་ཆོས་ཅན། དེའི་སེམས་སེམས་བྱུང་ཏིང་ངེ་འཛིན་གྱི་སྟོབས་ཀྱིས་ཅུང་ཟད་འགགས་པ་ཡང་སླར་སྐྱེ་བར་འགྱུར་ཏེ་དེའི་སེམས་སྟོང་པ་ཉིད་རྟོགས་པ་དང་ནི་བྲལ་ཞིང་དམིགས་པ་ལ་དངོས་པོར་ཞེན་པའི་བག་ཆགས་ཀྱིས་བཅིངས་པའི་ཕྱིར་རོ། །དཔེར་ན་མཚན་འཛིན་གྱི་འདུ་ཤེས་རགས་པ་མེད་པའི་སེམས་འཇུག་ལ་ཞུགས་པ་ན་དུས་རེ་ཞིག་སེམས་སེམས་བྱུང་ལོག་ནའང་སླར་སྐྱེ་བ་བཞིན་ནོ། །དེས་ནི་གྲོལ་བ་དོན་གཉེར་ཆོས་ཅན། སྟོང་ཉིད་བསྒོམ་པར་བྱ་བ་ཡིན་ཏེ། གྲོལ་བ་དོན་གཉེར་གང་ཞིག་སྟོང་ཉིད་མ་བསྒོམས་ན་དོན་དམ་པའི་དགེ་སློང་དང་མྱ་ངན་ལས་འདས་པ་མི་ཐོབ་པ་དེས་ནའོ། །རྡོ་རྗེ་གཅོད་པ་ལས། བཅོམ་ལྡན་འདས་གལ་ཏེ་དགྲ་བཅོམ་པ་འདི་སྙམ་དུ་བདག་གིས་དགྲ་བཅོམ་པ་ཉིད་ཐོབ་བོ་སྙམ་དུ་སེམས་པར་གྱུར་ན་དེ་ཉིད་དེའི་བདག་ཏུ་འཛིན་པར་འགྱུར་ལགས་སོ། །ཞེས་སོགས་རྒྱ་ཆེར་གསུངས་སོ། །བདུན་པ་སླར་ཡང་བཀའ་ལ་རྩོད་པ་སྤང་བ་ནི། གལ་ཏེ་ཉན་ཐོས་པ་ན་རེ། ངེད་ཀྱི་ལུང་ནི་ཆོས་ཅན། སངས་རྒྱས་ཀྱིས་གསུངས་པར་འདོད་དེ། ངག་གང་ཞིག་མདོ་སྡེ་ལ་འཇུག་པའི་ཕྱིར། ཐེག་ཆེན་ནི་དེ་ལྟ་མིན་པས་བཀའ་མིན་ནོ་ཞེ་ན། ཐེག་ཆེན་ཆོས་ཅན། བཀར་འདོད་པ་རིགས་པ་མིན་ནམ་ཅི་སྟེ་ཡིན་པར་ཐལ། རྣམ་པ་ཐམས་ཅད་དུ་མི་འདྲ་ཡང་ཕལ་ཆེར་སྟོང་ཉིད་སྟོན་པ་ལ་སོགས་པ་ཁྱེད་ཅག་གི་མདོ་འགའ་ཞིག་དང་མཚུངས་པའི་ཕྱིར་རོ། །གལ་ཏེ་སྟོང་ཉིད་མི་སྟོན་པའི་ངེད་ཀྱི་མདོ་འགའ་ཞིག་དང་མི་མཚུངས་པས་ཐེག་ཆེན་བཀའ་མིན་ཞེ་ན། ཁྱེད་ཀྱི་མདོ་འགའ་ཞིག་དང་མཚུངས་པར་མ་གཏོགས་པའི་ཆ་ཅུང་ཟད་གཅིག་གིས་ནི་ཐེག་ཆེན་ཐམས་ཅད་སྐྱོན་དང་བཅས་པར་འགྱུར་ན་ཐེག་ཆེན་ཐམས་ཅད་ནི་ཆོས་ཅན། རྒྱལ་བས་གསུངས་པ་ཅིས་མ་ཡིན་ཏེ་ཡིན་པར་ཐལ། ཁྱེད་ཀྱིས་ཡང་དག་པར་ལྡན་པའི་ལུང་ལ་སོགས་པའི་མདོ་འགའ་ཞིག་དང་སྟོང་ཉིད་སྟོན་པར་མཚུངས་པའི་ཆ་ཞིག་གིས་སོ། །གལ་ཏེ་སངས་རྒྱས་ཀྱིས་གསུངས་སུ་ཟིན་ཀྱང་འོད་སྲུང་ཆེན་པོ་ལ་སོགས་པས་ཐེག་ཆེན་གྱི་གཏིང་དཔོགས་མ་གྱུར་པས་དོན་དམ་པ་མ་ཡིན་ནོ་ཞེ་ན། ཐེག་ཆེན་གྱི་ངག་གི་དོན་འོད་སྲུང་ཆེན་པོ་ལ་སོགས་པས་གཏིང་དཔོག་མ་གྱུར་པ་དེ་ནི་རྟོགས་པའི་སྐལ་བ་དང་མི་ལྡན་པས་ཡིན་ན་བྱེ་བྲག་ཏུ་སྨྲ་བ་ཁྱོད་ཀྱིས་གཏིང་མ་རྟོགས་ཙམ་གྱིས་དོན་དམ་པར་གཟུང་བྱ་མིན་པར་སུ་ཞིག་བྱེད་དེ་མི་རིགས་སོ། །དེ་དག་ནི་དགེ་བ་ལྷ་དང་། རྣམ་སྣང་མཚོ་དང་། དཱ་ན་ཤྲཱིས་བཤད་པ་བཞིན་ཡིན་ལ། འགྲེལ་ཆེན་དང་། བི་བྷཱུ་ཏི་ཙན་དྲས་ངག་གང་། ཞེས་པའི་ཤླཽ་ཀ་གསུམ་སྐབས་སུ་མ་འབྲེལ་བས་གཞན་གྱིས་བཙུད་པ་ཡིན་ཞེས་འཆད་དོ། །བརྒྱད་པ་སྟོང་ཉིད་བསྒོམ་པའི་འབྲས་བུ་ནི། གལ་ཏེ་བདེན་པ་མཐོང་བ་ལའང་ཞེན་པ་སྲིད་པས་ཐར་པ་མེད་ན་དེ་བཞིན་དུ་སྟོང་ཉིད་ལའང་འཇིགས་པ་སྐྱེ་བར་འགྱུར་བས་བདེན་པ་མཐོང་བ་དང་སྟོང་ཉིད་བསྒོམ་པ་གཉིས་ཀ་སྤངས་ཏེ་འཁོར་བ་ན་གནས་པ་ཉིད་མཆོག་ཏུ་རིགས་སོ་ཞེ་ན། འདི་ལྟར་འཁོར་བ་ཇི་སྲིད་དུ་སེམས་ཅན་གྱི་དོན་དུ་གནས་པར་འདོད་པ་དག་གིས་སྟོང་ཉིད་ལ་སྐྲག་པར་མི་བྱ་བར་རྣལ་འབྱོར་དུ་བྱ་སྟེ་ཕྱིན་ཅི་ལོག་ཏུ་རྨོངས་པས་སྡུག་བསྔལ་གྱིས་སྡུག་བསྔལ་བ་ཅན་གྱི་འཁོར་བ་པ་སྡུག་བསྔལ་ལས་གདོན་པའི་དོན་དེ་རྟག་པའི་མཐར་འཛིན་པས་སྲིད་པ་ལ་ཆགས་པ་དང་ཆད་པའི་མཐར་འཛིན་པས་སྟོང་པ་ཉིད་ལ་འཇིགས་པ་ལ་དོན་དམ་པར་སྟོང་པར་བསྟན་པས་རྟག་པར་སྒྲོ་འདོགས་པ་དང་། ཀུན་རྫོབ་སྒྱུ་མ་ལྟ་བུར་བསྟན་པས་ཆད་པར་འཛིན་པའི་སྐུར་འདེབས་ཏེ། དེ་ལྟ་ན་རྟག་ཆད་ཀྱི་མཐའ་གཉིས་ལས་གྲོལ་བ་དབུ་མའི་ལམ་རྟོགས་པས་སྙིང་རྗེའི་དབང་གིས་འཁོར་བར་གནས་ཀྱང་ཤེས་རབ་ཀྱིས་འཁོར་བའི་ཉེས་པས་མ་གོས་པར་གྲུབ་པར་འགྱུར་བའི་མི་གནས་པའི་མྱང་འདས་འདི་ནི་སྟོང་ཉིད་བསྒོམས་པའི་འབྲས་བུ་ཡིན་པའི་ཕྱིར་ཏེ། དེ་བསྒོམ་པ་མེད་ན་མེད་པའི་ཕྱིར་རོ། །དགུ་པ་དེ་དག་གི་མཇུག་བསྡུ་བ་ནི། གོང་དུ་བཤད་པ་དེ་ལྟར་སྟོང་ཉིད་ལ་སྐྲག་པར་འཁོར་བ་ཁོ་ནར་གནས་པར་རིག་པར་ཞེས་པའི་སྐྱོན་སྟོང་པ་ཉིད་སྨྲ་བའི་ཕྱོགས་ལ་སུན་འབྱིན་པ་འདི་ནི་རྣམ་པ་ཐམས་ཅད་དུ་འཐད་པ་མ་ཡིན་ཏེ། ཕྱིས་འོག་ནས་ལན་འདེབས་པར་འགྱུར་ཞིང་། སྔར་བཤད་པ་ལྟར་དམིགས་པ་དང་བཅས་པ་ལ་ཞེན་པ་སྲིད་པས་ཐར་པ་མི་ཐོབ་པ་དེས་ནི་ཐེ་ཚོམ་མི་ཟ་བ་སྟེ་སོམ་ཉི་དང་བྲལ་བར་སྟོང་པ་ཉིད་ནི་བསྒོམ་པར་བྱའོ། །དེས་ནི་ལམ་འདི་ནི་མེད་པར་ཞེས་པ་བསྡུས་ལ། སྟོང་ཉིད་མཐོང་བས་ཅི་ཞིག་བྱ། །ཞེས་སྨྲས་པ་དེའང་མི་རིགས་ཏེ་ཆགས་སོགས་ཉོན་མོངས་པ་ཉིད་སྒྲིབ་པ་དང་། རིག་པའི་གནས་ལྔས་བསྡུས་པའི་ཤེས་བྱ་ལ་ནི་སྒྲིབ་པར་བྱེད་པ་ཡི་སྒྲིབ་གཉིས་དེ་དངོས་པོའི་དེ་ཁོ་ན་ཉིད་མི་མཐོང་བར་བྱེད་པས་མུན་པ་སྟེ་དེ་སྤོང་བའི་གཉེན་པོ་སྟོང་པ་ཉིད་ཡིན་པ་དེའི་ཕྱིར་མྱུར་དུ་ཐམས་ཅད་མཁྱེན་པ་ཐོབ་པར་འདོད་པ་དེས་ནི་སྟོང་ཉིད་དེ་ནི་འབད་པ་ཆེན་པོས་ཇི་ལྟར་སྒོམ་པར་མི་བྱེད་དེ་བསྒོམ་པར་རིགས་སོ། །ཡང་སྟོང་ཉིད་ལ་སྐྲག་པས་དེ་བསྒོམ་པ་ལ་མི་འཇུག་ཅེས་པ་དེའང་མི་རིགས་ཏེ་དངོས་པོ་གང་སྡུག་བསྔལ་སྐྱེད་པར་བྱེད་པ་དེ་ལ་སྐྲག་པ་སྐྱེ་བར་འགྱུར་བ་ཡིན་ནའང་སྟོང་ཉིད་ནི་ཆོས་ཅན། དེ་ལ་འཇིགས་པ་ཇི་ལྟར་སྐྱེ་སྟེ་མི་སྐྱེ་བར་དགའ་བར་རིགས་ཏེ། སྡུག་བསྔལ་མཐའ་དག་ཞི་བར་བྱེད་ཅིང་ཡོན་ཏན་ཐམས་ཅད་ཀྱི་འབྱུང་གནས་ཡིན་པའི་ཕྱིར་རོ། །གསུམ་པ་བདག་མེད་ལ་ཇི་ལྟར་འཇུག་ཚུལ་ལ་གཉིས་ཀྱི་དང་པོ། གང་ཟག་གི་བདག་མེད་ལ་འཇུག་ཚུལ་ལ་བཞི་ལས། དང་པོ་བདག་མེད་ལ་འཇུག་ཚུལ་སྤྱིར་བསྟན་པ་ནི། སྤྱིར་འཇིགས་པ་ནི་བདག་ཏུ་འཛིན་པ་ལས་འབྱུང་བ་བདག་འཛིན་ཡང་མ་རིག་པ་ལས་སྐྱེ་བ་ཡིན་པས་ན། གལ་ཏེ་བདག་ཅེས་པ་བདག་འཛིན་གྱིས་རིག་བྱ་འགའ་ཞིག་ཡོད་ན་ནི་འཇིགས་པའི་གནས་ཅི་ཡང་རུང་བས་འཇིགས་པར་འགྱུར་བར་རིགས་ནའང་འཇིགས་གནས་ཆོས་ཅན། དེ་ལ་འཇིགས་པར་འགྱུར་བ་བདག་སུ་ཞིག་ཡིན་ཏེ་ཅི་ཡང་མ་ཡིན་པར་ཐལ། བདག་གི་བདག་ཉིད་འགའ་ཡང་བདེན་པ་ཡོད་པ་ཡིན་པས་སོ། །མ་གྲུབ་པ་མིན་ཏེ། སོ་དང་སྐྲ་སེན་བདག་མ་ཡིན་ལ། རུས་པ་དང་ཁྲག་ཀྱང་བདག་ནི་མ་ཡིན་ཞིང་། སྣབས་བདག་མིན་ལ་བད་ཀན་ཏེ་ལུད་པ་བདག་མ་ཡིན་ཏེ་ཟ་བ་ཕྲུགས་པ་ལས་བྱུང་བའི་ཁུ་བ་རུལ་བའམ། རྨའི་རློན་པ་ཆུ་སེར་དང་ནི་རྣག་ནི་ཁྲག་མིན་པ་སྟེ་དེ་ཉིད་ཀྱང་བདག་མིན་ཞིང་། ལུས་ཀྱི་ནང་ན་གནས་པའི་སྣུམ་ཞག་དང་ཚིལ་བུ་དང་རྔུལ་ཡང་ནི་བདག་མིན་ཏེ་གློ་མཆིན་དག་ཀྱང་བདག་མ་ཡིན་ན་གྲོད་མཚེར་པ་སོགས་གཞན་ཡང་བདག་མིན་ཏེ། ཕྱི་ས་དང་གཅིན་ཡང་བདག་ནི་མི་ཡིན་ལ་ཤ་དང་ལྤགས་པའང་བདག་མིན་ཏེ་ལུས་ཀྱི་དྲོད་དང་རླུང་འབྱུང་རྔུབ་ཀྱང་བདག་མ་ཡིན། མིག་ལ་སོགས་པའི་བུ་ག་དགུའང་བདག་མིན་ལ་རྣམ་པ་ཀུན་ཏུ་རྣམ་ཤེས་ཚོགས་དྲུག་ཀྱང་བདག་མ་ཡིན་པའི་ཕྱིར་ཏེ། དེ་དག་སོ་སོར་བདག་ཏུ་འཛིན་པའི་ཡུལ་དུ་མེད་ལ་དེ་རྣམས་ཚོགས་པའང་སྤྱི་འགེགས་པར་འགྱུར་བས་ན་བདག་ཏུ་འཛིན་པའི་ཡུལ་དུ་འགལ་བའི་ཕྱིར་རོ། །གཉིས་པ་གྲངས་ཅན་གྱིས་བརྟགས་པའི་བདག་དགག་པ་ལ་ལྔ་ལས། དང་པོ་ཡུལ་ལ་རྟག་ཏུ་ལོངས་སྤྱད་པར་ཐལ་བ་ནི། གལ་ཏེ་རྣམ་ཤེས་དྲུག་བདག་མ་ཡིན་ཞེས་པ་མ་བཟོད་ནས་གྲངས་ཅན་པ་དག་བདག་རྟག་པ་ཁྱབ་པ་ཡོན་ཏན་དང་བྲལ་བ་ལས་ཀྱི་རྣམ་སྨིན་ཟ་བ་པོ་ཡིན་གྱི་ལས་ཀྱི་བྱེད་པ་པོ་མ་ཡིན་པ་སྒྲ་སོགས་དེ་ཙམ་ལྔ་རིག་པའི་སེམས་ཀྱིས་རང་བཞིན་སྐྱེས་བུར་འདོད་ལ། བློ་དང་ཡིད་བེམ་པོ་ཡིན་པས་དེ་ལས་བདག་རྫས་གཞན་དུ་འདོད་དེ། གཞན་དག་བློ་ཡི་རང་བཞིན་ལས། །སེམས་པ་ཅན་ནི་ཐ་དད་འདོད། །བདག་གི་གཉུག་མའི་གཟུགས་ཉིད་ནི། །སེམས་པ་ཅན་དེ་རྣམ་པ༵ར་རྟོག །གཙོ་བོ་ཡིས་ནི་གཏད་པ་ཡི། །འབྲས་བུ་ལོངས་སྤྱོད་འབའ་ཞིག་ཡིན། །བྱེད་པ་པོ་ཉིད་དེ་ལ་མེད། །རང་བཞིན་ཉིད་ལ་དེ་འདོད་དོ། །ཞེས་འབྱུང་བ་ལྟར་འདོད་ན། སྒྲའི་ཤེས་པ་ཆོས་ཅན། སྒྲ་ཡོད་མེད་ཐམས་ཅད་ཀྱི་ཚེ་ན་སྒྲ་འཛིན་པར་འགྱུར། སྒྲ་འཛིན་གྱི་ཤེས་པ་གང་ཞིག་རྟག་པའི་ཕྱིར་རོ། །འདོད་ན། སྒྲ་མེད་པ་ན་དེ་ཆོས་ཅན། གང་གིས་སྒྲ་ཤེས་པ་ཞེས་རྗོད་པར་བྱེད་དེ་སྒྲ་འཛིན་ཤེས་པ་མ་ཡིན་པར་ཐལ། སྒྲ་ཅི་ཞིག་རིག་སྟེ་མི་རིགས་པའི་ཕྱིར་ན་སྟེ་དེས་ཤེས་བྱའི་སྒྲ་མེད་པས་ནའོ། །མ་ངེས་ཏེ་གལ་ཏེ་ཡུལ་སྒྲ་ཤེས་པ་མེད་ཀྱང་སྒྲ་འཛིན་ཤེས་པ་ཡིན་ནོ་ཞེ་ན། ཤིང་ཡང་ཆོས་ཅན། སྒྲའི་ཤེས་པར་ཐལ་བར་འགྱུར། ཡུལ་སྒྲ་ཤེས་པ་མེད་པའི་ཕྱིར་རོ། །དེ་ལྟ་ཡིན་པ་དེས་ན་ཡུལ་ཤེས་པ་སྒྲ་ཉེ་བར་གནས་པ་མེད་པས་སྒྲའི་ཤེས་པའང་མེད་ཅེས་ངེས་པ་ཡིན་ནོ། །གཉིས་པ་ཡུལ་མ་ངེས་པར་འཛིན་པ་དགག་པ་ནི། སྒྲ་འཛིན་དེ་ཉིད་ཀྱིས་ནི་སྒྲ་མེད་པའི་ཚེ་ཡུལ་གཟུགས་ཀྱང་ཤེས་ན་སྒྲའི་ཤེས་པ་ཆོས་ཅན། སྒྲ་མེད་ཅིང་གཟུགས་མཐོང་བ་དེའི་ཚེ་སྒྲ་ཐོས་པའང་ཅི་སྟེ་མིན་ཏེ་ཡིན་པར་ཐལ། སྒྲ་འཛིན་ཤེས་པ་གང་ཞིག དེས་གཟུགས་ཀྱང་འཛིན་པའི་ཕྱིར་རོ། །གལ་ཏེ་དེའི་ཚེ་སྒྲ་མི་ཐོས་ཏེ་སྒྲ་དེ་མི་ཉེ་བའི་ཕྱིར་ཞེ་ན། གཟུགས་མཐོང་བའི་ཚེ་སྒྲ་འཛིན་ཤེས་པ་ཆོས་ཅན། སྒྲ་དེའི་ཡུལ་ཤེས་པ་ཉིད་དུའང་མེད་པར་ཐལ། ཡུལ་སྒྲ་མི་ཐོས་པ་དེས་ནའོ། །ཡང་སྒྲ་འཛིན་རང་བཞིན་གང་ཡིན་པ་དེ་ཆོས་ཅན། དེ་གསུམ་འཛིན་པར་ཇི་ལྟར་འགྱུར་ཏེ་མི་འགྱུར་བར་ཐལ། སྒྲ་འཛིན་ཡིན་པའི་ཕྱིར། ཁྱབ་པ་ཡོད། གཅིག་ལ་ངོ་བོ་གཉིས་འགལ་བའི་ཕྱིར་རོ། །གསུམ་པ་དཔེ་མ་གྲུབ་པར་བསྟན་པ་ནི། གལ་ཏེ་སྐྱེས་བུ་གཅིག་ནི་ལྟོས་ས་ལ་ལྟོས་ནས་ཕ་དང་བུ་གཉིས་ཀ་ཡིན་པ་བཞིན་སྒྲ་དང་གཟུགས་གཉིས་ཀ་ལ་ལྟོས་ནས་གཉིས་ཀ་འཛིན་པའི་ཤེས་པའོ་ཞེ་ན། སྐྱེས་བུ་གཅིག་ན་ཆོས་ཅན། ཕ་བུ་གཉིས་སུ་ཡང་དག་པར་བདེན་པ་ཉིད་མ་ཡིན་ཏེ། ལྟོས་ས་ལྟོས་ནས་ཕ་དང་བུ་གཉིས་ཉིད་དུ་སྒྲོ་བཏགས་ནས་བཞག་པ་ཡིན་གྱི་སྐྱེས་བུ་གཅིག་ཡིན་པའི་ཕྱིར་རོ། །གཞན་ཡང་ཁྱེད་རང་གི་ལུགས་ལའང་འདི་ལྟར་འགྲོ་བ་ཀུན་སྙིང་སྟོབས་དང་རྡུལ་དང་ནི་མུན་པ་སྟེ་བདེ་སྡུག་བཏང་སྙོམས་གསུམ་གྱི་རང་བཞིན་དུ་འདོད་པས་ན་གང་ཟག་གཅིག་ཆོས་ཅན། དོན་དམ་པར་བུ་མིན་ཞིང་ཕ་ཡང་མིན་ནས་ཁྱད་པར་གཉིས་མ་གྲུབ་པར་ཐལ། ཕ་བུ་གཉིས་སུ་གནས་སྐབས་རྣམ་འགྱུར་ཐ་དད་ལ་ལྟོས་ཏེ་བརྟགས་ནས་བཞག་གི་དོན་དམ་པར་སྔ་ཕྱི་རང་བཞིན་ཁྱད་མེད་ཀྱི་ཡོན་ཏན་གཅིག་གི་རང་བཞིན་ཡིན་པའི་ཕྱིར་རོ། །བཞི་པ་སྒྲ་འཛིན་དུ་མ་དམིགས་པས་དགག་པ་ནི། སྒྲ་མི་ཉེ་བའི་དུས་ན་གཟུགས་འཛིན་པའི་ཤེས་པ་དེ་ནི་ཆོས་ཅན། སྒྲ་འཛིན་དང་ལྡན་པའི་རང་བཞིན་དུ་ནི་ཡོད་ངེས་སུ་མི་རུང་བར་ཐལ། སྒྲ་འཛིན་གྱི་རང་བཞིན་དུ་མཐོང་བ་མ་ཡིན་པའི་ཕྱིར་རོ། །འོན་ཏེ་སྐྱོན་མེད་དེ། དཔེར་ན་གར་མཁན་གཅིག་ཀྱང་འཇིགས་སྡེ་དང་སྲིད་སྒྲུབ་ལ་སོགས་པའི་གཟུགས་སྣ་ཚོགས་སུ་སྟོན་པ་ལྟ་བུར་སྒྲའི་ཤེས་པ་དེ་ཉིད་སྒྲ་འཛིན་གྱི་ཚུལ་སྤངས་ནས་གཟུགས་འཛིན་པའི་ཚུལ་གཞན་དུ་བསྟན་པ་ཉིད་ཀྱིས་གཟུགས་དེ་ཉིད་མཐོང་ངོ་ཞེ་ན་སྒྲའི་ཤེས་པ་དེ་ཆོས་ཅན། རྟག་པ་མིན་པར་ཐལ། སྔ་མའི་རང་བཞིན་ལས་གཞན་དུ་འགྱུར་བས་རང་བཞིན་དུ་མ་ཅན་ཡིན་པའི་ཕྱིར། གར་མཁན་བཞིན་མ་ངེས་ཏེ་གལ་ཏེ་སྒྲ་སྣང་བ་དང་གཟུགས་སྣང་བའི་ཚུལ་གཞན་དུ་མ་དེ་ཉིད་སྒྲའི་ཤེས་པ་གཅིག་པུ་དེ་ཉིད་ཡིན་པས་ཤེ་ན། སྒྲའི་ཤེས་པ་གཅིག་ཉིད་དེ་ལྟ་བུ་དེ་ན་ཆོས་ཅན། སྔོན་མེད་ཀྱི་གཅིག་མིན་པར་ཐལ། གཅིག་ཀྱང་ཡིན་ལ་ངོ་བོ་གཞན་ཡང་ཡིན་པས་འགལ་བའི་ཆོས་གཉིས་འདུས་པའི་ཕྱིར་རོ། །ལྔ་པ་ཉེས་སྤོང་གི་ལན་དགག་པ་ནི། གལ་ཏེ་རང་བཞིན་གཉིས་སུ་བདེན་ན་སྐྱོན་དེར་འགྱུར་ཡང་སྔ་ཕྱིའི་རྣམ་འགྱུར་ཚུལ་གཞན་གཉིས་པོ་དེ་བདེན་པ་མིན་ཏེ། དོན་ལ་གཅིག་ཡིན་པའི་ཕྱིར་ཤེལ་རྡོ་གཅིག་བཞིན་ནོ་ཞེ་ན། བདག་ཤེས་རིག་གཅིག་པོ་དེ་ཆོས་ཅན། དེའི་རང་བཞིན་དེ་ཁོ་ན་ཉིད་གང་ཡིན་པ་སྨོས་ཏེ་སྨྲ་དགོས་པར་ཐལ། དེའི་རང་བཞིན་ཡོད་ལ་བརྗོད་པ་སྐབས་སུ་བབ་པའི་ཕྱིར་རོ། །འདོད་དེ། དེའི་རང་བཞིན་སྔ་ཕྱི་ཐམས་ཅད་ཤེས་པ་ཉིད་དུ་གཅིག་པས་ན་རང་བཞིན་གཅིག་ཏུ་བདེན་པ་དེ་དེའི་དེ་ཁོ་ན་ཉིད་དོ་ཞེ་ན། དེ་ལྟ་ན་སྐྱེས་བུ་ཀུན་ཆོས་ཅན། གཅིག་ཏུ་ཐལ་བར་འགྱུར་ཏེ། ཤེས་པ་ཉིད་དུ་ཐ་མི་དད་པར་བདེན་པའི་ཕྱིར་རོ། །གཞན་ཡང་ཐ་དད་པའི་རྒྱུ་མཚན་བོར་ནས་ཚུལ་གང་ཡང་རུང་བ་ཞིག་གིས་གཅིག་ཏུ་བརྗོད་ན་སེམས་པ་ཅན་སྐྱེས་བུ་དང་སེམས་མེད་པ་གཙོ་བོ་སོགས་དེ་དག་ཀྱང་ཆོས་ཅན། གཅིག་ཏུ་འགྱུར། གང་གི་ཕྱིར་ན་དངོས་པོར་ཡོད་པ་ཉིད་དུ་མཚུངས་པའི་ཕྱིར་རོ། །དེ་ལྟར་ན་འདོད་པ་གང་གི་ཚེ་དེ་གཉིས་ཆོས་ཅན། བེམ་རིག་གི་བྱེ་བྲག་གིས་ཐ་དད་པ་ཡིན་ནོ་ཞེས་བཞག་པ་དེ་ཕྱིན་ཅི་ལོག་མི་བདེན་པར་ཐལ། གཅིག་ཡིན་པའི་ཕྱིར། དེའང་འདོད་པ་དེའི་ཚེ་གྲངས་ཅན་པ་ཁྱོད་ལ་ཆོས་ཅན། འདི་དང་འདི་གཉིས་འདྲའོ་ཞེས་པའི་རྣམ་གཞག་མི་འཐད་པར་ཐལ། འདྲ་བར་འཇོག་པའི་རྟེན་ཐ་དད་གཉིས་ཆོས་མཐུན་པའང་ཡོད་པ་ཡིན་ཏེ་མེད་པའི་ཕྱིར་རོ། །གསུམ་པ་རིགས་པ་ཅན་གྱིས་བརྟག་པའི་བདག་དགག་པ་ནི། གལ་ཏེ་རིགས་པ་ཅན་པ་ལ་སོགས་པ་ན་རེ། སེམས་ཀྱི་རང་བཞིན་གྱི་བདག་མི་འཐད་པ་བདེན་ནའང་རྟག་པ་དང་ཐམས་ཅད་དུ་ཁྱབ་པ་དང་སྲོག་ཆགས་རྣམས་ལ་སོ་སོ་ཐ་དད་པ་དང་རང་ཉིད་ཀྱི་ངོ་བོ་བེམ་པོ་ཡིན་ལ་སེམས་དང་འབྲེལ་པས་ཡུལ་རིག་པ་ཅན་དང་བདེ་སྡུག་ལ་སོགས་པའི་ཡོན་ཏན་གྱི་རྟེན་དང་། ལས་འབྲས་ཀྱི་རྟེན་དང་། ལས་བྱེད་པ་པོ་དང་དེའི་རྣམ་སྨིན་ལ་ལོངས་སྤྱོད་པ་པོ་ཞིག་འདོད་དེ། གཞན་དག་འདི་ལྟར་བདག་འདོད་དེ། །འདོད་པ་ལ་སོགས་པ་ཡི་རྟེན། །རང་ཉིད་སེམས་པ་མེད་པ་དང་། །དེ་བཞིན་རྟག་དང་ཀུན་ཏུ་སོན། །དགེ་དང་མི་དགེའི་ལས་བྱེད་དང་། །དེ་འབྲས་ལ་ནི་ལོངས་སྤྱོད་དང་། །སེམས་དང་འབྲེལ་པ་སེམས་ལྡན་ཏེ། །རང་གིས་ངོ་བོས་མ་ཡིན་ནོ། །ཞེས་ཏེ་བྱེ་བྲག་པ་ཡང་དེ་བཞིན་དུ་འདོད་དེ། འདི་མི་འཐད་དོ། རིགས་པ་ཅན་གྱིས་བདག་ཏུ་འདོད་པའི་སེམས་མེད་པའི་བེམ་པོའང་ཆོས་ཅན། ལས་བྱེད་ཅིང་ཡུལ་ལ་ལོངས་སྤྱོད་པའི་བདག་མིན་ཏེ། སེམས་མེད་པ་ཉིད་ཡིན་པའི་ཕྱིར། དཔེར་ན་སྣམ་བུ་དང་བུམ་པ་དང་ཤིང་དང་རི་ལ་སོགས་པ་བཞིན་ནོ། །འོན་ཏེ་བདག་རང་ཉིད་སེམས་སུ་མེད་ཀྱང་སེམས་དང་འདུ་བའི་འབྲེལ་པས་སེམས་དང་ལྡན་པའི་ཕྱིར་ཡུལ་ཤེས་པར་འགྱུར་བས་སྐྱོན་མེད་ཅེ་ན་ནི། འོ་ན་ར་རོ་བ་དང་བརྒྱལ་བ་ལ་སོགས་སེམས་མེད་ཀྱི་གནས་སྐབས་ན་བདག་ཆོས་ཅན། འཇིགས་པར་ཐལ། སྔར་སེམས་དང་འབྲེལ་པའི་ཡུལ་ཤེས་པའི་རང་བཞིན་ཏེ་བཏང་ནས་དེའི་ཚེ་ཡུལ་མི་ཤེས་པའི་ཕྱིར་རོ། །དེ་ལྟར་ན་དེ་ཆོས་ཅན། ནམ་མཁའ་པའི་འགྱུར་བ་མེད་ཅེ་ན། བདག་ཆོས་ཅན། སེམས་དང་འདུ་བའི་འབྲེལ་པས་དེ་ལ་སེམས་ལྡན་པས་ཞིག་བྱ་སྟེ་མ་བྱས་པར་ཐལ། བློ་དང་འདུ་བའི་འབྲེལ་པ་གྲུབ་ཀྱང་། སྔར་གྱི་སེམས་མེད་ཀྱི་གནས་སྐབས་ཀྱི་རང་བཞིན་ལས་འགྱུར་བ་མེད་པའི་ཕྱིར་རོ། །དེ་ལྟར་ན་དེ་ཆོས་ཅན། ནམ་མཁའ་དང་འདྲ་བ་བདག་ཏུ་བྱས་པར་འགྱུར་ཕན་པ་དང་མི་ཕན་པ་ཤེས་པ་མེད་ཅིང་འགྲོ་འོང་ལ་སོགས་པའི་བྱ་བ་དང་བྲལ་བ་སྐབས་སུ་ཉེ་བར་མི་མཁོ་བ་ཁྱབ་པ་དང་རྟག་པ་བདག་ཏུ་བྱས་པའི་ཕྱིར། བཞི་པ་བདག་མེད་ལ་རྩོད་པ་སྤང་བ་ལ་གསུམ་ལས། དང་པོ་ལས་འབྲས་འབྲེལ་པ་མི་རིགས་པ་སྤང་བ་ནི། གལ་ཏེ་སྐྱེས་བུ་ཆོས་ཅན། འདིར་ལས་དགེ་མི་དགེ་བྱས་པ་ལས་ཕ་རོལ་ཏུ་བདག་ཉིད་ལ་འབྲས་བུ་འདོད་མི་འདོད་འབྲེལ་པར་འབྱུང་བར་རིག་པ་མིན་པར་ཐལ། འཇིག་རྟེན་ཕ་རོལ་ཏུ་འགྲོ་བའི་བདག་ནི་ཡོད་པ་མིན་པའི་ཕྱིར་ནའོ། །ཐལ་བ་དེ་ཁྱེད་སངས་རྒྱས་པ་འདོད་པའང་མ་ཡིན་ཏེ། ལས་རྣམས་བསྐལ་པ་བརྒྱར་ཡང་ནི། །ཆུད་མི་ཟ་ཞིང་ཚོགས་དང་དུས། །རྙེད་ནས་ལུས་ཅན་རྣམས་ལ་ནི། །འབྲས་བུ་དེ་དག་ངེས་པར་འགྱུར། །ཞེས་ལུང་ལས་གསུངས་པའི་ཕྱིར་རོ། །དེས་ན་བདག་ཁས་བླང་བར་བྱ་སྟེ། གཞན་དུ་ན་དགེ་མི་དགེའི་ལས་ནི་སྐད་ཅིག་མ་ཡིན་པས། དེ་བྱས་ནས་ཅི་ཞིག་པར་གྱུར་པའི་འོག་ཏུ་ལས་དེའི་འབྲས་བུ་འཇིག་རྟེན་ཕ་རོལ་གྱི་བདེ་འགྲོ་དང་ངན་འགྲོའི་བདེ་སྡུག་ཆོས་ཅན། བྱེད་པ་པོ་སུ་ཡིས་མྱོང་ཞིང་བསགས་པའི་ལས་འབྲས་བུ་འགྱུར་ཏེ་མི་འགྱུར་བར་ཐལ། དེ་མྱོང་བའི་ལས་བྱེད་པ་པོའི་འཇིག་རྟེན་ཕ་རོལ་ཏུ་འགྲོ་བའི་བདག་ནི་མེད་ཅིང་། ལས་ནི་ཞིག་པའི་ཕྱིར། འདོད་ན་ལས་བྱས་པ་ཆུད་ཟ་བ་དང་། མ་བྱས་པ་དང་ཕྲད་པར་འགྱུར་བ་དང་། མྱོང་བ་ལས་དྲན་པ་དང་། མཐོང་བ་ལས་ངོ་ཤེས་པ་དང་། ཐེ་ཚོམ་ལས་ངེས་པ་སོགས་མི་འཐད་པར་འགྱུར་རོ་ཞེ་ན། ཚེ་འདིར་བྱ་བ་དགེ་མི་དགེའི་ལས་བྱེད་པ་དང་། འཇིག་རྟེན་ཕ་རོལ་ཏུ་དེའི་འབྲས་བུ་རྣམ་སྨིན་མྱོང་བ་གཉིས་པོ་ཆོས་ཅན། གཞི་ཐ་དད་པ་ལས་འབྲས་བུ་འགྱུར་བར་འདོད་པ་འདིར་ནི་ཁྱེད་མུ་སྟེགས་པས་ཁོ་བོ་ཅག་སངས་རྒྱས་པ་ལ་བརྩད་པ་དོན་མེད་པ་ཡིན་ཏེ། ཚེ་འདིའི་རྟེན་ལ་བྱ་བའི་ལས་བྱེད་པ་དང་འཇིག་རྟེན་གཞན་གྱི་རྟེན་ལ་ལས་ཀྱི་འབྲས་བུ་རྣམ་སྨིན་ལ་ལོངས་སྤྱོད་པ་ཁྱོད་ཀྱང་འདོད་པས་མུ་སྟེགས་པ་དང་། ངེད་སངས་རྒྱས་པ་གཉིས་ཀ་ལ་ལས་བྱེད་ཅིང་དེའི་འབྲས་བུ་མྱོང་བ་པོ་གཞི་ཐ་དད་ཡིན་པར་མཚུངས་པར་གྲུབ་པའི་ཕྱིར་དང་། དེ་ལྟ་ན་ལས་བྱས་པའི་འོག་རོལ་ཏུ་བདག་དེ་ཆོས་ཅན། ལས་བྱེད་པ་དང་ལོངས་སྤྱོད་པ་པོར་མི་འགྱུར། བྱ་བ་མེད་པའི་ཕྱིར་ཞེ་ན། བདག་ཆོས་ཅན། ཁྱེད་ལྟར་ན་ལས་བྱེད་པ་དང་ལོངས་སྤྱོད་པ་དེར་བྱ་བ་བྱེད་པའི་ནུས་པ་མེད་པར་ཐལ། སེམས་མེད་ཅིང་རྟག་པའི་ཕྱིར་ཡང་ངོ་། །དེས་ན་བདག་ལ་བྱེད་པ་མེད་པ་འདི་ལའང་ཆོས་ཅན། ཁྱེད་ཀྱི་ཁོ་བོ་ཅག་ལ་བརྩད་པ་དོན་ཏེ་འབྲས་བུ་མེད་པ་མ་ཡིན་ནམ་སྟེ་ཡིན་ནོ། །དེ་ཡང་ཡུ་བུ་ཅག་གཉིས་ཀ་ལ་མཚུངས་པར་གྲུབ་པས་སོ། །གལ་ཏེ་བདག་མེད་ན་ལས་བྱས་པ་ཆུད་ཟོས་པ་ལ་སོགས་པའི་ཉེས་པར་འགྱུར་བས་བརྩད་པ་དོན་མེད་པ་མ་ཡིན་ནོ་ཞེ་ན། རྒྱུ་ལས་བྱས་པ་དང་ལྡན་པའི་བདག་དེ་ཉིད་ཀྱིས་འབྲས་བུ་རྣམ་སྨིན་མྱོང་བ་དང་བཅས་པ་ཞེས་བྱ་བ་འདི་ལྟར་མཐོང་བ་དེ་ནི་སྲིད་པ་མ་ཡིན་ཏེ། ལས་བྱེད་པ་པོའང་གཞན་ཡིན་ལ་འབྲས་བུུ་རྣམ་སྨིན་ལ་ལོངས་སྤྱོད་པ་པོའང་སྐད་ཅིག་གཞན་ཡིན་པའི་ཕྱིར་རོ། །འོན་ཏེ་དེ་ལྟ་ན་དེ་ཉིད་ཀྱིས་བྱས་པའི་ལས་གཞན་གྱིས་ཇི་ལྟར་མྱོང་བར་འགྱུར་ཞེས་ཁྱེད་ཀྱིས་སྨྲས་པ་དེ་ཇི་ལྟར་འཐད་ཅེ་ན། སྐྱོན་མེད་དེ། སྐད་ཅིག་སྔ་ཕྱི་བར་མ་ཆད་དུ་རྒྱུ་འབྲས་སུ་འབྲེལ་བར་འབྱུང་བའི་ཕུང་པོའི་རྒྱུན་ལ་གཅིག་ཏུ་སྒྲོ་བཏགས་པ་ལ་ནི་བསྟེན་ནས་སུ་ལས་བྱེད་པ་པོ་དང་ལོངས་སྤྱོད་པ་པོ་ཞེས་བྱ་བར་གདུལ་བྱའི་བསམ་པའི་དབང་གིས་བཅོམ་ལྡན་འདས་ཀྱིས་བསྟན་པ་ཡིན་ནོ། །དེ་ལྟར་ཡང་མདོ་ལས། འདི་ཉིད་ཀྱིས་བྱས་པའི་ལས་ཇི་ལྟར་གཞན་གྱིས་མྱོང་བར་འགྱུར། དགེ་སློང་དག་ཟིན་པའི་ཕུང་པོ་དང་ཁམས་དང་སྐྱེ་མཆེད་འདི་ཉིད་ལ་སྨིན་པ་ཡིན་ནོ་ཞེས་སོ། །གཉིས་པ་སེམས་བདག་ཏུ་འདོད་པའི་རྩོད་པ་སྤང་བ་ནི། དེ་ལྟ་ནའང་རྒྱལ་དཔོགས་པ་ལ་སོགས་པས་བདག་ལྡོག་པ་དང་རྗེས་སུ་འགྲོ་བའི་བདག་ཉིད་དང་བློའི་ངོ་བོར་གྱུར་པ་དང་སེམས་པ་དང་ལྡན་པར་འདོད་པས་སེམས་ནི་བདག་ཡིན་ཏེ། བདག་ཏུ་ང་རྒྱལ་གྱི་ཡུལ་ཡིན་ཕྱིར་ཞེ་ན། དེ་ལྟ་ན་དུས་གསུམ་གྱི་སེམས་གང་བདག་མིན་དང་པོ་གཉིས་ཡིན་པ་ལྟར་ན་འདས་པ་དང་མ་འོངས་པའི་སེམས་ཆོས་ཅན། བདག་མིན་པར་ཐལ། བདག་ཏུ་མཐོང་བའི་ཡུལ་མ་ཡིན་པའི་ཕྱིར་ཏེ། དེ་དག་ནི་ཞིག་ཅིང་མ་སྐྱེས་ནས་མེད་པའི་ཕྱིར་རོ། །འོན་ཏེ་ད་ལྟ་སྐྱེས་པའི་སེམས་བདག་ཡིན་ནོ་ཞེ་ན། འོ་ན་ད་ལྟའི་སེམས་ཆོས་ཅན། དེ་ཞིག་པ་ན་ཡང་སྐད་ཅིག་གཉིས་པ་ཕན་ཆད་དུ་བདག་མེད་པར་ཐལ། དེ་བདག་ཡིན་ཞིང་དེ་བྱུང་མ་ཐག་འཇིག་པས་སྐད་ཅིག་གཉིས་པ་ཕན་ཆད་དུ་མི་གནས་པའི་ཕྱིར་རོ། །གལ་ཏེ་ལུས་སེམས་ཀྱི་ཚོགས་པ་ལ་བདག་ཏུ་འདོད་ཅེ་ན། དཔེར་ན་ཇི་ལྟར་ཆུ་ཤིང་གི་སྡོང་པོ་དག་ཆ་ཤས་སུ་ཕྱེ་ཞིང་ཕྱོགས་ཆར་བསལ་ན་ཆ་ཤས་ཅན་གྱི་དངོས་པོ་འགའ་ཡང་མེད་པ་དེ་བཞིན་དུ་བདག་ཏུ་བཞག་པའི་ལུས་སེམས་ཚོགས་པའི་ཕུང་པོ་ཉིད་ཀྱང་ཆོས་ཅན། བདག་ཏུ་འཛིན་པའི་ཡུལ་དུ་བདེན་པར་ཡོད་པ་མིན་ཏེ། རྣམ་པར་བརྟགས་ཤིང་དཔྱད་པའི་སྒོ་ནས་བཙལ་ན་ཡང་དག་པ་སྟེ་དོན་དམ་དུ་ཡོད་པ་མིན་པའི་ཕྱིར་རོ། །གསུམ་པ་སྙིང་རྗེའི་ཡུལ་མེད་པའི་རྩོད་པ་སྤང་བ་ནི། གལ་ཏེ་རྒྱལ་སྲས་ཆོས་ཅན། ཡུལ་སུ་ལ་དམིགས་ནས་སྙིང་རྗེ་བསྐྱེད་པར་བྱ་སྟེ་མི་འཐད་པར་འགྱུར། ཡུལ་བདག་དང་སེམས་ཅན་དཔྱད་ན་ཡོད་པ་ཡིན་པའི་ཕྱིར་ཞེ་ན། འབྲས་བུ་མངོན་མཐོང་ངེས་ལེགས་ཐོབ་པའི་དོན་དུ་དོན་བྱ་བར་ཁས་བླངས་པའི་སེམས་ཅན་དཔྱད་ན་དོན་དམ་པར་མེད་ཀྱང་ཀུན་རྫོབ་ཏུ་རྨོངས་པ་གཏི་མུག་གིས་སེམས་ཅན་དུ་བཏགས་པ་གང་ཡིན་པ་དེ་སྙིང་རྗེའི་ཡུལ་ཡིན་པས་མ་ངེས་སོ། །ཅི་སྟེ་སྙིང་རྗེས་བྱས་པའི་འབྲས་བུ་ཆོས་ཅན། སུའི་འབྲས་བུ་ཡིན་ཏེ་སུའི་ཡང་འབྲས་བུ་མིན་པར་ཐལ། དོན་དམ་པར་སེམས་ཅན་མེད་པའི་ཕྱིར་ཞེ་ན། དོན་དམ་པར་དེ་ལྟར་འགྱུར་ཟེར་ན་བདེན་ཏེ། ཆོས་ཐམས་ཅད་བདག་མེད་པའི་ཕྱིར་རོ། །འོན་ཀྱང་རྨོངས་པས་སེམས་ཅན་དུ་སྒྲོ་བཏགས་པ་ལས་ཀུན་རྫོབ་ཏུ་སེམས་ཅན་འགའི་འབྲས་བུ་ཡིན་པར་འདོད་པས་མ་ངེས་སོ། །ཅི་སྟེ་རྨོངས་པ་ནི་ཐམས་ཅད་དུ་སྤང་བྱ་ཡིན་པས་ཅི་ལྟར་དེས་སྒྲོ་བཏགས་པ་ཁས་ལེན་པར་བྱེད་ཅེ་ན། རྨོངས་པ་ནི་གཉིས་ཏེ། འཁོར་བའི་རྒྱུ་དང་དེ་ཞི་བའི་རྒྱུའོ། །དེའི་དང་པོ་སྤང་བྱ་ཡིན་ལ་དེ་ལས་གཞན་སེམས་ཅན་ཐམས་ཅད་ཀྱི་སྡུག་བསྔལ་ཉེ་བར་ཞི་བའི་དོན་དུ་འབྲས་བུ་དོན་དམ་བདེན་པ་རྟོགས་པའི་ཐབས་སུ་གྱུར་པའི་རྨོངས་པ་ནི་བཟློག་པར་མི་བྱ་སྟེ་དོན་དམ་བདེན་པ་རྟོགས་པ་ལ་མཁོ་བའི་ཕྱིར་རོ། །གལ་ཏེ་བདག་ཏུ་རྨོངས་པ་ཉིད་ཀྱང་ཆོས་ཅན། བཟློག་བྱར་མི་འཐད་པར་ཐལ། དེ་སྒོམ་པ་སྡུག་བསྔལ་ཞི་བའི་རྒྱུ་ཡིན་པའི་ཕྱིར། འདོད་ན། བདག་བཀག་པའི་སྒོ་ནས་བདག་མེད་བསྒོམ་པ་མི་རིགས་པར་ཐལ་ལོ་ཞེས་བྱེ་བྲག་སྨྲ་བ་ཟེར་ན། བདག་ཏུ་རྨོངས་པ་ཆོས་ཅན། སྡུག་བསྔལ་ཞི་བའི་རྒྱུ་མ་ཡིན་ཏེ། དེས་འཁོར་བའི་སྡུག་བསྔལ་གྱི་རྒྱུའི་བདག་ཏུ་ང་རྒྱལ་ནི་འཕེལ་བར་འགྱུར་བའི་ཕྱིར་རོ། །གཞན་དག་ན་རེ། དེ་ལྟ་ན་སེམས་ཅན་དུ་འཛིན་པའི་འབྲས་བུའི་རྨོངས་པ་ཆོས་ཅན། དེ་ལས་ཀྱང་སྡུག་བསྔལ་གྱི་རྒྱུ་བདག་ཏུ་ང་རྒྱལ་བཟློག་པར་ནུས་པ་མེད་པར་ཐལ། དེའང་བདག་ཏུ་རྨོངས་པ་ཡིན་པའི་ཕྱིར། འདོད་ན་ཐར་པ་མེད་དོ་ཞེ་ན། བྱང་ཆུབ་འདོད་པ་རྣམས་ཀྱིས་ནི་ཆོས་ཅན། བདག་མེད་བསྒོམ་པ་ནི་བྱང་ཆུབ་ཐོབ་པའི་ཐབས་ཀྱི་མཆོག་གཙོ་བོ་ཡིན་ཏེ། བདག་མེད་བསྒོམ་པ་ནི་བདག་འཛིན་ལྡོག་པའི་རྒྱུ་ཡིན་པའི་ཕྱིར་རོ། །དེ་སྐད་དུའང་། དེ་བཞིན་གཤེགས་པའི་གསང་བའི་མདོ་ལས། ཞི་བའི་བློ་གྲོས་འདི་ལྟ་སྟེ། །ཤིང་གི་རྩ་བ་བཅད་པའི་ཡལ་ག་དང་ལོ་མ་དང་འདབ་མ་ཐམས་ཅད་བསྐམ་པར་འགྱུར་རོ། །ཞི་བའི་བློ་གྲོས་དེ་བཞིན་དུ་འཇིག་ཚོགས་ལ་ལྟ་བ་ཉེ་བར་ཞི་བས་ཉོན་མོངས་ཐམས་ཅད་ཉེ་བར་ཞི་བར་འགྱུར་རོ་ཞེས་སོ། །གཉིས་པ་ཆོས་ཀྱི་བདག་མེད་ལ་འཇུག་ཚུལ་ལ་སྤྱི་དོན་དང་། གཞུང་དོན་གཉིས་ཀྱི་དང་པོ་ལ་བདུན། དྲན་པ་ཉེ་བར་བཞག་གི་དམིགས་པ། ངོ་བོ་ངོས་གཟུང་། གྲོགས་བསྟན། བསྒོམ་པའི་ཚུལ། བསྒོམས་པའི་འབྲས་བུ། ཁྱད་པར་དུ་འཕགས་ཚུལ། ངེས་པའི་ཚིག་གོ །དང་པོ་ནི། རང་གཞན་ཐམས་ཅད་ཀྱི་ལུས་དང་ཚོར་བ་དང་སེམས་དང་ཆོས་རྣམས་སོ། །ཅིའི་ཕྱིར་དམིགས་པ་བཞིར་བཞག་ཅེ་ན། བྱིས་པ་ལོག་བློ་ཅན་རྣམས་ཀྱིས་དབང་པོ་དང་བཅས་པའི་ལུས་ལ་བརྟེན་ནས་བདེ་སོགས་ཚོར་བ་ལ་ལོངས་སྤྱོད་པ་པོ་བདག་ཏུ་ཞེན་པའི་སེམས་དེ་ནི་ཀུན་ནས་ཉོན་མོངས་དང་རྣམ་བྱང་གི་ཆོས་ཆགས་སོགས་དང་དད་སོགས་ཀུན་ནས་ཉོན་མོངས་པ་རྣམ་པར་བྱང་བར་འགྱུར་རོ་སྙམ་དུ་རྟོག་གོ །དེས་ན་དང་པོར་བདག་གི་རྟེན་གྱི་དངོས་པོ་ལུས་དང་ལོངས་སྤྱོད་སྤྱད་བྱའི་དངོས་པོ་ཚོར་བ་དང་སེམས་ཀྱི་རང་བཞིན་གྱི་བདག་དང་བདག་གི་ཉོན་མོངས་དང་རྣམ་བྱང་གི་དངོས་པོའི་ཆོས་ཡང་དག་པར་ཡོངས་སུ་དཔྱད་པས་ལོག་རྟོག་བཞི་བཟློག་པའི་དོན་དུ་བཞག་གོ །གཉིས་པ་ནི། དྲན་དང་ཤེས་རབ་བོ། །གསུམ་པ་ནི། དེ་དག་དང་མཚུངས་ལྡན་གྱི་སེམས་དང་སེམས་ལས་བྱུང་བའི་ཆོས་རྣམས་སོ། །བཞི་པ་ལ་གཉིས་ལས། དང་པོ་དམིགས་རྣམ་བསྒོམ་ཚུལ་ནི། ནང་དང་ཕྱི་དང་དེ་གཉིས་ཀའི་ལུས་སོགས་ལ་ལུས་སོགས་ཀྱིས་རྗེས་སུ་ལྟ་བ་སྟེ། ནང་གི་ནི་རང་རྒྱུད་ཀྱི་སྐྱེ་མཆེད་ལྔའོ། །ཕྱི་ཡི་ནི་སེམས་ཅན་དུ་མི་རྟོག་པ་ཕྱིའི་སྐྱེ་མཆེད་ལྔ་འོ། །གཉིས་ཀའི་ནི་རང་རྒྱུད་འབྲེལ་བའི་དབང་པོའི་རྟེན་ཕྱིའི་སྐྱེ་མཆེད་དང་གཞན་རྒྱུད་ཀྱི་སྐྱེ་མཆེད་མིག་སོགས་ལྔ་སྟེ། རིམ་པ་ལྟར་ནང་གི་སྐྱེ་མཆེད་དང་འབྲེལ་བས་ནང་དང་གཞན་གྱི་དབང་པོའི་ཡུལ་ཡིན་པས་ཕྱིའི་མིན་པ་དང་། རྒྱུད་ལ་ལྟོས་ནས་ཕྱི་དང་སྐྱེ་མཆེད་ལ་ལྟོས་ནས་ནང་ཡིན་པས་སོ། །ལུས་ཀྱི་རྗེས་སུ་ལྟ་བ་ནི་རྟོག་པ་ལ་ཀེང་རུས་སོགས་སུ་སྣང་བའི་གཟུགས་བརྙན་གྱི་ལུས་དང་རང་བཞིན་པའི་ལུས་དང་རང་བཞིན་པའི་ལུས་དངོས་ལ་ཤེས་རབ་ཀྱི་རང་བཞིན་སྟོང་པར་མཚུངས་པར་ལྟ་བའོ། །ཚོར་བ་ལའང་ནང་གི་ནི་རང་རྒྱུད་ཀྱི་ནང་གི་སྐྱེ་མཆེད་ལས་བྱུང་བས་སམ་ནང་གི་སྐྱེ་མཆེད་ལ་དམིགས་པའོ། །ཕྱིའི་ནི་ཕྱིའི་སྐྱེ་མཆེད་ལ་དམིགས་ཤིང་གཞན་རྒྱུད་དུ་གཏོགས་པའོ། །ཕྱི་ནང་གཉིས་ཀའི་ནི་རང་རྒྱུད་ཀྱི་དབང་པོ་དང་ཚོགས་པ་གཅིག་པའི་གཟུགས་སོགས་ཕྱིའི་སྐྱེ་མཆེད་དང་གཞན་རྒྱུད་ཀྱི་ནང་གི་སྐྱེ་མཆེད་ལ་དམིགས་པའི་ཚོར་བའོ། །སེམས་དང་ཆོས་རྣམས་ལའང་ཕྱི་དང་ནང་དང་དེ་གཉིས་ཀའི་བྱེ་བྲག་ཅི་རིགས་པར་ཤེས་པར་བྱ་སྟེ། དེ་དག་ལ་བརྟེན་ཅིང་དམིགས་ནས་བྱུང་བའི་སེམས་དང་། དེ་དག་ལ་བརྟེན་ཅིང་དམིགས་ནས་བྱུང་བའི་འདུ་ཤེས་དང་སེམས་བྱུང་གི་འདུ་བྱེད་ལ་སོགས་པའོ། །དེ་དག་ལ་དེ་དག་གི་རྗེས་སུ་ལྟ་བ་ནི། ཤེས་རབ་ཀྱིས་སྟོང་པར་ལྟ་བ་ཡིན་ལ། མདོ་རྒྱན་འགྲེལ་པར། ལུས་སྒྱུ་མ་ལྟ་བུ་དང་། ཚོར་བ་རྨི་ལམ་ལྟ་བུ་དང་། སེམས་ནམ་མཁའ་ལྟ་བུ་དང་། ཆོས་ནམ་མཁའ་ལ་བློ་བུར་དུ་སྤྲིན་སོགས་ཀྱིས་བསྒྲིབས་པ་ལྟ་བུར་ཤེས་པའོ། །གཉིས་པ་གཉེན་པོའི་བསྒོམ་ཚུལ་ནི་འདུན་པ་དང་། བརྩོན་འགྲུས་དང་། སངས་རྒྱས་ཀྱི་སྐུ་ལ་སོགས་པ་དང་མི་རྟག་སོགས་ཡིད་ལ་བྱེད་པའི་བསྒོམ་པ་ལ་མི་སྐྱོ་བའི་རྩོལ་བ་དང་། སྦྲང་བུ་ཤ་སྦྲང་བུང་བ་དང་། །ཞེས་སོགས་ཀྱི་ཚུལ་གྱི་དགེ་བ་ལ་སྦྱོར་བ་ལ་སྤྲོ་བ་དང་། མ་ཐན་པ་དང་། ཕྱིར་ནུར་བ་མེད་པ་དང་། དྲན་པ་དང་། ཤེས་བཞིན་དང་། བག་ཡོད་པའི་བསྒོམ་པའོ། །དེ་དག་རིམ་པ་ལྟར་དམིགས་པ་ལ་སེམས་མི་འདུན་པའི་དང་། མི་སྦྱོར་བའི་ལེ་ལོ་དང་། སེམས་ཀྱི་རྒྱུ་བ་མི་བསལ་བའི་བྱིང་བ་དང་། སྔར་ཉམས་སུ་མྱོང་བའི་ཡུལ་དྲན་ནས་བར་བར་དུ་སེམས་འཕྲོ་བའི་རྒོད་པ་གཉིས་དང་། འཐོབ་བྱའི་ཡོན་ཏན་གྱི་ཁྱད་པར་འཐོབ་པ་ལ་བདག་ཉིད་དམན་པར་སེམས་པས་མི་ཐོབ་སྙམ་དུ་སྒྱིད་ལུག་པའི་སེམས་ཞུམ་པའི་དང་། ཤ་སྦྲང་མཆུ་རིང་ལ་སོགས་པའི་གནོད་པས་སྐྱོ་བ་དང་། གཉེན་པོ་འདི་ཙམ་གྱིས་ཆོག་གི་གཞན་མི་དགོས་ཞེས་དགེ་བ་ཅུང་ཟད་ཀྱིས་ཆོག་པར་འཛིན་པ་དང་། གདམས་ངག་བརྗེད་པའི་དང་། བསླབ་པ་ལ་འདས་པས་འགྱོད་པ་ལྟུང་བ་ཡིད་ལ་གཅགས་པའི་དང་། བག་མེད་པས་བརྩམས་ཟིན་གྱིས་དགེ་བ་མཐར་མི་འབྱིན་པར་བརྩོན་པ་འདོར་བའི་ཉེ་བའི་ཉོན་མོངས་པའི་གཉེན་པོར་རིམ་བཞིན་བསྒོམ་མོ། །ལྔ་པ་ལ་གསུམ་ལས། དང་པོ་ཕྱིན་ཅི་ལོག་སྤོང་བ་ནི། ཀུན་རྫོབ་ཀྱི་སྒོ་ནས་ལུས་ཚོར་སེམས་ཆོས་རྣམས་མི་གཙང་བ་དང་སྡུག་བསྔལ་བ་དང་མི་རྟག་པ་དང་བདག་མེད་པར་དྲན་པ་ཉེ་བར་བཞག་པས་གཙང་བདེ་རྟག་བདག་གི་ཕྱིན་ཅི་ལོག་ཏུ་འཛིན་པ་སྤང་ངོ་། །གཉིས་པ་བདེན་བཞི་ལ་འཇུག་པ་ནི། ལུས་ནི་སྡུག་བསྔལ་གྱི་གཞི་ཡིན་པས་གནས་ངན་ལེན་ཏེ་འདུ་བྱེད་ཀྱི་སྡུག་བསྔལ་གྱི་བདེན་པ་མངོན་སུམ་དུ་རྟོགས་པ་ལ་འཇུག་ལ། ཚོར་བ་ནི། མི་འབྲལ་བ་དང་མི་འཕྲད་པར་སྲེད་པའི་རྒྱུ་ཡིན་ལ་སྲེད་པ་ཀུན་འབྱུང་གི་བདེན་པ་ཡིན་པས་དེ་ལ་འབྲས་བུ་ལ་སོགས་པའི་སྒོ་ནས་བརྟགས་པས་ཀུན་འབྱུང་གི་བདེན་པ་རྟོགས་པ་ལ་འཇུག་ཅིང་། སེམས་ནི་བདག་ཏུ་ཞེན་པའི་གཞི་ཡིན་པས་དེ་ལ་བདག་མེད་སོགས་སུ་བརྟགས་པས་བདག་མེད་པའི་སྡུག་བསྔལ་ཙམ་རྒྱུན་ཆད་པ་ཡིན་གྱི་བདག་ཆད་ཀྱི་དོགས་པའི་འཇིགས་པ་མེད་པས་འགོག་བདེན་མངོན་དུ་བྱེད་པ་ལ་འཇུག་ལ། ཀུན་ནས་ཉོན་མོངས་དང་རྣམ་བྱང་གི་ཆོས་ཆགས་སོགས་དང་མི་སྡུག་པ་སོགས་ལ་བརྟགས་པས་སྤང་བླང་གི་ཆོས་ལ་མ་རྨོངས་པས་ཉོན་མོངས་སྤོང་བའི་ཐབས་ལམ་གྱི་བདེན་པ་ལ་འཇུག་པར་འགྱུར་རོ། །དེ་ལྟར་ཡང་། གནས་ངན་ལེན་ཕྱིར་སྲེད་རྒྱུའི་ཕྱིར། །གཞི་ཡི་ཕྱིར་དང་མ་རྨོངས་ཕྱིར། །བདེན་པ་བཞི་ལ་འཇུག་བྱ་བས། །དྲན་པ་ཉེ་བར་བཞག་པ་བསྒོམ། །ཞེས་དབུས་མཐའ་ལས་སོ། །གསུམ་པ་ལུས་སོགས་དང་བྲལ་བ་ནི། སྟོང་པ་ཉིད་ཀྱི་སྒོ་ནས་ལུས་དང་ཚོར་བ་ལ་སོགས་པ་དྲན་པ་ཉེར་བཞག་བསྒོམས་པས་འབྲས་བུ་ལུས་སོགས་དང་བྲལ་བ་འཐོབ་སྟེ། ལུས་སོགས་སུ་མངོན་ཞེན་མེད་པར་འགྱུར་བས་སོ། །དྲུག་པ་ནི། ཉན་རང་རྣམས་ནི་རང་དོན་ཉི་ཚེའི་དབང་དུ་བྱས་ནས་རང་རྒྱུད་ཀྱི་ལུས་སོགས་ལ་དམིགས་ནས་བསྒོམ་པ་དང་། སྐྱོ་བར་བྱེད་པའི་རྣམ་པ་མི་རྟག་སྡུག་བསྔལ་ལ་སོགས་པ་ཁོ་ནའི་རྣམ་པར་ཡིད་ལ་བྱེད་པ་དང་། ལྷག་བཅས་དང་ལྷག་མེད་ཀྱི་མྱང་འདས་ལ་རིམ་པ་བཞིན་ལུས་སོགས་ལ་དམིགས་པ་ཉོན་མོངས་སྤངས་པ་དང་། ལུས་སོགས་ཞིག་པའི་སྒོ་ནས་ལུས་སོགས་དང་བྲལ་བའི་འབྲས་བུ་འཐོབ་པ་ཡིན་ལ། བྱང་སེམས་ཀྱིས་ནི་དོན་གཉིས་ཀྱི་དབང་དུ་བྱས་པས་རང་གཞན་གཉིས་ཀའི་ལུས་ལ་དམིགས་པ་དང་། མི་གཙང་སོགས་སུ་ཡིད་ལ་བྱེད་པར་མ་ཟད་པར་སོགས་སུ་རྟོག་པ་ཐམས་ཅད་སྤང་བའི་ཕྱིར་ངོ་བོ་ཉིད་མི་དམིགས་པའི་ཚུལ་གྱིས་ཡིད་ལ་བྱེད་པ་དང་། འབྲས་བུ་འཐོབ་པ་ཡང་ཉོན་མོངས་ཟད་པ་བཞིན་ལུས་སོགས་དང་གཏན་བྲལ་བའམ། སོ་སྐྱེ་བཞིན་དུ་གཏན་མི་འབྲལ་བའི་ཕྱིར་མིན་གྱི་སངས་རྒྱས་པའི་དུས་ན་ཡང་སྒྲིབ་གཉིས་སྤངས་པས་འཁོར་བར་མི་གནས་པའི་ཆོས་སྐུ་རྒྱུན་མི་འཆད་ཅིང་སྨོན་ལམ་དང་ཐུགས་རྗེའི་དབང་གིས་གཟུགས་སྐུ་གཉིས་ཀྱིས་འཇིག་རྟེན་ཇི་སྲིད་དུ་གཞན་དོན་དུ་མཛད་པས་ལྷག་མེད་ཀྱི་མྱང་འདས་ལའང་མི་གནས་པའི་ཚུལ་གྱིས་མི་གནས་པའི་མྱང་འདས་ཐོབ་པ་སྟེ་རྣམ་པ་གསུམ་གྱིས་ཉན་རང་གི་བསྒོམ་པ་ལས་ཁྱད་པར་དུ་འཕགས་སོ། །དབུས་མཐའ་ལས། བྱང་ཆུབ་སེམས་དཔའ་རྣམས་ཀྱིས་ནི། །དམིགས་དང་ཡིད་ལ་བྱེད་པ་དང་། །འཐོབ་པས་དེ་ནི་ཁྱད་པར་འཕགས། །ཞེས་སོ། །བདུན་པ་ནི། ཅིའི་ཕྱིར་འདི་ལ་དྲན་པ་ཉེར་བཞག་ཅེས་བྱ་ཞེ་ན། དྲན་པའི་སྟོབས་ཀྱིས་ཉེ་བར་གནས་པས་སམ། ཡང་ན་འདིས་དྲན་པ་ཉེ་བར་གནས་པར་འཇོག་པས་དྲན་པ་ཉེར་བཞག་ཅེས་བྱའོ། །གཉིས་པ་གཞུང་གི་དོན་ལ་གཞི་སྟེ། ལུས་དང་། ཚོར་བ་དང་། སེམས་དང་། ཆོས་དྲན་པ་ཉེར་བཞག་བསྒོམ་པའོ། །དང་པོ་ལ་གསུམ་ལས། དང་པོ་ཡན་ལག་སོ་སོ་ལུས་མ་ཡིན་པ་ནི། གལ་ཏེ་བདག་ཏུ་འཛིན་པའི་ཡུལ་བདག་མེད་པ་དེ་ལྟ་ནའང་ཡན་ལག་ཅན་གྱི་ལུས་བདག་ལྟའི་ཡུལ་དུ་འགྱུར་རོ་ཞེ་ན། ཡན་ལག་སོ་སོ་ཆོས་ཅན། འདི་ལ་བདེན་པའི་ལུས་རྫས་གཅིག་ཡོད་པ་ནི། གང་ཞིག་ཡིན་ཏེ་མ་ཡིན་ཏེ། ཡན་ལག་འབའ་ཞིག་མཐོང་གི་དེ་ལས་མ་གཏོགས་པར་ལུས་གཅིག་མ་དམིགས་པའི་ཕྱིར་ཏེ། ལུས་ནི་རྐང་པ་དང་བྱིན་པ་མིན་ཞིང་བརླ་བར་སྐེད་པ་ལའང་ལུས་མིན་ཏེ་བྲང་དང་དཔུང་པའང་ལུས་མ་ཡིན་རྩིབ་ལོགས་ལག་པའང་ལུས་མ་ཡིན་ཏེ། མཆན་ཁུང་ཕྲག་པའང་ལུས་མ་ཡིན་ནང་ཁྲོལ་རྣམས་ཀྱང་ལུས་མིན་ལ་མིག་དང་མགྲིན་པའང་ལུས་མིན་ཏེ་འཆད་པར་འགྱུར་བའི་དཔྱད་པས་རྡུལ་ཕྲ་རབ་ཀྱང་མི་གནས་པའི་ཕྱིར་དང་། ལག་སོགས་ཡན་ལག་གཅིག་བཅད་ན་ལུས་པོ་ཞིག་པས་ཤི་བར་ཐལ་བའི་ཕྱིར་དང་། རོ་རེ་བ་བདག་ཏུ་ཁས་མ་བླངས་པའི་ཕྱིར་རོ། །གཉིས་པ་ཡན་ལག་ཅན་གྱི་རྫས་མ་གྲུབ་པ་ལ་གསུམ་ལས། དང་པོ་ལུས་ཡན་ལག་སོ་སོ་ལ་གནས་པ་དགག་པ་ནི། འོན་ཏེ་ཡན་ལག་སོ་སོ་ལུས་མ་ཡིན་གྱི་ཡན་ལག་ཐམས་ཅད་ལ་ཁྱབ་པའི་ཡན་ལག་ཅན་ཡོད་པ་དེ་ལུས་ཡིན་ནོ་ཞེ་ན། གལ་ཏེ་ཡན་ལག་ཅན་གྱི་ལུས་འདི་ཡན་ལག་ཐམས་ཅད་ལ་གནས་ན་ཕྱོགས་རེ་རེ་རྐྱང་པ་ཡིས་ནི་གནས་སམ། བདག་ཉིད་ཐམས་ཅད་ཀྱི་གནས་དང་པོ་ལྟར་འདོད་པར་གྱུར་ན་ལུས་ཡན་ལག་ཅན་དེ་ཆོས་ཅན། རང་ཉིད་ནི་ཡན་ལག་གང་ལ་གནས་ཏེ་གནས་པར་མི་གཏོགས་པར་ཐལ། དེའི་ཆ་ཤས་རྣམས་ཡན་ལག་གི་ཆ་ཤས་རྣམས་ལ་གནས་པར་འགྱུར་མོད་ཀྱི་དེའི་ཆ་ཤས་དེ་དག་ཀྱང་ཡན་ལག་གི་ཆ་ཤས་ལ་ཕྱོགས་རེའམ་ཐམས་ཅད་ཀྱིས་གནས་བརྟགས་ན་ཐུག་པ་མེད་པར་འགྱུར་བས་ཡང་དག་པར་གནས་པ་མི་སྲིད་པའི་ཕྱིར་རོ། །གལ་ཏེ་ཕྱོགས་གཉིས་པ་ལྟར་འདོད་ནས་བདག་ཉིད་ཀུན་གྱི་ལུས་ཡན་ལག་ཅན་འདི་ལག་སོགས་རྣམས་ལ་གནས་སོ་ཞེ་ན། ལུས་ཡན་ལག་ཅན་ཆོས་ཅན། ཡན་ལག་ལག་སོགས་དེ་དག་ཇི་སྙེད་པ་དེ་སྙེད་ཀྱི་ནི་ལུས་སུ་འགྱུར་ཏེ། ལུས་གང་ཞིག ཡན་ལག་རེ་རེ་ལ་དེའི་བདག་ཉིད་ཐམས་ཅད་ཀྱིས་གནས་པའི་ཕྱིར། འདོད་ན། དེ་ཆོས་ཅན། ཡན་ལག་ཅན་གཅིག་ཏུ་འདོད་པ་མི་འཐད་པར་ཐལ། དུ་མ་ཡིན་པའི་ཕྱིར་རོ། །དེས་ན་སྐྱེས་བུ་ཆོས་ཅན། དཔྱད་ན་ཇི་ལྟར་ལག་སོགས་ལ་ལུས་གཅིག་ཡོད་པ་མ་ཡིན་པར་ཐལ། དཔྱད་ན་ཕྱི་རོལ་དང་ནང་ན་ལུས་མེད་པའི་ཕྱིར་ནའོ། །དེའང་ནང་ཤེས་རིག་གི་སྐྱེས་བུ། སོ་དང་སྐྲ་སེན་བདག་མ་ཡིན། ཞེས་པའི་སྐབས་སུ་བཀག་ལ་ཕྱིའི་ཡན་ལག་ཅན་ད་ལྟ་བཀག་པའི་ཕྱིར། གཉིས་པ་ཡན་ལག་ལས་གཞན་པའི་ལུས་དགག་པ་ནི། འོན་ཏེ་ལུས་དེ་ལག་སོགས་ལས་གཞན་ཡིན་པས་སྐྱོན་དེར་མི་འགྱུར་ཞེ་ན། ལག་སོགས་ཆོས་ཅན། དེ་རྣམས་ལས་གཞན་པའི་ལུས་ཡན་ལག་ཅན་དེ་ནི་ཇི་ལྟར་ཡོད་པ་ཡིན་ཏེ་མ་ཡིན་པར་ཐལ། དེ་རྣམས་ལས་གཞན་པའི་ལུས་ཡན་ལག་ཅན་མེད་པའི་ཕྱིར་རོ། །སྣང་རུང་མ་དམིགས་པས་སོ། །འོ་ན་ལག་སོགས་ལ་ལུས་མེད་ན་ལུས་བློ་ཇི་ལྟར་འབྱུང་ཞེ་ན། ལུས་གཅིག་སྣང་རུང་མ་དམིགས་པ་དེས་ན་ལུས་གཅིག་མེད་པའི་ལག་སོགས་ལ་གཅིག་ཏུ་འཁྲུལ་པའི་རྨོངས་པ་ཡིས་ནི་ཀུན་རྫོབ་ཏུ་ལུས་ཀྱི་བློ་འབྱུང་བར་འགྱུར་ལ་དོན་དམ་པར་ནི་མིན་ནོ། །གལ་ཏེ་ལུས་དེ་ལག་སོགས་ལས་གཞན་དུ་ཅིའི་ཕྱིར་མེད་ཅེ་ན། དཔེར་ན་རྐང་ལག་སོགས་པའི་དབྱིབས་སུ་བཀོད་པའི་ཁྱད་པར་གྱིས་འཁྲུལ་ནས་ལུས་རྫས་གཅིག་མེད་ཀྱང་ལག་སོགས་པ་ཡན་ལག་ཅན་གཅིག་ཏུ་འཛིན་པའི་བློ་འབྱུང་སྟེ། དཔེར་ན་ཐོ་ཡོར་ལ་ནི་གྱེན་དུ་འགྲེངས་པ་ལ་སོགས་པའི་དབྱིབས་ཀྱི་ཁྱད་པར་གྱིས་སྐྱེས་བུ་དང་མཚུངས་པས་དེ་ལ་མིའི་རང་བཞིན་མེད་ཀྱང་མིའི་བློ་འབྱུང་བཞིན་ནོ། །འོ་ན་རྨོངས་པས་ལུས་ཀྱི་བློ་འབྱུང་གི་ལུས་ཀྱི་དངོས་པོ་གཅིག་མེད་པ་ཅི་ཞེ་ན། དུས་ཇི་སྲིད་དུ་ཁམས་དྲུག་རེག་དྲུག་ལ་སོགས་པའི་རྐྱེན་རྣམས་ཚོགས་པ་དེ་སྲིད་དུ་ལུས་ནི་ཅིས་སམ། ཤིང་གི་སྡོང་དུམ་ལ་ནི་དོན་དམ་པར་སྐྱེས་བུས་སྟོང་ཡང་སྒྲོ་བཏགས་ནས་སྐྱེས་པ་དང་བུད་མེད་ལྟར་སྣང་ཞིང་དེ་གཉིས་ཀྱི་ཐ་སྙད་བྱེད་ལ། རྐྱེན་མ་ཚོགས་ན་དེ་ལྟར་མི་སྣང་བ་དེ་བཞིན་དུ་དུས་ཇི་སྲིད་ལག་སོགས་ལ་ལུས་བློ་འབྱུང་བའི་རྐྱེན་ཚོགས་པ་དེ་ཡོད་པ་དེ་སྲིད་དུ་ཡན་ལག་དེར་ལུས་སུ་སྣང་བའི་བློ་སྐྱེ་བར་འགྱུར་ལ་མེད་ན་ནི་མི་འབྱུང་བའི་ཕྱིར། རྨོངས་པ་ལས་ལུས་བློར་འགྱུར་རོ། གསུམ་པ་དེ་ལྟར་ཡན་ལག་གཞན་ལའང་སྦྱར་བ་ནི། ལག་སོགས་ལ་དཔྱད་ནས་ལུས་མེད་པ་དེ་བཞིན་དུ་ལག་པ་དང་རྐང་པ་ལ་སོགས་པ་རྣམས་ལའང་ཆོས་ཅན། དཔྱད་ན་ཡན་ལག་ཅན་རྫས་གཅིག་གང་ཞིག་ཡིན་པར་འགྱུར་ཏེ་མི་འགྱུར་བར་ཐལ། སོར་མོའི་ཚོགས་པ་ཡིན་ཞིང་དཔྱད་ན་སོར་མོ་ཡང་བདེན་པའི་དངོས་པོ་གཅིག་ཏུ་མེད་པའི་ཕྱིར་ཏེ། སོར་མོ་དེ་ཡང་ཚོགས་ཀྱི་ཚོགས་དུ་མ་འདུས་པ་ཡིན་པའི་ཕྱིར་རོ། །ཚོགས་ཀྱང་གཅིག་ཏུ་བདེན་པའི་དངོས་པོ་མ་ཡིན་ཏེ། རང་གི་ཆ་ཤས་ཕྱེ་བས་གཅིག་ཏུ་བདེན་པ་མེད་པའི་ཕྱིར་རོ། །ཆ་ཤས་སུ་ཕྱེ་བའི་ཆ་ཤས་དེའང་བདེན་པ་གཅིག་ཏུ་མེད་དེ། རྡུལ་ཕྲ་རབ་ཀྱི་ཆར་ཕྲ་བས་གཅིག་མེད་པའི་ཕྱིར་ཏེ། རྡུལ་ཕྲ་རབ་དེའང་དོན་དམ་པར་གཅིག་ཏུ་བདེན་པ་མེད་དེ། ཕྱོགས་དྲུག་གི་ཆ་ཡི་དབྱེ་བ་ཡིས་དུ་མར་འགྱུར་བའི་ཕྱིར་རོ། །ཕྱོགས་ཀྱི་དབྱེ་བས་ཕྱེ་བའི་ཆ་དྲུག་གི་ཆ་རེ་རེའང་གཅིག་ཏུ་བདེན་པ་མེད་དེ། དེའང་ཆ་དྲུག་ཏུ་ཕྱེ་བས་ཆ་ཤས་དང་བྲལ་བའི་ཕྱིར། དེ་ལྟར་ནམ་མཁའ་བཞིན་དུ་མ་གྲུབ་པ་དེས་ན་རྡུལ་ལ་ཡང་བཞིན་མེད་དོ། །དེ་མེད་པ་དེས་ན་ལུས་ཀྱང་བདེན་པར་མེད་དེ། བདེན་པའི་གཅིག་དང་དུ་མ་བྲལ་བའི་ཕྱིར་རོ། །གསུམ་པ་སྐབས་དོན་བསྡུ་བ་ནི། དེ་ལྟར་ན་སྔར་བཤད་པའི་རིམ་པས་རྨི་ལམ་ལྟ་བུའི་གཟུགས་སམ་ལུས་ལ་ཆོས་ཅན། རྟོག་དཔྱོད་དང་ལྡན་པའི་མཁས་པ་སུ་ཞིག་ཡིད་དུ་འོང་མི་འོང་སུ་མར་བརྟགས་ནས་ཆགས་པའམ་སྡང་པ་དང་རྨོངས་པར་བྱེད་པ་མི་རིགས་ཏེ། རང་བཞིན་གྱིས་སྟོང་པའི་ཕྱིར། རྨི་ལམ་གྱི་ཡུལ་ཡིད་དུ་འོང་མི་འོང་བཞིན་ནོ། །གང་གི་ཚེ་དེ་ལྟར་བཤད་པའི་རིགས་པས་ལུས་མེད་པ་དེའི་ཚེ་ཆགས་བྱའི་ཡུལ་སྐྱེས་པ་གང་ཡོད་ལ་བུད་མེད་གང་ཞིག་རང་བཞིན་གྱིས་ཡོད་པ་ཡིན་ཏེ། མེད་པས་ན་སྐྱེས་པ་དང་བུད་མེད་ལ་སོགས་པར་བརྟགས་ནས་ཕན་ཚུན་དུ་ཆགས་པར་མི་རིགས་ཏེ། ཆོས་ཐམས་ཅད་མཚན་མ་དང་བྲལ་བའི་ཕྱིར་རོ། །གཉིས་པ་ཚོར་བ་དྲན་པ་ཉེར་བཞག་ལ་ལྔ་ལས། དང་པོ་ཚོར་བ་རང་བཞིན་མེད་པར་བསྟན་པ་ལ་གཉིས་ཀྱི། དང་པོ་འགོག་བྱེད་ཀྱི་རིམ་པ་ནི། བདེ་སྡུག་བཏང་སྙོམས་གསུམ་གྱི་རང་བཞིན་གྱི་ཚོར་བ་ཆོས་ཅན། ལུས་བཞིན་དུ་དོན་དམ་པར་མེད་དེ། ཡོད་པའི་སྐྱོན་འཆད་པའི་ཕྱིར་ཏེ། གལ་ཏེ་སྡུག་བསྔལ་གྱི་ཚོར་བ་དོན་དམ་པར་དེ་ཉིད་དུ་ཡོད་ན་ནམ་ཡང་མི་ལྡོག་པར་འགྱུར་ལ་འདོད་ན་ཅི་སྟེ་ཡིད་རབ་ཏུ་དགའ་བདེ་དང་ལྡན་པའི་གང་ཟག་རྣམས་ལ་ཆོས་ཅན། སྡུག་བསྔལ་དེས་མི་གནོད་པར་མི་འགྱུར་བར་ཐལ། དེའི་རྒྱུད་ལའང་སྡུག་བསྔལ་དེ་ཡོད་ཅིང་སྡུག་བསྔལ་དེ་ནམ་ཡང་མི་ལྡོག་པའི་ཕྱིར་རོ། །གལ་ཏེ་བདེ་བ་ཡང་དོན་དམ་པར་ཡོད་ན་ནམ་ཡང་མི་ལྡོག་པར་འགྱུར་ལ་འདོད་ན་མྱ་ངན་གྱིས་གདུང་བ་དང་སོགས་པས་འདོད་པ་དང་འཇིགས་པ་དང་སྨྱོས་པ་ལ་སོགས་པས་གདུངས་པའི་གང་ཟག་ཆོས་ཅན། དེ་ལ་བདེ་བའི་རྒྱུ་བཟའ་བཏུང་ཞིམ་པོ་དང་སོགས་པས་ཕྲེང་བ་དང་ཙདྣན་ལ་སོགས་པ་མྱོང་བས་ཅི་སྟེ་དགའ་བར་མི་བྱེད་པར་མི་རིགས་པར་ཐལ། དེའི་རྒྱུད་བདེ་བ་ཡོད་ལ་བདེ་བ་དེ་ནམ་ཡང་མི་ལྡོག་པར་ཡོད་པའི་ཕྱིར་རོ། །གཉིས་པ་དེའི་ལན་དགག་པ་ནི། གལ་ཏེ་མྱ་ངན་གྱིས་གདུངས་པའི་གང་ཟག་ལ་ཆོས་ཅན། དགའ་བདེ་དེ་ཡོད་ཀྱང་མྱོང་བ་མ་ཡིན་ཏེ། དེའི་དགའ་བདེ་དེ་སྡུག་བསྔལ་སྟོབས་དང་ལྡན་པས་ཟིལ་གྱིས་མནན་པའི་ཕྱིར་རོ། །བདེ་བས་ཟིལ་གྱིས་མནན་པས་སྡུག་བསྔལ་ལའང་དེ་དང་མཚུངས་སོ་ཞེ་ན། སྡུག་བསྔལ་གྱིས་ཟིལ་གྱིས་མནན་པའི་བདེ་བ་དང་བདེ་བས་ཟིལ་གྱིས་མནན་པའི་སྡུག་བསྔལ་དེ་ནི་ཆོས་ཅན། ཚོར་བའང་ཇི་ལྟར་ཡིན་ཏེ་མིན་པར་ཐལ། གང་ཞིག་ཉམས་སུ་མྱོང་བའི་བདག་ཉིད་མིན་པའི་ཕྱིར་རོ། །ཁྱབ་པ་ཡོད། ཚོར་བ་ནི་མྱོང་བའི་མཚན་ཉིད་ཅན་ཡིན་པའི་ཕྱིར་རོ། །འོན་ཏེ་དེའི་ཚེ་སྡུག་བསྔལ་ཕྲ་མོ་ཉིད་དུ་ཡོད་པས་མྱོང་ཡང་མི་མྱོང་བ་དང་འདྲ་བ་ཡིན་ནོ་ཞེ་ན། དེའི་ཚེ་དེ་ལྟ་བུ་ཆོས་ཅན། དགའ་བདེ་རགས་ཤིང་སྟོབས་ལྡན་དུ་འཇུག་པས་རང་གིས་མྱོང་བའི་སྡུག་བསྔལ་འདིའི་རགས་པ་བསལ་ཞིང་ཟིལ་གྱིས་མནན་ནས་ཕྲ་མོར་བྱས་པ་མིན་ནམ་སྟེ་ཡིན་པར་ཐལ། དེའི་དགའ་བདེ་སྟོབས་ལྡན་གྱིས་ཟིལ་གྱིས་མནན་ནས་རྡུལ་ཕྲ་མོར་བྱས་པའི་ཕྱིར་རོ། འདོད་ན་དེ་ཆོས་ཅན། བདེ་བ་སྟོབས་ལྡན་མྱོང་བའི་དུས་ན་བདེ་བ་སྟོབས་ལྡན་གྱིས་བྱས་པའི་སྡུག་བསྔལ་ཕྲ་མོ་མྱོང་བ་མེད་པར་ཐལ། བདེ་བ་སྟོབས་ལྡན་མྱོང་བའི་དུས་ན་སྡུག་བསྔལ་ཕྲ་མོ་ཙམ་ཡང་མ་དམིགས་པའི་ཕྱིར་རོ། གལ་ཏེ་མ་གྲུབ་སྟེ་དུས་ཀྱི་ཕུལ་དུ་བྱུང་བའི་བདེ་བ་དེ་ལས་གཞན་འགའ་ཙམ་སྟེ་བདེ་བ་ཆུང་ངུ་དེ་ནི་སྡུག་བསྔལ་ཕྲ་མོ་ཡིན་ནོ་ཞེ་ན། བདེ་བ་ཕྲ་མོ་ཉིད་དེ་ཆོས་ཅན། ཚོར་བ་སྡུག་བསྔལ་མ་ཡིན་པར་ཐལ། དེ་དགའ་བདེ་ཡི་རིགས་ཡིན་པས། དེས་ན་སྔ་མའི་རྟགས་གྲུབ་བོ། །གལ་ཏེ་སྡུག་བསྔལ་སྐྱེ་བའི་འགལ་རྐྱེན་བདེ་བའི་རྒྱུ་གསུམ་འདུས་པའི་རིག་པ་སྐྱེས་པ་ན་བདེ་བ་སྟོབས་ལྡན་མྱོང་བའི་ཆོས་ཅན། སྡུག་བསྔལ་སྐྱེས་པ་མིན་ཏེ། འགལ་རྐྱེན་ཡོད་པས་སྡུག་བསྔལ་གྱི་རྒྱུ་དང་བྲལ་བའི་ཕྱིར་ཞེ་ན་ནི། ཚོར་བ་བདེ་སྡུག་ལ་སོགས་པ་དང་དེའི་རྒྱུ་ཆོས་ཅན། བདེན་པར་མེད་དེ། བདེ་སྡུག་དང་དེའི་རྒྱུ་ཉིད་དུ་བཏགས་པས་མངོན་པར་ཞེན་པར་བཏགས་པ་ཙམ་ཉིད་ཡིན་གྱི་དེ་དག་ཏུ་དོན་ལ་གྲུབ་པ་མིན་ཞེས་བྱ་བར་གྲུབ་པ་མིན་ནམ་སྟེ་ཡིན་པའི་ཕྱིར་རོ། དེ་ལྟ་མིན་ན་འགའ་ཞིག་གི་སྡུག་བསྔལ་གྱི་རྒྱུ་གཞན་དག་གི་བདེ་བའི་སྒྲུབ་བྱེད་དུ་ཇི་ལྟར་འགྱུར་ནའང་འགྱུར་བས་སོ། །དེ་ཡང་ཇི་སྐད་དུ། སྦྲུལ་ནི་རྨ་བྱའི་བདེ་བྱེད་སྐྱེ་འགྱུར་ཏེ། །དུག་ལ་སོགས་པས་དུག་ནི་བཅུད་ལེན་ཡིན། །ཚེར་མས་རྔ་མོའི་ཁ་ཡི་ཟུག་རྔུ་ཡི། །དགའ་བའི་ཁྱད་པར་གྱི་ནི་རྒྱུ་རུ་འགྱུར། །ཞེས་སོ། །གཉིས་པ་བདེན་པར་ཞེན་པའི་གཉེན་པོར་བསྒོམ་པ་ནི། ཚོར་བ་བཏགས་པ་ཙམ་ཡིན་པ་དེ་ཉིད་ཀྱི་ཕྱིར་ན་བདེ་སོགས་ཀྱི་དངོས་པོར་མངོན་པར་ཞེན་པ་འདི་ཡི་ནི་གཉེན་པོ་རྣམ་པར་དཔྱོད་པ་ཚོར་བ་རང་བཞིན་མེད་པར་རྗེས་སུ་དྲན་པ་ཉེ་བར་བཞག་པ་འདི་བསྒོམ་ཞིང་གོམས་པར་བྱ་སྟེ། དེ་དེའི་གཉེན་པོ་ཡིན་པའི་ཕྱིར་རོ། །གཞན་ཡང་དེ་ཁོ་ན་ཉིད་ལ་རྣམ་པར་བརྟགས་ཤིང་དཔྱོད་པ་ལ་དགའ་བའི་མཚན་ཉིད་ཅན་གྱི་རྟོག་པ་ཞིང་ལྟ་བུ་ལས་ཡང་དག་པར་བྱུང་བའི་བསམ་གཏན་འདོད་པ་དང་སྡིག་པ་མི་དགེ་བའི་ཆོས་དང་བྲལ་བས་རྟོག་དཔྱོད་དང་བཅས་ཤིང་དབེན་པ་ལས་སྐྱེས་པའི་དགའ་བ་དང་བདེ་བ་ཅན་བསམ་གཏན་དང་པོ་དང་། རྟོག་དཔྱོད་དང་བྲལ་ཞིང་ཏིང་ངེ་འཛིན་སྙོམས་འཇུག་ལས་སྐྱེས་པའི་དགའ་བདེ་ཅན་བསམ་གཏན་གཉིས་པ་སོགས་བསྒོམ་པ་ནི། རྟོག་པས་སྤྲུལ་པའི་དགའ་བདེའི་ཟས་ཀྱིས་བཟུང་བའི་ལུས་ཅན་རྣལ་འབྱོར་པའི་ཟས་ཡིན་ཏེ། དེའི་ལུས་ཚིམ་ཞིང་རྒྱས་པའི་རྒྱུ་ཡིན་པའི་ཕྱིར་རོ། །དེས་ཀྱང་ཚོར་བ་རྟོགས་པས་བརྟགས་པ་ཙམ་དུ་གྲུབ་བོ། །གསུམ་པ་རྒྱུ་རེག་པ་མ་གྲུབ་པར་བསྟན་པ་ལ་གཉིས་ལས་དང་པོ་དོན་དངོས་ནི། ཚོར་བ་དེའང་རེག་པའི་རྐྱེན་གྱིས་འབྱུང་བ་ཡིན་ན། རེག་པའི་རྐྱེན་གྱིས་བྱུང་བའི་ཚོར་བ་དེ་ཆོས་ཅན། བདེན་པ་མེད་དེ། དེའི་རྒྱུ་ཡུལ་དབང་རྣམ་ཤེས་གསུམ་འདུས་པའི་རེག་པ་བདེན་པར་མེད་པའི་ཕྱིར། མ་གྲུབ་ན། གལ་ཏེ་དབང་དོན་དེ་དག་བར་དང་བཅས་པ་ཡིན་ནམ་མ་ཡིན། དང་པོ་ལྟར་ན་དབང་དོན་ཆོས་ཅན། དེ་དག་གང་དུ་ཕྲད་པའམ་རེག་པར་འགྱུར་ཏེ་མི་འགྱུར་བར་ཐལ། བར་དང་བཅས་པའི་ཕྱིར། གཉིས་པ་ལྟར་ན་ཡང་དབང་པོ་དེ་ཆོས་ཅན། དོན་དང་གཅིག་ཉིད་དུ་ཐལ་ཏེ། དོན་དང་དེ་གཉིས་རྫས་གང་ཞིག་བར་མེད་པའི་ཕྱིར། འདོད་ན། དེ་གང་ཞིག་ཆོས་ཅན། དོན་གང་དང་ཕྲད་པར་འགྱུར་བ་མིན་པར་ཐལ་ཏེ། དེའི་ཕྱིར་རོ། །འོན་ཏེ་རྡུལ་ཕྲ་རབ་ཕྲད་པ་ཡིན་ཞེ་ན། རྡུལ་ཕྲན་གྱི་ཆུང་མཐའ་ཆོས་ཅན། རྡུལ་ཕྲན་ཆུང་མཐའ་ལ་འཇུག་པ་མེད་པར་ཐལ། དེ་ནི་རྡུལ་ཕྲ་རབ་དང་ནང་དུ་འཇུག་པའི་བར་སྐབས་མེད་ཅིང་ཆེ་ཆུང་མཉམ་པ་ཡིན་པའི་ཕྱིར་རོ། །འདོད་ན། ཆོས་ཅན་དེ་རྡུལ་ཕྲ་རབ་དང་བདག་ཉིད་ཐམས་ཅད་འདྲེས་པ་མེད་པར་ཐལ། རྡུལ་ཕྲ་རབ་ལ་མ་ཞུགས་པའི་ཕྱིར། དེའང་འདོད་ན། དེ་ལ་ཆོས་ཅན། དེ་དང་ཕྲད་པ་མེད་པར་ཐལ། དེ་དང་མ་འདྲེས་པའི་ཕྱིར་རོ། །གཞན་ཡང་རྡུལ་ཕྲན་དང་རྡུལ་ཕྲན་གཞན་ལའང་ཆོས་ཅན། ཕན་ཚུན་ཕྲད་པ་ཞེས་བྱ་བ་ཇི་ལྟར་འཐད་པར་འགྱུར། ཆ་ཤས་མེད་པའི་ཕྱིར། མ་ངེས་ན་ཕན་ཚུན་ཕྲད་པ་དང་ནི་ཆ་མེད་པ་ཡིན་ལ། གལ་ཏེ་ཚད་མས་མཐོང་ན་དེ་བསྒྲུབ་པའི་དཔེ་དང་གཏན་ཚིགས་ཀྱང་བསྟན་པར་གྱིས་ཤིག དེ་ལྟ་ནའང་ཁྱེད་ཀྱིས་ཚད་མས་མཐོང་བ་མི་སྲིད་དོ། །གཞན་ཡང་ལུས་ཅན་ལ་ཕྲད་པ་ཡོད་དུ་ཆུག་ནའང་རྣམ་ཤེས་ཆོས་ཅན། དབང་དོན་དང་ཕྲད་པ་འཐད་པ་ཉིད་མ་ཡིན་པར་ཐལ། དེ་ལ་ནི་ལུས་མེད་པའི་ཕྱིར། དེ་ལྟ་ནའང་ཡན་ལག་དེ་གསུམ་ཚོགས་པ་ལ་ཕྲད་པ་ཡོད་དོ་ཞེ་ན། དེ་གསུམ་ཚོགས་པའང་ཆོས་ཅན། ཕྲད་པ་དོན་ལ་རིགས་པ་མ་ཡིན་ཏེ། དེ་ཁོ་ན་ཉིད་དུ་དངོས་པོར་མེད་པར་ཕྱིར་ཏེ། སྔར་ནི་ཇི་ལྟར་དེ་བཞིན་སོར་མོའི་ཚོགས་ཡིན་ཕྱིར་ཞེས་པའམ། རྒྱུད་དང་ཚོགས་ཞེས་བྱ་བ་ནི། །ཕྲེང་བ་དམག་ལ་སོགས་བཞིན་བརྫུན། །ཞེས་རྣམ་པར་དཔྱད་ཅིང་གཏན་ལ་ཕབ་པ་བཞིན་ནོ། །གཉིས་པ་དོན་བསྡུ་བ་ནི། དེ་ལྟར་བསྟན་པའི་རིམ་པས་གསུམ་འདུས་ཏེ་བྱུང་བའི་རིག་པ་ཡོད་པ་མིན་པའི་ཕྱིར་ན་བདེ་སོགས་ཚོར་བ་ཆོས་ཅན། གང་ལས་ཀྱང་འབྱུང་བར་མི་འགྱུར་བར་ཐལ། ཚོར་བ་གང་ཞིག་རེག་པ་མེད་པའི་ཕྱིར། དེས་ན་ཚོར་བ་བདེ་སྡུག་ལ་བླང་དོར་བྱ་བའི་ཕྱིར་ངལ་བ་འདི་ཅིའི་དོན་དུ་ཡིན་ཏེ་ནམ་མཁའ་བལྡད་པའི་ངལ་བ་ལྟར་དོན་མེད་དོ། །འོན་ཏེ་བདེ་བའི་དོན་དུ་ངལ་བ་མིན་མོད། སྡུག་བསྔལ་མི་བཟོད་པས་དེ་སྤང་བའི་དོན་དུའོ་ཞེ་ན། སྐྱེས་བུ་གང་ལ་ཆོས་ཅན། དཔྱད་ན་སྡུག་བསྔལ་གང་གིས་གནོད་པར་འགྱུར་ཏེ་མི་འགྱུར། ཚོར་བ་པོ་དང་རང་དང་ཚོར་བ་གཉིས་ཀ་དཔྱད་ན་རང་བཞིན་མ་གྲུབ་པའི་ཕྱིར་རོ། །བཞི་པ་དེས་ན་སྲེད་པ་མ་གྲུབ་པར་བསྟན་པ་ནི། གང་གི་ཚེ་ཚོར་བ་པོའི་བདག་འགའ་མེད་ཅིང་མྱོང་བྱར་ཚོར་བའང་སྔར་དཔྱད་པའི་རིགས་པས་ཡོད་པ་མ་ཡིན་པར་གྲུབ་པ་དེའི་ཚེ་ཚོར་བྱ་ཚོར་བྱེད་སྐྱེ་བ་དང་བྲལ་བའི་གནས་སྐབས་འདི་མཐོང་ནས་ཚོར་བ་ལ་སྲེད་པ་ཅིའི་ཕྱིར་ལོག་པར་མི་འགྱུར་ཏེ་འགྱུར་རོ། །ལྔ་པ་མྱོང་བ་བདེན་པ་དགག་པ་ནི། འོན་ཏེ་ཚོར་བྱ་ཚོར་བྱེད་མེད་ན་བདེ་བའི་རྒྱུ་སྒྲུབ་བྱེད་དངོས་པོ་རྣམས་ལ་མཐོང་ཐོས་རེག་པའི་ཐ་སྙད་མི་སྲིད་པར་འགྱུར་རོ་ཞེ་ན། མིག་ཤེས་ཀྱིས་མཐོང་བའམ་ནི་ལུས་ཤེས་ཀྱིས་རེག་པ་ཡང་དོན་དམ་པར་ཡོད་པ་མ་ཡིན་གྱི་རྨི་ལམ་སྒྱུ་མ་འདྲ་བའི་བདག་ཉིད་དེ་རང་བཞིན་གྱི་རྟེན་འབྲེལ་ལས་སྐྱེས་པའི་སེམས་ཀྱིས་མཐོང་པ་དང་རེག་པའི་ཐ་སྙད་བྱེད་དོ། །འོན་ཏེ་བདེ་སོགས་སེམས་ལས་གཞན་དུ་གྱུར་པ་རང་དང་ལྷན་ཅིག་པའི་སེམས་ཀྱིས་དོན་དམ་པར་ཅི་སྟེ་མི་མཐོང་ཞེན། ཚོར་བ་ཆོས་ཅན། རང་ལས་ཐ་དད་རང་དང་དུས་གཅིག་པའི་སེམས་དེ་ཡིས་དོན་དམ་པར་མཐོང་ཞིང་མྱོང་བ་མ་ཡིན་པར་ཐལ། སྔོན་གྱི་བག་ཆགས་ལས་རང་ལས་ཐ་དད་རང་དང་དུས་གཅིག་པའི་སེམས་དང་ལྷན་ཅིག་དུས་མཉམ་ཚོགས་པ་གཅིག་ཏུ་འབྲེལ་པར་སྐྱེས་པའི་ཕྱིར་རོ། །འོན་ཀྱང་མཐོང་བའི་ཐ་སྙད་བྱེད་པ་ནི་ཚོགས་པ་གཅིག་ཏུ་སྐྱེས་པ་རྟེན་འབྲེལ་གྱི་ནུས་པ་བསམ་གྱིས་མི་ཁྱབ་ལས་ཡིན་ནོ། །འོན་ཏེ་ལྷན་ཅིག་སྐྱེས་པའི་སེམས་ཀྱིས་མཐོང་བ་མ་ཡིན་ནའང་ཚོར་བ་དེའི་རྣམས་པ་ཅན་དུ་ཕྱིས་སྐྱེས་པའི་ཤེས་པས་སྔར་གྱི་ཚོར་བ་དེ་འཛིན་ནོ་ཞེ་ན། རྒྱུ་སྔར་གྱི་ཚོར་བ་ཆོས་ཅན། རང་གི་རྣམ་ལྡན་དུ་རང་གི་དུས་ཕྱི་མར་སྐྱེས་པའི་ཤེས་པས་ཀྱང་དྲན་པར་འགྱུར་གྱི་རང་གི་ངོ་བོ་མྱོང་བ་མ་ཡིན་པར་ཐལ། ཕྱིས་སྐྱེས་པའི་ཤེས་པའི་དུས་ན་དེའི་རང་གི་ངོ་བོ་མེད་པའི་ཕྱིར་ཏེ་འདས་པའི་ཕྱིར་རོ། །གཞན་ཡང་མྱོང་བའང་ཆོས་ཅན། ཚོར་བའི་མཚན་ཉིད་དུ་མི་འཐད་དེ། རང་གི་ངོ་བོ་མ་གྲུབ་པའི་ཕྱིར་ཏེ་ཚོར་བ་རང་གིས་བདག་ཉིད་མྱོང་བ་མིན་ལ་ཤེས་པ་གཞན་དག་གིས་ཀྱང་མྱོང་བ་མ་ཡིན་ཕྱིར་ཏེ། རང་རིག་བཀག་པའི་ཕྱིར་དང་། གཞན་གྱིས་མྱོང་བ་ལའང་ཉེས་པ་ཡོད་པའི་ཕྱིར་རོ། །དེའི་ཕྱིར་ཚོར་བ་པོ་སེམས་སམ་དེ་ལས་གཞན་འགའ་ཡང་དེ་ཁོ་ན་ཉིད་དུ་ཡོད་པ་མིན་ཏེ་དེས་ན་ཚོར་བ་ཆོས་ཅན། དོན་དམ་པར་ཚོར་བ་དེ་ཉིད་དུའང་རིགས་པ་མིན་པར་ཐལ། མྱོང་བར་དོན་དམ་དུ་མེད་པའི་ཕྱིར་རོ། །ཆོས་ཡང་དག་པར་སྡུད་པའི་མདོ་ལས། ཚོར་བ་མྱོང་བར་རབ་བསྟན་པ། །ཚོར་བ་པོ་ལས་ཚོར་བ་གཞན། །གུད་ན་ཡོད་པ་མ་ཡིན་ན། །བདག་གིས་དེ་ནི་ཚོར་བར་འགྱུར། །བྱང་ཆུབ་ཅི་འདྲ་དེ་བཞིན་དུ། །ཞི་ཞིང་དག་ལ་འོད་གསལ་བར། །ཚོར་བ་འདི་ལ་མཁས་པ་རྣམས། །དྲན་པ་དེ་འདྲ་ཉེ་བར་བཞག །ཅེས་གསུངས་པ་བཞིན་ནོ། །དེ་ལྟར་ཚོར་བ་པོ་དང་ཚོར་བ་རང་བཞིན་གྱིས་སྟོང་པ་དེས་ན་སྒྱུ་མ་བཞིན་དུ་བདག་པོ་མེད་པའི་ཡན་ལག་ཚོགས་པའི་ལུས་རྟེན་འབྲེལ་ཙམ་འདི་ལ་ཚོར་བ་བདེ་སྡུག་འདི་ཡིས་དོན་དམ་པར་ཅི་སྟེ་ཕན་ཞིང་གནོད་པར་བྱས་ཏེ་མ་བྱས་ཏེ་དཔྱད་ན་མ་གྲུབ་པས་ཕན་གནོད་བྱེད་པར་བློ་ཕྱིན་ཅི་ལོག་གིས་ཞེན་པ་ཙམ་ཡིན་པའི་ཕྱིར་རོ། །གསུམ་པ་སེམས་དྲན་པ་ཉེར་བཞག་བསྒོམ་པ་ལ་གཉིས་ལས། དང་པོ་ཡིད་ཤེས་བདེན་པ་དགག་པ་ནི། དྲུག་པ་ཡིད་ཀྱི་རྣམ་ཤེས་ནི་ཆོས་ཅན། བདེན་པར་མེད་དེ་བརྟགས་ན་གང་དུ་བཙལ་ཡང་མི་རྙེད་པའི་ཕྱིར་ཏེ། འདི་ལྟར་ཡུལ་དམིགས་པའི་རྣམ་ཤེས་བསྐྱེད་པ་ལ་དབང་བྱེད་པའི་དབང་པོ་དྲུག་པོ་རྣམས་ལ་མི་གནས་ཤིང་། གནོད་པ་བྱར་རུང་བས་ན་གཟུགས་དང་སོགས་པས་སྒྲ་དྲི་རོ་རེག་བྱ་ཆོས་རྣམས་ལའང་གནས་པ་མིན་ལ་ཡུལ་དབང་གཉིས་ཀྱི་བར་ནའང་གནས་པ་མིན་ཞིང་། སེམས་གང་ཞིག་ནང་ལུས་ཀྱི་དབུས་ནའང་གནས་པ་མིན་ལ་ཕྱི་རོལ་ལུས་ཀྱི་ཡན་ལག་རྣམས་ལའང་རྙེད་པ་མིན་ཞིང་། བཤད་མ་ཐག་པ་དེ་དག་ལས་གཞན་དུ་ཡང་ནི་རྙེད་པ་མ་ཡིན་པའི་ཕྱིར་རོ། །དེ་བཞིན་དུ་སེམས་གང་ཞིག་ཆོས་ཅན། དོན་དམ་པར་ཅུང་ཟད་ཀྱང་ཡོད་པ་མིན་ཏེ། ཕྱི་ནང་གི་ལུས་ལ་གནས་པ་མིན་ལ་ལུས་ལས་གཞན་དུ་ཕྱི་རོལ་གྱི་དངོས་པོ་ལའང་གནས་པ་མིན་ཞིང་ཕྱི་ནང་འདྲེས་པའི་དངོས་པོ་ལའང་གནས་པ་མིན་ལ་དེ་གསུམ་ལས་ལོགས་སུའང་འགའ་ཡང་མེད་པའི་ཕྱིར་ནའོ། །དེས་ན་སེམས་ཅན་རྣམས་ཆོས་ཅན། རང་བཞིན་གྱིས་མྱ་ངན་ལས་འདས་པ་ཡིན་ཏེ། དེའི་སེམས་དེ་སྒྱུ་མ་དང་འདྲ་བར་སྣང་ཡང་དོན་དམ་པར་རང་བཞིན་མེད་པ་དེའི་ཕྱིར་རོ། །གཉིས་པ་དབང་ཤེས་བདེན་པ་དགག་པ་ནི། འོན་ཏེ་ཡིད་དངོས་པོར་མེད་ཀྱང་མིག་སོགས་ཀྱི་རྐྱེན་ལས་བྱུང་བ་གཟུགས་སོགས་འཛིན་པའི་དབང་པོ། གཞན་རིག་བདེན་པར་ཅི་སྟེ་མེད་ཅེ་ན། དབང་ཤེས་དེ་དག་རང་གི་ཡུལ་དང་སྔར་ཡོད་དམ་དུས་མཉམ་དུའམ་ཕྱིས་ཡོད་དང་པོ་ལྟར་ན་དབང་ཤེས་དེ་ནི་ཆོས་ཅན། དམིགས་རྐྱེན་ཅི་ལ་དམིགས་ནས་སྐྱེ་སྟེ་མི་སྐྱེ་བར་ཐལ། རང་གི་ཤེས་བྱའི་ཡུལ་ལས་དུས་སྔར་ཡོད་པས་ན་རང་དུས་ན་དམིགས་རྐྱེན་མེད་པའི་ཕྱིར་རོ། །གཉིས་པ་ལྟར་ན་དབང་ཤེས་ཆོས་ཅན། དེ་ན་དམིགས་རྐྱེན་ཅི་ལ་དམིགས་ནས་སྐྱེ་སྟེ་མི་སྐྱེ་བར་ཐལ། རང་གི་དམིགས་རྐྱེན་དེ་དེའི་རྒྱུ་མིན་པའི་ཕྱིར་ཏེ། དེ་དང་ཤེས་བྱ་དམིགས་རྐྱེན་དུས་ལྷན་ཅིག་ཏུ་གྲུབ་པའི་ཕྱིར་ནའོ། །འོན་ཏེ་ཕྱོགས་གསུམ་པ་ལྟར་ན་ཤེས་བྱ་དམིགས་རྐྱེན་འགགས་པ་དེའི་ཚེ་དབང་པོའི་ཤེས་པ་ཆོས་ཅན། དམིགས་རྐྱེན་གང་ལ་དམིགས་ནས་སྐྱེ་སྟེ་མི་སྐྱེ་བར་ཐལ། ཁྱོད་སྐྱེས་དུས་ན་དམིགས་རྐྱེན་འགགས་ནས་མེད་པའི་ཕྱིར་ཏེ། དེ་ཤེས་བྱ་དམིགས་རྐྱེན་གྱི་དུས་ཕྱིས་ཡོད་པའི་ཕྱིར་ནའོ། །དེའང་དཀོན་མཆོག་བརྩེགས་པ་ལས། འོད་སྲུང་། སེམས་ནི་ནང་ནའང་མེད་ཕྱི་རོལ་ནའང་མེད་གཉི་ག་མེད་པ་ནའང་མི་དམིགས་སོ། །འོད་སྲུང་། སེམས་ནི་དཔྱད་དུ་མེད་པ། བསྟན་དུ་མེད་པ། རྟེན་མ་ཡིན་པ། སྣང་བ་མེད་པ། རྣམ་པར་རིག་པ་མེད་པ། གནས་མེད་པའོ། །འོད་སྲུང་། སེམས་ནི་སངས་རྒྱས་ཐམས་ཅད་ཀྱིས་ཀྱང་མ་གཟིགས་མི་གཟིགས། གཟིགས་པར་མི་འགྱུར་རོ་ཞེས་སོགས་རྒྱ་ཆེར་གསུངས་སོ། །བཞི་པ་ཆོས་དྲན་པ་ཉེར་བཞག་ལ་དྲུག་སྟེ། དོན་དམ་དུ་སྐྱེ་བ་མི་འགྲུབ་པར་བསྟན། ཀུན་རྫོབ་ཏུ་སྒྱུ་མ་ལྟ་བུར་བསྟན། དཔྱད་ན་སྐྱེ་འགགས་མ་གྲུབ་པ་བསྟན། དེ་འགྲོ་བ་རང་བཞིན་མེད་པར་གྲུབ། མ་རྟོགས་པས་སྡུག་བསྔལ་ཚུལ། མངོན་མཐོ་ངེས་ལེགས་ཐོབ་པར་སྨོན་པའོ། །དང་པོ་ལ་བཞིའི་དང་པོ་སྐྱེ་བ་མེད་པའི་ཚུལ་དངོས་ནི། དེ་ལྟར་བརྗོད་པའི་ཚུལ་གྱིས་ཆོས་རྣམས་ཐམས་ཅད་ཀྱི་སྐྱེ་བ་བདེན་པ་རྟོགས་པར་འགྱུར་བ་མ་ཡིན་ཏེ། དེ་རྣམས་སྐྱེ་འགག་མེད་པས་སྤྲོས་པ་དང་བྲལ་བའི་ཕྱིར་ཏེ། རང་གི་རྒྱུ་ལས་སྔར་རམ་དུས་མཉམ་དུའམ་ཕྱིས་སྐྱེ་ཞེས་བརྟགས་ན་སྐྱེ་བ་མི་འཐད་པས་འགག་པ་ཡང་མ་གྲུབ་པའི་ཕྱིར་རོ། །དེ་ལྟར་དྲན་པ་ཉེ་བར་བཞག་པས་ཆོས་ཐམས་ཅད་ལ་ཞེན་པ་མེད་པ་སྐྱེ་བར་འགྱུར་ཏེ། བློ་གྲོས་མི་ཟད་པའི་མདོ་ལས། བྱང་ཆུབ་སེམས་དཔའ་ཆོས་ལ་ཆོས་ཀྱི་རྗེས་སུ་ལྟ་ཞིང་གནས་པ་གང་ལ་སངས་རྒྱས་ཀྱི་ཆོས་མེད་པ་དང་གང་ལ་བྱང་ཆུབ་མེད་པ་དང་། གང་ལ་ལམ་མེད་པ་དང་། གང་ལ་ཐར་མེད་པ་དང་། གང་ལས་འབྱུང་བ་མེད་པའི་ཆོས་དེ་གང་ཡང་མཐོང་ངོ་ཞེས་རྒྱ་ཆེར་འབྱུང་བ་བཞིན་ནོ། །གཉིས་པ་སྐྱེ་བ་བཀག་པ་ལ་རྩོད་པ་སྤང་བ་ལ་གཉིས་ཀྱིས་དང་པོ་ཀུན་རྫོབ་མེད་པར་ཐལ་བ་སྤང་བ་ནི། གལ་ཏེ་ཆོས་ཐམས་ཅད་སྤྲོས་བྲལ་ཡིན་པ་དེ་ལྟ་ན་ཁྱེད་ཀྱི་ལུགས་ལ་ཆོས་ཅན། ཀུན་རྫོབ་མེད་པར་ཐལ། ཆོས་ཐམས་ཅད་ཀྱི་རང་བཞིན་གདོད་མ་ནས་མ་སྐྱེས་པ་རང་བཞིན་གྱིས་མྱ་ངན་ལས་འདས་པ་སྤྲོས་པ་དང་བྲལ་བ་དོན་དམ་འབའ་ཞིག་ཡིན་པའི་ཕྱིར་རོ། །འདོད་ན། དེ་ལ་བདེན་གཉིས་ག་ལ་ཡོད་དེ་མེད་པར་འགྱུར་རོ། །འོན་ཏེ་སྐྱོན་མེད་དེ་རང་བཞིན་གྱིས་མྱ་ངན་ལས་འདས་པ་སྟོང་པའི་ཆོས་དེ་རྣམས་ཆོས་ཅན། དོན་དམ་གཅིག་པུ་མིན་གྱི་ཀུན་རྫོབ་ཡིན་ཏེ། དེ་ཡང་ཀུན་རྫོབ་ཀྱི་རང་བཞིན་གྱི་རྣམ་རྟོག་གཞན་གྱིས་ཡུལ་དུ་བྱས་པའི་སྒོ་ནས་ཀུན་རྫོབ་ཏུ་འཇོག་པའི་ཕྱིར། ཁྱེད་དབུ་མ་སྨྲ་ན་ཡང་སེམས་ཅན་ཐམས་ཅད་ཆོས་ཅན། དོན་དམ་པར་རང་བཞིན་གྱིས་མྱ་ངན་ལས་ག་ལ་འདའ་སྟེ་མྱང་འདས་མ་ཡིན་པར་ཐལ། དོན་དམ་པར་རང་བཞིན་གྱིས་སྟོང་པ་དེ་ཡང་ཀུན་རྫོབ་ཡིན་པའི་ཕྱིར། མ་གྲུབ་ན་དེར་ཐལ་ཏེ། བློས་ཡུལ་དུ་བྱས་པའི་ཕྱིར་རོ། །ཐལ་འགྱུར་སྔ་མ་ལ་ཁྱབ་པ་ཡོད་དེ། དོན་དམ་བདེན་པ་མྱ་ངན་ལས་འདས་པ་མི་དམིགས་པའི་ཚུལ་གྱིས་རྟོགས་ནས་སྤྲོས་པ་ཐམས་ཅད་དང་བྲལ་བ་ན་དོན་དམ་པར་མྱ་ངན་ལས་འདས་པ་ཐོབ་པར་འདོད་པའི་ཕྱིར། ཐལ་བ་ཕྱི་མ་ལའང་ཁྱབ་པ་ཡོད་དེ། བློ་ནི་ཀུན་རྫོབ་ཡིན་པར་འདོད་ཅེས་སྨྲས་པའི་ཕྱིར་ཞེ་ན། ཐལ་བ་སྔ་མ་ལ་རྟགས་མ་གྲུབ་ཅིང་ཕྱི་མ་མ་ངེས་ཏེ། རང་བཞིན་གྱིས་མྱ་ངན་ལས་འདས་པའི་ཆོས་མ་ལུས་པ་འདི་ནི་ཆོས་ཅན། མྱ་ངན་ལས་འདས་པ་གཞན་གྱི་སེམས་ཀྱི་རྣམ་རྟོག་གི་ཡུལ་དུ་བྱས་ཀྱང་རང་གི་ངོ་བོ་ཀུན་རྫོབ་པར་མི་འགྱུར་ཏེ། དེ་ནི་རང་གི་ངོ་བོས་ཀུན་རྫོབ་ཡིན་པའི་ཕྱིར་ཏེ། རང་གི་ངོ་བོ་རྟོག་པ་ཐམས་ཅད་དང་བྲལ་བས་རང་བཞིན་གྱིས་མྱ་ངན་འདས་པ་ཉིད་ཡིན་པའི་ཕྱིར་རོ། །འོ་ན་ཀུན་རྫོབ་ཏུ་གང་གིས་འཇོག་ཅེ་ན། འདི་ཡོད་ན་འདི་འབྱུང་། འདི་སྐྱེས་པ་ལས་འདི་སྐྱེ་ཞེས་རྒྱུའི་ཕྱིས་འབྲས་བུ་དེ་རྟེན་ཅིང་ངེས་པར་གདོན་མི་ཟ་བར་འབྱུང་བ་ཡོད་ན་དེའི་ཚེ་འདི་ནི་རྒྱུ་ཡིན་ལ་འདི་ནི་འབྲས་བུའོ་ཞེས་རྐྱེན་འདི་པ་ཙམ་གྱི་ཐ་སྙད་ཡོད་པའི་ཕྱིར། དེའི་སྒོ་ནས་ཀུན་རྫོབ་ཏུ་འཇོག་གོ །གལ་ཏེ་རྐྱེན་འདི་པ་ཙམ་འདི་ཡོད་པ་མིན་ཞེ་ན། ཁྱེད་ཀྱི་ལུགས་ལ་ཆོས་ཅན། ཀུན་རྫོབ་མེད་པ་ཉིད་དུ་ཐལ། རྟེན་འབྲེལ་མེད་པའི་ཕྱིར། ནམ་མཁའི་ཨུཏྤལ་བཞིན་ནོ། །དེས་ན་དོན་དམ་པར་སྐྱེ་འགག་དང་བྲལ་ཡང་ཀུན་རྫོབ་རྟེན་འབྲེལ་ཡོད་པ་མི་འགལ་ཏེ། སྒྱུ་མ་བཞིན་ནོ། །སློབ་དཔོན་ཀླུ་སྒྲུབ་ཀྱིས་རྟེན་འབྲེལ་སྙིང་པོའི་བཤད་པར། སྟོང་པ་ཁོ་ནའི་ཆོས་རྣམས་ལ། །སྟོང་པའི་ཆོས་རྣམས་འབྱུང་བར་འགྱུར། །ཞེས་སོ། །གཉིས་པ་རྣམ་དཔྱོད་ཐུག་མེད་དུ་ཐལ་བ་སྤང་བ་ནི། གལ་ཏེ་དོན་དམ་པར་ཆོས་ཐམས་ཅད་སྐྱེ་འགག་དང་བྲལ་བ་ཡིན་ན་དེའི་ཚེ་ཤེས་པ་དང་ཤེས་བྱ་མེད་པ་མ་ཡིན་ནམ། དེ་ལྟར་ན་འདིར་གང་ཞིག་གང་གིས་འགེགས་པར་འགྱུར་ཏེ་རྣམ་དཔྱོད་རང་ཡང་མེད་པས་མི་སྨྲ་བར་གནས་པར་བྱའོ་ཞེ་ན། རྟག་པར་བྱེད་པ་པོ་སྒྲོ་འདོགས་པའི་བློ་གྲོས་དེས་བརྟགས་པའི་ཤེས་པར་བྱ་བ་དག་གཉིས་པོ་ཕན་ཚུན་བརྟེན་ནས་འཇིག་རྟེན་ན་ཇི་ལྟར་གྲགས་པའི་ཐ་སྙད་ལྟར་རྣམ་པར་བཞག་པ་ཡིན་པས་ན། རྣམ་པར་དཔྱད་པ་ཐམས་ཅད་ཆོས་ཅན། ཀུན་རྫོབ་ལ་བརྟེན་ནས་བཞག་གི་དོན་དམ་བདེན་པ་ལ་ལྟོས་ནས་བཞག་པ་མ་ཡིན་ཏེ། ཇི་ལྟར་འཇིག་རྟེན་གྱི་གྲགས་པ་ལ་བརྟེན་ནས་བརྗོད་ཀྱི་དོན་དམ་པ་ཐ་སྙད་ཐམས་ཅད་ལས་ཤིན་ཏུ་འདས་པའི་ཕྱིར་རོ། །འོན་ཏེ་གང་གི་ཚེ་དཔྱོད་བྱེད་ཤེས་པ་དེའང་ཆོས་ཅན། རྣམ་པར་དཔྱད་པར་བྱ་བའི་རྣམ་དཔྱོད་བྱེད་དགོས་ཏེ། བརྟགས་པ་ཡིན་པའི་ཕྱིར་ཞེ་ན། དེ་ལྟར་ཁས་ལེན་པ་དེའི་ཚེ་དཔྱོད་བྱེད་ཤེས་པ་ཆོས་ཅན། དེ་ལ་དཔྱོད་བྱེད་ཐུག་པ་མེད་པ་དགོས་པར་ཐལ། དེ་དཔྱོད་བྱེད་ཕྱི་མ་གཞན་གྱིས་དཔྱོད་ལ། རྣམ་དཔྱོད་ཕྱི་མ་དེ་ཡང་ནི་རྣམ་པར་དཔྱོད་བྱེད་གཞན་དང་གཞན་མཐའ་མེད་པ་དགོས་པའི་ཕྱིར་ནའོ། །འོན་ཏེ་རྣམ་པ་དཔྱད་བྱ་དེ་ལའང་འདི་ལྟར་དཔྱད་ན་ཐུག་མེད་དུ་མི་འགྱུར་རམ་ཞེ་ན། དཔྱོད་བྱའི་ཡུལ་དེའི་དེ་ཁོ་ན་ལན་ཅིག་རྣམ་པར་དཔྱད་པར་བྱས་ནས་རང་བཞིན་གཏན་ལ་ཕེབས་ཟིན་པ་ན་སྔར་གྱི་ཡུལ་རྣམ་པར་དཔྱོད་པའི་བློ་ལ་ནི་སླར་དཔྱད་དགོས་ཀྱི་རྟེན་དེ་ཡུལ་ཡོད་པ་མིན་པས་ན། རང་བཞིན་མེད་པར་དཔྱད་ཟིན་གྱི་ཡུལ་ཆོས་ཅན། དེ་རང་བཞིན་མེད་པར་རྣམ་པར་དཔྱོད་པའི་བློ་ཕྱི་མ་གཞན་དང་གཞན་ཐུག་མེད་ཀྱིས་མི་དཔྱོད་དེ། རང་དཔྱོད་ཀྱི་བློ་དེས་རང་བཞིན་མེད་པར་དཔྱད་ཟིན་པས་དེ་རང་བཞིན་མེད་པར་དཔྱོད་པའི་བློ་ཕྱི་མ་ཕྱི་མ་གཞན་དང་གཞན་ཐུག་མེད་མི་སྐྱེ་བའི་ཕྱིར་ཏེ། དེ་རྣམ་དཔྱོད་ཀྱི་བློ་གཞན་དང་གཞན་ཐུག་མེད་ལ་སྐྱེ་བའི་རྟེན་ཏེ་དཔྱད་བྱའི་དམིགས་པའི་ཡུལ་མེད་པའི་ཕྱིར་ནའོ། །དེས་ན་རྣམ་རྟོག་ཟད་པས་རེ་འདོད་མེད་ཅིང་རང་བཞིན་གྱིས་ཞི་བ་དེ་ཡང་ཆོས་ཅན། རང་བཞིན་གྱིས་མྱ་ངན་ལས་འདས་པ་བརྗོད་དེ། བྱ་བ་ཐམས་ཅད་དང་བྲལ་བས་ཐ་སྙད་ཐམས་ཅད་ལོག་པའི་ཕྱིར་རོ། །གསུམ་པ་ཡུལ་དང་ཡུལ་ཅན་བདེན་པ་དགག་པ་ལ་གསུམ་གྱི་དང་པོ་སྤྱིར་བསྟན་པ་ནི། དངོས་པོ་དོན་དམ་པར་ཡོད་པར་སྨྲ་བ་གང་གི་ལྟར་ན་དཔྱད་བྱའི་ཡུལ་དང་དཔྱོད་བྱེད་ཤེས་པ་འདི་གཉིས་དོན་དམ་པར་བདེན་ཞིང་ཀུན་རྫོབ་མིན་པར་འདོད་པ་དེ་ཉིད་སྡུག་བསྔལ་བས་ན། ཤིན་ཏུ་དཀའ་བར་གནས་ཏེ། མཐའ་གཉིས་སུ་འཛིན་པའི་དཀའ་བ་བྱེད་པའི་ཕྱིར་རོ། །གཉིས་པ་ཕན་ཚུན་བརྟེན་པས་མི་འགྲུབ་པ་ནི། གལ་ཏེ་མ་གྲུབ་སྟེ། ཡུལ་ཅན་ཆད་མའི་ཤེས་པའི་དབང་ལས་གཞལ་བྱའི་དོན་བདེན་པར་གྲུབ་པའི་ཕྱིར་ཞེ་ན་ཤེས་པ་ཆོས་ཅན། གཞལ་བྱ་བདེན་པའི་སྒྲུབ་བྱེད་དུ་མི་རུང་བར་ཐལ། དེ་བདེན་པར་ཡོད་པ་ཉིད་ལ་རྟེན་ཏེ་སྒྲུབ་བྱེད་ཅི་ཡོད་དེ་མེད་པའི་ཕྱིར་ཏེ། རང་རིག་བཀག་ཟིན་པས་མེད་ལ་སྒྲུབ་བྱེད་ཚད་མ་གཞན་ཚོལ་ན་ཐུག་མེད་དུ་འགྱུར་བའི་ཕྱིར་རོ། །འོན་ཏེ་ཤེས་བྱའི་ཡུལ་ལས་ཤེས་པ་དེ་བདེན་པར་གྲུབ་བོ་ཞེ་ན། ཤེས་བྱ་ཡུལ་ཆོས་ཅན། དེའི་དབང་གིས་ཤེས་པ་བདེན་པར་ཡོད་པར་མི་འགྲུབ་པར་ཐལ། རང་ཉིད་བདེན་པར་ཡོད་པ་ལའང་རྟེན་ཏེ་སྒྲུབ་བྱེད་ཅི་ཡོད་དེ་ཅིའང་མེད་པའི་ཕྱིར་རོ། །མ་གྲུབ་ན་སྟེ་དེའང་ཚད་མ་ལས་སོ་ཞེ་ན། ཚད་མའང་ཡུལ་ལས་མིན་པས་ཐུག་མེད་དུ་འགྱུར་རོ། །ཅི་སྟེ་ཕན་ཚུན་ལྟོས་པའི་དབང་གིས་དོན་ལས་ཤེས་པ་དང་ཤེས་པ་ལས་དོན་ཡོད་པར་འགྲུབ་ཅེ་ན། ཡུལ་ཤེས་གཉིས་ཀ་ཡང་ནི་ཆོས་ཅན། གྲུབ་པ་མེད་པར་འགྱུར། དེ་གཉིས་གཅིག་འགྲུབ་པ་གཅིག་ལ་ལྟོས་ལ་དེ་གཉིས་ཀྱི་ལྟོས་པ་གཅིག་པོ་དེ་གྲུབ་པ་མེད་པ་ཉིད་ཡིན་པའི་ཕྱིར་རོ། །དཔེར་ན་གལ་ཏེ་བུ་མེད་ན་ཕ་ཉིད་དུ་འགྱུར་བ་མིན་ལ་ཕ་མེད་པར་ཡང་བུ་ཉིད་གང་ལས་བྱུང་བ་ཡིན་ནས་མིན་ཏེ། བུ་སྐྱེད་པ་མེད་པར་ནི་ཕར་འགྱུར་བ་མེད་ཅིང་ཕ་མེད་ནའང་དེའི་བུར་འགྱུར་བ་མི་སྲིད་པས་ཕན་ཚུན་ལྟོས་པས་གང་རུང་གཅིག་མེད་ན་གཉིས་ཀ་མི་འགྲུབ་པ་དེ་བཞིན་ནོ། །གསུམ་པ་དཔེ་དོན་མི་མཚུངས་པས་དགག་པ་ནི། གལ་ཏེ་ཕན་ཚུན་ལྟོས་པའི་དབང་གིས་གྲུབ་པར་མི་སྨྲའི། དཔེར་ན་མྱུ་གུ་ས་བོན་ལས་སྐྱེ་ཞིང་ས་བོན་དེ་ཡོད་པར་མྱུ་གུ་དེ་ཉིད་ཀྱིས་རྟོག་པ་བཞིན་དུ་ཤེས་བྱའི་ཡུལ་ལས་སྐྱེས་པའི་ཤེས་པ་ཡིས་གཞལ་བྱའི་ཡུལ་དེ་ཡོད་པ་ནི། ཅི་སྟེ་མི་རྟོགས་ཏེ་ཡུལ་གྱི་འབྲས་བུ་ཡིན་པའི་ཕྱིར་ཞེ་ན། དེ་གཉིས་དཔེ་དོན་མི་འདྲ་སྟེ་རྟགས་མྱུ་གུ་ནི་རང་གི་མཐུ་ཡིས་མ་ཡིན་པར་རང་ལས་གཞན་པའི་མྱུ་གུ་མཐོང་བའི་ཤེས་པ་ཡིས་དེ་མཐོང་བ་ན་ས་བོན་དང་རྒྱུ་འབྲས་ཀྱིས་འབྲེལ་པ་སྔར་ནས་རྟོགས་པའི་དབང་གིས་དེ་ལ་རྒྱུ་ས་བོན་ཡོད་ཅེས་རྟོགས་ཤིང་རྗེས་སུ་དཔོག་པར་འགྱུར་བ་ཡིན་ནའང་རྒྱུ་མཚན་གང་གི་ཕྱིར་ཤེས་བྱ་དེ་ཡོད་པར་རྟོགས་པའི་ཤེས་པ་ཆོས་ཅན། དེ་ཡོད་པ་ཉིད་གང་ལས་རྟོགས་ཏེ་མི་རྟོགས་པར་ཐལ། རང་རིག་མེད་ཅིང་ཤེས་པ་གཞན་གྱིས་རིག་ན་ཐུག་མེད་དུ་འགྱུར་བའི་ཕྱིར་རོ། །དེས་རང་ཉིད་མ་རྟོགས་པས་དེ་ལས་བསྒྲུབ་བྱ་ཡུལ་ཡོད་པ་རྟོགས་པར་མི་ནུས་སོ། །བཞི་པ་གཞན་གྱི་འདོད་པའི་སྐྱེ་བ་དགག་པ་ལ་གཉིས། ཕྱི་རོལ་པའི་འདོད་པ་དགག རང་གི་སྡེ་པའི་འདོད་པ་དགག་པའོ། །དང་པོ་ལ་གསུམ་གྱི་དང་པོ་རྒྱུ་མེད་ལས་སྐྱེ་བ་དགག་པ་ནི། རྩ་ཤེར་ལས། བདག་ལས་མ་ཡིན་གཞན་མིན། །གཉིས་ལས་མ་ཡིན་རྒྱུ་མེད་མིན། །དངོས་པོ་གང་དག་གང་ན་ཡང་། །སྐྱེ་བ་ནམ་ཡང་ཡོད་མ་ཡིན། །ཞེས་གསུངས་པའི་རྒྱུ་མེད་ལས་མི་སྐྱེ་བ་བསྒྲུབ་པ་ནི། ངོ་བོ་ཉིད་རྒྱུར་སྨྲ་བའི་རྒྱང་ཕན་པ་རྣམས་ན་རེ། རྨ་བྱའི་མདོངས་ལ་སོགས་པ་ཡི། །སྣ་ཚོགས་གང་ཡིན་སྤྲུལ་པ་ཡིན། །ཇི་ལྟར་ཚེར་མ་ལ་སོགས་པའི། །རྣོ་བ་ལ་སོགས་རྒྱུ་མེད་པ། །བློ་བུར་ཡིན་ཕྱིར་དེ་བཞིན་དུ། །སྡུག་བསྔལ་ལ་སོགས་རྒྱུ་མེད་ཉིད། །ཅེས་འབྱུང་བ་ལྟར་འདོད་ན། དེ་ལ་ནི་འཇིག་རྟེན་པའི་རྟོགས་པས་གནོད་པར་འགྱུར་ཏེ། འཇིག་རྟེན་སྣ་ཚོགས་ཆོས་ཅན། རྒྱུ་མེད་ལས་སྐྱེ་བ་མ་ཡིན་ཏེ། རེ་ཞིག་འཇིག་རྟེན་གྱི་དབང་པོའི་མངོན་སུམ་དང་རྗེས་སུ་དཔག་པ་ཉིད་ཀྱིས་རྒྱུ་རྣམས་དུ་མ་ཡོད་པ་དེ་ཐམས་ཅད་ཀྱི་རྗེས་སུ་འགྲོ་ལྡོག་བྱེད་པར་མཐོང་བ་ཡིན་པའི་ཕྱིར་རོ། །དེའང་པད་མའི་སྡོང་བུ་ལོ་འདབ་ཡལ་ཟེའུ་འབྲུ་ལ་སོགས་པའི་དབྱེ་བ་ནི་ཆོས་ཅན། རྒྱུ་ཡི་དབྱེ་བས་བསྐྱེད་པ་ཡིན་ཏེ། རྒྱུའི་བྱེ་བྲག་རྣམས་དང་རྗེས་སུ་འགྲོ་ལྡོག་ངེས་པའི་ཕྱིར་རོ། །འོ་ན་དེ་དག་གི་རྒྱུའི་དབྱེ་བ་དེའང་གང་གིས་བྱས་དེའང་སྔ་མས་བྱས་ན་ཐུག་མེད་དུ་འགྱུར་ལ། བྱེད་པ་པོ་མེད་ན་རྒྱུ་མེད་དུ་འགྱུར་རོ་ཞེ་ན། དེའང་སྐྱེད་བྱེད་སྔར་གྱི་རྒྱུའི་དབྱེ་བ་ཉིད་ལས་སྐྱེས་སོ། །འོ་ན་ཅིའི་ཕྱིར་སྔར་གྱི་རྒྱུ་ཡིས་འབྲས་བུ་སྐྱེད་ནུས་པའི་རྒྱུ་དེ་གང་ཞེ་ན། དེའང་རང་གི་སྔར་གྲུབ་པའི་ལྷན་ཅིག་བྱེད་པའི་ཁྱད་པར་ལ་ལྟོས་པའི་རང་སྐྱེད་པའི་རྒྱུའི་མཐུ་ཉིད་ལས་སོ། །དེས་ན་རྒྱུ་ཐུག་མེད་དུ་ཐལ་བ་ནི་འདོད་དེ། འཁོར་བ་ལ་ཐོག་མ་མེད་པའི་ཕྱིར་རོ། །གཉིས་པ་རྒྱུ་རྟག་པ་ལས་སྐྱེ་བ་དགག་པ་ལ་གསུམ་གྱི་དང་པོ་དབང་ཕྱུག་རྟག་པ་ལས་སྐྱེ་བ་དགག་པ་ལ་གསུམ་ལས། དང་པོ་དབང་ཕྱུག་ཉིད་མ་གྲུབ་པ་ནི། དབང་ཕྱུག་རྒྱུར་སྨྲ་བ་རིགས་པ་ཅན་ལ་སོགས་པ་དག རྒྱུ་མེད་ལས་མི་སྐྱེ་བ་བདེན་ཡང་། ཕྲ་དང་ཡང་དང་མཆོད་བྱ་དང་། །བདག་པོར་གྱུར་དང་དབང་དུ་གྱུར། །གར་ཡང་ཕྱིན་ལ་འདོད་དགུར་ལྡན། །དགའ་མགུར་གནས་པ་དབང་ཕྱུག་གོ །ཞེས་པའི་ཡོན་ཏན་བརྒྱད་ལྡན་གྱི་དབང་ཕྱུག་འགྲོ་བ་སེམས་མེད་པ་དང་། སྣ་ཚོགས་པ་འདི་འབྱིན་པ་དང་གནས་པ་དང་འཇིག་པའི་རྒྱུ་ཡིན་ཏེ། སྐྱེ་ལྡན་གཞན་མ་ཐམས་ཅད་ཀྱིས། །དབང་ཕྱུག་རྒྱུ་རུ་རྗོད་པར་བྱེད། །སེམས་མེད་པས་ནི་རང་འབྲས་ལ། །རང་ཉིད་ཀྱིས་ནི་རྩོམ་ནུས་མིན། །ཞེས་འབྱུང་བ་བཞིན་དུ་འདོད་དོ་ཞེ་ན། དེ་ལྟ་ནའང་རེ་ཞིག་དབང་ཕྱུག་གང་ཡིན་སྨྲོས་ཤིག གལ་ཏེ་ས་སོགས་འབྱུང་བ་རྣམས་ཡིན་ནོ་ཞེ་ན། དེ་ལ་ཡོད་དུ་ཆུག་མོད་འདི་ལ་ཁོ་བོ་ཅག་ལོག་རྟོག་ཅུང་ཟད་ཀྱང་མེད་དེ་ས་སོགས་རྗེས་སུ་འགྲོ་ལྡོག་ལས་འབྲས་བུ་སྣ་ཚོགས་འགྲོ་ལྡོག་བྱེད་པར་མཐོང་བའི་ཕྱིར་རོ། །དེས་ན་མིང་ཙམ་བསྒྲུབ་པའི་ཆེད་ལའང་རྩོམ་པ་ཆེན་པོ་འདི་ལྟ་བུས་ཅི་ཞིག་ལྟ་བར་བྱེད་དེ་དེ་ལ་ངེད་ནི་ས་སོགས་འབྱུང་བ་ཞེས་བརྗོད་ལ་ཁྱོད་ནི་དབང་ཕྱུག་ཅེས་ཟེར་བས་མིང་མི་མཐུན་པ་ཙམ་ཡིན་གྱི་དོན་ལ་ཁྱད་པར་མེད་པའི་ཕྱིར་རོ། །མ་གྲུབ་སྟེ་འོན་ཀྱང་ཁྱད་པར་ཡོད་དོ། །ས་སོགས་དེ་ནི་ཆོས་ཅན། ཁྱེད་འདོད་པའི་ཡོན་ཏན་བརྒྱད་ལྡན་གྱི་དབང་ཕྱུག་ཉིད་དུ་རིགས་པ་མ་ཡིན་པར་ཐལ། རྟག་པ་གཅིག་པུ་ལ་སོགས་པའི་མཚན་ཉིད་དང་ནི་མི་ལྡན་པའི་ཕྱིར་ཏེ། དུ་མ་དང་ནི་མི་རྟག་པ་དང་བློ་སྔོན་དུ་བཏང་ནས་ཚིག་དོན་སྣ་ཚོགས་རྩོམ་པའི་བྱ་བ་བྱེད་པའི་གཡོ་བ་མེད་ཅིང་བསྟེན་བྱའི་ལྷ་མིན་ལ་གུས་བྱའི་གནས་མིན་པར་སྟེང་ནས་འདས་བྱ་ཡིན་པས་རྐང་པ་ལ་སོགས་པས་འགོམ་བྱ་ཉིད་ཀྱང་ཡིན་པ་དང་། ཕྱི་ས་ལ་སོགས་པ་ཡོད་པས་མི་གཙང་བས་སོ། །ཁྱབ་པ་ཡོད། དབང་ཕྱུག་ནི་གཅིག་པུ་རྟག་པ་བློ་གྲོས་བཟང་པོ་དང་ལྡན་པ་ཉིད་དང་འགོམ་བྱ་མིན་པ་གཙང་མར་འདོད་པའི་ཕྱིར་རོ། །ས་སོགས་དབང་ཕྱུག་མ་ཡིན་ཀྱང་ནམ་མཁའ་དབང་ཕྱུག་ཡིན་ནོ་ཞེ་ན། ནམ་མཁའ་ཆོས་ཅན། དབང་ཕྱུག་མིན་ཏེ། རང་བཞིན་མེད་པས་གཡོ་བའི་བྱེད་པ་མེད་པར་ཁྱེད་ཀྱིས་ཁས་བླངས་པའི་ཕྱིར་རོ། །བདག་དབང་ཕྱུག་ཡིན་ནོ་ཞེ་ན། བདག་ཆོས་ཅན། དབང་ཕྱུག་མིན་པར་ཐལ། སྔར་ནི་བཀག་ཟིན་ཅིང་རི་བོང་གི་རྭ་བཞིན་མེད་པའི་ཕྱིར་རོ། །གཉིས་པ་དེའི་འབྲས་བུ་མ་གྲུབ་པ་ནི། འོན་ཏེ་དེ་ལྟར་ནའང་འདི་ཚུ་རོལ་མཐོང་བས་འདི་ལྟ་བུའོ་ཞེས་བརྟག་དཔྱད་དམ་བསམ་པའི་ཡུལ་ལས་འདས་པའི་ཆེ་བའི་བདག་ཉིད་ཅན་ཡིན་པས་ཞེ་ན། བསམ་པར་བྱ་བ་མིན་པའི་དབང་ཕྱུག་སྐྱེ་ལྡན་ཐམས་ཅད་དུས་ཅིག་ཅར་དུ་བྱེད་པ་པོ་དེ་ཡང་ཆོས་ཅན། གཞན་ལ་བརྗོད་པས་ཅི་ཞིག་བྱ་སྟེ་བརྗོད་པ་མི་རིགས་པར་ཐལ། བསམ་བྱ་མིན་ནས་བསམ་པའི་ཡུལ་ལས་འདས་པའི་ཕྱིར་རོ། །དེ་ལྟ་ཡིན་མོད་འདི་ཤིན་ཏུ་རྟོགས་དཀའ་བས་བསམ་པར་མི་ནུས་ཀྱང་འབྲས་བུ་དེ་ནི་སྐྱེ་བོ་ཐམས་ཅད་ཀྱིས་ཐུན་མོང་དུ་རྟོགས་པས་བསམ་གྱིས་ཁྱབ་པ་ཡིན་ནོ་ཞེ་ན། དེ་ལྟར་ཡིན་དུ་ཆུག་བསམ་གྱིས་མི་ཁྱབ་པའི་ཆེ་བའི་བདག་ཉིད་ཅན་དབང་ཕྱུག་དེས་བསྐྱེད་ཅིང་སྤྲུལ་པར་འདོད་པའི་བསྐྱེད་བྱའང་གང་ཞིག་ཡིན་ཞེས་དྲིས་པ་ལ་བདག་གོ་ཞེ་ན་བདག་དེ་ནི་ཆོས་ཅན། དབང་ཕྱུག་དེས་བསྐྱེད་བྱའི་འབྲས་བུ་མ་ཡིན་པར་ཐལ། རྟག་པའི་ཕྱིར་རོ། །འོན་ཏེ་འདིར་ས་དང་སོགས་པའི་སྒྲས་བཟུང་བ་ཆུ་དང་མེ་དང་རླུང་དང་ནམ་མཁའ་དང་དུས་དང་ཕྱོགས་དང་ཡིད་རྣམས་བསྐྱེད་བྱའོ་ཞེ་ན། དབང་ཕྱུག་ཆོས་ཅན། ས་སོགས་རྣམས་དེས་བསྐྱེད་བྱ་མ་ཡིན་པར་ཐལ། ས་སོགས་དེ་དག་གི་རྡུལ་ཕྲ་རབ་རྣམས་རྟག་པའི་ཕྱིར་དང་དེ་དག་གི་རགས་པའི་རྫས་ཀྱི་བྱ་བའང་འགེགས་པར་འགྱུར་བའི་ཕྱིར་དང་ནམ་མཁའ་ལ་སོགས་པ་ཡང་རྟག་པའི་ཕྱིར་དང་། ཡོན་ཏན་ལ་སོགས་པ་ཡང་དཔྱད་ནས་དགག་བྱ་ཡིན་པའི་ཕྱིར་རོ། །དབང་ཕྱུག་ཉིད་དེས་བསྐྱེད་བྱའོ་ཞེ་ན། དབང་ཕྱུག་ཆོས་ཅན། འདིས་རང་གི་ངོ་བོ་བསྐྱེད་པ་མིན་པར་ཐལ། རྟག་པ་མིན་ནམ་སྟེ་ཡིན་པའི་ཕྱིར་རོ། །དེ་བཞིན་དུ་ཤེས་པ་ཡང་ཆོས་ཅན། དེའང་དབང་ཕྱུག་རྟག་པས་བསྐྱེད་པ་མིན་པར་ཐལ། ཐོག་མ་མེད་པ་ནས་འཁོར་བ་ཇི་སྲིད་ཀྱི་བར་དུ་ཤེས་བྱའི་ཡུལ་ལ་དམིགས་ནས་སྐྱེས་པའི་ཕྱིར་དང་། གལ་ཏེ་བདེ་སྡུག་དེས་བསྐྱེད་ཅེ་ན། བདེ་སྡུག་ཆོས་ཅན། དབང་ཕྱུག་རྟག་པས་བསྐྱེད་པ་མ་ཡིན་པར་ཐལ། ཐོག་མ་མེད་པའི་དགེ་མི་དགེའི་ལས་ལས་སྐྱེས་པ་ཡིན་པའི་ཕྱིར་རོ། །དེས་ཡིས་གང་ཞིག་བསྐྱེད་པ་སྨྲོས་ཏེ་འབྲས་བུ་ཅི་ཡང་མ་བསྐྱེད་པར་ཐལ། འབྲས་བུ་བསྐྱེད་པའི་ནུས་པ་མ་དམིགས་པའི་ཕྱིར་རོ། །གསུམ་པ་དེ་སྐྱེད་བྱེད་དུ་མི་རུང་བ་ནི། ཤེས་པ་ལ་སོགས་པ་ཐོག་མ་མེད་པ་མ་ཡིན་གྱི་ཐོག་མ་མེད་པའི་རྒྱུ་ནི་དབང་ཕྱུག་གོ་ཞེ་ན། འབྲས་བུ་ཤེས་པ་དང་ཆགས་འཇིག་ལ་སོགས་པ་ཆོས་ཅན། དེ་ལ་དང་པོ་ཐོག་མ་མཐར་ཐུག་པ་ག་ལ་ཡོད་དེ་མེད་པར་ཐལ། དེ་སྐྱེད་བྱེད་རྒྱུ་དབང་ཕྱུག་ལ་ཐོག་མ་ཡོད་པ་མིན་པར་རྟག་ཏུ་སྐྱེད་བྱེད་དུ་གནས་པའི་ཕྱིར་རོ། །ཡང་དབང་ཕྱུག་ཆོས་ཅན། འཆགས་གནས་སོགས་འབྲས་བུ་ཐམས་ཅད་རྟག་ཏུ་ཅིའི་ཕྱིར་བྱེད་པ་ཡིན་ཏེ་བྱེད་པ་མིན་པར་ཐལ། འབྲས་བུ་ཐམས་ཅད་ཀྱི་རྒྱུ་ནུས་པ་ཐོགས་མེད་ཀྱི་རྟག་པ་ཡིན་པའི་ཕྱིར་ཞེས་སམ། གལ་ཏེ་དབང་ཕྱུག་བྱེད་པ་པོ་མིན་ན་འཇིག་རྟེན་ཞིག་པའི་རྗེས་ལ་དང་པོར་ཇི་ལྟར་ཆགས་ཤེ་ན། འཁོར་བའི་རྒྱུ་ལས་ཉོན་མོངས་རང་བཞིན་གྱི་སྔོན་གྱི་ཐོག་མའི་མཐའ་ཡོད་པ་མིན་ན་འབྲས་བུ་སྣོད་བཅུད་འཆགས་འཇིག་གི་ཐོག་མ་དང་པོའི་རྩོམ་པ་ག་ལ་ཡོད་ཅེས་པའོ། །གལ་ཏེ་མ་ངེས་ཏེ་རྐྱེན་ལ་ལྟོས་པས་རྐྱེན་མ་ཚང་བ་སྲིད་པའི་ཕྱིར་རྟག་ཏུ་མི་བྱེད་ཅེ་ན། དབང་ཕྱུག་དེ་ནི་ཆོས་ཅན། རྐྱེན་གཞན་ལ་ལྟོས་པ་མིན་པར་ཐལ། རྟག་པ་ཡིན་པའི་ཕྱིར་རོ། །གཞན་ཡང་དེས་འབྲས་བུ་བསྐྱེད་པ་རྐྱེན་ལ་ལྟོས་སུ་ཆུག་ནའང་རྐྱེན་དེ་རྟག་པའམ་མི་རྟག་པ་གང་ཡིན། རྟག་ནའང་དབང་ཕྱུག་ཆོས་ཅན། དེ་རྐྱེན་ལ་ལྟོས་ནས་འབྲས་བུ་རེས་འགའ་བྱེད་པ་མིན་པར་རྟག་ཏུ་བསྐྱེད་པར་ཐལ། དེས་འབྲས་བུ་བསྐྱེད་པའི་རྐྱེན་རྟག་ཏུ་ཉེ་བར་ཡོད་པའི་ཕྱིར་རོ། །གཉིས་པ་ལྟར་ན་དབང་ཕྱུག་འདི་ཆོས་ཅན། དེས་འབྲས་བུ་བྱེད་པ་རྐྱེན་མི་རྟག་པ་ལ་ལྟོས་པས་འབྲས་བུ་རེས་འགའ་བྱེད་པར་ཇི་ལྟར་འགྱུར་ཏེ་འབྱུང་བ་མིན་པར་ཐལ། དེས་འབྲས་བུ་བསྐྱེད་པའི་རྐྱེན་མ་ཚང་བ་མི་སྲིད་པའི་ཕྱིར་ཏེ་རྐྱེན་སོགས་དེས་རྟག་ཏུ་བྱས་པ་མིན་པའི་སྐྱེ་འགྲོ་གཞན་ཡོད་པ་མིན་པའི་ཕྱིར་ནའོ། །རྟགས་གྲུབ་སྟེ། སྐྱེ་འགྲོ་ཐམས་ཅད་སྐྱེད་བྱེད་གང་ཞིག་རྟག་པའི་ཕྱིར་རོ། །གལ་ཏེ་དེ་ལྟ་ནའང་འདུ་བའི་དང་། འདུ་བ་མ་ཡིན་པའི་དང་། རྒྱུ་མཚན་གྱི་རྒྱུ་སྟེ་གསུམ་ལས་འབྲས་བུ་འབྱུང་ཞིང་དབང་ཕྱུག་རྒྱུ་མཚན་གྱི་རྒྱུ་སྟེ་རྐྱེན་ཡིན་པས་རྒྱུ་གཞན་དང་ཚོགས་པ་ལ་ལྟོས་ནས་འབྲས་བུ་བྱེད་པའི་ཕྱིར་དེ་ལྟར་ཐལ་བའི་ཉེས་པ་མེད་དོ་ཞེ་ནའང་སྐྱེ་འགྲོ་ཐམས་ཅད་ཆོས་ཅན། ཚོགས་པ་ཉིད་རྒྱུ་ཡིན་པར་འགྱུར་གྱི་དབང་ཕྱུག་རྟག་པ་དེ་ཁྱོད་ཀྱི་རྒྱུ་མིན་པར་ཐལ། རྒྱུ་རྐྱེན་ཚོགས་ན་དབང་ཕྱུག་ལ་འབྲས་བུ་མི་སྐྱེད་པའི་དབང་མེད་པ་སྟེ་ཚོགས་པའི་བྱ་བ་བཤོལ་ནས་བཏང་སྙོམས་སུ་འདུག་པར་མི་ནུས་ཤིང་ཚོགས་པ་དེ་མེད་པར་ནི་དབང་ཕྱུག་གིས་བསྐྱེད་པར་ནུས་པ་མིན་པའི་ཕྱིར་རོ། །གཞན་ཡང་ཚོགས་པ་ཡོད་ན་དབང་ཕྱུག་ལ་བྱེད་པ་པོ་ཡོད་དུ་ཆུག་ནའང་གལ་ཏེ་ཚོགས་པའི་སྟོབས་ཀྱིས་དབང་ཕྱུག་རང་ཉིད་མི་འདོད་བཞིན་དུ་བྱེད་པ་ཡིན་ནམ། འོན་ཏེ་འདོད་ནས་འབྲས་བུ་བྱེད་པ་ཡིན། དང་པོ་ལྟར་ན་དབང་ཕྱུག་ཆོས་ཅན། གཞན་གྱི་དབང་དུ་ཐལ་བར་འགྱུར། རྐྱེན་གཞན་གྱི་དབང་གིས་རང་མི་འདོད་བཞིན་དུ་འབྲས་བུ་བྱེད་པའི་ཕྱིར་རོ། །གཉིས་པ་ལྟར་ཁས་ལེན་ནས་འདོད་ནས་འབྲས་བུ་བྱེད་ཅེ་ནའང་དེ་ཆོས་ཅན། འདོད་པ་ལ་རག་ལས་ནས་འབྲས་བུ་བྱེད་པར་འགྱུར། འདོད་པ་ལ་ལྟོས་ནས་འདོད་པ་ཡོད་ན་འབྲས་བུ་བྱེད་པའི་ཕྱིར་རོ། །དེ་ལྟར་བྱེད་པར་འདོད་ན་དེ་ཆོས་ཅན། རྟག་གཅིག་རང་དབང་ཅན་གྱི་དབང་ཕྱུག་ག་ལ་ཡིན་ཏེ་མིན་པར་ཐལ་ལོ། །དེ་ལྟར་ན་འགྲོ་བ་སྣ་ཚོགས་དབང་ཕྱུག་གི་འབྲས་བུ་མ་ཡིན་ནོ་ཞེས་གྲུབ་བོ། །གཉིས་པ་རྡུལ་ཕྲན་རྟོག་པ་ལས་སྐྱེ་བ་དགག་པ་ནི། རྐང་མིག་པ་དང་སྤྱོད་པ་ལ་སོགས་་་་་་རྐང་པ་གཉིས་པ་འདི་འགྲེལ་པས་པར་ཚིགས་སུ་བྱས་སོ།། པའི་རྒོལ་བ་གང་དག་རྡུལ་ཕྲན་ཏེ་ཕྲ་རབ་རྟག་པ་འགྲོ་བ་སྣ་ཚོགས་པའི་རྒྱུར་སྨྲ་བ་དེ་དག་ཀྱང་ནི་སྔར་ཆ་ཡང་རྡུལ་དུ་ཕྱེ་བ་སྟེ་ཞེས་སོགས་རྡུལ་ཕྲན་དཔྱོད་པའི་སྐབས་སུ་བཟློགས་ཟིན་ཏོ། གསུམ་པ་གཙོ་བོ་རྟག་པ་ལ་སྐྱེ་བ་དགག་པ་ལ་གཉིས་ལས། དང་པོ་འདོད་པ་བརྗོད་པ་ནི། རང་བཞིན་གྱི་མིང་ཅན་གྱི་གཙོ་བོ་རྟག་པ་འགྲོ་བ་བརྟན་གཡོ་སྐྱེ་འཇིག་གནས་པའི་རྒྱུ་ཡིན་པར་ནི་གྲངས་ཅན་པ་འདོད་དོ། །སྙིང་སྟོབས་རྡུལ་དང་མུན་པ་ཞེས་བྱ་བའི་བདེ་སྡུག་གི་གཏི་མུག་གི་བདག་ཉིད་ཀྱི་ཡོན་ཏན་གསུམ་པོ་མཉམ་པར་གནས་པའི་གནས་སྐབས་ཐོབ་པར་འགྱུར་པ་ནི་གཙོ་བོ་ཞེས་བྱ་བར་རབ་ཏུ་བརྗོད་དེ། དེ་གསུམ་ཆ་མི་མཉམ་པའི་གནས་སྐབས་རྣམ་འགྱུར་རྣམས་ནི་འགྲོ་བ་ཡིན་པར་བརྗོད་དོ། །དེ་ཡང་སྐྱེས་བུ་ཡུལ་ལ་ལོངས་སྤྱོད་པར་འདོད་པའི་ཚེ་རང་བཞིན་གྱིས་ཤེས་ནས་ཡུལ་སྐྱེས་བུ་ལ་སྦྱོར་བར་བྱེད་དོ། །དེའི་ཚེ་རང་བཞིན་གྱི་སྒྲ་སོགས་འབྱིན་པས་ཤེས་རིག་ལ་ཉེ་བར་འགྱུར་རོ། །འབྱིན་པའི་རིམ་པ་ནི། རང་བཞིན་ཏེ་གཙོ་བོ་ལས་བློ་ཆེན། དེ་ལས་ང་རྒྱལ། དེ་ལས་ཚོགས་བཅུ་དྲུག་སྟེ། དབང་པོ་བཅུ་གཅིག་དང་དེ་ཙམ་ལྔ་སྟེ། ལས་དབང་ལྔ་ནི། ཁ། རྐང་པ། ལག་པ། འདོམས། བཤང་ལམ་མོ། །བློ་ཡི་ནི། མིག་རྣ་བ། སྣ་ལྕེ། ལུས་སོ། །གཉིས་ཀའི་བདག་ཉིད་ནི་ཡིད་དོ། །དེ་ཙམ་ལྔ་ནི་སྒྲ། རེག་བྱ། གཟུགས། རོ། དྲིའོ། །དེ་ལྔ་ལས་བྱུང་བའི་འབྱུང་བ་ལྔ་ནི། ནམ་མཁའ། རླུང་། མེ། ཆུ། སའོ། །དེ་དག་ལ་རྒྱུ་ཡིན་འབྲས་བུ་མིན་པ་ནི་གཙོ་བོ། ཆེན་པོ། ང་རྒྱལ། དེ་ཙམ་ལྔ་ནི་རྒྱུ་འབྲས་གཉིས་ཀ་ཡིན་ལ། དབང་པོ་བཅུ་གཅིག འབྱུང་བ་ལྔ་ནི་རྒྱུ་མིན་ལ་འབྲས་བུ་ཡིན་པའོ། །སྐྱེས་བུ་ནི་གཉིས་ཀ་མིན་པའོ། །དེ་ཡང་རྩ་བའི་རང་བཞིན་ལ་ནི་འགྱུར་བ་མེད། ཆེན་པོ་སོགས་བདུན་པོ་རྒྱུ་རུ་འགྱུར་བ་ཡིན། །བཅུ་དྲུག་པོ་ནི་རྣམ་པར་འགྱུར་བ་སྟེ། །སྐྱེས་བུ་རང་བཞིན་མ་ཡིན་རྣམ་འགྱུར་མིན། །ཞེས་སོ། །ཡང་གཙོ་བོ་འབྲས་བུ་མ་ལུས་ནུས་པའི་རང་བཞིན་ཉིད་ཡོན་ཏན་གསུམ་གྱི་རང་བཞིན་ཁོ་ནས་འབྲས་བུ་སྒྲུབ་པར་བྱེད་པ་དང་། གཙོ་བོ་ལས་ངེས་པར་ཁོ་ནར་འབྲས་བུའི་ངོ་བོས་འགྲོ་བ་འཇུག་ལྡོག་བྱེད་པར་འདོད་དོ། །གཉིས་པ་དེ་དགག་པ་ལ་བཞི་ཡི་དང་པོ་གནོད་བྱེད་སྤྱིར་བརྗོད་པ་ནི། གཙོ་བོ་ཆོས་ཅན། དེ་ལ་རྡུལ་སོགས་ཡོན་ཏན་གྱི་རང་བཞིན་གྱིས་དབྱེ་བ་གསུམ་ཉིད་ནི་རིགས་པ་མིན་པར་ཐལ། རྟག་པ་གཅིག་པུ་ཡིན་པའི་ཕྱིར། དེས་ན་ཤེས་བྱ་ཆོས་ཅན། ཡོན་ཏན་གསུམ་ཆ་མཉམ་པའི་བདག་ཉིད་ཀྱི་གཙོ་བོ་གཅིག་པུ་དེ་ཡོད་པ་མིན་པར་ཐལ། གཙོ་བོ་དེ་ཡོན་ཏན་གསུམ་གྱི་བདག་ཉིད་དུ་རིགས་པ་མིན་པའི་ཕྱིར་རོ། །དེའི་ཕྱིར་དེ་བཀག་པ་ན་དེའི་འབྲས་བུ་ཐམས་ཅད་ཀྱང་བཀག་པར་འགྱུར་རོ། །འོན་ཏེ་མ་ངེས་ཏེ་གཅིག་པུར་འདོད་པ་རྡུལ་ལྟ་བུ་དེ། རྡུལ་གྱི་རང་བཞིན་གཅིག་པུ་བདེན་ལ་དེ་བཞིན་དུ་ཡོན་ཏན་གསུམ་གྱི་བདག་ཉིད་སོ་སོར་བདེན་ནོ་ཞེ་ན། གཙོ་བོ་དེ་བཞིན་དུ་ཡོན་ཏན་རྡུལ་ལྟ་བུ་དེ་ཡང་དེ་བཀག་པ་ན་དེའི་རང་བཞིན་གཅིག་ཏུ་བདེན་པ་བདེན་པ་མིན་པར་ཐལ་ཏེ་དེ་ཡང་སོ་སོར་རྡུལ་མུན་སྙིང་སྟོབས་རྣམ་པ་གསུམ་གྱི་བདག་ཉིད་ཡིན་པའི་ཕྱིར་རོ། །ཤེས་བྱ་འདིར་ཡང་ཆོས་ཅན། རྒྱུ་ཡོན་ཏན་གསུམ་གྱིས་བྱས་པའི་འབྲས་བུ་སྒྲ་སོགས་ཀྱང་ཡོད་པ་ཉིད་ཤིན་ཏུ་རྒྱང་རིང་བ་སྟེ་རྣམ་པ་ཐམས་ཅད་དུ་མི་རིགས་པར་འགྱུར། ཡོན་ཏན་རེ་རེ་ལའང་གསུམ་གསུམ་དུ་ཕྱེ་བའི་ཆ་ཤས་ཀྱི་ཡོན་ཏན་རེ་རེའང་རྣམ་པ་གསུམ་གསུམ་དུ་རྣམ་པར་དཔྱད་པ་ལ་སོགས་པས་བརྟགས་ནས་མཐར་ཡོན་ཏན་མེད་པར་འགྱུར་པའི་ཕྱིར་རོ། །གཉིས་པ་བདེ་སོགས་ཕྱི་རོལ་ཡིན་པ་དགག་པ་ནི། གོས་སོགས་འབྲས་བུ་བདེ་སོགས་ཡོན་ཏན་གྱི་བདག་ཉིད་དུ་འདོད་ཅིང་། རྟག་ཏུ་བདེ་སོགས་སེམས་པ་མིན། །འདི་ནི་གསལ་བར་ཡང་དག་མཐོང་། །ཞེས་སྨྲས་པ་དེའང་མི་རིགས་ཏེ། གོས་ལ་སོགས་པ་ཆོས་ཅན། དེ་བདེ་སོགས་ཀྱི་བདག་ཉིད་དུ་ཡོད་པ་སྲིད་པའང་མིན་པར་ཐལ། སེམས་མེད་པའི་ཕྱིར་རོ། །འང་གི་སྒྲས་ཡོན་ཏན་བཞིན་དུ་ཞེས་བསྟན་པའོ། །འོན་ཏེ་གོས་སོགས་ཀྱི་དངོས་པོ་རྣམས་བདེ་སོགས་ཀྱི་རང་བཞིན་ཡིན་པས་བདེ་སོགས་ཡོད་པར་མི་སྨྲའི། བདེ་སོགས་ཀྱི་རྒྱུའི་རང་བཞིན་ཡིན་པས་བདེ་སོགས་ཡོད་པར་སྨྲའོ་ཞེ་ན། གོས་སོགས་དང་སྣམ་སོགས་ཀྱི་དངོས་པོ་རྣམས་ཆོས་ཅན། བདེ་སོགས་ཀྱི་རྒྱུར་བདེན་པ་མ་ཡིན་པར་ཐལ། སྒྱུ་མ་ལྟར་རང་བཞིན་མེད་པའི་ཕྱིར་ཏེ། ཡན་ལག་ཅན་གྱི་ངོ་བོ་དང་རྡུལ་ཕྲ་རབ་དང་ཡོན་ཏན་གསུམ་གྱི་བདག་ཉིད་དུ་མ་གྲུབ་པར་སྔར་དཔྱད་ཟིན་པ་མིན་ནམ་སྟེ་ཡིན་པའི་ཕྱིར་རོ། །གཞན་ཡང་གོས་སོགས་ཆོས་ཅན། ཁྱོད་ཀྱི་ལུགས་ལ་དེའི་རྒྱུ་ཡང་བདེ་སོགས་སུ་འགྱུར་བ་ཉིད་དུ་ཐལ། ཡོན་ཏན་རྣམས་དེའི་རྒྱུ་ཡིན་པའི་ཕྱིར་རོ། །འདོད་ན། བདེ་སོགས་ཆོས་ཅན། སྣམ་སོགས་ཀྱི་རྒྱུ་མ་ཡིན་པར་ཐལ་ཏེ། དེ་ལས་སྣམ་བུ་དང་ཙདྣན་ཕྲེང་སོགས་འབྱུང་བ་མེད་པའི་ཕྱིར་རོ། །ཡང་ཁྱོད་ཀྱི་འདོད་པ་དེ་ཡང་ཕྱིན་ཅི་ལོག་ཏུ་དམིགས་ཏེ། སྣམ་བུ་ཙདྣན་སོགས་ལས་ནི་བདེ་སྡུག་སོགས་སྐྱེ་བར་མཐོང་བ་ཡིན་པས་ན་ཤེས་བྱ་ཆོས་ཅན། དཔྱད་ན་བདེ་སོགས་དོན་དམ་བདེན་པར་མེད་དེ། དཔྱད་ན་སྣ་ཚོགས་དེ་མེད་པའི་ཕྱིར་རོ། །ཁྱབ་པ་ཡོད་བདེ་སོགས་སྣམ་སོགས་ཀྱི་འབྲས་བུ་ཡིན་པའི་ཕྱིར་རོ། །གསུམ་པ་དངོས་པོ་བརྟག་པ་ཡིན་པ་དགག་པ་ནི། བདེ་སོགས་ཡོན་ཏན་གྱི་བདག་ཉིད་ཡིན་པས་རྟག་པར་འདོད་པའང་མི་འཐད་དེ། བདེ་སྡུག་སོགས་ཆོས་ཅན། རྟག་པ་ཉིད་དུ་ཡོད་ངེས་མ་ཡིན་པར་ཐལ། རྟག་པ་ཉིད་དུ་ནི་ནམ་ཡང་ཚད་མས་དམིགས་པ་ཡོད་པ་མ་ཡིན་པའི་ཕྱིར་རོ། །གལ་ཏེ་བདེ་སོགས་རྟག་པར་ཡོད་པ་ཉིད་ཡིན་ན་བདེ་བ་ལ་སོགས་ཆོས་ཅན། རྟག་ཏུ་གསལ་བར་དམིགས་པར་འགྱུར། གསལ་བར་དམིགས་རུང་རྟག་པའི་ཕྱིར། ཁྱབ་པ་ཡོད། རྟག་ན་དེའི་རང་བཞིན་ཡོངས་སུ་མི་འདོར་བའི་ཕྱིར་རོ། །གལ་ཏེ་བདེ་སོགས་རྟག་པར་ཡོད་མོད་ཀྱི་འོན་ཀྱང་དེ་གསལ་བའི་ཚེ་བདེ་བར་སྣང་གིས་ནུས་པའི་ཚུལ་དུ་མི་གསལ་བའི་ཚེ་ན་མི་མཐོང་ངོ་ཞེ་ན། བདེ་བ་ཆོས་ཅན། རྟག་ཏུ་བདེ་བའི་ངོ་བོར་མྱོང་བ་ཅིའི་ཕྱིར་འཛིན་པ་སྟེ་དམིགས་པ་མ་ཡིན་ཏེ་ཡིན་པར་འགྱུར། འགའ་ཞིག་གི་ཚེ་བདེ་བའི་ངོ་བོར་གསལ་བར་མྱོང་བའི་རྟག་པ་ཡིན་པའི་ཕྱིར་རོ། །འོན་ཏེ་རྟག་ཏུ་གསལ་བ་ཡིན་ན་དེར་འགྱུར་ཡང་རགས་པ་གསལ་བའི་ངོ་བོ་དེ་ཉིད་ཕྲ་མོར་གྱུར་པའི་ཚེ་ན་ཉིན་མོའི་སྐར་མ་བཞིན་མི་གསལ་བས་མི་འཛིན་ནོ་ཞེ་ན། བདེ་སོགས་དེ་ཆོས་ཅན། སྔར་རགས་པས་གསལ་བ་དང་ཕྱིས་ཕྲ་མོར་གྱུར་པས་མི་གསལ་བའི་ངོ་བའང་ཇི་ལྟར་ན་ཡིན་ཏེ་མ་ཡིན་པར་ཐལ། རྟག་པ་གཅིག་པུ་ཡིན་པའི་ཕྱིར་རོ། །འོན་ཏེ་གཅིག་ལ་དེ་ལྟ་བུའི་འགལ་བ་གཉིས་མི་རུང་ཡང་བདེ་སོགས་མི་འགལ་བའི་ཚེ་སྔར་གྱི་རགས་པའི་ངོ་བོ་དོར་ནས་ཕྱིས་ཕྲ་མོའི་ངོ་བོར་གྱུར་པའོ་ཞེ་ན། རགས་པ་ཕྲ་བའི་ངོ་བོར་གྱུར་པ་དེ་དག་ཆོས་ཅན། དེ་ལ་མི་རྟག་པ་ཉིད་ཡིན་པས་ཁྱབ་པར་ཐལ། སྐྱེ་འཇིག་བྱེད་པའི་ཕྱིར་རོ། །འོན་ཏེ་འདོད་པ་ལ་སྐྱོན་ཅི་ཡོད་ཅེ་ན། དེ་ཙམ་ཉི་ཤུ་རྩ་ལྔའི་དངོས་པོ་ཐམས་ཅད་ནི་ཆོས་ཅན། རགས་པ་ཕྲ་བར་གྱུར་པ་དེ་བཞིན་དུ་མི་རྟག་པ་ཉིད་དུ་ཅིས་མི་འདོད་དེ་འདོད་པར་རིགས་པར་ཐལ། གསལ་མི་གསལ་གྱི་བདག་ཉིད་ཀྱི་ཕྲ་རགས་སུ་གནས་པའི་ཕྱིར་རོ། །གཞན་ཡང་བདེ་བའི་རགས་པ་དེ་བདེ་བ་ལས་གཞན་ཡིན་ནམ་མིན། ཡིན་ན་བདེ་བའི་རགས་པ་དེ་ཆོས་ཅན། དེ་ལ་སོགས་པ་བདེ་བ་མི་དམིགས་པར་འགྱུར་བ་ཡིན་པར་ཐལ། བདེ་བ་ལས་དོན་གཞན་བདེ་བ་དང་འབྲེལ་མེད་ཡིན་པའི་ཕྱིར་རོ། །འོན་ཏེ་མིན་ཞེ་ན། བདེ་སོགས་ཀྱི་རགས་པ་ཆོས་ཅན། བདེ་སོགས་ཉིད་དུ་ཐལ། བདེ་སོགས་ལས་གཞན་མིན་པའི་དངོས་པོ་ཡིན་པའི་ཕྱིར། འདོད་ན། བདེ་བ་ཆོས་ཅན། གསལ་བར་མི་རྟག་པ་ཉིད་དུ་ཐལ། རགས་པ་དང་ལྷན་ཅིག་སྐྱེ་འགག་བྱེད་པའི་ཕྱིར་རོ། །བཞི་པ་འབྲས་བུ་སྔར་ཡོད་སྐྱེ་བ་དགག་པ་ལ་གསུམ་གྱི། དང་པོ་སུན་འབྱིན་བརྗོད་པ་ནི། གལ་ཏེ་ཁྱེད་སངས་རྒྱས་པ་འདོད་པ་ལྟར་བདེ་སོགས་དེ་གཏན་ནས་མེད་པའི་ཞིག་པར་འགྱུར་ན་ལན་ཅིག་བདེ་བ་འགེགས་པའི་འོག་རོལ་ཏུ་བདེ་བ་འགའ་ཡང་ནི་ཆོས་ཅན། སླར་སྐྱེ་བ་མེད་པའི་ཕྱིར་ནམ་མཁའི་ཨུཏྤལ་བཞིན་ཞེས་འདོད་ན། གྲངས་ཅན་པ་ཁྱོད་ཀྱི་ལུགས་ལ་ཆོས་ཅན། སྔར་རྒྱུའི་གནས་སྐབས་མེད་པར་སྐྱེ་བ་ནི་ཁྱོད་མི་འདོད་ཀྱང་དོན་ལ་གནས་པ་ཉིད་དུ་ཐལ། སྔར་རྒྱུ་ལ་འབྲས་བུ་གསལ་བ་མེད་པ་ཕྱིས་གསལ་བར་སྐྱེ་བའི་ཕྱིར་རོ། །གལ་ཏེ་རྒྱུ་ལ་འབྲས་བུ་རང་ཆས་སུ་ངོ་བོ་གཅིག་ཏུ་གནས་ན་བཟའ་བྱ་ཡིན་པས་ན་ཟས་ཏེ་ཟས་ཟ་བ་པོ་ཆོས་ཅན། འབྲས་བུ་མི་གཙང་བ་ཟ་བར་འགྱུར། ཟས་ཟ་བའི་ཕྱིར་དང་། རས་ཀྱི་རང་བཞིན་གྱིས་རས་ཉོས་ནས་གྱོན་པའི་སྐྱེས་བུ་ཆོས་ཅན། རྒྱུ་རས་ཀྱི་བལ་གྱི་ས་བོན་ཉིད་ཉོས་ནས་བགོ་བར་རིག་པར་ཐལ། འབྲས་བུ་རས་ཉོས་ནས་བགོ་བའི་ཕྱིར་རོ། །གཉིས་པ་དེའི་ལན་དགག་པ་ནི། འོན་ཏེ་དོན་དམ་དུ་རྒྱུ་ལ་འབྲས་བུ་ངོ་བོ་གཅིག་ཏུ་ཡོད་ཀྱང་ཀུན་རྫོབ་ཏུ་མ་རིག་པའི་རབ་རིབ་ཀྱིས་ཡེ་ཤེས་ཀྱི་མིག་བཀག་པའི་འཇིག་རྟེན་རྨོངས་པས་རྒྱུ་ལ་འབྲས་བུ་གཅིག་ཏུ་མ་མཐོང་བས་སྐྱོན་མེད་ཅེ་ན། དེ་ཁོ་ན་ཉིད་ཤེས་པ་ཉིད་ཀྱིའང་ཟས་ཟ་བ་ལ་སོགས་འཇིག་རྟེན་པའི་བླང་དོར་གྱི་རྣམ་གཞག་དེ་ཉིད་བྱེད་ཀྱི་བླང་དོར་ཕྱིན་ཅི་ལོག་ཏུ་བྱེད་པ་མ་མཐོང་བས་ལན་དུ་མི་རིགས་སོ། །གཞན་ཡང་ཤེས་པ་གང་གི་རྒྱུ་ལ་འབྲས་བུ་ཡོད་དོ་ཞེས་རྟོག་པ་དེ་ཉིད་མཐོང་བར་མ་ཟད་འཇིག་རྟེན་པའི་སྐྱེ་བོ་ལ་ཡང་ན་ཡོད་པར་ངེས་པས་རྒྱུ་མཚན་ཅི་སྟེ་འཇིག་རྟེན་པས་དེ་ལྟར་མཐོང་བ་མ་ཡིན་ཞེས་བརྗོད་པར་བྱེད་དེ་མི་རིགས་སོ། །གལ་ཏེ་འཇིག་རྟེན་པས་དེ་ལྟར་མཐོང་བ་ཚད་མ་ཉིད་མིན་པའི་ཕྱིར་དེས་རྒྱུ་ལ་འབྲས་བུ་ཡོད་པ་གསལ་བར་མི་མཐོང་ངོ་ཞེས། བདེ་སོགས་གསལ་བ་མཐོང་བའི་འཇིག་རྟེན་པའི་མངོན་སུམ་ཚད་མ་དང་། འང་གི་སྒྲས་བསྡུས་པ་རྗེས་དཔག་དང་སྒྲ་བྱུང་ཡང་ཆོས་ཅན། ཚད་མ་མ་ཡིན་པར་ཐལ། འཇིག་རྟེན་པའི་ཤེས་པ་ཡིན་པའི་ཕྱིར་རོ། །འདོད་ན་དེ་ཆོས་ཅན། དེས་གསལ་བར་མཐོང་བའི་སྒྲ་སོགས་དེའང་བདེན་པར་ཡོད་པ་མ་ཡིན་པར་ཐལ་ལོ། །གསུམ་པ་རང་ལ་མཚུངས་པ་སྤང་བ་ནི། གལ་ཏེ་ཁྱེད་ཀྱང་ཐ་སྙད་པའི་ཚད་མ་དོན་དམ་པར་ཚད་མ་མིན་པར་འདོད་པས་ན། ཁྱེད་ཀྱི་ལུགས་ལ་ཆོས་ཐམས་ཅད་རང་བཞིན་མེད་པར་སྤྱོད་པའི་ཐ་སྙད་པའི་ཚད་མ་རྣམས་ཆོས་ཅན། དེས་གཞལ་བའི་དོན་དེ་བརྫུན་པར་མི་འགྱུར་བ་སྟེ་འགྱུར་བར་ཐལ། དོན་དམ་པར་ཚད་མ་མ་ཡིན་པའི་ཕྱིར་རོ། །དེ་འདོད་ན། དེ་ཁོ་ན་ཉིད་དུ་ནི་དངོས་པོ་རྣམས་ཀྱི་སྟོང་པ་ཉིད་ཚད་མས་ངེས་པ་དེ་ཡང་ནི་འཐད་པ་མ་ཡིན་པར་ཐལ། ཚད་མས་གཞལ་བ་ཐམས་ཅད་བརྫུན་པ་དེའི་ཕྱིར་རོ་ཞེ་ན། དེ་ནི་འདོད་པ་ཉིད་དེ་འདི་ལྟར་དགག་བྱ་རྟོག་པས་བཏགས་པའི་བུམ་སོགས་ཀྱི་དངོས་པོ་ལ་མ་རེག་པ་སྟེ་དེ་ལ་མ་དཔྱད་ཅིང་དེ་མ་བཟུང་བར་བུམ་པ་དེའི་དངོས་པོ་མེད་པ་བློས་འཛིན་ཅིང་དམིགས་པ་མ་ཡིན་པ་དེའི་ཕྱིར་དགག་བྱ་བདེན་པ་དེའི་དངོས་པོ་མེད་པའི་སྟོང་པ་ཉིད་ཆོས་ཅན། གསལ་བར་ཏེ། ངེས་པ་ཁོ་ནར་བརྫུན་ཏེ་དེའི་དགག་བྱའི་དངོས་པོ་གང་ཡིན་པ་དེའང་བརྫུན་པའི་ཕྱིར་རོ། །དེ་ལྟར་ཡང་བདེན་གཉིས་ལས། བཏགས་པའི་རང་གི་ངོ་བོ་ཡིས། །བཀག་པ་བཏགས་མིན་ཇི་ལྟར་འགྱུར། །ཞེས་སོ། །དགག་བྱ་དང་དེ་བཀག་པ་བརྟགས་ནས་བཞག་པ་དེས་ན་དཔེར་ན་རྨི་ལམ་དུ་ཐོག་མར་བུ་སྐྱེས་ནས་བུ་དེ་ཤི་བ་རྨི་བ་ན་བུ་དེ་མེད་སྙམ་པའི་རྣམ་རྟོག་ན་བུ་དེ་ཡོད་པར་སྒྲོ་འདོགས་པའི་རྣམ་པར་རྟོག་པའི་གེགས་བྱེད་པ་ཡིན་ཞིང་གེགས་བྱེད་ཀྱི་རྟོག་པ་དེ་ཡང་བརྫུན་པ་ཡིན་ཏེ། རྨི་ལམ་གྱི་བུ་ནི་བཏགས་པར་ཟད་ཀྱི་སྐྱེ་འཆི་མེད་པའི་ཕྱིར་རོ། །དེ་བཞིན་དུ་རྟོག་པས་བརྟགས་པའི་བདེན་དངོས་དང་དེ་བཀག་པའི་སྟོང་པ་ཉིད་ཀྱང་བཏགས་པར་ཟད་ཀྱི་དོན་དམ་དུ་མེད་པས་ན་སྟོང་ཉིད་འཇལ་བའི་བློ་ཡང་དོན་དམ་པར་ཚད་མ་ཡིན་ཏེ། ཡུལ་བདེན་པར་མེད་པའི་ཕྱིར་རོ། །གསུམ་པ་དེ་དག་གི་མཇུག་བསྡུ་བ་ནི། རྒྱུ་མེད་དང་དབང་ཕྱུག་དང་གཙོ་བོ་སོགས་ལས་འགྲོ་བ་འགའ་ཡང་མི་འབྱུང་བ་དེ་བས་བཤད་མ་ཐག་པའི་ཚུལ་དེ་ལྟར་རྣམ་པར་དཔྱད་པས་འབྲས་བུ་འགའ་ཡང་རྒྱུ་མེད་ལས་བྱུང་ཡོད་པ་མ་ཡིན་ཞིང་། བདག་དང་དུས་ཀྱིས་བྱས་པའང་མེད་དེ། དེ་དག་ཀྱང་རྒྱུ་མེད་པར་འདོད་པའི་ཕྱིར་རོ། །ཅི་སྟེ་དེ་དག་ལས་མི་སྐྱེ་ཡང་མཐོང་བའི་རྒྱུ་ལས་དོན་དམ་སྐྱེ་བའི་ཕྱིར་ཆོས་ཐམས་ཅད་རང་བཞིན་མེད་པར་ཇི་ལྟར་འགྲུབ་ཅེ་ན། བདག་ལས་མ་ཡིན་གཞན་ལས་མིན། །གཉིས་ལས་མ་ཡིན་ཞེས་པའི་དོན་སྟོན་པ་ནི། དངོས་པོ་རྣམས་ཆོས་ཅན། དོན་དམ་པར་སྐྱེ་བ་ནམ་ཡང་ཡོད་པ་མིན་ཏེ། རང་དང་གཞན་སོ་སོ་བའམ་དེ་གཉིས་ཀ་འདུས་པའི་རྐྱེན་རྣམས་ལའང་སྐྱེས་པའི་ཚུལ་གྱིས་གནས་པ་ཅུང་ཟད་ཀྱང་ཡོད་པ་མ་ཡིན་པའི་ཕྱིར་རོ། །དེ་མ་གྲུབ་པ་མིན་ཏེ། རང་ལས་མི་སྐྱེ་སྟེ། རང་སྐྱེ་བ་ལས་སྔར་དངོས་པོར་མེད་པའི་ཕྱིར་དང་། གཞན་ལས་ཀྱང་མ་ཡིན་ཏེ། ས་ལུས་ས་བོན་ལས་ཁྲེའི་མྱུ་གུ་སྐྱེ་བར་ཐལ་བའི་ཕྱིར་དང་། གཉིས་ཀ་རེ་རེ་ལས་ཀྱང་མ་ཡིན་ཏེ། གཉིས་ཀའི་ཕྱོགས་ལ་བརྗོད་པའི་ཉེས་པར་འགྱུར་བའི་ཕྱིར་རོ། །གཉིས་ཀ་ཚོགས་པ་ལས་ཀྱང་མ་ཡིན་ཏེ། རེ་རེ་ལ་ནུས་པ་མེད་ན་ཚོགས་པ་ལའང་ནུས་པ་མེད་པའི་ཕྱིར་རོ། །དེ་བཞིན་དུ་སྔར་བཤད་པ་ལྟར། རྒྱུ་མེད་ལས་ཀྱང་མི་སྐྱེ་བས་ན་དོན་དམ་པར་སྐྱེ་འགག་མེད་པའི་རང་བཞིན་སྒྱུ་མ་དང་མཚུངས་པའི་རྟེན་འབྲེལ་ངོ་བོ་ཉིད་ཀྱིས་སྟོང་པ་ཉིད་སྣ་ཚོགས་སུ་སྣང་བ་ཡིན་ལ། འདི་ཀུན་རྫོབ་ཏུ་འགེགས་པ་ནི་མ་ཡིན་ནོ། །ས་ལུང་ལྗང་པའི་མདོ་ལས། མྱུ་གུ་དེའང་བདག་གིས་མ་བྱས། གཞན་གྱིས་མ་བྱས། གཉིས་ཀས་མ་བྱས། དབང་ཕྱུག་གིས་མ་བྱས། དུས་ཀྱིས་མ་བསྒྱུར། རང་བཞིན་ལས་མ་བྱུང་། རྒྱུ་མེད་པ་ལས་ཀྱང་མ་སྐྱེས་ཏེ། འོན་ཀྱང་ས་དང་ཆུ་དང་མེ་དང་རླུང་དང་ནམ་མཁའ་དང་དུས་ཀྱི་ཁམས་འདུས་ནས་ས་བོན་འགགས་པ་ན་མྱུ་གུ་མངོན་པར་འགྲུབ་པར་འགྱུར་ཏེ། དེ་ལྟར་ཕྱི་རོལ་གྱི་རྟེན་ཅིང་འབྲེལ་པར་འབྱུང་བ་རྐྱེན་དང་འབྲེལ་པར་བལྟའོ་ཞེས་སོ། །གཉིས་པ་རང་གི་སྡེ་པའི་འདོད་པ་དགག་པ་ནི། བཙུན་པ་ཆོས་སྐྱོབ་ནི། དངོས་པོ་ནི་ཞིག་པ་ན་ཁྱེད་ལྟར་གཏན་མེད་དུ་འགྱུར་བ་མ་ཡིན་གྱི། འོན་ཀྱང་མ་འོངས་པ་རྒྱུ་རྐྱེན་གྱི་སྟོབས་ཀྱིས་འོངས་པ་དང་ད་ལྟ་བར་འགྱུར་ལ། དེ་ཉིད་སླར་ཡང་མི་རྟག་པའི་དབང་གིས་འདས་པར་གྱུར་པ་ནི་སྐྱེ་གནས་འཇིག་པར་བརྗོད་དོ་ཞེ་ན། དངོས་པོ་གཅིག་ཆོས་ཅན། གཞན་མ་འོངས་པའི་ཡུལ་དུས་ནས་ད་ལྟར་བར་འོངས་པ་མ་ཡིན་ལ་དེ་ཉིད་ད་ལྟར་མི་འགག་པར་གནས་པ་མ་ཡིན་ཞིང་ད་ལྟར་བྱུང་བ་ལས་འདས་པར་འགྲོ་བའང་མ་ཡིན་པར་ཐལ་ཏེ། མི་རྟག་པའི་ཕྱིར་རོ། །མ་ངེས་ན་གཏན་དུ་ཡོད་པས་འདུས་བྱས་རྟག་པར་ཐལ་བའི་ཕྱིར་རོ། །འོན་ཏེ་དངོས་པོ་གཅིག་ཀྱང་བྱ་བ་མ་སྐྱེས་ཤིང་མི་བྱེད་པ་མ་འོངས་པ་དང་། བྱ་བ་སྐྱེས་ལ་བྱེད་བཞིན་པ་ད་ལྟ་བ་དང་། བྱ་བ་བྱས་ནས་ལོག་པ་འདས་པ་ཡིན་པས་སྐྱོན་མེད་དོ་ཞེས་གནས་སྐབས་གཞན་དུ་འགྱུར་བར་འདོད་པའི་བཙུན་པ་དབྱིག་བཤེས་ཟེར་ན། དངོས་པོ་གཅིག་པོ་དེ་ཆོས་ཅན། འདས་མ་འོངས་ཀྱི་དུས་སུ་བྱ་བ་བྱེད་པར་འགྱུར། འདས་མ་འོངས་ཀྱི་དུས་སུ་ཡང་རྫས་སུ་ཡོད་པའི་ཕྱིར་རོ། །རྟག་ཏུ་གནས་ན་རྐྱེན་གཞན་ལ་མི་ལྟོས་པར་ཐལ་བ་དང་། བྱེད་པས་སྟོང་ན་དངོས་པོ་མ་ཡིན་པར་འགྱུར་ཞིང་། བྱེད་པ་དེ་དངོས་པོ་དང་གཅིག་དང་ཐ་དད་བརྟགས་ན་མི་འཐད་པའི་ཕྱིར་རོ། །དེས་ན་དོན་དམ་པར་སྟོང་པར་བཅོམ་ལྡན་འདས་ཀྱིས་ཀྱང་གསུངས་ཏེ། དགེ་སློང་དག་མིག་ནི་སྐྱེ་བ་གང་ནས་ཀྱང་འོངས་པ་མེད་དོ། །འགག་པ་ན་གང་དུའང་འགྲོ་བ་མེད་དོ། །འདི་ལྟར་དགེ་སློང་དག་མིག་ནི་མ་བྱུང་བ་ལས་འབྱུང་བར་འགྱུར་ཞིང་བྱུང་ནས་ཀྱང་འགག་པར་འགྱུར་རོ་ཞེས་སོ། །གཉིས་པ་ཀུན་རྫོབ་སྒྱུ་མ་ལྟ་བུར་བསྟན་པ་ནི། དེ་ལྟར་དུས་གསུམ་ལས་འདས་པས་ན་དེ་ཁོ་ན་ཉིད་ཀྱི་དོན་ལ་རྨོངས་པའི་བྱིས་པས་བདེན་པར་སྒྲོ་བཏགས་པར་གང་བྱས་པའི་རྒྱུ་རྐྱེན་གྱིས་བསྐྱེད་པའི་ཆོས་འདི་དག་སྒྱུ་མ་མཁན་གྱིས་སྤྲུལ་བའི་རྟ་གླང་སོགས་ལས་ནི་བདེན་པའི་ཁྱད་པར་ཅི་ཞིག་ཡོད་དེ། རང་བཞིན་མེད་པར་མཚུངས་པའི་ཕྱིར་རོ། །མ་གྲུབ་པ་མིན་ཏེ། དེའང་སྒྱུ་མ་མཁན་གྱིས་སྤྲུལ་པའི་སྒྱུ་མ་གང་ཡིན་པ་དང་འཇིག་རྟེན་ལ་གྲགས་པའི་རྒྱུ་ལས་ཉོན་རྣམས་ཀྱིས་ནི་གང་སྤྲུལ་པའི་ཆོས་གང་ཡིན་པ་དེ་དག་ནི་རང་བཞིན་མེད་པར་མཚུངས་ཏེ། སྐྱེ་བ་ན་གང་ནས་འོངས་པར་གྱུར་ཅིང་ཞིག་པ་ནི་གང་དུ་འགྲོ་བའང་དམིགས་པ་ཞིབ་པའི་ལྟ་བས་བརྟག་པར་གྱིས་ཤིག བརྟགས་ན་འགྲོ་འོང་མེད་པའི་ཕྱིར་རོ། །རྒྱུ་རྐྱེན་ལས་སྐྱེས་ན་ཇི་ལྟར་མི་བདེན་ཞེ་ན། འདུས་བྱས་ཆོས་ཅན། དེ་ལ་དོན་དམ་དུ་བདེན་པ་ཉིད་ཇི་ལྟར་ཡོད་དེ་མེད་པར་ཐལ། དངོས་པོ་གང་ཞིག་རྒྱུ་རྐྱེན་གཞན་ནི་ཉེ་བ་ཡིས་མཐོང་བ་སྟེ་དམིགས་པར་འགྱུར་ཞིང་རྒྱུ་རྐྱེན་དོན་མེད་ན་དམིགས་པ་མིན་པའི་ཚུལ་གྱིས་བཅོས་བུ་གཞན་ལ་རག་ལས་པས་འཇུག་པའི་ཕྱིར། དཔེར་ན་མེ་ལོང་ནང་གི་གདོང་གི་གཟུགས་བརྙན་དང་མཚུངས་པ་ཡིན་ནོ། །གསུམ་པ་དཔྱད་ན་སྐྱེ་འགག་མ་གྲུབ་པའི་ཚུལ་ལ་གསུམ་སྟེ། ཡོད་མེད་ལ་དཔྱད་ན་སྐྱེ་བ་མི་འཐད། དེས་ན་འགག་པ་མི་འགྲུབ། མཇུག་བསྡུས་ཏེ་བསྟན་པའོ། །དང་པོ་ལ་གཉིས་ཀྱི་དང་པོ་དངོས་ནི། གཞན་ཡང་འབྲས་བུ་རྣམས་ཀྱི་སྐྱེ་བ་བདེན་པར་ཡོད་ན་འབྲས་བུ་ཡོད་པའམ་མེད་པ་གང་ཞིག་སྐྱེ། དང་པོ་ལྟར་ན་འབྲས་བུའི་དངོས་པོ་གྲུབ་ནས་ཡོད་པ་ཆོས་ཅན། དེ་ལ་རྒྱུ་ཡིས་བསྐྱེད་དགོས་པ་ཅི་ཞིག་ཡོད་དེ་མེད་པར་ཐལ། གྲུབ་ཟིན་པར་གྱུར་པའི་ཕྱིར་རོ། །འོན་ཏེ་ཕྱོགས་གཉིས་པ་ཁས་ལེན་ཏེ་འབྲས་བུ་དེ་ནི་མེད་པ་སྐྱེའོ་ཞེ་ན། ཡང་འབྲས་བུ་མེད་པ་དེ་ཆོས་ཅན། རྒྱུ་ཡིས་བསྐྱེད་དགོས་པ་ཅི་ཞིག་ཡོད་དེ་མེད་པར་ཐལ་་་་་རྒྱུ་ནི་རང་དང་མཉམ་དུ་སྐྱེ་འཇིག་བྱེད་པས་སྔ་མ་ལས་ཁྱད་མེད་པ་ལ་ཕྱི་མ་ལྟར་ན་དེ་ལའང་བྱེད་པ་གཞན་དང་གཞན་བརྟག་དགོས་པས་ཐུག་མེད་དུ་འགྱུར་རོ། །དངོས་པོ་མེད་པའི་ཕྱིར་རོ། །གཉིས་པ་ཉེས་སྤོང་གི་ལན་དགག་པ་ནི། འོན་ཏེ་མ་ངེས་ཏེ། འབྲས་བུ་མེད་པ་ཉིད་རྒྱུ་ལས་སྐྱེ་བ་མ་ཡིན་ནམ་ཞེ་ན། རྒྱུ་བརྒྱ་དང་སྟོང་རྣམས་ལ་ཞོག བྱེ་བ་ཕྲག་བརྒྱའི་རྒྱུ་ཡིས་ཀྱང་འབྲས་བུའི་དངོས་པོ་མེད་པ་ལ་རང་བཞིན་གཞན་དུ་བསྒྱུར་དུ་མེད་པའི་ཕྱིར་རོ། །དེ་ལ་རྣམ་པར་བསྒྱུར་དུ་མེད་མོད་འབྲས་བུའི་ངོ་བོ་ཡིན་ནོ་ཞེ་ན། འབྲས་བུའི་དངོས་པོར་མེད་པའི་གནས་སྐབས་དེ་ཆོས་ཅན། དེ་མ་དོར་བའི་འབྲས་བུའི་དངོས་པོ་ཇི་ལྟར་ཡིན་ཏེ་མ་ཡིན་པར་ཐལ། དངོས་པོར་མེད་པའི་ཕྱིར་རོ། །གལ་ཏེ་མེད་པ་ཉིད་འབྲས་བུ་མ་ཡིན་གྱི་འོན་ཀྱང་འབྲས་བུ་མེད་པའི་རང་བཞིན་གྱི་གནས་སྐབས་དེ་ལོག་པ་ན་འབྲས་བུར་འགྱུར་རོ་ཞེ་ན། འབྲས་བུ་མེད་པ་ཆོས་ཅན། དེ་ལས་གཞན་དེ་ལོག་པའི་གནས་སྐབས་དེ་འབྲས་བུའི་དངོས་པོར་གྱུར་པ་ཡང་གང་ཞིག་ཡིན་ཏེ་མི་སྲིད་པར་ཐལ །དེ་ལོག་པའི་གནས་སྐབས་དེ་འབྲས་བུའི་དངོས་པོར་གྱུར་པ་ཚད་མས་མ་དམིགས་པའི་ཕྱིར་ཏེ། དེ་ལོག་པའི་གནས་སྐབས་ནི་རྒྱུ་ཡིན་ལ་རྒྱུ་འབྲས་བུའི་རང་བཞིན་ཡིན་པ་སྔར་ཟས་ཟ་མི་གཙང་བ་ཟ་བར་འགྱུར་རོ་ཞེས་སོགས་སུ་བཀག་ཟིན་པའི་ཕྱིར་རོ། །འོན་ཏེ་དེ་ལོག་པའི་གནས་སྐབས་ནི་འབྲས་བུར་མི་འགྱུར་གྱི། སྔར་ཡོད་པ་མིན་ཞིང་ཕྱིས་དངོས་མེད་དང་བྲལ་བ་ལས་འབྲས་བུར་འགྱུར་རོ་ཞེ་ན། ཤེས་བྱ་འདིར་ཆོས་ཅན། བསྐྱེད་བྱའི་དངོས་པོ་ཡོད་པར་ནམ་ཞིག་ནའང་མི་འགྱུར་བར་ཐལ། དངོས་པོར་མེད་པའི་ཚེ་ན་ནི་བསྐྱེད་བྱའི་དངོས་པོ་ཡོད་པ་མིན་ལ། དངོས་པོར་ཡོད་པ་ཉིད་ན་རྟག་ཏུ་ཡོད་པའི་ཕྱིར་རོ། །འོན་ཏེ་རྟགས་མ་གྲུབ་སྟེ། འབྲས་བུའི་དངོས་པོ་སྐྱེས་པས་དངོས་པོར་མེད་པ་ཉམས་ཤིང་འབྲལ་བར་འགྱུར་རོ་ཞེ་ན། འབྲས་བུའི་དངོས་པོ་ཆོས་ཅན། དེ་དང་པོར་སྐྱེས་ཟིན་པར་མ་གྱུར་ན་དངོས་པོར་མེད་པའི་ངོ་བོ་དང་ནི་འབྲལ་བར་མི་འགྱུར་བར་ཐལ། དེ་ཇི་སྲིད་སྐྱེས་ཟིན་པར་མ་གྱུར་གྱི་བར་དུ་དངོས་པོར་མེད་པ་མི་ལྡོག་པའི་ཕྱིར་རོ། །འོན་ཏེ་འདོད་དེ་དང་པོར་དངོས་མེད་དང་མ་བྲལ་བཞིན་དུ་དངོས་པོ་སྐྱེ་ལ་ཕྱི་ནས་དངོས་མེད་དང་འབྲལ་བར་འགྱུར་ཏེ། དངོས་པོ་དང་དངོས་མེད་ཕན་ཚུན་སྤང་འགལ་ཡིན་པའི་ཕྱིར་ཞེ་ན། འབྲས་བུ་ཆོས་ཅན། དང་པོ་བྱུང་མ་ཐག་ཏུ་འབྲས་བུའི་དངོས་པོར་ཡོད་པའི་སྐབས་མི་སྲིད་པར་ཐལ། དང་པོ་བྱུང་མ་ཐག་ཏུ་དངོས་མེད་དང་ནི་མ་བྲལ་བའི་ཕྱིར་རོ། །དེ་ལྟར་ན་འབྲས་བུ་ཡོད་པའམ་མེད་པ་རྒྱུས་བྱེད་པ་མི་འཐད་ལ། དེ་གཉིས་ཀའམ་གཉིས་ཀ་མ་ཡིན་པའང་རྒྱུས་བྱེད་པར་མི་འཐད་དེ། ཡོད་མེད་འགལ་བ་གཉིས་འབྲས་བུ་གཅིག་ལ་འདུར་མི་རུང་བའི་ཕྱིར་དང་། ཡོད་མེད་གཉིས་ཀ་མ་ཡིན་པ་མི་སྲིད་པའི་ཕྱིར་རོ། །གཉིས་པ་དེས་ན་འགག་པ་མི་འགྲུབ་པ་ནི། སྐྱེ་བ་མི་རིགས་པར་མ་ཟད་འགག་པའང་མི་རིགས་ཏེ། མེད་པ་སྐྱེས་ནས་དངོས་པོར་མི་འགྱུར་བ་བཞིན་དུ། སྐྱེས་པའི་དངོས་པོ་གཅིག་པོ་དེ་ཡང་ཆོས་ཅན། འགགས་ནས་དངོས་པོ་མེད་པར་འགྱུར་བ་མིན་པར་ཐལ་ཏེ། དོན་དམ་པར་ཡོད་པའི་རང་བཞིན་ཡིན་པའི་ཕྱིར་རོ། །མ་ངེས་ན་དོན་དམ་པར་ཡོད་པའི་དངོས་པོ་ཆོས་ཅན། ཡོད་མེད་ཀྱི་རང་བཞིན་གཉིས་སུ་ཐལ་བར་འགྱུར། དོན་དམ་པར་དངོས་པོར་ཡོད་པ་ཡང་ཡིན་ལ་དེ་ཉིད་འགག་པས་དངོས་པོ་མེད་པར་ཡང་འགྱུར་བའི་ཕྱིར་རོ། །གསུམ་པ་མཇུག་བསྡུས་ཏེ་བསྟན་པ་ནི། དེ་ལྟར་སྔར་བསྟན་པའི་རིམ་པས་འགགས་པ་ཡོད་པ་མིན་ཞིང་སྐྱེ་བའི་དངོས་པོའང་དོན་དམ་དུ་ཡོད་པ་མིན་པ་དེའི་ཕྱིར་འགྲོ་བ་སྣོད་བཅུད་ཀྱི་འཇིག་རྟེན་འདི་དག་ཐམས་ཅད་ནི། རྟག་ཏུ་དོན་དམ་པར་མ་སྐྱེས་ཤིང་མ་འགགས་པ་ཉིད་དེ། རང་བཞིན་མེད་པའི་ཕྱིར་རོ། །ཆོས་ཡང་དག་པར་སྡུད་པར། རིགས་ཀྱི་བུ་དེ་བཞིན་ཉིད་དེ་བཞིན་ཉིད་ཅེས་བྱ་བ་ནི་སྟོང་པ་ཉིད་ཀྱི་ཚིག་བླ་དྭགས་ཏེ། སྟོང་པ་ཉིད་དེ་ནི་མི་སྐྱེ་མི་འགག་གོ་ཞེས་སོ། །འོ་ན་ཀུན་རྫོབ་ཏུ་ཡང་སྐྱེ་འགག་མེད་དམ་ཞེ་ན། རྨི་ལམ་དུ་སྐྱེ་འགག་སྣང་བ་བཞིན་ཐ་སྙད་ཀུན་རྫོབ་ཏུ་ནི་སྐྱེ་འགག་འགལ་བ་མེད་དེ། མདོ་དེ་ཉིད་དུ། རིགས་ཀྱི་བུ་འཇིག་རྟེན་གནས་པ་སྐྱེ་བ་དང་འགག་པ་ལ་མངོན་པར་ཆགས་པ་དེ་ལ་དེ་བཞིན་གཤེགས་པའི་ཐུགས་རྗེ་ཆེན་པོས་འཇིག་རྟེན་སྐྲག་པའི་གནས་བསལ་བའི་ཕྱིར་ཐ་སྙད་ཀྱི་དབང་གིས་སྐྱེ་བོ་འགག་གོ་ཞེས་གསུངས་ཏེ། འདི་ལ་ཆོས་གང་ཡང་སྐྱེ་བའམ་འགག་པ་མེད་དོ་ཞེས་སོ། །བཞི་པ་དེས་འགྲོ་བ་རང་བཞིན་མེད་པར་བསྒྲུབ་པ་ནི། དོན་དམ་པར་སྐྱེ་འགག་མེད་པ་དེས་ན་དམྱལ་སོགས་འགྲོ་བ་རིགས་ལྔའམ་དྲུག་པོ་འདི་དག་རྨི་ལམ་དུ་འགྲོ་འོང་བདེ་སྡུག་མྱོང་བ་ལྟ་བུར་སྣང་སྟེ། རིགས་པས་རྣམ་པར་དཔྱད་ན་ཆུ་ཤིང་ལ་སྲ་བའི་སྙིང་པོ་མེད་པ་དང་འདྲ་བར་བདེན་པའི་སྙིང་པོ་མེད་པ་ཉིད་དོ། །དེའི་ཕྱིར་སྒྲིབ་གཉིས་ཀྱི་འཆིང་བས་བཅིངས་པའི་འཁོར་བ་ལས་གྲོལ་བའི་མྱ་ངན་ལས་འདས་པ་དང་། ཆགས་སོགས་ཀྱི་ཞགས་པས་ཟིན་པའི་དབང་གིས་སེམས་རྒྱུད་འཁོར་བའི་བཙོན་རར་ཆུད་པའི་མྱ་ངན་ལས་མ་འདས་པའི་འཁོར་བ་པའང་དེ་ཁོ་ན་ཉིད་དུ་ན་ཁྱད་པར་ཐ་དད་པ་མེད་དེ། དོན་དམ་པར་གཟོད་མ་ནས་ཞི་བས་གཉིས་ཀ་རང་བཞིན་གྱི་མྱ་ངན་ལས་འདས་པ་ཡིན་པའི་ཕྱིར་རོ། །དེ་ལྟར་ཡང་བསམ་གྱིས་མི་ཁྱབ་པར་བསྟོད་པར། དེ་བཞིན་ཆགས་སོགས་སྡུག་བསྔལ་དང་། །འཁོར་བ་སྡུག་བསྔལ་ཀུན་ཉོན་མོངས། །ཚོགས་རྫོགས་པ་དང་ཐར་པ་ཡང་། །རྨི་ལམ་འདྲ་བར་ཁྱེད་ཀྱིས་གསུངས། །དེ་བཞིན་སྐྱེས་དང་མ་སྐྱེས་དང་། །འོངས་པ་དང་ནི་སོང་བ་དང་། །དེ་བཞིན་བཅིངས་དང་ཡེ་ཤེས་ལ། །གཉིས་འདོད་ཡང་དག་རིག་མ་ལགས། །ཞེས་སོ། །ལྔ་པ་དེ་མ་རྟོགས་པས་སྡུག་བསྔལ་ཚུལ་ལ་དྲུག་གི་དང་པོ་ཆོས་བརྒྱད་ལ་ཆགས་སྡང་མི་རིགས་པ་ནི། དེ་ལྟར་བཤད་པའི་ཚུལ་གྱིས་རང་བཞིན་གྱིས་སྟོང་པའི་དངོས་པོ་རྣམས་ལ་རྙེད་པ་ཐོབ་པ་ལ་དགའ་བར་འགྱུར་བ་ཅི་ཞིག་ཡོད་ལ། རྙེད་པ་ཤོར་བ་ལ་ཁྲོ་བར་བྱ་རྒྱུ་ཅི་ཞིག་ཡོད། གང་གིས་བསྟོད་པ་དང་བཀུར་སྟི་ལ་སོགས་པས་བདག་ལ་རིམ་གྲོ་བྱས་པའམ། སྨད་པ་ལ་སོགས་པས་ཡོངས་སུ་བརྙས་པ་དང་གནོད་པ་བྱེད་པའང་ཅི་ཞིག་ཡོད། བདེ་སྡུག་གི་རྒྱུ་མེད་པས་བདེ་བའམ་སྡུག་བསྔལ་བ་ཡང་གང་ལས་ཡིན། སྡུག་མི་སྡུག་གི་སྐྱེ་བོ་བྲལ་བའམ་ཕྲད་པ་ལས་སེམས་གྲགས་མ་གྲགས་ལས་མི་དགའ་བར་བྱེད་པ་ཅི་ཡོད་ཅིང་། དགའ་ཞིང་ཕངས་པར་བྱ་བ་ཅི་ཡོད་ནས་གྲགས་མ་གྲགས་སོགས་དང་ཕྲད་པ་དང་བྲལ་བའི་དོན་དུ་འབད་པ་བྱེད་དེ་མི་རིགས་སོ། །གཉིས་པ་ཆོས་བརྒྱད་ཉིད་མ་གྲུབ་པར་བསྟན་པ་ནི། དེ་ཁོ་ན་ཉིད་དུ་ནི་བཙལ་བར་བྱས་ན་སྐྱེ་བོ་གང་ཞིག་རྙེད་སོགས་ཀྱི་དོན་དུ་སྲེད་ཅིང་ཞེན་པའི་གནས་གང་ལ་སྲེད་པར་བྱེད། དེའི་ཡུལ་ཆོས་བརྒྱད་བདེན་པའི་རང་བཞིན་མེད་པའི་ཕྱིར་རོ། །འོན་ཏེ་མི་འཆི་བ་སོགས་ལ་སྲེད་པ་དགོས་སོ་ཞེ་ན། མི་འཐད་དེ། དོན་དམ་པར་རང་གི་ངོ་བོ་ངེས་པར་དཔྱད་ན་གསོན་པའི་སེམས་ཅན་གྱི་འཇིག་རྟེན་འདི་མེད་པའི་ཕྱིར་ན། སེམས་ཅན་གང་ཞིག་འདིར་ནི་སྲོག་གི་དབང་པོ་འགགས་པའི་མཚན་ཉིད་ཅན་གྱི་འཆི་བར་འགྱུར་ཏེ་མི་འགྱུར་རོ། །ད་ལྟ་བ་དང་མ་འོངས་པའི་ལུས་ལ་སྲེད་དོ་ཞེ་ན། འབྱུང་འགྱུར་མ་འོངས་པའི་ལུས་གང་ཡིན་པ་དང་། སྔར་སྐྱེས་པ་དང་ད་ལྟར་བྱུང་བར་གྱུར་པའི་ལུས་གང་ཡང་མེད་པས་མི་འཐད་དོ། །གཉེན་བཤེས་ལ་སྲེད་དོ་ཞེ་ན། གཉེན་གང་ཉེ་དུ་དང་དེ་ལས་གཞན་པའི་མཛའ་བཤེས་ཀྱང་གང་ཞིག་ཡིན་ཏེ། དོན་དམ་པར་མེད་པའི་ཕྱིར་རོ། །དེ་ལྟར་རང་བཞིན་གྱིས་སྟོང་པའི་སྨོས་པ་འདི་དག་དང་དེ་ལས་གཞན་ཆོས་ཅན། ཐམས་ཅད་ནམ་མཁའ་དང་འདྲ་བར་ནི་སྟོང་པ་ཉིད་དུ་ཞི་བའི་ལྷ་བདག་འདྲ་བ་རྣམས་ཀྱིས་ཡོངས་སུ་བཟུང་ཞིང་ཤེས་པར་གྱིས་ཤིག གསུམ་པ་དེ་མ་རྟོགས་པས་ཚོགས་ཀྱིས་འཚོ་བ་ནི། དེ་ཁོ་ན་ཉིད་མ་རྟོགས་པས་སྡིག་པ་མི་དགེ་བའི་ལས་བྱས་པ་དག་གིས་བདག་ཉིད་བདེ་བར་འདོད་པ་རྣམས་ཀྱིས་ནི་འཐབ་པ་སྟེ་རྩོད་པ་དང་། སྤྲོ་བ་སྟེ་དགའ་བའི་རྒྱུ་དགའ་སྟོན་ལ་སོགས་པ་བདག་གིས་སེམས་རབ་ཏུ་འཁྲུག་པ་དང་། དགའ་བར་བྱེད་པ་དང་། བུ་དང་བུ་མོ་སོགས་སྡུག་པའི་དངོས་པོ་དང་བྲལ་བས་བྱས་པའི་མྱ་ངན་དང་། བདེ་སྡུག་ཐོབ་དོར་གྱི་འབད་རྩོལ་གྱི་རྒྱུ་མཚན་གྱིས་ངལ་བའི་དུབ་པ་དང་། རྙེད་སོགས་དང་བྲལ་བས་ཡིད་མི་དགའ་བ་དང་། ཕན་ཚུན་དུ་རྐང་ལག་དང་མགོ་སོགས་གཅོད་པ་དང་། བྱིན་པ་དང་བརླ་སོགས་འབིགས་པ་དང་། ཟས་གོས་ལ་སོགས་པ་ཇི་ལྟར་རྙེད་པ་དཀའ་ཚེགས་ཆེན་པོས་འཚོང་ཞིང་ཚེའི་འདུ་བྱེད་འཕེན་པ་ཡིན་ནོ། །བཞི་པ་སྡུག་བསྔལ་རྒྱུད་མར་འབྱུང་ཚུལ་ལ་བཞིའི་དང་པོ་བདེ་འགྲོར་སྐྱེས་ཀྱང་ངན་སོང་དུ་ལྟུང་བ་ནི། གཞན་ཡང་དེ་ཁོ་ན་ཉིད་མ་རྟོགས་ན་མཛེས་པར་འགྲོ་བས་ན་བདེ་འགྲོ་སྟེ་ལྷ་མིའི་འགྲོ་བའོ། །དེར་ཡང་དང་ཡང་འོངས་པ་སྟེ་དེ་ཐོབ་ནས་དེའི་བདེ་བ་མང་པོ་ཡང་དང་ཡང་དུ་བསྐྱེད་ཅིང་སྤྱད་སྤྱད་ནས་ཀྱང་ཤི་བ་སྟེ་སྲོག་གི་དབང་པོ་བོར། ཆགས་སྡང་གིས་མི་དགེ་བ་བྱས་པའི་དབང་གིས་ངན་སོང་གསུམ་པོ་རྣམས་སུ་དུས་ཡུན་རིང་པོར་བཟོད་པའམ་བསྲན་པར་དཀའ་བས་སྡུག་བསྔལ་ནི་མི་བཟད་པ་མྱོང་བ་རྣམས་སུ་ལྟུང་བར་འགྱུར་རོ། །གཉིས་པ་སྲིད་པར་མི་བཟད་པའི་སྡུག་བསྔལ་མྱོང་བ་ནི། དེས་ན་སྡུག་བསྔལ་བརྒྱུད་མར་འཇུག་སྟེ། སྲིད་པ་གསུམ་གྱི་རང་བཞིན་འཁོར་བ་ན་ནི་གཡང་ས་སྟེ་ཉེ་བར་གནོད་པ་དམྱལ་སོགས་ཡ་ང་བའི་ས་མང་པོ་ཡོད་ལ་གཡང་སའམ་སྲིད་པ་དེར་ནི་མུ་བཞི་དང་བྲལ་བའི་དེ་ཁོ་ན་ཉིད་མཐོང་བ་མིན་པ་ཇི་ལྟར་སྣང་བ་བཞིན་བདེན་པར་འཛིན་པའི་རྨོངས་པ་དེ་ཕན་ཚུན་དེ་ཁོ་ན་ཉིད་རྟོགས་པ་དང་འགལ་བ་ཐ་དད་དུ་མར་སྒྲོ་བཏགས་པས་ན་ལོག་པར་བཏགས་པ་ཡིན་ནོ། །དེ་ཅིའི་ཕྱིར་ཞེ་ན། སྲིད་པ་འཁོར་བ་ནི་བྱིས་པས་ཕན་ཚུན་ལྡོག་པར་བཏགས་པ་འདི་ཉིད་འདྲ་བ་དེ་ཁོ་ན་ཉིད་དུ་མེད་དེ། རྣམ་པ་དུ་མར་སྒྲོ་བཏགས་པའི་ཕྱིར། དེ་ཁོ་ན་ཉིད་ནི་རྣམ་པ་གཅིག་ཡིན་པས་སོ། །ཞེས་པ་དགེ་ལྷས་སྲིད་པ་དེ་ནི་དེ་ཁོ་ན་ཉིད་མིན་པ་དམྱལ་སོགས་བདེན་པར་སྣང་བ་འདི་ཉིད་སྒྱུ་མ་དང་འདྲ་བ་ཡིན་ནོ། །སྲིད་པ་དེར་ཡང་ཚ་གྲང་སོགས་དང་སེམས་ཅན་གཞན་དག་ཀྱང་ཕན་ཚུན་འགལ་བས་མི་མཐུན་པར་གྱུར་པས་ན་གནས་པ་ན་སྲེད་པ་དེ་མེད་པར་མ་གྱུར་པ་དེ་སྲིད་ཀྱི་བར་དུ་དེ་ཁོ་ན་ཉིད་མིན་པ་འདི་འདྲ་བ་མེད་པར་མི་འགྱུར་གྱིས་སྲེད་པ་མེད་པར་འགྱུར་རོ་ཞེས་འཆད་དོ། །སྲིད་པ་དེར་ཡང་འདི་དང་མཚུངས་པའི་སྡུག་བསྔལ་གཞན་མེད་པས་མེད་ཅིང་བཟོད་པར་དཀའ་བས་མི་བཟད་པའི་སྡུག་བསྔལ་ཐེག་ཆེན་མ་གཏོགས་པར་བརྒལ་བར་མི་ནུས་པའི་ཕྱིར་རྒྱ་མཚོ་དུས་གཏན་དུ་རྣམ་པར་སྨིན་པས་ཕྱི་མའི་མཐའ་མེད་པའི་སྡུག་བསྔལ་ཤིན་ཏུ་དྲག་པའི་ཕྱིར་མཐའ་ལས་འདས་པ་མྱོང་བ་ཡིན་ནོ། །གསུམ་པ་ཚེ་ཡུན་ཐུང་ཞིང་དོན་མེད་དུ་འདའ་བ་ནི། འོན་ཏེ་བརྩོན་འགྲུས་ཆེན་པོས་བསོད་ནམས་བསགས་པས་དུས་ཡུན་རིང་པོ་ནས་སངས་རྒྱས་ཐོབ་བོ་ཞེ་ན། མི་འཐད་དེ། འཁོར་བ་དེར་ནི་དེ་ལྟ་བུའི་ཚུལ་གྱིས་ཞུགས་པ་ན་འདི་ལྟར་དགེ་བའི་སྟོབས་ཆུང་ཞིང་བརྩོན་འགྲུས་དམན་ལ། དེར་ནི་ཚེའི་འདུ་བྱེད་པ་ཡང་དུས་ཡུན་ཐུང་བ་ཉིད་ཡིན་ལ། དེར་ཡང་ཡུན་རིང་དུ་གསོན་པ་དང་ནད་མེད་པར་བྱེད་པའི་ཁྲུས་དང་སྐུ་བྱུག་སོགས་དང་། ཚ་བ་དང་ཁ་བ་དང་སྐ་བ་ལ་སོགས་པའི་སྨན་རྣམས་ཀྱི་བྱ་བ་དང་བཀྲེས་པ་དང་ནད་ཀྱིས་གཟིར་བའི་ན་བ་དང་། ལམ་གྱི་དུབ་པ་ལ་སོགས་པའི་ངལ་བ་དང་། གཉིད་ལོག་པ་དང་རྒོད་པའམ་མཐོ་འཚམ་པའི་རྣམ་པར་འཚེ་བ་དང་། དེ་བཞིན་དུ་སྦྲུལ་དང་སྟག་སོགས་ཀྱིས་གསད་པ་དང་། གཞན་ཡང་བཅིང་བ་དང་། བརྡེག་པ་སོགས་དང་བྱིས་པ་སོ་སྐྱེ་དང་འགྲོགས་པ་ལས་བདག་བསྟོད་དང་ངག་འཁྱལ་སོགས་དོན་མེད་ཀྱི་བྱ་བ་མང་པོ་རྣམས་ཀྱིས་ཚེ་འདི་ནི་དོན་ཏེ་འབྲས་བུ་མེད་པར་མྱུར་དུ་འདའ་ཡིས་བླང་དོར་ཤེས་པའི་རྣམ་དཔྱོད་ཀྱི་བློ་གྲོས་སམ་ཡང་ན་རྣམ་གཡེང་དོར་བའི་རྣམ་དཔྱོད་ཤིན་ཏུ་རྙེད་པར་དཀའ་བའི་ཕྱིར་རོ། །དེ་ལྟར་ནའང་བརྒྱ་ལ་མཉམ་གཞག་ཐོབ་པས་དེའི་ཚེ་དགེ་བར་འགྱུར་རོ་ཞེ་ན། མ་ཡིན་ཏེ། སྲིད་པ་དེར་ཡང་སྔར་བཤད་པ་དེ་ལྟ་བུའི་གནས་སྐབས་སུ་གྱུར་པ་ན་དགེ་བའི་ཕྱོགས་ལ་རྣམ་པར་གཡེང་བ་སྔོན་ཡོངས་སུ་འདྲིས་ཤིང་གོམས་པའི་རྒོད་པ་ནི་བཟློག་ཅིང་ཞི་བའི་ཐབས་ནི་ག་ལ་ཡོད་དེ་མེད་ལ། བརྒྱ་ལ་དགེ་བའི་ཕྱོགས་ལ་རྟོག་ཅིང་སྦྱོར་བར་བྱེད་པ་དེར་ཡང་དམྱལ་སོགས་ངན་སོང་ཆེན་པོར་ནི་ལྟུང་བར་བྱ་བའི་ཕྱིར་ཉོན་མོངས་པའི་བདུད་དམ་ལྷའི་བུའི་བདུད་ནི་སླར་བརྩོན་པར་བྱེད་པས་དམྱལ་སོགས་སུ་འདོར་བའི་ཕྱིར་རོ། །བཞི་པ་འགལ་རྐྱེན་མང་ཞིང་མཐུན་རྐྱེན་རྙེད་དཀའ་བ་ནི་དེ་ལྟ་ནའང་བརྒྱ་ལ་བདེན་པ་དང་། དཀོན་མཆོག་སོགས་ལ་ཡིད་ཆེས་པའི་དབང་གིས་དགེ་བ་སྐྱེ་འོ་ཞེ་ན། དེ་ལྟ་བུའི་གནས་སྐབས་དེ་ནི་བརྒྱ་ལ་བདེ་འགྲོ་ཐོབ་ཀྱང་ཡང་དག་པའི་ལྟ་བའི་མི་མཐུན་ཕྱོགས་ལོག་པའི་ལམ་མུ་སྟེགས་བྱེད་ཀྱིས་བསྟན་པ་མང་ཞིང་དེས་ཡང་དག་པའི་ལམ་ལ་ཐེ་ཚོམ་དུ་གྱུར་བ་ལས་ཀྱང་རྒལ་བར་དཀའ་སྟེ་དོར་བར་མི་ནུས་ལ། བདེ་འགྲོ་ནས་ཚེ་འཕོས་ནས་སླར་ཡང་དལ་བ་གོང་དུ་བཤད་པའི་ཚུལ་གྱིས་རྙེད་པར་དཀའ་ཞིང་། རྙེད་ཀྱང་ཨུ་དུམ་ཝ་རའི་མེ་ཏོག་བཞིན་དུ་སངས་རྒྱས་འཁོར་བ་ལས་ཐར་པའི་ཐབས་སྟོན་པའང་འབྱུང་བ་རྙེད་པ་ཤིན་ཏུ་དཀའ་ལ་དེ་རྙེད་ཀྱང་ཆགས་སོགས་ཉོན་མོངས་རྒྱུན་ཕྱོགས་སུ་ཁྱེར་བར་བྱེད་པའི་ཆུ་བོ་ཤིན་ཏུ་སྤང་བ་སྟེ་བཟློག་པར་དཀའ་སྟེ། དེ་བས་ན་ཀྱེ་མ་ཞེས་པ་སྐྱོ་བའི་ཚིག་སྟེ། སྡུག་བསྔལ་ཅིག་ལས་ཐར་ཡང་གཞན་དུ་ལྟུང་བའི་ཕྱིར་སྡུག་བསྔལ་བརྒྱུད་པར་མྱོང་བར་འགྱུར་རོ། །དེའི་ཕྱིར་དགེ་བའི་བློ་སྐྱེ་དཀའོ། །ལྔ་པ་དེས་ན་མྱ་ངན་བྱ་བར་འོས་པ་ནི། གོང་དུ་བསྟན་པའི་ཚུལ་དེ་ལྟར་ཤིན་ཏུ་སྡུག་བསྔལ་བར་གནས་ན་ཡང་མ་རིག་པས་ཡེ་ཤེས་ཀྱི་མིག་བཀབ་པའི་སྒོ་ནས་རང་ཉིད་སྡུག་བསྔལ་བར་གནས་པ་མི་མཐོང་བ་གང་ཡིན་པ་ཕན་གནོད་ངོ་མི་ཤེས་པའི་སེམས་ཅན་སྡུག་བསྔལ་གྱི་ཆུ་བོའི་རྦ་རླབས་བརྒྱུད་པར་གནས་པ་སྐྱེ་འཇིག་གིས་དཀྲུགས་པའི་སེམས་དང་ལྡན་པ་འདི་དག་ཀྱི་ཧུད་ཤིན་ཏུ་ཡང་མྱ་ངན་བྱ་བར་འོས་ཞེས་བསྟན་བཅོས་མཛད་པས་སེམས་ཅན་རྣམས་སྡུག་པ་ལ་སྐྱོ་བའི་ཚིག་གསུངས་པའོ། །དེའང་དཔེར་ན་བློ་གྲོས་ཀྱི་མིག་ཉམས་པ་འགའ་ཞིག་ཡང་ཡང་ཆུར་ཁྲུས་བྱས་ཏེ་གྲང་བས་ཉེན་ནས་དྲོ་བའི་བདེ་བ་འདོད་པས་ཡང་ཡང་མེར་འཇུག་པ་དེ་ལྟར་ཤིན་ཏུ་སྡུག་བསྔལ་བར་གནས་ཀྱང་བདག་ཉིད་བདེ་བ་ཕུན་སུམ་ཚོགས་པར་རློམ་བཞིན་པས་གནས་པ་ཡིན་ནོ། །དྲུག་པ་བག་མེད་པས་ངན་སོང་དུ་ལྟུང་བ་ནི། བཤད་པའི་རིམ་པ་དེ་ལྟར་སྡུག་བསྔལ་གྱིས་ནོན་པའི་འགྲོ་བ་འདིས་རང་གི་བག་མེད་པའི་སྐྱོན་ཡང་མི་མཐོང་སྟེ། རྒས་ཤིང་འཁོགས་པ་དང་། འཆི་བ་མེད་པ་བཞིན་དུ་རོལ་པའི་སྤྱོད་པ་ཅི་དགར་གནས་པ་རྣམས་ལ་དང་པོ་ཉིད་དུ་སྟེ་སྔོན་དུ་རྒ་བ་དང་། ན་བ་སོགས་འོངས་ཤིང་ཕྱིར་བཅོས་སུ་མེད་པའི་ཚུལ་དུ་འཆི་བས་གསད་པར་བྱས་ནས་ཕྱིས་ངན་སོང་དུ་ལྟུང་བ་མི་བཟད་པ་རྣམས་འོང་སྟེ། རྒྱལ་པོ་ལ་གནང་བའི་མདོ་ལས། རྒྱལ་པོ་ཆེན་པོ། རྒ་བ་ནི་དར་ལ་བབ་པ་འཇོམས་ཤིང་འོང་། ནད་ནི་ནད་མེད་པ་འཇོམས་ཤིང་འོང་། རྒུད་པ་ནི་ཕུན་སུམ་ཚོགས་པ་ཐམས་ཅད་འཇོམས་ཤིང་འོང་། འཆི་བ་ནི་སྲོག་འཇོམས་ཤིང་འོང་། དེ་དག་ལ་མགྱོགས་པས་འབྲོས་པའམ། སྟོབས་ཀྱིས་བཟློག་པའམ། ནོར་གྱིས་བཟློག་པའམ། རྫས་དང་སྔགས་དང་སྨན་རྣམས་ཀྱིས་ཞི་བར་བྱ་བ་སླ་བ་མ་ཡིན་ནོ་ཞེས་སོ། །དེ་ལྟ་བས་ན་འཇིགས་པ་དེ་དག་སྤང་བའི་དོན་དུ་དགེ་བའི་ཕྱོགས་ཤེས་རབ་ཀྱིས་དགེ་བར་བྱས་པ་རྣམས་ལ་འབད་པར་བྱའོ། །དྲུག་པ་མངོན་མཐོ་ངེས་ལེགས་ཐོབ་པར་སྨོན་པ་ནི། དེ་ལྟར་སྐྱེ་རྒ་ལ་སོགས་པའི་སྡུག་བསྔལ་གྱི་མེས་གདུང་བའི་སེམས་ཅན་རྣམས་ལ། གདུང་བ་དེ་ཞི་བར་བྱེད་པའི་བདེ་བའི་ཡོ་བྱད་ཀྱི་ཆར་བའི་རྒྱུ་ཡིན་པས་བསོད་ནམས་ནི་སྤྲིན་ཡིན་ལ། དེ་ལས་ལེགས་པར་བྱུང་བའི་རང་གིས་བསགས་པའི་བདེ་བའི་སྒྲུབ་བྱེད་གོས་དང་རྒྱན་ལ་སོགས་པ་ཚོགས་པའི་ཆར་རྒྱུན་གྱིས་སྡུག་བསྔལ་གྱི་མེའི་གདུང་བ་ཞི་བར་བྱེད་པར་ཞི་བ་ལྷ་བདག་ནམ་ཞིག་འགྱུར་ཞེས་སྨོན་པའོ། །དུས་ནམ་ཞིག་ན་འཁོར་གསུམ་དུ་དམིགས་པ་མེད་པའི་ཚུལ་དུ་གུས་པ་ཆེན་པོས་རྒྱུ་བསོད་ནམས་ཀྱི་ཚོགས་ཉེ་བར་བསགས་ཏེ། འབྲས་བུ་སངས་རྒྱས་ཉིད་ཐོབ་ནས་དངོས་པོར་དམིགས་པའི་ལྟ་བས་ཕུང་བར་གྱུར་པའི་དངོས་འཛིན་ཅན་རྣམས་ལ་དོན་དམ་པར་སྒྲ་རྟོག་གི་ཡུལ་ལས་འདས་པའི་སྟོང་པ་ཉིད་ནི་ཀུན་རྫོབ་ཏུ་སྟོན་པར་འགྱུར་ཞེས་སྨོན་པའོ། །དེ་ལྟར་ན་སྒྲིབ་པ་སྤོང་ཞིང་སངས་རྒྱས་ཐོབ་པའི་རྒྱུ་ཡིན་པའི་ཕྱིར་ཡང་དག་པའི་ཤེས་རབ་བསྐྱེད་པ་ལ་འབད་པར་བྱའོ། །ལེའུ་དགུ་པའི་རྣམ་པར་བཤད་པའོ།། ༈ །གསུམ་པ་ཐ་མར་དགེ་བ་ཡོངས་སུ་སྔོ་བ་ལ་སྤྱི་དོན་དང་། གཞུང་དོན་གཉིས་ཀྱི་དང་པོ་ལ་དྲུག་ལས། བསྔོ་བྱའི་དགེ་རྩ་ནི། རང་གཞན་གྱི་དུས་གསུམ་དང་འབྲེལ་བའི་བསོད་ནམས་བྱ་བའི་དངོས་པོ་ཐམས་ཅད་བློས་གཅིག་ཏུ་བསྡོམས་ནས་རྗེས་སུ་ཡི་རང་གིས་འཕེལ་བར་བྱས་པ་རྣམས་ཏེ། ཕལ་ཆེན་ལས། འགྲོ་ཀུན་དགེ་རྩ་ཡོད་པ་དང་། །བྱས་དང་བྱེད་འགྱུར་དེ་བཞིན་བྱེད་པ་དག །ཅེས་དང་། སྡུད་པ་ལས། དང་པོ་བྱང་ཆུབ་མཆོག་ཏུ་སེམས་བསྐྱེད་བསྐྱེད་པ་ནས། །རྣམ་པར་འདྲེན་པ་རྣམས་ཀྱི་དམ་ཆོས་ཟད་ཀྱི་དུས། །བདེ་བར་རྒྱལ་བ་དེ་དག་བསོད་ནམས་གང་ཡིན་དང་། །ཕ་རོལ་ཕྱིན་དང་ལྡན་དང་སངས་རྒྱས་ཆོས་གང་དང་། །གང་ཡང་སངས་རྒྱས་སྲས་རྣམས་དང་ནི་ཉན་ཐོས་དང་། །སློབ་དང་མི་སློབ་དགེ་བ་ཟག་བཅས་ཟག་མེད་པ། །བསྡུས་ནས་བྱང་ཆུབ་སེམས་དཔའ་རྗེས་སུ་ཡི་རང་ཞིང་། །ཞེས་སོ། །གཉིས་པ་ཆེད་དུ་བྱ་བ་ནི། འགྲོ་བ་མ་ལུས་སྲིད་ཞིའི་རྒུད་པ་ལས་བསྐྱབ་པའི་ཆེད་དུ། བྱང་ཆུབ་ཐོབ་པའི་ཕྱིར་བསྔོ་བ་སྟེ། སྡུད་པར། འགྲོ་བའི་དོན་དུ་རྒྱུ་བྱང་ཆུབ་ཕྱིར་ན་ཐམས་ཅད་བསྔོ། །ཞེས་སོ། །གསུམ་པ་བསྔོ་ས་ནི། རྣམ་པ་ཐམས་ཅད་མཁྱེན་པའི་སངས་རྒྱས་ཁོ་ན་སྟེ། འབུམ་ལས། དགེ་བའི་རྩ་བ་ཐམས་ཅད་ཀྱང་རྣམ་པ་ཐམས་ཅད་མཁྱེན་པའི་སངས་རྒྱས་ཉིད་མ་གཏོགས་པར། ཉན་ཐོས་དང་། རང་སངས་རྒྱས་ཀྱི་སར་ཡོངས་སུ་བསྔོར་མི་འཇུག་གོ་ཞེས་སོ། །བཞི་པ་ངོ་བོ་ནི། དམིགས་མེད་ཀྱི་ཤེས་རབ་འདུན་པ་དང་མཚུངས་པར་ལྡན་པའི་སེམས་གང་གིས་དགེ་བ་བསགས་པ་རྣམས་བྱང་ཆུབ་བཞིན་དུ་མི་ཟད་ཅིང་སངས་རྒྱས་ཀྱི་རྒྱུར་སྒྱུར་བར་བྱེད་པའོ། །ལྔ་པ་ཚུལ་ཇི་ལྟར་བསྔོ་བ་ནི། བསྔོ་བྱ་དང་། ཆེད་དུ་བྱ་བ་དང་། བསྔོ་ས་སྔར་དང་འདྲ་བས་འཁོར་གསུམ་མི་དམིགས་པའི་ཚུལ་གྱིས་རྒྱལ་བ་རྒྱལ་སྲས་ཀྱི་སྤྱན་སྔར་བསྔོ་བ་སྟེ། དེ་དག་རིམ་པ་ལྟར། འཕགས་པ་སྤྱན་རས་གཟིགས་དབང་ཕྱུག་གི་རྣམ་པར་ཐར་པ་ལས། དགེ་བའི་རྩ་བ་འདི་སེམས་ཅན་ཐམས་ཅད་གཡང་སའི་འཇིགས་པ་དང་བྲལ་བའི་ཕྱིར་ཡོངས་སུ་བསྔོའོ། །དེ་བཞིན་དུ་སེམས་ཅན་ཐམས་ཅད་ཀྱི་རྒྱུན་ལས་འབྱུང་བའི་འཇིགས་པ་དང་། རྨོངས་པའི་འཇིགས་པ་དང་། བཅིངས་པའི་འཇིགས་པ་དང་། སྲོག་འཆད་པར་བྱེད་པའི་འཇིགས་པ་དང་། ཡོ་བྱད་དང་བྲལ་བའི་འཇིགས་པ་དང་། འཚོ་བ་མེད་པའི་འཇིགས་པ་དང་། ཚིགས་སུ་བཅད་པ་མེད་པའི་འཇིགས་པ་ལས་དང་། འཁོར་བའི་འཇིགས་པ་ཉེ་བར་ཞི་བའི་ཕྱིར་ཡོངས་སུ་བསྔོའོ་ཞེས་རྒྱ་ཆེར་གསུངས་པ་དང་། ས་བཅུ་པ་ལས་ཀྱང་། འདི་ལྟ་སྟེ། འཇིག་རྟེན་གྱི་ཁམས་ཐམས་ཅད་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་བྱ་བ་དང་། ཞེས་དང་། འཇིག་རྟེན་དང་འདས་པའི་ཡན་ལག་བདུན་པ་ཇོ་བོས་མཛད་པ་ལས། རྫོགས་པའི་བྱང་ཆུབ་རྨི་འདྲ་བ། །དེ་ཉིད་རིག་པས་རྨི་འདྲར་རིག །རྨི་འདྲའི་སྲིད་པར་གནས་པ་ཡི། །སེམས་ཅན་རྣམས་ལ་ཕན་བཏགས་པ། །ཆོས་དབྱིངས་བཞིན་དུ་དཔག་མེད་པར། །དགེ་བ་ཐམས་ཅད་ཡོངས་བསྔོས་ན། །དེ་འདིར་སྔོ་བ་དམ་པ་སྟེ། །ཞེས་དང་། དཀོན་མཆོག་སྤྲིན་ལས། དེ་མདོ་སྡེ་རྣམས་ལ་མཆོད་པ་དང་། རིམ་གྲོ་བྱ་བ་རྒྱ་ཆེན་པོ་གང་ཡིན་པ་དེ་ལྟ་བུ་བདག་ཉན་ཅིང་དེ་དག་སྙིང་ཐག་པ་ནས་ལྷག་པའི་བསམ་པ་མཆོག་གིས་སངས་རྒྱས་དང་བྱང་ཆུབ་སེམས་དཔའ་རྣམས་ཡོངས་སུ་བསྔོ་བའི་ཞེས་གསུངས་སོ། །དྲུག་པ་ཕན་ཡོན་ནི། དེ་ལྟར་བསྔོས་པས་བསོད་ནམས་ཚད་མེད་པ་འཐོབ་སྟེ། སྡུད་པར། བྱང་ཆུབ་སེམས་དཔའ་གང་ཞིག་ཤེས་རབ་མཆོག་བསྒོམས་ཏེ། །དེ་ལས་ལངས་ནས་གོས་པ་མེད་པའི་ཆོས་བརྗོད་ཅིང་། །དེ་ཡང་འགྲོ་བའི་དོན་དུ་བྱང་ཆུབ་རྒྱུར་བསྔོ་ན། །དགེ་བ་དེ་དང་མཉམ་པ་འཇིག་རྟེན་གསུམ་ན་མེད། །བསོད་ནམས་དེ་ཡང་གསོག་དང་དེ་བཞིན་སྟོང་པ་དང་། །གསོབ་དང་ཡ་མ་བརླ་དང་སྙིང་པོ་མེད་ཤེས་པར། །དེ་ལྟར་བདེ་གཤེགས་རྣམས་ཀྱིས་ཤེས་རབ་སྤྱད་སྤྱོད་ན། །སྤྱོད་ཚེ་བསོད་ནམས་དཔག་ཏུ་མེད་པ་ཡོངས་སུ་འཛིན། །ཞེས་སོ། །གཉིས་པ་གཞུང་དོན་ལ་གཉིས། བརྩམས་པའི་བསོད་ནམས་བསྔོ་བ་དང་། བཀའ་དྲིན་དྲན་པའི་ཕྱག་བྱ་བའོ། །དང་པོ་ལ་གསུམ། གཞན་དོན་དུ་དང་། རང་དོན་དུ་དང་། ཐུན་མོང་དུ་བསྟན་པ་གནས་པར་བསྔོ་བའོ། །དང་པོ་ལ་གཉིས། འཇིག་རྟེན་པའི་དོན་དུ་དང་། འཇིག་རྟེན་ལས་འདས་པའི་དོན་དུ་བསྔོ་བའོ། །དང་པོ་ལ་ལྔ་སྟེ། སྤྱིར་བསྔོ་བ། ངན་འགྲོའི་དོན་དུ་བསྔོ་བ། བདེ་འགྲོའི་དོན་དུ་བསྔོ་བ། ཐུན་མོང་དུ་བསྔོ་བ་དང་། བསྟན་པ་ལ་ཞུགས་པའི་དོན་དུ་བསྔོ་བའོ། །དང་པོ་ནི། བསྟན་བཅོས་རྩོམ་པ་པོ་བདག་གིས་སྐྱོན་སྤངས་ཤིང་ཡོན་ཏན་རྫོགས་པའི་ཐམས་ཅད་མཁྱེན་པ་ཉིད་ནི་བྱང་ཆུབ་ཡིན་ལ། དེའི་སྤྱོད་པ་ས་དང་ཕར་ཕྱིན་སོགས་ལ་ལེའུ་བཅུའི་སྒོ་ནས་འཇུག་པའི་ཚུལ་བརྩམས་ནས་མ་རྫོགས་ཀྱི་བར་དུ་མཇལ་བ་དང་ངེས་པར་རྟོག་པ་ལ་སོགས་པའི་སྒོ་ནས་རྣམ་པར་བསམས་པའི་དགེ་བ་བདག་གི་རྒྱུད་ལ་གང་བྱུང་བ་དེས་འགྲོ་བ་ཀུན་བྱང་ཆུབ་ཀྱི་སྤྱོད་པ་ཁོ་ནས་བརྒྱན་ཞིང་འདིའི་ཚིག་ཐམས་ཅད་འཛིན་ཞིང་དོན་སེམས་པའི་སྒོ་ནས་འཇུག་པར་ཤོག ཕྱོགས་བཅུ་པོ་རྣམས་ཀུན་ན་ལུས་དང་སེམས་སྡུག་བསྔལ་དང་ཡིད་མི་བདེས་མནར་བ་ཇི་སྙེད་པ་དེ་དག་བདག་གི་བསོད་ནམས་ཀྱིས་ལུས་ལ་ཚོར་བ་བདེ་བ་སྟེ་སེམས་ལ་དགའ་བ་སྟེ་ཡིད་བདེ་བ་རྒྱ་མཚོ་ལྟར་མཐའ་ཡས་པ་ཐོབ་པར་ཤོག ཐོབ་ནས་སེམས་ཅན་དེ་དག་འཁོར་བར་འཁོར་བ་ཇི་སྲིད་དུ་སངས་རྒྱས་ཀྱི་བདེ་བ་ཐོབ་ཀྱི་བར་དུ་དུས་ནམ་ཡང་ཐོབ་པའི་བདེ་བ་དེ་ལས་ཉམས་པར་མ་གྱུར་ཅིག འགྲོ་བ་རྣམས་ཀྱིས་བྱང་ཆུབ་སེམས་དཔའི་བླ་ན་མེད་པའི་བདེ་བ་རྒྱུན་མི་འཆད་པ་ཐོབ་པར་ཤོག གཉིས་པ་ལ་གསུམ། དམྱལ་བའི། དུད་འགྲོའི། ཡི་དྭགས་ཀྱི་སྡུག་བསྔལ་ཞི་བར་བསྔོ་བའོ། །དང་པོ་ལ་གསུམ། སྡུག་བསྔལ་རང་ཞི་བར་བསྔོ་བ་དང་། རིགས་གསུམ་མགོན་པོའི་མཐུས་ཞི་བར་བསྔོ། མཇུག་བསྡུས་ཏེ་བྱང་སེམས་གཞན་གྱི་མཐུས་ཞི་བར་བསྔོ་བའོ། །དང་པོ་ལ་གཉིས་ཀྱི་དང་པོ་གཞིའི་སྡུག་བསྔལ་ཞི་བར་བསྔོ་བ་ནི། འཇིག་ཅིང་རབ་ཏུ་ཉམས་པས་ན་འཇིག་རྟེན་གྱི་ཁམས་ན་བསོད་ནམས་མ་ཡིན་པས་དེར་ཁྲིད་པས་སམ། དགའ་བར་བྱེད་པ་མེད་པས་ན་དམྱལ་བ་དག་སྟེ། དེ་ན་སེམས་ཅན་གང་དག་ཚ་བའི་དམྱལ་བ་ཡང་སོས། ཐིག་ནག བསྡུས་འཇོམས། ངུ་འབོད། ངུ་འབོད་ཆེན་པོ། ཚ་བ། རབ་ཏུ་ཚ་བ། མནར་མེད་དེ་བརྒྱད་དང་། གྲང་པ་ལ་ཡང་ཆུ་བུར་ཅན་དང་། ཆུ་བུར་རྡོལ་བ་ཅན་དང་། སོ་ཐམ་ཐམ་པ། ཨ་ཆུ་ཟེར་བ། ཀྱི་ཧུད་ཟེར་བ། ཨུཏྤལ་ལྟར་གས་པ། པད་མ་ལྟར་གས་པ། པད་མ་ལྟར་ཆེར་གས་པ་དང་བརྒྱད་གནས་ཏེ་དམྱལ་བའི་གནས་ཇི་སྙེད་ཡོད་པ་རྣམས་དེ་དག་ཏུ་ནི་གནས་པའི་དམྱལ་བ་པའི་ལུས་ཅན་རྣམས་ཟག་པ་མེད་པའི་བདེ་བ་ཅན་གྱི་འཇིག་རྟེན་གྱི་ཁམས་ཀྱི་བདེ་བ་རྒྱ་ཆེན་པོས་དགའ་བར་ཤོག་ཅིག བྱང་ཆུབ་སེམས་དཔའི་ཐུགས་རྗེའི་སྤྲིན་ཆེན་པོ་ལས་བྱུང་བའི་བསིལ་བའི་ཆུ་བོ་སྟེ་ཆར་གྱི་མཚོ་མཐའ་ཡས་ཀྱིས་ཚ་བས་ཉམ་ཐག་པའི་དམྱལ་དག་རྟག་ཏུ་བསིལ་བར་བྱེད་པར་ཤོག གཞན་ཡང་གྲང་བས་ཉམ་ཐག་པའི་དམྱལ་བ་རྣམས་ལ་ཤིན་ཏུ་དྲོ་བའི་འོད་ཟེར་སྤྲོས་པས་དྲོ་བའི་བདེ་བ་ཐོབ་པར་ཤོག གཉིས་པ་ཉེ་འཁོར་གྱི་སྡུག་བསྔལ་ཞི་བར་བསྔོ་བ་ནི། ཚ་དམྱལ་དེ་དག་གི་ངོས་བཞིའི་ཉེ་འཁོར་ན་ཡོད་པའི་ནགས་གང་དུ་ཞུགས་པའི་སེམས་ཅན་དམྱལ་བ་པ་དེའི་ཡན་ལག་དང་ཉིང་ལག་གཅོད་པར་འགྱུར་བའི་མདའ་མདུང་དང་རལ་གྲིའི་ལོ་མ་ཅན་གྱི་ནགས་ཚལ་དེ་ཡང་དམྱལ་བ་པ་དེ་དག་བརྒྱ་བྱིན་གྱིས་དགའ་ཞིང་རྩེ་བའི་ས་དགའ་བའི་ཚལ་ལྟར་སྡུག་བསྔལ་བདེ་བ་སྟེར་བྱེད་དུ་ཤོག ཡང་ལྕགས་ཀྱི་ཤལ་མ་ལིའི་ནགས་ཚེར་མ་རྣོན་པོ་སོར་དྲུག་ཅུ་པ་གང་དུ་འདོད་ལོག་སྤྱོད་པའི་སེམས་ཅན་རྣམས་འཛེག་པ་ན་ཚེར་མ་རྣམས་ཁ་ཐུར་དུ་ལྟ་བས་འབིགས་པ། འབབ་པ་ན་གྱེན་དུ་ལྟ་བའི་སྡོང་པོ་ཡང་ཆོས་དང་མཐུན་པར་འདོད་པའི་དོན་སྟེར་བའི་དཔག་བསམ་ཤིང་དུ་འཁྲུང་པར་ཤོག ཁྭ་ལྕགས་ཀྱི་མཆུ་ཅན་ལ་སོགས་པ་དག་ཀྱང་ཐིང་རིལ་དང་ངུར་བ་དག་དང་ངང་པ་བཞད་སོགས་སྐད་སྙན་པོ་འབྱིན་པར་གྱུར་ནས་དམྱལ་བའི་གནས་མཛེས་པར་གྱུར་ཅིང་། གཞན་ཡང་པད་མ་སྣ་ཚོགས་པ་དྲི་བསུང་ཆེན་པོ་དང་ལྡན་པའི་མཚོ་དག་གིས་དམྱལ་བའི་ས་གཞིའི་ཕྱོགས་དག་ནི་ཉམས་དགའ་བར་ཤོག མེ་མ་མུར་གྱིས་གང་པའི་འོབས་ཀྱིས་སོལ་ཕུང་འབར་བ་དེ་ཡང་བཻཌཱུརྻ་ལ་སོགས་པའི་རིན་ཆེན་ཕུང་པོར་གྱུར་ཅིག ལྕགས་ཀྱི་ས་གཞི་མེས་བསྲེགས་པ་དེ་ཡང་ཤེལ་གྱི་ས་གཞི་བསྟར་བ་སྟེ་བྱི་དོར་བྱས་པར་ཤོག དམྱལ་བ་པའི་སེམས་ཅན་ར་ལུག་གི་གདོང་པ་ལྟ་བུ་བསྡུས་ནས་འཇོམས་ཤིང་འཚིར་བའི་རི་བོ་རྣམས་ཀྱང་མཆོད་རྫས་དུ་མས་བརྒྱན་པའི་རྒྱལ་བའི་བཞུགས་གནས་གཞལ་མེད་ཁང་དུ་གྱུར་ཅིང་དེར་བདེ་བར་གཤེགས་ཀྱིས་གང་བར་དམྱལ་བ་པ་དེ་དག་ལ་སྣང་བར་ཤོག མེའི་མདག་མ་དང་རྡོ་བསྲེགས་པ་དང་མཚོན་གྱི་ཆར་པ་གཤིན་རྗེའི་སྐྱེས་བུས་འཕངས་པ་དག་དེང་ནས་གཟུང་སྟེ་དམྱལ་བ་པ་དེ་རྣམས་ཀྱི་མགོར་མེ་ཏོག་གི་ཆར་པར་གྱུར་ཅིག བརྣབ་སེམས་ཀྱིས་གཞན་གྱི་ནོར་ལ་ཆགས་པའི་རྣམ་སྨིན་གྱི་དམྱལ་བ་དེ་དག་གིས་ནོར་གྱི་ཕུང་པོ་མཐོང་ནས་རྒྱུགས་པ་རྣམས་ཕན་ཚུན་དུ་འཐབ་ཅིང་མཚོན་གྱིས་འདེབས་པའི་མཚོན་ཆ་དེ་ཡང་ནི་དེང་ནས་རྩེ་ཞིང་རོལ་པའི་ཕྱིར་ཕན་ཚུན་མེ་ཏོག་འཕེན་པར་ཤོག ཐལ་ཆུ་ཁོལ་མས་གང་བའི་ཆུ་བོ་རབ་མེད་མེ་དང་འདྲ་བའི་ནང་དུ་བྱིང་བའི་སེམས་ཅན་རྣམས་ཤ་ཀུན་ཞིགས་པར་གྱུར་ནས་རུས་གོང་མེ་ཏོག་ཀུན་ཟླའི་མདོག་ལྟར་དཀར་བར་གྱུར་པའི་ལུས་ཅན་དག་བདག་གི་དགེ་བའི་སྟོབས་ཀྱིས་ལྷའི་ལུས་ཐོབ་ནས་ལྷའི་བུ་མོ་རྣམས་དང་ལྷན་ཅིག་ལྷ་ཡུལ་གྱི་ཆུ་བོ་དལ་གྱིས་འབབ་ལ་རྩེ་ཞིང་གནས་པར་ཤོག གཉིས་པ་རིགས་གསུམ་མགོན་པོའི་མཐུས་ཞི་བར་བསྔོ་བ་ནི་དམྱལ་བ་པ་རྣམས་དམྱལ་བའི་གནས་འདིར་ནི་གཤིན་རྗེའི་མི་སྟེ་སྐྱེས་བུ་དང་བྱ་ཁྭ་ཏ་འདབ་འཇིགས་སུ་རུང་བ་རྣམས་སྐྲག་ནས་འབྱེར་བར་བྱེད་ཅིང་ཤ་དང་རྐང་མར་ལ་སོགས་པ་བསྲེགས་པའི་དུ་བས་ཀུན་ནས་དཀྲིགས་པའི་མུན་པ་ཕྱོགས་ཀུན་ཏུ་འོད་ཟེར་སྤྱོད་པས་བསལ་ཏེ་འོད་ཟེར་ཡིད་དུ་འོང་བ་དེས་ལུས་སེམས་ལ་བདེ་དགའ་བསྐྱེད་པར་དམྱལ་བ་པ་རྣམས་ཀྱིས་མཐོང་ན་རྒྱུ་མཚན་ཅིའི་ཕྱིར་འོད་ཀྱི་མཐུ་བཟང་པོ་འདི་དག་ཀོ་སུ་ཡི་མཐུ་ཡིན་སྙམ་སྟེ་གྱེན་དུ་བལྟས་པ་ན་ནམ་མཁའི་དཀྱིལ་ན་བྱང་སེམས་ཕྱག་ན་རྡོ་རྗེ་འོད་ཟེར་གྱི་དྲ་བ་རབ་ཏུ་འབར་བ་བཞུགས་པ་མཐོང་ནས་རྫུ་འཕྲུལ་ཆེན་པོ་སྐྱེས་པ་ཉིད་ཀྱིས་དམྱལ་བ་པ་དེའི་སྔོན་གྱི་སྡིག་དང་བྲལ་ནས་ཕྱག་རྡོར་དེ་དང་ལྷན་ཅིག་འགྲོགས་ནས་འགྲོ་བར་ཤོག ཡང་སྤྱན་རས་གཟིགས་ཀྱི་མཐུས་ཀྱང་མེ་ཏོག་གི་ཆར་པ་སྤོས་དྲི་བཟང་པོའི་ཆུ་དང་འདྲེས་པ་འབབ་པ་ཡིས་དམྱལ་བའི་མེ་དག་སྒྲ་ཆིལ་ཆིལ་དང་བཅས་པས་གསོད་པ་མཐོང་བར་གྱུར་ཅིག དེ་ལྟར་མཐོང་བར་གྱུར་ནས་བདག་ཅག་རྣམས་བློ་བུར་དུ་བདེ་བས་ཚིམ་པ་འདི་ཅིའི་མཐུ་ཡིན་བསམས་ནས་གྱེན་དུ་བལྟས་པ་དང་སེམས་ཅན་དམྱལ་བ་པ་རྣམས་ཀྱིས་ཕྱག་ན་པད་མ་བསྣམས་པའི་སྤྱན་རས་གཟིགས་མཐོང་བར་ཤོག་ཅིག གཞན་ཡང་དམྱལ་བ་པ་རྣམས་ཀྱིས་འཇམ་དབྱངས་མཐོང་ནས་ཕན་ཚུན་གཅིག་གིས་གཅིག་ལ་སྦྲོན་ཏེ། ཀྱེ་གྲོགས་དག་དེང་ནས་བརྩམས་ནས་འཇིགས་པ་བོར་ལ་སྟེ་མ་བྱེད་པར་རིངས་པར་ཚུར་ཤོག་བདག་ཅག་གསོན་པ་ཉིད་དོ། །ཡུ་བུ་ཅག་རྣམས་ཀྱི་ཐད་དུ་ནི། གང་གི་མཐུ་ཡིས་འདོད་པས་ཕོངས་པར་བྱེད་པའི་སྡུག་བསྔལ་མཐའ་དག་དང་བྲལ་ཞིང་དམྱལ་བ་པ་རྣམས་ལ་རབ་ཏུ་དགའ་བའི་ཤུགས་ཕྱིན་ལ། བདག་ཅག་ལ་འགྲོ་བ་ཀུན་གང་ལ་བརྟེན་ནས་སྐྱེ་སོགས་ཀྱི་གནོད་པ་ཀུན་ནས་ཡོངས་སུ་སྐྱོབ་པའི་བྱང་ཆུབ་ཀྱི་སེམས་དང་། འགྲོ་བ་རྣམས་ལ་མ་ལྟ་བུའི་སྡུག་བསྔལ་དང་བྲལ་འདོད་ཀྱི་བརྩེ་བ་སྐྱེས་པར་གྱུར་ཏོ། །རྒྱུ་མཚན་གང་གི་ཕྱིར་སྐུ་གཞོན་ཤ་ཆགས་ཤིང་ཐུགས་ཀྱི་རྒྱུད་ཀུན་རྟོག་གི་རང་བཞིན་ཅན་ཉོན་མོངས་དང་བྲལ་བས་གཞོན་ནུར་གྱུར་པ་རལ་པའི་ཟུར་ཕུད་ལྔ་པ་ཅན་འོད་ཟེར་འབར་བས་འཇིགས་པ་མེད་པར་བྱེད་པ་ཅི་ཞིག་ལྟར་སྟེང་དུ་ཕྱིན་པ། ཚངས་པ་དང་བརྒྱ་བྱིན་ལ་སོགས་པ་ལྷ་བརྒྱ་ཕྲག་དུ་མའི་མགོ་བའི་ཅོད་པན་དག་གིས་འཇམ་དབྱངས་ཁྱེད་ཀྱི་ཞབས་ཀྱི་པདྨ་ལ་གུས་པས་མཆོད་ཅིང་། འུ་ཅག་ལ་བརྩེ་བ་ཐུགས་རྗེ་ཆེན་པོས་བརླན་པར་གྱུར་པའི་སྤྱན་མངའ་བ་ལྷ་རྣམས་ཀྱི་མཆོད་པས་དབུ་ལ་མེ་ཏོག་དུ་མའི་ཚོགས་ཀྱི་ཆར་འབབ་པར་བྱེད་པ། གཞལ་མེད་ཁང་བརྩེགས་པ་སྟེ་ཡིད་དུ་འོང་བ་དུ་མས་ཉེ་བར་སྤྲས་པ། ལྷའི་བུ་མོ་སྟོང་ཕྲག་དུ་མས་བཅོམ་ལྡན་འདས་འཇམ་པའི་དབྱངས་ཀྱི་ཡོན་ཏན་སྒྲ་སྒྲོགས་པའི་བསྟོད་པའི་དབྱངས་སྙན་པ་སྒྲོགས་པ་དང་ལྡན་པ་འདི་ལྟ་བུ་ལྟོས་ཞེས་འཇམ་དབྱངས་དེ་འདྲ་བའི་མཚན་ཉིད་ཅན་མཐོང་ནས་ད་ནི་སེམས་ཅན་དམྱལ་བ་པ་དག་དགའ་བའི་ཤུགས་ཀྱིས་ཀུ་ཅོ་འདོན་པར་ཤོག གསུམ་པ་འཇུག་བསྡུས་ཏེ་བྱང་སེམས་གཞན་གྱི་མཐུས་ཞི་བར་བསྔོ་བ་ནི། དེ་ལྟར་གཞུང་བརྩམ་པ་ལས་བྱུང་བའི་བདག་གི་དགེ་བའི་རྩ་བས་བྱང་ཆུབ་སེམས་དཔའ་ཀུན་ཏུ་བཟང་པོ་དང་ལ་སོགས་པས་ས་བཅུའི་བྱང་ཆུབ་སེམས་དཔའ་སྒྲིབ་པ་གཉིས་མེད་པའི་སྤྲིན་ཚོགས་འདྲ་བ་ལས་རེག་ན་བདེ་བ་དང་རེག་བྱ་བསིལ་ཞིང་དྲི་ཞིམ་པོ་དང་ལྡན་པའི་རླུང་དང་ཆར་པ་འབབ་པ་མཐོང་ནས་སེམས་ཅན་དམྱལ་བ་དེ་དག་མངོན་པར་དགའ་བར་བྱེད་པར་གྱུར་ཅིག གཞན་ཡང་སྲོག་གཅོད་འབིགས་པ་སོགས་སྡུག་བསྔལ་གྱི་ཚོར་བ་མི་བཟོད་པ་དང་དམྱལ་བ་པ་རྣམས་གཤིན་རྗེའི་ཕོ་ཉ་རྣམས་ལ་འཇིགས་པའི་སྡུག་བསྔལ་ཞི་བར་གྱུར་ཅིག གཉིས་པ་ནི། དུད་འགྲོ་རྣམས་ནི་ཕན་ཚུན་གཅིག་ལ་གཅིག་ཆེན་པོ་རེ་རེས་ཆུང་ངུ་མང་པོ་དང་ཆུང་ངུ་མང་པོ་འདུས་ཏེ་ཆེན་པོ་ཟ་བ་ལ་སོགས་པའི་འཇིགས་པ་དང་བྲལ་ཞིང་དུད་འགྲོའི་འགྲོ་བ་དང་བྲལ་བར་ཤོག གསུམ་པ་ནི། བྱང་གི་སྒྲ་མི་སྙན་པའི་མི་བཞིན་དུ་ཡི་དྭགས་རྣམས་ནི་ཚེ་ལོ་སྟོང་ཕྲག་གཅིག་ཐུབ་པ་དང་དུས་མ་ཡིན་པར་འཆི་བ་མེད་པ་དང་མ་སྨོས་མ་བཏབ་པའི་འབྲས་ས་ལུ་དང་། དཔག་བསམ་གྱི་ཤིང་སོགས་བདེ་བའི་ཡོ་བྱད་ཐམས་ཅད་དང་ལྡན་ཞིང་། བཀྲེས་སྐོམ་ལ་སོགས་པའི་སྡུག་བསྔལ་དང་བྲལ་བར་གྱུར་ཅིག གཞན་ཡང་འཕགས་པ་སྤྱན་རས་གཟིགས་དབང་ཕྱུག་གི་ཕྱག་ནས་འབབ་པའི་སྙིང་རྗེའི་རྒྱུ་མཐུན་ལས་བྱུང་བའི་བདུད་རྩིའི་འོ་མའི་རྒྱུན་གྱིས་ཡི་དྭགས་རྣམས་ནི་ཟས་སྐོམ་གྱིས་ཚིམ་པར་བྱས་ཤིང་ཁྲུས་བྱས་པས་རྟག་ཏུ་བསིལ་བར་ཤོག གསུམ་པ་བདེ་འགྲོའི་དོན་དུ་བསྔོ་བ་ལ་གཉིས་ལས། དང་པོ་མི་འདོད་པ་དང་བྲལ་པར་བསྔོས་བ་ནི། མིའི་རིས་ནའང་ལོང་བ་རྣམས་ཀྱིས་མིག་ཐོབ་སྟེ་གཟུགས་སྣ་ཚོགས་མཐོང་བར་ཤོག འོན་པས་རྟག་ཏུ་རྣ་བས་ཡིད་དུ་འོང་བའི་སྒྲ་ཐོས་པར་ཤོག ཐུབ་པ་བསྐྱེད་པའི་ཡུམ་ལྷ་མོ་སྒྱུ་འཕྲུལ་ལས་ཐུབ་པ་བཙས་པ་ཇི་ལྟར་བ་བཞིན་དུ་སྦྲུམ་མའང་ན་བའི་གནོད་པ་མེད་པར་བདེ་བས་བཙས་བར་ཤོག གཅེར་བུ་རྣམས་ཀྱིས་གོས་དག་ཐོབ་པ་དང་། བཀྲེས་པས་ཉམས་ཐག་པ་རྣམས་ཀྱིས་ཟས་དག་དང་། སྐོམས་པ་རྣམས་ཀྱིས་ཆུ་ཡན་ལག་བརྒྱད་ལྡན་དང་། སྨན་གྱི་བཏུང་བ་ཞིམ་པོ་ཐོབ་པར་ཤོག ནོར་གྱིས་བཀྲེན་པ་རྣམས་ཀྱིས་ནོར་ཐོབ་པར་ཤོག མྱ་ངན་གྱིས་གདུང་པས་ཉམས་ཐག་པ་རྣམས་དེ་དང་བྲལ་ནས་དགའ་བ་རྒྱ་ཆེན་པོ་ཐོབ་པར་ཤོག འདོད་པ་བཙལ་ཏེ་མ་རྙེད་པས་ཡི་ཆད་པ་རྣམས་ཀྱང་འདོད་པའི་དོན་ཐོབ་པས་ཡིད་སོས་ཤིང་། རྩོམ་པ་བརྟན་པ་ཕུན་སུམ་ཚོགས་པའི་བདེ་བ་དང་ལྡན་པར་ཤོག སེམས་ཅན་ནད་ཀྱིས་གཟིར་བ་ཇི་སྙེད་པ་མྱུར་དུ་ཚ་གྲང་སོགས་ཀྱི་ནད་ལས་ཐར་བར་གྱུར་ཅིག འགྲོ་བའི་རླུང་མཁྲིས་ལ་སོགས་པའི་ནད་ནི་མ་ལུས་པ་དུས་རྟག་ཏུ་འབྱུང་བ་མེད་པར་ཤོག རྒྱལ་པོ་དང་ཆོམ་རྐུན་དང་མེ་ཆུ་ལ་སོགས་པའི་འཇིགས་པས་སྐྲག་པ་རྣམས་ནི་དེ་དག་གི་འཇིགས་པ་མེད་པར་ཤོག ཡན་ལག་དང་ཉིང་ལག་བཅིངས་པ་རྣམས་ནི་འཆིང་པ་སྣ་ཚོགས་པ་ལས་གྲོལ་བར་གྱུར་ཅིག མཐུ་སྟོབས་མེད་པ་རྣམས་ནི་ཕྱི་ནང་གི་སྟོབས་ཐོབ་པས་མཐུ་དང་ལྡན་ཞིང་། ཕན་ཚུན་སེམས་ནི་ཆགས་སྡང་དང་བྲལ་ནས་གཉེན་པར་གྱུར་ཅིག འགྲོན་པོ་ལམ་དུ་ཞུགས་པ་དག་ནི་ཐམས་ཅད་ལ་གང་དུ་འགྲོ་བའི་ཕྱོགས་རྣམས་ཐམས་ཅད་བདེ་ཞིང་བཀྲ་ཤིས་པར་ཤོག བྱ་བ་གང་གི་དོན་དུ་འགྲོ་བར་བྱེད་པའི་བྱ་བ་དེ་ཐབས་ལ་མཁས་པས་འབད་མི་དགོས་པར་གྱུར་ཅིག སེམས་ཅན་གང་དག་གྲུ་དང་གྲུ་བོ་ཆེ་གཟིངས་ལ་སོགས་པར་ཞུགས་པ་རྣམས་ཡིད་ལ་གང་བསམ་པའི་དོན་གྲུབ་པར་གྱུར་ཏེ་རྒྱ་མཚོ་ལ་སོགས་པའི་ཆུའི་ངོགས་སུ་བདེ་བར་ཕྱིན་ནས་སླར་ལོག་སྟེ་མཉེན་དང་ལྷན་ཅིག་དགའ་བར་ཤོག བགྲོད་དཀའ་བའི་མྱ་ངན་གྱི་ལམ་དུ་ལམ་ནོར་ནས་གོལ་ཞིང་འཁྱམས་པའི་འགྲོན་པོ་རྣམས་ལམ་ཤེས་པའི་འགྲོན་པོ་དག་དང་ཕྲད་པར་གྱུར་ནས་ཀྱང་ཆོམ་རྐུན་དང་སྟག་ལ་སོགས་པའི་འཇིགས་པ་མེད་པར་ལམ་དུ་མི་ངལ་བར་བདེ་བླག་ཏུ་འདོར་པར་ཤོག འཇིགས་པ་དང་བཅས་པའི་འབྲོག་དགོན་པ་ལ་སོགས་པ་ལམ་མེད་ཅིང་ཉམ་ང་བ་ཅན་གྱི་སར་བྱིས་པ་དང་རྒན་པོ་རྔོན་པ་དང་ནགས་སྟུག་པོ་དང་དགྲའི་འཇིགས་པ་ལས་སྐྱོབ་པའི་མགོན་མེད་པ་གཉིད་ལོག་པ་དང་མྱོས་པ་སྟེ་སྨྱོ་བར་གྱུར་ཅིང་རབ་ཏུ་མྱོས་པ་བག་མེད་པར་གནས་པ་རྣམས་ལ་དེ་ན་གནས་པའི་ལྷ་དག་བསྲུང་བར་བྱེད་པར་ཤོག གཉིས་པ་འདོད་པ་འགྲུབ་པར་བསྔོ་བ་ནི། འགྲོ་བ་ཐམས་ཅད་མི་དལ་བ་སྟེ་མི་ཁོམ་པ་ཀུན་ལས་ཐར་པ་དང་། དང་བ་དང་འདོད་པ་ཡིད་ཆེས་པའི་དད་པ་དང་ཀུན་རྫོབ་དང་དོན་དམ་རྟོགས་པའི་ཤེས་རབ་དང་སེམས་ཅན་ལ་སྙིང་བརྩེ་ལྡན་ཞིང་གཟུགས་དང་བ་འདྲེན་པ་དང་ཚུལ་ཁྲིམས་ཀྱི་ཀུན་ཏུ་སྤྱོད་པ་ཕུན་སུམ་ཚོགས་ན་སྐྱེ་བ་རྟག་ཏུ་ཚེ་རབས་དྲན་ནས་སྡིག་ལ་འཇོམས་པར་གྱུར་ཅིག བྱང་སེམས་ཀྱི་ཆོས་དབྱིངས་རྟོག་པ་བསྒོམ་པས་ནམ་མཁའ་མཛོད་ཅེས་བྱ་བའི་ཏིང་ངེ་འཛིན་ཐོབ་སྟེ། དེའི་དབང་གིས་ནམ་མཁའ་ཉིད་མཛོད་དམ། ཡང་ན་ནམ་མཁའ་ལ་མཛོད་འཆའ་བས་ཏིང་ངེ་འཛིན་དེའི་མཐུས་ཡོ་བྱད་ཐམས་ཅད་ནམ་མཁའ་ལས་འབྱུང་བའི་ནམ་མཁའི་མཛོད་བཞིན་དུ་སེམས་ཅན་ཐམས་ཅད་ཀྱི་ལོངས་སྤྱོད་ཟད་པ་མེད་པར་ཤོག ལོངས་སྤྱོད་དེ་དག་ལའང་ཕན་ཚུན་དུ་འཐབ་པ་དང་རྩོད་པ་མེད་ཅིང་ཕན་ཚུན་འཚེ་བ་མེད་པར་རང་དབང་དུ་ནི་སྤྱོད་པར་ཤོག སེམས་ཅན་གང་གཟི་བརྗིད་དེ་གཟི་མདངས་ཆུང་ངུ་གང་དེ་དག་གཟི་བརྗིད་ཆེན་པོ་ཤོག དཀའ་ཐུབ་ཅན་གྱིས་གང་ཟག་གང་དཀའ་ཐུབ་ཀྱི་དབང་གིས་གཟུགས་ངན་པར་གྱུར་པ་གཟུགས་བཟང་པོ་ཕུན་སུམ་ཚོགས་པར་ཤོག བུད་མེད་ཀྱི་རྟེན་ལ་སངས་མི་རྒྱ་བས་འཇིག་རྟེན་ན་བུད་མེད་ཇི་སྙེད་ཡོད་པ་དེ་དག་མེའི་དབང་པོ་སྤངས་ནས་སྐྱེས་པ་ཉིད་དུ་གྱུར་ཅིག སྐྱེ་བོ་རིགས་གཟུགས་ལ་སོགས་པ་དམའ་བར་གྱུར་པའི་མ་རབས་རྣམས་ནི་རིགས་དང་ནོར་ལ་སོགས་པ་མཐོན་པོ་ཐོབ་ཅིང་དེ་དག་གིས་དྲེགས་པར་བྱེད་པའི་ང་རྒྱལ་དག་ཀྱང་བཅོམ་ལྡན་ཤོག བཞི་པ་ཐུན་མོངས་དུ་སྔོ་བ་ལ་གཉིས་ལས། དང་པོ་ཕུན་ཚོགས་ཐོབ་པར་བསྔོས་བ་ལ་གསུམ་གྱི། དང་པོ་ལ་འཇུག་པའི་གཙོ་བོའི་རྐྱེན་ཚང་བར་བསྔོ་བ་ནི། བདག་གིས་དེ་ལྟར་བསམ་པའི་བསོད་ནམས་འདི་ཡིས་ནི་སེམས་ཅན་ཐམས་ཅད་མ་ལུས་པ་སྡིག་པ་ཐམས་ཅད་སྤངས་ནས་ནི་དུས་རྟག་ཏུ་དགེ་བ་བྱེད་པར་ཤོག སེམས་ཅན་ཐམས་ཅད་ཀུན་རྫོབ་དང་དོན་ནམ་པའི་བྱང་ཆུབ་སེམས་དང་མི་འབྲལ་ཞིང་བྱང་ཆུབ་ཀྱི་སྤྱོད་པ་ལ་གཞོལ་བ་དང་སངས་རྒྱས་རྣམས་ཀྱི་ཡོངས་སུ་གཟུང་ཞིང་རྙེད་པ་དང་བཀུར་སྟི་དང་ཚིགས་སུ་བཅད་པའི་རོ་མྱང་བ་སོགས་བདུད་ཀྱི་ལས་ཀྱང་སྤང་པར་ཤོག སེམས་ཅན་དེ་དག་ཐམས་ཅད་ནི་ཚེ་རབས་དཔག་ཏུ་མེད་ཅིང་ཐུབ་ཡུན་རིང་དུ་འཚོ་བར་ཤོག དེར་ཡང་རྟག་ཏུ་བདེ་བར་འཚོ་གྱུར་ཅིག འཆི་བ་ལྟ་ཅི་སྨོས་འཆི་བའི་སྒྲ་ཡང་གྲགས་པར་མ་གྱུར་ཅིག གཉིས་པ་ལ་འཇིག་རྟེན་ཡོངས་སུ་དག་པར་བསྔོ་བ་ནི། དཔག་བསམ་གྱི་ཤིང་གི་གང་བའི་སྐྱེད་མོས་འཚལ་སངས་རྒྱས་དང་ནི་སངས་རྒྱས་ཀྱི་སྲས་བྱང་སེམས་ཆོས་སྒྲ་ཡིད་དུ་འོང་བ་སྙན་པ་སྒྲོགས་པས་གང་བ་ཡིས་ཕྱོགས་རྣམས་ཐམས་ཅད་གང་བར་ཤོག འཇིག་རྟེན་གྱི་ཁམས་ཐམས་ཅད་དུ་ཡང་ས་གཞི་དག་སྣོད་ཀྱི་སྐྱོན་རྡོ་བ་དང་གསེག་མ་དང་གྱོ་དུམ་དང་ཚེར་མ་ལ་སོགས་མེད་པ་དང་ལག་མཐིལ་ལྟར་མཉམ་པ། བཻ་ཌཱརྻའི་རང་བཞིན་ལས་གྲུབ་པ་ཀ་ཙལི་ན་དའི་གོས་ལྟར་རེག་ན་འཇམ་ཞིང་གཉེན་པོར་གནས་པར་གྱུར་ཅིག ཆོས་བཞིན་བྱེད་པའི་རྒྱུར་བྱང་ཆུབ་སེམས་དཔའ་མང་པོའི་འཁོར་གྱི་དཀྱིལ་འཁོར་ཆེན་པོ་དག་གིས་ཀུན་ནས་ལེགས་པར་ས་སྟེང་དག་བརྒྱན་པར་མཛད་པའི་སྒོ་ནས་བཞུགས་པར་གྱུར་ཅིག གསུམ་པ་བདག་རྐྱེན་ཕུན་སུམ་ཚོགས་པར་བསྔོ་བ་ནི། སེམས་ཅན་སྨིན་པར་བྱ་བའི་ཕྱིར་ལུས་ཅན་ཀུན་གྱིས་བྱ་བ་དང་ནི་ཤིང་དང་ནོར་བུ་ལ་སོགས་པའི་འོད་ཟེར་ཐམས་ཅད་དང་དེར་མ་ཟད་ནམ་མཁའ་ལས་ཀྱང་ཆོས་ཀྱི་སྒྲ་རྒྱུན་མི་འཆད་པར་ཐོབ་པར་ཤོག ལུས་ཅན་དེ་དག་སྐྱེ་བ་རྟག་ཏུ་སངས་རྒྱས་དང་སངས་རྒྱས་སྲས་དང་ཕྲད་གྱུར་ཅིག ཕྲད་ནས་ཀྱང་མཆོད་པའི་སྤྲིན་ནི་མཐའ་ཡས་པས་འགྲོ་བའི་བླ་མ་སངས་རྒྱས་མཆོད་པར་ཤོག གཞན་ཡང་མི་རྣམས་མཐོང་ཆོས་ལ་བདེ་བར་གནས་པའི་རྒྱུ་ལྷ་ཡང་དུས་སུ་ཆར་འབེབས་ཤིང་དེའི་རྒྱུས་རྩི་ཤིང་ཐོག་ཕུན་སུམ་ཚོགས་པར་ཤོག འཇིག་རྟེན་སྐྱོང་བའི་རྒྱལ་པོ་ཡང་ཆོས་བཞིན་རྒྱལ་སྲིད་སྐྱོང་པར་བྱེད་པར་གྱུར་ཅིག དེ་དག་ལ་བརྟེན་ནས་འཇིག་རྟེན་ཏུ་རྒུད་པ་དང་བྲལ་ནས་དར་བར་ཤོག སྨན་རྣམས་ནད་སེལ་བའི་ནུས་མཐུ་ཕུན་སུམ་ཚོགས་པ་དང་ལྡན་པ་དང་། དབང་པོ་རྟུལ་པོ་རྣམས་ལ་གསང་ཞིང་ཡིད་སྐྱོབ་པར་བྱེད་པའི་གསང་སྔགས་ཀྱི་བཟླས་བརྗོད་རྣམས་ཀྱང་ཇི་ལྟར་བཤད་པ་བཞིན་ཚེགས་མེད་པར་འགྲུབ་པར་ཤོག གཉིས་པ་མི་འདོད་པ་ཞི་བར་བསྔོ་བ་ནི། མཁའ་ལ་གྱ་གྱུར་འགྲོ་བའི་མཁའ་འགྲོ་དང་། མི་ཁྲག་འཐུང་བ་དང་མ་བཙོས་པའི་མི་ཤ་མི་རོ་རྗེན་པ་ཟ་བའི་སྲིན་པོ་དང་། གནོད་སྦྱིན་དང་། ཤ་ཟ་ལ་སོགས་པ་སྡང་བའི་སེམས་དང་ལྡན་པ་ཐམས་ཅད་བྱམས་པ་དང་སྙིང་རྗེའི་སེམས་དང་ལྡན་པར་གྱུར་ཅིག སེམས་ཅན་འགའ་ཡང་སྡུག་བསྔལ་བར་མ་གྱུར་ཅིང་། འཕགས་པས་སྨད་པའི་སྡིག་པ་དང་ནད་དང་ལྡན་པར་མ་གྱུར་ལ། འཇིགས་པ་སྣ་ཚོགས་པ་དང་གཞན་གྱིས་བརྙས་པ་མི་འབྱུང་ཞིང་སེམས་ཅན་འགའ་ཡང་ཡིད་མི་བདེ་བར་མ་གྱུར་ཅིག ལྔ་པ་བསྟན་པ་ལ་ཞུགས་པའི་དོན་དུ་བསྔོ་བ་ནི། སྡེ་སྣོད་གསུམ་བཞུགས་པའི་གཙུག་ལག་ཁང་རྣམས་སྡེ་སྣོད་གསུམ་གུས་པས་བདག་ཉིད་འཆད་ཅིང་ཀློག་པ་དང་། བློ་ལ་བླངས་པ་ཕྱིར་ཞིང་གོམས་པར་བྱེད་པའི་ཕྱིར་ཚིག་ཁ་དོན་བྱེད་པ་ཉིད་ཀྱིས་རྒྱས་པ་སྟེ་གང་བས་ལེགས་པར་གནས་པར་ཤོག དུས་རྟག་དུ་ནང་ཕན་ཚུན་དང་སྟོན་པ་བདུད་ལ་སོགས་པས་མི་ཕྱེད་པས་དགེ་འདུན་བསམ་པ་མཐུན་པ་དང་དགེ་འདུན་གྱི་དོན་མྱང་འདས་ཐོབ་པའི་ཐབས་བསྒྲུབ་པ་ཡང་བཞེད་པ་བཞིན་འགྲུབ་པར་གྱུར་ཅིག དང་པོར་བསླབ་པའི་གཞི་རྣམས་བསླང་བ་དང་། བླངས་ནས་དེ་རྗེས་སུ་བསྲུང་བ་དང་། ཉམས་པ་སོར་གཞུག་པ་ནི་བསླབ་པ་ཡིན་ལ་དེ་སློབ་པར་འདོད་པའི་དགེ་སློང་རྣམས་ལུས་འདུ་འཛི་དང་སེམས་རྣམ་རྟོག་གིས་དབེན་པ་དག་ཀྱང་ཐོབ་པར་ཤོག གཞན་ཡང་བསམ་གཏན་པ་དག་ཏིང་ངེ་འཛིན་གྱི་མི་མཐུན་ཕྱོགས་རྣམ་པར་གཡེང་བ་ཐམས་ཅད་སྤངས་ནས་ནི་སེམས་ནི་ལེ་ལོ་མེད་པར་བསམ་གཏན་བསྒོམ་པ་ལས་སུ་རུང་བས་ཏིང་ངེ་འཛིན་བསྒོམ་པར་གྱུར་ཅིག གསོལ་པ་དང་བཞི་ཡི་ལས་ཀྱིས་བསྙེན་པར་རྫོགས་པའི་དགེ་སློང་མ་རྣམས་ཆོས་གོས་སོགས་རྙེད་པ་དང་ལྡན་ཞིང་ཕན་ཚུན་འཐབ་པ་དང་གནོད་པ་ཐམས་ཅད་སྤངས་པར་ཤོག དེ་བཞིན་དུ་ཐར་པའི་གྲོང་དུ་འཇུག་པའི་ཕྱིར་ཁྱིམ་ནས་ཁྱིམ་མེད་པར་རབ་ཏུ་བྱུང་བ་ཀུན་ཉོན་མོངས་པའི་གདུང་བ་བསིལ་བར་བྱེད་པའི་ཚུལ་ཁྲིམས་བསླབ་པ་ལས་མི་དགའ་བའི་སྒོ་ནས་ཉམས་པ་མེད་པར་གྱུར་ཅིག རྩ་ལྟུང་ལྷག་པར་སྤྱོད་པའི་ཚུལ་ཁྲིམས་འཆལ་པ་རྣམས་འགྱོོོད་དེ་ཡིད་བྱུང་ནས་ཕྱིར་བཅོས་པའི་སྒོ་ནས་རྟག་ཏུ་དེའི་སྡིག་པ་ཟད་བྱེད་ཤོག དེ་ནས་བདེ་འགྲོ་ལྷ་མི་དག་ཀྱང་ཐོབ་པར་གྱུར་ནས་དེར་ཡང་རྒྱུ་མཐུན་གྱི་འབྲས་བུ་ཚུལ་ཁྲིམས་ཀྱི་བརྟུལ་ཞུགས་མི་ཉམས་པར་ཤོག རིག་པའི་གནས་ལ་བྱང་བས་མཁས་པ་རྣམས་ཁྱད་པར་དུ་འཕགས་པའི་གནས་ལ་འཛོམས་པས་བཀུར་བ་དང་། ལྷུང་བཟེད་ལ་སོགས་པའི་སྣོད་དུ་བླུགས་པར་བྱ་བའི་ཟས་མཐའ་གཉིས་སུ་མ་ལྷུང་བ་སྣུམ་ཁུར་ལ་སོགས་པའི་བསོད་སྙོམས་དག་ཀྱང་དཀའ་ཚེགས་ཆུང་ངུས་རྙེད་པར་ཤོག རྒྱུད་ནི་ཁ་ན་མ་ཐོ་བས་ཡོངས་སུ་དག་པ་དང་ཕྱོགས་རྣམས་ཀུན་ཏུ་སྒྲ་དང་གྲགས་པ་དང་ཚིགས་སུ་བཅད་པས་ཁྱབ་པར་ཤོག ཕྱི་མར་ཡང་ངན་སོང་གི་སྡུག་བསྔལ་མ་མྱོང་ཞིང་དཀའ་བ་དྲག་པོ་སྤྱད་པ་མེད་པར་ཡང་དལ་འབྱོར་གྱི་ཆོས་རྣམས་ཚང་བའི་ལྷ་བས་ལྷག་པའི་ལུས་ཀྱིས་ནི་དེ་དག་སངས་རྒྱས་མྱུར་དུ་འགྲུབ་པར་ཤོག གཉིས་པ་འཇིག་རྟེན་ལས་འདས་པའི་དོན་དུ་བསྔོ་བ་ནི། སེམས་ཅན་ཀུན་གྱི་ལན་གྲངས་མང་དུ་སངས་རྒྱས་ཐམས་ཅད་ཟང་ཟིང་དང་བསྒྲུབ་པའི་མཆོད་པས་མཆོད་པར་བྱེད་ཅིང་། དེ་དག་སངས་རྒྱས་ཀྱི་བདེ་བ་བསམ་ཡས་ཐོབ་པ་ཉིད་ཀྱིས་རྟག་ཏུ་བདེ་བ་དང་ལྡན་པར་གྱུར་ཅིག བྱང་ཆུབ་སེམས་དཔའ་རྣམས་ཀྱིས་ནི་འགྲོ་བ་ལ་ཕན་བདེའི་དོན་ཐུག་ལ་དགོངས་པ་བཞིན་གྲུབ་པར་ཤོག འགྲོ་བ་མགོན་མེད་པ་རྣམས་ཀྱི་མགོན་པོ་སངས་རྒྱས་དེ་ཡིས་ནི་གང་དགོངས་པའི་དགེ་ལེགས་དེ་སེམས་ཅན་རྣམས་ལ་འབྱོར་བར་ཤོག དེ་བཞིན་སྲིད་པ་ཐ་མ་པའི་ཚེ་རང་བྱུང་གི་ཡེ་ཤེས་ཀྱི་རང་ཉིད་གཅིག་པོ་བྱང་ཆུབ་པའི་རང་སངས་རྒྱས་རྣམས་དང་། རྒྱུན་ཞུགས་ལ་སོགས་པའི་འབྲས་བུ་ཐོབ་པ་གཞན་ལས་ཐོས་ཤིང་སྒྲོགས་པའི་ཉན་ཐོས་རྣམས་ཀྱང་ཇི་ལྟར་བཞེད་པའི་བདེ་བ་ཐོབ་པར་གྱུར་ཅིང་གུས་པ་དང་བཅས་པས་ལྷ་དང་ལྷ་མིན་དང་མི་ལ་སོགས་ཁམས་གསུམ་པ་ཡིས་རྟག་ཏུ་མཆོད་པར་གྱུར་ཅིག གཉིས་པ་རང་དོན་དུ་བསྔོ་བ་ལ་བཞི་ལས། དང་པོ་གནས་སྐབས་ཀྱི་འབྲས་བུ་ཐོབ་པར་བསྔོ་བ་ནི། ཞི་བའི་ལྷ་བདག་ཀྱང་། ཡིད་དམ་འཇམ་པའི་དབྱངས་ཀྱིས་ཕན་བཏགས་པའི་བཀའ་དྲིན་གྱིས་ས་གོང་མའི་ཡོན་ཏན་ཐོབ་པར་བྱ་བའི་རྟེན་དུ་གྱུར་ཅིང་ས་དེ་ཉིད་ཀྱི་ཡོན་ཏན་གྱི་གཞིར་གྱུར་པས་ས་ཞེས་བྱ་ཞིང་། བྱང་ཆུབ་དང་ཉེ་ཞིང་སེམས་ཅན་མང་པོའི་དོན་བསྒྲུབ་པར་བྱེད་པའི་ནུས་པ་མཐོང་ནས་དགའ་བ་རླབས་པོ་ཆེ་སྐྱེས་པས་རབ་ཏུ་དགའ་བ་ཞེས་པ་ཐོབ་པའི་བར་དུ་དུས་རྟག་ཏུ་ཚེ་རབས་རྣམས་དྲན་པ་རབ་ཏུ་བྱུང་བ་ཡོན་ཏན་གྱི་སྣོད་དུ་གྱུར་བ་ཐོབ་པར་ཤོག རབ་ཏུ་བྱུང་བ་དེར་ཡང་བདག་གི་བསོད་སྙོམས་ལ་སོགས་པའི་ཁ་ཟས་ངན་ཉུང་གྱི་ནས་ཀྱང་སྡུག་བསྔལ་བའི་གནས་སྐབས་ནའང་ལུས་ཉམས་སྟོབས་དང་ལྡན་ཞིང་འཚོ་བར་ཤོག ཚེ་རབས་བརྒྱུད་མ་ཀུན་ཏུ་དགེ་བ་ལ་རྣམ་པར་གཡེང་བ་ལས་དབེན་པར་གནས་པ་ཕུན་སུམ་ཚོགས་པའང་ཐོབ་པར་ཤོག གཉིས་པ་ཡི་དམ་དང་རྟག་ཏུ་མཇལ་བར་བསྔོ་བ་ནི། གཞན་ཡང་གང་གི་ཚེ་སྐུ་ལྟ་བར་འདོད་པའམ་ཆེན་པོ་འདྲི་བ་ལྟ་ཅི་སྨོས་ཆོས་ཀྱི་དོན་ཅུང་ཟད་དྲི་བར་འདོད་ནའང་མགོན་པོ་འཇམ་པའི་དབྱངས་དེ་ཉིད་ནི་གེགས་མེད་པར་ཡང་མཐོང་བར་ཤོག གསུམ་པ་རྒྱལ་སྲས་ཀྱི་སྤྱོད་པ་སྤྱད་པར་བསྔོ་བ་ནི། ཕྱོགས་བཅུ་ནམ་མཁའི་མཐས་གཏུགས་པ་སྟེ་མཐའ་དང་མཉམ་པའི་སེམས་ཅན་ཀུན་གྱི་གནས་སྐབས་དང་མཐར་ཐུག་གི་དོན་བསྒྲུབ་པའི་ཕྱིར། འཇམ་དཔལ་ཇི་ལྟར་བྱང་ཆུབ་ཀྱི་སྤྱོད་པ་རླབས་པོར་ཆེ་མཛད་པ་བཞིན་བདག་གི་སྤྱོད་པའང་དེ་འདྲར་ཤོག དེའང་འཇམ་དཔལ་གྱི་སངས་རྒྱས་ཀྱི་ཞིང་གི་ཡོན་ཏན་བཀོད་པའི་མདོ་ལས། བདག་འདིར་བྱང་ཆུབ་རིངས་ཚུལ་དུ། །འཚང་རྒྱར་མོས་ཤིང་སྤྲོས་པ་མེད། །ཕྱི་མཐར་ཐུག་གི་བར་དུ་ཡང་། །སེམས་ཅན་གཅིག་ཕྱིར་སྤྱད་པར་གྱི། །ཚད་མེད་བསམ་གྱིས་མི་ཁྱབ་པའི། །སངས་རྒྱས་ཞིང་ནི་སྦྱང་བར་བགྱི། །ཕྱོགས་རྣམས་བཅུ་པོ་ཐམས་ཅད་དུ། །བདག་གི་མིང་ནི་གྲངས་པར་བགྱི། །ཞེས་པ་ལྟར་རོ། །བཞི་པ་གཞན་དོན་གྱི་མཐུ་ཐོབ་པར་བསྔོ་བ་ནི། དུས་ནམ་མཁའ་ཇི་སྲིད་གནས་པ་དང་ཡུལ་འགྲོ་བ་ཇི་སྲིད་གནས་པར་གྱུར་བའི་ཡུལ་དུས་དེ་སྲིད་དུ་དོན་བྱེད་པ་པོ་བདག་ནི་མྱ་ངན་ལས་མི་འདའ་བར་གནས་པར་གྱུར་པས་བྱེད་ལས་འགྲོ་བའི་སྡུག་བསྔལ་སེལ་བར་ཤོག འགྲོ་བ་དམྱལ་སོགས་ཀྱི་སྡུག་བསྔལ་གང་ཅི་ཡང་རུང་བ་ཡོད་པ་དེ་ཀུན་མ་ལུས་པ་བདག་ལ་སྨིན་ནས་འགྲོ་བ་གཞན་འགའ་ལའང་སྨིན་པར་མ་གྱུར་ཅིག བྱང་ཆུབ་སེམས་དཔའི་བྱང་ཆུབ་ཀྱི་སེམས་ཀྱིས་ཀུན་ནས་སླང་བའི་ཚོགས་གཉིས་ཀྱིས་བསྡུས་པའི་དགེ་བ་རྣམས་ཀྱི་མཐུས་འགྲོ་བ་རྣམ་བདེ་བ་ཕུན་ཚོགས་ལ་སྤྱོད་པར་ཤོག གསུམ་པ་ཐུན་མོངས་དུ་བསྟན་པ་གནས་པའི་དོན་དུ་བསྔོ་བ་ནི། འགྲོ་བ་ངན་སོང་དང་འགྲོ་བའི་སྡུག་བསྔལ་མ་ལུས་པའི་སྨན་དེ་དང་འདྲ་བའི་ཟླ་མེད་པས་གཅིག་པུ་མངོན་མཐོ་ངེས་ལེགས་ཀྱི་ཕུན་ཚོགས་ཀྱི་བདེ་བ་ཀུན་འབྱུང་བའི་གནས་ཐུབ་པའི་བསྟན་པ་སྡེ་སྣོད་གསུམ་གྱི་བདག་ཉིད་ཀྱི་ལུང་གི་ཆོས་དང་རྟོགས་པའི་ཆོས་བྱང་ཆུབ་ཀྱི་ཕྱོགས་དང་མཐུན་པའི་ལམ་དང་ཐོབ་བྱ་འགོག་བདེན་ཏེ། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་བདག་ཉིད་དོ། །ཞེས་སོ། །དེ་རྙེད་པ་དང་བཀུར་སྟིའི་མཆོད་པས་བརྒྱན་པ་དང་བཅས་ཏེ་དུས་ཡུན་རིང་དུ་གནས་པར་གྱུར་ཅིག གཉིས་པ་བཀའ་དྲིན་དྲན་པའི་ཕྱག་བྱ་བ་ནི། གང་གིས་བྱིན་གྱིས་བརླབ་པའི་དྲིན་གྱིས་བདག་ལ་དགེ་བའི་བློ་བྱང་ཆུབ་ཀྱི་སེམས་སོགས་འབྱུང་ཞིང་འཕེལ་ལ་རྒྱས་པར་མཛད་པའི་ཡི་དམ་གྱི་ལྷ་འཇམ་པའི་དབྱངས་ལ་ཕྱག་འཚལ་ལོ། གང་གི་དྲིན་གྱི་བདག་ཁྱིམ་ལ་སོགས་པ་ཉེས་པ་དུ་མའི་གནས་ལས་དྲངས་ནས་དགེ་ལེགས་ཀྱི་ཁྱད་པར་གོང་ནས་གོང་དུ་རྒྱས་པས་དར་བར་མཛད་པའི་གདམ་ངག་དང་རྗེས་སུ་བསྟན་པ་འདོམ་པའི་མཁན་པོ་དང་བླ་མ་སོགས་དགེ་བའི་བཤེས་ལའང་བཀའ་དྲིན་དྲན་པས་བདག་ཕྱག་འཚལ་ལོ། ལེའུ་བཅུ་པའི་རྣམ་པར་བཤད་པའོ།། ༈ །ཐུབ་དབང་གསུང་རབ་རིན་ཆེན་འབྱུང་གནས་ལས། །རྒྱལ་སྲས་འཕགས་པའི་དེད་དཔོན་གྱིས་བླང་བའི། །བྱང་ཆུབ་སྤྱོད་པའི་གཞུང་དོན་ཡིད་བཞིན་ནོར། །བདེ་ལེགས་ཀུན་འབྱུང་རིན་ཐང་མེད་པ་རྣམས། །ཐོས་བསམ་བརྩོན་པས་བྱི་དོར་ལེགས་སྒྲུབ་སྟེ། །འགྲེལ་པའི་ལེགས་བཤད་རྒྱན་གྱིས་མཛེས་བྱས་ནས། །དྲི་མེད་ཚིག་གི་སྲད་བུ་ལ་བརྒྱུས་ཏེ། །རྣམ་བཤད་ནོར་བུའི་ཕྲེང་བ་ཁོ་བོས་སྤེལ། །འདིར་ནི་སྤྲོས་ངན་འཆིང་བུ་རྒྱང་བསྲིང་ཏེ། །ཤེར་འབྱུང་བློ་གྲོས་དགེ་ལྷ་རྣམ་སྣང་འཚོ། །རྣལ་འབྱོར་ཟླ་བ་ནག་པོ་པ་ལ་སོགས། །གང་ཞིག་འཕགས་པའི་ཡུལ་དུ་སྔོན་འབྱུང་བའི། །མཁས་པའི་ལེགས་བཤད་རིན་ཆེན་ལྷུར་བླངས་ཏེ། །རྗེ་བཙུན་གསུང་གི་སྣང་བས་གསལ་བྱས་ནས། །རང་བཟོ་སྤངས་ཏེ་བླ་མས་བསྐུལ་བ་བཞིན། །བློ་གསལ་མགུལ་རྒྱན་འདི་ནི་འབད་པར་བསྒྲུབས། །འོན་ཀྱང་སྙིག་དུས་སྐྱེ་བོ་སྡང་ཡིད་ཅན། །བློ་མིག་རྨོངས་པའི་རབ་རིབ་གྱིས་ལྡོངས་པས། །ཕྱོགས་འཛིན་གཅོང་རོང་ནང་ཞུགས་མཁས་རློམ་འགས། །བདག་གི་ལེགས་པར་བཤད་པ་མི་མཐོང་ཡང་། །གང་གིས་སྐྱེ་བ་སྐྱེ་བར་ཡང་ཡང་དུ། །རྒྱལ་བས་ལེགས་གསུང་ལེགས་པར་གོམས་པ་ལས། །མཁྱེན་པ་རྣམ་དག་རྣམ་པར་སྦྱངས་པའི་མཐུས། །འགྲོ་ལ་ཕན་དགོངས་ཕན་མཛད་ལ་གསལ་འགྱུར། །ད་དུང་དུ་ཡང་བཤད་པའི་རྣམ་གྲངས་སོགས། །ལེགས་བཤད་རབ་མང་བརྗོད་པར་ནུས་མོད་ཀྱི། །གདུལ་བྱའི་སྐྱེ་བོ་བསྡུས་ལ་དགའ་བའི་ངོར། །ཚིག་ཉུང་དོན་གསལ་རྣམ་པར་ཕྱེ་མོད་ཀྱང་། །རྒྱལ་སྲས་འཕགས་པའི་གོ་འཕང་མ་ཐོབ་ཅིང་། །བདག་བློ་ཞན་པས་མ་འབྲེལ་ལ་སོགས་པའི། །ཉེས་པ་མཆིས་ནས་དེ་ཉིད་གཟིགས་པ་དང་། །མཁྱེན་པའི་ནོར་ཅན་རྣམས་ལ་བཟོད་པར་གསོལ། །འདིར་འབད་དགེ་བ་རབ་དཀར་བདུད་རྩིའི་འོད་ཅན་ལས་བྱུང་བའི། །བྱང་ཆུབ་སྤྱོད་པའི་བསིལ་ཟེར་དྲི་མེད་ཕྱོགས་སུ་ལྷུང་བ་ཡིས། །འགྲོ་བ་ཀུན་གྱི་ཕན་བདེ་དཔག་ཡས་ཀུ་མུད་ཁ་ཕྱེ་ནས། །སྟོབས་སོགས་རྒྱལ་བའི་ཡོན་ཏན་ཟེའུ་འབྲུ་ཀུན་ལ་གསལ་བར་ཤོག །གང་གི་ཐུབ་བསྟན་ཉིན་མོར་བྱེད་པ་ཡི། །བཤེས་གཉེན་དེ་དག་སྐུ་ཚེ་རིང་བ་དང་། །ལེགས་བཤད་རབ་རྒྱས་སྦྲང་རྩིའི་རོ་མྱངས་པས། །བློ་གསལ་བུང་བའི་བློ་གྲོས་ལུས་བརྟས་ཤོག །བདག་ཀྱང་རྣམ་གཡེང་མཐའ་དག་རྒྱང་བསྲིངས་ཏེ། །བྱང་ཆུབ་སྤྱོད་པ་དཔག་ཡས་མཐར་ཕྱིན་ནས། །འགྲོ་བ་ཀུན་གྱི་མངོན་པར་འདོད་པ་ཡི། །རེ་བ་མ་ལུས་རྫོགས་པར་བྱེད་པར་ཤོག །གང་གི་དྲིན་ལས་བློ་གྲོས་དམན་པ་བདག་འདྲས་ཀྱང་། །མ་ནོར་གཞུང་གི་དེ་ཉིད་ཇི་བཞིན་ལེགས་རྟོགས་ཤིང་། །རྣམ་དག་ཐར་པའི་ལམ་རབ་གསལ་བར་སྟོན་མཛད་པའི། །ཡོངས་འཛིན་ཀུན་ལའང་བདག་ནི་གུས་པས་ཕྱག་འཚལ་ལོ། །བྱང་ཆུབ་ཀྱི་སྤྱོད་པ་ལ་འཇུག་པའི་རྣམ་པར་བཤད་པ་དགོངས་པ་ངེས་པར་གསལ་བར་ཞེས་བྱ་བ་འདི་ནི། བདེ་བར་གཤེགས་པའི་གསུང་རབ་དགོངས་འབྲེལ་དང་བཅས་པ་ལ་བློའི་སྣང་བ་ཅུང་ཟད་ཐོབ་པ། གཅིག་ཏུ་དབེན་པ་ལ་གཞོལ་བའི་ཤཱཀྱའི་བཙུན་པ་བསོད་ནམས་རྒྱལ་མཚན་དཔལ་བཟང་པོས། འབྲུ་མང་པོ་བའི་ལོ། རྟ་བའི་ཟླ་བའི་དཀར་ཕྱོགས་ཀྱི་ཚེས་བརྒྱད་ལ། ཆོས་གྲྭ་ཆེན་པོ་དཔལ་ལྡན་ས་སྐྱའི་གཙུག་ལག་ཁང་དུ་ལེགས་པར་སྦྱར་བའི་ཡི་གེ་པ་ནི། ལུང་རིགས་རྒྱ་མཚོའི་ཕ་རོལ་དུ་སོན་པའི་གནས་དྲུག་པ་བློ་གྲོས་མཚུངས་མེད་ཀྱིས་བགྱིས་ཏེ། ཡོངས་སུ་རྫོགས་པར་གྲུབ་པའོ། །འགྲོ་བ་དཔག་ཏུ་མེད་པ་ལ་ཕན་པ་རྒྱ་ཆེན་པོ་ཐོག་པར་གྱུར་ཅིག ཅིག་ཞུས། ཤུབྷཾ།། །།